
I. 


ISTENEK 


KRÉTA, A BIKAISTEN SZIGETE 


A sziget úgy lebeg a tengeren Görögország és Afrika közt, mint valami 
óriás hajó. S mivel valaha a legnagyobb művész lakta labirintusát, 
nem volna csodálatos, ha egyszer megindulna, a hitregék ismeretlen 
ködeibe burkolódzva, végtelen messzeségek felé, mint ama föníciai 
király leánya, Európé, akit a bika alakjában udvarló Zeusz erre a 
szigetre mentett, isteni nászra, a tengeren át. Ez a sziget a hitrege 
sugaraiban fürdik már évezredekkel Homérosz előtt; már az Iliász 
áhítattal beszél róla; Egyiptom diplomáciai, szellemi kapcsolatban áll 
vele, Görögország csodálattal tekint rá. Mert Kréta az európai 
műveltség ősi bölcsője. 


Talán éppen a hitregék csodálatos elbeszélései jelölték ki a szigetet 
erre a kiváltságos szerepre, mert hiszen napfényesebb, pálmásabb, 
kápráztatóbb szigetek bőven úsznak a Földközi-tenger rejtelmes vizén, 
s közülük nem Kréta a legkülönb, és mégis Kréta a választott sziget. 
Földrajzi adatai nem mondanak semmi különöset: kiváltságos szerepét 
sem az nem magyarázza meg, hogy területe mintegy 8380 km;., 
hosszúsága 260 km, szélessége pedig hol 15, hol 60 km. Ahol 60, ott 
mint gigászi árbocrudak emelkednek ki belőle a zord hegyfokok. 
Óriási hegyeinek ködbe burkolódzó csúcsain valaha valóban lakhattak 
istenek; komor erdők takarója borítja a csúcsokat: mind fölül vannak a 
2400 m-en. Az erdős hegyek alatt dús alföldek füllednek a déli 
napsütésben, olajfák és szőlők termése érik a verőfényben, méhecskék 
halmozzák a mézet valóban igazuk volt a régieknek, akik ezt a földet a 
boldogok szigetének nevezték. De már jó ezer esztendővel 
időszámításunk előtt városokkal hintette tele az emberi szorgalom a 
síkságokat és hegyoldalakat: hekatompolisz Krété - százvárosú Kréta 
néven magasztalja Homérosz. Ezek a városok most már több mint 
háromezer esztendeje élnek és virágoznak, miután végigharcolták a 
világtörténelmet. 


Mindez csupa gyönyörűség volna, ha közben olyasmiről nem 
értesülnénk, hogy egy híres krétai ezt mondta: ,A krétaiak mind 
hazugok" -ami éppenséggel nem túlságos dicséret a sziget népére, de 
egy ókori közmondás is megbélyegzi a kiváltságos sziget lakosságát, 
mikor ezt mondja: , Tria kappa kakiszta" - Három kappa a legrosszabb, 
ami annyit jelent, hogy három, kappával (ez a k betű görög neve) 
kezdődő nevű város: Kréta, Kappadokia és Karia lakosai a 
leggyalázatosabb emberek, kalózok, haslagok és hírhedt hazugok. 


Mégis ez a nép teremtette meg Európa kultúráját - azaz, legyünk 
óvatosak: ennek a népnek az elődje, mert Kréta mai több mint 
félmillió lakosának javarészt nem a krétai őslakosok voltak az ősei. Az 
ősi, ötezer évvel ezelőtti krétai lakosság olyan nyelvcsaládból 
származott, amely egyik mai nyelvcsaláddal sem rokon. Nem voltak 
indoeurópaiak; meglehet, hogy az etruszkok rokonai voltak, de ki 
tudná ezt megmondani? 


Istenek nyomában 


A görög hitrege az Égei-tenger napfényes szigeteit sorra istenekkel 
népesítette be, és így Krétának is jutott isten, nem is egy. Elegendő 
csak a legfontosabb mondára utalnunk: mikor az ősisten, az öreg 
Kronosz (a falánk Idő) sorra megette gyermekeit, felesége végül a 
legfiatalabbat, a későbbi hírneves Zeuszt úgy mentette meg, hogy 
pólyába bugyolált követ nyomott helyette a falánk öreg szájába, a 
gyermeket pedig Kréta szigetére mentette. Itt a nimfák táplálták vagy 
egy későbbi változat szerint az Amaltheia nevű kecske. Ez is 
kiváltságos kecske volt: midőn egyszer letört a szarva, egy erdei nimfa 
virágokkal aggatta tele, megrakta gyümölccsel, és Zeusznak 
ajándékozta: ez a bőségszaru máig is jelkép. Mikor e derék kecske 
elköltözött az árnyékvilágból, hálás nevelt gyermeke, Zeusz 
megszerkesztette bőréből az égiszt (aigisz), a védőpajzsot, amelynek 
neve máig is él. S végül megadta neki azt a tisztességet is, hogy 
odarakta a csillagos égre, csillagképnek. Szinte természetesnek 
érezzük, hogy a fellegtorlaszoló Zeusz, mikor végre atyját letaszította 
a trónról, és maga vette át a világ kormányzását, üres óráiban 
nemegyszer visszatért Kréta szigetére. Ide hozta - miután előbb 
bikaalakot öltött (hogy fel ne ismerjék) - Európét, a keleti királyleányt, 
akit a hízelgő és csinos állat rózsaillatú lehelete igézett meg. Nem kell 
hozzá óriási tudományosság, s hamarosan megértjük, hogy ez a bika 
nem más, mint a sziget ősi istenségének mondai változata. Kréta a 
bikaisten szigete. Zeusz és Európé nászából két gyermek született: 
egyik Rhadamanthüsz, a későbbi alvilági ítélőbíró, a másik Mínósz, a 
sziget első nagy királya. Nyilvánvaló tehát, hogy a sziget őslakossága 
állatisteneket tisztelt: Mínósz volt a bika, felesége, Pasziphaé a tehén. 
A bikahagyomány utána is folytatódik: Mínósz és  Pasziphaé 
házasságából már félig ember, félig bika szörnyeteg születik, a 
Mínótaurosz, és itt a hitrege homályán keresztül felderengenek 
előttünk a történeti idők körvonalai. Még csak annyit kell 
megemlítenünk, hogy a gyönyörűséges Európé, miután a csapodár 
Zeusz elhagyta, bánatában férjhez ment Aszterionhoz, Kréta egyik 
mondabeli királyához, és halála után Ellopisz néven istennővé lett, 


akinek fáklyaünnepe nevezetes volt a szigeten. Földrészünk, a vén 
Európa, mindenesetre tőle kapta nevét. 


Minósz, Európé fia és Európa apja 


Ahogy a félig mondai, félig történeti adatok a nagy Mínósz 
uralkodását elbeszélik, abban szintevilágosan felismerhetjük a krétai 
kultúra vándorlásának útját. Mínósz volt az Égei-tenger első ura, 
leverte a kariai hódítókat, Krétához csatolta a szigetek százait, 
kiirtotta a kalózokat. Mikor fiát, Androgeoszt az athéniek megölték, 
büntető hadjáratot vezetett Athén ellen, a várost emberadóra 
kényszeríttette, utána meghódította Megarát: békében bölcs, hadban 
hatalmas úr volt, lassanként ura az egész Földközi-tengernek. Alig 
több mint fél százada ismerjük e kultúra emlékeit, hagyományait, 
alkotásait. 1876-ban a híres német régész, Schliemann kiásta a 
peloponnészoszi Mükéné romjait, s már szinte negyedszázada 
ismeretes volt ez a különös görögföldi kultúra, mikor Sir Arthur Evans 
1899-ben feltárta Kréta emlékhelyeit, elsősorban  Knósszosz 
maradványait. Egyszerre világosság derült a mükénéi kultúrára; 
nyilvánvaló lett, hogy azonos az ősi krétai kultúrával. Ez a krétai vagy 
minószi kultúra lett a mükénéi, majd a görög kultúra apja. Ennek a 
kultúrának nyomait megtalálták Egyiptomban is. Kréta őslakosai az 
etruszkok rokonai lehettek. A krétai műveltség elárasztotta az Égei- 
tenger egész szigetvilágát, meghódította Mükénét, nyomai ott vannak 
a peloponnészoszi Tirünszben, az egyiptomi Tell-el-Amarnában, a 
homéroszi  Trójában, a szerbiai — Vinca és  — Trebeniste 
rommaradványaiban, sőt Spanyolországban is előkerültek. Különös és 
csodálatos világ lehetett ez, az i. e. harmadik évezred táján: ha az 
emlékekbe belenézünk, szinte megtaláljuk bennük műveltségünk 
őselemeit,  sejtszerű kezdetleges állapotban. Ezek az emlékek 
beszélnek, de az írásos agyagtáblák, amelyeket Evans tömegesen ásott 
ki Kréta földjéből, mélyen hallgatnak: írásukat senki sem tudja 
elolvasni. 


,La Parisienne? - , A Párizsi Hölgy" 


Spiridion Marinatos, az iraklioni Kritikon Musion (Krétai Múzeum) 
egykori igazgatója, 1939 óta az athéni egyetem tanára, mintegy négy 
évtizeddel ezelőtt pompás könyvben írta meg akrétai kultúra 
történetét. Összefoglalta a közönség számára azokat az adatokat, 
amelyek addig csak komor tudományos könyvekben voltak 
hozzáférhetők, vagyis inkább hozzáférhetetlenek. A tudományos 
megállapítások szerint a knósszoszi királyi palota az i. e. harmadik 
évezred végén épülhetett. Ez a palota az európai felsőbbrendű kultúra 
legrégibb emléke. Abban az ősi időben már építészek terve szerint 
épült, rengeteg szobája bizonyos szabályok szerint helyezkedik el, az 
udvarok, a lépcsők célszerűen és tervszerűen illeszkednek az épület 


egészébe, és ugyancsak egységes tervről tanúskodik a kincstár, a kis 
templom és a kamrák sorozata. A palotában találtak olajsajtót, olaj- és 
borraktárakat, a külön meg nem világított helyiségekben fényaknákat, 
megtalálták az emeletek nyomait, a vízvezetéket és a mai angol 
kényelem minden helyiségét. Egyébként valószínűleg ők a feltalálói 
ennek a kényelemnek, s tőlük származott át a római birodalom 
minden részébe: hiteles nyomait megtaláljuk az afrikai Timgadban, 
Leptis Magnában, a szíriai Palmürában. 


Ennek az ősi építészetnek értékes maradványai kerültek elő még 
Phaisztoszban, Malliában s az egykori királyi nyaralóhelyen, a mai 
Hagia Triada területén. Ezeket az épületmaradványokat majdnem 
ötezeréves  romjaikban is bámulatos gazdagság, pompa és 
nagyszerűség jellemzi. Hatalmas nyitott csarnokok, gigászi falak lepik 
meg minduntalan a látogatót. Nyilván ezek az ősi krétaiak találták fel 
a kő- és téglaépítészetet itt Európa területén, ugyancsak a kőfaragást 
is, és ami a legfontosabb, ők használtak először vasat - ha csekély 
mértékben is - ezen a kultúrterületen. Alkotó nép volt a krétai: a görög 
műveltség nekik köszönheti a kitharát (pengető hangszer, széles 
nyakú, lapos testű hangszekrény hét vagy tizenegy húrral), a 
hexametert, a pénzt és a sportot. Mínósz népe alig ezeréves kultúrélete 
alatt elhintette az európai műveltség magvait. A rompalota művészi 
díszítése meglepő; szobordísz semmi sincs, de falfestmény annál több. 
Bizonyos, hogy tehetséges és eredeti művészek éltek itt. A férfi- és 
nőalakok ruhája, testtartása meglepőn elegáns, egészen különös, mai 
ízű; a férfiak derékfűzőt viselnek, a nők mélyen kivágott, kackiás 
ruhákat; egy ritmikus mozdulatú, karcsú férfialakot Virágos Hercegnek 
nevez a művészettörténet; liliomok közt áll, bal keze messzire lendül, 
jobbja behajlik, hullámos haját díszes diadém szorítja rendbe, s mint 
remek sisakforgó, úgy leng fölötte három hajlékony pávatoll; egy 
különös, pikáns szépséget La Parisienne-nek: hajviselete egészen mai, 
művészi fodrait és hullámait a mai hölgyek is megirigyelhetnék; 
harangos szoknyája fölött afféle tunika, amely keblét szabadon hagyja, 
derekán az ősi krétai fűző, a kígyóöv: ezt a férfiak is használták; 
vékony szemöldöke, pisze orra, csöpp szája, puha karja, finom keze - 
valósággal a mai női szépségeszmény megtestesülése. 


Egy másik falfestményen virágos hajdíszű, gazdag ruhájú nők 
fordulnak érdeklődéssel valamerre: ezt a Páholynak szokták nevezni; 
három mosolygó hölgy, egy balra néz, kettő jobbra; díszesen hímzett 
mellénykéjük krétai szokás szerint szabadon hagyja keblüket, finom 
kezük riadt mozdulata meglepetést árul el: talán bikaviadalt néznek (a 
bikaviadalt is megörökítette az egyik festmény), hajuk hármas 
hullámban nyugtalankodik fejükön, gyöngyfüzérek és drágakő pántok 
abroncsaiban, fülük mellett előrecsapott hajcsigák, homlokukon 
diadém szorítja le a csintalan, de szabályos fürtöket -s mindehhez a 
vékony, tépett szemöldök: bizony, ez a néhány ezer év nyomtalanul 
suhant el a hölgyek fölött. Különös, érdekes és vidám világnak látszik 
ez az ősi krétai világ, az embereket az élet vágya és lendülete fűti, s 
nem csoda, ha egy monda a tűzrabló Prométheuszt is kapcsolatba 
hozza Kréta szigetével. A rompalotában lépten-nyomon ott szerepel a 
bika és a kettős balta, a labrüsz, az ősi bikaisten jelképe, melyről a 
sziget legnagyobb nevezetességét, a labürinthoszt is elnevezték. Ezek a 
jelek figyelmeztetnek rá, hogy istenek nyomában járunk. 


S még az élet komor pillanatai sem indították e művészeket komor 
ábrázolásokra: az élők a gyógyulásért a meggyógyult testrész művészi 
mintájával adtak hálát a bikaistennek. A szobrászatot mindössze 
néhány elefántcsont  faragvány képviseli; az elefántcsontot 


Egyiptomból hozták, mert hajóik sűrűn keresték fel ezt a gazdag 
országot. 


Valamennyi rompalota közt a legnagyszerűbb Mínósz knósszoszi 
palotája: külön városrész, valóságos útvesztő. A késői látogató, aki 
ötezeréves romján mereng itt a kék ég alatt, a kék tenger fölött, 
élénken el tudja képzelni Mínósz király valamelyik udvari ünnepélyét, 
amelyen finom és előkelő hölgyek koszorúja gyönyörködött az udvari 
felvonulásban, miközben a trónteremben, éppen a trón mellett, halkan 
és frissen csobogott a művészi medencében a hegyek forrásvize. 


Hic habitat Minotaurus 


Egy pompejibeli iskolás fiú, talán kétezer évvel ezelőtt, furcsa 
ákombákomokat rajzolt az egyik ház falára, s aláírta: Hic habitat 
Minotaurus - Itt lakik a Mínótaurosz. Az ákombákom a krétai 
labirintust ábrázolta, ezt a szövevényes útvesztőt, amelyet Mínósz 
király Daidalosszal, a művészek ősével építtetett. A pompejibeli 
útvesztő első pillanatra csak vonalak zűrzavara, de ha pontosan 
végigmegyünk folyosóin, rájövünk, hogy agyafúrt útvesztő bizony. 
Kedvelt játékuk ez a régieknek; az idő megszépítette a labürinthoszt, 
amely valamikor a borzalmak tanyája volt. A krétai labürinthosz 
mondája valószínűleg a Gortüna melletti kőbányák tekervényes és 
úttalan föld alatti folyosóin alapul. Különben a történelem sok ókori 
labürinthoszról tud, de az igazi, az ősi, a hamisítatlan labürinthosz a 
krétai volt. 

Építése - mint említettem - Daidalosz nevéhez fűződik. Daidalosz 
(Daedalus), az ókori feltaláló szellem jelképes képviselője, a monda 
szerint Erekhteiosz athéni király fia volt. Az istenektől kapta a 
művészet titkait, s oly csodás alkotásokkal lepte meg a világot, hogy 
seregestül tódultak hozzá a tanítványok; sajnos, nemcsak a 
művészetek megalapítása, hanem az első művésztragédia is az ő 
nevéhez fűződik; mert mikor észrevette, hogy egyik tanítványa, Kalosz 
(Szép), feltűnően tehetséges, művészi féltékenységből megölte. Ezért 
menekülnie kellett a büntetés elől, s eljutott Kréta szigetére; ott a 
hatalmas Mínósz király szolgálatába állt. A gyönyörű paloták 
építésében természetesen bőven akadt munkája, a monda szerint 
dolgozott a knósszoszi palotában is, de legnagyobb alkotása mégis a 


labürinthosz. 


A labürinthosz falait a labrüsz (kettős balta), a bikaisten ősi jelvénye 
díszítette: ebből nyilvánvaló, hogy a labürinthosz tulajdonképpen a 
bikaisten temploma volt. Mínósz király, mikor szörnyeteg fia, a 
Mínótaurosz megszületett, a monda szerint ide záratta be, s éppen erre 
a célra építtette a labürinthoszt. A mondának ez az adata világosan 
utal a bikaisten (vagy legalábbis bikafejű isten) tiszteletére. Mivel 
pedig az athéniek megölték Mínósz király egyik fiát, a hatalmas király 
büntető hadjáratot vezetett ellenük, megalázta őket, és arra 
kényszeríttette a várost, hogy kilencévenként hét fiatal fiút és hét 
fiatal leányt küldjön áldozatul a Mínótaurosznak. A mondának ebben 
az adatában a régi emberáldozatok emléke kísért. A labürinthoszba 
zárt fiatalokat elpusztította a szörnyeteg, vagy pedig megszöktek előle, 
és az útvesztő kanyargóiban nyomorultul elpusztultak. 


Ez a sors várt Athén nagy hősére, Thészeuszra is, aki ugyancsak 
emberáldozat fejében került a labürinthoszba. Történt azonban, hogy 


Ariadné, Mínósz király leánya meglátta az ifjú hőst, s meglátni és 
megszeretni őt már akkor is egy pillanat műve volt. Kétségbeesve 
rohant a mindentudó művészhez, Daidaloszhoz: adjon neki tanácsot, 
hogyan menthetné meg szerelmesét, és Daidalosz, a nagyszerű 
feltaláló, ekkor feltalálta Ariadné fonalát. Thészeusz az egyik 
labrüszhöz erősítette a gombolyagot, kezébe vette a fonál végét, s 
addig járt-kelt az útvesztőben, míg meg nem találta és meg nem 
gyilkolta a szörny Mínótauroszt. Utána aztán a fonal mentén 
szerencsésen visszaérkezett. 


Thészeusz a győzelem után a férfiaknak inmár több mint ötezeréves 
szokása szerint elhagyta Ariadnét, és elvitorlázott, a király pedig 
felelősségre vonta a művészt vakmerő cselekedetéért, s büntetésül őt 
záratta a labürinthoszba. 


A szárnyas ember legendája 


Egy ókori dombormű, amelyet a római Villa Albaniban őriznek, 
kalapácsos embert ábrázol, amint karosszékében ül, s a szerszámpadon 
éppen hatalmas szárnyakat eszkábál össze, előtte sudár ifjú áll, jobb 
vállán szárnnyal, amelyet mellén átfutó hevederek szorítanak testéhez: 
Daidalosz és Íkarosz a két szárnyas ember, apa és fia, a repülni vágyó 
ember örök jelképei. Daidalosz menekülni akar, mivel azonban a 
labürinthoszból Thészeuszon kívül emberi lény még nem jutott ki, 
rendes úton ő sem menekülhet. Így jut arra a gondolatra, hogy 
szárnyakat készít magának és fiának, s kirepül az útvesztőből. 
, Mínószé lehet az egész világ, de a levegő tengere nem az övé?" - 
mondja a mester Ovidiusnak abban a szép versében, amely mondáját 
megörökítette. De van Ovidiusnak még egy kifejezése, amely az ember 
fölfelé vágyódását klasszikus tömörséggel örökíti meg: , Caeli cupidine 
tactus" - Elfogta a magasságok vágya. Természetesen a monda semmit 
sem tud még motorról és légcsavarról, még csak ott tart, ahol a régi 
századok repülőkísérletei: a mechanikus és mozgatható szárnyaknál. 
De már él a gondolat, s ez a gondolat többé nem fog elaludni soha. 
Daidalosz viasszal ragasztja össze a szárnyak tollait, merész ívben 
fölrepül fiával együtt, s egyre messzebb-messzebb távolodik a 
borzalmak szigetétől. Magasba törő és meggondolatlan fia, Íkarosz 
egyre följebb repül, egyre közelebb kerül a naphoz, a nap forrósága 
felolvasztja szárnyai viaszát, a szárnyak lehullanak, s ő a tengerbe 
zuhan, mint egy másik mondában ama másik engedetlen fiú, 
Phaéthón, Apollón fia, aki ugyancsak lezuhant az égről tüzes 
szekerével. Az ember lezuhan és elbukik, de a szárnyas ember 
legendájának mégis az a tanulsága, hogy a repülés vágya és gondolata 
örök és elpusztíthatatlan. 


Mínósz, a földi ember, üldözőbe vette a szárnyas művészt, de nem 
tudta utolérni. Daidalosz eljutott Szicíliába, Kókalosz királyhoz, s 
mikor Mínósz király odaérkezett, Kókalosz megölette. Hérodotosz 
meséli, hogy Szicíliában temették el a bikaistent; az a tény, hogy sírját 
sok helyen mutogatják, Gadesben is, Kréta szigetén is, jelzi, a mínószi 
kultúra elterjedésének állomásait. 


Új idők dala 


Kréta lassanként kibontakozott a mondák ködéből. Történeti életének 
adatai azonban kevésbé érdekesek. I. e. 1500 körül néhány évtized 
alatt sűrű rajokban szivárogtak be a szigetre magas termetű, harcias 
emberek: az akhájok. Valamikor Kréta adta a kultúrát a világnak, de 


maga elpuhult a bőségben és jólétben. A mínószi ország hadseregének 


a tőr volt az egyetlen fegyvere és a pajzs a védőeszköze. Mikor i. e. 
1450 táján a mükénéi hadsereg az éj leple alatt váratlanul megjelenik 
Kréta keleti partjain, a királyi hadsereg nem tud ellenállni neki, a 
rajtaütés teljes sikerrel jár; a partra szállt műükénéiek sorra 
megrohanják és felégetik a városokat, a megrettent királyt békére 
kényszerítik, s többé nem távoznak az országból, hanem letelepednek. 
Azonban ezzel még nem telt be a mérték: alig ötven év múlva rázúdul 
a második mükénéi hullám is Krétára. Ez a második hadsereg már 
komolyan vette a dolgát: földig rombolta Kréta városait, s ekkor 
pusztult el Knósszosz is, a királyi palotával együtt. Néhány száz év 
múlva, valamikor 

i. e. 1100 körül, a dórok betörése véget vetett Mükéné hatalmának, de 
Mükéné pusztulásával elpusztult a krétai kultúra is. 


A történelem földbe temette a csodás sziget városait és emlékeit, föld 
alatt szunnyadt a Virágos Herceg és A Párizsi Hölgy, s mintegy félezer 
évig Homérosz szavai zengtek az Égeitenger partvidékén és szigetein. 


A NAPISTEN NÉPE 


A Közel-Kelet legértékesebb földje az a roppant fennsík, amely a Tigris 
és az Indus, továbbá a Kaspi-tenger s Aral-tó és a Perzsa-öböl és Arab- 
tenger közt terül el. Ez a föld, az ókorban Ariana, ma iráni fennsík, 
nagyjából megfelel a mai Irán területének, és természetesen csak 
részben fennsík, mert égbe nyúló hegyek mellett (Elbrusz) puszta 
homoksivatagok éppúgy előfordulnak benne, mint termékeny alföldek. 
Pompás vizei és legelői kiválóan alkalmassá tették a lótenyésztésre, s 
valóban, néhány híres lovas törzs lakott e területen, mint például a 
parthusok, a római birodalom veszedelmes ellenségei. A terület 
változatos felületi tagoltsága mindenféle kultúrát lehetővé tett: az 
állattenyésztést és földművelést éppen úgy, mint az erdőgazdálkodást 
és a bányászatot. Északon a Kaukázus nyúlványai húzódtak a Kaspi- 
tenger partján, majdnem 4000 méter magasságban, nyugatról 
délkeletnek pedig 5000 méterig emelkedő hegyóriások keretezték az 
iráni fennsíkot egészen Harmoziáig, a mai Perzsa-öböl bejáratáig. A 
tengerparton pálmák díszlettek, s bőven megtermett a datolya, a 
folyók és tavak ontották a halat, csak egyet nem tudtak az ókoriak: 
hogy ez a föld, a szomszédos Irakkal együtt, a világ leggazdagabb olaj 
termő vidéke. 


Azok az indoiráni, vagyis árja néptörzsek, amelyek ezt a területet 
lakták, akármilyen közeli rokonai voltak is egymásnak, mégis külön- 
külön, független életet éltek, mindaddig, míg az Eufrátesz és a Tigris 
áldott medencéjében elhatalmasodott asszír birodalom szemet nem 
vetett rájuk. Asszíria, a mai Irak őse, előbb csak egyet harapott le 
Ariana testéből: elvette Médiát. Aztán a harcias és büszke médek is 
kedvet kaptak a hódításra: lenyelték Persziszt (Farszisztan), a későbbi 
perzsa birodalom magját, a nagy Kürosz szűkebb hazáját, híres 
fővárosával, Perszepolisszal együtt. A méd uralom majdnem száz évig 
tartott; Phraortész, Küaxarész és Asztüagész méd királyok egész Ariana 
urainak érezhették magukat, hiszen a többi iráni tartomány 
(Karmania, Gedroszia, Drangiane, Arakhoszia, Parthia,  Baktria) 
javarészt a nyugati, gazdag és műveltebb Persziszhez igazodott. Nem 
is tűrte sokáig Perszisz a méd uralmat, csak hívatott férfiúra várt, aki 
kivívja az ország függetlenségét, s egyúttal egyesíti Ariana 
tartományait egyetlen hatalmas birodalomban. Ez a férfiú az i. e. VI. 
században meg is érkezett Kürosz személyében. 


Asztüagész álma 


Küaxarész méd király uralkodása alatt (i. e. 634-594) a médek már 
úgy elhatalmasodtak, hogy Asszíriát is leigázták, Ninoszt (Ninivét) 
elfoglalták, és dús harácsolások után elpuhult életre, tivornyázásra 
adták magukat. Mikor Küaxarész fia, Asztüagész került a trónra 
(593-559), a médek már sejtették, hogy a fegyelem meglazulásának s a 
mérhetetlen tékozlásnak rossz vége lehet; de még inkább sejtették ezt 
a perzsák, akik lesték az alkalmat, hogy visszaszerezzék 
függetlenségüket. Maga Asztüagész tele volt komor sejtelmekkel, 
legalább erre mutat az, hogy uralkodása alatt két ízben is furcsa álmot 
látott. Egyszer azt álmodta, hogy leányából, Mandanéból oly forrás 
fakadt, amely ellepte városát, sőt elborította egész Ázsiát. 
Kétségtelen hogy e furcsa álom hallatára mi nyomban Emese álmára 
gondolunk: Emese, az Árpád-ház ősanyja, Ögyek felesége, egyebek 
közt azt álmodta, hogy méhéből hatalmas folyó támadt, amely messze 
idegen földeket is elárasztott. A szkíta jósok úgy magyarázták ezt az 
álmot, hogy Emese utódai messzi földeket fognak meghódítani, és 
népüket új hazába vezetik. A perzsák sokat érintkeztek a Kaspi-tenger 
és az Aral-tó környékén tanyázó szkítákkal, s nem lehetetlen, hogy 
ennek a nagy jelentőségű álomnak a mondája közös kincsük volt 
valamikor perzsáknak, szkítáknak és talán a magyarok őseinek is... 


Asztüagész mágusai megértették az álmot, s Mandane gyermekének 
világuralmára magyarázták. Asztüagész megijedt, s hogy megelőzze a 
bajt, leányát nem méd főemberhez, hanem ismeretlen perzsa 
köznemeshez adta feleségül: Kambüszészhez. Leánya házasságának 
első évében Asztüagész megint álmot látott: leánya ágyékából óriási 
szőlőtőke fakadt, és egész Ázsiát elborította. Most már komolyan 
megrémült a közeledő végzettől, és leányát elhozatta Perzsiából, hogy 
a gyermekét, amint megszületik, nyomban megölesse. 


De minden emberi mesterkedés hiábavaló a végzet ellen; hiába tették 
ki Oidipúszt, Mózest, Romulust és Remust; az istenek akarata teljesült. 
Hiába parancsolta meg  Asztüagész is leghívebb emberének, 
Harpagosznak, hogy pusztítsa el a gyermeket, akinek születése után a 
Kürosz nevet adták. Kürosz életben maradt. (Ezeknek a mondáknak az 
a céljuk, hogy hangsúlyozzák a jövendőbeli harcosnak, a 
gondviselésszerű férfiúnak isteni küldetését és jelentőségét.) Nos, 
Harpagoszban fölébredt a lelkiismeret, színleg vállalta ugyan a 
megbízatást, de rögtön magához hívatta Asztüagész egyik gulyását, 
Mithradatészt, és átadta neki az aranyruhákba pólyált csecsemőt, 
Asztüagész parancsával együtt. Mithradatész felesége, Künó (kutya), 
éppen akkor halott gyermeket szült; a házaspár tehát a halott 
csecsemőt tette ki a vad hegyekbe, a királyi gyermeket pedig 
fölnevelte, mintha a maguk gyereke volna; még más nevet is adtak 
neki. Harpagosz pedig jelentette a királynak, hogy végrehajtotta a 
parancsot, meg is mutatta a királyi ruhákba pólyált holttestet, s így 
esett, hogy a gulyás gyermeke királyi temetésben részesült. 


A nyúl meg a sarló 


De hát a mesében, csakúgy mint a valóságban, előbb-utóbb ki kell 
derülnie az igazságnak. Mikor Kürosz tízéves lett, nevezetes dolog 
történt. A falusi gyerekek királyosdit játszottak, és természetesen 
Küroszt választották királyuknak. Kürosz, a kiskirály, kiadta 
parancsait: a gyermekek egy részét építésre rendelte ki, másokat 
követeknek, s mindenkinek adott valami munkát. Egy előkelő méd 
nemesnek, Artembarésznek fia nem akarta teljesíteni a parancsot, 
Kürosz tehát lefogatta, és  megvesszőztette. A gyerek otthon 
felpanaszolta a gulyás fiának kegyetlenségét,  Artembarész 
felháborodottan a királyhoz rohant, s elégtételt kért. Asztüagész maga 
elé hívatta a gulyást is, Küroszt is, és felelősségre vonta őket. Kürosz 
önérzetesen védekezett: király volt, tehát joga volt megbüntetni az 
engedetlent; ha a király méltónak tartja a büntetésre, ám büntesse 
meg. Asztüagésznek úgy rémlett, hogy az önérzetes válasz és a nemes 
magatartás előkelőbb származást takar; a fiú kora is szöget ütött 


fejébe, hirtelen furcsa sejtelme támadt. Artembarésznek teljes 
elégtételt ígért, elküldte, a gulyást pedig kivallatta. Mithradatész 
ugyan csak a kínpadon vallott, de Asztüagész végül mégis megtudta 
Harpagosz csalafintaságát. Harpagosz, mikor vallatóra fogta, őszintén 
elmondta, mit tett (hiszen ő nem tudta, hogy a gulyás elcserélte az élő 
és a halott gyermeket), de a király nem hitt neki. Úgy mutatta, mintha 
nagyon boldog volna, hogy unokája megkerült, s ezért lakomát 
rendezett; meghagyta Harpagosznak, hogy küldje el fiát a kis 
Küroszhoz játszani, maga pedig öltözzék díszbe, és jöjjön el a királyi 
lakomára. A lakomán aztán a fiát tálalta fel Harpagosznak, aki 
végigette az ételsort, s mikor a király meg is mondta neki, hogy a 
tulajdon fia húsából evett, halálos bosszút esküdött Asztüagész ellen, 
bár színleg alázatosan belenyugodott a király büntetésébe. 


Most még egyszer megkérdezte a mágusokat a király, hogy mit 
tartanak egykori álma s a gyermek felől, aki, íme, él és megkerült. A 
mágusok megnyugtatták Asztüagészt, hogy semmitől sem kell tartania, 
mert a gyermek nem az ő trónusát fogja elfoglalni, hiszen máris király: 
a falubeli gyermekek királya, testőrökkel, ajtónállókkal, hírnökökkel 
és követekkel; ha pedig máris király, akkor többé már nem fog 
uralkodni, mert az álomlátás ezzel beteljesült. A mágusok tanácsára 
tehát a fiút nyugodtan visszaküldte Perzsiába szüleihez. Kambüszesz 
és Mandane most ébredtek rá, hogy fiuk az istenek kegyeltje; már az is 
erre mutatott, hogy csodálatos módon megmenekült, és Künó, vagyis a 
kutya, Ahuramazdának, az irániak főistenének szent állatja táplálta. 


Kürosz férfiúvá serdült, és nemes kortársai közül is kivált bátorságával 
és vitézségével; ő volt Perszisz legnépszerűbb embere, s benne látták 
honfitársai a jövő szabadítót. De útját nemcsak ő maga, hanem 
Harpagosz is egyengette; a bosszúra szomjazó Harpagosz egyenként 
megnyerte a méd főurakat tervének: hogy vessenek véget Asztüagész 
kegyetlen uralmának, és Küroszt tegyék meg uruknak. Most már 
szerette volna Küroszt is értesíteni, de az utakat a király katonái 
őrizték, hogy  Asztüagészt meglepetés ne érhesse; ennélfogva 
Harpagosznak cselhez kellett folyamodnia. Fogott egy nyulat, 
felhasította, beledugta levelét, aztán megint bevarrta, s odaadta egyik 
leghívebb szolgájának, hogy vigye el Persziszbe Kürosznak, de mondja 
meg, hogy maga bontsa fel a nyulat, és senki se legyen akkor mellette. 
Így kapta meg Kürosz a fontos levelet, amelyben Harpagosz 
felszólította, hogy beszélje rá a perzsákat az elszakadásra, szervezze 
meg a perzsa hadsereget, és támadja meg Asztüagész hadát: ő maga 
gondoskodik róla, hogy a méd főurak csapataikkal együtt 
átpártoljanak Küroszhoz a csata döntő pillanatában. Kürosz, mivel 
tudta, hogy Persziszben még sok híve van Asztüagésznek, s ezek 
félelemből nem mernek majd fölkelni ellene, ravasz cselt eszelt ki: 
levelet hamisított, összehívta a perzsákat, felolvasta a levelet, 
amelyben Asztüagész őt nevezi ki a perzsák vezérévé. Kürosz most azt 
a parancsot adta nekik, hogy másnap valamennyien sarlóval 
jelenjenek meg a gyűlésen. Kürosz legodaadóbb hívei a nemesek 
voltak, ezek közül is leghűségesebbek a paszargadák, a perzsa 
arisztokraták; közéjük tartozott az Akhaimenida család, amelyből 
Kürosz is származott. Ennek a családnak a tagjai uralkodtak 
Persziszben a méd hódoltság előtt is, utána is. De nemcsak a harcosok 
s a nemesek gyűltek össze Kürosz parancsa szerint, hanem a 
földművelők és a nomádok is: a perzsa egység ezzel máris megvolt. 
Perszisz tartománynak volt egy tövisekkel benőtt vidéke, s most 
Kürosz megparancsolta, hogy a töviskórót az egész óriási területen egy 
nap alatt irtsák ki. A perzsák elvégezték a nehéz feladatot, s ekkor 
Kürosz meghívta őket másnapra lakomára. 


Politikai lakoma 

A fehér asztal a politika kitűnő eszköze volt már az ókorban is. Az a 
lakoma, amelyet Kürosz a perzsa előkelőknek adott, talán éppen 
minden politikai ebéd és vacsora őse volt. A perzsák szerették az ételt- 
italt, és különösen szerették a bort; legjobban szerették hivatalos 
tanácskozásaikat is  borozgatás közben elvégezni, nemegyszer 
tökrészegen hozták a legfontosabb határozatokat - melyeket aztán 
józan fővel felülvizsgáltak -, de a józanul hozott határozatokat is még 


egyszer megvitatták részegen. Ez a mostani lakoma szokás szerint 
bőséges volt; Kürosz levágatta apja kecskéit, juhait és marháit, s 
nemcsak ezeknek húsát tálalta fel, hanem még sok egyéb ízes ételt is 
meg bort bőségesen. Ebéd után, az emésztés és a mámor kellemes 
hangulatában, megkérdezte a perzsákat, vajon a tegnapi nehéz munkát 
választanák-e inkább vagy a mai bőséget. A perzsák felelete nem 
lehetett kétséges; Kürosz pedig kapott rajta, s megígérte, hogy ha 
parancsait követik, mindig részük lesz ebben, ha ellenben nem 
engedelmeskednek, akkor szolgaság lesz a sorsuk. , Vagytok ti olyan 
legények, mint a médek szavalta -, elbántok velük akár csatában is. 
Hallgassatok rám, és szabadok lesztek. Azt hiszem, az isteni végzet 
bízta rám ezt az ügyet!" Kürosz hivatástudatát igazolta a történelem. 


Lázasan szervezkedtek a perzsák, de Asztüagész sem maradt tétlen; 
érezte, hogy a végzet tornyosul fölé, gyorsan akart cselekedni. 
Magához hívatta Küroszt; Kürosz a követtel azt üzente vissza, hogy 
sokkal hamarább ott lesz, mint Asztüagész gondolná. A méd király 
tehát megindította seregét, és a fővezérséget - ez is a végzethez 
tartozik - éppen a bosszúért lihegő Harpagoszra bízta. Az eredmény 
Küroszt igazolta: a méd sereg java része átpártolt a perzsákhoz, a 
többi pedig gyáván harcolt, és hamarosan megfutamodott. Asztüagész 
serege maradékával visszavonult Ekbatanába, rendbe szedte a méd 
harcosokat, és kirohant velük, hogy megsemmisítse Kürosz hadseregét. 
Ez azonban hiábavaló erőlködésnek bizonyult: seregét az utolsó szál 
emberig elvesztette, s maga foglyul esett. Harpagosz a csata után 
kárörvendőn kicsúfolta a bukott királyt, Kürosz azonban nagylelkű 
volt: megbocsátott neki, és haláláig magánál tartotta. 


Hérodotosz elbeszélése tele van mondai elemekkel, de alapjában véve 
fedi a történeti valóságot: a babiloni és perzsa ékiratok megerősítik 
fontosabb adatait. A lényeg, amit a görög történetíró elbeszélésének 
mélyén találunk, az, hogy Kürosz túszként a méd királyi udvarban élt, 
majd hazakerült Persziszbe, ahol ősei, az Akhaimenida királyok, méd 
fennhatóság alatt már 

i. e. 650-től uralkodtak; elődei voltak Theiszpész, I. Kürosz és 
Kambüszész; ez a Kambüszész, Kürosz apja, tehát nem egyszerű 
köznemes volt, hanem vazallus király. Az ékírásos adatok szerint 
valóban Kürosz, vagyis II. Kürosz nevéhez fűződik a méd uralom 
lerázása; Kürosz előbb szövetséget kötött a Médiával szomszédos 
Armenia királyával, I. Tigranesszel, s felszabadította Persziszt, aztán 
győztes seregével Média hatalmát is megtörte, s a  médeket 
bekebelezte a most már birodalommá növekedett Perzsiába. A perzsa 
trónt 559-ben foglalta el, a médeket 550-ben győzte le. Húsz év alatt 
egyetlen birodalomban egyesítette az iráni fennsík valamennyi 
tartományát, az egész mai Iránt, de ekkor már bekebelezte Armeniát, 
a hatalmas Lüdiát és sorra a gazdag kisázsiai görög városokat is. 


A perszepoliszi dús lakoma jó befektetésnek bizonyult: egyre újabb és 
finomabb pecsenyéket hozott Kürosz asztalára. 


Királyi nép 


Az iráni fennsík népei a perzsák uralma alatt nagyjában egységes 
néppé váltak, hiszen azelőtt sem voltak az egyes törzsek között 
lényeges vallási és szokásbeli különbségek. A perzsák főistene, 
Ahuramazda, Hérodotosz szerint azonos a görög Zeusszal; istennek 
tekintik még a napot, a holdat, a csillagokat, a tüzet, a vizet, a földet 
és a szeleket. Templomokat és oltárokat nem emelnek ugyan a 
perzsák, de azért pap, vagyis mágus nélkül nem mutatnak be 
áldozatot; a mágus ilyenkor imádságot énekel. Mithrásznak, a 
napistenek a kultusza később, a római uralom idején az egész 
birodalomban elterjedt, és oly népszerű lett, hogy a kereszténységnek 
minden erejét latba kellett vetnie leküzdésére. Feltűnt Hérodotosznak, 
hogy a perzsa áldozatnál nincs oltár, nincs tűz, nincs fuvola, nincs 
árpadara: az áldozó darabokra vagdalja az áldozati állatot, megfőzi a 
húsát, s mikor a mágus elmondta az éneket, fogja a húst, és hazaviszi. 
Mindenesetre józan és gyakorlatias áldozási mód: az isten jóllakik, a 
hús megmarad. 


Különösen nagy ünnep a perzsáknál a születésnap; meglehet, hogy 
tőlük származott át nyugatra a születésnap Zajos,  dáridós 
megünneplése; ilyenkor pazar lakomát rendeznek, ökröt, lovat, tevét 


és szamarat sütnek egészben, a szegények pedig kisebb állatokat. 
Rengeteg csemegét fogyasztanak, és bőven isszák a bort. Nagyevők, 
nagyivók, de nem részegednek le, sőt ittas állapotban komoly és fontos 
ügyekről tanácskoznak. A kölcsönös üdvözlés módja a csók. Ha 
egyenrangúak találkoznak, ajkon csókolják egymást, ez a köszöntés; 
ha az egyik alacsonyabb rangú, akkor az arcukat csókolják meg 
egymásnak; különösen tisztelik szomszédaikat, s minél távolabb lakik 
tőlük valaki, annál kevesebbre becsülik. Nagyon szeretik a cifra méd 
ruhát és az egyiptomi páncélt; általában könnyen és szívesen tanulnak 
másoktól, és örömmel kapnak fel minden idegen szokást. Minden 
nemesnek több felesége van, de ezeken kívül is sok nőt tart házában, 
természetesen ki-ki vagyoni helyzete szerint. Legnagyobb dicsőségnek 
a vitézséget tartják, a legvitézebbek közül pedig az a legderekabb és 
legtiszteletreméltóbb, akinek legtöbb gyereke van. Talán itt, a 
perzsáknál fedezhetjük fel a családi pótlék legrégibb alakját is: akinek 
tudniillik nagyon sok gyermeke van, annak a király évente 
ajándékokat küld. 


A perzsa nevelés igen emelkedett szellemű, és nagyon komoly 
elvekhez igazodik. A gyermekeket ötéves koruktól húszéves korukig 
csak három dologra tanítják: lovaglásra nyíllövésre és igazmondásra. 
Ötéves koráig a gyermek nem is kerül apja szeme elé, azért, hogy ha 
netalán meghal, apját ne gyötörje érte szomorúság. A nevelésnek ez a 
módja eredményes, mert -mint Hérodotosz megtudta - még sohasem 
akadt a perzsa gyermekek közt apagyilkos vagy hazug. Amit tenni 
nem szabad, azt mondani sem szabad; legutálatosabb előttük a 
hazugság meg az adósság, mivel az adósság hazugságra is 
kényszerítheti az embert. Különösen tisztelik a folyókat és a 
halottakat: még a kezüket sem mossák meg a folyók vizében; a 
halottakat pedig bevonják viasszal, s úgy temetik el, bár Hérodotosz 
tudomása szerint a mágusok holttestét kiteszik a mezőre, hogy a 
madarak s a kutyák szétmarcangolják. Ezek a mágusok egyébként 
egészen különös emberek; Hérodotosz szinte fejcsóválva emlegeti, 
hogy minden más embertől különböznek, még az egyiptomi papoktól 
is; az egyiptomi papok például semmiféle élőlényt sem ölnek meg, a 
mágusok ellenben embert és kutyát kivéve mindent maguk ölnek meg, 
a hangyát, a kígyót s a madarakat is. Egyébként a mágusok tiszte 
apáról fiúra szállt; nevük az óperzsában annyit jelent, mint tiszta, 
tiszteletre méltó; bölcs és tanult férfiak, tőlük tanult az ókori 
hagyomány szerint Püthagorasz és Platón is. 


Toműrisz és a halál 


Az ókori Paszargadaiban, a mai Fasa közelében gigászi lépcsőzeten 
egyszerű s fenséges épület rejti Kürosz hamvait. Az Akhaimenidák 
egykori székhelye ma csupa rom, de egykor a ,nagy király"-nak 
nevezett perzsa király ragyogó palotáját és templomait rejtette falai 
között. Törmelékei közül került elő egy óriási dombormű, amely 
Küroszt ábrázolja szárnyakkal, Ahuramazda isten alakjában. A nagy 
hódító már életében istenné vált népei hitében. Mindössze harminc 
évig uralkodott (i. e. 559-529), de ezalatt minden földet meghódított, 
ahová csak eljuthattak seregei. Birodalmának nyugati határa a görög 
szigettenger volt, délnyugaton Egyiptom, délen a tengerek, keleten a 
mesés India s északon a vad szkíták, masszagéták végtelen mezői. A 
görög városállamok, a maguk kicsinyes közéleti harcaival, nem 
állhatták meg, és nem élhettek ily óriási hatalom fenyegető 
árnyékában. Lehet, hogy maga Kürosz is gondolt a görögök 
megrendszabályozására, de ezt a feladatot már csak utódai 
vállalhatták. Bár ne vállalták volna! A görög hadjáratba beletört a 
,nagy király" bicskája, kudarcot vallott Dareiosz is, Xerxész is; 
Marathón népe megtörte a perzsa hatalom lenyűgöző varázsát. 


De egyelőre még Kürosz a ,nagy király", az első világbirodalom 
alapítója, és Kürosznak minden lépését siker kíséri. 540-ben elfoglalja 
Lüdiát s vele bölcs királyát, a híres Kroiszoszt, akinek ,krőzusi?" 
gazdagságánál - a források szerint - csak bölcsessége volt nagyobb; 
Kroiszosz és Szólón, Kroiszosz és Kürosz története közkincse máig is a 
műveltségnek. Hét év múlva elfoglalta Babilont, a rejtélyes várost, az 
aranytemplomok és aranyoltárok városát, Szemiramisz és Nitokrisz 
királynék városát, mégpedig ravasz furfanggal, az akkori haditechnika 
, legmodernebb"? eszközeivel. Még nem látott a világ oly fényes 
diadalmenetet, mint Küroszé volt, mikor bevonult az aranyvárosba; 
Babilon királya, a szerencsétlen Labünétosz (Nabuneto) is ott görnyedt 
a diadalszekere előtt. 


Nem volt elég neki. Nem tudott nyugton maradni. Csodálkozni kell, 
hogy ez a kitűnő hadvezér, aki bölcs ember is volt, nagyszerű 
államférfi is, kegyes lélek is, sohasem gondolt arra, hogy békességet is 
adjon népeinek és katonáinak, és a béke munkáinak is áldozzon az 
örökös hadakozás helyett. A telhetetlen gazdagok átka ül a világbíró 
hadvezéreken és hódítókon. Pedig Kürosz valóban megengedhette 
volna magának, hogy abbahagyja a hadakozást: Xenophón görög író 
, Kürupaideia" (Kürosz neveltetése) című munkájából kiderül, hogy 
Kürosz kivételes tehetségű ember és államférfi volt, művelt és nagy 
lélek, s bizonyára a béke munkáiban is nagyot, sőt maradandót tudott 
volna alkotni. 

A , Kürupaideia" az első , uralkodók tüköre?", őse a később nagyon 
divatos , Fürstenspiegel"irodalomnak. Éppen ez a munka a bizonyság 
rá, hogy Kürosz egyénisége mily erősen hatott korára: íme, a görögök 
bámulták őt, és eszményképül emlegették; lelkük mélyén bizonyára 
ilyen uralkodót kívántak maguknak, mivel jobb  szellemeik 
fájdalmasan érezték a széttagoltság hátrányait, a nemzeti vagy 
legalábbis állami egység hiányát. Xenopón Ci. e. 430-355) már 
Marathón, Thermopülai és Szalamisz után írt, de a macedón korszak 
hajnalán: a görög lélekben szüntelen élt az egységre sóvárgás; sajnos, 
hogy mikor a macedoniai Philipposz, majd fia, Alexandrosz, vagyis 
Nagy Sándor ezt az egységet megvalósította, drága árat fizettetett érte. 
Ez az ár a görög szabadság volt. 


Kürosz, az eszményi uralkodó, nem tudott megállni; diadalainak 
megállíthatatlan lendítőereje hajtotta az északi masszagéták felé, hogy 
ezeket a vad és lóáldozó nomádokat is meghódítsa; istennek hitte 
magát - mondja Hérodotosz -, és vakon bízott csalhatatlan 
szerencséjében. Kellett neki a végtelen masszagéta síkság. A 
masszagétákon ekkoriban asszony uralkodott: Toműrisz. Kürosz úgy 
akart játszani vele, mint asszonnyal szokás: először is tréfából 
megkérette a kezét: Toműrisz büszkén elutasította a követeket, s 
figyelmeztette a hatalmas királyt, hogy ne nyúljon a masszagéta nép 
függetlenségéhez, mert megkeserüli. Kürosz könnyedén és kissé 
humorosan fogta fel a helyzetet; egy sikeres  rajtaütésben 
megsemmisítette a masszagéták egyik seregét, elfogta Toműrisz 
királynő fiát, Szpargapiszészt, aki elkeseredésében és szégyenében 
öngyilkos lett. A királynő most kétszeres haraggal vezette Kürosz ellen 
serege zömét, és irtózatos harcban le is verte a perzsákat. Kürosz maga 
is elesett az ádáz viaskodásban. 

Künó és Toműrisz, két asszony, e nagyszerű élet két határjelzője. Az 
egyik az ismeretlenség és az élet, a másik a dicsőség és a halál. 


SZKÍTÁK, GÖRÖGÖK, MAGYAROK 


A romantikus történelemszemlélet a XVIII. század óta, bizonyos népi 
és történelmi közös vonások alapján, rokonainknak tartotta a 
szkítákat, és , szittya" néven próbálta beiktatni őket történelmünkbe. A 
szkíták a Bug, Dnyeper és Dnyeszter mentén vándoroltak szekereikkel 
és állataikkal, nomád népek módjára, legelőről legelőre. Ezen az áldott 
folyóvidéken mindig bőven találtak állataiknak táplálékot, maguknak 
pedig vadászzsákmányt. Mikor i. e. 450 táján Hérodotosz görög 
történetíró bejárta az akkor ismert egész világot, Médiát, Perzsiát, 
Asszíriát, Egyiptomot, megfordult Szkítiában is. Merész vállalkozás 
volt abban az időben ekkora utazás ily messzi barbár területeken, 
amelyek akkoriban még úgyszólván a mondák ködében lebegtek. 
Hajmeresztő történetek keringtek az északi barbárok életmódjáról és 
viselt dolgairól, egyúttal pedig csábító legendák is, amelyek elképesztő 
és izgalmas adatokat meséltek e földek kincseiről. 


Az ókori utazók és földrajzírók mind megemlékeznek útleírásaikban és 
tudományos műveikben a szkíták földjéről, de valahogy egybefolyik 
leírásuk a szarmata föld leírásával. A szarmata földet, az ókor egyik 
legharciasabb nomád népének hazáját, legalábbis a keleti részét, 
Szkítiának is nevezték. Bejárta ezt a földet később a híres Sztrabón (Ci. 
sz. 18), utána Pomponius Mela 

(i. sz. 43) és Ptolemaeus Claudius (Ci. sz. 140); hogy erről a földről és 
népeiről, ezeknek ókori életéről hiteles adataink vannak, azt nekik 
köszönhetjük, bár nagyon óvatosan kell mérlegelni minden ókori 
tudósítást, mert Homérosz és Hérodotosz elbeszélései szinte 
kibogozhatatlan  legendaburjánzással szőtték keresztül-kasul a 


történelmileg hitelesíthető adatokat. 


A mesés hüperboreoszok 


Nekik köszönhetjük a hüperboreosz népről szóló tudósítást is. A mai 
Szovjetunió legészakibb részén, ott, ahol már egyik utazó sem járt, élt 
egy legendás nép: a hüperboreoszok. Sztrabón szerint ez a mesebeli 
nép a világ végén lakott örökös boldogságban, ott, ahol a levegőt 
állandóan tollpihék töltik be; Hérodotosz bölcsen megmagyarázza, 
hogy ezek a mesebeli tollpihék a hópelyhek. De hiába lakik ez a nép 
az északi fagyok országának határán, ezen a területen örökös nyár 
virul: fél évig nem nyugszik le a nap, az emberek hosszú életűek, s 
minden bőven megterem. Apollón népe ez, és bizonyára az 


aranykorból maradt itt. 


A hüperboreoszok minden évben áldozati ajándékot küldtek Déloszba, 
Apollón szentélyébe. Hérodotosz elmondja, hogy Homérosz is, 
Hésziodosz is beszél erről a népről, s ő maga is az isszedónoktól, a 
szkíták rokonaitól tudta meg a hüperboreoszok déloszi ajándékainak 
történetét. A hüperboreoszok évente búzaszalmába csomagolt szent 
ajándékokat küldtek Déloszba, s első alkalommal az ajándékokat két 
lány vitte, Hüperokné és Laodiké. Még öt polgárt is adtak melléjük 
kíséretül, és szörnyűség! -a leánykák mégsem tértek vissza. Ezentúl 
tehát csak a határig engedték küldötteiket, és megkérték a 
szomszédaikat, hogy vigyék tovább az ajándékokat, s így jutottak el a 
küldemények egyik néptől a másikig Déloszba. A Déloszban elpusztult 
hüperboreosz szüzek emlékére máig is lenyírják hajuk egy-egy fürtjét 
a déloszi ifjak és leányok. Régen még az istenekkel magukkal érkezett 
Déloszba két másik hüperboreoszleány, Argé és Ópisz: ezeknek a sírját 
is vallásos tiszteletben részesítik. A hüperboreoszok délre küldött 
ajándékairól szóló monda nem egyéb, mint az észak-déli irányú szkíta- 
görög kereskedelem első bizonyítéka. 


Tud Hérodotosz a híres Abariszról is, aki az egész földet bejárta 
nyilával, anélkül, hogy bármit is evett volna. Ez az Abarisz valamikor 
Apollón papja volt, s Platón is beszél róla: bűvös nyila, amelyet 
Apollóntól kapott, minden folyón és hegyen átsegítette; ezt a nyilat 
aztán Püthagorasznak adta, aki cserében bölcsességre tanította. 


Négyszögarcú vadak 


Ptolemaeus Claudius részletesen beszámol az ókori Szarmatia 
törzseiről. A mai Azovi-tenger környékén éltek a roxolánusok, keletre 
egészen a Kaukázusig az alánok, nyugaton a jazigok nyugtalankodtak 
állandóan; félelmetes lovasok, akik később a Duna-Tisza közén 
telepedtek meg; északnyugaton, a Visztula torkolatától a Memelig a 
veneta törzsek és az észtek, fent a mesés északon pedig a finnek. 
Hunokat is emleget az ókori író a Don és a Volga összefolyása táján. 
Hérodotosz megjegyzi, hogy a szarmaták földjén egyetlen gyümölcsfa 
sincs, és mindenütt utal az óriási távolságokra. Ezek a szabad népek 
vadászattal — és  állattenyésztéssel foglalkoztak; a tavakban, 
mocsarakban és nádasokban fogdosták a vidrát, a hódot és ,más 
négyszögarcú vadakat", amelyeknek bőrét külföldre szállították, vagy 
bundakészítésre használták. 


A Szovjetunió mérhetetlen földjét az ókorban csak hiányosan ismerték. 
Az ókori földrajzírók összegyűjtöttek minden adatot a világjáró 
kereskedőktől, azonban még így is rejtelmes és titokzatos volt ez az 
óriási földterület; legjobban déli és nyugati részeit ismerték. A mai 
Szovjetunió európai részének neve Szarmatia volt, s a mai Balti-tenger 
és a Volga között terült el: rendkívül termékeny és hatalmas 
kiterjedésű ország, s nagy folyók öntözték: a Borüszthenész (Dnyeper), 
a Türász (Dnyeszter), a Hüpanisz (Bug), a Tanaisz (Don) és a Rha vagy 
Oarosz (Volga). Hajózható folyók mind, s lehetővé tették a 
legélénkebb kereskedelmet a feketetengeri és a  Kaspi-tengeri 
kikötőkkel. E két nagy beltenger révén a szarmaták valószínűleg 
bizonyos összeköttetést tartottak fenn a trákokkal, dákokkal, 
görögökkel, s így közvetve az egyiptomiakkal. A régi földrajzíró 
szerint a Peuce és az Amadoca hegység (valószínűleg a mai Harkov és 
Kijev dombos vidéke) és észak felé a Rhipaei Montes (talán a mai 
Moszkvától délnyugatra) voltak a szarmata föld legjelentékenyebb 
emelkedései. Római kereskedők csak a Fekete-tenger északi kikötőiben 
fordultak meg. 


A két Szkítia 


Az Uraltól Kínáig az ókorban egyetlen hatalmas ország terült el: 
Szkítia. Az ókori földrajzírók szerint két Szkítia volt; az egyik innen, a 
másik túl a Himaláján (Imaus Mons). A földrajzíróknál Szarmatia és az 
európai Szkítia meglehetősen összekeveredik. Nem különös, hogy az 
ország éghajlatát hol zordnak, hol forrónak mondják a földrajzírók, 
hiszen ilyen óriási területen szélsőséges éghajlati és termelési 
viszonyok uralkodnak. Ha hihetünk Hérodotosznak, a Don és a Krím 
vidékén tanyázó szkíták a legbátrabbak, és ezek a törzsek szüntelenül 
háborúskodnak egymással és a szomszéd népekkel. A kimmerioszok 
népe a Tűrász folyó táján tanyázott, s tőlük foglalták el a szkíták ezt a 
földet valamikor; ezen a területen laktak az isszedónok, rajtuk túl az 
egyszemű arimaszposzok, ezeken túl az aranyat őrző griffek s ezeken 
túl a hüperboreoszok. Elnyúlt Szkítia nyugatra a Borüszthenészig és 
Tűrászig, de szkíta törzsek tanyáztak a Hüpaniszig, a Tanaiszig, a 
Hürgiszig (Donyec), az Araroszig (Szeret) és a Püretoszig (Prut). 
Leginkább  állattenyésztéssel foglalkoztak e törzsek, s ezért 
legfontosabb volt nekik a legelő; gabonát csak keveset termeltek. 
Legjelentékenyebb törzsei voltak a kallipidák a Bug torkolatánál, az 
alazonok, ezektől északra a földművelő szkíták a Dnyeper és a Don 
között és végül az igazi, törzsökös szkíták, a királyi szkíták: ezek 
uralkodtak a többi törzsön. 


Talán hihetetlenül hangzik, hogy magyarok és görögök is 
érintkezhettek már az i. e. ezredik év táján a Fekete-tenger északi 
kikötőiben, amelyeket a szarmaták és szkíták sűrűn fölkerestek, hogy 
rezet, állatbőröket és egyéb értékes árucikkeket adjanak el a déli 
népeknek. A Kremnoi (Krím) vagy más néven Kherszonészosz a maga 
délies éghajlatával egyébként is vonzotta a kemény küzdelmekben élő 
hajósokat és kereskedőket. Olbia volt ennek a vidéknek legnagyobb 
kereskedővárosa, régi ión telep a Hüpanisz és Borüszthenész 
torkolatánál. Sokszor feldúlták a barbár törzsek, de mindig újra 
felvirult, s végül is Róma az i. sz. III. században bekebelezte. 
Nevezetes város volt Tűrász (Akkerman) a Dnyeszter torkolatánál, 
Panticapaeum  (Kercs) a  Tanaisz (Don) torkolatánál, továbbá 
Kherszonészosz, északabbra Nabarum a Dnyeszter partján és a Don 
hajlatánál Castra Regia. Mesés áruk, hírek áradtak e városokon át a 
görög és római művelt világba. 


Novellában olvastam, s nem lehetetlen, hogy a szkítákkal magyarok is 
lerándultak a fekete-tengeri kikötőkbe, főképpen állatbőrökkel. A 
novella, ha jól emlékszem, arról szólt, hogy a mai Constantában, 
vagyis az ókori Tomiban a száműzött Ovidius is találkozott ázsiai 
magyarokkal. Kár, hogy a költő sehol sem nevezi meg őket; verseiben 
mindössze annyi utalást találunk ezekre a vad népekre, hogy egyszer 
említi: , Ezek a barbárok engem tartanak barbárnak, mert nem értik a 
nyelvemet." 


A Bug folyóról, az egykori Hüpaniszról írja Hérodotosz, hogy 
Szkítiában ered egy nagy tóból, amely körül fehér vadlovak legelnek. 
A Bug vize eleinte édes, de ötnapi hajóút után keserű, mert belészakad 
egy keserűvízforrás. A Borüszthenészt a Nílushoz hasonlítja és igen 
hasznos folyónak nevezi: rengeteg benne a kitűnő hal, vize is 
kellemes, partjain kövér fű nő, tehát pompásak a legelői, torkolatánál 
pedig rengeteg só virágzik ki. Arról is nevezetes, hogy sok benne a 
szálka nélküli hal. Hérodotosz az Isztrosz (Duna) folyót is Szkítia vizei 
közt emlegeti, azonban az ókori földrajzírók szerint ez már jóval túl 
esett Szkítia határán. 


Az ifjú Anakharszisz 


Anakharszisz, Szólón görög bölcs kortársa, nevezetes szkíta férfiú volt; 
i. e. 600 körül hosszú útra indult Görögországba. A görög élet és 
műveltség annyira megtetszett neki, hogy meg akarta honosítani a 
görög intézményeket barbár északi hazájában. Rendkívül tisztelték a 
görögök is, sőt a kortársak a hét görög bölcs közt emlegették. Amikor 
hazament, és hozzáfogott terve megvalósításához, mindenekelőtt 


görög módra kezdte megülni az ünnepeket. A megbotránkozott szkíták 
rémülten jelentették Szauliosz királynak Anakharszisz viselkedését, 
mire a király lenyilazta rossz útra tévedt testvérét. Történetét 
Hérodotosz jegyezte föl, s a XVIII. század végén (1788) Jean Jacgues 
Barthélemy nevelő célzatú regényes munkában meg is írta (, Voyage 
du jeune Anarcharse en Gréce"). 


Hérodotosz elbeszéléséből kiderül, hogy a szkíták rendkívül 
féltékenyek voltak szokásaikra és hagyományaikra, s különösen 
ellenszenvvel viseltettek a görög szokások iránt. Hérodotosz, mikor 
utazása közben Anakharsziszról kérdezősködött, mindig azt a választ 
kapta a szkítáktól, hogy ilyen nevű embert nem ismernek. 
Anakharszisz sorsára jutott nagy idővel később egy másik szkíta, 
Areipeithész király fia, Szkűlász. Ez, mikor a király meghalt, nemcsak 
a királyságot örökölte, hanem apja feleségét is, akinek Opoia volt a 
neve. Szkűlász, mikor a szkíták királya lett, messzire kalandozott 
seregével, s mivel a görög szokásokra hajlott, és nem szerette a szkíta 
életmódot, valahányszor eljutott a  borüsztheniták városába, a 
hadsereget a falakon kívül hagyta, ő pedig bement a városba, 
bezáratta a kapukat, görög ruhát öltött, s így járt a piacon; görög 
módra élt, és az isteneknek is görög szokás szerint áldozott. 
Rendszerint egy hónapig élte így világát, s ezalatt barátai csak arra 
ügyeltek, hogy szkíta ember meg ne lássa. Palotája is volt a városban, 
s feleségül is vett egy odavalósi nőt. Felvétette magát Dionűszosz 
(Bacchus) isten misztikus titkos kultuszába, s a város lakosai nagyon 
büszkék voltak erre; el is dicsekedtek a szkítáknak, hogy királyuk az ő 
szertartásaik szerint él, amelyeket a szkíták annyira megvetnek. Mivel 
az előkelő szkíták hitetlenkedtek, a borüszthenita felvezette őket a 
toronyba, és megmutatta nekik a bacchikus menetben tobzódó 
királyukat. Mikor aztán Szkűlász hazatért, föllázadtak ellene, testvérét 
választották királynak, ez pedig rögtön lefejeztette Szkűlászt. 


Hérodotosz panaszkodik, hogy sehol sem tudott adatokat szerezni a 
szkíta nép számáról; de utazásai közben tudomására jutott, hogyan 
végzik a szkíták a népszámlálást. A Dnyeper és a Bug közt maga is járt 
egy vidéken, amelynek Exampaiosz a neve, és ott hatalmas ércedényt 
látott: 6000 amfora volt az űrtartalma, vastagsága pedig hatujjnyi; az 
edény nyílhegyekből készült. Ariantász, a bölcs szkíta király ugyanis 
úgy számlálta meg a népét, hogy parancsot adott: minden szkíta 
küldjön neki egy nyílhegyet, mert aki nem küld, halál fia! Aztán 
megszámoltatta a nyílhegyeket, és így megtudta a szkíta harcosok 
számát. 


Vérszerződés 


A szkíták lovas nomádok voltak. Horatius is tud róluk, s bizonyára 
nagy érdeklődést keltett a nomád szkítákról írt sora: , Kocsijuk a 
lakásuk, s ezen vonulnak mindenhová." Hérodotosz is kocsin lakóknak 
nevezi a szkítákat. Az ókorban sokat vitatkoztak azon, vajon a szkíták- 
e a legrégibb népei a világnak vagy az egyiptomiak. Ahogy Hérodotosz 
leírja életmódjukat és szokásaikat, abban jórészt ráismerünk a nomád 
népek életének jellegzetes vonásaira. Sem várost, sem várakat nem 
alapítanak, vándorsátrakban élnek, lovas íjászok; a földet nem 
művelik, állatokat tenyésztenek, és lakásuk a kocsijuk. Hérodotosz 
elragadtatással kiált fel: , Hogyne volnának hát legyőzhetetlenek!" 
Földjük jófüvű és bővizű, sok rajta a síkság, és ez kedvez 
vándoréletmódjuknak. A törzsfő halálakor feláldozzák feleségeit és 
szolgáit. Lóhúst esznek, és lótejet isznak; ezt Hérodotosz csípős tejnek 
(oxügala) nevezi. Részletesen leírja vallási és társadalmi 
berendezkedésüket és szokásaikat, s ezekből sokan arra 
következtettek, hogy a mongol fajhoz tartoztak; egyes magyar tudósok 
szerint a magyarok rokonai voltak a szkítáknak; e mellett szól állítólag 
az is, hogy egyes magyarországi és dél-oroszországi sírleletek azonos 
művészeti nyomokat mutatnak. A  Zöldhalom-pusztán talált 
aranyszarvas, történeti múzeumunk egyik kincse, állítólag ennek a 
rokonságnak bizonyítéka. De mindez csak feltevés. 


Az ősi magyar taktika nyomait látták egyes kutatók a szkíták 
harcmodorában: Hérodotosz elmondja róluk, hogy gyermekkoruktól 
kezdve lóháton élnek, s lóhátról harcolnak. A római Traianus-oszlop 
domborművein, amelyek a császár dáciai hadjáratnak eseményeit 
örökítik meg, ilyen barbár lovasok is szerepelnek; az egyik éppen 
hátrafordul lován, és visszafelé nyilaz; ez pedig a régi magyar harci 
taktikának is egyik módja volt. Persze Hérodotosz sok szörnyűséget is 
beszél róluk: a legyőzött ellenség véréből isznak, fejét levágják, bőrét 
lenyúzzák, kicserzik, és nyergükre akasztják, koponyájából serleget 


készítenek. Mindezt talán csak ráfogták a szkítákra a messziről jött 
kereskedők, akik féltek ezektől a zord, torzonborz hajú és szakállú 
északi vad lovasoktól. 


A szkíta földön kötelező erejű jogi intézmény volt a vérszerződés, ami 
a magyar történelemnek is egyik hagyománya. Nem lehetetlen, hogy 
ezt az ősi jogi cselekményt a szkítáktól tanulták a régi magyarok, s 
nem lehetetlen, hogy alaposabb nyomozás talán ma is megtalálná még 
az egykori szkíta föld népi hagyományában ennek az intézménynek a 
nyomait. Hérodotosz szerint a szkíták úgy kötöttek szerződést, hogy 
nagy cserépedénybe bort öntöttek, karjukat tőrrel vagy karddal 
fölmetszették, s vérüket a borba eresztették: aztán harci szerszámaikat 
belemártották az italba, s utána valamennyien ittak a véres borból. 
Ezzel a szerződés jogerőssé vált. 


De más régi hagyományainknak is nyomát találjuk a szkíták között. A 
hun mondában szereplő istenkardja is élt itt a hagyományban, talán 
épp azon a tájon, ahol Attila pásztora meglátta a hadisten kardját, 
amint rettentő villámlás és mennydörgés közt kiemelkedett a földből. 
Ennek az ősi szkíta vidéknek bizonyára régi hagyománya ez a monda. 
Régi szkíta monda meséli, hogy e pusztaságban az első ember 
Targitaosz volt; ennek három fia született, s apjuk után hármasban 
közösen uralkodtak. Egyszer aranyeke, -járom, -csésze és harci bárd 
hullott az égből: a legidősebb fel akarta venni a bárdot, de az lángot 
vetett; a másodikkal ugyanez történt; csak a legkisebbiknek sikerült 
felvennie a bárdot, s így az övé lett a szkíta föld királysága. Ez a 
trónfoglalás jó ezer évvel Dareiosz előtt, vagyis i. e. 1500 körül 
történhetett. Ezért tartották a szkítákat a világ legrégibb népének. 

A finn gőzfürdő általános felfogás szerint eredeti finn találmány; de ha 
elolvassuk azt, amit Hérodotosz a szkíták gőzfürdőjéről ír kételkedni 
fogunk a finn szauna eredetiségében. Szerinte a szkíták három 
összehajló póznát állítanak fel, ezekre gyapjútakarókat terítenek, 
aztán tisztálkodnak. Van egy kitűnő kenderfajtájuk, s néha úgy 
vesznek gőzfürdőt, hogy ennek a kendernek a magját szórják rá az 
izzó kövekre, ez hatalmas gőzt fejleszt, s ezt a fürdőt élvezik a férfiak. 
Az asszonyok kevesebbet fürdenek; inkább érdes kövön illatos 
fadarabokat péppé dörzsölnek, ezzel bekenik arcukat és testüket, s 
illatos, tiszta és fényes lesz a bőrük, mikor a pépet leveszik róla. 


Megelőzték Kutuzovot 


A Szovjetunió végtelen területe már a történelmi idők kezdetén szinte 
kínálta népeinek a természetes védekezés legjobb eszközeit. 
Hérodotosz írja, hogy Dareiosz perzsa király i. e. 513-ban megtámadta 
Szkítiát: meg akarta szerezni mérhetetlen és mesés kincseit. A szkíták 
mindenekelőtt követeket küldtek a szomszéd népekhez, s ezeknek a 
királyai valóban össze is gyűltek tanácskozásra a szkíták kérése 
ügyében: a szkíták ugyanis sürgős segítséget kértek tőlük a beözönlő 
perzsák ellen. Elmondták, hogy  Dareiosz hidat veretett a 
Boszporoszon, leigázta a trákokat, aztán hidat veretett az Isztrosz 
folyamon, mert ezt a vidéket is hatalmába akarta keríteni. A követek 
kifejtették a királyok előtt, hogy ha nem segítenek, akkor a perzsák 
királya valamennyiüket megsemmisíti, mert értsék meg, hogy útja 
közben minden népet leigáz, s előbb-utóbb az ő törzseikre és földjeikre 
is rákerül a sor. Az összegyűlt királyok egy része hajlandó volt segíteni 
a szkítákat, nagyobb része azonban szemükre vetette, hogy ők 
sértették meg a perzsákat, sokat el is hurcoltak közülük 
rabszolgaságba, tehát magukra vessenek, ha most a nagy király 


bosszút akar állni rajtuk. Miután a követek eltávoztak, a szkíták 
elhatározták, hogy a maguk erejéből fognak védekezni: nem 
bocsátkoznak ugyan nyílt csatába, mert nem mérkőzhetnek a perzsák 
hatalmas harci gépezetével, hanem kitérnek előlük. 


A szekereket, amelyeken feleségeik és gyermekeik tartózkodtak, mind 
előreküldték, s meghagyták hozzátartozóiknak, hogy mindig északra 
igyekezzenek. Csak éppen annyi szekeret tartottak vissza, amennyi az 
élelmüket vitte. Miután legjobb lovasaikat előőrsül a perzsák elébe 
küldték, megtudták, hogy a perzsák az Isztrosztól már háromnapi utat 
megtettek a szkíta föld felé; az előőrsök tehát tőlük egynapi távolságra 
tábort ütöttek, de előbb végrehajtották a legfontosabb parancsot, 
amelyet a vezérek kiadtak nekik: elpusztították a föld termését, a 
legelők füvét gyökerestül kitépték - ez Hérodotosz kifejezése -, és az 
útba eső kutakat és forrásokat betemették. Ezek után a teljesen 
elpusztított földön maguk után csalogatták az ellenséget. 


Mikor a perzsák megpillantották a szkíta lovasságot, azonnal nyomába 
eredtek; a Tanaiszig üldözték, majd átkeltek a Tanaiszon, és folytatták 
az üldözést, de sem élelmet, sem vizet nem találtak sehol, s végül 
elérkeztek a valóságos pusztaságba is, ahol már emberek sem laknak. 


Dareiosz tehát a hatalmas Oarosz folyam partján megállította seregét, 
nyolc erődítményt építtetett - ez azonban valószínűleg csupán 
ismeretlen eredetű halmok létrejöttének magyarázata -, de semmihez 
sem tudott fogni, mivel a szkíták nyomtalanul eltűntek; hol északra, 
hol nyugatra csalogatták maguk után a nagy király óriási seregét, 
úgyhogy Dareiosz egészen tanácstalan volt; ide-oda kapkodott a ravasz 
ellenség minduntalan kisiklott a kezéből, úgyhogy végül is kénytelen 
volt szégyenszemre visszavonulni és elkotródni erről a veszedelmes 
pusztaságról. 


Íme, Kutuzov taktikájának ősrégi gyökerei! S éppen ezekből a 
hérodotoszi adatokból bizonyosodhatunk meg afelől, hogy ennek a 
csalafinta s egyúttal bölcs taktikának nem Napóleon, a 
győzhetetlennek hitt francia hódító volt az első áldozata, hanem, 
évezredekkel előbb, az ókor , győzhetetlen" hódítója, a , nagy király", 


I. Dareiosz. 


APOLLÓN FEKETE ORSZÁGA 


A líbiai tengerparti autóút, az olasz technikai tudás alkotása, egyetlen 
és megszakítatlan bitumen  útszalaggal köti össze  Tuniszt 
Egyiptommal: olyan, mint a diadém a római Afrika homlokán. 
Tunisztól az egyiptomi határig a régi Róma emlékei idézik szüntelenül 
azt a kort, amelyben Róma volt a Földközi-tenger ura, és Hercules 
oszlopaitól (Gibraltár) egészen a Szuezi-csatornáig (mert Szuezi- 
csatorna, Pelusiumi-csatorna néven, már az ókorban is volt) rendet 
tartott, és kultúrát teremtett. 


Ott, ahol ez az út a Nagy-Szürtisz-öböl közepe táján északnak 
kanyarodik, és bekígyózik Gebel el-Ahdar magaslatai közé, EIl- 
Agheilánál kezdődik a mai Cirenaica és Marmarica, a két nevezetes 
tartomány, amely az ókorban Róma provinciája volt, és most szerves 
és értékes része Líbiának. Cirenaica, Egyiptom nyugati szomszédja, az 
500-700 m magas barcei fennsíkon terül el, s nyugaton egészen az 
egykori karthágói birodalom határáig, keleten pedig a Palinurus 
folyóig terjed, délen a sivatagba torkollik. Az autóút egészen Cirenaica 
határáig javarészt sivár, homokos területen fut, Cirenaica területén 
azonban erdős-hegyes, vízben gazdag terepen folytatódik. Termékeny 
és gazdag ország volt ez az ókorban, és mint a történetírás nagyapja, 
Hérodotosz meséli, bőven van vize, esője; talaja fekete föld, amely oly 
gazdagon fizet, hogy évente nyolc hónapig tart az aratás, és a mag 
százszoros termést hoz. Ez a gazdag tartomány az ókorban ontotta a 
búzát, datolyát, olajat, bort, mézet, pompás lovakat tenyésztett, és 
csak egyetlen nagy csapása volt, a gyakori sáskajárás. 


Kétezer évvel ezelőtt még nem volt Észak-Afrika java része az a 
sivatagi föld, ami ma. A római gyarmatosítás idején Afrika északi 
partvidéke, Mauretánia, Numídia, Szürtika, Kürenaika és Egyiptom 
valóságos éléskamrája volt a rómaiaknak, a római császárság korában 
pedig építészeti és városrendezési kultúrája méltó párja volt Itália 
nagy művészi fejlettségének. A középkor barbár dúlásai után egyre 
jobban elnéptelenedett Kürenaika földje is, úgyhogy a messzi sivatag 
homokja könnyedén eltemethette, nemcsak a régi kultúrát, hanem 
magát a termőföldet is. 


A tartomány római kori emlékeit a XVIII. század végétől franciák, 
olaszok és angolok kutatták; a XIX. század elején az angol H. G. 
Warrington, 1848-ban pedig a francia Vattier de Bourville dolgozott 
eredményesen az emlékek feltárásán, s ez a munka, nemzetközi 
összefogással, ma is folyik. Azok az ókori templomok, paloták, fürdők 


és színházak, amelyek Sabrathában, Leptis Magnában, valamint a 
kürenaikai Apollóniában és Mükénében előkerültek, gazdagságukkal, 
pompájukkal és művészi szépségükkel nemegyszer felülmúlják az 
itáliai császárkori emlékeket is. 


Apollón szerelme 


A messzi Thesszália gyermeke volt a gyönyörű Küréné, Hüpszeusznak, 
a laphiták királyának leánya. Maga Apollón, a napisten vetett szemet a 
csodálatos királyleányra, s mint az már az ókori istenek gyakorlatában 
nem szokatlan, meg is szöktette apja udvarából. A későbbi Kürenaika 
területére vitte, s ott született fiuk, Arisztaiosz, akit egyes görög 
törzsek istenük gyanánt tiszteltek. A nevezetes szerelmi kaland 
emlékére a királylányról nevezték el Küréné városát, így beszéli a 
monda. 


A történelmi adatok szerint i. e. 631 táján, mint Hérodotosz mondja, 
thébai görög hajósok, a delphoi jóshely tanácsára, Battosz vezetése 
alatt Küréné partjain kötöttek ki, és a Kűra forrása közelében 
megalapították Küréné városát. A görög gyarmatosok kitűnő hajósok 
voltak, tehát kereskedelemmel foglalkoztak, s iparuk és földjeik 
termékeit szállították a Földközi-tenger kikötőibe.  Battosz, a 
gyarmatosok vezére, mint ugyancsak Hérodotosz beszéli, igazságos és 
kegyes fejedelem volt, és negyven évig uralkodott. Alatta is, utódai 
alatt is még sok görög gyarmatos vándorolt a termékeny Kürenaikába. 
A gyarmatosok élete azonban nem volt gyöngyélet; dolgoztak és 
gazdálkodtak ugyan, de hadakoztak is éppen eleget, elsősorban a 
bennszülöttekkel s ezenkívül a perzsákkal. Városaik sokszor 
elpusztultak, s különösen Barce szenvedett sokat. Az ország 
legnevezetesebb kikötője és külkereskedelmének gócpontja Apollónia 
volt, Kürénétől északra; Heszperisz és Teukhira kikötője is nagy 
forgalmat bonyolított le. 


Barce, a fekete város 


Barce lakosságának többsége bennszülöttekből állt. A város (romja a 
mai Medinet el-Merds mellett) a barcaeus nép gócpontja volt, s i. e. 
550-től kezdve a kürénéi uralkodóház egyik ágának fővárosa lett, II. 
Arkeszilaosz kürénéi király ugyanis összeveszett négy testvérével, mire 
ezek a bennszülöttekkel összefogtak, és megalapították Barce városát. 
A város nemsokára úgy megerősödött, hogy erős hadsereggel Küréné 
ellen indult, s az új hadsereg meg is verte Arkeszilaoszt. Az egyik 
testvérnek később sikerült meggyilkoltatnia Arkeszilaosz királyt (de 
más hagyomány szerint Learkhosz nevű barátja gyilkolta meg), viszont 
ezt a testvért az özvegy királyné, Erixo gyilkoltatta meg a saját 
testvérével, Polüarkhosszal. Így jutott a tartomány kiskorú fiának, III. 
Battosznak. Barce tehát kezdettől fogva szemben állt Kürénével: 
Küréné minden ízében görög volt, Barce pedig a bennszülöttek fekete 
városa. Éppen ilyen feketék voltak az indulatok is, amelyek az 
ellenfőváros uralkodóit és harcosait fűtötték. 


III. Battosz király, mikor felnőtt, és a görög fővárosnak, Kürénének is 
ura lett, alkotmányt adott népének. Az új alkotmány a népet tette meg 
minden jog forrásává, és megnyirbálta némileg a király hatalmát. 
Ezentúl a király inkább csak vallási dolgokkal foglalkozhatott, s az 
államigazgatásban háttérbe szorult. Ez alkotmány szerzője, a 
mantineiai Démónaktész, a népet is osztályokba sorozta, s már-már 
úgy látszott, hogy boldog béke korszaka virrad a nyugtalan országra. 
De mikor III. Arkeszilaosz, az alkotmányt adó Battosz fia került a 
trónra, rázúdult az országra a perzsa veszedelem. Kambüszész perzsa 
király meghódította Egyiptomot, mire Kürenaika is kénytelen volt 
elismerni uralmát. III. Arkeszilaosz el akarta törölni az alkotmányt, de 
a nép fellázadt, a király menekült, s jó idő múlva erős hadsereggel tért 
vissza Kürénébe, éskegyetlen bosszút állt ellenfelein. Ám ezután sem 
volt békessége: a nép egyre lázadozott, mire ismét menekült, ezúttal 
Barcéba, apósához: ott aztán kürénéi menekültek mind a kettőjüket 
megölték. Az anyakirályné, Pheretimé, a perzsákhoz folyamodott 
segítségért; a perzsáknak kapóra jött ez a kérés, siettek beavatkozni, 
irtózatos kegyetlenséggel megfékezték a lázadást, és  földúlták 
Kürenaikát. A perzsák elűzése után szinte kísérteties hasonlósággal 
folytatódnak Kürenaika történelmének véres és sötét eseményei: elűzik 
a királyt, a király visszajön, véres bosszút áll, megölik. I. e. 450-ben 
Küréné, a főváros, köztársasággá alakul; most aztán az arisztokraták és 
demokraták  — kezdenek marakodni egymással, — s további 
testvérharcokban emésztődik az ország ereje és élete, egészen addig, 
míg rá nem zúdul a karthágói veszedelem. 


Arae Philaenorum - A Philaenusok oltára 


Karthágó i. e. 350 táján elérkezettnek látta az időt, hogy egész 
Afrikára kiterjessze hatalmát. Azonban keletre irányuló terjeszkedése 
beleütközött Kürenaika népének ellenállásába. A karthágóiak a Nagy- 
Szürtisz-öbölben kikötöttek, és támaszpontot építettek: Automala volt 
ez, a mai Mugtáa el-Chebrit táján. A biztonságára féltékeny Kürenaika 
tiltakozott, de hiába, végül is kénytelen volt fegyverrel védekezni. A 
háború nem volt egyéb, mint kölcsönös dúlás és pusztítás, s mikor már 
mind a két fél eléggé megrokkant bele, egyezkedni kezdtek. Végül, 
mint Sallustius megírta a Jugurtha elleni háborúról szóló könyvében, 
abban egyeztek meg, hogy a két állam határa ott legyen, ahol 
Karthágó és  Küréné két-két jó  versenyfutója találkozik. A 
versenyfutóknak ugyanazon a napon kellett indulniuk Karthágóból, 
illetve Kürénéből. Az izgalommal várt találkozás itt történt meg, a mai 
Mugtáa el-Chebrit mellett. Karthágó a Philaenus testvéreket küldte, 
akik minden erejüket latba vetették, sőt bizonyára emberfeletti erővel 
futottak, mert körülbelül két és félszer akkora távolságot tettek meg 
ugyanazon idő alatt, mint a kürenaikai kiküldöttek, holott ugyanabban 
az időben indultak el. Küréné kiküldöttei azzal vádolták a 
karthágóiakat, hogy előbb indultak el, s ezért juthattak ilyen messzire. 
A Philaenus testvérek erélyesen hangoztatták becsületességüket és 
igazságukat, mire a kürénéi kiküldöttek kijelentették, hogy elismerik 
ezt a határt, ha a két karthágói hajlandó elevenen eltemettetni magát. 
A Philaenusok abban a pillanatban kijelentették, hogy szívesen 
áldozzák életüket hazájukért, és valóban eltemettették magukat. A 
római írók is lelkesen magasztalták az önfeláldozó hazaszeretetnek ezt 
a gyönyörű példáját. Ma diadalív hirdeti emléküket. 


A diadalív ezt a mondai eseményt örökíti meg: az ív orma felett két 
óriási bronzalak fekszik, mintha éppen fel akarna kelni a felettük 
tornyosuló oltár alól; az egyik Tripoli felé fordul, a másik Kürenaika 
felé; Karthágó egykori nagy ellenfelének, Rómának késő nemzedékei 
így adtak tiszteletet a hazafiság hőseinek. A diadalíven klasszikus latin 
nyelvű felirat magasztalja a Philaenus testvérek dicsőségét. A 
Philaenusok hazafias önfeláldozása a rómaiak szemében is dicsőséggel 
övezte a derék karthágói ifjak emlékezetét. 


Bereniké hozománya 


Nagy Sándor halála után Egyiptom urai, a Ptolemaioszok nemsokára 
rátették kezüket Kürenaikára és Marmaricára is. Mikor az i. e. IV. 
század vége felé az arisztokratákat kikergették Kürenaikából, ezek 
Ptolemaiosz Szótérhez menekültek. Az egyiptomi király, Ophellasz 
nevű tábornoka vezetésével, hadsereget küldött  Kürenaikába. 
Ophellasz legyőzte Küréné zsarnokának, Thübrónnak seregét, a 
zsarnokot magát mindjárt fel is akasztatta Apollóniában. De 
hamarosan bajba került, úgyhogy Ptolemaiosz kénytelen volt egy 
másik tábornokot, Agiszt küldeni fölmentésére. Itt működött együtt az 
ókori történelemben, Xerxész óta először, szárazföldi hadsereg és 
flotta ilyen méretekben: Agisz seregét Epainetész tengernagy 
hadiflottája támogatta Apollónia előtt. A derék Ophellasz megszédült a 
hatalomtól, hamarosan maga akart beülni trónba, de mikor Karthágó 
ellen hadba indult, természetesen meggyilkolták. Az utánpótlás megint 
Egyiptomból érkezett, Mágász tábornok személyében; ennek végre 
sikerült önállósítania magát, s mindaddig önálló is maradt, amíg 
leánya, az aranyhajú Bereniké feleségül nem ment III. Ptolemaioszhoz. 
Ettől kezdve Kürenaika Egyiptom uralma alá tartozott. Bereniké, akit 
Küréné szülötte, Kallimakhosz, a költő tett halhatatlanná egyik 
költeményében, úgyszólván hozományul vitte egyiptomi királyi férje 
udvarába Kürenaikát. 


Apión végrendelete 


VII. Ptolemaiosz egy nevezetes politikai végrendeletben, amely szó 
szerinti szövegében ránk is maradt, Rómára hagyományozta 
Egyiptomot, amennyiben nem marad utána törvényes utód. Ennek a 
végrendeletnek a végrehajtására csak i. e. 96-ban került sor, amikor 
törvénytelen fia, Ptolemaiosz Apión újabb végrendeletben végleg a 
rómaiakra hagyományozta Kürenaikát. Róma,  gyarmatpolitikai 
elveihez híven, nem vette el Kürenaika lakóinak szabadságát, sőt 


önkormányzatot engedélyezett nekik, de a forróvérű lakosok tovább 
folytatták a véres marakodást, úgyhogy Róma i. e. 74-ben kénytelen 
volt provinciává alakítani az országot. A római szenátus, már akkor, 
mikor az örökséget elfogadta, különös jogokat engedélyezett az öt 
kürenaikai város szövetségének, az úgynevezett Pentapolisznak 
(Bereniké -Bengasi; Arszinoé -Teukhira - Tokra;. Ptolemaisz; Küréné; 
Apollónia). Kürenaika Krétával együtt alkotott egy tartományt. 
Bármily gazdag, termékeny és kitűnő kereskedelmi összeköttetésekkel 
rendelkező ország volt, a rómaiak meglehetősen kedvetlenül vették át 
ezt az örökséget, mert az országot a folytonos vérengzések és 
háborúskodások alaposan meggyengítették; éppen azért adtak a 
tartománynak autonómiát és szabadságot, hogy kevesebb gondjuk 
legyen vele. Mindenesetre megtartotta magának a szenátus Apión 
egykori birtokait, a királyi földeket, amelyekből bőséges jövedelmet 
húzott. 


Kürenaika valahogy kiesett a nagy háborúk útvonalából, s éppen ezért 
alkalmas menedékhelyük volt mindig a legyőzötteknek. Az első 
polgárháború idején, Pharsalus (i. e. 48) után, Cato parancsnoksága 
alatt 10 000 Pompeius-párti harcos menekült ide. Mikor ez a sereg 
értesült Pompeius meggyilkolásáról, Berenikétől megindult nyugatra, 
a Nagy-Szürtisz partján, hogy eljusson a mai Tunisz területére. Caesar 
halála után Cassius kormányozta, majd Antonius birtokába került, s az 
ő jóvoltából — Kleopátrától származó gyermekei uralkodtak 
Kürenaikában. 

I. e. 31-ben négy római légió állomásozott területén, ezek a győzelem 
után Octavianushoz csatlakoztak. A tartomány teljes meghódítását 
Cornelius Gallus, a költő, Egyiptom császár helytartója fejezte be. Bár 
Kürenaika nem volt oly kiváltságos helyzetben, mint Egyiptom, 
Augustusnak mégis különös gondja volt rá. 


Marcius Turbo mészárlása 


Kürenaikának úgyszólván végzete volt az örökös vérontás. A Pax 
Romana idején sem pihentek itt a fegyverek. Maguk a rómaiak 
szüntelenül harcban álltak a gaetulusokkal és garamantusokkal, 
azokkal a bennszülött afrikai néptörzsekkel, amelyek a tartomány 
határait folyton nyugtalanították. Egyetlen nagyobb szabású háború 
folyt le ezen a területen, körülbelül időszámításunk kezdete táján. A 
háborút Publius Sulpicius Ouirinus, Szíria prokonzula vezette a 
marmaridák ellen. Ezek a líbiai nomádok betörtek Kürenaika határain, 
úgyhogy Ouirinus kénytelen volt leszámolni velük. A háború több 
mint négy évig tartott, s mindvégig nagy áldozatokat követelő 
gerillaharcokból állt. Egyébként ez a Ouirinus az evangéliumok 
prokonzula, ugyanaz, aki a judaeai népszámlálást elrendelte és 
végrehajtotta. 


Időszámításunk I. századának közepe táján megalakultak az első 
keresztény egyházközségek, s híveiket főképpen a nagyszámú zsidóság 
körében toborozták. Kürenaika zsidósága számbelileg is, anyagi ereje 
tekintetében is jelentékeny tényező volt már a Ptolemaioszok korában. 
Elszaporodtak itt éppen úgy, mint Alexandriában, s főképpen 
kereskedelemmel  foglalkoztak.Élesen elkülönültek a görög és 
bennszülött lakosságtól, s már a Ptolemaioszok óta külön jogokat és 
kiváltságokat élveztek, önkormányzatuk volt, saját hatóságaik alatt 
éltek. Jeruzsálem elpusztulása után tízezrével menekültek ide 
Judaeából a zsidók, és szívükben egyre jobban lángolt a gyűlölet 
Róma, a templom elpusztítója iránt. Flavius Josephus, a zsidó 
történetíró tudósít róla, hogy Kürenaika zsidóságának legalacsonyabb 
rétegei bizonyos Jonathán vezetése alatt fellázadtak, s bár ezt a 


lázadást könnyűszerrel elfojtották a légiók, mégis rengeteg pusztítást 
okozott. Maga a zsidóság is meghasonlott; a szegények izzó gyűlölettel 
acsarkodtak a meggazdagodott és Rómához húzó zsidók ellen, s ez a 
helyzet egyre súlyosabbá vált. Egyre több követőre találtak a fanatikus 
lázítok, akik gyűlöletet hirdettek Róma ellen, s hangoztatták a Messiás 
közeli eljövetelét. 


A rómaiak gyűlölete sem volt kisebb; Róma türelmetlenül látta, hogy a 
meghódított népek közül csak a zsidókat nem sikerült megbékítenie és 
beolvasztania a birodalomba: gyűlölték őket a görögök, mert 
megvetéssel nézték furcsa vallásukat, és féltékenyek voltak 
kereskedelmi ügyességükre is; rómaiak és görögök egyaránt irigyelték 
tőlük kiváltságaikat. Alexandriában is egymást érték az 
összekoccanások, és nem csoda, hogy ebben a túlfűtött hangulatban 
egyszer csak kirobbant Kürenaikában a legszörnyűbb lázadás, 
amelyről a császárkor történelme tud. Cassius Dio szerint bizonyos 
András nevű fanatikus zsidó volt a lázadás vezére. A lázadás 
villámgyorsan elharapódzott az egész országban, átcsapott 
Egyiptomra, Ciprusra és Kisázsia nyugati partjaira is. I[dőszámításunk 
115. éve Kürenaika történelmének leggyászosabb esztendeje. A 
lázadók fölégették a templomokat, földig rombolták a várost, féktelen 
vadsággal és elkeseredett dühvel pusztították az embereket, állatokat, 
értékes tárgyakat és alkotásokat, irtózatos kegyetlenséggel bántak el 
igazi vagy vélt ellenfeleikkel, úgyhogy az ország úgyszólván egyetlen 
rom volt, egyetlen hullahegy, az áldozatok száma több mint 200 000. 


Egyiptom helytartója ebben az időben a mauretániai eredetű Marcius 
Turbo tábornok volt. Traianus császár, alighogy a lázadásról értesült, 
erős sereggel Kürenaikába küldte Marcius Turbo generálist, aki 
keménykezű ember volt, és nem ismert kíméletet. A lázadás elfojtása 
meglehetősen hosszú ideig tartott. Császári parancsra irgalmatlanul 
lemészároltak minden zsidót, úgyhogy a légiók véres munkája csak 
betetőzte a megvadult zsidó lázadók pusztítását. Az ország valóságos 
temető volt. Hosszú évtizedekbe telt, amíg sikerült újra felépíteni a 
templomokat és nyilvános épületeket. Hadrianus gyarmatosokat 
küldött az országba, lassanként nekilendült az üzleti élet, megindult a 
karaván- és hajóforgalom, de valami végzet ült e földön, a hanyatlást 
többé már semmi sem tudta megállítani. Ezentúl a bennszülöttek 
lázadoztak folytonosan, s hiába volt az erőskezű és tehetséges 
császárok, — Diocletianus, Constantinus és a többiek minden 
intézkedése, — Kürenaika végzetesen zuhant a lejtőn lefelé. 
Pusztulásának megdöbbentő rajzát hagyta ránk Kürénéi Szünesziosz, 
Ptolemaisz híres püspöke, a görög műveltségű keresztény költő, 
Kürenaika utolsó nagy fia. 


Az ország további sorsa szorosan összefügg Líbia történetével, és 
beletorkollik előbb a barbár törzsek afrikai hódító útjába, majd pedig 
megnyugszik az arab uralomban (642). 


Városok és emberek 


Egészen természetes, hogy a hellenisztikus műveltség gócpontjának, 
Alexandriának szomszédságában Kürenaika sem maradhatott el a kor 
irodalmi és filozófiai műveltségétől s művészeti életétől. Uralkodói 
javarészt véres hadi munkában töltötték ugyan napjaikat, de nem egy 
volt köztük, aki a tudományok és művészetek pártolására is szakított 
időt magának. Ez az uralkodói érdeklődés nem lehetett felszínes; 
legalábbis erre kell következtetnünk Kürenaika híres szülötteinek 
névsorából. Pindarosz gyönyörű és gazdag városnak nevezi Kürénét, s 
méltán, mert már az i. e. IV. században élénk szellemi élet fejlődött ki, 
sőt külön filozófiai iskola is alakult, amelynek feje Arisztipposz volt (i. 
e. 435-360). Arisztipposz halála után leánya, Areté, majd utána fia, az 
ifjabb  Arisztipposz lett az iskola vezetője. Innen származott 
Karneadész (214-129), az athéni új akadémia megalapítója, 
Eratosthenész (246-195), a kitűnő földrajztudós és Kallimakhosz 
(310-235), az új hellenisztikus költészet megalapítója. 


De nemcsak a főváros, Küréné volt az egyetlen tudományos, irodalmi 
és művészeti gócpontja Kürenaikának, hanem a többi város is, főleg a 
Pentapolisz városai. Az WV. században alapított Heszperisz a 
heszperiszek mondabeli tündérkertjének, az aranyalmával zsúfolt 
görög paradicsomkertnek mitikus emlékét őrzi nevében. Híres és szép 
város volt az i. e. V. században, Venus-templomát Sztrabón emlegeti, s 
különös lendületnek indult, amikor a híres Bereniké királyné nevét 
vette föl. Ez a név még ma is él Bernich alakban egyes bennszülött 
törzsek körében. A régi Heszperisz nemcsak az aranyalmák kertjének 
mitológiai emlékét őrzi, hanem helyi mondák szerint a város mellett 
mintegy 9 km-nyire van a híres Léthé vize is: a feledést hozó alvilági 
folyót Sztrabón, Plinius, Lucanus s más írók ide helyezik. A Léthé 
vizének úgyszólván már csak a medre van meg egy barlangban; 
homokos vízmeder, amelyben csak ritkán folydogál némi kevés víz. A 
mai utas bizonyára megborzong, amikor kirándul a nevezetes 
barlangba; és elolvassa az állomás feliratát: 


Léthé. 

A Pentapolisz másik nevezetes városa Apollónia, helyesebben az 
egykori Apollónia romja. Mert hiszen a mai Apollónia városnak alig 
van ezer lakosa; a város arab neve Marsa Susa, amely Diocletianus- 
korabeli nevéből, a Sozusából származik. Az Apollon nevéről 
elnevezett ókori város egészen az i. sz. IV. századig jelentékeny 
tényezője a földközi-tengeri kereskedelemnek, sőt egy időben a 
Pentapolisz legjelentékenyebb városa volt. Ókori emlékei igen 
szórványosak. 


Annál gazdagabban tárultak fel Küréné, az egykori főváros görög és 
római kori emlékei. Küréné alapításától fogva szoros összeköttetésben 
maradt Görögországgal. Szüntelenül átszivárgott ide a görög irodalom 
és művészet hagyománya s innen Görögországba a megbecsülhetetlen 
afrikai gabona s a gazdag ország sok egyéb kiviteli cikke. Görög és 
római kori építészeti emlékei, az oszlopcsarnokok, templomok, 
különösen az Apollón-templom, Apollón oltára, az Artemisz-templom, 
a színház, a fürdő, a Capitolium, a piac, a vízvezetékek és víztartó 
medencék, a mozaikok, szobrok és kisebb emlékek Kürénét az ókor 
egyik leggazdagabb emlékhelyévé avatják. A város romja lenyűgözi a 
látogatót, a múzeum kincsei gazdag és kifinomult görög és 
hellenisztikus műveltségről tanúskodnak. A legérdekesebb emlék 
Ptolemaiosz oszlopa, amely vörösre festett, szépen olvasható betűkkel 
örökítette meg VII. Ptolemaiosz híres végrendeletét. A rómaiak javára 
sok uralkodó tett végrendeletet, de ez az egyetlen, amely ránk is 
maradt; ez a végrendelet mintegy törvényesítette Róma gyarmati 
igényeit. 

De semmi dúlás és az időnek semmi rombolása nem tudta 
megsemmisíteni a római szellemet, amely a sivatag szélén virágzó 
életet és magasrendű kultúrát teremtett. Róma szelleme sugárzik ma is 
Kürenaika kétezer éves földjén. A Philaenus testvérek diadalívének 
ormán méltán ragyognak Horatius elmúlhatatlan szavai: , Alme sol 
possis nihil urbe Roma visere maius" - Felséges Nap, ne láthass 
nagyszerűbbet Róma városánál. 


EGYIPTOM TÜNDÖKLÉSE ÉS BUKÁSA 


Az öreg Hérodotosz a Nílus ajándékának nevezte Egyiptomot. S 
valóban, a termékeny, gabonával és kultúrával virágzó Egyiptom 
mindössze a Nílus völgye: 12 000 km: az országnak kereken 1 000 000 
km. területéből. Mikor a Nílus áradása júliustól novemberig elönti ezt 
a területet, csodálatos termékenységnek veti meg az ágyát. Majdnem 
hatezer évvel ezelőtt már virágzó művelődés földje volt Egyiptom, s az 
embernek mindössze csatornákat kellett ásnia, hogy szabályozza a 
Nílus áldott iszapjának megoszlását. Európában még hallgatott az 
ember, mikor Egyiptom már szervezett állam volt, mély értelmű és 
titokzatos vallási rendszerrel és egészen sajátos műveltséggel, amely 
minden ízében magán viseli a forró és áldott föld bélyegét. Az i. e. 
évezredek harminc egyiptomi uralkodóház váltakozását látták, 
egészen addig, míg végre a görög hatalom és kultúra el nem érte ezt a 
mesés földet, amely Kemi néven az egyiptomiaknak, Maszr néven az 
araboknak és Mizraim néven az ószövetségi zsidó népnekvolt szeretett, 
tisztelt és rettegett földje. Évezredeken keresztül élte zárt életét, de el 
kellett jönnie az időnek, amikor Nagy Sándor, a világhódító erre az ősi 
földre is rátette a lábát. Az isszoszi csata után a feldúlt Türoszon 
keresztül i. e. 332 decemberében megjelent a Nílus deltájánál, kiverte 
az országon élősködő perzsákat, és bekebelezte Egyiptomot 
birodalmába. Tisztában volt Egyiptom gazdasági jelentőségével, 
földjének termékenységével, tengerpartjának fontosságával. Ezért első 
dolga volt a feldúlt Türosz helyett nagyszabású kikötőt építeni a 
földközi-tengeri kereskedelemnek s ezzel a világforgalomnak. Így 
keletkezett Alexandria, a nevéről elnevezett világváros. Tervezője 
Deinokratész volt, a nagyhírű szobrász és építész. 


Egy ókori Bernadotte 


Nagy Sándor halála után felbomlott az óriási birodalom, s Egyiptom 
egyik tábornokának, Ptolemaiosznak jutott. Ptolemaiosz tábornok 
erőskezű, nagy tehetségű férfiú volt: Szelenkoszon kívül az egyetlen 
Nagy Sándor tábornokai és utódai közt, akinek századokra 
fennmaradó dinasztiát sikerült alapítania. Családja i. e. 30-ig 
uralkodott Egyiptomban. Nem volt könnyű dolga, Nagy Sándor halála 
után végrendelete értelmében  Perdikkasz lett a birodalom 
kormányzója és a perzsa Roxanétől született fiának gyámja, de 
semmiképpen sem sikerült a birodalom egységét fenntartania. 
Ptolemaiosz, Egyiptom kormányzója, függetlenítette magát, megverte 


Perdikkaszt (aki életével fizetett a birodalom egységének védelméért), 
és megszilárdította uralmát. I. Ptolemaiosz néven ő lett Egyiptom igazi 
hatalmának megalapítója. 


Mikor Augustus császár az actiumi győzelem után bevonult 
Egyiptomba, első kívánsága volt, hogy vezessék Nagy Sándor sírjához. 
Mikor megkérdezték, nem akarja-e megtekinteni a Ptolemaioszok 
sírjait is, így felelt: , Királyt látni jöttem, nem halottakat." Ez a 
nyilatkozat azonban bizonyos fokig igazságtalan volt, mert legalábbis 
az első három Ptolemaiosz kiállja a legszigorúbb történelmi kritikát is. 


I. Ptolemaiosz (Szótér — megváltó) Nagy Sándor hagyományait 
követte a tengeri kereskedelem fejlesztésében; Egyiptom most már 
tengeri hatalom volt, és azért folytatta hódító politikáját is, hogy 
minél több tengeri támaszpontot szerezzen a Földközi- és az Égei- 
tengeren. Egyiptom vette át a Földközi-tenger keleti részében a vezető 
tengeri hatalom szerepét, rengeteg parti város és kitűnő kikötő került 
kezére, birtoka volt Ciprus, Fönícia, Palesztina, Koilészüria és a 
szomszéd Kürenaika. Mivel pedig még Alexandria nem volt készen, 
nagyszerű építkezésekkel folytatta a város fejlesztését. Megalapította 
az alexandriai könyvtárt és múzeumot. 


Ptolemaiosz a kor legnagyobb görög tudósait és költőit Alexandriába 
gyűjtötte össze, úgyhogy abban az időben, amikor Athén hatalma és 
tekintélye hanyatlóban volt, itt talált hajlékot a sok évszázados görög 
műveltség, hogy aztán mint hellenisztikus kultúra, megújhodott 
formában éljen tovább, és váljék előbb Róma, majd az egész világ 
kincsévé. Bár ezrével telepítette a görögöket Egyiptomba, sikerült 
megnyernie az egyiptomiak bizalmát is, igazságos kormányzásával s 
főleg azzal, hogy nem nyúlt a bennszülöttek vallásához. A politikai 
kapcsolatokon kívül természetesen erős érzelmi kapcsok is fűzték 
Nagy Sándorhoz, aki ezt a macedón parasztivadékot magához vette, 
tehetségét fölismerte, fokozatosan a tábornoki méltóságra emelte. 


Negyedik feleségétől született fia, II. Ptolemaiosz (Philadelphosz — 
testvérszerető) lett az utóda. II. Ptolemaiosz is nagy kort ért el, 
hetvenhárom éves korában halt meg. III. Ptolemaiosz folytatta a 
hódító politikát, seregei behatoltak Szíriába s az Eufráteszen átlépve 
elérték Mezopotámiát. Mágász kürénéi király leányát, az aranyhajú 
Berenikét vette feleségül. 


Popilius Laenas pálcája 


III. Ptolemaiosz (Euergetész — jótevő) már nem természetes halállal 
halt meg, fia gyilkoltatta meg egyik kegyencével, Szoszibiosszal. Ez a 
IV. Ptolemaiosz (Philopatór -—  atyaszerető) jó viszonyban volt 
Rómával, de titokban Róma terjeszkedése ellen dolgozott. Művelt 
ember volt, de iszákos és kicsapongó; amellett erélyes; keleti 
háborúiban sikerrel harcolt, de a Karthágón diadalmaskodó Róma 
egyre növekvő hatalma aggasztotta. A zamai győzelem előtt (Scipio 
aratta Hannibálon 201-ben) halt meg, 204-ben. V. Ptolemaiosz 
(Epiphanész — ragyogó) négyéves korában került a trónra; a gyönge 
gyermek helyett tábornokok kormányoztak. Az erős kéz hiánya 
megérzett Egyiptom politikáján, az ország egymás után veszítette el 
legértékesebb tartományait,  Föníciát, Szíriát; a bennszülöttek 
lázadoztak, a papság nyugtalankodott, de szerencsére a rómaiak 
megmentették az országot az összeomlástól. A király huszonhárom 
éves korában halt meg (181); felesége, III. Nagy Antiokhosz szíriai 
király leánya, Kleopátra volt, az első Kleopátra Egyiptom történetében. 
Fia, VI. Ptolemaiosz (Philométór -— anyaszerető) hatéves korában 
vette át az uralkodást; anyja, Kleopátra uralkodott helyette. Kleopátra 
két kiskorú gyermekével a kormányzást vezető tábornokok kezében 
volt, ezek ostoba fővel háborút indítottak Szíria ellen; az egyiptomi 
sereg sokkal több fényűző berendezési tárgyat és asszonyt vitt 
magával, mint harcost, úgyhogy az első összecsapásnál mindenestül 
foglyul estek. VI. Ptolemaiosz menekült, hajóját azonban a szíriai 


flotta elfogta, s a királyt nagybátyja, Antiokhosz Epiphanész 
békekötésre kényszeríttette. A békeszerződésben megfosztotta 
legértékesebb birtokaitól, maga kísérte vissza Egyiptomba, alaposan 
kifosztotta az országot, úgyhogy Alexandria lakosai fellázadtak, 
elkergették VI. Ptolemaioszt, és helyette öccsét ültették a trónra. VII. 
Ptolemaiosz (Phüszkón — potrohos) kegyetlen és erőszakos ember 
volt, meggyilkoltatta bátyja fiait, de maga VI. Ptolemaiosz megszökött, 
és Rómába menekült. IV. Antiokhosz megpróbált ugyan rendet 
teremteni, de most már Róma is belépett a játékba. Róma Popilius 
Laenast küldi követnek Antiokhoszhoz azzal az utasítással, hogy tiltsa 
el őt Egyiptom háborgatásától. Popilius Laenas egyetlen pálcával 
kezében megjelent Antiokhosz táborában. A király pompás 
csapatszemlét rendez tiszteletére, utána a római követ megdicséri a 
csapatok magatartását, s közli a királlyal Róma parancsát: gyönyörű 
hadseregével azonnal térjen vissza Szíriába (i. e. 168). A király 
gondolkodási időt kér, tanácskozni akar, de erre nincs mód, a római 
követ pálcájával kört húz a király köré, s ráparancsol, hogy ne merjen 
kimozdulni ebből a körből mindaddig, míg nem döntött, hogy 
engedelmeskedik-e a római szenátusnak vagy nem. Antiokhosz 
kénytelen volt visszatérni Szíriába; elkeseredésében mi telhetett tőle: 
országának zsidóin töltötte ki bosszúját. Róma tekintélye egyszerre 
nagyot nőtt a Közel-Keleten. 


Antiokhosz távozása után a testvérek újra kezdték a marakodást. 
Végre Róma rendet teremtett, és VI. Ptolemaiosznak adta Egyiptomot, 
VII. Ptolemaiosznak pedig Kürénét. 


Jelentéktelen Ptolemaioszok következnek Egyiptom trónján. VIII. 
Ptolemaiosz (II. Szótér) helyett ugyancsak anyja. Kleopátra 
kormányzott, aki ifjabbik fiát, IX. Ptolemaioszt adta uralkodótársul 
bátyja mellé. Tíz évig együtt uralkodott a két testvér, mikor i. e. 85- 
ben a rómaiak azt követelték tőlük, hogy a Mithridatész pontoszi 
király elleni háború céljaira adják át Rómának az egyiptomi 
hajóhadat. Rómának ezt a kérelmét visszautasították. IX. Ptolemaioszt 
a mostohafia, X. Ptolemaiosz követte a trónon, de igazság szerint 
Bereniké, IX. Ptolemaiosz leánya követte volna atyját az uralkodásban. 
A kérdést úgy oldották meg, hogy X. Ptolemaiosz feleségül vette 
Berenikét. Mivel azonban mindenképpen egyedül akart uralkodni, 
feleségétmegölette. Így nem is lett utóda, s vele a Ptolemaioszok 
dinasztiája kihalt. Most már törvényes leszármazottak hiányában a 
Ptolemaioszok fattyú gyermekei kerültek sorra, közöttük elsőnek 

XI. Ptolemaiosz (Aulétész — fuvolás). Ez a Ptolemaiosz valósággal 
engedelmes szolgája volt Rómának, és Rómával együtt féktelenül 
sanyargatta és kizsákmányolta Egyiptomot. Ennek a politikának a nép 
lázadása lett a következménye. Ptolemaiosz kénytelen volt menekülni, 
a nép leányát, Berenikét kiáltotta ki királyul. , A fuvolás"? jól tudta, 
hogy Róma ama bizonyos végrendelet alapján úgyszólván Egyiptom 
gyámjának tekinti magát, tehát a szenátushoz folyamodott védelemért. 
Az egyiptomiak maguk sem voltak restek, egymás után küldték a 
követeket Rómába, hogy előterjesszék Egyiptom és Alexandria vádjait 
a jellemtelen és hitvány király ellen. Ptolemaiosz Aulétész olyan 
befolyásra tett szert Rómában, hogy aljasabbnál aljasabb eszközökkel 
sikerült száz egyiptomi követet meggyilkoltatnia. 


Rabirius és , a fuvolás?" 

, A fuvolás" bőkezű mecénásra talált Rómában. Caius Rabirius római 
lovag és bankár vette pártfogásába az elűzött királyt. Vakmerő 
üzletember volt, nem ismert gátlásokat, tudta, hogy nagy fába vágta a 
fejszéjét, s ezért semmilyen eszköztől sem riadt vissza. Miközben 
egymást érték a követségek és az ellenkövetségek Rómában, jöttek és 
mentek a bizottságok, a parancsok és rendeletek, Rabirius döntő 
lépésre szánta el magát. Mai értékben mintegy 50 millió forintnyi 
összeget ígért Szíria római kormányzójának, Aulus Gabiniusnak, hogy 
az a szenátus jóváhagyása nélkül, erővel helyezze vissza trónjára 
Ptolemaiosz Aulétészt. Gabinius kötélnek állt, s azzal az ürüggyel, 
hogy a szír-egyiptomi határon határsértések történtek, légióival 


bevonult Egyiptomba, az alexandriai lázadást megfékezte, és Aulétészt 
visszahelyezte trónjára. A király első dolga volt kegyetlenül 
kivégeztetni leányát, Berenikét. Rabirius most már, mint mondani 
szokták, futott a pénze után, s mikor úgy vélte, hogy 
legbizonyosabban megkapja a pénzét, ha maga hajtja be, kineveztette 
magát Egyiptom teljhatalmú pénzügyi megbízottjának. Elképzelhető, 
milyen mohón fogott a pénzszerzéshez, hiszen nemcsak a királynak 
adott kölcsöneit kellett visszaszereznie, mégpedig kamatostul, hanem 
Gabiniust is ki kellett fizetnie. Működött az adóprés, nyögött a nép, de 
aranyat izzadt. Azonban végül is megelégelte a csúnya játékot: ősi 
szokás szerint fellázadt, és Ptolemaiosz csak úgy tudta lecsendesíteni, 
hogy Rabiriust börtönbe vettette, és addig összeharácsolt kincseit 
mind elkobozta. 


Ptolemaiosz, mikor i. e. 51-ben meghalt, csak romlást, romokat és 
züllött közéletet hagyott maga után, ezenfelül két kis Ptolemaioszt és 
egy tizenhat éves leányt. Ennek a leánynak Kleopátra volt a neve. 


Kleopátra, a démon 


A  Ptolemaiosz-hagyomány szerint ,a  fuvolás" halála után 
Kleopátrának feleségül kellett volna mennie öccséhez, XII. 
Ptolemaioszhoz. De ez még csak kilencéves volt, s így gonosz 
eunuchok és panamista tábornokok kormányoztak helyette: Akhillasz, 
Pothinosz, Theodotosz. Jó diplomaták voltak ezek; hamarosan azzal 
vádolták Kleopátrát, hogy öccsét meg akarja fosztani a tróntól, s ezért 
száműzték C(i. e. 48). A tizenhárom éves gyermekkirály azzal kezdte 
uralkodói tevékenységét, hogy orvul megölette Pompeiust, Caesar volt 
triumvir társát, aki a pharszaloszi vereség után Egyiptomba menekült. 
Akkor már, Pompeius pharsalusi leverése után, Caesar volt a római 
birodalom ura. A diktátort mélyen megrendítette a nagy vetélytárs 
hadvezér meggyilkolása, s ezért Egyiptomba sietett, hogy ráncba 
szedje az örökké nyugtalankodó országot. Innen kezdve túlontúl 
ismeretes a démoni királynő története. A kis Ptolemaiosz hadai 
Alexandriát ostromolják, Kleopátra az ostromzáron át bejut a városba, 
Caesarhoz menekül, s az ötvenkét éves diktátort úgyszólván pillanatok 
alatt meghódítja. Caesar Róma nevében megparancsolja, hogy a 
testvérek együtt uralkodjanak, ám a kis Ptolemaiosz mindenáron ki 
akarja verni a diktátort Egyiptomból, erősen meg is szorítja, de már i. 
e. 47-ben meghal. Most Kleopátra Caesar tanácsára férjhez megy 
öccséhez, VIII. Ptolemaioszhoz, s innen kezdve mindvégig Caesarral 
marad, sőt vele megy Rómába is. 


Kleopátráról rejtelmes elragadtatással írnak az egykorú krónikások és 
történetírók. Ebben a fiatal asszonyban egyesült a macedón 
Ptolemaioszok nemzetségének minden maradék ereje és szépsége. 
Aranyszőke hajáról, hófehér bőréről, udvarának pazar és kábító 
pompájáról elragadtatva beszélnek. Caesar csak azt nem tudta, hogy 
Kleopátra őt eszköznek szánta. Ez a nagyra törő és démoni asszony a 
világuralmat akarta. Úgy gondolta, hogy Róma után Egyiptom veheti 
kezébe a világ sorsának irányítását. Ez nem is volt fantasztikus 
politika: Egyiptom szinte természetes vezérállama volt a Közel- 
Keletnek, Föníciától és Szíriától kezdve északra a Fekete-tenger s délre 
és keletre a Vörös-tenger és az Indiai-óceán az ő kereskedelmének 
hatósugarába tartozott. Már azon a ponton volt, hogy messzelátó 
politikája célhoz ér: fia született Caesartól. Rómában, a janiculusi 
pazar villában három évig élt együtt Caesarral; ezalatt sikerült fiát, 
Caesariont, az ókori Sasfiókot, törvényesíttetnie, s már csaknem 
pillanatok választották el attól, hogy Caesart Róma királyává kiáltsák 
ki. Március Idusa, vagyis 15-e, Caesar meggyilkolásának napja, 
megrendítette vakmerő politikájának alapjait: menekült. De hogy 
mennyire a politika vezette, azt legjobban bizonyítja, hogy mikor 
Octavianus i. e. 30-ban a meghódított Egyiptom földjére lépett, a 

harmincnyolc éves királynőőt is megkísértette. De a sápadt, vézna és 
savanyú Octavianus kemény dió volt; megmondta, hogy bilincsekben 
hurcolja végig ezt az  áspiskígyót római  diadalmenetében. 
Megkísértette Octavianust, holott Caesar után tíz évig őrjöngő 
szerelemben élt Marcus Antoniusszal, Róma  büszkeségével, a 
nagyszerű és diadalmas tábornokkal, Kelet urával. Ebből a tíz évből 
három évet nem töltöttek egymással; közben Antonius eljegyezte 
Octavianus nővérét, Octaviát, de egy szép napon Kleopátra varázsa 
visszahúzta Egyiptomba. 


Az actiumi ütközet után (i. e. 31) volt a nagy leszámolás. Kleopátra is 
ott volt hatvan hajójával az ambrakiai öbölben, de mikor látta Agrippa 
tengernagy 230 csatahajóját és a római gyorshajók vakmerő rohamát, 
Antonius hajóhadának bomlását: menekült. Antonius utána ment, mert 
a démoni asszony még a világuralomnál is többet jelentett neki. 
Kleopátra menekülése Actiumból nyilvánvaló jele, hogy Antonius is 
csak politikájának eszköze volt. A két szerelmes drámai öngyilkossága 
pontot tett a Ptolemaioszok uralkodása után. 


Politika és elégia 


Egyiptom megszabadult a Ptolemaioszok rendetlen, nyugtalan és 
bizonytalan uralmától. Róma erős keze fogta az ország kormányát, a 
nép újra munkához látott, a Nílus újra ontotta áldott iszapját: 
Egyiptom Róma gabonagyára lett. Ezt az értékes tartományt, amely a 
keleti kereskedelemnek is gócpontja volt, Augustus nem bízta 
helytartók és lovagok kényérekedvére, hanem külön kormányzót 
nevezett ki Alexandriába, aki csak neki személyesen tartozott 
számadással, így Augustus lett Egyiptom fáraója. 


Sajnos, mindjárt az első kormányzóban csalódnia kellett. Egyiptom 
első helytartója Cornelius Gallus lett, a császár barátja, a híres 
elégiaköltő, aki halhatatlanná tette  Lüköóriszt, szerelmesét. 
Időszámításunk előtt 30-ban vette át Egyiptom kormányzását, s abban 
a pillanatban, mikor letette az íróvesszőt, és átlépett a politika 
mezejére, kitört belőle vad és fékezhetetlen természete; komoly sikerei 
nagyzolást váltottak ki belőle: ez hatalmi féltékenységet ébresztett 
Augustusban; Gallus, hogy megmeneküljön a büntetéstől, öngyilkos 
lett. 


Egyiptom történetében a római uralom alatt kevés a feljegyeznivaló. 
Aelius Gallus i. e. 25-ben nagyszabású vállalkozást indított meg Arabia 
Félix meghódítására. Egyiptomból indult, és elérkezett Mariaba alá, a 
mai Jemenbe, de Arabia legendás kincseit nem sikerült megtalálnia. 
Vállalkozása csúfos kudarcot vallott. Ugyancsak Egyiptomból indult i. 
e. 24-ben Petronius tábornok Kandake etiópiai királyné ellen, de 
komolyabb és eredményesebb volt ennél a hadvezetésnél az a munka, 
amelyet Egyiptom csatornázása érdekében végzett. Nero Egyiptomból 
küld csapatokat Núbia és a Nílus-források kincseinek kikutatására. 
Traianus rendbe hozta a Nílus csatornáit, utakat és vízvezetékeket 
építtetett, s alaposan kiaknázta az egyiptomi aranybányákat. Békés 
munka folyt Egyiptomban a római uralom alatt: a szinte napról napra 
előkerülő papiruszok (levelek, nyugták, okiratok) bizonyítják az 
ország gazdasági virágzását. Csak Alexandria háborgott folyton, 
görögök, zsidók és egyiptomiak marakodtak ebben a nyugtalan 
világvárosban, s a császárkor első két századában hol a görögök, hol a 
zsidók szaladgáltak követségben Rómába, egymásra panaszkodni. A 
legsúlyosabb zavarokat az a zsidó lázadás okozta, amely Nero alatt 
kezdődött, és csak Titius alatt fejeződött be. 


A következő század második felében, Marcus Aurelius alatt már 
könnyűszerrel megfékezte Szíria parancsnokló tábornoka, Avidius 
Cassius a nomád pásztorok lázadását. A birodalom kettészakadása 
után Egyiptom a keletrómai birodalom tartománya lett és maradt i. sz. 
640-ig, amikor az arabok elhódították Bizánctól. 


Róma keservesen megküzdött Karthágóért, viszont könnyűszerrel 
jutott Egyiptom birtokába. De bizonyos, hogy a fáraók világtól elzárt 
és zárkózott Egyiptoma csak a rómaiaknak köszönheti, hogy fontos 
tényezője már idestova kétezer éve a világ gazdasági életének és 
műveltségének. 


ÖRÖK BÁNATOK 


A huszonhárom tőrdöfés, amely Caesar életét kioltotta, halálra sebezte 
Kleopátra legszebb álmát is: a kis Kaiszarion (Caesarion) római 
királyságát. A történeti források csak hivatalos eseményekről és 
hivatalos gyászról beszélnek; aki bele akar látni az emberek lelkébe, s 
tudni akarja, hogy a nagy történelmi események hogyan dúlták föl és 
vérezték meg a legközelebbi hozzátartozók lelkét, annak a sorok közt 
kell olvasnia. Az ókor kutatója csak akkor érti meg az elmúlt messzi 
évezredeket, ha kissé költő is; mikor felidézi a régi századokat, a 
sugallat és az ihlet révületére van szüksége, ha hitelesen akarja látni és 
bemutatni rég elmúlt korok életét. Az ókori történelem hőseinek a 
hivatalos történetírásban úgyszólván nincs magánéletük; a középkor s 
újkor főszereplőinek magánéletét mégiscsak megismerhetjük egykorú 
bizalmas följegyzésekből, levelekből és  emlékiratokból, viszont 
például Hannibál, Nagy Sándor vagy Caesar érzelmi és általában 
emberi életéről és jelleméről, szokásairól, gyarlóságairól vajmi keveset 
tudunk. Ezen nem sokat változtat az sem, hogy Caesarról éppen az 
udvari pletykák nagymestere, Suetonius írt életrajzot. Ez a halhatatlan 
fecsegő igen színesen és bőbeszédűn tálalta fel a császárkori , histoire 
secréte" érdekességeit, aljasságait és förtelmeit, de éppen, mivel 
tücsköt-bogarat összehordott, kevés hiteles adatot hagyott ránk 
hőseinek érzelmi életéről, emberi tulajdonságairól, hétköznapjairól. 
Pedig a nagy emberek hétköznapjai gyakran élesebben világítanak 
bele cselekedeteik rejtett rugóiba, mint a történelmi források és 
hivatalos iratok. 


Csakhogy azt, aki a korok lelkét keresi és kutatja, kifogyhatatlan 
érdeklődéssel, nem csupán a császárok és hadvezérek emberi arca 
érdekli, hanem éppen úgy izgatja az egyszerű emberek, a névtelen 
milliók hétköznapi élete is. Aki igazán elmélyed az ókor életében, nem 
elégszik meg olyan általánosságokkal, mint a Madách-féle , milliók 
egyért", hanem valóban bele akar nézni a szenvedő és küszködő ókori 
milliók keserves életébe, látni akarja mindennapi gondjaikat és 
bánataikat, kenyértelen és örömtelen életüket, mosolyaikat és 
könnyeiket, főképpen könnyeiket, mert a könny az örök aranyhíd, az 
igazi sóhajok hídja az ezredévek fölött. S az egyiptomi királynő és az 
egyiptomi proletárasszony könnye egyformán gyémántként csillog a 
múltak lelkét fürkésző fényszórónk sugárkévéjében. Így világítottak rá 
a királynő bánatára és a szegény emberek keserves életére az 
egyiptomi papiruszokból gyűjtött érdekes adatok. Még nincs kétszáz 
éve, hogy az első egyiptomi papirusz előkerült: az a Charta Borgiana 


egy kis egyiptomi város lakosainak az összeírását őrizte meg az utókor 
számára, vagyis olyasvalamit, ami addig az irodalomból egyáltalán 
nem volt ismeretes. Akkor, 1778-ban, valóságos forradalmat keltett ez 
a felfedezés; mikor pedig egyre bővebben áradtak a leletek 
Egyiptomból, az ókori életnek egyszerre új arca tárult fel az ámuló 
világ előtt: a héroszok mögött a milliók arca is kibontakozott az 
ezredévek ködéből. 


Az ókori Sasfiók 


Mikor Caesart március 15-én a köztársaság fanatikusai leszúrták, 
Kleopátra Rómában tartózkodott, már legalább két esztendeje. Caesart 
megölték, mert azt hitték, hogy király akar lenni; nem tudjuk, igaz 
volt-e ez, de bizonyosan tudjuk, hogy Kleopátra erről ábrándozott, s 
ezért volt Rómában. Azt akarta, hogy Caesar fogadja el a többször is 
felkínált koronát, legyen végre nyíltan is király, hogy ő maga római 
királyné lehessen, fia pedig, a kis Kaiszarion, trónörökös. Kleopátra 
mint a római nép szövetségese és barátja tartózkodott Rómában, 
pompás villában lakott, és fejedelmi udvartartást vezetett túl a 
Tiberisen, Róma előkelő villanegyedében, a Janiculuson; s hogy 
Caesar sokat volt nála, abban sem volt semmi botrány: tárgyalnia 
kellett az egyiptomi szövetségessel és tanácsosaival. Calpurnia, a 
feleség, szenvedett; Caesar habozott a két nő és a két államforma közt, 
az összeesküvők pedig cselekedtek: huszonhárom  tőrdöféssel 
megoldották a politika legnehezebb kérdését. 


Caesar és Kleopátra szerelme ma már nem az a romantikus csoda, 
aminek még a XVIII. század is látta s annak idején maga Suetonius is. 
Azaz helyesbítsük ezt a megállapítást: Caesar részéről valóban 
romantikus fellángolás és lángolás volt ez a viszony, Kleopátra 
részéről azonban aligha. Caesar idestova ötvenkét éves, mikor 
Szíriából mindössze 3200 gyalogossal és 800 lovassal Egyiptomba 
érkezik, s ott találkozik a ragyogó, húszéves királynővel, aki akkoriban 
éppen száműzetésben élt, de Caesar jövetelének hírére ezer 
veszedelem közt beszökött a városba, Alexandriába. Érthető, hogy az 
öregedő Caesar lángra lobban: már nem csupán politikai megfontolás 
vezeti, mikor Kleopátrát visszaülteti trónjára. Nem csoda, hogy 
Egyiptom különös levegője, forró földje, keleti pompája, a 
hellenisztikus műveltség ragyogása elkábította, s az évtizedes rideg 
harci élet után egyszer végre emberré tudott válni Egyiptom és egy 
csodálatos fiatal asszony bűvöletében. 


De ez a fiatal asszony volt kettejük közt a józanabb. Az egyiptomi 
hagyomány értelmében feleségül kellett mennie öccséhez, s együtt 
kellett volna uralkodniuk. Mikor Caesarnak adta szerelmét, egyúttal 
halálra ítélte öccsét, aki csapatokkal vonult a római vezér ellen, 
vereséget szenvedett, és a Nílusban lelte halálát. Kleopátra tehát 
először is biztosította magának a trónt, másodszor pedig egy merész 
álom csíráját ültette el szívében: mért ne szerezhetné meg Caesar 
révén az egész római Kelet s utána az egész római birodalom uralmát? 
Ennek a vakmerő ábrándnak lett a záloga az a fiú, aki kevéssel Caesar 
távozása után született: a kis Kaiszarion; Caesar egyetlen fia. Caesar 
bizonyára hálás volt Kleopátrának, hogy fiúval ajándékozta meg, s 
bizonyára átfűtötte szívét az a gondolat, hogy fia legyen az örököse 
hatalmának és birodalmának. Ezt a fiút nem nagyon nevezték a 
hagyományos egyiptomi királyi néven; semmi kétség sem volt afelől, 
hogy ki a fiú apja, s ezért Alexandria népe kezdettől fogva 
Kaiszarionnak, latinosan Caesarionnak nevezte. 


Semmiféle történeti adatunk sincs arra, hogy Caesarion is Rómában 
tartózkodott Kleopátrával a diktátor utolsó éveiben, de másképpen el 
sem képzelhetjük. A ragyogó ifjú királynő nem azért ment Rómába, 
mert nem tudott Caesar nélkül élni. Nem; római tartózkodásának 
egyetlen célja az volt, hogy örökbe fogadtassa Caesariont a diktátorral, 
s e cél elérésében bizonyára leghathatósabb eszköze maga a gyermek 
lehetett. Caesar utolsó évei szörnyű küzdelemben teltek: embertelenül 
kellett viaskodnia önmagával, hogy hű maradjon a köztársasági 
eszményhez, s a maga hatalmi érdekéért el ne árulja azt a népet, 
amely valósággal bálványozta. Irtózatos küzdelmet kellett vívnia 
szerelmével, hogy fel ne áldozza Kleopátra nagyravágyásának Róma 
érdekeit. Mert bármennyire melegítette is őszi napjait a fiatal királynő 


szerelme, már tisztán belelátott terveibe. Legalábbis erre mutat az, 
hogy mikor felbontották végrendeletét, abban - egész Róma 
legnagyobb meglepetésére - a fiatal Octavianus szerepelt mint fogadott 
fia és örököse, nem pedig Caesarion. Íme, a halott Caesar még egyszer 
fölébe magasodott gyilkosainak: Brutusék éppúgy megdöbbenhettek 
ettől a végrendelettől, mint Kleopátra. 


Képzeljük el ezt a királyi asszonyt, akinek eddig minden sikerült, s aki 
most idegenül és kitaszítottan állt a forradalmi Róma zűrzavarában, és 
reszkethetett a maga és a fia életéért. Úgy látszik, senki sem törődött 
vele; Calpurniát leverte bánata, övé volt a nagy halott. Antoniusé a 
bosszú: a királynő menekülhetett. Alexandriában aztán gondosan 
neveltette Caesar fiát, hogy kellő időben alkalmas legyen arra a 
szerepre, amelyet szánt neki. Ez a szerep pedig nem volt más, mint 
átvenni Caesar örökségét, vagyis a világ uralmát. Az az őrjöngő 
szerelem, amelyben évekig élt aztán Kelet urával, Antoniusszal, 
nemcsak a római tábornagy férfiszépségéből és hősi egyéniségéből 
sarjadt, hanem jó részben ebből a határtalan nagyravágyásból 
virágzott ki. 


Antoniust sikerült megnyernie tervének. Időszámításunk előtt 34-ben 
Antonius diadalmenetben vonult be Alexandriába, övé volt az egész 
Kelet, szakított Rómával, s ezt a roppant keleti birodalmat most 
Kleopátra lábai elé helyezte. Kleopátra felvette a keleti uralkodók ősi 
címét, a királyok királyának nevezte magát; Antoniustól született 
három gyermekének egy-egy hatalmas országrészt adományozott: 
Ptolemaiosz Philadelphosznak Szíriát és  Kisázsiát, Alexandrosz 
Aeliusznak Armeniát, Perzsiát és Mezopotámiát, Kleopátra Szelénének 
pedig Líbiát. Az alig tizenöt éves Caesarion lett a trónörökös; mint 
Caesar egyetlen fia, vitássá tehette Octavianus örökösödési jogát, s 
törvényes igényt tarthatott Caesar egész örökségére, tehát a birodalom 
nyugati felére, vagyis Itáliára is. Kleopátra számítása tökéletes volt. 
Most Antonius szerelmének bűvöletében úgy érezte, hogy nemhiába 
adta oda magát Caesarnak. A Sasfiók csillaga emelkedőben volt. 


A katasztrófa gyorsabban bekövetkezett, mint bárki gondolta volna. A 
vérszegény Octavianus erősebbnek bizonyult; mint ellenségei; 
mérhetetlen vagyona biztosította hadserege állandóságát, barátai és 
katonái hűségét, Caesar végrendelete megadta szerepének a 
törvényességet. Az actiumi ütközetben (i. e. 31) tönkreveri Antoniust, 
s most Kleopátra, római szerelmesével együtt, Alexandriába menekül, 
és felkészül az utolsó, a kétségbeesett védekezésre. De Octavianus 
váratlan hirtelenséggel Egyiptomban terem, Antoniusnak és a 
királynőnek csak egy módja van már a menekülésre -ha nem akarnak 
az imperátor diadalmenetében láncon szerepelni -, az öngyilkosság. De 
Kleopátra halála előtt meg akarja menteni legalább nagyszerű 
ábrándját: Caesariont mesés kincsekkel délre küldi, hogy meneküljön 
Etiópiába s onnan Indiába. Ha él, még övé lehet Róma és a 
világuralom. Rhodón, a görög tanár kíséri a trónörököst; a ravasz 
görög úgy gondolja, hogy örökre lekötelezheti Octavianust, ha kezére 
játssza veszedelmes vetélytársát, Caesar fiát, tehát rábeszéli a 
Sasfiókot: térjenek vissza, hiszen a győző nemcsak megkegyelmez neki 
(aki elvégre semmit sem vétett ellene), hanem biztos értesülései 
szerint részt is ad neki a hatalomban. A gyerek hajlik az áruló barát 
szavára, s néhány nap múlva már Octavianus foglya. 


Tudjuk, hogy Octavianus egy cseppet sem volt érzelgős, de Caesar 
fiának megkegyelmezett; életben hagyta, csak éppen őrizetben 
tartotta. De megint akadt egy görög, bizonyos Ariosz nevű filozófus, 
tehát megint csak tanár, aki telebeszélte Octavianus fejét, hogy a 
Sasfiók még veszedelmessé válhat, végezzen vele. , Nem jó a sokak 
uralma, egy legyen a király!" - idézgette Homérosz Íliászának híres 
versét. Az imperátor hajlott a szóra, kivégeztette a kis Caesariont. 
Nyilván nagyon népszerű lehetett a trónörökös, és nagyon is eleven 
Caesar nevének varázsa a tömegekben, hogy Octavianus szükségesnek 


tartotta ezt a megoldást. 


Íme, az ókori Sasfiók tragikus sorsa: úgy látszik, minden idők 
Sasfiókjai erre a sorsra születtek. S íme, a királynő, az ókor nagy 
démona, a római világpolitika rossz szelleme! A történelem följegyezte 
ragyogását, nagyravágyását és szerelmeit; de hallgat könnyeiről; pedig 
bizonyára sokszor hullatott keserves könnyeket, Caesarért, önmagáért. 
Antoniusért, bizonyára sírt végzetes óráiban is, a fiatal halál előtt: de 
minden könnyével csak Caesariont siratta, tragikus sorsú fiát, akire oly 
irtózatos súllyal nehezedett anyjának mérhetetlen nagyravágyása és 
apjának roppant nagysága, hogy összeroppant alatta, mint sok 

századévvel későbben Napóleon fia, a kis Caesarion késői testvére. 


Népszámlálás Arszinoéban 


A királyi bánatok után nézzünk bele a szegény névtelenek keserves 
hétköznapjaiba, nézzünk bele egy ókori város egyik kerületébe: 
olvassuk el az i. sz. 74. évben Vespasianus császár uralkodása alatt 
tartott népszámlálás adatait. Az egyik bécsi papirusz megőrizte a 
fayumi tartomány Arszinoé nevű városának (Medinet el-Fayum) 
népszámlálási statisztikáját, s bizony még ma is meg kell dicsérnünk 
Hérakleidészt, a derék kerületi elöljárót, hogy oly pontosan és 
alaposan végezte munkáját. Feljegyezte a maga városnegyedének 
családfőit, a családtagokat, a gyerekek számát, korát, nemzetiségét, a 
lakosok munkaképességét, egyéb egyéni adatait s főképpen adóit; még 
azokat a lakosokat is összeírta, akik éppen nem tartózkodtak otthon, 
hanem Itáliában vagy Indiában jártak kereskedelmi úton. Harmincöt 
családfőt írt össze, s följegyezte a lakosok korát is, különösen a 
férfiakét, ifjakét és fiúkét, elsősorban az adózás miatt; a nők nem 
fizettek adót, tehát már akkor is szerencséjük volt: a korukat nem 
kellett bevallani; mégis, a zsidó nők kötelesek voltak bevallani 
korukat, mert ők fizették az úgynevezett , zsidóadót". Megtudjuk ebből 
az összeírásból, hogy Arszinoé élénk ipari és kereskedőváros volt; 
olvassuk a Só tér. Liba-piac, Bab tér, a Szövőmester utca 
elnevezéseket; hallunk tímárokról, festőkről, szabókról, vargákról, 
disznókereskedőkről, fuvarosokról, aranyművesekről,  halászokról, 
zöldségeskofákról, kertészekről, vincellérekről, szamárhajcsárokról, 
illatszerárusokról és házbérbeszedőkről, sőt arról is értesülünk, hogy 
Arszinoéban igen élénk volt a bankforgalom: minden valamirevaló 
kereskedőnek volt folyószámlája. Egyébként az átutalást is igen sűrűn 
használták már az ókorban. 


Íme, a kisemberek élete, sürgése-forgása, loholása a mindennapi 
kenyérért: maga a hétköznapok örök és mindig egy emberi élete. 


Thaisz és Íszisz könnyei 


299 


Nem Anatole France Thaisáról van szó, a ragyogó nagyvilági nőről, 
hanem egy szegény, ismeretlen, szomorú kis asszonykáról - s nem is 
Íszisz istennőt akarjuk emlegetni, csak egy másik szenvedő asszonyt, 
aki keservesen küszködik, és hiába várja haza az urát. Hallgassuk meg 
csakaz elhagyott szerelmes Thaisz levelét: , Édes uram, Apollóniosz, 
szeretlek, és imádkozom az egészségedért. Nagyon megijedtem, mikor 
meghallottam, hogy beteg vagy; hálát adok az isteneknek, hogy 
meggyógyítottak. Ha kívánsz engem, uram, csak hívj: belehalok, ha 
nem láthatlak. Bár ott lehetnék melletted, és  csókolhatnálak. 
Nyugtalankodom miattad. Béküljünk ki, küldj értem. Vigyázz az 


egészségedre, uram, s akkor minden jól lesz. Isten veled!" Lehet, hogy 
a kis Thaisz rossz fát tett a tűzre, s az ura ezért kergette el, de az is 
lehet, hogy az urát bolondította el tőle valaki: akárhogy van, 
megértjük szívhez szóló panaszkodását. 


Rejtélyes, hogyan maradhatott meg máig ilyen rongyos kis 
papiruszdarab, annyi elemi csapás és annyi történelmi vihar után. 
Mennyi minden elmúlt s elveszett, és íme, ez a kis papiros, ez a kis 
levél túlélte az évezredeket, s megőrizte egy szerelmes és szenvedő 
asszony könnyeit. 


És száz történelmi okmánynál is értékesebb az a másik kis levél, amely 
i. e. 168. évből maradt ránk, ugyancsak egy kis papiruszdarabkán. 
Íszisz asszony írja a levelet férjének, akit a papokvalami okból 
visszatartanak Szarapisz memphiszi templomában: , Édes uram, 
Héphaisztész, hajól vagy, az azért van, mert szüntelenül inádkozom 
érted az istenekhez. Én jól vagyok, a gyerek is, a rokonság is. Órosz 
barátunk meghozta leveledet; szomorú vagyok, hogy nem jössz, holott 
a többiek már mind hazajöttek a templomból. Nagyon sokat kell 
dolgoznom, hogy megélhessek a gyerekkel együtt, és nagy gondban 
vagyok, mert az élelmiszerek napról napra drágulnak. Nagy baj, hogy 
egyedül vagyunk ebben a nyomorúságban; mikor itt voltál, akkor is 
sokat nyomorogtunk, s most itt az éhínség, s te nem vagy velünk, és 
nem is küldhetsz semmit. 


Órosztól hallom, hogy már kiszabadultál; hát gyere, nemcsak a mi 
kedvünkért, hanem anyádért is, mert nagyon sokat szenved miattad. 
Mindnyájan nagyon szeretünk. Vigyázz az egészségedre. Isten veled!" 
Íszisz bánata, kétezer év messzeségéből, ma is megilleti a szívünket. 


Theszaisz, a sztár 


Az ókori Egyiptomban éppúgy zajlott az élet, mint a római 
birodalomban akárhol. Egyebek közt szórakozás is akadt bőven, olcsó 
is, drága is, kinek mire futotta. Sztrabón, az utazó, beszéli, hogy 
Arszinoé városában egyszer kiment sétálni a Moirisz-tó partjára, s 
vezetője megmutatta neki a szent krokodilusokat. Az állatok felügyelői 
odamentek az egyik krokodilushoz, amely élvezettel sütkérezett a 
homokban, felfeszítették a száját, s kenyeret meg borba mártott 
pecsenyét dugtak bele. A krokodilus jóllakott, aztán belevetette magát 
a vízbe, majd kiúszott a part távolabbi helyén, s ott más sétálók 
etették tovább mindenféle jó falatokkal. Vidám szórakozás volt ez s jó 
mulatság; az állatkertek közönsége ma is így szórakozik. 


Természetesen voltak drágább szórakozások is; voltak akkor is 
énekesek, erőművészek, bűvészek, színészek, táncosok és táncosnők - s 
hogy ezeket is itt emlegetjük, annak az az oka, hogy bizony ezek miatt 


is sok könny hullott akkor is, akárcsak manapság. 


Római írók bőven beszélnek a színpadi csillagok óriási jövedelmeiről, 
egy Parisz, egy Apellész, egy Roscius milliós bevételeiről; de nemcsak 
az ilyen híres színészek kerestek vagyonokat, hanem az artisták s a 
táncosok és a táncosnők is. Az írók tudósításait nem vehetjük mindig 
készpénznek, bizonyára sok bennük a túlzás. Annál hitelesebb az a kis 
levél, amelyet egy szórakoztatóüzem tulajdonosa, bizonyos Aurelius 
írt az egyik színpadi ügynökségnek. Nem kell megütközni rajta: igen, 
voltak már színpadi ügynökségek is, ezek közvetítették, illő jutalékért, 
a művészszemélyzetet, és tisztes iparukban szigorúan céhük szabályai 
szerint működtek. Nos, Aurelius levélkéje is túlélte a történelem 
viharait. Olvassuk el csak: , Küldd el nekem Theszaiszt, a táncosnőt; 
szerződtetem tíz napra, október 10-től kezdve; fizetése napi 36 
drachma és három véka búza. Küldj még egy táncosnőt, akármelyiket. 
Utazásukról oda-vissza én gondoskodom." 


Sok mindent olvashatunk ki ebből a levélből. Először is azt, hogy 
Arszinoé közönsége bőkezűn pártolta a , művészetet", különben 
Aurelius nem fizethetett volna ekkora összeget (napi 36 forintot!) 
egyetlen táncosnőnek. Az is következik a levélből, hogy Theszaisz 
híres művésznő volt, ha ily fejedelmi módon megfizették; de kiderül 


az is, hogy Arszinoé lakosai jól ismerték már a művésznőt, különben 


nem kérné őt a mulató tulajdonosa név szerint. 


Íme, az élet. Szegény kis Íszisz halálra dolgozza magát, hogy eltartsa 
gyermekét, Theszaisz pedig valósággal aranyban fürdik. De ki tudja, 
hogy a napi 36 drachma mellett s a külső ragyogás mögött nem volt-e 
éppen olyan szomorú az élete, mint a szegény kis Isziszé? 


II 


HŐSÖK 


A KARTHÁGÓI BÉKESZERZŐDÉS 


Róma még csak az izmait ropogtatta, kisebb-nagyobb háborúkban 
edzette magát későbbi nagy feladataira, mikor Karthágó már 
nagyhatalom volt, a világkereskedelem vezérállama. Az egykori 
türosziak gyarmatvárosa az i. e. III. században már hatszáz éves 
múltra tekinthetett vissza, és Karthágó ezt a múltat hasznos munkával 
töltötte el: hajósai a Sierra Leonétól, Dahomeytől és a Csád-tótól 
Britanniáig felkutatták a mesés és rejtelmes országokat, persze nem a 
mesékért, hanem a nyersanyagokért és a piacokért. Hamarosan kezébe 
kaparintotta a földközi-tengeri kereskedelem java részét, majd 
lassanként állami fennhatóságát is kiterjesztette gyengébb üzletfeleire, 
az erősebbekkel pedig (Massilia, a mai Marseille) szövetséget kötött. 
Róma, a fiatal parasztköztársaság, bizonyára nagy kitüntetésnek 
érezte, hogy a hatalmas Karthágó vele is kereskedelmi szerződést 
kötött (i. e. 509). Olyasféle eset lehetett ez, mintha ma Nagy-Britannia 
kereskedelmi szerződést kötne, mondjuk, San Marinóval. 


Azaz hogy talán mégsem. Ha Karthágó, a földközi-tengeri pún 
nagyhatalom szerződést kötött Rómával, abban bizonyára jó üzleti 
lehetőségeket szimatolt. Nyilván fontosnak is tartotta az új üzletfelet, 
mert alaposan körülbástyázta támaszpontokkal, hogy versenytárs ne 
férhessen hozzá. Akkor még a pún bankárok és nagykereskedők - mert 
ők voltak az állam urai - nem is sejtették, hogy ez a kis paraszti Róma 
egyszer majd kiveszi kezükből a nagy fejőstehenet, a földközi-tengeri 
kereskedelmet. 


Róma még csak az államszervezésnél tartott, mikor Karthágónak már 
minden fontos helyen katonai támaszpontja volt, hármas fallal, 
toronymagasságú bástyákkal védett vára, remek kikötője, 
kereskedelmi és hadiflottája, 75 kilométeres vízvezetéke, egyes ókori 
források szerint 700 000 lakosa, megszámlálhatatlan temploma, 
palotája és hatemeletes bérháza. Róma urai még szalmafedeles 
viskókban laktak, mikor a karthágói kereskedők már selyemben és 
bársonyban jártak, feleségeik pedig indiai parfümök felhőjében, 
művészi ékszerek szikrázásában pompáztak,  perzsaszőnyegeken 
heverésztek. A római tanács tisztelettel nézte az egzotikus fekete 
népet, nevetett az újfajta bálványimádáson, az aranyőrületen, és 
nyugodtan aludt. Csak akkor horkant fel, mikor Karthágó Messinában 
is meg akarta vetni lábát. Róma azonban nemcsak felhorkant, hanem 
fel is ébredt és odacsapott: előbb Szicíliáért szállt harcba, mert a sziget 
birtoka elengedhetetlen feltétele volt biztonságának, és mikor 


huszonhárom évi háború után megverte Karthágót, s elvette tőle 
Szicíliát, már látta következő célját is, a Földközitenger meghódítását. 


Karthágónak elevenébe vágott Szicília elvesztése, de legalább úgy fájt 
neki az a 3200 talentum (1 talentum kereken 6000 forint) hadisarc, 
amelyet Róma bevasalt rajta. Rómának viszont jólesett eret vágnia a 


gazdag, ám vesztes államon. Ez a győzőknek többnyire még ma is 
jólesik, különben nem csinálnák. 


Partraszállás Afrikában 


A háború méhe sohasem meddő: egyik háború szüli a másikat. Az első 
pún háborúval Karthágó nem tekintette elintézettnek a világuralom 
kérdését: addig-addig készülődött, amíg sikerült kiérlelnie a második 
pún háborút, ezt a mintaszerű bosszúhadjáratot és klasszikus 
embermészárlást. Róma ekkor már szárazföldi és tengeri hatalom, 
érthető tehát, hogy a pún kereskedők és bankárok féltik tőle a 
zsebüket: hamarosan Karthágó legerősebb pártja lesz a háborús párt, 
és minden karthágóinak legnagyobb szenvedélye a gyűlölet a rómaiak 
iránt. És a háborús párt büszkesége, Hannibál, a bankárok hadvezére, 
rövidesen megfizet Rómának az első győzelemért és hadisarcért: 
Hispánián és az Alpokon át benyomul Itáliába, és három nagy és 
számos kisebb ütközetben alaposan megcsapolja a rómaiak vérét. 


Hannibált még nem verték meg, de megverték öccsét, Hasdrubalt, a 
Metaurus-folyó melletti csatában (i. e. 207); itt kezd hanyatlani 
Karthágó csillaga. Hannibál a csatavesztés hallatára így nyilatkozott: 
,Most veszett el Karthágó, most lett Róma a világ ura." Ez a 
pesszimista jóslat beteljesedett: Róma új, fiatal fővezére, Publius 
Cornelius Scipio előbb Hispániát foglalta vissza, aztán merész 
taktikával átkelt Afrikába, hogy amíg Hannibál Itáliát sanyargatja, és 
Rómát fenyegeti, az átszállított római sereg magát Karthágót támadja 
meg. 


Ez a partraszállás az ókor egyik legremekebb hadművelete volt, és 
Scipio, valamint főhadsegéde, Caius Laelius Nepos lovassági tábornok 
valóban büszke lehet rá: 400 szállítóhajón 20 000 gyalogost és 2500 
lovast vittek át Afrikába, 40 hadihajó védelme alatt. Július Caesar 
későbbi, britanniai partraszállásának kudarca mutatja, milyen nagy 
teljesítmény volt Scipio hadseregének partraszállása. A partra szállt 
sereg nehezen tartotta a hídfőt, de Scipio mesteri vezetése 
kiegyenlítette a púnok számbeli fölényét és kedvezőbb helyzetét. 
Felgyújtotta a pún tábort, és elfogta a púnokkal szövetséges Szüphax 
afrikai királyt, 60 000 főnyi seregét pedig szétszórta, és most már nem 
volt hátra más, mint Karthágó ellen indulnia. Erre a riasztó hírre 
Hannibál, a karthágói tanács parancsára, győzelmes hadseregével 
kénytelen volt kiüríteni Itáliát és hazamenni Afrikába, hogy ha még 
lehet, megmentse Karthágót. Távozása előtt a Laciniumhegyfokon 
hatalmas oltárt emelt, és óriási bronztáblákon pún és görög nyelven 
megörökíttette itáliai hadjáratának eseményeit. Polübiosz, a 
történetíró, több mint ötven év múlva még olvasta ezt a feliratot, és le 
is másolta. 


A fekete Venus 


Micsoda rejtelmek, sőt hálószobatitkok húzódnak meg a történelem 
kulisszái mögött! Az a Szüphax, akit Scipio elfogott, nemrégiben még 
szövetségese volt; derék numida lovas, kitűnő íjász. Igen ám, de 
Hasdrubal elcsalta a kiváló törzsfőt Scipiótól, mégpedig azzal, hogy 
odaígérte neki világszép lányát, Szophoniszbét. A fekete hercegnő 
természetesen inkább ínyére volt a derék Szüphaxnak, mint a római 
szövetség, és hát faképnél hagyta Scipiót. Csakhogy Hasdrubal ígérete 
becstelenség volt, mert a fekete Venus ekkor már egy másik 
törzsfőnek, Massinissának a menyasszonya volt. Massinissa azon 
nyomban a rómaiakhoz pártolt, s mindvégig meg is maradt Scipio 
hűségén. Szüphax sorsa hamarosan beteljesedett: elfogták, Rómába 
vitték, s ott nemsokára meg is halt. Foglyul esett a szépséges 
Szophoniszbe is, akit a római fővezér nem bántott, nem is akart 


meghurcolni  diadalmenetében, csak éppen visszaadta eredeti 
jegyesének. Szophoniszbe azonban csak kényszerből fogadta vissza 
kegyeibe Massinissát, és szüntelenül résen volt. Így tudta meg, hogy 
Scipio el akarja fogatni, mert kémeitől értesült, hogy a szépasszony 
Massinissát árulásra akarja bírni. A büszke nő nem várta meg a 
katonákat; megmérgezte magát, hogy ne jusson Scipio kezére. 


A szerelmi tragédia már csak megpecsételte a karthágói hadsereg 
tragédiáját. Az állam minden reménysége Szüphax hadserege volt, s 
most, hogy ez elpusztult, jobbnak látták békét kérni, mint tovább 
pusztítani magukat és államukat. Harminc előkelő polgár ment 
fegyverszünetet kérni a római fővezér táborába; sátrában a földre 
borultak előtte, és szónokuk alázatos hódolattal könyörgött Scipiónak, 
hogy adjon nagylelkű feltételeket és békét, hiszen mindennek 
Hannibál az oka. Scipio katonásan azzal vágott vissza, hogy ő nem 
békét, hanem győzelmet akar hazavinni, de lássák, hogy egy római 
milyen nagylelkű, íme, itt vannak feltételei: a hadifoglyokat és 
szökevényeket kötelesek a karthágóiak kiadni. Itáliából, Galliából és 
Hispániából minden haderőt visszavonni s végül jóvátétel fejében 500 
000 véka búzát, 300 000 véka árpát és 5000 font ezüstöt fizetni. 


A fekete Venus valószínűleg enyhébb feltételeket tudott volna 
kieszközölni, mert ezek igazán kegyetlenül hangzanak! 


Szophoniszbe tehát hiába halt meg hazájáért, amely egyébként is 
ostobaságot ostobaságra halmozott. Egy hatalmas tengeri vihar 
szétszórta azt a római hajókaravánt, amely Cneius Octavius tábornok 
parancsnoksága alatt kétszáz hajórakomány gabonát hozott Afrikába a 
hadseregnek, harminc hadihajó fedezete alatt; a hadihajók még csak 
megmenekültek, de a teherhajókat teljesen szétszórta a vihar, a 
karthágóiak pedig szépen összeszedték a dús szállítmányt, bevontatták 
a kikötőbe, és - eltulajdonították. Hiába tiltakoztak a józanabbak, a 
tanács és a népgyűlés letorkolta őket. De nemcsak efféle 
hadizsákmányt szereztek a derék púnok a fegyverszüneti tárgyalások 
alatt, hanem a Karthágóba küldött római követeket majdnem 
agyonverték, és ezenfelül három karthágói cirkáló megtámadott egy 
római csatahajót. Persze nem boldogult vele, de Scipio a fegyverszünet 
ilyen súlyos és sokszoros megsértését nem tűrhette, és megszakította a 
tárgyalásokat. 


Ki volt a támadó? 


A helyzet odáig fajult, hogy mind a két fél a döntő ütközetre 
készülődött: Hannibál kissé csüggedten, Scipio nagy bizakodással; 
mindössze 33 éves, Hannibál már 47, és szemlátomást belefáradt a 
bankárok mohó, önző és rövidlátó politizálásába. Livius szinte élvezi a 
csata előkészületeinek a leírását; széles ecsetkezeléssel festi meg a 
terepet, a haditerveket, a két protagoniszta (főszereplő) felkészülését, 
hangulatát és lelkiállapotát, majd pedig drámai erővel közvetíti az 
ütközet lefolyását. A zamai csata (202) előtt Hannibál találkozót kér 
Scipiótól, és retorikailag kifogástalanul megszerkesztett pompás 
beszédben kéri, hogy harc helyett válassza inkább a megegyezést; 
felajánlja, hogy Karthágó lemond mindenről, visszavonul Afrikába, és 
a Földközi-tenger uralmát átadja Rómának. Azt hinné az ember, hogy 
Scipio kap ezen az ajánlaton, hiszen így Karthágó minden 
támaszpontja harc nélkül juthatna Róma birtokába. Ám Scipio érzi 
fölényét, és hetykén válaszol: először is a fegyverszünet megszegése 
vért kíván, aztán a Hannibáltól felajánlott támaszpontok máris a 
rómaiak birtokában vannak; végül pedig és ez a legfontosabb - 
keményen hangsúlyozza, hogy Karthágó kezdte a háborút. Róma csak 
szövetségesei védelmére fogott fegyvert. Mivel tehát Hannibál is 
kénytelen elismerni, hogy Karthágó a támadó, a már közölt 
fegyverszüneti feltételeket még súlyosbítania kell azzal, hogy adják át 
Rómának a Földközi-tengeren még birtokukban levő valamennyi 
szigetet, és fizessenek teljes jóvátételt. Ha súlyosnak találják ezeket a 


feltételeket, készüljenek az ütközetre. 


Egy ókori béketárgyalás 


A római Curia épülete, amelyben a szenátus üléseit tartotta, maga volt 
a rideg egyszerűség. Ebben a szerény épületben szabták meg a zamai 
győzelem után a kegyetlen római békefeltételeket. 


Hajón indult Rómába a békedelegáció. Hannibál kezdeményezésére az 
ország tíz legtekintélyesebb polgárát küldték ki a tárgyalásra, tízet és 
nem többet! Szalagokkal és olajfaágakkal a könyörgés jelvényeivel - 
díszítették fel a hajót, s mikor a római vezérhajó közelébe értek, 
könyörögve és önmagukat vádolva járultak Scipio éle, és kérték 
jóindulatát. Scipio kijelentette, hogy csak Tunesben (Tunisz) fogadja a 
küldöttséget. Másnap valóban elébe is kerültek. Mindenekelőtt 
alaposan megmondta nekik a véleményét a karthágói szótartásról és 
becsületről, aztán figyelmeztette őket, hogy már éppen elég vereséget 
szenvedtek, s végre csakugyan észre térhetnének. Scipio dorgatóriuma 
után a titkár felolvasta a békefeltételeket. 


Íme, a feltételek: Róma azonnal megszünteti az ellenségeskedéseket, 
mihelyt Karthágó kiüríti mindazokat a területeket, amelyeket a háború 
alatt elcsatolt; a hadifoglyokat, a szökevényeket és a menekülteket 
kötelesek váltságdíj nélkül kiadni Rómának; Karthágó köteles átadni a 
győztesnek minden hadihajóját, mindössze tíz darab könnyűcirkálót 
tarthat meg; köteles kiadni valamennyi idomított harci elefántját, s 
többé elefántokat idomítania tilos; sem Afrikában, sem Afrikán kívül a 
római nép engedélye nélkül nem viselhet háborút; Massinissának teljes 
kártérítést fizetnek, és szövetséget kötnek vele; kötelesek ezenfelül a 
római segédcsapatokat élelmezni és fizetni mindaddig, amíg a 
küldöttségük Rómából vissza nem tér; kötelesek ötven év alatt egyenlő 
részletekben 10 000 talentumot (60 millió forintot) fizetni jóvátétel 
fejében; kötelesek száz túszt adni, Scipio válogatása szerint, de a 
túszok nem lehetnek fiatalabbak 14 évesnél és idősebbek 30 évesnél. 
Most pedig csak abban az esetben engedélyezi a fegyverszünetet, ha a 
tengeri vihar után eltulajdonított hajókat rakományukkal és 
legénységükkel együtt kifogástalan állapotban visszaszolgáltatják. 
Egyébként a békéről sem tárgyalhat velük. 

A küldöttség közölte a feltételeket a karthágói tanáccsal. A tanács 
egyik tagja, bizonyos Gisgo, nyilván háborús uszító, felrohant a 
szónoki emelvényre, és szenvedélyes szónoklatban tiltakozott a súlyos 
feltételek ellen; a tanácstagok izgatottan tiltakoztak, mire Hannibál, 
aki Karthágó életérdekének tartotta a súlyos feltételek elfogadását, 
annyira felháborodott a túlzó és gyűlölködő hang miatt, hogy maga is 
felrohant a szónoki emelvényre, nyakon kapta Gisgo urat, és 
lehajította a terem közepébe. Csakhogy a tanácsban erre mérhetetlen 
felháborodás tört ki: tiltakoztak a durva katonai erőszak ellen, 
hivatkoztak a tanácstagok szólásszabadságára, mire Hannibál is 
meghökkent, és rövid beszédben bocsánatot kért, hogy elragadtatta 
magát: harminchat éve hadakozik már, nem ismeri a politikai élet 
szabályait. De a legfontosabb volt, hogy végül hatalmas beszédet 
tartott a béke érdekében; bizonygatta, hogy a feltételek nem 
túlságosan súlyosak, de bármilyenek is, Karthágó köteles úgy 
elfogadni a békét, ahogy Scipio megszabja. Végül elhatározták, hogy a 
feltételeket elfogadják, megkötik Scipióval a békét, és küldöttség megy 
Rómába, hogy elnyerje a békeszerződés jóváhagyását. A legnehezebb 
volt visszaadni az eltulajdonított római szállítóhajókat, rakományukat 
és legénységüket, de a tanács kötelezte magát, hogy amit csak lehet, 
felkutat, s ami nincs már meg, azt pénzben fizeti meg Scipiónak. 


Erre háromhónapos fegyverszünetet kaptak, és Scipio, három törzstiszt 
kíséretében, útnak indította Rómába a békeküldöttséget. Rómában, a 
szenátus ülésén végig kellett hallgatniuk az egyik törzstisztnek, Lucius 
Veturius Philónak jelentését a zamai győzelemről s az afrikai katonai 


és politikai helyzetről; tanúi voltak a szenátus és a nép tomboló 
lelkesedésének, a háromnapos hálaadó istentiszteletnek. 


Végre elérkezett a nap, amelyen a szenátus hajlandó volt meghallgatni 
a karthágói békeküldöttek kérését. A küldöttségben csupa idős és 
tekintélyes úr szerepelt. A küldöttség vezetője és szónoka Hasdrubal 
Haedus, a háborús párt ellenfele, gyönyörűen beszélt: hivatkozott arra, 
hogy a púnok többsége békepárti; nem is a nemzet a hibás a háború 
felidézésében, hanem csupán néhány kapzsi és nagyravágyó ember; 
Rómához az volna méltó, ha mérsékelten élne szerencséjével, hiszen a 
római nép éppen azért nagy, mert mindig tudott mérsékletet 
tanúsítani, legnagyobb győzelmei esetén is; utalt arra, hogy ha Cannae 
után, mikor Róma elvérzett, békét kért volna, Karthágó igazságos és 
emberséges békét adott volna neki. A küldöttségnek még több tagja 
emelt szót hazája érdekében; ez azonban már mind csupa gyáva 
siránkozás volt: hogy Karthágónak semmije sem maradt, csak a puszta 
falai; nincs más birtokuk, gyarmatuk, alattvalójuk, csak a nyomorult 
életük maradt meg, az is csak addig, amíg a rómaiak kegyelme 
megengedi. 


Kétségtelenül krokodiluskönnyek voltak ezek, és az egyik szenátor 
nyomban át is látott a szitán: felismerte a hagyományos pún 
ravaszkodást és képmutatást. Felugrott, és harsányan belekiáltott az 
egyik érzékeny szónoklatba: ,Ugyan milyen istenekre akartok 
megesküdni, hiszen eddig valamennyi szerződésteket és szavatokat 
megszegtétek!?" Hasdrubal Haedus felelt meg a haragos rómainak: 
, Ugyanazokra, akikre eddig; hiszen most már tudjuk, hogy többé nem 
szabad szószegést elkövetnünk, mert most is azért büntettek meg így 
bennünket." 


Persze, ez csupán dialektika, szóvirág és mellveregetés, de a béke zord 
határozmányain már semmit sem változtathatott: a nép és a szenátus 
egyhangúlag elfogadta a békeszerződés tervezetét, és felhatalmazta 
Scipiót, hogy ezen az alapon kösse meg a békét a karthágóiakkal. 


Némi méla akkordja volt még a római követjárásnak: engedélyt 
kértek, hogy beszélhessenek hadifogoly honfitársaikkal, akik közt 
rokonaik és barátaik is vannak, sőt néhánynak üzenetet is hoztak 
hazulról. Azt is kérték, hogy egyeseket kiválthassanak; a szenátus 
névsort kért tőlük, a delegátusok mintegy kétszáz embert írtak fel. És 
íme, most a szenátus valóban nagylelkű volt: kiadták a kétszáz embert, 
a követekkel együtt küldték őket vissza Afrikába, és Scipiót 
felhatalmazták, hogy a békekötés után váltságdíj nélkül adja vissza 
őket a karthágóiaknak. 


Égnek a hajók 


A békeszerződést Afrikában kötötték meg, és erre az ünnepélyes állami 
eseményre a papság is Afrikába utazott, mert a fetiales nevű papi 
testület közreműködése nélkül nem lehetett békét kötni. Elintézték az 
ünnepélyes cselekményeket, s napokon keresztül dolgoztak és 
jegyzőkönyveztek, amíg a bizottság átvette a hadifoglyokat, a 
szökevényeket, a hadihajókat, az elefántokat, vagyis az ókor 
páncélosait. Négyezer hadifoglyot vettek át; a szökevény katonákat, ha 
itáliaiak — voltak, lefejezték, — ha pedig — rómaiak, —— akkor 
megszégyenítőbben büntették: keresztre feszítették. 


És most szívet emelő jelenet következett: a drága pénzen épített 
pompás és hatalmas hadihajókat - amelyeket némi józan meggondolás 
után át lehetett volna alakítani kitűnő kereskedelmi hajókká - a 
békeszerződés értelmében , megsemmisítették", vagyis kivontatták a 
nyílt tengerre, és felgyújtották. Feltételezem, hogy ezt az esztelen 
pusztítást azért rendezték, mert meg voltak győződve róla, hogy ha 


ezeket a hajókat elégetik, többé semmiféle ellenségnem építhet 


ellenük hadihajókat. Ötszáz hajó égett el ebben az óriási áldozatban; 
félelmetes és szörnyű látvány lehetett a késő estében kísértetiesen 
lobogó lángtenger. A krónikás némi mélabúval hozzáteszi, hogy a 
púnoknak úgy fájt ez az ünnepélyes autodafé, mintha Karthágó égett 


volna. De persze nemsokára, alig ötvenöt év múlva, erre is sor került. 


Hannibál nevet 


Azonban a szép és hősi gesztusok után mégis eljöttek a hétköznapok, 
és Karthágónak fizetnie kellett, mert a készpénz iránt Scipiónak is volt 
némi érzéke: kikötötte, hogy a jóvátétel első részletét még Afrikából 
való kivonulása előtt meg kell fizetni. Karthágó meglehetősen 
elszegényedett a háborúban: bizony meg kellett feszítenie minden 
erejét, hogy az óriási összeget, 200 talentumot kifizethesse. Rendkívül 
gyászos és csüggedt volt a hangulat a tanácsban, sőt sok milliomos 
zokogott is, ami egy cseppet sem csodálatos, hiszen az ilyen 
politikusoknak nagyobb összegektől megválni mindig kissé bús és 
fájdalmas. 


Szerencsére akadt egy kis botrány, ami némiképpen enyhítette keserű 
fájdalmukat: ebben az általános gyászban Hannibál -mosolygott. A 
felháborodás moraja futott végig a termen, és Hasdrubal Haedus 
nyíltan szemrehányást tett neki cinizmusáért, mire a nagy hadvezér - 
Livius 


előadásában - természetesen kifogástalan és remek szónoki miniatűrrel 
válaszolt: ,Ha a lelkemből is úgy tudnátok olvasni, mint az arcomból, 
láthatnátok, hogy nem a vidámság, hanem az őrjöngés mosolya játszik 
ajkamon. S mégis azt mondom, hogy inkább helyénvaló az én 
nevetésem, mint a ti ostoba és visszataszító jajgatásotok. Akkor kellett 
volna sírnotok, mikor elvették fegyvereinket, felgyújtották hajóinkat, 
és eltiltottak minden háborútól. Ebbe a sebbe pusztulunk bele! Nem 
lesz külső ellenségünk, majd egymás ellen fogunk harcolni, íme, máris 
kezdődik: az állam  szerencsétlenségét csak annyiban érzitek, 
amennyiben titeket is érint, s legkivált, ha a zsebetekre megy. Vagyis 
mikor a földre tepert Karthágót mindenéből kifosztották a győztesek, 
mikor fegyvertelenül s úgyszólván meztelenül maradtunk itt Afrika 
állig felfegyverzett néptörzsei között, akkor senki sem jajgatott; bezzeg 
most, mikor a magatok zsebéből kell fedezni a jóvátételt, úgy 
jajgattok, mint valami temetésen. De én attól tartok, hogy mindez 
csekélység ahhoz képest, amiért majd később sírnotok és jajgatnotok 
kell!" 


Hannibálnak igaza lett: ötvenöt év múlva egy nép halálordítása, 
asszonyok és gyermekek kétségbeesett sikongása töltötte be az újra 
gazdag és újra lázasan dolgozó várost. Most már nem a hadihajók 
égtek: maga a büszke város izzott a pokoli tűzben. 


Rómának sikerült fegyverrel és békeszerződéssel  elpusztítania 
földközi-tengeri — vetélytársát. De vonjuk le a  harcokból, a 
béketárgyalásokból és szerződésekből a tanulságot, talán leginkább 
egyetlen kérdés alakjában: vajon hát mennyivel volt különb a pún 
háborúk Rómája, mint a barbár Karthágó? 


Hannibál, ha hallaná a kérdést, még egyszer elnevetné magát. 


AZ IGAZI SPARTACUS 


Bármily kegyetlenül verte le Publius Rupilius konzul a szicíliai 
rabszolgalázadást (i. e. 136-132), a forradalom hullámai csak nagyon 
nehezen ültek el, s a lázadás alig három évtized múlva újra fellobbant; 
és bízvást elmondhatjuk, hogy a nagybirtokosok garázdálkodásával 
együtt járó  agrármozgalmak, a kisbirtokosok eladósodása és 
szegényparaszti, úgyszólván rabszolgasorba jutása állandóan felszínen 
tartotta a földkérdést. 


Tiberius Gracchus (i. e. 132) korlátozni akarta a nagybirtokot, hogy a 
kisparasztok olcsó földbérlethez jussanak: agyonverték. Öccsét, Gaiust, 
ugyanez a sors érte (i. e. 121.). Az agrármozgalmak egyre szították a 
tömegek forradalmi hangulatát, úgyhogy a vakmerő és hosszan tartó 
rabszolgalázadások kétségtelenül ebből a forrásból is táplálkoztak. 
Érdekes, hogy a szicíliai Eunus lázadása majdnem pontosan egyidejű 
Tiberius Gracchus forradalmi fellépésével, és Gaius Gracchus végzete 
is akkor teljesedik be, amikor Eunus rabszolgaseregét tönkreverik, és 
magát a vezétrt is elfogják. 


Eunus, a varázsló 


Lehetséges, hogy a római agrármozgalmak siettették a szicíliai 
rabszolga- és kisparasztforrongások kirobbanását, és olyan atmoszférát 
teremtettek, amelyben ezek a forradalmi elemek vérszemet kaphattak; 
azonban egyébként történelmileg nem voltak összefüggésben 
egymással. 


Eunus forradalmának története valóságos romantika. Szicília áldott 
földje abban az időben alig néhány nagybirtokos kezében volt, s ezek 
annyira kizsákmányolták a földet is, rabszolgáikat is, a kisparaszt 
bérlőket is, hogy valósággal éhkoppon tartották őket: sem ruhát, sem 
élelmiszert nem adtak nekik megfelelő mennyiségben, úgyhogy a 
rabszolgák  bandákba verődtek, és rendszerint a szomszéd 
nagybirtokokat fosztogatták. A történetírók sűrűn emlegetnek egy 
Damophilosz nevű nagybirtokost, akinek a rabszolgái legyilkolták a 
magányos utasokat, bandákban támadták éjjelenként a majorokat, 
kifosztották a tanyákat, villákat, és megölték az ellenállókat. 
Vakmerőségük egyre nőtt, a nagybirtokosok már nem mertek a 
tanyájukon lakni, és nem mertek utazni. 


Nemegyszer maguk a gazdáik fegyverezték fel őket, úgyhogy már 


ekkor félelmetes volt arra gondolni, hogy ha ezek egyszer a gazdáik 
ellen fordítják a fegyverüket, milyen mészárlás kezdődhetik. A 
rabszolgáknak különösen Damophiloszra fájt a foguk. 


Ezek a rabszolgák javarészt szíriai eredetűek voltak, s a nagybirtoknak 
mindenesetre legedzettebb, legjobb, legerősebb munkásai. Annyi 
bizonyos, hogy gyűlölték gazdáikat, és a keserves igát mindenképpen 
szerették volna lerázni, csak arra vártak, hogy valaki kezébe vegye a 
lázadás ügyét. Ezt a vezért is megkapták, a szíriai Eunus személyében. 


Ennek az  Eunusnak valósággal mágikus hatalma volt a 
rabszolgatömegek fölött, úgy viselkedett, mint egy próféta; hirdette, 
hogy álmában kinyilatkoztatásokat kapott a rabszolgák jövőjéről, 
úgyhogy hitele a hiszékenyek közt egyre nőtt. Lassanként már nem is 
jósolgatott, hanem közölte a tömegekkel, hogy közvetlen 
összeköttetésben van az istenekkel, s ezentúl már csak láng- és 
szikraesőben adott kinyilatkoztatást. Nagy halom dióhéjat gyújtatott 
meg, s ebben a tűzben, pattogásban és szikrasziporkázásban 
lenyűgözte és meghódította a vakon bízó babonás tömegeket. 


Az említett Damophilosz azonban végsőkig feszítette a húrt, 
rabszolgáit naponta megkínoztatta, sőt felesége, Megallisz, minden 
csekélységért kegyetlenül megbüntette őket. A végsőkig elkeseredett 
rabszolgák most Eunustól kérdezték meg, vajon megengedik-e az 
istenek a lázadást. Eunus elérkezettnek látta az idejét, s azt felelte, 
hogy nemcsak megengedik, hanem meg is parancsolják, mégpedig 
azonnal. 


A forradalom akkor kezdődött, amikor Eunus vezetésével mindössze 
négyszáz rabszolga rajtaütött Enna városán, elfoglalta, és irtózatos 
kegyetlenséggel kirabolta, feldúlta, az urakat pedig halomra 
mészárolta. A városi rabszolgák is sorra megölték gazdáikat, utánuk 
pedig a többi polgárt. De bosszújuk akkor lett teljes, amikor sikerült 
egyik villájában elfogni Damophiloszt és feleségét. Behurcolták őket a 
városba, gúnyolták, bántalmazták, majd a színházba kísérték, amely 
már tele volt rabszolgákkal, mert látványosan és ünnepélyesen akartak 
bosszút állni gazdájukon. Damophilosz egy óvatlan pillanatban meg 
akart szökni, mire azonnal megfojtották. Megalliszt pedig a nők 
kínozták halálra, s végül ledobták egy toronyból. 

A győzelmes rabszolgák Eunust királlyá kiáltották ki, és ő az I. 
Antiokhosz nevet vette fel, a szíriai királyok nevét, népét pedig 
szíreknek nevezte. Tervszerűen készültek a háborúra, az egész 
előkészületet alvezére, az ügyes és tehetséges Achaeusz irányította, aki 
egyúttal a legjobb harcos is volt: három nap alatt hatezer embert 
fegyverzett fel; ezekkel és a hozzájuk csatlakozott nagy tömeggel dúlt, 
fosztogatott, s az ellene küldött csapatokat sorra megverte. Ekkor már 
tízezer harcosa volt. 


Csakhamar a szigetnek más pontjain is fellángolt a lázadás: az 
agrigentumi ötezer főnyi lázadó rabszolga-hadseregnek Kleón volt a 
vezére, s most egyesült Eunus seregével. Szinte hihetetlen, de ez a 
sereg rövid idő alatt 200 000 főnyire szaporodott, s a leverésükre 
küldött római vezéreket egymás után tönkreverték. És lázadásuknak 
az a súlyos következménye is volt, hogy Rómában, Praenestében 
(Palestrina), Sinuessában (Bagni di san Rocco) ezrével lázadtak fel a 
rabszolgák, de birodalomszerte lázadó bandák alakultak, és már-már 
általános  rabszolgalázadás fenyegette Rómát. A tartományok 
lázadásait sikerült elfojtani, de Szicíliában a rabszolgahadsereg 
egymás után foglalta el a városokat; győzelmeik után irtózatos 
kegyetlenséggel bántak el a légiók katonáival, kezüket, lábukat 
levagdosták, foglyot egyáltalán nem akartak, az elfogott urakat 
színházi bohóckodásra kényszeríttették. 


Az árulás 


Rómának azonban nemcsak hadserege volt, hanem éppen elég ügyes 
és ravasz kémje és ügynöke is. Eunust csak árulással lehetett legyőzni, 
és Rómának sikerült megvásárolnia azokat az árulókat, akik Rupilius 
konzul seregeit titokban bebocsátották mind a két erősségbe, Ennába 
és Tauromeniumba (ma Taormina). Kleónt elfogták, s a bántalmazások 
következtében napok alatt meghalt; öccsét élve fogták el, de ez 
visszatartotta lélegzetét, és megfulladt. Az elfogott rabszolgákat 
ledobálták a toronyból, úgyhogy valamennyi szörnyethalt. Eunus 
azonban kíséretével a sziget belsejébe, a hegyekbe menekült, ahol 
bőven volt jó búvóhely. Mikor legszűkebb környezete látta, hogy nincs 
remény a menekvésre, kölcsönösen megfojtották egymást. Jellemző, 
hogy maga Eunus hogyan viselkedett ebben a tragikus helyzetben: 
mikor már mindenki elhagyta, mindössze négy rabszolgáját vette 
maga mellé (mert természetesen ő is tartott rabszolgákat): egy 
szakácsot, egy cukrászt, egy fürdőst és az udvari bolondot; ezek voltak 
legfontosabb személyiségei királyi udvartartásának. Ezekkel egy mély 
völgyben rejtőzött el, de a rómaiak elfogták, azonban nem ölték meg, 
hanem szűk börtöncellába zárták, ahol lassú halállal kellett 
elpusztulnia. 

Ezek után Rupilius elfoglalta Tauromenium kikötőjét és a lázadók 
fegyverraktárát, üldözte és összefogdosta a szétszórt rabszolgákat, 
úgyhogy már minden szervezett ellenállás lehetetlenné vált. Rupilius 
Rómában kis diadalmenetet (ovatio) tartott: rendes diadalmenetet 
nem engedélyezhettek neki, mivel a rabszolgákon aratott győzelem 
nem számított dicsőségnek. 


Azonban hiába verte le Rupilius a lázadást, Szicíliában még hosszú 
évtizedekig megmaradt a lázadásra mindig kész rabszolga ellenség. 


Spartacus, a gladiátor 


A Spartacusról ránk maradt ókori tudósításokban összefonódik a 
történelem a legendával. Sallustius, a történetíró (Ci. e. 86-34), 
részletesen megírta Spartacus lázadását római történelmében, de ez az 
írásműve javarészt elveszett. Legrészletesebben Plutarkhosz (46-120) 
tudósít Spartacus lázadásáról, és egyúttal úgy látszik, az ő tudósítása a 
leghitelesebb. Azonban sem az ő műve (Crassus életrajza), sem a 
Hadrianus császár idején élt Florus és Appianosz történetírók ránk 
maradt töredékei nem tartalmaznak megbízható adatokat Spartacus 
csatáinak színhelyéről és idejéről. Tehát nagyjában a történelmi 
kritika által hitelesnek elfogadott néhány adatból kell felépítenünk és 
megmagyaráznunk Spartacus forradalmának keletkezését, értelmét és 
célját. 

Ennek az úgynevezett gladiátorháborúnak a hőse Spartacus, 
Capuában, az ottani gladiátorkaszárnyában tartózkodott Cneius 
Lentulus Batiatus mester parancsnoksága alatt, aki a vele együtt 
odakerült kelta és trák hadifoglyokat a gladiátorművészetre edzette és 
előkészítette. Ez a Batiatus, mint minden gladiátoredző, kegyetlenül 
bánt a kaszárnya lakóival, úgyhogy ezek végső elkeseredésükben 
összebeszéltek, és szökést terveztek. 


A nem hiteles történelmi adatok alapján megrögződött a köztudatban 
az a hagyomány, hogy Spartacus trákiai eredetű volt, sőt a legenda 
még azt is hozzátette, hogy trák királyi családból származott, és hogy 
akkor, amikor eladták, kígyó tekergődzött a feje köré, ez pedig az 
ókoriak babonája szerint annyit jelentett, hogy csodálatos dolgok 
fognak vele történni. 


Ha lehántjuk a mondáról ezeket a romantikus elemeket, akkor kiderül, 
hogy Spartacus csakugyan trák volt (thrax), csakhogy nem trákiai 
királyi sarj, hanem az úgynevezett trák gladiátorfajta egyik 
képviselője. A  gladiátoroknak többféle fajtája volt egy-egy 
kaszárnyában kiképzésen; voltak úgynevezett retiariusok, vagyis 


hálósok, akik hihetetlen ügyességgel kapták el hálójukkal ellenfelük 
fejét, földre rántották, és ekkor már könnyen elbánhattak vele; voltak 
úgynevezett  lagueariusok: ezek tőrrel küzdöttek; legteljesebb 
fegyverzetük volt a hoplomachusoknak: rostélyos sisak, páncél, 
karpáncél, lábpáncél, úgyszólván állig föl voltak fegyverezve; voltak 
samnitok, akik viszont egyenes karddal harcoltak, és csak mellükön és 
jobb lábukon volt páncél; voltak gallusok, kerek pajzzsal és könnyű 
fegyverzettel; voltak mirmilliók, rostélyos sisakkal, jobb kezükön 
karpáncéllal, erős bőrövvel derekukon, pajzzsal és bal lábukon 
páncéllal. A thrax gladiátorfajtának a fegyverzete görbe kard volt, 
jobb kezükön karpáncél, bal kezükben négyszögletes kis pajzs, 
derekukon erős bőröv, lábukon lábpáncél. Ilyen thrax gladiátor volt 
Spartacus, és ebből az elnevezésből származott a mondának az az 
adata, hogy trák királyi sarj volt. 


Nos, mikor a szövetkezett rabszolgák ki akartak törni, néhány áruló 
leleplezte a tervüket, s kétszáz elszánt gladiátor közül százharmincat 
vagy levágtak az őrök, vagy elfogtak, úgyhogy csak körülbelül 
hetvennek sikerült megszöknie. Nincs pontos tudósításunk arról, hogy 
honnan szereztek fegyvereket, és hogyan hajtották végre első sikeres 
vállalkozásaikat. Midőn a gladiátorkaszárnyából kitörtek, a capuai 
katonai parancsnok azonnal csapatokat küldött üldözésükre, de ezek 
nem boldogultak velük: a szökött gladiátorok visszaverték a katonai 
csapatokat. Hamarosan száz meg száz tanyai és házi rabszolga 
csatlakozott hozzájuk, és az egész sereg a Vezúvnak vette útját. Egyik 
vezérük Spartacus volt, a másik a vakmerő kelta Krixosz, a harmadik 
pedig Oinomaosz; ez az utóbbi mindjárt az elején elesett. 


A felelőtlen hagyomány éppen a trák legenda alapján úgy tartotta, 
hogy Spartacus a szökött rabszolgákkal együtt hazájába, Trákiába 
akart visszatérni, erre azonban semmiféle kézzelfogható adatunk sincs. 
Mégsem lehetetlen, hogy a rabszolgák első és eredeti célja az volt, 
hogy visszaszerezzék szabadságukat, és mindegyik visszajusson 
hazájába, ahonnan elhurcolták. Ez magában véve nem is volt 
lehetetlen terv, hiszen Itália hosszú tengerpartja és rengeteg rejtett 
kikötője módot adhatott arra, hogy ladikokon, bárkákon, hajókon, 
megszökjenek. 


Győzelmi mámor 


A lázadó seregnek azonban el is kellett tartania magát, tehát mindjárt 
kezdettől fogva kirabolták a környék birtokait és birtokosait, s így 
szereztek élelmiszereket. A környéken óriási volt a rémület, úgyhogy a 
hatóság kénytelen volt erős csapatot küldeni ellenük, ha nem akarta, 
hogy egyre szélesebb területek rabszolgái lázadjanak föl, és 
csatlakozzanak Spartacushoz. 


Az első hadsereget Claudius Glaber tábornok vezette; háromezer 
katonájával körülzárta a Vezúvot, és szemmel tartotta az egyetlen 
utat, amelyen a hegyre menekült Spartacus-sereg megszökhetett volna. 
Ekkor újra jelentkezik a legenda, és elmondja, hogy a Vezúv oldalait 
borító szőlőskertekből lenyesték a venyigéket, kötelet fontak belőlük, 
és a hegynek egyik meredek oldalán leereszkedtek. De nemcsak 
kiszabadultak az ellenséges gyűrűből, hanem Glaber seregét hátba is 
támadták, meg is szalasztottak, és táborát elfoglalták; így nemcsak 
rengeteg fegyver jutott a lázadók kezébe, hanem a siker hírére megint 
sok ezer ember tódult Spartacus táborába, úgyhogy serege 
veszedelmesen megduzzadt. 


A másik vezér, Varinius, ugyancsak háromezer főnyi sereggel indult 
Spartacus ellen, de alvezéreit és őt is tönkreverték a lázadók; egyik 
alvezérét majdnem a fürdőben fogták el, csak nagy nehezen tudott 
menekülni, de a lázadók utolérték és megölték. Maga a vezér 
kénytelen volt mindenét, még a lovát is az üldözők kezében hagyni, és 
sok apró csatározás után csak a puszta életét sikerült megmentenie. 


Varinius a vereség után nem mert személyesen elmenni Rómába, 
hanem a helyettesét küldte jelentéstételre. Mivel katonáinak egyik 
része nem tért vissza csapattestéhez, másik része pedig megtagadta a 
szolgálatot, és igen sok beállt Spartacus hadseregébe, Varinius 


kénytelen volt erősítéseket kérni. Négyezer főnyi seregével újra 
megtámadta Spartacust, akinek a serege gyengébb volt, felfegyverzése 


is hiányosabb: bőrrel bevont fűzfavessző pajzs és fanyelű dárda, 
tűzben edzett heggyel. A győzelem mégis Spartacusé lett, mert egy 
éjjel, bámulatosan kieszelt hadicsellel, egész seregével együtt 
észrevétlenül és nyomtalanul eltűnt a római vezér elől. A siker lázában 
a vakmerő Krixosz azonnal vissza akart fordulni és megtámadni a 
meglepett római vezért, de Spartacus nem engedte. Seregével elvonult 
Campania határhegyein át a pásztorkodó rabszolgákhoz, s ezekkel 
egyesült; de ekkor már nem lehetett megfékezni embereit, mert a 
lázadók szabad folyást engedtek  bosszújuknak; raboltak, 
kegyetlenkedtek, és végighömpölyögtek az egész síkságon, úgyhogy a 
hozzájuk sodródott rabszolgákkal és kisparasztokkal már hétezer főnyi 
sereg követte Spartacust. A sereg feldúlta a nagyvárosokat is, mint 
Nola, Nuceria (Nocera) és a hozzájuk tartozó területeket. A veszély 
olyan óriási volt, hogy a szenátus (i. e. 72) négy légiót, vagyis 
körülbelül 24 000 embert küldött a rabszolgalázadás végleges 
elfojtására. Csakhogy ekkor Spartacus serege már 40 000 főnyi volt, 
ebből 30 000 az ő személyes parancsnoksága, 10 000 pedig Krixosz 
vezérlete alatt. Ez a Krixosz-sereg el is vált gall és germán csapataival 
a főseregtől, és vakmerőn megtámadta a rómaiakat. Azonban pórul 
járt. Apuliában a Garganus (ma Gargano) hegy közelében a római 
vezér megverte a vakmerő Krixoszt, aki maga is elesett, és seregének 
kétharmad része elpusztult. 


A mutinai fordulat 


Spartacus óvatosabb volt; előbb az egyik konzullal ütközött meg 
Samnium tartomány területén, de tudta, hogy a légiókkal szemben 
sokáig nem tarthatja magát; ezért az volt a terve, hogy áttör a Padus 
(Pó) síkságára, átkel az Alpokon, és onnan hazabocsátja a lázadókat 
hazájukba, Galliába, Germániába és Trákiába. Csakhogy ennek a 
tervnek több akadálya volt: először is a saját emberei idegenkedtek a 
nagyszabású vállalkozástól, másodszor Lentulus konzul északon útját 
állta, a másik két római vezér pedig a hátát fenyegette. Ekkor 
mutatkozott meg Spartacus hadvezéri kiválósága: előbb megsemmisítő 
vereséget mért Lentulusra, aztán megverte a másik két római vezért. A 
győzelem után gyászünnepet rendeztek az elesett Krixosz emlékére, 
úgyhogy több száz római hadifogolynak meg kellett vívnia egymással 
életrehalálra. 


Most tehát sikerülhetett Spartacusnak az áttörés északra, Gallia 
Cisalpina (a mai Észak-Itália) felé, el is jutott Mutina (Modena) 
városáig, s ott megverte Cassius Longinus prokonzul tízezer főnyi 
seregét. 


Hatalmas győzelem volt ez, és a Spartacus-katonák valósággal 
megmámorosodtak a sikertől; most már egész Itáliát a maguk 
zsákmányának tekintették, semmi áron sem akartak távozni Itáliából, 
és kényszeríttették Spartacust a visszatérésre. Attól tartottak, hogy 
győzelmes csapataival most már Róma ellen vonul, úgyhogy a két 
konzul Picenum tartományban megütközött vele, de a rómaiak megint 
súlyos vereséget szenvedtek. A történetírók becslése szerint ekkor volt 
Spartacus sikerei csúcspontján, és ekkor már 60 000 főnyi serege 
lehetett; ha túlzás is ez a becslés, annyi bizonyos, hogy ez a sereg 
végigrabolta egész Itáliát, a légiók már nem mertek szembeszállni 
vele, és oly kétségbeesett volt a helyzet, mint Hannibál betörése 
idején. 

Ebben a döntő pillanatban, 72 őszén, végre Marcus Licinius Crassus (Ci. 
e. 115-53) vette át a légiók főparancsnokságát. Ez az ember egyetlen 
jó tulajdonsággal rendelkezett: mérhetetlenül gazdag volt, úgyhogy 
vagyona révén mindent elért, amit akart; nemcsak a cenzori 
méltóságot kapta meg, hanem tagja lett az első triumvirátusnak, sőt a 
konzuli méltóságot is elnyerte. Egyáltalán nem volt hadvezér; ennek 
az elpuhult milliomosnak semmiféle katonai képzettsége nem volt, de 
voltak kiváló alvezérei, úgyhogy hadianyagot és katonát annyit 
szerezhetett, zsoldot pedig oly bőven fizethetett, hogy a hadvezéri 
siker feltételeit is meg tudta teremteni. Hadjárata hat hónapig tartott, 
a 71. év tavaszán befejezte a rabszolgaháborút, mégpedig döntő 
győzelemmel. 


A vég kezdete 


Miután Spartacus északról visszavonult, Lucania tartományban ütötte 
fel főhadiszállását, jobb fegyverekről gondoskodott, és szigorúbban 
fegyelmezte hadseregét. Crassus kiküldte egyik alvezérét, hogy kerülje 
meg Spartacus seregét, de ez az alvezér parancsa ellenére ütközetbe 
bocsátkozott, és Spartacustól súlyos vereségét szenvedett. Crassus 
büntetésből megtizedeltette azt a  csapatrészt, amely elsőnek 
futamodott meg a csatából. Eközben Crassusnak sikerült egy 10 000 
főnyi Spartacus-sereget úgy megvernie, hogy ebből 6000 ember 
elesett, 600 fogságba került, maga Spartacus pedig kénytelen volt 
Itália legdélibb csücskébe, a Szicíliával szomszédos Bruttiumba 
visszavonulni. 


És most mutatkozik meg az az eszmei-politikai összefüggés, amely a 
szicíliai és itáliai rabszolgalázadások közt kétségtelenül felismerhető: 
Spartacus ebben a pillanatban arra gondol, hogy hadseregével együtt 
átmegy Szicíliába, a rabszolgaháborúk klasszikus földjére, ahol a 
forrongás lángja sohasem hunyt ki, mert még ebben az időben is 
remélhette a rabszolgavezér, hogy elegendő rabszolgát és kisparasztot 
talál, akivel fölfrissítheti seregét. Nagy összeget fizetett tehát a 
partokon kószáló kilikiai kalózoknak, hogy átszállítsák seregét. A 
kalózok azonban megszöktek Spartacus aranyaival, mire elrendelte, 
hogy katonái tutajokat ácsoljanak, és azokon keljenek át Szicíliába. Ez 
a terv azonban nem sikerült. 


Időközben Crassus sem maradt tétlen: a  bruttiumi félsziget 
legkeskenyebb részén, Scyllacium (Sguillace) magasságában sáncot 
húzatott, tizenöt láb széles és tizenöt láb mély árkot vont az erős és 
magas, mintegy 300 stadion (53 km) hosszú földsánc elé. Most 
hónapokig tartó állóháború következett, s hiába próbálkozott 
Spartacus egy-egy kitöréssel, a légiók minden kísérletet visszavertek. A 
legenda arról is tud, hogy Crassus ajánlatot küldött Spartacusnak: adja 
meg magát, és büntetlenséget biztosított neki és seregének, azonban 
Spartacus nem is válaszolt rá. Ellenben igyekezett minél több 
veszteséget okozni az ellenségnek. Végre egy viharos télies éjszakán 
sikerült a sáncárkot fatörzsekkel és földdel jó darabon betemetnie és 
seregének harmadrészével áttörnie; egy második kitörést úgy hajtott 
végre, hogy hadifoglyok és állatok hulláival temette be a sáncárkot, és 
most már egész seregét átvitte. De bár az áttörés sikerült, Spartacus 
tudta, hogy sokáig nem tarthatja magát. A seregében levő kelták és 
germánok szakadatlanul lázadoztak, tehát megint két részre osztotta 
hadseregét, így megkönnyítette Crassus dolgát. Az egyik támadást 
ugyan meghiúsította, de a második összecsapásban Crassus úgy 
tönkreverte Spartacus megosztott seregének felét, hogy az ókori, 
mindenesetre túlzott adatok szerint 35 000, mások szerint 12 000 
halott maradt a csatatéren. 


A kudarc után ismét csak a rabszolga katonák kényszeríttették 
Spartacust, hogy - hiába aratott egy-egy helyi sikert - térjen vissza 
Lucaniába, ahol aztán döntő csatára került a sor. 


A hagyomány, illetőleg a monda szerint a csata előtt és alatt 
bekövetkeztek mindazok az események, amelyeket irodalmi 
közhelyekből már régen jól ismerünk: Spartacus mindenekelőtt 
leszúrta lovát, hogy eszébe se jusson menekülni, mert ez volt a 
jelszava: , Győzelem vagy halál!" Sallustius elbeszélése szerint ugyanez 
a heroikus jelenet folyt le Pistoriánál (Pistoia) is, Catilina utolsó 
csatáján, nemkülönben Caesar bibractei csatája előtt Galliában Ci. e. 


58). Mikor Spartacus látta, hogy minden elveszett, belevetette magát a 
legvadabb kavarodásba, egymás után vágta le Crassus testőrző 
tisztjeit, mert magát a fővezért akarta megölni. Miután combján 
megsebesült, térdelve harcolt, utolsó leheletéig. De ugyanilyen 
halálmegvetéssel harcoltak a többiek is, sőt a kelták és germánok 
közül sem futamodott meg senki. Az egyik történetíró szerint az 
elesettek száma nem állapítható meg, csak egy késői történetíró 
örökíti meg azt a valószínűtlen adatot, hogy 60 000 Spartacus-harcos 
esett el. Spartacus holttestét nem találták meg, viszont a 6000 elfogott 
rabszolgát a Via Appia mentén keresztre feszítették. 


A rabszolgák és a tönkrement kisparasztok nemcsak azért bíztak 
Spartacusban, mert erélyes és tehetséges hadvezér volt, és keményen 
szembeszállt az egykori urak hadseregeivel, kitűnően tudott szervezni, 
ügyes és találékony volt, úgyhogy erős hadsereget alakított abból a 
lázadó tömegből, amely különféle elemekből verődött össze; de 
rokonszenves volt a harcosok előtt azért is, mert mindjárt a lázadás 


kezdetén minden alkalommal igazságosan osztotta fel a zsákmányt. 


Szívós küzdelme az egyik történetírót Hannibál utolsó éveire 
emlékezteti, mert a pún hadvezér is ugyanazokon a vad és ember nem 
járta, hegyes-völgyes területeken küzdött, ahol Spartacus. Nemcsak a 
rabszolgák, hanem a római polgárok emlékezetébe is mélyen 
bevésődött neve és mozgalma. Egy emberöltő múlva már szinte 
közmondásos a neve; nemegyszer megtörtént, hogy a túlságosan 
törtető, fiatal római arisztokratáknak megbélyegzésül szemébe vágták 
a , Spartacus" nevet; így Cato Caesarnak, Cicero pedig Antoniusnak. Ez 
a minősítés a késő ókor végéig megmaradt. 


A történelmi cél 


Vonjuk le ezekből a történelmi adatokból az elháríthatatlan 
következtetéseket: Spartacus hadereje félelmetes volt, ha nem is 
százezres sereg, de mindenesetre nagy és erős, különben Róma nem 
küldött volna ellene sorozatosan légiókat. És éppen ezért fölmerül a 
kérdés, hogy mikor győzelmes seregével végigszáguldott Italian, és 
Róma a lábainál hevert, vajon miért fordult vissza hirtelen? 


Kétségtelennek látszik, hogy azért, mert itt, Mutina után tisztult ki 
forradalmi állásfoglalása. Most látta, hogy a seregében lelkesen 
harcoló parasztoknak nincs okuk és nincs kedvük otthagyni Itáliát, sőt 
az itt született vagy ide szokott rabszolgák ezrei is szívesebben 
maradtakmár itt. És ekkor fogamzik meg Spartacusban az igazi 
forradalmi elhatározás: itt kell maradni, meg kell dönteni ezt a 
társadalmat, és a szicíliai rabszolga-forradalmak példája szerint új és 
igazságosabb államot kell alapítani. A szicíliai átkelési kísérlet is 
igazolja, hogy valóban erre a megoldásra gondolt, annál inkább, mert 
Ouintus Sertoriusnak (i. e. 123-72) hispániai szabadságharca Róma 
ellen (i. e. 80-72), vérmes reményeket ébresztett benne. Tehát azzal, 
hogy az egész rabszolgatartó társadalomnak megdöntését tűzte ki 
történelmi céljául, eltávolodott a kezdetben vallott individualista 
céltól, és most már a közösség forradalmi céljait tűzte lobogójára. 


De a régi történetírás konokul puszta lázadásnak és hazatérési 
kísérletnek minősítette Spartacus felkelését. Nem látta meg, és nem is 
akarta meglátni a forradalom hősének fejlődését; agyonhallgatta, hogy 
a lázadás felszabadító mozgalommá szélesedett, s egyenesen a 
nagybirtokosok és a pénzemberek szívének szegezte a tőrt. Ez a 
történetírás szépítgeti a hadjárat megdöbbentő római vereségeit is, 
holott kétségtelen, hogy nem a Spartacus-sereg óriási létszáma, kiváló 
fegyverzete és kiképzése szerezte meg a sorozatos győzelmeket, az 
állig felfegyverzett és nagy létszámú légiók felett, hanem egyetlenegy 
tény, amelyet korunk forradalmi harcaiból is jól ismerünk: Spartacus 
serege tudta, miért harcol. 


És hogy a Spartacus-felkelés a kezdeti egyéni célokból forradalmi 
harccá szélesedett, azt világosan bizonyítja két adat; az egyik: 
Szicíliában még mindig harcoltak a régi forradalmi rabszolga- 
hadseregek szétszórt maradványai, s éppen ezért akarta Spartacus 
Szicíliában megvetni a lábát s onnan indulni Róma ellen. A másik: 
Spartacus hadseregének roncsai még tíz év múlva is portyáztak Itália 
hegyeiben, szüntelen gerillaharcok közben, és mikor Catilina 
forradalmát a római légiók leverték (i. e. 61), ennek a seregnek 
szétszórt maradványai egyesültek a maradék Spartacus-harcosokkal, s 
még sokáig nyugtalanították a nagybirtokosok és nagybankárok 


kényelmes életét és harácsolását. 


Végül: ez a történetírás soha kísérletet sem tett arra, hogy a Spartacus- 
forradalmat beleágyazza a kor nagybirtokos-társadalmának gazdasági 
és politikai életébe. Csak végig kell tekinteni a kor hangadó 
politikusainak névsorán, s egyszerre kiderül, mi is volt az igazi oka, 
értelme és jelentősége Spartacus forradalmának. Véres kezű 
diktátorok, dőzsölő milliomosok, uzsorások, tönkrement arisztokraták, 
politikai törtetők és csahosok, Sulla, Pompeius, Lucullus, Lentulus, 
Crassus - íme, effajta vékony réteg szorította és fojtogatta, mint az 
acélpánt, Itália kisparasztjait, milliós rabszolgatömegeit és Róma 
kisembereit. Ez a társadalom ösztönösen megérezte, hogy vége van, ha 
Spartacus forradalma győz, tehát mindent latba kell vetnie, hogy 
, Rómát", vagyis saját uralmát és vagyonát megmentse. Sajnos, Itália 
másfél millió rabszolgáját még erősen féken tartotta a korbács; még 
nem voltak meg a feltételei a rabszolga-forradalom győzelmének. 
Ezért kellett elbuknia Spartacusnak. 


A romantika 


De nemcsak a történetírás torzította el Spartacus alakját, hanem a 
szépirodalom is. A Spartacus-szépirodalom kereken kétszáz éves: a 
francia Joseph Saurin tragédiájával (1760) kezdődött a vad- 
romantikus színfalhasogatás Spartacus személye és forradalma körül. 
E tragédia - mint úgyszólván minden későbbi Spartacus-regény vagy - 
dráma - legfőbb mozzanata Spartacus szerelme valamely arisztokrata 
leány iránt; Saurin tragédiájában éppenséggel Crassus leánya, Aemilia 
iránt. Innen kezdve beteges konoksággal boronálják össze Spartacust 
valamelyik befolyásos és fontos arisztokrata leányával, és ebből a 
belső ellentmondásból származtatják tragikus bukását. Még szerencse, 
hogy Lessing, aki Saurin nyomán romantikus Spartacus-tragédiát 
tervezett, zsarnokellenes célzattal, végül is elállt ettől a tervétől, s 
hasonlóképpen szerencsére töredék maradt Grillparzer Spartacus- 
tragédiája is. Viszont néhány hajmeresztő tragédia és szerelmi 
rémdráma mégiscsak elkészült, de máig már szerencsére feledésbe is 
merült. A század végéig legtisztábban látta Spartacus alakját az az 
ismeretlen szerző, aki operaszöveget írt a Spartacus-témából, bár 
sajnos, ő is tett engedményeket a romantikának. Nem kivétel az 
általános romantikus szemlélet alól R. Giovagnoli Spartacusregénye 
sem (1874), amely minden ízében patetikus és irreális, mindazonáltal, 
sajnos, magyar fordításban is megjelent nemrégiben. Ugyancsak 
megjelent magyarul Howard Fast Spartacusregénye is, méghozzá 
egymás után több kiadásban. Ennek a szerzőnek nemcsak 
ókorszemlélete hiányos és hamis, hanem írói képességei sem tudtak 
megbirkózni olyan mozgalom és olyan jellem ábrázolásával, mint 
amilyen Spartacus és forradalma volt. Hőse, bízvást mondhatjuk, egy 
, amerikai Spartacus", amerikai görlökkel és szadista római urakkal, 
úgyhogy ez a tálalása csak irodalmon aluli igényeket elégíthet ki. 


Csak kevesen voltak, akik lerázták a szívós és szégyenletes romantikus 
hamisítás nyűgét, és igyekeztek pozitív hősnek ábrázolni Spartacust. 
Hogy hogyan kell gyökeresen szakítani a romantikus hagyománnyal, 
arra Hebbel tett először kísérletet: a XIX. századi munkásmozgalom 
hatása alatt - Siegmund Englánder ösztönzésére - szociális tragédiát 
tervezett, de érezte, hogy nincs szocialista meggyőződése, tehát nem 
tudja művét hitelesen megírni; ezért lemondott róla. Paul Heyse is 
helyesen látta és ragadta meg a Spartacus-témát: nagy regényének, a 
Merlinnek főhőse: Georg  Falkner,  Spartacus-tragédiát ír, 
társadalomreformáló szociális célzattal: , Egyszer majd megvalósul az, 
amiért életét áldozta Spartacus." Ebben a képzeletbeli tragédiában 
nincs szerelmi történet, a hős emberfeletti feladata nem ad teret 


ilyesminek. 

Feltűnő, hogy mind a két helyesen elgondolt Spartacus-írásmű - 
tervezet maradt. Talán a bátorság hiányzott az írókból, hogy a 
kapitalizmus fülledt levegőjébe harsányan belekiáltsák a forradalom 
elnémíthatatlan igazságát? 


CICERO A FORRADALOMBAN 


(Marcus Tullius Cicero emlékirata barátjához, Titus Pomponius 
Atticushoz, a híres könyvkiadóhoz, i. e. 60. december 5-én) 


Atticusom, 


nem a hitvány emberek kicsinyes hiúsága fűt, midőn írásba foglalom a 
közelmúlt sorsdöntő eseményeit, zivataros konzulságomat s benne 
Catilina végzetesnek indult forradalmát, hanem egyes-egyedül az 
igazság szeretete és Róma érdeke. Azt akarom, hogy ebből az 
emlékiratból megismerd szavaimat és tetteimet, s veled együtt korunk 
és az utókor is lássa: valóban az én óvatosságom, előrelátásom és erőm 
mentette meg Rómát a pusztulástól azokban az izgalmas napokban. 


Utálom a hiú dicsekvést, tudod; de az igazság érdekében inkább 
vállalom a hiúság vádját is, és őszintén megmondom, hogy azokban a 
végzetes időkben tehetségesen, bölcsen és férfiasan kormányoztam az 
államot. De én nem magamról akarok beszélni, hanem a hazafiúi 
önzetlenség, a hivatali kötelességteljesítés, a római erő és méltóság 
példáját akarom kortársaim s főképp az ifjúság elé állítani. 

Itt a Tusculanumban, a hegyek tiszta levegőjében, tiszta fejjel írom 
meg a forradalom rövid történetét - akkori naplójegyzeteim ezek -, s 
ha lépten-nyomon kénytelen vagyok magamról beszélni, nem tehetek 
róla: maguk az események hirdetik nevemet és dicsőségemet, s 
mindennek elfogulatlan és tárgyilagos megírásával tartoztam az 
igazságnak. Amicus Plato, sed magis amica veritas. 


Köszöntünk mindnyájan, drága feleségem, Terentia, gyönyörűséges 
Tulliolám és mindenekfelett én, a te hűséges, öreg athéni cimborád 


Tulliusod 


Negyvenhat éves koromban írom ezt a visszaemlékezést, három évvel 
Catilina lázadásának elfojtása és a szerencsétlen forradalmár halála 
után. Hat évvel ezelőtt, mintha csak tegnap történt volna, szeptember 
10-én estefelé meglátogatott irodámban Lucius Sergius Catilina, 
akkoriban Róma egyik legérdekesebb embere. Negyvenkét éves volt, 
hatalmas termetű, izmos, villogó szemű, szenvedélyes, szinte 
betegesen sápadt, de eleven eszű, ravasz, okos, egyúttal pedig elszánt 
és vakmerő férfi. Ügyfelem volt, s bármennyire is idegenkedik finom 
műveltségem minden vadságtól és durvaságtól, fogadnom kellett, 


hiszen elvégre ügyvéd vagyok, s abból élek, hogy mindenkivel szóba 
kell állanom. 


Éppen akkor távozott tőlem Chremes bankár - milliós pénzüzletet 
ütöttem nyélbe vele, de becsapott a gazember, mindössze 20 
százalékot fizet, holott ő 40 százalékot szed, de hát ilyenek ezek a 
rideg uzsorások. 


Catilina alig köszönt, mikor belépett. Nagy volt a hőség, ledobta 
tógáját az egyik karosszékre, és egyenesen rám támadt: mért emeltek 
ellene vádat, azon a címen, hogy helytartó korában kifosztotta 
Afrikát? A látogatás célja persze az volt, hogy megkérjen: vállaljam el 
védelmét, sőt azt is elárulta, hogy felmentése után pályázik a 
konzulságra, mégpedig azzal a programmal, hogy minden adósságot el 
kell törölni, és földhöz kell juttatni a szegényparasztokat. S kijelentette 
hetykén, hogy az állam mai helyzetében , csak mi jöhetünk!" 

Kissé foghegyről beszélt velem; hiába, főúr volt, én meg csak 
nemesember. Mit tehettem? Vállaltam. Mire elviharzott, már tudtam 
is, mit kell tennem: addig halogatni a tárgyalást, amíg a 
konzulválasztás le nem zajlik, így a tüzes vérű forradalmár nem 
pályázhat, így is történt. Egyesek talán aljasságnak nevezik az 
ilyesmit, de tévednek: ez politika. 


Mondanom sem kell, hogy Catilinát - a választás után - a bíróság 
fölmentette. Azt mondják, ragyogó volt a védőbeszédem. 


Hanem szöget ütött a fejembe Catilina legénykedése: , Csak mi 
jöhetünk!" Tehát többen vannak! Sokan. Vajon hányan? 


Azonnal hívattam Davust, derék volt rabszolgámat. Fodrász, borbély, 
kéz- és lábápoló volt Davus; én szabadítottam fel. Én adtam az egész 
tőkét a vállalkozásához: ma ő a legnépszerűbb körömművésze 
Rómának. Minden házban otthon van, mindenütt szeretik, senkinek 
sincs titka előtte. Ezen a réven mindent hall, mindent tud, és mindent 
elmond nekem. Természetesen pénzért, sok pénzért. Ennélfogva 


hűséges és megbízható. 


Hamarosan megtudtam mindent. Catilina, pályázatának 
visszautasítása — után, nagy  korteskedéssel kierőszakolta két 
cimborájának megválasztását, de a választást vesztegetés miatt 
megsemmisítették. Az egyik volt konzul, Publius Autronius Paetus, 
azonnal megállapodott  Catilinával s egy másik elzüllött 
arisztokratával, Cneius Pisóval, hogy a két újonnan választott konzult 
hivatalba lépésük napján, január elsején meggyilkolják. Később azt is 
megtudtam, hogy az elégedetleneknek már négyszáz hívük van a 
városban. A konzulokat értesítettem, a merénylők neszét vették a 
dolognak, s a támadást a február 5-i szenátusülésre halasztották. 
Akkor meg Catilina rontotta el a dolgot: korán adott jelt a támadásra, 
emberei még kevesen voltak, mikor be akartak törni a tanácsterembe, 
a lictorok meg a rendőrök fél kézzel kipofozták őket. 


Azonban Davus résen volt, négyszáz összeesküvő nevét tálalta fel 
nekem, és rendre elmondta, hogy Catilina, aki akkor már nyolc éve 
özvegy volt, s az uzsorások jóvoltából nagyúri, léha és züllött életet élt 
-úgyhogy sikerült egymillió sestertius adósságot csinálnia -, ettől akar 
szabadulni, ezért akarja a hatalmat. Ha megválasztják konzulnak, 
hivatali éve után valamelyik gazdag gyarmat kormányzója lesz, s 
néhány millióval tér vissza. No de Catilina egyszer csak abbahagyta a 
legénykedést: halálosan beleszeretett a gyönyörű Aurelia Orestillába, s 
nemrégiben meg is kérte. A szép özvegy, Róma legszebb asszonya, 
kijelentette, hogy nem akar mostohája lenni egy huszonegy éves 
fiatalembernek. (Catilina fia ekkor ennyi idős volt.) És íme, mi 


történt? A fiatalember egyszer csak hirtelen meghalt. Vajon ki 
segítette az Orcusba? 


És bár mindenki tudta, hogy a fiú vérmérgezésben halt meg, a gonosz 
pletyka politikai eszköznek mégis jó lehetett. 


Tehát: nő a politikában, sőt a forradalomban. Mennyire más hű 
hitvesem, Terentia, a tízmilliós hozományával, ami a kezemben másik 
tízmilliót fiadzott! Tizenkét éves házasok vagyunk, és még nem szított 
forradalmat, pedig Jupiterre! - lett volna oka rá. 


Itt van például a szép Fulvia, itt a művelt és szellemes Sempronia: no, 
nem kell engem félteni, mind a kettő besúgóm. Fulviával különösen 
bizalmas viszonyban vagyok, az a léha, züllött és a szenátusból kizárt 
Ouintus Curius hiába legyeskedik körülötte. De valamire mégiscsak jó 
ez a korhely: bizalmas viszonyban van az összeesküvőkkel, és Fulvia 
minden titkot kicsiklandoz belőle. 


Mindjárt Fulvia legutóbbi látogatása után be is hívtam Tirót, a 
titkáromat és gyorsírómat, és tollba mondtam neki mindazt, amit 
Crassusról, a dúsgazdag bankárról és Julius Caesarról, a nagyra törő 
rendőrfőnökről elmondott. Tiro csak ámult-bámult, és minduntalan 
kérdő tekintettel ostromolt. Hát megmagyaráztam neki a bonyolult 
ügyet: Pompeius nagy hadsereggel keleten van, rakásra aratja a 
győzelmeket, hatalma már hátborzongató. Ha ez az ember hazajön, 
Caesar szedheti a sátorfáját: hiába volt a sok fényes játék, 
népünnepély, hiába verte magát milliós adósságokba, egyszerre vége a 
népszerűségének. Ha Pompeius diktátorrá kiáltatja ki magát... elvégre 
megteheti, övé a hadsereg... Crassus milliói is kárba vesznek, pedig 
egyetlen vágya, hogy főszereplő legyen a politikában. Nos, ezek 
ösztökélik Catilinát, ezek pénzelik, így akarnak zűrzavart kelteni s a 
fejetlenségben magukhoz kaparintani a hatalmat. Catilina azért oly 
szemtelen, mert ezek állnak a háta mögött. Erre a Caesarra vigyázni 
kell: értékes ember, bizonyosan sokra viszi még, ha majd benő a feje 
lágya. Még csak harminchat éves, én már negyvennégy, s Jupiterre! - 
ez a nyolc év nemcsak éveket jelent, hanem a politika és a filozófia, a 
kard és a szellem különbségét is. 


De hát miféle maszlaggal szédíti Catilina ezeket az urakat? Nem 
mondom, van köztük tökfejű elég, van züllött, szenátusból kizárt 
egyén is bőven, de a java mégiscsak művelt úr, arisztokrata, 
vállalkozó, tőkepénzes. Catilina folyton az adóstörvények enyhítését 
követeli, az uzsora ellen üvölt, folyton a proletárok érdekében ugat, a 
vagyonosok ellen lázit, földet követel a toprongyosoknak - furcsa ízlés, 
mondhatom! 


Most, hogy a konzulválasztás közeledik, igazán résen kell lenni. Tiro, 
Davus, Fulvia, Curius, Sempronia és az alkalmi besúgók egész sora áll 
a szolgálatomban. Curius jóvoltából olvashatom most Catilinának a 
legutóbbi titkos gyűlésen tartott beszédét. Hát ilyenek vannak benne: 
, A nagybirtokosok és a dúsgazdagok ránehezednek a szegénységre, 
fojtogatják, ésszívják a vérét. Ki kell egyenlíteni a felháborító 
igazságtalanságokat. Én a nyomorultak ügyéért harcolok, mert kinek 
van szíve elnézni, hogy hihetetlen vagyonok halmozódjanak egyfelől, 
másfelől emberek százezrei legyenek, akiknek betevő falatjuk sincs! 
Hogy büszke paloták sorakozzanak egymás mellé, míg millióknak 
nincs hová lehajtaniuk fejüket!"  Szemforgató gazember! Hohó, 
barátocskám! Hová jutottunk, hogy ilyen jelszavakkal lehet 
korteskedni, itt, Rómában, a konzulválasztáson? Hogyne, pénzosztás, 
földosztás, még mit nem! Miféle ostobaság ez az adósságelengedés? 
Megrendítené az egész közgazdasági életet. Tízmillióm veszne oda. Mi 
lenne Terentiával, hű hitvesemmel, kislányommal, Tulliolával és... 
Fulviával, Semproniával? 


Mert Sempronia remek asszony, szellemes, eleven, mulatságos. A férje 
pipogya és hasznavehetetlen roncs, de ott van az összeesküvők minden 
gyűlésén, és  bárgyúságában mindent kifecseg a feleségének, 
Sempronia pedig siet hozzám, s azon melegében elmond mindent, 
úgyhogy ellenfelem minden tervét eleve meghiúsíthatom. Sempronia 
igazán megérdemli azt a három indiai selyemruhát és azt a zafír 
nyakláncot, amellyel tegnap megleptem. Félmilliómba került ugyan, 
szíttam is a fogamat, de hát mit meg nem tesz az ember a hazáért! 


A konzulválasztást roppant izgalmak előzték meg. Catilina pártja 
őrjöngésig korbácsolta a szenvedélyeket, a gazdagok reszkettek, a 
proletárok fészkelődtek, sőt már a rabszolgák is nyugtalankodtak. 
Küszöbön volt a forradalom. Szerénytelenség nélkül elmondhatom, 
hogy ha én nem vetem neki mellemet a szennyes áradatnak, Róma 
már régen romhalmaz volna. De én nekivetettem. Mindenekelőtt 
hatalmas beszédben porrá zúztam ezt a pimasz Publius Servilius 
Rullust, aki holmi földosztást indítványozott. Hát ezt a forradalmi 
javaslatot úgy leszavazta a népgyűlés, mint a karikacsapás! 


Ez tavasszal történt, április táján. Mire megjött az október, a 


konzulválasztás ideje, már forró lázban égett a város. Catilina 
nyeregben érezte magát: egyik híve Hispániában volt vezénylő 
tábornok, a másik Afrikában, Itáliában pedig nem volt hadsereg. 
Bizonyosra vette, hogy megválasztják, Rómában a végsőkig csigázta az 
izgalmakat, napirenden voltak az erőszakoskodások, megfélemlítések, 
csakhogy az én pártom is becsületesen dolgozott, bár nem olyan 
hangosan és szenvedélyesen, mint ellenfeleim. Catilina nem tudta, 
hogy egyik párthíve, Caius Antonius Hybrida az én sugalmazásomra 
adta be pályázatát! Nos, az én pártom aztán teljes erejéből támogatta 
is - elég pénzembe került! -, és számomra igazán nem volt meglepetés, 
hogy mellettem Antonius került ki győztesen a választásból. Catilina 
temérdek szavazattal bukott meg. Vérben forgó szemmel rohant el a 

Mars-mezőről. 


Tiro aztán hamarosan felolvasta a derék Curius feljegyzéseit: , Tehát 
megállapodunk (ezek Catilina szavai) abban, hogy megbízható 
embereink október 25-én Rómát felgyújtják, és Caius Cornelius lovag 
és Lucius Vargunteius szenátor ugyanakkor meggyilkolja ezt a bitang 
uzsorást, ezt a hiú bohócot, Cicerót." 


Olyan düh rázott, hogy alig tudtam lecsillapodni. Majd adok én 
ezeknek a bitangoknak földosztást meg forradalmat meg konzulságot! 
Még hogy én , bitang uzsorás" meg , hiú bohóc"! No, megálljatok! 


Másnap, október 21-én jelentést tettem a szenátusnak a forradalmi 
mozgolódásokról. A szenátus elrendelte az ostromállapotot, nekem 
teljes felhatalmazást adott -csak nekem, Antonius kollégámnak nem. 
Catilinának az ostromállapot hírére nyilván inába szállt a bátorsága, 
mert a mozgalom szinte megbénult; a vezért idegesítették a 
titkosrendőrök, akik folyton a nyomában voltak. De hamarosan 
felocsúdott: elszántsága ezután nem ismert határt. Manlius centurio az 
új kormány nevében már kiáltványt bocsátott ki, ígérgetett, 
fenyegetőzött: hiába. Róma nem olvadt el a szirénhangokra, híven 
kitartott mellettem. Igaz, hogy éppen ezen a héten 12 000 légionárius 
érkezett keletről, s rendeletemre megszállta a város minden zugát. Így 
esett, hogy október 28-án, a konzulválasztáson, a nagyhangú 
forradalmár gyalázatos vereséget szenvedett. Még a leglelkesebb 
párthívei is alig mertek szavazni. Csúfosan megbukott, most 
másodszor, s ezzel - tudtam - megbukott a felforgató mozgalom is. 
Most már Catilina egykori párthíve, Antonius, az én szürke 
konzultársam, mindenben lelkesen velem tartott, sőt az egyik sereget ő 
vezette Manlius hordái ellen. Szívből megtagadta már a forradalmat, 
hogyne, odaígértem neki Macedónia kormányzói méltóságát. Megér 
évi kétmillió sestertiust, de mindenesetre többet, mint az úgynevezett 
elvek. 


Innen kezdve drámai gyorsasággal és izgalommal robajlottak az 
események. November 6-án éjjel Porcius Laeca házában megint 
elhatározták, hogy megölnek. Fél óra múlva Fulvia útján mindent 
tudtam. Huszonnégy fegyveres katonát rendeltem házamba, éjjelre 
sonkát és bort adattam nekik, bőven. A kaput jól bezárattam. Reggel, a 
szokásos látogatás ürügye alatt, pontosan megérkeztek az orgyilkosok. 
Voltak vagy tízen. Silius őrmester, az őrség parancsnoka nagyon tréfás 
ember volt. , Kezeket fel!" - vezényelte, aztán kényelmesen elszedte a 
fickóktól a tőröket, és a katonák merész ívben kiröpítették az urakat 
az utcára. Én a kapus fülkéjéből néztem végig, hogy nyekkennek le 
sorjában a kövezetre. Igen jól mulattam. 


Egyúttal azonban éreztem, hogy itt a végleges leszámolás ideje. 
Osszehívattam november 6-ra a szenátust, és egész nap készültem 


nagy beszédemre. Két remek beszédet írtam, mind a kettőt gondosan 
betanultam, s tükör előtt is elpróbáltam. Reggel Davus gondosan 
megborotvált, hajamat ügyesen rendbe hozta, aztán főruhatárosom 
művészien elrendezte rajtam a konzuli tógát, s máris indultam az 
őrséggel, előttem a tizenkét lictor. Catilina végzete vonult be velem 
Jupiter Stator templomába, ahol az ülést tartottuk. A templomot erre 
az ünnepélyes alkalomra 

-parancsom szerint - ezer fegyveres szállta meg. 


Polluxra! ha hallhatta volna az utókor, amint felharsant a , Meddig 
tűrhetjük még..." szenvedélyes és viharzó fergetege! Ez a felséges és 
hatalmas beszéd megrázta, lenyűgözte, megdermesztette a szenátust. 
Most éreztem, hogy ezzel az isteni adománnyal, a szónak ezzel a 
döbbenetes hatalmával hegyeket tudnék elmozdítani. 


Catilinát . elsöpörtem,  megsemmisítettem.  Dadogva védekezett. 
Lehurrogták, mire átkozódva elrohant, s késő éjszaka megszökött 
Rómából. A város becsületes polgárai, kereskedők, bankárok, 
nagybirtokosok nyugodtan alhattak: 12 000 lándzsa őrizte álmukat és 
egy konzul, aki maga egész hadsereggel felért. Ezt tette egyetlen 


beszédével a , bitang uzsorás", a , vén bohóc". 


Másnap újabb beszéd: bejelentettem a szenátusban Catilina szökését; a 
szenátus száműzte őt is, vezértársait is. De ez csak olaj volt a tűzre, a 
bitangok dehogy adták meg magukat! Davus este lelkendezve hozta 
Fulviától a hírt, hogy az összeesküvők a Saturnaliák első napjára, 
december 19-re tervezik a döntő csapást. Megint azt határozták, hogy 
felgyújtják Rómát, és megölnek engem! Ezúttal Cethegust, az előkelő 
szenátort és lovassági ezredest jelölték ki az orgyilkos szerepére. 


Faesulaeból (Fiesole) jelentést kaptam, hogy Catilina nagy konzuli 
pompával vonult be a forradalmi sereg fővezérének, Manliusnak 
táborába: bíborszegélyes tóga, elefántcsont karszék, tizenkét lictor. 
Csattanósan feleltem erre a pökhendi és egyúttal siralmas erőlködésre: 
a szenátus Catilinát és Manliust a haza ellenségeinek nyilvánította. 


November végén egy este felkeresett Davus, és jelentette, hogy a 
galliai allobroxok követei, akik valami panasszal jártak itt, éppen 
indulni akartak, mikor Catilina itteni helyettese, egy levitézlett 
szenátor,  megkörnyékezte őket. Régi ismerősük, — Umbrenus 
bornagykereskedő közvetítésével tárgyalt velük, hogy álljanak Catilina 
pártjára, és szítsanak otthon lázadást. Umbrenus másnap rávette a 
követeket, hogy írásban kérjék a megbízást. Estére meg is kapták. A 
követek december 2-án este indulnak a Via Flaminián, s alázattal 
kérik, fogassam el őket, náluk lesznek az írásbeli bizonyítékok. 


Minek szaporítsam a szót? December 2-án este a Pons Milvius előtt 
elfogtuk az allobroxok követeit, letartóztattuk Lentulust, Cethegust, 
Statiliust, Gabiniust, Caepariust, szóval a vezérkart. Másnap pedig a 
Concordia-templomban megtartottam harmadik beszédemet. A 
bűnösöket ott a szenátusban hallgattuk ki: dadogtak, hazudoztak, s 
végül kérdéseim pergőtüzében kénytelenek voltak mindent bevallani. 
Főképpen mikor megmutattam az írásbeli bizonyítékokat. Mondanom 
sem kell, hogy beszédem úgy hatott, mint a tisztító vihar: a szenátus 
és a nép tombolva ünnepelt, a patkányok elbújtak, de én most már 
nem tágítottam: konzulságom már csak négy hétig tart, most kell 
cselekednem! 


És én cselekedtem! 


Először barátaimmal küzdöttem meg. Azt akarták, hogy Caesar és 
Crassus ellen is indítsammeg az eljárást. Én férfiasan ellenálltam. Igaz, 


tulajdonképpen ők voltak a felbujtók, csakhogy Crassusnak túlságosan 
sok a pénze, Caesar pedig, ezt valami hatodik érzékem súgja, a jövő 
embere. És nem akarok megszégyenülni: hiszen nincs ellenük semmi 
bizonyíték. Ami volt, azt idejében eltüntettem. 


És most következett az utolsó felvonás. A foglyok sorsát megpecsételte 
az az elhatározásom, hogy ügyüket a szenátus elé viszem, bár csak 
népgyűlésnek volt joga ítélni élet és halál felett. De őszintén szólva, 
attól tartottam, hogy a népgyűlés enyhe ítéletet hoz, márpedig én 
gyökeres megoldást akartam. 


December 5-én megtartottam negyedik s egyúttal utolsó beszédemet; 
ez -tárgyilagosan megállapíthatom - fordulópontot jelent Róma 
történetében. Az ülés rendkívül izgalmas volt.Éreztem, hogy a 
szenátus nemcsak az összeesküvők, hanem az én konzulságom, 
történelmi nevem és dicsőségem fölött is ítéletet mond. Rég nem volt 
már ilyen szívdobogásom. Az első szónok, Silanus, halálbüntetést 
indítványozott. Utána Julius Caesar beszélt, hidegen és nyugodtan, a 
törvényekkel érvelt, és életfogytig tartó börtönbüntetést javasolt. Most 
én szólaltam fel. Bár beszédemet pompásan begyakoroltam, mégis 
remegett a hangom, belső szenvedély izzott szavaimban, érveim úgy 
zuhantak, mint a kalapácsütések. Óriási sikerem volt. Negyvennégy 
éves voltam ekkor, s azt hiszem: életem és a római szónoki művészet 
legnagyobb diadalát arattam. Beszédem után a fiatal Július Caesar 
unottan legyintett: most kedvem lett volna ellene is vádat emelni. 
Szerencsére hányaveti mozdulatát senki más nem vette észre a lelkes 
tombolásban, csak Marcus Porcius Cato néptribunus, a híres Cato 
cenzor dédunokája, harminckét éves remek férfi, rajongó köztársasági, 
aki egyformán féltette Rómát a felforgatóktól és Caesartól. Tüzes 
beszédben követelte a halálbüntetést, és valósággal fellázította a 
szenátust. A többség kimondta a halálos ítéletet. 


Most rajtam volt a sor: gyorsan kellett cselekedni, mielőtt még a nép 
felocsúdik a bosszú mámorából. Zengett, tombolt, üvöltött, őrjöngött a 
város a szenátus ülése után is, a tömeg nem tágított a Forumról. 
Gyorsan intézkedtem: Lentulust magam vezettem a föld alatti 
börtönbe, a többi négy elítéltet a praetorok. 


Fél óra alatt végeztünk. A hóhérok, a tresviri capitales, igen értik a 
mesterségüket; sorra hurkot vetettek az elítéltek nyakára, és pillanatok 
alatt megfojtották őket. Szó, ami szó: rendkívül szomorú volt az 
előkelő patríciusokat hóhérkézen látni, de senki sem tagadhatja, hogy 
megérdemelték sorsukat. 


A következő napokban a szenátus hálaünnepet rendezett tiszteletemre, 
s a , haza atyja" névvel tüntetett ki. December 5-től 31-ig egyetlen 
mámorban éltem: szinte nem is emberi élet volt ez már, hanem, maga 
a megdicsőülés, az apoteózis. Furcsa érzés volt tudni, hogy Róma 
történelmének legnagyobb hőse vagyok, s még itt járok az emberek 
között. 


Diadalomat betetőzte Catilina fegyveres hordáinak veresége. A 
gyülevész had valósággal egérfogóba került: három hadvezérünk 
bekerítette és megsemmisítette. Catilina is ott pusztult Pistoria 
(Pistoia) mellett a csatamezőn. 


Január végén, mikor ez történt, már nem voltam konzul, a nép mégis 
napokig tombolva ünnepelt. Ki kell mondanom: valósággal istenített. 


Azt hiszem, belekerülök a történelembe. 


VÉRZŐ GALLIA 


Történelmi jelenetnek volt tanúja a helvetiusok fővárosa, Genava (a 
mai Genf) i. e. 58 április 8án: Caius Julius Caesar, római tábornagy, az 
Alpokon inneni és túli Gallia kinevezett kormányzója, ezen a napon 
fogadta Gallia legkeletibb törzsének, a helvetius népnek küldöttségét. 
Ez a nevezetes pillanat volt Gallia meghódításának első történelmi 
mozzanata. 


Mikor Caesart negyvenegy éves korában konzullá választották, már 
nagy és viharos múlt volt mögötte. Sulla, a véres kezű diktátor, hiába 
hangoztatta, hogy , Caesarban több Marius lappang", mégis kénytelen 
volt megkegyelmezni neki. Sulla a veséjébe látott a nagyravágyó 
fiatalembernek, Cicero viszont nem tartott tőle: azt mondta, hogy aki 
olyan művésziesen bodorítja és illatosítja a haját, mint Caesar, aligha 
lehet forradalmár! Pedig Caesar szívvellélekkel a nép pártján volt, a 
levert Marius politikájáért lelkesedett, gyűlölte a nagybirtokosok és 
nagytőkések királyi gyülekezetét, az arisztokrata szenátust, és - mi 
tagadás -kissé meg is égette magát Catilina forradalmában. Bámulatos 
lélekjelenléte, hideg értelme, céltudatossága és 

- bátran mondhatjuk - hivatástudata megmentette ellenségeinek 
minden acsarkodásától. Mögötte állt a titokban forrongó és 
elégedetlen nép, Marius és Catilina népe: vele tartottak a veteranusok, 
akiket földhöz juttatott. Legveszedelmesebb ellenfele Pompeius volt, a 
szenátuspárt vezére: őt úgy gyűrte le, hogy szövetkezett vele. 
Ajándékokkal, látványosságokkal, adományokkal elkápráztatta a 
népet, eltékozolta rá ősi vagyonát, s mikor elfogyott, a kölcsönvett 
milliókat szórta számlálatlanul. Csak a cél volt fontos, az eszközökben 
nem válogatott. 

Alig két évvel Catilina forradalmának bukása után kitűnő alkalom 
kínálkozott, hogy egy időre elhagyja Rómát: kinevezték helytartónak 
Gallaecia és Lusitania (a mai Portugália) területére. Tartományát 
előbb meg kellett hódítania: le is verte a hősiesen küzdő luzitánokat, 
és diadalmasan hordozta meg a római fegyvereket egészen az Atlanti- 
óceánig. Szabadságszerető, kemény népet győzött le: ez volt a későbbi 
galliai hadjárat főpróbája. 


Mikor Vatinius néptribunus előterjesztette az indítványt, hegy Caesart 
nevezzék ki az Alpokon inneni Gallia és Illíria kormányzójává, és 
adjanak parancsnoksága alá három légiót, ötévi időtartamra, a 
szenátus először meghökkent. Túlságosan nagy hatalom volt ez olyan 
ember kezében, aki ellensége a szenátusnak, s hozzá, sajnos, 


tehetséges is. De ekkor már élt és működött a triumvirátus, Pompeius, 
Caesar, és Crassus érdekszövetsége; Pompeius megmagyarázta a 
szenátusnak, hogy nincs bölcsebb politika, mint hosszabb időre lekötni 
és eltávolítani Rómából a veszedelmes népbarátot! A szenátus ezt 
annyira megértette, hogy túltett Vatiniuson: még egy légiót adott 
Caesar keze alá, és ráruházta az Alpokon túli Gallia kormányzóságát 
is. Ezt a területet ugyan szintén meg kellett előbb hódítani, de annál 
jobb: a vad és elkeseredett barbár törzsekkel nem gyerekjáték 
háborúskodni; alig 40 000 rómaival mintegy félmillió barbár harcos 
áll majd szemben, és bizony, ebben az egyenlőtlen harcban sok 
minden történhet. 


Így okoskodott a szenátus. Caesar harcolt már barbárokkal, ismerte a 
túlerő elleni harc taktikáját, de mestere volt a politikai taktikának is. 
Csak egyetlen arkhimédészi pont kellett neki, amelyen lábát 
megvetheti, s ha megvetheti lábát, ellenfeleit kimozdítja hatalmukból. 
Most tudta, hogy ez az arkhimédészi pont Gallia. 


Gallia, Erisz almája 


A rómaiak nem Caesar korában kerültek először érintkezésbe a 
gallokkal: Felső-Itáliában már az i. e. V. században letelepültek egyes 
gall törzsek, túl a Padus (a mai Pó) folyamon. Ez a nyughatatlan, 
támadó és hódító szellemű nép mindenekelőtt szomszédait, az 
etruszkokat támadta meg; az etruszkok Rómához fordultak segítségért, 
a rómaiak fel is vonultak, de vesztükre: a gallok Róma közelében 
tönkreverték a római sereget, és ostrom alá fogták magát a 
Capitoliumot is; ekkor mentették meg a szent ludak a várat a gallok 
éjszakai rajtaütésétől. A pún háborúk idején ezek az észak-itáliai gall 
törzsek minden erejükkel támogatták Hannibált; nélkülük a pun 
hadvezér sohasem érhetett volna el oly fényes sikereket Itáliában, 
idegen területen. De Rómának még a háború emberfeletti 
megpróbáltatásaiban is volt ereje ahhoz, hogy megfékezze ezeket a 
nyugtalan törzseket: az i. e. III. század végén az Alpokon inneni Gallia 
már római tartomány. 


A túlsó Gallia, körülbelül a mai Franciaország, Svájc, Belgium és 
Hollandia, egyelőre kívül esett a rómaiak érdekkörén; megelégedtek 
azzal, hogy a legforgalmasabb földközi-tengeri kikötőváros, Massilia 
szövetségesük; a hatalmas görög kikötőváros világkereskedelmi 
összeköttetései révén Róma a földkerekség minden árucikkéhez 
könnyen hozzájuthatott. Azonban váratlan események hamarosan 
Galliába kényszeríttették a római légiókat: még Itália egyesítése előtt 
történt, hogy a ligurok, a mai nyugati olasz Riviéra lakosai, szemet 
vetettek Dél-Gallia két gazdag és gyönyörű városára; az egyik Nicaea 
(a mai Nizza) volt, a másik Antipolisz (a mai Antibes). Massilia nem 
nézhette tétlenül a ligurok garázdálkodását, hiszen mind a két város 
az ő gyarmata volt, tehát segítséget kért Rómától. Opimius konzul 
elkergette a ligurokat, és visszaadta a két várost Massiliának. Róma, 
íme, lovagiasan viselkedett, de ez a harci kaland kétezer évre 
megmérgezte: belekóstolt a Cote dAzur, az Azúr-part kincseibe és 
szépségeibe, és örökre megmárosodott tőlük. 


Massilia jobban szerette az üzletet, mint a harcot: háborúit szívesen 
intéztette Rómával. Így verte le Róma, alig negyedszázad múlva, a 
Massilia ellen fenekedő salluviusokat, de most nem vonult el 
nyomtalanul a harctérről: Massiliától északra megalapította az első 
római gyarmatvárost: a hőforrásairól nevezetes Aguae Sextiae volt ez, 
ma Aix a neve. A római térfoglalás miatt egyre nyugtalankodó gall 
törzseket Róma tábornokai ismételten súlyosan megverték, de a 
függetlenségükre féltékeny gallok lázadozását egy pillanatra sem 
tudták lecsillapítani. Mikor a rómaiak Dél-Franciaországot Gallia 
Narbonensis néven római tartománnyá tették, betelt a mérték. A 


rómaiak ellepték Dél-Galliát, zsarolták a lakosságot, hatalmaskodtak 
és gazdagodtak. Mommsen szemléltetőn és színesen jellemzi Gallia 
értékét és jelentőségét a rómaiak szempontjából: , Dél-Gallia egyre 
fontosabb lett Rómának: enyhe és derűsen olaszos éghajlata, dúsan 
termő földje, gazdag ipara, a tengerekig nyúló pompás úthálózata és 
páratlanul élénk tengeri kereskedelmi forgalma révén hamarosan 
legféltettebb és legértékesebb birtoka lett Rómának. Vállalkozó 
szellemű római telepesek és kereskedők egyre sűrűbb rajokban lepték 
el a Kr. e. I. században ezt az áldott földet. Galliai ember római 
közvetítés nélkül már nem is köthetett üzletet: minden garas, ami ezen 
a területen gazdát cserélt, csak a római kereskedők főkönyvein át 
juthatott egyik kézből a másikba." 


De a gallok függetlenségét nemcsak Róma fenyegette, hanem a 
germán terjeszkedés is. A harcias germánok lassan-lassan 
visszaszorították a gallokat a Rhenus (a mai Rajna) jobb partjáról, 
úgyhogy gallok és germánok közt a Rajna lett a határ. De csak rövid 
ideig. Hamarosan akadt ürügy, amelynek leple alatt a germánok 
beleavatkoztak a gallok belső viszálykodásaiba, és fegyveresen 
átlépték a Rajnát, tönkreverték a haeduusokat, a leghatalmasabb gall 
törzset, és a szabad Gallia népeit adófizetésre kényszeríttették. 
Természetes, hogy ez a térfoglalás a legnagyobb mértékben 
veszélyeztette Róma dél-galliai hatalmi helyzetét és érdekkörét. 


Ariovistus, a germán vezér, korlátlan ura volt a rómaiaktól meg nem 
szállott Galliának, s Róma, hogy megállítsa és lekenyerezze a 
győzelmes germánt, a királyi méltóságot adományozta neki, és a 
, római nép barátja" címmel tüntette ki. Az oroszlán meglapult, Róma 
lélegzethez jutott. 


A germán nyomás azonban nemcsak nyugat, hanem dél felé is 
éreztette erejét; a helvetius törzs, Gallia legkeletibb népe, állandó 
harcban és lázban élt az északról szüntelenül becsapó germán törzsek 
hódító kalandozása miatt. Helyzetük lassanként tarthatatlanná vált, 
valamiképpen le kellett számolniuk ellenségeikkel: de ők a nyílt harc 
helyett olyan megoldást választottak, amely könnyen veszélyeztethette 
volna Róma biztonságát: elhatározták, hogy kivándorolnak Dél- 
Galliába. Éppen indult az óriási arányú népvándorlás, mikor Caesar ott 
terem Genavában. 


Történelmi pillanat volt ez az i. e. 58. április 8-a: a latin Európa 
születésnapja. 


Róma kardja 


Kétségtelen, hogy ebből a szempontból az eseményeknél jobban 
érdekelnek bennünket az eredmények. A galliai hadjárat katonai 
eseményanyagát aprólékos részletességgel feldolgozta maga Caesar; 
pontosan ismerjük az ellenfelek erejét és helyzetét, a nagy és szívós 
mérkőzés minden mozzanatát, a gallok elszánt vitézségét és a latin 
haditudomány ragyogó fölényét. Caesar hadvezetése máig is tökéletes 
példája a  hadiművészetnek; technikai újításai, a  várvívó 
ostromművek, a rajnai hídverés: korszakot nyitnak a hadviselés 
történetében. A galliai hadjárat a római katonai és mérnöki tudás 
mesterműve volt. De túl ezen és túl a légiók páratlan vitézségén, 
mesterműve volt a római szellemnek is. Gallia meghódítása a római 
szellem diadala a gall szenvedélyen. 


Éppen ezért érdekelnek bennünket jobban az eredmények, mint a 
háborús események. A harc csupán eszköz volt, mint mindig, bizonyos 
politikai és gazdasági célok elérésére, de a gomolygó események 
mélyén Róma géniusza dolgozott egy messzi jövendő érdekében, hogy 
új, szűz területeket nyerjen, elhinteni a latin szellem és műveltség 
magjait. Az eredmény: Caesar hadjáratának nyolc éve megvetette 
Latin-Európa alapjait, római tartománnyá tette Galliát, vagyis a mai 
Franciaországot, Belgium, Hollandia és Svájc területét, és megnyitotta 
Britannia kapuit is Róma légiói előtt. 


Caesar tulajdonképpen a maga távolabbi céljai érdekében vállalkozott 


a galliai hadjáratra, de már eleve tudta, hogy ezt a hadjáratot csak 
végleges győzelemmel fejezheti be, különben nemcsak Gallia veszett 
el, hanem a maga jövője is. Világosan látta legközelebbi feladatait: 
meg kell tartania a még friss és ingatag tartományt, a Narbonensist, le 
kell vernie a nyugtalankodó helvetiusokat és a hatalmaskodó 
germánokat - ez a kettő együtt mintegy 300 000 főnyi ellenséget 
jelentett -, és végül Róma uralma alá kell vetnie egész Galliát, vagyis 
mintegy nyolcmillió embert. Rómának voltak szövetségesei is 
Galliában, s talán éppen ezért volt kényes Caesar helyzete: ha Róma 
bármely gall törzs ellen vonul, a többi egyszerre mind összefog ellene. 
Caesarnak tehát nagyon ügyesen és óvatosan kellett fellépnie; 
dédelgetnie kellett a helyi pártokat, kijátszani egyiket a másik ellen, 
békén hagyni szokásaikat, törvényeiket, vallásukat, hiszen élelmet, 
hadianyagot, egyéb segítséget is akart kapni a galloktól. 


Április 8-án, a genavai kihallgatáson eldől a helvetiusok s ezzel 
Nyugat-Európa sorsa. Ebben a pillanatban már útban van a 
helvetiusok népe, 368 000 ember, hogy Dél-Galliában új hazát 
alapítson magának. Caesar azonban világosan látja, hogy abban a 
pillanatban, amikor az utolsó helvét is elhagyja ősi földjét, azonnal 
beözönlik oda a suevus törzs, Ariovistus harcias svábnépe. Álláspontja 
tehát világos: a helvetiusoknak nem szabad elhagyniuk hazájukat! 
Helvécia erős védőfala Rómának az északi barbárság betörései ellen! A 
helvetiusok küldöttsége kétségbeesetten távozik: mikor azt hitték, 
hogy megmenekültek makacs ellenségüktől, íme, új ellenséget 
ingereltek maguk ellen, a hatalmas Rómát! De most már hiába a 
jobbak rábeszélése és könyörgése, az elkeseredett tömeget már nem 
csillapíthatja le emberi szó, már csak Róma kardja állíthatja meg. 


Meg is állítja. Caesar villámgyorsan újoncoztat, elvágja az özönlő 
százezrek útját, a harcosok negyedrészét külön veri meg, a többit 
maga után csalja a neki legalkalmasabb terepre, Bibracte (a mai 
Autun) alá, s ott tönkreveri őket. Borzalmas mementó volt ez a 
balvégzetű kivándorlás a helvetiusoknak: mintegy 230 000 embert 
vesztettek! A megmaradt 130 000 kénytelen volt megadni magát. 
Caesar visszatelepítette őket hazájukba, amelyet megvédett a suevusok 
beözönlése ellen: felépíttette velük felgyújtott házaikat, megindította a 
termelőmunkát, jóságával, emberségével megnyerte és megbékéltette 
a sokat szenvedett népet, s ezzel megteremtette Róma északi 
határőrvidékét. Mikor a tárgyalások végén kezet fogott Divitiacusszal, 
az ősz helvét törzsfőnökkel: ezzel a kézfogással a két nép örök 
barátságát pecsételte meg. 


A győzhetetlen Ariovistus 


Caesar most módszeresen halad előre. A feladata Gallia meghódítása, 
csakhogy Gallia jó részének a germán Ariovistus az ura, a , római nép 
barátja", ahogy mostanában nevezik; mindenekelőtt tehát ettől a 
veszedelmes baráttól kell megszabadulni. Hiszen ha a germánok 
végképpen megtelepednek Galliában, igen könnyen veszélyeztethetik 
a dél-galliai római tartományt, sőt magát Itáliát is. A bibractei diadal 
jócskán megnövelte Caesar tekintélyét, nem csodálatos tehát, hogy 
ebben a válságos pillanatban a gall törzsek az ő védelmét kérik 
Ariovistus ellen. Érdekes és jellemző a két vezér tárgyalása, egyelőre 
követek közvetítésével; Caesar követeli, hogy a germán vezér ürítse ki 
Galliát,  Ariovistus azonban kereken elutasít minden római 
beavatkozást Gallia ügyeibe, s egyúttal meg is fenyegeti Caesart: , Ha 
akar valamit, álljon ki csatára! Majd meglátja, mit tudnak a világ 
legjobb katonái, a győzhetetlen germánok!" 


Fld 


Később személyesen is találkoztak, s ekkor már nyugodtabban, 
diplomatikusan tárgyaltak, de ezúttal is eredménytelenül. A gallok 
függetlenségéről itt már nem is esik szó; Róma már nem alakoskodik, 
nem mondja, hogy a gallok függetlenségét akarja megvédeni, inkább 
azt hangoztatja, hogy sokkal több joga van Galliához, mint 
Ariovistusnak, hiszen Róma a déli gall törzseket már hatvan évvel 
ezelőtt legyőzte, és területüket római tartománnyá tette. Halkan 
felhangzik ugyan még Caesar szavaiban a hivatalos szólam is: 
Ariovistus adófizető szolgáivá alacsonyította a meghódított gall 
törzseket, Róma uralma alatt viszont megtarthatták törvényeiket és 
szokásaikat! Nyilvánvaló, hogy Róma emberségesebb és igazságosabb, 
tehát csakis őt illetheti meg a hódítás joga. 


Vesontio (a mai Besancon) mellett dőlt meg a germán győzhetetlenség 
ókori legendája; Vesontio tanúja volt Caesar második nagy diadalának. 
Ariovistus elveszítette egész hadseregét, hazamenekült Germániába, s 
ezentúl ismét a Rajna volt a két barbár ország határa. Észak-Gallia 
felszabadult, hogy most már mindenestül a rómaiak zsákmánya 
lehessen. 


Nem is egészen 40 000 római elegendő volt 100 000 helvetius és 100 
000 germán tönkreverésére. De a nagyobb megpróbáltatások csak 
most következnek. A harcias belgák izgatására a gall törzsek 
szövetkeznek Caesar ellen, s hamarosan 300 000 harcost állítanak ki. 
Caesar az óriási túlerőt, keserves szenvedések és súlyos veszteségek 
árán, részenként morzsolja szét, közben átkel Britanniába, megfenyíti 
a sziget kelta lakosságát, s végképpen elriasztja őket attól, hogy gall 
fajrokonaikat katonailag támogassák, végül véres küzdelmek után 
annyira jut, hogy már csak egy ellensége marad, az arvernus törzs 
királya, Vercingetorix, a gall függetlenség utolsó nagy harcosa. 


Csakhogy ez a Vercingetorix kemény dió. Nemcsak vitéz katona, 
hanem kitűnő szervező is: Galliában újra fellobbantja az általános 
felkelés lángját. Caesar tudja, hogy most minden kockán forog, 
villámgyorsan lecsap Vercingetorix sasfészkére, Avaricum (a mai 
Bourges) várára, és elfoglalja. Legkitűnőbb tábornoka, Labienus 
Lutetiát ostromolja, a mai Párizst, ő maga Gergoviát, a lázadók 
legújabb fészkét. Csakhogy egyre több gall törzs csatlakozik a 
lázadókhoz, a két római vezér bámulatos hadműveletek árán nagy 
nehezen egyesül, és Vercingetorixet bekényszeríti Alesia (a későbbi 
Alise Sainte Reine) falai közé. A várat újszerű ostromművek 
vasgyűrűjével veszi körül, előbb megveri a hatalmas felmentő sereget, 
aztán megadásra kényszeríti a félelmetes vezért is. Vercingetorix, a 
gall szabadság utolsó nagy harcosa, később végigszenvedte Caesar 
diadalmenetét, és életével fizetett annyi római katona haláláért. Egy 
esztendő sem telt bele, s az utolsó berzenkedő gall törzsek is letették a 


fegyvert. Gallia római tartománnyá lett. 


Vercingetorix díszben 


Vercingetorix, mikor látta, hogy Alesia tarthatatlan, teljes katonai 
díszben ment át Caesar táborába, hogy a győztesnek megadja magát, 
így adott tiszteletet a katona a katonának, a vezér a vezérnek, annak a 
Caesarnak, akinek a tekintélye ekkor már, nyolcévi háborúskodás 
után, nemcsak a gallok előtt volt mérhetetlen, hanem Rómában is. A 
szenátus rémülten látta, hogyan tornyosodik föléje a nagy hadvezér 
egyre hatalmasabb alakja. Még a galliai hadjárat közepén történt, 
hogy fővezéri hatalmának meghosszabbítását kérte a szenátustól. 
Alakiság volt ez csupán, de tartozott vele a triumvirátustól védett 
alkotmányosságnak. Megbízott tisztje ott várt a határozatra a szenátus 
előtt, s mikor híre terjedt, hogy talán nem hosszabbítják meg vezére 
impériumát, a kardjára ütött, s így kiáltott fel: ,Majd ez 
meghosszabbítja neki!" Ez a hagyomány egyúttal azt is mutatja, hogy 
Caesar számítása tökéletesen bevált: a hadjárat végén harcedzett 
csapatok, hű katonák és mindhalálig hűséges tisztek élén térhetett 
vissza Rómába, hogy most már kezébe vegye a politikai hatalmat is. 
Nemsokára elveti a kockát, leszámol politikai ellenfeleivel, és 
hozzáfog élete nagy művéhez, az egységes központi hatalom s ezzel a 
birodalom megalapozásához. De a most következő hősi eposznak 
mégiscsak Gallia meghódítása volt a feltétele. Ez volt a nagy nyitány: 
Caesar nyolc évig készült élete utolsó hét esztendejére. 


Plutarkhosz, az ókori életrajzíró a rajongás és elragadtatás hangján 
beszél róla, éppen úgy, mint újkori bámulója, III. Napóleon. 
Haditetteivel felülmúlt minden hadvezért - mondja Plutarkhosz -, 


nehéz terepen harcolt, vad népek ellen, óriási területen óriási számú 
ellenséggel; nyolcszáz várost foglalt el, háromszáz népet igázott le, 
hárommillió harcost győzött le, egymilliót ölt meg, s ugyancsak 
egymilliót ejtett foglyul. Ezek a csillagászati számok kissé propaganda- 
ízűek, de legalább érzékeltetik a galliai vállakózás roppant arányait. 
Az is kiderül Plutarkhosz írásából, hogy Caesar személyes bátorsága 
nélkül nem sikerült volna kivívni ezeket a fényes diadalokat. A 
legválságosabb pillanatban, Alesia ostrománál, csak az ő személyes 
közbelépése hozta meg a kívánt eredményt, a hatalmas felmentő sereg 
tönkreverését. 


Az is kiderül Plutarkhosz túlzott adataiból, hogy rengeteg volt a gallok 
vérvesztesége. Bizonyára sokat veszítettek a rómaiak is. Olyan értékes 
tartománynak, mint Gallia, ára volt -és Róma fizetett. Caesar ama 
bizonyos genavai kihallgatáson, április 8-án világosan látta, hogy 
áldozatok nélkül nem oldhatja meg nagy feladatát. Nem riadt vissza. 
Megindult, és meg sem állt a legendáig. 


A legenda már az ókorban fénnyel övezte alakját. Egyik csatája előtt 
éjjel végigjárta az őrszemeket, s íme, egyszerre csak tűzgolyó lángol 
fel az égen, véresen fellobban, és lezuhan az ellenség táborára. 
Másnap Caesaré lett a győzelem. Egy másik csatája alatt, a messzi 
Trallesban, Kisázsiában, Victoria templomában, ahol már akkor állott 
Caesar szobra, a szobor tövében a márványpadlóból pálmafa sarjadt. 
Csak akkor értették meg a csodát, mikor a győzelem híre megérkezett. 
De nagyságát éppen így mutatják legcsekélyebb tettei is; egyik 
leghűségesebb galliai bajtársa, Labienus tábornok a rubiconi átkelés 
után azonnal Caesar ellenségeihez csatlakozott, annyira féltette 
Caesartól a köztársaságot. Caesar tudomásul vette a régi bajtárs 
elpártolását, minden holmiját gondosan összecsomagoltatta, és utána 
küldte. Könnyű szívvel vált meg Labienustól, aki nem tudta követni őt 
meredek és veszedelmes útján. 


Különös és kivételes ember volt. Gallia büszke lehet hódítójára. Az 
alesiai harcok helyén hatalmas emléket emelt Vercingetorixnak, a 
nemzet hősének és vértanújának, de ugyanakkor büszkén emlegeti 
Caesar nevét is, mert tudja, hogy a római hadvezér nyolcéves harca az 
európai latin kultúra magvetése volt. 


Gallia meghódítása éppolyan nagyszerű fegyvertény és kultúrtörténeti 
mérföldkő, mint Nagy Sándor keleti hadjárata. A görög legendák hőse 
megteremtette diadalaival a hellenizmust, vagyis a görög Ázsiát, a 
római legendák hérosza az óceánig terjesztette a romanizmust: 
megteremtette a latin Európát. 


Ezért teremtő géniusz mind a kettő. Ezért történelmi nap az i. e. 58. év 
április 8-a. Ezért igazi hőse Julius Caesar nemcsak a hadiművészetnek, 
hanem az emberi művelődésnek is. 


ŐRÜLT A TRÓNON 


Gyerekkoromból még most is felém világít egy vörös betűs regénycím: 
Őrült a trónon. Ha jól emlékszem, valamelyik orosz cár szörnyűségeit 
tálalta a füzetes vállalkozás a rémült olvasó elé, hétről hétre, 
hajmeresztő és vérfagyasztó események robogásában. Minden füzet új 
izgalmakkal korbácsolta a ponyvaolvasók idegeit, s a vérrel, 
halottakkal és bombákkal ékes címlapok láttára a nyárspolgár már 
előre megborzongott a gyönyörűségtől. 


Mostanában gyakran jut eszembe ez a régi rémregényáradat, 
mivelhogy sűrűn forgatom Suetonius Tranguillus (i. sz. 70-144) 
könyvét, a római császárok életrajzait; óriási riport ez a könyv, tele 
történeti adatokkal, mendemondákkal, pletykákkal, szörnyűségekkel, 
a természetellenesség, az emberi aljasság, kegyetlenség, őrültség 
orgiáival, vérrel és halottakkal, s a bomba is csak azért hiányzik 


belőle, mert akkor még nem találták fel a puskaport. 


Ennek a véres könyvnek egyik leghátborzongatóbb fejezete az, 
amelyben a színes tollú szerző Caius Caesarról, Augustus császár 
dédunokájáról, a harmadik római császárról ad izgalmas tudósítást. 
Caius Caesart a történelem Caligula néven ismeri, s éppen az a 
csodálatos, hogy ismeri; elképesztő, hogy mért nem tudta a történelem 
elfelejteni a Hérosztratoszokat, az őrülteket és a szörnyetegeket, akik 
több-kevesebb ideig az emberiség nyakán ültek, s tomboláson, 
vérengzésen,  őrjöngésen kívül mással nem tették nevüket 
emlékezetessé. Talán elrettentő például őrzi a császári gonosztevők 
emlékét, hogy az emberiséget szüntelenül óvatosságra intse: kiknek a 
kezébe adja a hatalmat! 


Tacitus az Agricola-életrajzban sajnálkozik, hogy a régiek közül sok 
kitűnő férfiút elfeledett az emberiség, mintha névtelen senkik lettek 
volna, és mi, ha az évezredek távlatából visszagondolunk a történelem 
színpadának szereplőire, méltán csodálkozunk, hogy a szörnyeteg 
Caligula életének eseményeit apróra megőrizte a történelem. Jó 1900 
éve már, hogy ez a gonosztevő elpusztult. Öt évig sanyargatta a római 
birodalom népét (37-41), s még nem volt harmincéves, mikor 
agyonverték. Gyermekkora óta nyavalyatörős volt, uralkodása első 
éveiben súlyos agybetegség támadta meg: utána kitört rajta az 
őrültség. Amilyen alattomos volt ifjúkorában, olyan zsarnok lett a 
trónon; Tacitus mondja, hogy nem volt nála készségesebb szolga és 
kegyetlenebb úr. Ha most visszanézünk uralkodásának öt véres 
esztendejére, elképedve kérdezzük: hogyan tűrhette Róma ennyi ideig 


egy őrült garázdálkodását, s mért hajtotta fejét a vágóhídra, mint az 
oktalan állat? Valószínű, hogy a császárság roppant katonai hatalma 
és talán a békeszerző Augustus tekintélye és emlékének szentsége nem 
engedte hamarabb elvérezni a  Caligula-, Claudius-,  Nero-féle 
zsarnokokat. Róma joggal félhetett a hatalmas hadseregtől, s úgy is 
érezhette: Augustusnak, a birodalom alapítójának tartozik azzal, hogy 
utódait, a  Julius-Claudius-ház tagjait néma engedelmességgel 
szolgálja. De Róma türelmének is volt határa. Rómában mindig voltak 
Chaereák. 


Tiberius gyűrűje 

Anyja Agrippina, Augustus unokája, apja pedig Germanicus, Livia 
unokája, az eszményi férfi, szónok, politikus és hadvezér. Róma 
valósággal bálványozta Germanicust, Augustus császár őt szerette 
volna utódjának, halála úgy elkeserítette Rómát, hogy a polgárok 
kővel megdobálták a templomokat, felforgatták az oltárokat, 
kihajigálták házi isteneiket; a birodalom népei a  gyászhírre 
megjuhászodtak, megszüntettek minden ellenségeskedést, sőt a Közel- 
Kelet némelyik kiskirálya gyásza jeléül lenyíratta a szakállát, sőt 
felesége haját is. Ennek a keservesen megsiratott nagy rómainak, 
Germanicusnak volt a fia Caius Caesar, vagyis Caligula, a szörnyeteg. 


A Saar és a Mosel összefolyásánál fekvő kis Ambitarvium faluban 
született, Confluentes (a mai Koblenz) közelében, i. sz. 12-ben, 
augusztus 31-én. Táborban született és nevelkedett, katonák közt telt 
gyermekkora és ifjúsága. Apjával megjárta Szíriát, közelről látta a 
háborút, tizenkilenc éves korában pedig Tiberius udvarába került. Itt 
eleget sértegették és mellőzték, hogy felingereljék, és felségsértésre 
tüzeljék, de ő hihetetlen önuralommal tűrt mindent; szemrebbenés 
nélkül nézte, hogy hullanak el családja tagjai Tiberius könyörtelen 
csapásai alatt. Alattomoskodott, de megmentette az életét. A ravasz 
fiatalember ügyességének legjobban a katonák örültek; bizalmas 
viszonyban volt ekkor már a tábornokokkal és a vezérkarral, de éppígy 
szerették a közkatonák is. Ők nevezték el még tábori élete alatt 
Kisbakancsnak, Caligulának, s ez a név örökre rajta maradt. A katonák 
megunták Tiberius szigorú uralmát, s alig várták, hogy kedvencük, 
barátjuk és régi bajtársuk, a Kisbakancs foglalja el a császári 
méltóságot. Bizony ő maga is mindent megtett, hogy célt érjen; 
Tiberius kívánságára meg is nősült, hogy trónörököst adjon Rómának; 
de mikor felesége gyermekágyban meghalt, hirtelen ijedelmében, hogy 
elveszti Tiberius hajlandóságát, most már a császár ellen akarta 
biztosítani magának a hatalmat. 


Mindenekelőtt elcsavarta a testőrparancsnok, Macro, feleségének, 
Ennia Naeviának a fejét: szerelmes óráikon aztán esküvel megígérte 
neki, hogy mihelyt hatalomra jut, feleségül veszi. Ennia Naevia révén 
meghódította Macrót is, s így aztán könnyen ellehették láb alól az agg 
és őrült Tiberiust. Mondják, hogy maga Caligula adta be neki a 
mérget, s vergődése közben sietett lehúzni ujjáról a pecsétgyűrűt, a 
hatalom jelvényét és eszközét. A haldokló császár védekezett, 
összeszorította markát, Caligula kénytelen volt erővel elvenni tőle a 
gyűrűt. De elvette. Sőt, mikor az aggastyán még mindig lélegzett, 
párnákkal fojtotta meg, s maga is segített kissé megszorongatni a 


torkát. 


Megérte: a szenátus megsemmisítette Tiberius végrendeletét, és 
Caligulára ruházta az imperátori vagyis császári méltóságot. A 
birodalom népe valósággal ujjongott Caligula trónralépésének hírére: 
diadalmenetben vonult Rómába a hadikikötőből, Misenumból, s 
útjában a tömegek átszellemült rajongással üdvözölték: az asszonyok 
egyre-másra beceneveket kiabáltak felé: , Csillagom,  csibikém, 
babukám, fiókám" - hangzott a hosszú úton minduntalan. Akkora volt 
az öröm, hogy a trónralépés első három hónapjában hálaadásul 
állítólag több mint 160 000 áldozati marhát vágtak le. Így köszöntötte 
Róma Germanicus fiát a trónon. 


Kegyes és jó uralkodónak mutatkozott, atyjához méltó embernek. 


Rendbehozta az állami számvitelt és az igazságszolgáltatást, fejedelmi 
ajándékokkal halmozta el a népet, lakomákkal és adományokkal 
kényeztette a szenátust és a lovagokat, pompás játékokat rendezett, 
éjjeli színházi előadásokat, és nemegyszer pazarul kivilágította a 
várost. Róma úszott a boldogságban. 


Lefejezett istenek 


Uralkodásának első éve valóságos aranykora volt Rómának; jóság, 
igazságosság, kegyességáradt a fiatal császárból; mindenki úgy érezte, 
hogy visszajön Augustus békekorszaka. És ekkor jött az agybaj. Az 
orvosok remekeltek, a császár meggyógyult. Az események viszont azt 
mutatják, hogy csak a betegsége után őrült meg igazán. 


Augustus büszkén írta végrendeletében, hogy téglavárost kapott, és 
márványvárost hagyott utódaira: Caligula nem volt megelégedve ezzel 
a várossal, mindenáron át akarta építeni. Meg is tette; valósággal 
dühöngött benne az  építőszenvedély. Új vízvezetéket, új 
amfiteátrumot kezdett építeni, újraépíttette Pompeius színházát és 
Apolló templomát, de a birodalom legtávolabbi részeit sem hagyta 
nyugton: Szurakúszaiban, Szamoszban, Milétoszban lázasan építkezett. 
Már megkezdte a korinthoszi szoros átvágásának munkálatait, de nem 
került sor legnagyobb tervének megvalósítására: nagyszerű várost 
akart építtetni az Alpok tetején. A hegyi város csak terv maradt. Kár. 


Megépült azonban a csodahíd Baiae és Puteoli közt. Ezt a majdnem 
három kilométernyi távolságot hajóhíddal kötötte össze, a hajókra 
földtöltést rakatott, a töltésen megépíttette a Via Appia mását, s ezen a 
hídon két nap egymás után átment és visszajött, egyszer lóháton, 
egyszer díszhintón, pazar kísérettel. Általában vonzotta a víz: Nemi 
taván két díszhajója ringott, gyönyörű kertekkel, pompás termekkel. 
Valóságos mulatótanyák voltak ezek a hajók: itt szeretett dorbézolni, s 
képzelhetjük, milyen néma áhítattal bámulta az istenadta nép a 
kivilágított, aranyos, tündöklő, muzsikás csodahajókat! Roncsaikat ma 
a múzeumok őrzik. 


De mindent felülmúlt a második csodahíd. Mindenki tudta Rómában, 
hogy a császár az istenek kegyeltje, éjjelente a holddal ölelkezik, 
nappal pedig komoly tanácskozásokat folytat magával Jupiterrel. Az 
istenek igazán nem kívánhatták tőle, hogy hegyről le, hegyre föl 
személyesen látogassa őket a templomaikban: hát egyszerűsítette a 
dolgot. A császári palota és a Capitolium közt, a Forum völgye fölött 
hidat veretett, s így bármikor kényelmesen meglátogathatta Jupitert. 
A híd az isteni Augustus temploma és a Basilica Julia, a nagy 
törvényház fölött húzott el, a Capitoliumon pedig Jupiter templomába 
torkollott; az ősi templom mellé kis palotát is építtetett, hogy 
állandóan együtt lakhassék az istennel, akit nagy kegyesen 
uralkodótársának tekintett. 


Egyébként a császári palotát annyi új építkezéssel gyarapította, hogy 
már lenyúlt a hegyről egészen a Forumig, és a Castor-templom 
úgyszólván az előcsarnoka volt. Gyakran fogadta itta hódolókat, s 
ilyenkor beállt Castor és Pollux mellé harmadiknak. Önmagának is 
emeltetett templomot, amelyben a saját kultuszának papjai 
teljesítettek szolgálatot, ők mutatták be az áldozatokat az isten- 
császárnak életnagyságú aranyszobra előtt; ezt a szobrot mindennap 
olyan ruhába öltöztették, amilyent éppen a császár viselt. Minden nap 
más volt az áldozati állat: flamingó, páva, gyöngytyúk vagy fácán. 
Lassanként annyira beleélte magát az istenszerepbe, hogy véget vetett 
a régi istenek uralmának: elhozatta Görögországból a leghíresebb 
istenszobrokat, egyebek közt az olümpiai Zeusz-szobrot is, és 
valamennyit lefejeztette. Lefűrészeltette a szobrok fejét, és a maga 
fejét tétette rájuk. Ebben az időben Rómának egyetlen istene volt: 
Caligula. 


Csakhogy az, aki istenné magasztosodik, jól teszi, ha megszabadul régi 
barátaitól, sőt cinkosaitól, akik folyton emberi múltját juttatják 
eszébe, múltját s talán bűneit is. Caligula bölcsen tudta ezt, s tudta azt 
is, hogy aki egy császárt meggyilkolt, alkalomadtán a másikra is 
rányomhatja a párnát. Uralkodásának második évében kivégeztette 


szerelmesét, Ennia Naeviát (ahelyett, hogy feleségül vette volna), s a 
biztonság kedvéért ugyanakkor kivégeztette  Macrót is, a 
testőrkapitányt. 


Most már nyugodtan lehetett isten, s ringathatta magát abban a 
hitben, hogy halhatatlan. 


Chaerea tribunus aztán nemsokára bebizonyította neki az ellenkezőjét. 


Vér és arany 


Négy felesége volt: Junia Claudilla, Livia Orestilla, Lollia Paulina és 
Milonia Caesonia, viszont gyermeke csak egy: Julia Drusilla, éppen 
ettől a negyedik asszonytól; csak ez bírt vele élni, ez értett a nyelvén; 
maga is elszánt némber volt, nem szép, nem fiatal, tenyeres-talpas, 
kemény és közönséges, éppen hozzá való: Caligula nemegyszer 
katonának öltöztette, köpenyt, sisakot, pajzsot adott rá, lóra ültette, s 
magával vitte a szemlére. 


Ugyancsak  visszaborzad a mai ember az állatiasan vad 
gyilkosságoktól, amelyeket Suetonius hidegen és bizonyos élvezettel 
részletez, mindig azzal az erkölcsi célzattal, hogy visszariassza Rómát 
ennek a szörnyetegnek még az emlékétől is. Róma valóságos 
mészárszék volt ebben az időben. Caligula meggyilkoltatta családja 
tagjait, öngyilkosságra kényszeríttette első apósát, a kitűnő Silanust, 
halomra gyilkoltatta a szenátorokat, főleg a  milliomosokat, s 
vagyonukra nyomban rátette a kezét. A csodahidak és a díszgályák 
meg az orgiák bizony sokba kerültek. 


A vér azonban aranyat fiadzott. Megdrágult a hús? Emberhússal etette 
a vadállatokat; apró vétségekért, gyakran csak tiszteletlenségért vagy 
puszta gyanú és besúgás alapján vadállatok elé löketett tekintélyes 
férfiakat, másokat megégettetett, megcsonkíttatott: az apákat arra 
kényszeríttette, hogy fiaik kivégzését végignézzék, s utána vele 
lakomázzanak, volt, akit kettéfűrészeltetett, miután előbb kalitkában 
végighurcoltatta a városon; szenátorokat darabokratépetett. Élvezte a 
mások halálát; a módszer és a technika gyönyörködtette, nem a puszta 
tény. ,Gondold meg, hogy nekem mindent szabad!" -mondta 
nagyanyjának, aki - naiv lélek! - a jó útra akarta téríteni. Tőle 
származik ez a híres mondás is: , Bár egyetlen nyaka volna a római 
népnek, hogy egy csapással levághatnám." És ő mondta: , Nem baj, ha 
gyűlölnek, csak reszkessenek tőlem!" Undorító kegyetlenségeit és 
vérengzéseit végighallgatni: idegek kérdése. Unokatestvérét, Juba 
király fiát, Ptolemaioszt azért végeztette ki, mert az amfiteátrumban 
minden néző figyelmét magára vonta bíborköpenye fényével. 


Mai embernek alig lehet fogalma Caligula őrült, esztelen és céltalan 
pazarlásáról. A százezrekbe kerülő egzotikus ételekről nem is szólván: 
keleti illatszerekben fürdött, ecetben feloldott igazgyöngyöket ivott, 
vendégeinek aranyból öntött kenyereket és ételeket tálaltatott fel, 
ezzel a jelszóval: , Vagy takarékos valaki, vagy császár!" Volt nap, 
amikor aranyakat szórt a nép közé, s ilyenkor egy ízben mintegy 
nyolcvan embert agyonnyomott a tolongó tömeg. Nemi taván a 
díszgályák fara gyöngyökkel volt kirakva, díszkertjeikben szőlő és 
gyümölcs is termett, fürdőikben,  csarnokaikban,  éttermeikben 


naphosszat szólt az ének, a zene, és tombolt a tánc. Mindehhez a pénzt 
az új és kegyetlen adókból, az illetékek fölemeléséből, erőszakos 
árverésekből s a gazdag emberek, főleg a milliomosok vagyonának 
elkobzásából szerezte. Egyszer Aponius Saturninus, az előkelő és 
magas rangú bíró, kénytelen volt a császár parancsára tizenhárom 
kimustrált  gladiátort kilencmillió  sestertiusért megvenni. Vad 
tékozlására elegendő egy adat: Tiberiustól kapott örökségét, amelynek 
értéke körülbelül 675 millió aranyforint volt, nem egészen egy év alatt 
elverte. 


A vér és az arany volt az őrülete. Életének utolsó esztendejében 
gyakran mérhetetlen mennyiségű aranyat szóratott el a palota egyik 
termében, s aztán mezítláb sétált az aranyhalmon, sőt sokáig 
hempergett is benne. 


Chaerea tribunus 


Macro kivégzése után Caius Cassius Chaerea lett a legbizalmasabb 
embere. Chaerea hűségét azzal jutalmazta, hogy folyton gúnyolta 
nőies hangjáért és szemérmes viselkedéséért. S egyszer csak meg 
akarta mutatni neki, hogy különb katona nála: elhatározta, hogy 
hadjáratot vezet Germániába. Felborzolta az egész birodalmat, lázasan 
folyt az újoncozás, a gyakorlatozás, az összpontosítás, a hadiszállítás. 
A táborban egymás után követte el a legnagyobb ostobaságokat, 
komédiázott, kegyetlenkedett, de a katonák még mindig rajongtak 
érte; számíthatott hűségükre még ebben a léha és céltalan hadjáratban 
is. Szerencsére az egész hadjárat alatt nem került harcra a sor; de azért 
diadal mégis volt: egyszer csak váratlanul megjelent a táborban 
Arminius menekült britanniai királyfi (akit apja, Cynobellinus király 
elkergetett), és meghódolt neki. Ezt a rettentő sikert úgy jelentette 
Rómába, mintha egész Britanniát meghódította volna: a futároknak 
meghagyta, hogy üzenetét a Mars-templomban, a teljes szenátus és a 
konzulok jelenlétében adják át. Ezernyi ostoba móka után végül is 
ostromot indított az óceán ellen: a tenger partján felállította seregét, 
megindította az ostromgépeket, riadót fúvatott, és már-már rohamot 
vezényelt, mikor egyszerre csak azt a parancsot adta ki, hogy 
mindenki szedje tele a sisakját csigákkal és kagylókkal, mert ez az 
óceán zsákmánya. Ezt a komédiát is győzelemnek nyilvánította, s 
emlékére hatalmas világítótornyot építtetett, amelyen minden éjjel 
kigyulladt a fény. 


Katonáinak, a diadal emlékére, fejenként 100 denariust (mintegy 100 
forintot) adományozott a kivégzendő római urak vagyonából. 


Magas, hatalmas testű, halvány arcú, pipaszár lábú, kopasz és szőrös 
testű ember volt: a , kecske?" szót nem volt szabad kiejteni a közelében; 
arca amúgy is rút és ijesztő volt, de ezt még tetézte azzal, hogy 
állandóan vad és torz fintorokat vágott: ezeket tükör előtt tanulta be. 
Gyöngyös, arannyal hímzett köpenyben járt, néha selyemköntösben, 
arany — karperecekkel, gyakran  aranyszakállal, s nemegyszer 
aranyvillámot tartott kezében. Tehette: isten volt. A zenéért és táncért 
legalább úgy rajongott, mint a vérért és aranyért; izgatottan utánozta 
a híres énekeseket, s nemegyszer éjjel felhívatta a palotába a 
legelőkelőbb urakat, leültette őket, s egyszerre csak megszólalt a zene, 
megjelent őistensége színpadi ruhában, ellejtette balettjét, és eltűnt. 
Viszont sűrűn tartózkodott és vacsorázott a versenykocsisok közt, 
akiknek négy fajtája közül (fehér, kék, vörös, zöld) a közönség 
körében is legnépszerűbb zöldpártiak versenyistállóiban mulatozott 
legszívesebben; gladiátorokkal barátkozott, Incitatus nevű lovának 
kedvéért, az egész kerületet katonasággal záratta le, hogy senki se 
zavarhassa az imádott ló pihenését; egyébként ennek a híres lovának 
márványistállót csináltatott, elefántcsont jászolt, bíbortakarót és 
drágaköves nyakláncot adatott rá; bebútoroztatta az istállóját, 
cselédséget rendelt mellé, sőt már éppen azon volt, hogy megtegye 
konzulnak. Incitatus valószínűleg lett volna olyan jó konzulnak, mint 
amilyen ő volt császárnak. 


Egyszer aztán betelt a pohár. Azok között, akikben végre felébredt a 
régi római büszkeség, Chaerea tribunus volt az első. Nem sokat 
tanácskoztak, gyorsan végére jártak a dolognak. A császár éppen 
valami nagyszerű dolgot eszelt ki: éjjeli színielőadást akart tartani; a 
darab alvilági tárgyú jelenetekből állt, és négerek játszották volna a 
szerepeket. Határtalanul büszke volt erre a nagyszerű ötletére, ott 
lebzselt minden próbán, szinte maga rendezte a darabot. Éppen a 
főpróba napján, déli egy órakor, ebédelni indult, azaz reggelizni, mert 
még aznap semmit sem evett (az előző éjszakai dorbézolás miatt); a 
színház föld alatti folyosóján haladt végig, amikor Chaerea tarkón 
sújtotta a kardjával, Cornelius Sabinus kapitány pedig keresztülszúrta. 
Harminc sebből vérzett már, s még mindig élt; Chaerea hívei azonban 
hamarosan szitává lyuggatták testét. Germán testőrei védelmére 
keltek, s bár nem tudták megmenteni, az összeesküvők közül sokat 
levágtak, s néhány ártatlan szenátort is leszúrtak. Egy centurio a 
palotába sietett, s agyonszúrta a katonás császárnét, egy másik pedig 
agyonverte a kis Drusillát. Caligulának írmagja sem maradt. 


Most, hogy a zsarnok elpusztult, ráébredt Róma a rég elvesztett 
szabadság édességére: a szenátusban indítvány hangzott el, hogy a 
császárok emlékét (Augustust is beleértve!) meg kell semmisíteni, és 
templomaikat el kell pusztítani. Maga Chaerea is a köztársaságról 
ábrándozott. Nem sokáig. Míg a szabadságszerető rómaiak 
tanácskoztak, a ravasz Claudius megnyerte a testőröket, elfoglalta a 
császári hatalmat, és örökre megölte a köztársasági reményeket. De ő 
is úgy gondolkozott, mint elődje: nem akart senkinek sem hálával 
tartozni a hatalomért. 


Első császári cselekedete az volt, hogy Chaerea tribunust kivégeztette. 


NERO KIRÁLYT KORONÁZ 


Azt a kort, amelyben Armenia volt a világpolitika főszereplője, vagyis 
az i. sz. I. századnak hatvanas éveit, mai újságnyelven a világpolitikai 
nagyfeszültség korának mondhatnánk. Hetedik éve uralkodott már a 
római birodalmon Nero, a császári ripacs, a halhatatlan dilettáns: 
költő, énekes, színész és versenykocsis - anyjának, feleségének, 
rokonainak gyilkosa, az arisztokraták réme, a nép barátja. A belső és 
külső politika nagy kérdéseit vagy hóhérral, vagy vidám játékokkal 
oldotta meg; az újságok ma így mondanák: táncolt a dübörgő vulkán 
tetején. Ebben az időben, i. sz. 61-ben Armenia ügyét, vagyis az 
örmény kérdést is ezzel a módszerrel intézte el: óriási méretű 
külpolitikai színházat rendezett. Egy csapásra két legyet ütött: a 
,piszkos keletiek? megjuhászodtak, Róma népe pedig nagyszerűen 
mulatott. Ez a kulcsa az örmény Tiridates regényes történetének. 


Tigranes fészkelődik 


Armenia - így tanítja a földrajz - a Tigris és Eufrátesz felső folyása 
környékén elterülő felföld, a Kaukázus déli nyúlványai, a Fekete- és a 
Kaspi-tenger közt. Az ókorban önálló ország volt, Nero idejében 
fővárosa Tigranocerta, nevezetes városai: Armavira, Artaxata, Arzen (a 
mai Erzerum). Lakosai szabadságukra féltékeny, vad hegyi lakók 
voltak, uraknak  (hajkh) nevezték magukat. Nos, hamarosan 
megtanulták, hogy csak egy úr van a birodalomban: Nero, az isteni 
császár. Addig-addig nyugtalankodtak ott messze, a birodalomnak 
amúgy is érzékeny keleti határán, hogy a császár, azaz hogy kiváló 
tábornoka, Burrus, végre is megsokallta: odaküldte Cneius Domitius 
Corbulót, a keménykezű tábornokot, s ez aztán egy csapásra véget 
vetett Armenia ábrándjainak: mindenestül elfoglalta az országot. Most 
már csak király kellett, hogy szent legyen a béke, s király is akadt 
hamar a mindenható császár udvarában. Ott élt mint túsz, örökös 
dőzsölésben, felelőtlen semmittevésben a híres Nagy Heródes 
dédunokája, Tigranes. Nem tudott ez semmi mást, csak inni, kockázni, 
éjszakázni, lányok után szaladgálni, nem sportolt, nem tanult, 
filozófust sohasem olvasott, de egyet mindenkinél jobban tudott: 
Nérónak tapsolni! Imádta Nero verseit, — hangját, táncát, 
kocsisművészetét, és véresre tapsolta a tenyerét, valahányszor a 
császár bohóckodott. Hát senki sem csodálkozott, mikor Nero ezt a 
tehetséges fiatalembert tette meg Armenia királyának. 


V. Tigranes (ez volt a király neve) mintegy kétezer kemény római 
katona védelme alatt bevonult országába. Jó volt ez az úgynevezett 
díszkíséret, különben menten agyonverték volna a szeretett uralkodót 
hű alattvalói. Ez a nép nemigen tűrt királyt maga fölött: elkergette 
törvényes uralkodóját, Tiridates herceget is, ezt a züllött és 
elkorcsosult fővárosi ficsurat pedig hangos megvetéssel fogadta. De 
néhány jól fizetett tányérnyalója mindig tudott szerezni éljenző és 
lelkesedő csoportokat, s mikor a szomszédos kis fejedelmek egymás 
után haraptak bele Armenia testébe, a kitűnő Tigranes háborúra is 
elszánta magát, hogy harcias népét hadi dicsőséggel kápráztassa. 


Corbulo tábornok Szíria helytartója lett, és elvonult csapataival. 
Szabad a vásár! - gondolta magában a műkedvelő uralkodó, és 
rögtönzött csapataival betört a szomszédos Asszíria teljesen védtelen 
tartományába, Adiabenébe; dúlt, rabolt, gyújtogatott, pusztított 
hősiesen, és vitézül elbánt a védtelen parasztokkal. A zsákmánnyal 
már éppen hazafelé indult, mikor Adiabene fejedelme, Monobazos, 
értesült a fájdalmas eseményről. 


Vologases visszaüt 


Tigranes elszánt ember volt, nemigen ijedt meg a gyenge 
Monobazostól, csakhogy ez a Monobazos szövetségese volt a 
parthusok hatalmas királyának, Vologasesnek. A parthusok, Róma 
legelkeseredettebb ellenfelei, már jó fél százada békességben éltek a 
birodalommal, de Vologases nem tűrhette Tigranes fickándozását. 
Kockázatos volt ugyan megtámadni, hiszen kétezer római katona volt 
a hadseregében, és esetleg Róma egész erejét magára zúdítja a 
támadással, de úgy gondolta, hogy védekeznie kell, és szükség esetén 
diplomáciai fogásokkal hárítja el majd a rómaiak esetleges bosszúját. 
Visszafoglalta Armeniát, hiszen valamikor úgyis a parthus birodalom 
része volt; első dolga volt tehát megkoronázni Tiridatest az armeniai 
diadémmal (így nevezték akkoriban a királyi koronát). Ezzel a fogással 
máris megbontotta Armenia egységét, mert a nép nagyobbik fele 
szívből utálta Tigranest, és örömmel várta az új királyt. De Vologases 
nyomatékot is adott a koronázásnak: Monobazos és Monaeses 
vezérlete alatt erős hadsereggel magát Tiridatest küldte a bitorló V. 
Tigranes ellen. Ugyanekkor már úton voltak Rómába a parthus 
követek, hogy mire Nero hírt kap Vologases támadásáról, kéznél 
legyenek a diplomaták, akik majd lehazudják a csillagokat az égről. 


Tigranes hoppon marad 


A mondvacsinált armeniai király, V. Tigranes, megérezte vesztét. Nem 
alkudozott, nem bujkált, hős módjára akart viselkedni. Bízott Nero 
barátságában. Követeket sem küldött Rómába, ahol már javában 
dolgozott a parthus propaganda. Ehelyett Corbulóhoz küldött futárt 
Szíriába, és sürgős segítséget kért. Corbulo meg is érkezett 
lóhalálában, két teljes légióval, mintegy 12 000 emberrel. Ekkor 
Vologases hadserege már keményen szorongatta Tigranest, aki 
bezárkózott a fővárosba,  Tigranocertába, és kétségbeesetten 
védekezett. 


Corbulo sem volt diplomata. Mit tud egy tábornok arról, hogy a 
császári palota neszfogó keleti szőnyegfüggönyei mögött miféle 
egyezséget köt Burrus tábornagy és Seneca a parthus megbízottakkal? 
Semmit. Tehát villámgyorsan megjelenik a parthus hadsereg hátában, 
és felszólítja Monobazost az ostrom abbahagyására. Tiridatesék a 
királytól kérnek utasítást: a király okos ember, nem bolond két tűz 
közé szoríttatni magát, s különben is minden pillanatban várja a római 
gyorsfutárt. Mire az Armeniából hazahívott hadsereg megérkezik, már 
ott van az udvarban a római futár is, a megegyezés hírével: Corbulo is, 
Vologases is kivonul Armeniából. 


A mai diplomácia nyelvén ez annyit jelent, hogy mind a két fél 
bejelentette , désinteressement"ját, vagy más szavakkal: visszaadta 
Armeniának az önrendelkezési jogot. Hogy pedig ez a gyakorlatban 
mit jelent, azt V. Tigranes hamarosan a tulajdon bőrén tapasztalta. 
Hőn szeretett népe egyhangúlag kiebrudalta az országból, Tiridates 
pedig kényelmesen besétált Armeniába, és egyszerűen leült a királyi 
trónra (62). 


Zenobia: a szerelem 


Ez nem a palmürai Zenobia, aki az i. sz. III. században bámulatba 
ejtette Rómát a bátorságával, hanem Radamistus ibér (georgiai, vagyis 
grúz) vezér gyönyörű felesége. Regényes története még abban az 
időben kezdődik, mikor nagyravágyó férje, a dúsgazdag hegyi 
törzsfőnök, igen megáhította Armenia trónját (i. sz. 52), s hogy 
beleülhessen, hagyományos szokás szerint előbb végigpusztította az 
országot. Csakhogy az örmények nem hagyták magukat: fellázadtak 
ellene, és irtózatosan megkergették. A szerencsétlen Radamistusnak 
sehogy sem fért a fejébe, hogy őt annak rendje és módja szerint le 
lehet gyűrni, hát az armeniai lázadást holmi sötét aknamunkának 
tulajdonította, s ebben az áskálódásban, hite szerint, oroszlánrésze 
volt imádott feleségének, Zenobiának is. Radamistus szívében gyökeret 
vert az a sanda gyanú, hogy hű felesége szerelemre gyulladt a daliás 
Tiridates herceg iránt, akivel az egyik diplomáciai tárgyaláson 
találkozott. Bizony nem is jó, ha szépasszonyokat visznek ilyen 
tárgyalásokra, mert azok még jobban összebonyolítják az amúgy is 
szövevényes politikát. 


Radamistusnak alighanem igaza volt: Zenobia volt az áruló. Az ő 
titkos üzenetei révén sikerült kelepcébe csalni a vitéz Radamistust, aki 
most, íme, eszeveszetten rohan megtépázott csapatával együtt a szűk 
hegyszorosokban, és nagyon boldog volna, ha láthatná már Ibéria 
bozontos őserdeit. Hányja a hab, eszi a méreg, görcsösen fonódnak 
ujjai a görbe kard markolatára. Ej, gondolja magában, végez az 
árulóval, bár még Armenia trónjánál is bolondabbul szereti. S mint 
már ilyenkor szokás, nem is gondolkodik sokat, kirántja kardját, szó 
nélkül beledőfi a szépasszonyba, aztán kirántja - lobogó hajánál fogva! 
- a nyeregből, és mivelhogy éppen az Araxes (Aras) folyó hídján 
vágtattak, egyszerűen belehajítja a vízbe, s elvágtat, mint a szélvész. 
Radamistusnak mindenben igaza volt, mint a fejlemények mutatták. 


Radamistus elvágtatott, s már nem láthatta, hogy Tiridates, aki az 
üldözők élén lovagolt, leugrott lováról, lerohant a folyópartra, 
belevetette magát a vízbe, és szívós küzdelem árán kimentette az álélt 
szépasszonyt. Azt is csak hónapok múltán tudta meg a derék 
Radamistus, hogy Zenobia a perzsa király udvarában férjhez ment 
szerelmeséhez, Tiridateshez. Maga Vologases király volt a násznagya. 


Tiridatesnek tehát volt szép felesége, volt dicső trónusa, most már csak 
biztosítani kellett mind a kettőt. Okos ember volt Tiridates; tudta, 
hogy a feleséget még maga a nagy király sem biztosíthatja, főképpen, 
ha ez a feleség Zenobia. Hát annál inkább vigyáznia kellett, hogy 
legalább a trón ki ne csússzék alóla. Ezt a trónbiztosítást aztán a 
minden hájjal megkent Vologases vállalta. 


Friza: a zálog 


I. sz. 63-ban a derék perzsa döntő lépésre szánta magát: követeket 
küldött Neróhoz. Előzőleg egyezséget kötött Corbulo vezérkari 
főnökével, Tiberius Julius Alexander ezredessel, hogy a követ 
visszatértéig sem perzsák, sem rómaiak nem teszik be lábukat 
Armeniába. Ez a Tiberius Alexander érdekes ember volt: zsidó, 
szenátor, római lovag és irtózatosan gazdag; jól tudta, hogy 
alkudozással többre megy az ember, mint fenegyerekeskedéssel. 
Aláírták a megállapodást, a követ és kísérete elutazott. A követség 
vezetője, nagyobbrészt Tiberius Alexander jóvoltából, levelet vitt 
Nerónak: ebben a levélben a parthus király kijelentette, hogy 
Tiridates, az újonnan kikiáltott armeniai király, hajlandó a római 
zászlók és a császár szobra előtt trónra lépni. Igazolta, hogy ezt a 
nyilatkozatot, meghatalmazottak útján, Corbulo előtt is megtette már. 
De Tiridates ezzel nem elégedett meg: bár Armenia egyhangúlag 
megválasztott és megkoronázott királya volt, meghatározott 


alkalommal, diplomáciai szertartás keretében, a légiók arcvonala előtt, 
Nero szobra előtt letette a koronát, és ünnepélyes nyilatkozatot tett, 
hogy Rómába fog utazni, a császár jóváhagyásának elnyerésére. Meg is 
indultak a készülődések a hosszú római utazásra. Nero császár maga 
kívánta, hogy az armeniai király személyesen jöjjön Rómába, s 
egyúttal a megállapodások bizonyítékául megkövetelte, hogy a király 
leányát küldjék túszul Rómába. A király leánya pedig Eriza volt, ama 
romantikus szerelem gyümölcse, Zenobia édesgyermeke. Tiridates 
cirkalmas levelet írt a császárnak, mellékelte hozzá leányát, a 
káprázatosán szép Erizát, és díszes követséggel előreküldte Rómába, 
mikor már bizonyos volt, hogy maga is nekiindul a nagy útnak. Eriza, 
a remek leány, volt a zálog, hogy a parthusok megtartják adott 
szavukat. Oly gyönyörű volt, hogy érte bármely adott szót érdemes 
volt megtartani. 

Corbulo még késő öregkorában is gyakran csóválgatta a fejét, ha 
visszagondolt életének erre a nevezetes epizódjára. Büszke volt rá, 
hogy képviselhette Nerót azon az ünnepélyes szertartáson, amelyen 
Tiridates a koronát a császár szobrának lábai elé helyezte, azzal a 
kijelentéssel, hogy a királyi méltóságot csak a római birodalom urától 
hajlandó elfogadni. Jól emlékezett ilyenkor a tábornagy: Tiridates 
valóban királyhoz méltón viselkedett, megalázkodásában is volt 
valami fejedelmi. Egyszerre ugrottak le lovukról, egymáshoz siettek, 
kezet ráztak, valóban megható volt; Corbulo annyira elérzékenyült, 
hogy a szertartás után megcsókolta Tiridatest. De arra is emlékezett, 
hogy Vologases titokban ravaszul mosolygott a szakállába, a római 
tisztikarnak meg sehogy sem fért a fejébe, hogyan küldheti a király ezt 
a gyönyörű kis Erizát, Kelet titkos virágát, a hírhedt Nero udvarába, 
egyenesen az oroszlán barlangjába. Vologases csak mosolygott, 
Tiridates is derűsen búcsúzott a kislányától: csak ők tudták, hogy a kis 
Eriza zafírokkal kirakott diadémjában keskeny pengéjű, mérgezett 
hegyű, arasznyi tőr van elbújtatva. Halál az ára. 


Csodákat lát a Via Egnatia 


A diplomáciai  mesterkedésekkel, a  követjárással, az úti 
előkészületekkel bizony eltelt a 64. év és a 65. év jó fele is. Másfél 
esztendeig egyebet sem csináltak Armeniában és Parthiában, mint 
készülődtek a nevezetes római utazásra; vadonatúj felszerelést kapott 
a hadsereg, lovakat soroztak, díszruhákat varrtak, éjjel-nappal 
dolgoztak az ötvösök meg a drágakőcsiszolók a Nerónak szánt 
ajándékokon, így érkezett el 65 augusztusa. 


És így érkezett meg végre, mintegy két esztendővel az armeniai 
követség Rómába érkezése után, a császár kegyes válasza: megengedi, 
hogy Tiridates Rómába vonuljon, királyhoz illendő díszkísérettel, a 
parthus király és tábornokai társaságában. Parthia és Armenia 
ujjongott, Zenobiának felcsillant a szeme, és egy pillanatra átcikázott 
fején a vakmerő gondolat, hogy a kis Eriza talán egy napon... Ki tudja, 
hiszen éppen most hozta a követség a hírt, hogy a császár felesége, a 
szépséges Poppaea Sabina hirtelen meghalt... Ki tudja? A császárnak 
van érzéke a keleti szépségek iránt, hiszen Poppaea zsidó volt. Meg is 
bámulták a rómaiak a temetését, mivelhogy nem égették el, hanem 
bebalzsamozták, — úgy temették földbe. Zenobia halványan 
elmosolyodott. 


Megengedte a császár, hogy Tiridates háromezer parthus lovast 
vihessen magával személyes védelmére, de üzenetében hangsúlyozta, 
hogy a parthus lovasság minden rendzavarásáért, erőszakoskodásáért, 

esetleges támadásáért a kis Eriza élete a zálog. Hát nem is lett semmi 
baj: vasfegyelem fogta össze a nagyszerű lovasságot; Monobazos 
tábornok, a sereg parancsnoka, egyetlen szemrebbenésével ráncba 
szedte a vad legényeket. Pákoros perzsa tábornoknak viszont az volt 
az egyetlen feladata, hogy gondozza a Nerónak szánt hat remek fehér 
lovat. Arannyal vert bíborterítő virított a  csodaállatok hátán, 
aranyzabla a szájukban, arannyal hányt kantárszáron vezették mind a 
hatot a lovászlegények. Külön kocsik vitték a császárnak szánt 
fejedelmi ajándékokat, a király, a királyné ruhatárát, a két kis 
herceget, az élelmiszereket, az italokat, a bíborsátrakat. Háromszáz 
főnyi udvari személyzet vonult a menetben, szakácsok, kukták, 
öltöztetők, fodrászok, orvosok, papok, mágusok, írnokok, tisztviselők, 
udvarhölgyek, s ki tudja, még hányfajta léhűtő. Külön udvarával ott 
volt a menetben Vologases király is, bár szerényen háttérbe vonult: az 
ő műve volt ez a nagyszabású diplomáciai szemfényvesztés, ő 
megelégedett a valóságos sikerrel. Itt Tiridates volt a főszemély: a 
káprázatos menetben olyan volt, mint drága perzsakucsmán a 
gyémántos aranycsat. 


A római kíséret csak jelképes volt: egy zászlóalj gyalogság, egy szakasz 
lovas, élükön Tiberius Alexander és az 5. légió parancsnokhelyettese, a 
fiatal Vinicianus Annius, Corbulo tábornagy veje. Amint a birodalom 
képviselői megérkeztek Ekbatanába, megkezdődtek az ünnepélyes 
áldozatok és könyörgések, s mivel a mágusok is kedvező jóslatokat 
adtak, végre augusztus közepén megindult a menet: Kelet ezer színben 
csillogó áradása a művelt és hatalmas Nyugat felé. 


Arbela, Ninosz (Ninive), Nisibis,  Melitene, Ancyra (Ankara), 
Nikomedeia, Büzantion az út állomásai. Hat hónapba telt, míg a 
roppant menet a Márvány-tenger partjára ért. Soha így nem tisztelte 
meg még Róma a parthusokat és az örményeket, ősi ellenségeit: 
Tiridates király, Vologases, az egész hadsereg és kíséret az út első 
napjától az utolsóig Róma vendége volt; a helytartók mindenütt 
kivonultak a királyi menet üdvözlésére; a királyokat, a kíséretet és a 
sereget államköltségen látták el, valóságos diadalmenet volt ez. 
Vologases jól számított: a parthusok Rómának igazán soha le nem 
győzött ellenfelei voltak, és most drága és kedves vendégek, 
áldozatokra kész jó barátok, akiket jobban megpuhított a bankettek 
mámora, mint sok-sok római hadvezér kemény fegyvere. Most már 
nemcsak ünnepélyes, hanem kényelmes is volt az út: innen 
Büzantionból egészen az lón-tenger partjáig a Via Egnatia hordozta a 
diadalmas királyi menetet, amíg csak ki nem ért a tenger partjára a 
régi Epidamnusnál, a későbbi Dyrrhachium (Durresi —  Durazzo) 
kikötőjénél. Itt a király és a sokezernyi kíséret a nagyobb 
ünnepélyesség okáért hadihajókra szállt, megkerülte Itália déli sarkát, 
és Nápolybanszállt partra. Így rendelte Nero, mert el akarta 
kápráztatni keleti vendégeit Itália szépségeivel. 


Hát valóban, Tiridatesnek bőven volt alkalma megbámulni Róma 
pompáját és Nero hatalmát. Nápolyban maga Nero várta a keleti 
uralkodót és a többi előkelő vendéget, pazar ünnepélyességgel, 
roppant arányú csapatszemlével és flottaparádéval. 


Róma mámorban 


Tiridates csak bámulta a római birodalom fényét és fegyelmét, de még 
jobban bámulta a császárt; földre szállt istennek képzelte, hősi 
szépségnek,  — méltóságos  — hérosznak: ehelyett középtermetű, 
hirtelenszőke, kerek-szabályos arcú, kék szemű, duzzadt nyakú, 
potrohos, hájas alakot látott, lágy és zsíros mosolygással, 
aranyszegélyes bíborpalástban, babérkoszorúval a fején. Nero bágyadt 
és puha mozdulattal nyújtotta kezét a királynak, mosolygott, s úgy 
tett, mintha megölelné. Tiridates, a megállapított szertartás szerint, 
lecsatolta kardját, s odanyújtotta Róma urának, Nero azonban 
lovagiasan visszaadta neki; nyilván nem tudta, mihez fogjon a gyilkos 
szerszámmal: ösztönösen irtózott tőle; az ő fegyvere a lant volt! 


Tiridates tehát újra felcsatolta kardját, és folytatta a szertartást: karba 
fonta kezeit, mélyen meghajolt Nero előtt, azután pedig térdet hajtott. 
A császár kegyesen elmosolyodott, fölemelte a királyt, és megindult 
vele a díszhintóhoz. Egyenesen Puteoliba, a világvárosi jellegű 


kikötővárosba hajtattak, s az ottani amfiteátrumban részt vettek a 
nagyszabású ünnepi játékokon. Az állatviadalok előtt maga Nero is 
fellépett, nyilván, hogy vendégét elbűvölje: áriákat adott elő, maga 
kísérte önmagát lanton, a közönség tombolt, Tiridates nevetett 
magában, hangosan pedig lelkendezve üdvözölte a javíthatatlan 
műkedvelőt. De azért - ha önkéntelenül is - maga is szereplőjévé vált 
az előadásnak: mikor az egyik bika megvadult, és a gladiátort 
majdnem halálra öklelte, hirtelen megvillant a dárda Tiridates 
kezében. Zúgva lesüvített a porondra, és halálra sebezte a dühöngő 
állatot. Tombolva tapsolt a közönség s vele Nero: most úgy érezte, 
hogy a keleti király méltó hozzá, a nagy művészhez. Tiridates kissé 
röstelkedett. 


Nero szertartásmesterei pontosan kiszámították az indulás idejét és a 
menet időtartamát, mert azt akarták -ez volt a császár parancsa -, hogy 
a király este érkezzék Rómába, hadd élvezze a pazar kivilágítást, 
úgysem látott még ilyesmit életében. 66. április 21-én ért a királyi 
menet Rómába. Százezrek tolongtak a menet útvonalán, hiszen Róma 
népe is csak ritkán látott kivilágítást; zenekarok csattogtak, katonák 
álltak sorfalat, s a közönség szakadatlanul éljenezte a királyt, az 
udvart, a furcsa keleti ruhákba öltözött tábornokokat, hercegeket, a 
szépséges királynét és a daliás parthus lovasokat. A díszmenet a 
Forumon át felvonult a Palatínusra: Tiridates a császári palotában 
kapott szállást. 


Pazar volt a császári vacsora; másnap a napilapban, az Acta Diurnában 
hasábokat töltöttek meg a hagyományos pohárköszöntők (Nero a 
vacsorán is előadott valami szívszaggató görög dalt), Tiridatest 
valósággal elkápráztatta a sok katonai tiszteletadás, a melléje rendelt 
ezüstpáncélos testőrség, de igazán csak akkor meresztett nagy 
szemeket, mikor másnap a Forumon lefolyt a koronázási szertartás. 
Valóságos virágtenger volt a Város: a templomokat, a palotákat, a 
szobrokat, a boltokat és a középületeket a virágfüzérek százezrei 
borították; a római, armeniai és parthus urak, hölgyek, tisztek és 
katonák díszruhái, selymei, ékszerei és fegyverei szinte a császári 
pompát is elhomályosították. Hajnal óta szólt a zene a Városban, a 
Forumon ember ember hátán tolongott: százezrek álltak ott hajnal óta, 
és több mint húszezer római légionárius állt sorfalat az ünnepségek 
útvonalán (nem árt az óvatosság, mikor háromezer parthus lovas van 
a Városban). 


Az ünnepség fénypontja a koronázás volt: a fejedelmi személyek 
elhelyezkedtek a Rostra díszemelvényén; Nero is, Tiridates is rövid 
hivatalos beszédet mondott, aztán az armeniai király letérdelt, Nero 
pedig fejére helyezte az ősi armeniai koronát. A tömeg ujjongott, és 
ebben az állandó éljenzésben és lelkes tombolásban járult a keleti 
király elé a sok küldöttség, hogy átadja neki pazar ajándékait, főleg 
pedig a királynénak és szépséges kislányának, aki most már 
kiszabadult a , tisztes? fogságból. Tiridates méltóságos alakja, férfias 
szépsége, komoly magatartása őszinte bámulatot keltett a rómaiakban, 
akiknek egy része, a józanabbja, már meglehetősen megcsömörlött a 
bohóc-császártól. 


Hát bizony, Nero most kimutatta a foga fehérét: a koronázást követő 
ünnepi játékokon megint fellépett, ezúttal mint lantos és 
versenykocsis. Persze nagy sikert aratott, csak éppen Tiridates mondta 
meg róla a véleményét Vinicianusnak: az armeniai király Corbulo 
férfias egyénisége alapján alkotott fogalmat a rómaiakról, s most ilyen 
méltatlan bohócot kellett látnia a császári trónuson. De Vologases 
lecsillapította: Róma gyengesége a keletiek ereje. Most Róma 
vazallusai, Róma védi őket, s ha megerősödtek, talán még komoly 
szavuk is lehet a birodalomban. 


Tiridates egyebek közt kétszáz iparost is kapott ajándékba Nerótól, és 
most ezekkel meggyarapodva indult vissza messzi hazájába, hogy 
újraépítse az elpusztult városokat, és életet teremtsen a romokon. 
Mikor hosszú hónapok múlva hazaért, kissé megenyhült Nero iránt; 
tudta ugyan, hogy a káprázatos ünnepségek leginkább a belső 
forradalmak és összeesküvések palástolására voltak jók, de azt is 
megfigyelte, hogy a nép egy része -az ingyenélők - rajongott és 


őrjöngött a császárért. , Az ingyenélők császárja" - gondolta magában. 
De hálás is volt neki, hogy nem bántotta Erizát, hálás volt neki a 
királyi fogadtatásért és a koronázásért, s úgyakarta, hogy neve 
megmaradjon Armenia földjén. Újonnan felépített fővárosát, Artaként, 
a császár nevéről Neroniának nevezte el. 


III 


VÁROSOK 


RÓMA KIKÖTŐJE: OSTIA 


A napfény, mint aranyzápor, úgy zuhog a kétezer éves kövezetre. 
Bronzhátú gyík surran a vadrózsák alatt: így sütött a nap, így 
játszottak a gyíkok, így kóvályogtak a nagy vörös-fekete pillangók 
akkor is, amikor Ostia leggazdagabb embere, a milliomos 
Epaphroditus itt sétált aSírok Útján, kitűnő üzletek terveivel fejében. 
Amint ebben a napsütésben befelé haladsz a romvárosba: egyszerre 
megfog ennek az ókori világkereskedelmi kikötőnek egészen különös 
hangulata: szinte látod a Tiberis torkolatában és a tenger vizén 
himbálódzó hatalmas hajókat, szinte hallod a keleti, nyugati és déli 
nyelvek zagyva összevisszaságát a kereskedelmi egyesületek terén, 
szinte szédít a nyüzsgés, a város nyugtalan lüktetése - csak a fölötted 
keringő kövér bombavető gép emlékeztet arra, hogy a gépek 
századában élsz, messze az ókortól, s mikor itt jársz az elmúlt hatalom 
és gazdagság temetőjében, Róma régi hatalmának, világokat átfogó 
birodalmi szervezetének emléke és hangulata kísért csupán. 


Ostia kikötőváros-jellege tisztán római és itáliai: sem görög, sem 
hellenisztikus befolyás nem zavarta a városalkotó római szellem 
munkáját ezen a ponton. Bár nemzetközi kereskedőváros, mégis 
egészen római; éppen ezért hűségesebb képet ad az ókori római 
városról, mint akár Pompeji, akár Herculaneum, akár Leptis Magna, 
Sabratha vagy a keleti Palmüra. Ostia kikötője, közterei, bazilikái, 
templomai,  fürdői,  üzletházai, raktárai,  céhirodái a maga 
teljességében — mutatják a császári — Róma  legjellegzetesebb 
kereskedővárosának arcát. 


Aurea 

Amint ebben a tűző napsütésben végighaladsz a Sírok Útján, amely a 
városba vezet, és  megcsodálod egy-egy sírbolt gyönyörű 
márványkapuját s rajta a játszadozó Eroszokat, a túlvilági sóvárgás 
örök szimbólumait, elmúlhatatlan emlékek rajzanak körül. Itt a parton 
sétált valaha Minucius Félix római ügyvéd, barátaival, s miközben 
elgyönyörködtek a gyermekekben, akik kavicsokat ugrattak a tenger 
tükrén, a kereszténység és pogányság, a két végzetesen szemben álló 
világnézet jelenén és jövőjén, elkeseredett harcán s a békés együttélés 
lehetőségein vitatkoztak. A világ ugyanilyen sorsfordulatának idején 
járt itt Augustinus (vagyisSzent Ágoston püspök, a középkori 
keresztény filozófia nagyhatású képviselője) édesanyjával, Monicával, 


amint a színház közelében a márványtábla emlegeti: , Midőn halálának 
napja közeledett, itt Ostiában beszélgettünk sokáig egyedül, nagy 
édességgel szívünkben: bizony ő nem halt meg semmiképpen." És itt a 
közelben a háromlevelű lóhere mintáját utánzó cella trichora, a 
keresztény szentély, s itt a másik falon a harmadik században 
kivégzett keresztény vértanúk -Cyriacus püspök, Archelaus diakonus 
és Aurea szűz - emléktáblája. Mily csodálatos találkozás: a milliós 
nyereségek, a pénz, az arany városában az , Arany" nevű szűz az 
emberi  egyenlőségért, az igazságos társadalmi rendért s a 
gondolatszabadságért áldozza életét, olyan eszmékért, amelyeket ezek 
a józan és kitűnő kereskedők még sehogy sem akartak megérteni. 

Ostia sohasem volt keresztény város, mint például a dalmáciai Salona, 
de jellemző, hogy ebben a józan és tülekedő kereskedővárosban, a 
Mithrász-szentélyek és Venus-templomok mellett is meg tudott állni, 
és -ha véráldozat árán is, de - gyökeret tudott verni az akkor még 
haladó jellegű mozgalom, a kereszténység. Veneri sacrum - Venusnak 
szentelve -mondja a kis Venuskápolna felirata, az ostiai vértanúk 
emléktáblájának közvetlen közelében. 


Négyemeletes bérházak 


Mondákkal indul a város története; Aeneas járt itt valaha; magát a 
várost és a kikötőt Ancus Martius király alapította, és sótermelő 
telepeket állított fel: ezek látták el sóval az innen 22 kmnyire eső 
fővárost. De a történelem nem hisz a mondáknak; bizonyos, hogy 
Ostiát akkor alapították, mikor Róma már Latium ura lett, és leverte a 
latin part addigi birtokosait, az etruszkokat: i. e. 330-ban. Az első 
kereskedelmi hajó, amelyről a római történelem tud, i. e. 212-ben 
kötött ki Ostiában; ez a hajó gabonát hozott Sardiniából a római 
helyőrségnek. Marius, a durva katona, i. e. 87-ben lerombolta Ostiát, 
de Sulla, a diadalmas hadvezér újjáépítette. Cicero még kellemetlen 
vidéki városnak nevezte, sajátságos rövidlátással, abban az időben, 
amikor  — már-már középpontja volt az Itáliába irányuló 
világkereskedelemnek. A császárok felismerték Ostia jelentőségét a 
főváros élelmezése szempontjából; Claudius, mikor a Tiberis-torkolat 
bal ága eliszaposodott, a jobb ágban új és célszerűbb kikötőt építtetett. 
Domitianus megépíttette a vízvezetéket. Traianus bővítette a várost; 
Septimius Severus és Caracalla megnagyobbította a színházat és az 
óriási méretű tűzoltólaktanyát. Antoninus Pius újjáépíttette a nagy 
fürdőt, Aurelianus pedig száz numídiai márványoszloppal díszítette a 
Forumot; Maxentius császár i. sz. 309-ben pénzverőt állított fel. A 
kövek és írások fenntartották az emlékezetét néhány dúsgazdag és 
érdemes ostiai polgárnak: ezek közé tartozott a nyilván keleti eredetű 
Gamala - igazi , városunk szülötte? -, aki kereskedéssel szerzett 
vagyonából templomokat javíttatott, utcákat köveztetett, és hiteles 
súlyokat és mértékeket ajándékozott a város piacának. 


Ebben a kereskedővárosban, amelyet nemcsak a Földközi-tenger 
világában ismertek, hanem a Távol-Keleten is, hajnaltól késő éjszakáig 
csattogott, zúgott, tombolt az élet. A kikötőben rabszolgák ezrei 
dolgoztak, tengerjáró hajók nyüzsögtek, a Tiberisen pedig fürge 
bárkák szállították Egyiptom gabonáját a főváros népének, India 
szőnyegeit, drágaköveit s Kína selymeit pedig a gazdagoknak. A 
császárkorban százezer lakosa volt Ostiának. Századokra épült maga a 
város is: a falak itt olyan vastagok és vaskosak, hogy századok 
szándékos pusztításai után, még ma is, kilenc méter magasságban 
állanak; a házromok lépcsőin felmehetünk a második emeletre, a 
homlokzatok pedig ma is mutatják a zömök erkélyek maradványait. 
Ostia lakóházai a mai lakóházak ősei. A mai sokemeletes bérház ebből 
a latin típusból származik. Három-négyemeletes óriás-házak voltak 
ezek, tágas udvarokkal, erkélyekkel és nagy ablakokkal. 

Ez a virágzó és lüktető élet szinte évtizedek alatt szűnt meg és omlott 
össze, mikor az i. sz. V. században Róma jelentősége csökkent; Róma 


már nem volt a világ fővárosa, új városok és új néptörzsek törtek 
előre; Róma népessége csökkent, ellátása már nem volt oly fontos 
kérdés, mint annak előtte; így szűnt meg Ostia jelentősége. A többit 
elvégezték a kalózok. Pompejit és Herculaneumot a Vezúv hirtelen 
kitörése temette el, Ostia lassan pusztult, lakossága lassanlassan 
hagyta el, mert nem bírta az örökös rettegést a tenger felől támadó 
barbár törzsektől és kalózoktól. Az elhagyott épületek felső emeletei 
lassanként beomlottak, és maguk alá temették a régi gazdagság és 
előkelőség, a régi virágzás és pompa maradványait. 


Ostia szíve 


Erről a régi eleven életről egyetlen séta meggyőzhet a romok között. A 
Rómából Ostiába vezető út a kikötőváros főutcájába torkollik; ez a 
főutca 1500 m hosszúságban vezet az ókori tengerpartra, és két 
egyenlő részre osztja a várost. A nyilvános épületek nagyobbrészt ezt 
az utcát szegélyezik; nagyságuk, művészi kiképzésük mutatja a város 
egykori nagyszerűségét. A mellékutcák ebbe a tengelybe torkollnak. 
Erre az utcára nyílnak a fürdők is. A nagy fürdő oszlopos előcsarnoka 
egyik legszebb dísze volt Ostia főutcájának, s ha lenézünk az épület 
teraszáról, ma is megcsodáljuk a pompás mozaikot, amely Neptunust 
ábrázolja tritonokkal és tengeri állatokkal. A fürdő mellett az egyik 
mellékutcában terpeszkedik a tűzoltókaszárnya óriási udvarával, 
közepében a császárkultusz oltára. Egy másik mellékutcában 
magánházak sorakoznak egymás mellett, boltokkal és lakásokkal. Egy 
háromszobás lakás, öt utcai ablakkal, valóságos mai hangulatot idéz. 
Egyébként Ostiában eddig 138 boltot tártak fel. Rendkívül érdekesek 
és jellegzetesek ezek a bolthelyiségek; legnagyobb részük kocsma, 
étterem vagy bár; némelyiknek a belső berendezéséből is maradt 
valami. Művészi falfestményeivel valamennyi közül kiválik a 
, Vendéglő a pávához". Ugyancsak a főútvonalból nyílik a színház. 
Még ma is megvan színpadának egy része a fülkékkel és néhány szép 
márványmaszkkal, s helyre állították már lépcsőzetes nézőterét is. A 
színházban már évek óta klasszikus előadásokat tartanak. 


De a város legnagyobb nevezetessége a céhek tere (egyszerűség 
kedvéért nevezzük így a kereskedelmi egyesüléseket), a színház 
mögött. Óriási oszlopos térség ez, amelyet három oldalon a külföldi 
nagykereskedők és hajóstársaságok irodái vesznek körül. Az egész 
római birodalomban egyedülálló épületcsoport ez, és fogalmat ad az 
ókori kereskedelmi életről, főleg egy kikötőváros szervezetéről. Hetven 
iroda sorakozik itt egymás mellett: mindegyik előtt a széles járdán 
mozaik, a mozaikon külföldi hajóscéhek vagy kereskedőházak 
jelvényei. Olvassuk a feliratokat: az egyik helyiség a karthágói, a 
másik a galliai hajósok gyülekezőhelye, de a birodalom minden 
nevezetes kereskedővárosának és hajóscéhének nevét megtaláljuk itt. 
Különösen díszes a caralesi (Cagliari) hajósok és kereskedők 
céhhelyisége. A tér három oldalát oszlopcsarnok övezi, a mozaikok 
elefántot, szarvast, delfint, hajót, berakodást, világítótornyokat és 
tengeri szörnyeket ábrázolnak. Egy helyen Crescens hajós vagy 
kereskedő nevét olvassuk, s mellette ott van a napkultusszal 
összefüggő, keleti misztikus jelvény, a szvasztika, vagyis horogkereszt. 
Ez a tér itt a színház mögött, ez volt Ostia szíve, itt lüktetett az üzleti 
élet a leglázasabban, itt halmozódtak a vagyonok, innen irányították a 
hatalmas birodalom  külkereskedelmét. És ha a  mellékutcán 
visszatérünk a főútra, éppen az ostiai vértanúk emlékének szentelt kis 
keresztény kápolna mellett haladunk el. De hogy a kép teljes legyen, 
ott van a közelben a Mithrász-szentély is. 


Még egyszer keresztülhaladunk a nagy fürdőépületen, szemügyre 
vesszük a központi fűtés pompás berendezését és az épület 
márványoszlopait, s aztán kijutunk a Forumra, a város politikai 
gócpontjára. A Forumon a Capitolium beszél a régi római hagyomány 
szívósságáról: márványlépcsője, hat homlokzati oszlopa eszünkbe 
juttatja, hogy hiába hajszolták ezek a bankárok és kereskedők a 
milliókat, mégiscsak rómaiak voltak elsősorban. Róma és Augustus 
temploma az igazi szimbóluma ennek a mindenütt élő és kiirthatatlan 
római hagyománynak. A templom két szobra: a szárnyas Victoria és a 
világbíró Roma istennő szobra ma is tanúja és őrzője ennek az örök 
római gondolatnak. 


Az Epagathus-cég 


A város főútjának vége felé egy jobbra nyíló mellékutcában 
megmaradt az ókori Ostia egyik legnagyobb cégének, az Epagathus és 
Epaphroditus  — gabonakereskedő — cégnek hatalmas  üzletháza. 
Kétemeletes palota volt ez, oszlopos főkapuval, tágas erkéllyel, 
hatalmas ablakokkal; arányos és művészi épület, látszik rajta, hogy 
gazdag emberek építtették; első emeletén oszlopcsarnok, udvarán 


mozaik, s benne megint a szvasztika. Ez a ház tagadhatatlanul őse a 
tipikus reneszánsz palotának, és a feltárt ókori emlékek közt, nem 
akad párja. 


Az egyik mellékutcában Fortuna istenasszony szobra mosolyog a késői 
látogatóra; erkélyek lebegnek fölöttünk, be-benézünk földszinti 
lakásokba, falfestményeken akad meg a szemünk, némelyik ház 
udvarát nyilván kertté alakították; amott egy thermopolium (bár) 
hívja fel figyelmünket: megmaradtak a márványpolcai, amelyeken 
valaha az ételek és italok csábították a járókelőket, a falakon humoros 
festmények ábrázolják a kis étterem csábító és ínycsiklandozó kincseit, 
az egyik falán megvannak még a ruhatár bronzfogasai, az ajtó előtt 
pedig két kis kőpad, ahová a vendégek kiülhettek levegőt szippantani; 
a helyiség fölött megvan a vendéglős erkélyes lakása. Nem messzire 
innen az erkélyes házak sorában kis Diana-kápolna szerénykedik, 
udvarán kút és vízmedence, az udvar körül pedig szobák; ezek közül 
két szobát Mithrász-templommá alakítottak. 


Innen, a Diana utcájából, az ókori Ostia egyik legnevezetesebb 
pontjára jutunk: a legnagyobb megmaradt gabonaraktárba. Ez a 
roppant épület, amelyet oszlopcsarnok vesz körül, máig megőrizte 
raktárjellegét: hetven helyiségében óriási mennyiségű gabonát lehetett 
felhalmozni, s a mellette talált malomkövek s egyéb eszközök arra 
mutatnak, hogy itt nagy péküzemnek kellett lennie. Ostia tudniillik a 
késői császárkorban nemcsak gabonát szállított Rómába, hanem óriási 
mennyiségű kenyeret is. Ilyen raktárépület nem egy volt Ostiában. Ma 
is megbámuljuk azt a hatalmas épületet, amelynek padlójába óriási 
amforák vannak beépítve: ezekben raktározták el - mint valami 
hordókban - a szállításra váró bort és olajat. 


Az athéni Kriton 


Az ostiai ásatások már 1783-ban megkezdődtek, de rendszeresen csak 
1855 óta folynak. Az ásatásoknak ebből a hőskorából Dante Vaglieri 
neve maradt fenn; Ostia jelentőségét tulajdonképpen ő ismerte fel; 
emléktáblája a múzeum falán méltóképpen hangsúlyozza munkájának 
jelentőségét. A mai archeológiai tudomány munkája nem könnyű: 
Ostiát a korai középkorban sokszor kirabolták, aranyásók és 
márványvadászok megtépázták kincseit, de az ásatások egyre 
eredményesebbek és rendszeresebbek, mióta tudós archeológusok 
vették kezükbe Ostia ügyét. 


De Ostia nemcsak a számok és a milliók városa volt; ez a gazdag római 
polgárság művelt emberekből állt; a meggazdagodott kereskedők 
szívesen áldoztak a művészetre. Ostia műkincsei közül mintegy 400 
darab ismeretes Róma és Európa múzeumaiban, de az utóbbi évek 
ásatásainak művészi eredményeit már az ostiai múzeum őrzi. Újabban 
180 műtárgy került elő, szobrok, domborművek, bronzok, ezüst- és 
rézpénzek, 98 mozaikpadló, három márványmozaik, 123 falfestmény. 
A napfényre került műtárgyak közt legértékesebbek a szobrok, ezek 
közt is elsősorban a bikaölő Mithrász, felirata szerint az athéni Kriton 
műve; ez a kiváló szobrász a császárkor elején Rómában élt és 
dolgozott. De a többi művészi szobrok: Thészeusz és Ariadné, Ámor és 
Psyche, Aphrodité Anadüomené, továbbá az oltárok, császárok és 
császárnők arcképszobrai: valóságos remekművek. Nyilvánvaló, hogy 
Ostia méltó volt a római műveltséghez. 


A tenger nem engedi meghalni egykori szerelmesét, az új tudományos 
munka évszázados lappangás után napfényre hozza az egykori 
világkereskedelmi kikötőt, s mint évezredekkel ezelőtt, ma is 
felsorakoznak az ostiai tengerparton a rómaiak mosolygó villái. A 
fővárost ma széles autósztráda és villamos köti össze a tengerparttal: 


az ősi Ostia tengerpartja, a  világfürdő jellegű  Ostia-Lido 
belekapcsolódik a XX. század életének forgatagába... 


AOUINCUM, A VÉGVÁR 


Fél század múlva éppen kétezer éve lesz, hogy a vén Duna először 
látott római sasokat. Nagyot nézhettek a nadrágos, posztóköpenyes, 
szakállas bennszülöttek, mikor hangos zeneszóval bevonultak 
Augustus légiói az illírek és kelták sátor- és gödörvárosába! De akkor 
bámultak el igazán, mikor a légió megépítette állandó táborát, 
mégpedig kőből és téglából, s a katonai kőtábor mellett (a mai Óbuda 
területén) hamarosan megépült a kiszolgált katonák telepe és (a mai 
Aguincumi Múzeum táján) a római polgárváros is. A bennszülött illír- 
kelta lakosság telepének központja fent volt a mai Gellérthegy tetején: 
ez volt a Civitas Eraviscorum, az illír-trák eredetű eraviscus törzs 
fővárosa. Innen figyelték őrszemeik a Duna túlsó partját, a ködbe 
vesző síkságot, ahol gyakran látták a vad és veszedelmes jazig lovasok 
eszeveszett száguldozását. Mikor a körülbelül 10 000 főnyi római légió 
itt megvetette lábát, már a , modern" haditechnika elvei szerint 
gondoskodott az új katonai támaszpont védelméről: a mai Rákos-patak 
torkolatánál és az egykori Erzsébet-híd pesti hídfője mellett erődöket 
épített, s ezekből figyelték a római őrszemek a portyázó jazig és 
esetleg kvád vagy markomannlovasok közeledtét. És innen a Duna 
folyása mentén az egész római határon végighúzódott a limes, a 
határvédő sánc, amely biztosította Pannónia, az értékes római gyarmat 
békés életét és munkáját. Ennek a munkának s vele az augustusi 
birodalom biztonságának négy évszázadon át rendíthetetlen őre volt a 
derék és hűséges II. tartalék-légió, a Légió II. Adiutrix Pia Fidelis. 


Castricius Victor közkatona 


Névtelen római katonák százezrei szolgáltak négyszáz éven át itt a 
fagyos Duna partjain, és táboruk körül lassanként benépesült a 
kiszolgált katonák városa is. Huszonöt évig tartott a katonai szolgálat, 
és bizony nem volt túlságosan kényelmes, de legalább családot 
alapíthatott a katona, s ha kiszolgált, letelepedett a veteránvárosban, 
földet művelhetett, vagy esetleg iparral foglalkozhatott, mindenesetre 
tagja lett valamelyik collegiumnak, vagyis kereskedelmi egyesülésnek: 
ezeknek a tagjai ugyanis, megfelelő havi tagsági díj fizetése fejében, 
ingyenes temetésben részesültek, sőt a , céh" díszes feliratos sírkövet is 
állított a sírjukon. Rengeteg tényleges és kiszolgált katona nevét, 
személyi viszonyait és rangfokozatát ismerjük ezeknek a sírköveknek a 
felirataiból, így maradt meg Castricius Victor közkatona neve; szegény 
fiatalon, harmincnyolc éves korában halt meg itt a messze északon, és 


sohasem láthatta meg többé felső-itáliai szülővárosát, Comumot. 


Sírkövén nemcsak a felirat őrzi emlékét, hanem teljes domborművű 
alakja is, zord harci díszben. 


A város 60 000 főnyi lakossága javarészt a veteranusok közül került 
ki: ezek a kiszolgált katonák, zsebükben a 3000 denarius 
végkielégítéssel, házat és földet vettek, műhelyt nyitottak, sokan meg 
is tollasodtak, s mindenesetre ők tartották kezükben a város 
közéletének irányítását: a kiszolgált közlegények és  altisztek 
pompásan beváltak polgármesternek, tisztviselőnek, papnak, 
ipartestületi elöljárónak. Az aguincumi kisemberek, az ácsok, 
szobafestők, suszterek, mozaikmesterek, lakatosok, építőmesterek 
mind jó ismerőseink a sírköveikről. Mindenki tagja volt valami 
temetkezőegyletnek, s ez gondoskodott a , szép" temetésről és a 
sírkőről. Aguincumban egyesületük, vagyis collegiumuk volt a 
posztósoknak, az ácsoknak, a fegyverkovácsoknak, a tűzoltóknak s 
még a színészeknek is. De ezek elsősorban nem szakmai egyesületek 
voltak: nemcsak mesterségük kérdéseivel foglalkoztak, hanem 
tűzoltással és tagjaik eltemetésének gondjaival. A sírfeliratokból az 
ókori élet színes és mozgalmas képe bontakozik ki előttünk. Titus 
Flavius Secundus, mint sírfelirata elárulja, az aguincumi színtársulat 
monitora, vagyis súgója volt; Leburna színész , magister mimariorum" 
volt, vagyis rendező; majdnem száz évet élt, és ezt vésette a sírkövére: 
, Jó néhányszor meghaltam már, de így még soha!" 


A sírkövek és az oltárok árulnak el legtöbbet ennek a rég elsüllyedt 
világnak életéből. Ha végigjárod a polgárváros múzeumát és kertjét, a 
budapesti Nemzeti Múzeum folyosóit vagy vidéki múzeumainkat, nem 
győzöd számba venni a feliratos kövek százait és ezreit. Ezek a kövek s 
mellettük a sírleletek meglepőn érdekes dolgokat mesélnek Aguincum 
régi életéről; megmutatják a bennszülöttek és a rómaiak öltözködési 
módját,  foglalkozásait, szerszámait, isteneit, köztük főképpen 
Silvanust, az erdők és mezők istenét, akit ezen a vidéken különösen 
tiszteltek: kertészkéssel, faággal, lábainál kutyával ábrázolták. A 
földművelés volt az itteni bennszülöttek ősfoglalkozása, és a római 
polgárváros lakossága is részben földműveléssel és kertészkedéssel 
foglalkozott, az ipar és kereskedés mellett. És ezért volt Silvanus 
ennek a vidéknek Jupitere. Mellette a katonák kedvelt istene Mithrász 
volt, a perzsa eredetű napisten; négy szentélye volt itt Aguincumban, s 
mindegyikben ott volt a nevezetes dombormű: Mithrász megöli a 
bikát, vagyis a sötétséget, az égi világosság ellenségét. 


Jó zsoldja volt a katonának, s ha kiszolgált, végkielégítést kapott, 
továbbá polgárjogot és földet. Ezért a szálas, izmos bennszülöttek is 
szívesen mentek katonának, és ezen a módon mindennél jobban 
munkáltak a bennszülöttek elrómaiasításán. Aguincumnak mintegy 60 
000 polgári lakosából a nagy többség kiszolgált katona volt, és csak az 
elenyésző kisebbség tartozott az eredetileg is polgáremberek közé; 
ezek javarészt iparosok, munkások, rabszolgák, felszabadultak s 
főképp hivatalnokok voltak. A családalapítás nem volt ugyan egészen 
szabályszerű (Augustus ugyanis eltiltotta a katonák házasodását), de 
az együttélést a hatóság tűrte, később megengedte, annyira, hogy a 
római kor vége felé a katona már családjával együtt lakhatott a 
táborban, holott addig a , házastárs"-nak a táboron kívül kellett laknia. 


Pacatus, a műhelytulajdonos 


Aguincum lakossága nagyjából jómódban élt: természetesen nem 
voltak itt milliomosok, római értelemben, de gazdag ember azért 
akadt. A katonaság mindenkinek a megélhetését biztosította. A 
polgárváros sok ezer főnyi lakossága is a  katonaságból élt. 
Legfejlettebb ipar a kerámia volt s mellette a kőfaragás; a szarkofág, a 
sírkő és a fogadalmi oltár valósággal közszükségleti cikk volt itt, s a 
törékeny cserépgyártmányokból is rengeteg fogyott. Vasedényeket 
nem használtak, és ez a magyarázata, hogy az aguincumi s általában a 
pannóniai cserépedényműhelyek nem is tudták fedezni a tartomány 
egész szükségletét, hanem Pannónia jelentékeny behozatalra szorult; 
itáliai és Rajna-vidéki gyártmányok maradványai nagy mennyiségben 
kerültek elő itt Aguincumban. Több edényiparos nevét is ismerjük: 


Resatus és Pacatus volt köztük a két leghíresebb; a másik három 
aguincumi műhely tulajdonosának nevét nem ismerjük. Pacatus 
tekintélyes iparos volt, viselte az elöljárói méltóságot is, pompás áruit 
pedig messzi földekre is szállította, főleg a barbárok területeire. 
Konyhaedényei, tányérjai, korsói, bögréi s főképpen sütőformái, 
valamint díszagyagedényei az ókori provinciális kerámiaipar jobb 
emlékei közé tartoznak. 


Meglehetősen ismerjük Aguincum iparostársadalmát s a céhek életét. 
Legnépesebb lehetett a pékek, cipészek, fuvarosok, építőmunkások, 
ácsok, molnárok, fazekasok céhe, de vannak adataink a szobrászok, 
festők, orvosok és tanítók céhének működésére is. Külön céhük volt a 
tűzoltóknak, külön működött a temetkezési egylet, s külön céhbe 
tömörültek a színészek és a császárkultusz hivatásos művelői is. A sok 
üveglelet arról tanúskodik, hogy  üvegműhely is dolgozott 
Aguincumban. Találtak rengeteg ácsszerszámot, orvosi műszereket - 
nyolc orvos működött a városban -, kis kézi gyógyszertárat, 
mezőgazdasági eszközöket s bronz-és vastárgyak mellett finom 
ékszereket is. 


Meglehetős kényelemben éltek ennek az északi végvárnak lakosai, 
katonák és polgárok egyaránt. Ahová a római légiók elkerültek, 
igyekeztek könnyíteni és szépíteni az életet: ezt bizonyítják mindennél 
hangosabban Afrika ragyogó római városai, Leptis Magna, Sabratha, 
Küréné, Apollónia is. Aguincum is igyekezett megadni lakosságának a 
római kényelemből annyit, amennyit csak itt, a barbár határszélen 
megadhatott. Volt a városnak vízvezetéke és csatornázása, a lakásokat 
és fürdőket központi fűtéssel fűtötték, volt tornacsarnoka, több 
közfürdője, amelyekbe pilléres vízvezetéken vezették, betonba 
ágyazott agyag- vagy ólomcsöveken, a gyógyvizet az Aguincum 
mellett ma is élő gyógyforrásokból. A polgárvárosban az eddigi 
ásatások négy közfürdőt és két magánfürdőt hoztak napfényre; az 
egyik közfürdő mellett vízöblítéses nyilvános illemhely van, de ilyen 
berendezés van a magánházakban is. A városnak igazán városias 
jellegét a bőkezű mecénások adományaiból épült szökőkutak és 
diadalívek adták meg s főképpen az amfiteátrumok: hogy pedig a 
rómaiak mindenütt, ahol várost alapítottak, egy-egy kis Rómát akartak 
teremteni maguknak, azt leghangosabban bizonyítják épp az 
amfiteátrumok. Íme, Aguincumban kettő is volt: egyik a táborban, 
másik a polgárvárosban. A tábori amfiteátrum, az egykori óbudai 
Királyhegy, hatalmas méretű építmény volt: 130 m hosszú, 109 m 
széles, arénája nagyobb, mint a római Colosseumé: 88x65 m, és 15 
000 ember élvezhette benne a gladiátorok élet-halál viaskodását, a 
medvék, bölények, bikák és vérebek küzdelmét egymással és a 
halálraítéltekkel. A polgárváros amfiteátruma kis méretű: 86x75 m; 
ebben 3000 ember szórakozhatott. 


Aelia Sabina, a művésznő 


Nagy ünnepek, győzelmek és császári emléknapok alkalmából a 
körülményekhez képest fényes játékokat rendeztek ebben a két 
amfiteátrumban. Gladiátorok ugyan alig léptek fel, mert itt nem 
tudták megfizetni a kiválóbb gladiátoroknak mai pénzben több ezer 
forintnyi fellépti díját, tehát inkább állatviadalokat tartottak. Persze, 
egzotikus vadállat szintén nemigen kerülhetett ide északra: oroszlánt, 
elefántot, vízilovat, rinocéroszt, zsiráfot, leopárdot, tigrist Aguincum 
játékain sohasem láttak; de volt bőven medve, farkas, vadmacska, 
bika, bölény, és az antilopokat bizonyára őzek helyettesítették. Az 
állatokat nagyobbrészt illír vadászok fogták; ezek egyébként a vadhús 
értékesítéséből tisztességesen megélhettek. 


Különben olcsó volt az élet; kenyér, szalonna, sajt és gyümölcs volt az 
étrend gerince, de természetesen fontos táplálkozási cikk volt a hús és 
a hal is. Augustus idejében akkora volt az aguincumi napszám, hogy 


abból a pénzből egy munkásember öt napig megélhetett. Az általános 
polgári jólétet legjobban bizonyítja, hogy bőven kerültek elő fényűzési 
tárgyak is: ékszerek, elefántcsont faragványok, apró szobrok, 
díszedények, mozaikok és festmények. Ugyanezt bizonyítja a színészek 
jelenléte és a két amfiteátrum is, de talán legjelentékenyebb emléke 
Aguincum kultúréletének a nemrégiben megtalált orgona. 


1931-ben találta meg ezt az orgonát Nagy Lajos, az aguincumi 
múzeum tudós igazgatója (1897-1946), egy régi római épület 
törmelékkel betemetett pincéjében; a gondos ásatás révén előkerült az 
orgona minden fém alkotórésze, és szakemberek ezekből újjáépítették 
ezt a nevezetes ókori hangszert, amelynek eddig ez az egyetlen 
előkerült példánya. Felirata elmondja, hogy Caius Julius Viatorinus, 
Aguincum elöljárója és egyúttal a tűzoltók céhmestere ajándékozta a 
hangszert céhének, i. sz. 228-ban. Az orgona a rómaiak egyik 
legfontosabb hangszere volt; a gladiátori játékokat és állatviadalokat is 
mindig zenével kísérték, s ezekben a zenekarokban a harsona és a két 
kürt mellett - mint egy afrikai mozaik mutatja - mindig ott szerepelt az 
orgona is. De tudjuk, hegy már Nero korában több orgonás 
hangversenyek voltak a császári palotában. Az aguincumi fújtatós 
orgona a tűzoltó-egyesület székházában, a scholában, nyilván az 
énekkar kísérésére és általában szórakozásra szolgált. Bizonyára 
szerepelt a céh hangversenyein is. 


Erre kell következtetnünk abból a feliratból, amely az orgona 
lelőhelyétől nem messzire fekvő római temető egyik szarkofágján 
maradt ránk. Ez a felirat a II. tartalék-légió hivatásos orgonistájának, 
Titus Aelius Justusnak nevét és emlékét őrizte meg az utókor számára. 
Aelius Justus a légió zenekarának a tagja volt; felirata igazolja, hogy a 
katonaságnak már az ókorban is fizetett hivatásos zenekara volt. 
Aelius Justus feleségének, Aelia Sabinának nevét is megőrizte ez az 
értékes felirat. Aelia Sabina, a kitűnő orgonaművésznő, sokat szerepelt 
hangversenyeken, és a közönség igen szerette. Fiatalon halt meg, az i. 
sz. III. századnak közepén, íme, a sírfelirata: 


Drága Sabina, a hű hitves pihen itt, e koporsó 
Börtöne zárja. Remek művész, remekebb az uránál, 
Édes a hangja, csodálatosan pengette a lantot. 

Jaj, lecsapott a halál, jaj, örökre lezárta az ajkát, 
Száz napot is fukarul mért csak huszonöt tavaszához. 
Ámde velünk marad ő, mert népe szívében örökké 
Él a rajongva imádott isteni orgonaművész. 
Boldogan élj, aki olvasod ezt, legyen életed áldott, 

S bánatosan suttogd: Aelia Sabina, pihenj! 


(Révay József fordítása.) 


Csöndes nyári estéken a képzelet eleven alakokkal népesíti be az 
aguincumi rommezőket: az iparoscéhek legnagyobb ünnepén, március 
19-23 közt, amikor a Ouinguatrust tartották, Minerva nagy napjait, 
vagy június 9-én, Vesta ünnepén, hangos ujjongással nyüzsgött a nép a 
polgárváros utcáin; a hatóság ezerszámra osztogatta az ünnepi 
kalácsot, bőven a mézesbort, s bizony itták is a rómaiak és az 
eraviscus parasztok egyaránt, akiknek máskor csak a keserű árpasör 
volt a legfinomabb italuk. Ilyenkor idecsődült a vidék népe is: talán 
Ulcisia Castra(Szentendre) vagy Intercisa (Dunapentele) s esetleg 
Brigetio (Ószőny) egy-egy szépasszonya vagy leánya s velük talán egy- 
egy tiszt vagy polgár is eljött az aguincumi nagy játékokra. De 
Aguincum őrtornyaiban - hiába zengett odalent a városban a muzsika, 
a tánc, a dínomdánom ilyenkor is komoran és elszántan állt a 
légionárius a vártán, szemben a barbár földdel, a hatalmas és hideg 
Duna partjain. 


Az Aguincumi Múzeum szekrényei szárnyakra segítik a fantáziát: itt 
együtt van minden, ami, ha lélekkel nézzük, egyszerre megeleveníti 
szemünk előtt rég halott Duna-parti testvéreink életét. Itt az orgona, 
az utcai lámpa, a mécses, a halotti lámpás, a füstölő, itt az írószerek, 
az orvosi műszerek, a fazekak, tányérok, perselyek, szűrők, a szoptatós 
és illatszeres üvegek, itt az aranymedaillon, görög feliratával: 
, Beszéljenek az emberek, amit akarnak, nem törődöm vele: csak 


szeress, és te is boldog leszel!" Nem sokat változott a szerelem azóta. 


Itt a néger fiúcska meg a kis Ámor bronzszobra, itt csillognak Pacatus 
műhelyének sütőformái, bélyegzői; az aranygyűrűk, fülbevalók, tűk, 
nyakláncok; és itt a kútkáva, kétezer éves dongáival, és a fahordók, 
amelyekben az olajat szállították - mégpedig a bélyegző szerint 


vámmentesen - az aguincumi légió kórházának. 


És a Raktár utcában nemrégiben került elő a föld alól egy cella 
trichora, vagyis lóherelevélalakú keresztény kápolna, az i. sz. IV. 
századból. Így jelenti ez a kápolna a történeti folytonosságot, így fonja 
hozzá a középkort az ókorhoz. 


SOPIANAE, A VIRÁGOSKERT 


A mai Pécs ókori elődje, a római Sopianae úgy eltűnt a századok 
viharában, hogy szinte törmelékei is alig maradtak. Eltűnt, vagy a föld 
alatt lappang: ki tudja? Még a helyét sem ismerjük bizonyosan. Egy 
régi pécsi tudós, Szalágyi István (1738-1796), a pannóniai egyház 
történetéről írt munkájában említi, hogy a pécsi székesegyház 
tulajdonképpen az egykori római tábor helyét és alakját őrzi, s ezért 
van mind a négy sarkán egy-egy torony. Valószínűnek tartja, hogy a 
keresztény kor kezdetén a tábor helyén épült meg a bazilika, s később 
ezt egészítették ki és toldották meg: feltevését támogatja az a 
bizonyosság, , hogy a mai székesegyház helyén valóban 
kultuszközéppont volt már a római korban is, viszont ellene mond 
feltevésének, hogy ezen a helyen, és a közelében római temetőket 
fedeztek fel, márpedig akkor ennek a területnek kívül kellett feküdnie 
a városon, mert a rómaiaknál ősi törvény volt: csak a városon kívül 
szabad temetkezni. 


Az itt talált kövek alig-alig vallanak: Sopianae ránk maradt római 
feliratai jelentéktelenek. Annyit mindenesetre elárulnak, hogy itt is 
voltak tűzoltó-és temetkezőegyletek, mint Aguincumban, itt is volt 
Capitolium, s ahol Capitolium volt, kellett lennie császárkultusznak is. 
Ebben az időben a rómaiak már nem érték be a három capitoliumi 
főistennel: istenné avatták az élő császárt mint minden hatalom 
megtestesítőjét, az állam felségének szimbólumát. Minden nagyváros 
fórumán ott volt a császár oltára, megvoltak a császárkultusz papi 
testületei, s minden év január 3-án valóságos zarándoklás indult meg 
az ilyen gócpontokba, mert ekkor közösen és nyilvánosan áldoztak és 
imádkoztak a császár jólétéért és boldogságáért. Volt császárkultusz 
Sopianaeban is, de a városnak teljesen polgári jellege miatt nem jutott 
igazi jelentőségre. Mivel tehát a fiatal kereszténység itt kisebb 
ellenállásra talált, mint más tartományi fővárosokban, Sopianae 
mélyebben és teljesebben keresztény várossá vált már a IV. században, 
mint a többi, és ezért kevés a római emléke, ezért némák a kövei. 


Suppianus, az ős 


Pedig ha kezűnkbe vesszük a leghíresebb ókori római útikönyvet, a III. 
század elején kiadott Itinerarium  Antoninit, egy pillantással 
megállapíthatjuk, hogy Sopianae fontos közlekedési csomópont volt: a 
Balkán, főleg Sirmium (Mitrovica) felől induló utak itt futottak össze, s 


innen ágaztak tovább minden irányban: Savarián (Szombathely) át 
Carnuntum és Augusta Trevirorum (a mai Trier) felé, aztán Arrabona 
(Győr), Brigetio (Ószőny) és Aguincum irányában. Ez a Savariánál is 
jelentősebb csomópont azért nem lett katonaváros, mert a légiós 
táborokat mindig a határsánc, a limes mentén helyezték el: márpedig 
a limes a Duna mentén húzódott. 


Ez a római város is kelta területen épült, kelta kultuszközéppont fölött: 
a breucus törzs szállása volt, és neve is egy régi breucus törzsfőnök, 
Suppianus nevét őrzi. Augustus császár légiói eljutottak ugyan a 
Dunáig, de Pannónia meghódítása csak mintegy fél század múlva, 
Claudius császár alatt fejeződött be: Claudius koránál régebbi pénzek 
nem kerültek elő Pécs földjéből. Nagyot fordult a város sorsa, amikor 
Galerius i. sz. 292-ben Alsó-Pannóniát kettéosztotta, és déli részét 
feleségéről Pannónia Valeriának nevezte el. Az új tartomány fővárosa 
Sopianae lett: itt volt innen kezdve a tartományi kormányzó, a praeses 
székhelye; Pannónia katonai főparancsnoka továbbra is az aguincumi 
vezénylőtábornok, a dux maradt. 


Pannónia virágoskertje 


Valeria tartomány közigazgatásának feje úgyszólván faluban lakott, 
mert bizony Sopianaenak alig háromezer lakosa volt. S a kisváros 
mégis méltó tartományi székhely volt, mert hegyeinek és erdeinek 
pazar pompájával, dús gyümölcsöseivel és virágzó kertjeivel éppúgy 
elkápráztatta a rómaiakat és bennszülötteket, mint Savaria 
márványragyogása. Pannónia virágoskertje és gyümölcsöse volt 
Sopianae, a természeti szépségek és polgári gyönyörűségek városa, 
igazi hivatalnokváros. Volt itt is elöljáró: két duumvir, volt rendőrség, 
városi tanács, voltak adótisztek, hiszen ezek minden állam támaszai és 
talpkövei, s voltak egyéb hivatalnokok is bőven. Nem hiányoztak a 
kereskedők és iparosok sem, és persze ezen a tündöklő, olaszos tájon 
seregestül telepedtek le a veteranusok. A bíráskodás és a közigazgatás 
latin nyelve s a háromezer római telepes teljesen elrómaiasította a 
várost. 


De azért Sopianae mégsem volt egészen polgárváros: némi csekély 
helyőrséget itt is tartottak, talán kisebb castellumban; ez még nem 
került elő, de a lapisi vadászháznál már kiásták a mecseki római 
őrtorony, a burgus alapjait. Egy kiszolgált katonának a neve is 
megmaradt: Aelius Massius volt az, a X. lovas zászlóalj vezérkara 
mellett teljesített szolgálatot a 2. században; felesége, Flavia Ingenua 
emelt neki sírkövet. Azonban a Mecseken nemcsak burgus volt, hanem 
sok apró telep, község és villa is, éppúgy, mint ma. Mikor aztán a IV. 
században a barbár betörés veszedelme fenyegette a vidéket, a 
környező telepek lakossága betódult Sopianaeba, s ekkor a város 
lakossága hatalmasan meggyarapodott. Addig a castellumtól nyugatra 
volt a polgárváros, és a mai Kossuth utca irányában, a régi római 
országút mentén a temető. Most, amikor a környék lakossága is 
Sopianaeba húzódott, már egybeesett a katonai, polgári, a kultikus és 
temetkezési központ, vagyis itt Sopianaeban is megfigyelhetjük az 
örök folytonosságot, hogy ahol valamikor a bennszülöttek katonai, 
polgári és vallási középpontot teremtettek, ugyanott lett a római, majd 
a barbár, végül pedig a magyar település vallási, katonai és polgári 
középpontja. Ott, ahol valamikor a furcsa nevű Cicereius Homuncio 
fogadalmi oltárkövet állított Gordianus császár üdvéért (i. sz. 241), 
később a törökök dzsámit építettek, ma pedig keresztény templom 
emelkedik fölötte. 


Ókori ismerőseink 


Mondom: a kövek alig vallanak, s ezért kevés személyes ókori 
ismerősünk van Sopianaeban. De azért találkozunk a híres sopianaei 


Crispius család egyik tagjával, aki Juno királynőnek fogadalmi oltárt 
szentelt, és ismerjük Julius Rufust is, aki viszont a Földanyának, Terra 
Maternek állított oltárt a Capitolium környékén, de hogy az istenek 
atyja meg ne haragudjék, abiztonság kedvéért a Jupiter nevet is 
rávésette. És nem is csodálkozunk, hogy a híres itáliai nagykereskedő 
Caesernius-cégnek nemcsak Savariában volt fiókja, hanem itt is, a 
fontos közlekedési csomóponton. A család egyik tagja, Caesernia 
Firmilla itt halt meg, és sírkövének tanúsága szerint itt vegyült el pora 
az anyafölddel. 


Bizonyosan eleven élet lüktetett valamikor ebben a római kisvárosban; 
egyre-másra jöttekmentek Kelet és Nyugat kereskedői, barbárok és 
rómaiak vegyest; sok volt a városban a fogadó, a környéken pedig a 
telepes község, burgus és castellum: s így érthető, hogy edényműhely 
is működött Sopianaeban. Még ez ontotta legbővebben az emlékeket: 
találtak itt mécseseket, Daidalosz és Íkarosz ábrázolással; indás, 
leveles, szőlőfürtös edénytöredékeket s egy nagyon szép terrakotta 
nőfejet; ez bizonyosan helybeli művész alkotása: görögös orr, festett 
száj, körökkel díszített szemöldök, hajháló; még ma is különösnek és 
újszerűnek érezzük ezt a kis remekművet. A műhelyből a használati 
tárgyakon kívül sok fölöslegesnek látszó dolog is kikerült: szatírfejek, 
kakasfejek, apró edények - nyilván gyermekjátékok. Pedig azt hitte 
volna az ember, hogy a brigetiói üvegáru- és játékműhely egész 
Pannónia szükségletét kielégíti. 


Rómaiság és kereszténység 


S mégsem valószínű, hogy Pannóniában készültek azok az 
üvegedények, amelyeknek keresztény jellege felirataik alapján 
kétségtelen. Brigetióban előkerült egy áttört művű üvegedény, 
amelyben üvegszálakból alakított betűk buzdítanak a keresztény 
életre: , Vivas irt Deo? - Élj az Istenben. A sopianaei Krisztus- 
monogramos gyűrűt is máshonnan hozták ide, s azt a zöld 
üvegpoharat is, amely a főtér földjéből került elő. Görög felirata: 
, Igyál, és boldogan élsz örökké? -utalás az áldozati borra, és a 
halhatatlanság keresztény hitvallása. 


A keresztény Sopianae emlékei páratlanul érdekesek: ma már a 
keresztény sírkamrák egész sora ismeretes, javarészt a székesegyház 
előtti térről. Már 1780-ban találtak egy sírkamrát, amely az i. sz. IV. 
században föld feletti temetőkápolnához tartozott. Ebben olyan 
falfestmények maradtak meg, amelyek tökéletes másai a római 
katakombák falfestményeinek, s éppen ezért nincs párjuk ezeknek a 
pécsi emlékeknek sehol a régi római birodalom tartományaiban. A 
festmények ma már, sajnos, nagyon romlottak, s a nedvesség miatt 
napról napra pusztulnak; de világosan felismerhető rajtuk a görög X és 
P betűkből alakított embléma, Krisztus szimbóluma; mellette jobbról- 
balról Péter és Pál apostol, aztán Ádám és Éva, Dániel, Jónás, Noé: 
valamennyien a feltámadás szimbólumai; a hagyományos dús növényi 
ornamentika, benne a virágos, gyümölcsös vagy vízzel telt edény, a 
kantharosz, mellette két madár, amint isznak, vagy csipegetnek belőle: 
a refrigeriumnak, a lélek túlvilági felüdülésének és megenyhülésének 
szimbóluma. A sírkamra téglából épült, tehát nem katakomba, de 
festményei tökéletesen a római katakombák hangulatát idézik; 
bizonyára vándorművészek festették ki, akiknek kisujjában volt a 
katakombák egész szimbolikája. 


Ugyancsak a IV. századból való az a háromkaréjos kápolna, 
úgynevezett cella trichora, amelyet 1922-ben tártak fel; ilyen emlék 
Óbudán is előkerült, de a sopianaei kápolna falai festettek voltak. 
Számos keresztény sírkamra került elő még az évek folyamán, s ami 
még nagyobb ritkaság: 1939-ben felszínre került egy hétkaréjos föld 
alatti épület, valószínűleg kripta, ugyancsak a IV. századból. A 
legérdekesebb az, hogy a sírok és sírkamrák egész sora kerül elő a 
székesegyház környékén és a Széchenyi téren, s mellettük egyszerre 
csak felbukkan egy Mithrász-oltár vagy például a Virtus és Honos, 
vagyis az Erény és Becsület istenségeinektiszteletére emelt oltár, 
amelyet bizonyos Lucius Ulpius Marcellus állíttatott. Így ölelkezik 
római és keresztény kultusz minden ősi vallási középpontban: csak a 
vallás változott, a kultusz öröklődött. 


A barbárok a IV. század végétől kezdve többször is feldúlták 
Sopianaet; feltörték a sírkamrákat és a kőkoporsókat, s minden értéket 
elraboltak belőlük. Az V. század elején a rómaiak szerződés alapján 
átengedték Valeria tartományt a hunoknak: ezek rögtön be is 
vonultak, és uralmukat fosztogatással kezdték; ezt a pusztító munkát 
aztán folytatták a gepidák, keleti gótok, longobárdok, avarok, egészen 
a VIII. század végéig. Nem csoda, hogy ennyi dúlás a római 
Sopianaenak még halvány nyomait is elsöpörte a föld színéről. 


Így élt és így halt meg Sopianae, a római város, ezen a tündéri tájon, 
amely szüntelenül Itália dombos, napfényes vidékeire, Umbria enyhe 
lankáira, illataira és fényeire emlékeztette a hódítókat. És ha köveit és 
embereit el is porlasztotta a mérhetetlen idő, elpusztíthatatlanul él a 
föld alatt rejtett emlékekben s a föld felett a magyar Dunántúl 
műveltségében, a táj elmúlhatatlan hangulatában, kék ég alatt szelíd 
hegyek koszorújában a Mecsek római városa: Sopianae. 


PANNÓNIA TENGERE 


Szép ez az este itt a Balaton csücskében, Keszthelyen: lent a vízparton 
halkan susog a nádas, finoman fodroz a víz, talán a görög istenek és 
nimfák játszanak ott az este derengésében, mint ahogy Berzsenyi 
elképzelte: 


Gyakran mulatóz itt hínaras öblökön 
Néreus, sáskoszorús nympha leányival; 
Gyakran zengeti itt Árion énekét 

A hold fénye alatt gerjedezö vizen... 


(Keszthely) 


Ez a holdfény, mint ezüsthíd, ível át a csillámló víztükrön, mint 
valószínűtlen hídja a képzeletnek, amely  visszavisz messzi 
évezredekbe, mikor a rómaiak éltek, dolgoztak és vigadtak a magyar 
Umbria csodálatos kis tengere, a Pelso, a mai Balaton partjain. 


Keveset emlegetik a Balatont az ókori írók, de annál többet beszélnek 
róla az emlékek: a keszthelyi Balaton Múzeum tárgyaiból színes és 
mozgalmas római élet jelenetei bontakoztak ki, amíg a háború vihara 
el nem pusztította az emlékek java részét. A legtöbb tárgya a közeli 
Fenékpusztáról került ide; karcsú korsók, arany ékszerek, balták, 
zabiák; horgok, kerékagyak, rég elnémult csengők és kolompok. Itt 
volt a szalacskai kelta pénzverő minden kincse és szerszámja: egy 
kilogramm aranypénz, fogók,  vésők, fúrók,  üllők,  verőtövek, 
öntőminták. De legjobban meglepnek a mezőgazdasági eszközök, 
kaszák, sarlók, kacorvágó kések, ekepapucsok. Ha a múzeum néprajzi 
gyűjteményében megnézzük a magyar Dunántúl megfelelő eszközeit, 
döbbenten vesszük észre, hogy kísértetiesen hasonlítanak a 
rómaiakhoz. A múlt század magyar metszőkései éppen olyanok, mint a 
rómaiak: úgy hajlik az élük, úgy tornyosul fel a babukájuk; az 
orvhalászok szigonya pontosan olyan volt a római korban, mint ma; 
egyformák az ekepapucsok, a kaszák, a sarlók. De a római ipari 
szerszámformák is tovább élnek; a mai matuka, a nádvágókés, olyan, 
mint a római volt, olyan a kapa, olyan a kovácsszerszám, olyanok a 
kőművesszerszámok, az ácsbárdok és szekercék. A leltári tárgyak 
mögött a munkás- és parasztélet ősi hagyományai elevenednek meg 
előttünk. 


A kincses Valcum 


A római Balaton legnagyobb nevezetessége Fenékpuszta, az ókori 
Valcum, megerősített tábor. Álljunk meg az egyik őrtorony helyén, 
ahonnan a római katona óriási körben szemmel tarthatta az egész 
környező víztengert, mivel Valcumot akkor minden oldalról víz 
övezte: a Hévíz mocsarai és a Balaton, csak a keszthelyi burgusszal 
kötötte össze keskeny földnyelv. Nyugat felé Pogányvár, Zalavár, 
Pusztaszentegyház római őrtornyainak nyomai, amott a badacsonyi 
óváron a római őrtorony alapfala. Az Antalhegyen római kősírok 
kerültek elő, Győrökön római villa maradványai, Badacsony földjéből 
pompás bronztárgyak, apró szobrok, köztük a híres Abundantia, a 
Bőség szobra, a vidéki szobrászat remeke, a szőlő koszorúzta, 
gyümölcsillatos táj bőségének szimbóluma. A hagyomány emlegeti 
Tiberius és Nero császár látogatását, s nem ok nélkül, mert érdemes 
volt megnézni és élvezni a táj és a tó szépségeit: itt is villák 
gyöngysora koszorúzta a partot, mint Baiae tündéri öblében, s a 
szőlőkben itt is hangos és vidám dal zengett, mint távoli itáliai 
szüreteken. 


Ragyogó napfényben fürdik a táj, nyári meleg ölel körül; amerre a 
szem ellát, dús fű, virágos rétek, zöldellő fenyők. De egyes helyeken 
mintha kiszáradt volna a fű: egyenes vonalban száraz fűsáv húzódik, 
néhol kör alakban kiugrik, vajon mi lehet ez? A föld alatti ókor 
jelentkezik ilyenkor: forró nyári időben mindig kiszárad a fű ott, ahol 
alatta római fal rejtőzik. Ezért mutatja meg pontosan a légi felvétel az 
egykori római várfalak helyét. Szóval Fenékpuszta nagy erősség volt 
valamikor, s egyszerű a magyarázat, miért építettek a rómaiak várat 
erre a víz övezte földnyelvre: Valcum fontos utak gócpontja volt. 
Ellenőrizte a  poetovio-savariai  (Ptuj-Szombathely) utat, az 
úgynevezett borostyánutat; kétségtelenül itt haladt át Brigetio felé is 
az út; a sopianae-savariai utat pedig meg is szakította itt a víz: itt csak 
csónakon lehetett átkelni, és ezt az átjárót védte Valcum. Mint 
nyugaton a  fenékpusztai erősség, úgy északon  Crispiana 
(Bakonyszentlászló), a Sió kifolyásánál pedig Tricciana (Ságvár) 
őrködött a római Balaton békességén. A valcumi vár a XIV. században 
még állt, sőt Bél Mátyás a XVIII. században még látta védőműveinek, 
tornyainak és sáncainak maradványait. 


Keszthely kolostorai és a Festeticsek istállói Valcum római tégláiból 
épültek. 


Fenékpuszta a Balaton ókori kincseskamrája. Itt már a múlt század 
közepe óta évente mintegy hat kilogramm római pénz került elő, és 
ami a legértékesebb: sok feliratos kő, de ezeket javarészt beépítették a 
grófi kastélyba meg az istállókba, a bélyeges téglákkal együtt. A vár 
alakja valószínűleg nem volt szabályos; balatoni oldalán talán nem is 
volt fal; meglevő három oldala szokatlanul nagy méretű: 385x370x226 
m, északnyugati tornyának pedig 17 m az átmérője. A vár területén 
lakóházak is előkerültek, középületek is, mind központi fűtéssel, és a 
római mindennapi életnek ezernyi emléke: üstök, fazekak, szerszámok, 
házi és mezőgazdasági eszközök, szigonyok és horgok, töméntelen 
mennyiségben. S nemcsak az élet, hanem a halál is ránk hagyta 
emlékeit: kelta, római, hun-avar és magyar sírok rétegeződnek itt 
egymás fölé; több mint háromszáz római sírt nyitottak fel, s ezek csak 
úgy ontották a gazdag sírleleteket, az ékszereket és üvegedényeket. És 
előkerült egy aranygyűrű, benne a véset: , Utere felix? -Viseld 
boldogan. Titkok tudója, s már nem tudja megmondani: ki adta, kinek 
s miért? 


Római pince 


A római Balaton déli partjáról nincsenek felirataink: csupa mocsár volt 
ez az ókorban, Galerius császár csapoltatta le a vadvizeket az i. sz. IV. 
század elején; a siófoki zsilipeket is ő építtette, hogy csatornán a 
Dunába vezesse a Balaton fölösleges vizét; a zsilip alapfalai ma is 
megvannak, mint a római duzzasztógát maradványai Romkúton. 
Ságvár a római Tricciana erődítmény fölé épült, mégpedig római 
téglákból és sírkövekből. Fonyódon központi fűtéses római villa romja 
került elő, s végig a Balaton környékén: oltárok, síremlékek, művészi 
bronzedények, fürdők, őrtornyok; Kékkúton keresztény bazilikák, oltár 
a nimfáknak a savanyú vízforrás mellett és sok-sok oltár Liber 
Paternek, a bor istenének! Taliándörögdön találtak egy kis ólomlapot, 
a trák  Kabir-istenek szimbólumainak bonyolult ábrázolásaival, 
Balácapusztán nagy kiterjedésű római nyaralót, központi fűtéssel, 
stukkókkal, remek mozaikpadlóval, szüretet ábrázoló falfestménnyel. 
Tihany hegyén római burgus vigyázott a vízre; Tihanytól nyugatra 
akis Örvényes község római település emlékét őrzi: ezek közt 
különösen fontos és páratlanul érdekes a hatalmas kovácsműhely; 
Balatonfüreden fürdőház került elő, bizonyságul, hogy már a rómaiak 
is használták szénsavas vizét, és egy cseppet sem csodálatos, hogy 
Csopakon római pincét találtak. Nem nagy, de jó hűvös: 1,50 m széles, 
2,10 m mély, és a falában háromoldalt kőpad; nem kétséges, hogy a 


borozgatás ősi szertartásának kápolnája volt ez a hűvös, félhomályos 
boltozat. A Balaton-parti egykori vulkánok borát megbecsülték hát a 
rómaiak, s innen van a sírokon, oltárokon s egyéb emlékeken a sok 
szőlőfürt, a szőlővessző és Bacchusoltár, valamint Silvanus-szobor és - 
oltár; ezt a Silvanust a pannóniai parasztok ruhájában és mindig 
metszőkéssel ábrázolták. 


Csakhogy a csopaki kedélyes borozgatás sehogy sem tetszett az 
aguileiai bornagykereskedőknek; ha a tartományok derűre-borúra 
telepíthetnek szőlőt, akkor a remekül megszervezett itáliai bortermelés 
és borkivitel hamarosan összeomlik. Tehát cselekedtek: i. sz. 88 körül 
megjelent Domitianus császár híres törvénye, a Lex Manciana, amely 
elrendeli, hogy a tartományokban fokozni kell a gabonatermesztést és 
csökkenteni a  szőlőművelést, mert biztosítani kell Itália 
gabonaellátását. Az állam ezzel az ürüggyel annyira vigyázott a 
nagytőkések érdekeire, hogy a békeszerződésekbe is külön szakaszt 
vettek be, amellyel megtiltották a legyőzött népeknek a szőlőművelést, 
és kötelezték őket a szőlők kiirtására. A pénzemberek hű szolgája, 
Cicero már korábban felfedi az ilyen rendelkezések titkos rugóit: , Mi, 
rómaiak nem engedjük meg az Alpokon túl lakó népeknek, hogy szőlőt 
telepítsenek, csak azért, hogy a mi termékeinknek nagyobb forgalmat 
és jobb árat biztosítsunk." 


Aranyhegy 


Kétszáz évbe telt, míg végre Probus császár egyetlen tollvonással 
megszüntette a szőlőművelési tilalmat, sőt elő is mozdította a 
tartományokban a szőlőművelést azzal, hogy katonáit is befogta 
szőlőtelepítésre. Pannóniai születésű ember volt, s vincellér fia: ez 
mindent megmagyaráz. 


Probus intézkedése nyomán egész Pannóniában felvirágzott a 
szőlőművelés. Az ókori Antianae, a mai Baranyabán 240 m magas 
szőlőhegyét már a rómaiak Mons Aureusnak, Aranyhegynek nevezték, 
az aranyszínű szőlőfürtök hegyének. Bacchus-oltárok és feliratok 
bőven kerültek elő Antianae földjéből. Egy felirat arról beszél, hogy 
valaki egyszerre több holdon telepített szőlőt, és tisztán olvasható 
soraiban ötféle szőlőfajtát emleget. Egy fogadalmi oltárkő hálát ad a 
pompás termésért: a kövön parasztot ábrázolt a művész, amint 
tömlőből hatalmas agyaghordóba bort önt; felesége mögötte lépked, 
fején szőlőskosár. Felirata elmondja, hogy az oltárt Sextus gazda 
állította, hálából Liber Paternek. És felbukkan képzeletünkben Alisca, 
az ősi telephely, a mai Szekszárd. Ma is áldott szőlőhegyek övezik a 
várost, a római Szekszárd népe is e napsütötte hegyoldalak tüzes borát 
itta. Azon a fehér márvány koporsón, amelyet itt találtak 1845-ben, 
kacskaringós szőlőindák futnak keresztül-kasul: igazi szimbólumai a 
városnak. De ez a kőkoporsó azért is nevezetes, mert jól eldugaszolt 
üvegben keménnyé sűrűsödött anyagot találtak benne; megállapították 
róla, hogy bor, olaj és méz keveréke, valóságos nektár, istenek itala. 


DÁCIA ARANYORSZÁG 


Az ókori Dácia nyugati határa Mursa (Osiek - Eszék) táján volt, majd a 
Tisza-Maros szöge alatt északkeletnek húzódott Porolissum (Mojgrád) 
fölött, és lapos ívben keletnek fordult, s Olbia (Nyikolajev) gyarmatnál 
végződött, a Borüszthenész (Dnyeper) torkolata táján. Déli határa a 
Duna vonala. Látni való, hogy az ókori Dácia jóval nagyobb volt, mint 
a későbbi Erdély, és Erdélyt valóban csak azért szoktuk azonosítani a 
Erdély volt. Az öreg Hérodotosz már félezer évvel i. e. emlegeti Erdély 
aranyát és harcias lakóit, az agathürszoszokat, és Nagy Sándor 
történetéből tudjuk, hogy hamarosan, alig kétszáz év múlva, kitúrta 
őket helyükből egy keménykötésű trák népfajta, a géták, akiket 
dákoknak is neveztek. Ettől fogva, vagyis i. e. 335-től mintegy hatszáz 
éven át Erdély története szorosan összefügg előbb a görög, majd a 
római történelemmel. Nagy Sándor után azonban a görögök már nem 
sokat törődtek a messzi dákokkal, a rómaiak is csak hírből ismerték 
őket, mindaddig, amíg egy másik barbár néptörzs szövetségeseiként 
szembe nem kerültek a csatatéren Minucius Rufus római tábornokkal 
(i. e. 110). Egy másik római tábornok, Caius Scribonius Largus i. e. 76- 
ban eljutott Dácia határáig, de a sötét őserdők láttára visszafordult. 
Mikor azonban a rómaiak egyre jobban terjeszkedni kezdtek a Balkán 
félszigeten, maguk a dákok gondoskodtak róla, hogy minél előbb 
megismerkedjenek velük a világ akkori urai. 


Nos, mit hallottál a dákokról? 


Horatius egyik szatírájából tudjuk, hogy i. e. 35 táján, ha két ember 
találkozott az utcán, nem azt kérdezték egymástól: , Hogy vagy?", 
hanem ezt: ,Nos, mit hallottál a dákokról??"? A dák volt az ókor 
titokzatos népe: valóságos legendákat beszéltek hatalmukról és 
birodalmukról és első királyukról, Burvistáról (Boerebisztész), a dák 
Napóleonról, aki negyedmilliós hadsereget szervezett, és tűzzel-vassal 
pusztította a Balkánt, rabolt és hódított. Ez azonban már a rómaiakat 
érdeklő terület volt, tehát súlyosan érintette Róma érdekeit Burvista 
hatalmaskodása. Tudták, hogy már Caesar készülődött ellene, halála 
után pedig Octavianus sorra kiépítgette a stratégiai pontokat, hogy 
alkalmas pillanatban megindíthassa hadjáratát Burvista ellen. De a 
barbár Napóleon hamarosan meghalt, utódait pedig az új császár 
inkább diplomáciai eszközökkel és fogásokkal igyekezett levenni 
lábukról, mint erőszakkal. Volt egy pillanat, amikor Kotyso dák király 


majdnem feleségül vette Augustus császár leányát, a szépséges és 
hírhedt Juliát. Azonban a dákok már i. e. 10-ben megint megtámadják 
a rómaiakat, mégpedig érzékeny  pontjaikon, Pannóniában és 
Moesiában. A római tábornokok nemcsak elbánnak velük, hanem 
mintegy 150 000 harcias és vad dákot át is telepítenek a Duna jobb 
partjára. Ennek az örökké forrongó és nyughatatlan népnek igazán 
csak egy Burvista-féle vezérre volt szüksége, hogy komoly gondokat 
okozzon újra a római birodalomnak. 


Dekebal, a dákok hőse 


Nemsokára ez a vezér is megérkezett Dekebal király személyében. Ez a 
rendkívül tehetséges és okos uralkodó hamarosan megszervezte népét, 
átvett a rómaiaktól mindent, aminek háborúban és békében hasznát 
vehette, s ezt javarészt annak köszönhette, hogy Domitianus császár, 
miután Dekebal egymás után megverte Róma tábornokait, a 
szégyenletes békében arra is kötelezte magát, hogy mindenféle 
mesterembert és szakembert küld Dáciába az iparosok és a katonák 
kiképzésére. Ezek a római , tanosztagok?" eredményesen működtek, s 
Domitianus egyszer csak azon vette észre magát, hogy megint egy dák 
nagyhatalom fenyegeti birodalmát. 


A veszedelmet növelte a római becsületen esett gyalázat is: a dákok 
Cornelius Fuscus tábornoktól egy légiósast zsákmányoltak. Éppen 
ezért Traianusnak első és legfontosabb uralkodói gondja volt a dák 
kérdés elintézése. 


Traianus az akkori haditechnika minden furfangjával és vívmányával 
igyekezett biztosítani vállalkozása sikerét. A vállalkozás célja volt: 
Dácia meghódítása. Utakat és hidakat, erődöket emelt, ostromgépeket 
gyártatott: a Duna vonala valóságos ókori erődvonallá vált (szinte 
olyanná, mint az első világháború Maginot-vonala), mégis azzal a 
lényeges különbséggel, hogy ezt a Traianus-vonalat nem lehetett 
megkerülni. A Duna jobb partján remek hadiutat vágatott a sziklába, 
az erődöket megrakta helyőrséggel és hadigépekkel, az összekötő 
szolgálatra könnyű numidiai lovasságot alkalmazott; a hatalmas 
folyamon a dunai flottilla, a Classis Flavia Moesica gyorshajói 
cirkáltak, és segédkeztek a csapatszállításban és hajóhidak verésében. 


Az első hadjárat (Ci. sz. 101-102) rendkívül elkeseredett és véres 
küzdelmek után Dekebal vereségével végződött; a dák király kénytelen 
volt lealázó feltételekkel békét kötni, Traianus pedig Rómában fényes 
diadalmenetet tartott, és felvette a Dacicus nevet. Dekebal elfogadta a 
megalázó feltételeket, de csak azért, hogy új harcra készüljön. 
Csakhogy ezt bölcsen tudta Traianus is. A si vis pacem, para bellum - 
ha békét akarsz, harcra készülj elve már akkor is érvényes volt: hogy a 
dák fronton békét teremtsen, fel kellett készülnie az új háborúra, a 
végső leszámolásra. 


A sas visszarepül 


Rómában, Traianus forumán ma is áll még az a domborműves 
diadaloszlop, amelyet a hálás római nép Dácia legyőzőjének emelt. Az 
oszlopot csigavonalban borító domborműsorozat valóságos kőbe vésett 
történelem: megörökíti a hadjárat legfontosabb mozzanatait s végül a 
dákok megsemmisítő vereségét és  Dekebal tragikus végét, 
öngyilkosságát megsemmisült országa romjain. Dekebal még az utolsó 
pillanatban nagy ravaszsággal magához csalogatta Longinust, a 
Minerva-légió parancsnokát, és letartóztatta, hogy ezen a réven 
kedvezőbb békefeltételeket csikarjon ki. Traianus kínos helyzetben 
volt, de Longinus hősi elhatározással megoldotta a nehéz kérdést: 
öngyilkos lett. Traianus most már villámgyorsan cselekedett, 
úgyszólván lerohanta Dekebal hadseregét, és irtózatos vérengzés után 
megsemmisítette. A király meghalt, a hadsereg és a nép megadta 
magát, annak a néhány száz férfinak és asszonynak kivételével, akik a 
király példájára ugyancsak öngyilkossággal vetettek véget életüknek. 


A hadjárat sikerének nem utolsó feltétele volt a pompás technikai 
előkészítés. Ennek a mérnöki munkának is kimagasló ténye az állandó 
Duna-híd megépítése a mai Turnu Severin (Turris Severini) mellett. A 
híd tervezője és építője damaszkuszi Apollodórosz hadmérnök, aki 
Traianus egyéb nagyszabású építkezéseit is vezette. Az ókor egyik 
technikai csodája volt a remek kőhíd, amelynek egyes pillérei még ma 
is megvannak. Sajnos, nem sokáig állt. Hadrianus császár (i. sz. 
117-134) mindenképpen szerette volna túlszárnyalni Traianus 
dicsőségét, és úgyszólván rendszeresen rombolta Traianus 
építményeit. Azzal a megokolással, hogy az állandó Duna-híd csak 
megkönnyíti a barbárok folytonos betörését a  provinciába, 
leromboltatta, a nagyszerű  építőművészt, Apollodóroszt pedig 
kivégeztette. A történetírók feljegyzik, hogy a hatalmas mű 
lerombolása majdnem, több munkába és költségbe került, mint 
felépítése. 


De Traianus dicsőségét sem utolérni, sem elhomályosítani nem tudta 
egyik utóda sem. Nemcsak meghódította Dáciát, hanem tartománnyá 
szervezte, belekapcsolta a birodalom életébe, elindította a katonai és 
polgári közigazgatást, és nekilendítette a gazdasági élet vérkeringését. 
Miután lépésről lépésre birtokba vette az országot, a dák főváros, 
Sarmizegethusa romján felépítette az új provincia székhelyét, a 
Colonia Ulpia Traiana nevet adta neki, s addig nem nyugodott, míg a 
zsákmányolt sast is vissza nem szerezte. 


A légiók emelt fővel állhatták meg Dácia földjén. A sas visszarepült. 


Aranyország 


Nyilvánvaló, hogy Dáciára s főképpen Erdélyre nemcsak stratégiai 
okokból volt szükségeRómának: kellett, nagyon kellett az aranya is. 
Éppen ez magyarázza meg, hogy az erős római uralom alatt is alig volt 
idő, amikor Dácia erdélyi része tartós békét élvezhetett. A Traianus 
utáni jólétet és békés virágzást nyomon követik Marcus Aurelius alatt 
Ci. sz. 161-180) a barbárok sorozatos betörései. Kitűnő helytartók 
kormányozzák ugyan Dáciát, vitézül verekednek a barbárokkal, de 
bizony a szarmaták, alánok, gótok és egyéb barbár törzsek étvágya 
egyre nő, Aranyország tüzeli a képzeletüket. Még két császárnak 
sikerült gyökeresen rendet teremtenie Erdélyben: az egyik Philippus 
Arabs Ci. sz. 244-249), aki alatt , Boldog Dácia" (Dacia Felix) felírású 
érmeket vernek, a másik Decius (i. sz. 249-251), akit Dácia második 
alapítójának nevez a történelem. De valójában ez az Aranyország 
mindig nagyon drága tartománya volt a birodalomnak: tenger pénzbe 
és vérbe került a megtartása. A III. század folyamán a barbár nyomás 
annyira erősödött, hogy Aurelianus császár (i. sz. 270-275) elhatározta 
Dácia feladását. 271-ben kivonta csapatait Dáciából, és az 
Aranyországot átengedte a beözönlő gótoknak és vandáloknak. 


Rendkívül érdekes jelensége a dáciai római uralomnak, hogy az 
őslakosságot úgyszólván teljesen kiirtotta vagy kitelepítette. Ezt 
nemcsak egykori történeti adatok igazolják, hanem a legújabb 
tudományos irodalom is megdönthetetlenül bebizonyította. Az Erdély 
földjén talált római feliratanyag dák névkincse oly elenyészően 
csekély, hogy a dák népnek valóban csak egészen gyér töredékei 
maradhattak ott a római uralom alatt. De éppilyen jellemző az is, hogy 
az ősi dák város- és településnevekből egyáltalán semmi sem maradt 
meg; ez pedig lehetetlen volna, ha tovább is tekintélyes számú dák 
népesség élt volna Dácia földjén. 


A római uralom óta valóban alig élt már ott dák népfajta, s a legyőzött 


és megsemmisített nép töredékei beleolvadtak az új telepesek népébe, 
vagy pedig kihaltak. Az új tartományt elözönlötték a telepesek. Seneca 
mondja, hogy ahol győzött a római, ott mindjárt meg is telepedett. A 
római gyarmatosítás valóban Augustus szellemében működött: a 
legyőzött népet rá akarta édesgetni a békés munkára, be akarta vonni 
a római kultúra körébe. Ezért a hódítás után azonnal következett a 
gyarmatosítás: földet kaptak a kiszolgált katonák (a húsz évet szolgált 
veteranus végkielégítése már Augustus korában akkora összeg volt, 
mint manapság több esztendei magas fizetés), munkát és 
elhelyezkedést a letelepülő iparosok és kereskedők. A légiók adták az 
új tartomány szilárd vázát, biztosították a békés termelőmunkát. A 
három Dácia (Porolissensis, Apulensis, Maluensis) három kerülete volt 
a provinciának, de mind a hármat egy kormányzó igazgatta, 
mindössze két légió védelme alatt; Dácia helyőrsége volt az 

I. tartalék-légió és a XIII. ikerlégió (Legió I. Adiutrix és Legió XIII. 
Gemina). Dácia katonai megszállásának alapelve a bányavidék 
védelme volt: ezért az erődök, helyőrségek és táborok több övezetben 
ölelték körül éppen Erdélyt, a tartomány legértékesebb részét. A két 
légió állomása Apulum (Alba Julia -Gyulafehérvár) és Potaissa (Torda) 
volt, a határoknál gyengébb csapatrészek állomásoztak, mert a hegyek 
úgyis elegendő védelmet nyújtottak. A katonai állomásokat és a 
mellettük keletkezett helységeket kitűnő hadiutak kötötték össze, bár 
igazi városa csak egy volt a tartománynak: a Sarmizegethusa helyén 
épült Ulpia Traiana. A telepek többnyire a hadiút mentén keletkeztek, 
ami egészen természetes; megfigyelhető, hogy e hajdani apró telepek 
helyén ma is lakott helyek, sőt néhol tekintélyes városok vannak. 
Tibiscum (Caransebes — Karánsebes környékén) után Ulpia Traiana 
következett keleti irányban, majd Ad Aguas (Calan — Kis-Kalán), 
Germisara (Cigman — Csigmó), Apulum, Brucla (Aiud — Nagyenyed), 
Salinae (Vintul de Sus — Felvinc), Potaissa, Napoca (Kolozsvár táján), 
Optatiana (Garban — Magyargorbó). Nevezetes helységei voltak még 
a tartománynak: Ampelum (Zlatna — Zalatna) és Alburnus Maior 
(Rosia  Montaná - Verespatak), a  bányaigazgatás és az 
aranybányászat gócpontjai. 


Ezeken a telepeken az iparosok és kereskedők, valamint a 
bányatulajdonosok és bérlők voltak a gazdasági élet tényezői. Ezek a 
polgári elemek céhekbe tömörültek, mint a birodalom egyéb részeiben 
is; feliratos nyomai maradtak a földmérők, kovácsok, ácsok, építészek, 
posztósok, tűzoltók, hajósok, bányabérlők collegiumainak, vagyis 
céheinek. Ezek a céhek mind elsősorban az állam és a hadsereg 
érdekében dolgoztak. Dácia természeti kincseit mind ismerték a 
rómaiak, és ki is aknázták: művelték a sóbányákat, bányásztak ércet, 
és üzemben tartottak vasműveket (Ghelar —  Gyalárnál még a 
bányászszerszámokat és a kohászati eszközöket is megtalálták az 
ásatások folyamán), voltak kőbányáik és mindenekfelett lázasan 
bányászták és termelték az aranyat; foglalkoztak aranymosással és 
aranybányászattal Offenbányán (Ofenbaia), az Aranyos (Aranies) 
völgyében, az Abrud-völgyben Verespatakon (a Csetátye Mare 
hegyben öt római aknát találtak) s más helyeken. 


Aranybányászattal már a dákok is foglalkoztak, a rómaiak csak 
folytatták a munkájukat. Traianus mindjárt a foglalás után ide 
telepítette korának legkitűnőbb  aranybányászait, az  Adriai- 
tengerparton (a mai Albánia területén) lakó pirustákat, akiknek 
Verespatak volt a telepük. Rengeteg bányászeszköz, bányamécs, 
aranytárgy és felirat került elő a római bányákból, s ezek révén főleg a 
római aranybányászat technikájáról és szervezetéről tájékozódhatunk. 
Tudjuk, hogy óriási mennyiségű nemesfém, főképpen arany, vándorolt 
innen Rómába; ismerjük a bányaigazgatás szervezetét; tudjuk, hogy az 
igazgatóság központja Ampelum volt: itt  hivataloskodott a 
bányaigazgató, aki konzuli rangban volt, és csak a tartomány katonai 
parancsnoka volt magasabb rangú. Tudjuk, hogy a bányák levegőjét 
szélaknákkal tisztították, a ránk maradt apró bányászszobrokon látjuk, 
hogy a kőzetet bőrzsákokban szállították ki a tárnákból, s a kemény 
kőzetet tűzzel és ecettel lazították; vagyis ez volt az ókori robbantás 
eszköze, az ókor dinamitja. A meglazított kőzetet óriási kalapácsokkal 
zúzták szét; dolgoztak vésővel, érctörő kézimozsarakkal és őrlőkkel. 
Az egyik római bányaüregben a kéziőrlő mellett megláncolt csontvázat 
találtak: elképzelhetjük, milyen keserves munkát kellett végezniük 


ezeknek a szerencsétlen rabszolgáknak. 


A porrá őrölt kőzetből deszkalapokon kimosták az aranyszemcséket. A 
római bányák üregeiből megállapíthatjuk, hogy a római uralom nem 
egészen kétszáz éve alatt valóságos rablógazdálkodás folyt az 
aranybányákban, így érthető, hogy a birodalom minden részéből 
tömegesen telepítettek rabszolgákat a bányavidékekre. A római 
bányászat emlékét nemcsak a feliratok, hanem a leletek: feszítővasak, 
csákányok, vésők, kalapácsok, mosóteknők, lámpák,  vízmerítő 
kerekek, érmek, ékszerek, szobrok, őrházak, vízvezetékek őrzik, vagy 


legalábbis őrizték a múlt század közepéig, mert azóta bizony sok 
elpusztult ezekből a páratlanul érdekes leletekből. 


Mennyibe kerül egy rabszolgalány? 


De megmaradtak az egykori római Erdély életének legérdekesebb 
emlékei: azok a viasztáblák, amelyeket 1786-1788 közt találtak a 
verespataki római bányaüregben. Ez a 25 darab viasztábla akkor 
került a tárnákba, mikor Marcus Aurelius császár alatt, a markomann 
támadás elején, a bányászok a tárnákba menekültek, ott eltorlaszolták 
magukat, és legelőször is elrejtették a viasztáblákat, mert ezek fontos 
okiratokat tartalmaztak. Aztán mégis kénytelenek voltak elmenekülni, 
és otthagyni az okmányokat: akkor még nem tudták szegények, hogy 
ezekre az értékes iratokra többé senkinek sem lesz már szüksége. 


A viasztáblák, amelyeknek egy része a budapesti Nemzeti Múzeumban 
van, különféle jogi természetű okiratokat tartalmaznak. Van köztük 
adásvételi szerződés, társas szerződés, bérleti szerződés, hitellevél, s 
különösen érdekesek azok az okiratok, amelyek rabszolgák 
adásvételéről szólnak. Az okiratok szigorún megtartják a jogi 
előírásokat, és formulájuk megegyezik a Pompejiben talált viasztáblák 
jogi szerkezetével; csak ezek a verespataki viasztáblák talán még 
érdekesebbek, mint Jucundusnak, a pompejibeli bankárnak ránk 
maradt irattára. Érdekes a verespataki viasztáblákon a sok helynév és 
személynév, s érdekes néhány jogügylet. Az egyik szerződésben 
Andueia Batonis megvesz egy fél házat Veturius Valenstől 300 
denariusért (kereken 300 aranyforint) Alburnus Maiorban, a pirusták 
utcájában, Acceptianus és Ingenuus házai közt, és kiköti, hogy a 
házhoz tartozó utcarész is őt illeti; a szokatlan kikötés magyarázata a 
helyi viszonyokban rejlik. A szerződés kelte: 159. május 6. 


Egy másik szerződésből megtudjuk, mennyibe is került ebben az 
időben egy kis rabszolgalány. Maximus Baronis megveszi Dasius 
Versonis pirustától a hatéves kis rabszolgalányt, Passiát; a szerződés 
hangoztatja, hogy a kislány makkegészséges, nem tolvaj, jóindulatú; a 
vételára 205 denarius. Ha meggondoljuk, hogy ezért a pénzért 
akkoriban egy jó szakácsot vagy egy közepes elemi iskolai tanítót is 
lehetett venni, arra kell következtetnünk, hogy a kis Passia nagyon 
értékes árucikk lehetett. A szerződés 139. március 17-én kelt, tehát 
több mint 1800 évvel ezelőtt. Vajon milyen élete lehetett ennek a 
, drága" kislánynak? 


Licinius Mucianus tábornok, Dácia hőse 


És ha a viasztáblákat s a többi feliratokat tovább nézegetjük, 
önkéntelenül is felmerül bennünk a kérdés: vajon milyen lehetett az 
életük azoknak a nagyuraknak, tábornokoknak és kormányzóknak, 


főpapoknak és elöljáróknak, bányaigazgatóknak, rabszolgáknak és 
művészeknek, akiknek a nevei a sors különös szeszélyéből ránk 
maradtak, s mint testetlen árnyak élik tovább elmúlhatatlan életüket? 
Vajon ki lehetett az a Talio nevű rézműves, aki a Targu Sacuescben 
(Kézdivásárhely) 1845-ben talált római réztálat remekelte? Valóban 
remekműnek tarthatta alkotását, hogy belevéste a nevét! Néhány száz 
név kavarog előttünk a feliratok szövegeiben: helytartók, mint Caius 
Marius Drusus, a XIII. légió parancsnoka; vagy Lucius Marius, Dácia 
örökös konzulja; vagy Marcius Agrippa, aki érthetetlenül szédületes 
pályát futott meg: előbb Pannónia, majd Dácia helytartója lett, az 
állam egyik oszlopa, holott pályáját mint derék fodrász kezdte 
Rómában! Ki lehetett és mit művelhetett arasznyi életében Publius 
Aelius Rufinus, az apulumi földmérőcéh mestere és fővédnöke? Avagy 
Titus Fabius Ibiomarus, az aranybányabérlők céhének főtitkára? 
Ismerjük vagy tizenöt bányaigazgató nevét, és ránk maradt Caius 
Curtius ezredesnek a felirata, amelyet hálából állított neki Ulpia 
Traiana közönsége, s ott vannak a feliraton a jellegzetes betűk: A. A. 
A. F. F. (auro argento aeri flando feriundo), amelyek a pénzverés latin 
műkifejezését rejtik. Ezekből a betűkből állapították meg, hogy 
Erdélyben római pénzverő műhely is működött, mégpedig Philippus 


Arabs császár alatt; itt verték az ő idejében tartott római ezredéves 
ünnep emlékérmeit. 


A kormányzat kegyetlenül behajtotta az aranyat a kincstárnak, de 
bizony voltak urak, akik jócskán megszedték magukat; ezt igazolja, 
hogy a művészetnek is értékes emlékei kerültek elő Erdély földjéből, 
ha töredékekben is; sőt megmaradt egy művész neve is: Mestrius 
Marinus festőművész megörökítette nevét. Vajon ismerték a nevét 
annyian, mint a híres és vitéz tisztekét és hadvezérekét? A vér és vas 
korszaka volt az: s mégiscsak a katonák voltak a népszerűbbek: egy 
Rustilius Cocles nevű derék törzstiszt, aki Sarmizegethusa ostrománál 
tüntette ki magát, vagy hogy a rengeteg katonanévből éppen a 
legfényesebbet ragadjuk ki: az a Marcus Licinius Mucianus tábornok, 
aki ragyogó haditetteiért Traianustól győzelmi koszorút, díszlándzsát, 
arany nyakláncot, arany karkötőt és egész sor érdemrendet kapott. 
Kétségtelenül ő volt a dáciai hódító háború legnagyobb hőse. 


KIRÁLYI VÁR 


Fullasztó nyári hőségben rohan velem az autóbusz: Porolissumba 
igyekszem, az egykori római határvárba. Fenn a Meszes gerincén, 
Zilah felett, gyantás erdőillat árad be az ablakokon. A százados fák 
titokzatosan hallgatnak, s mégis valami rejtelmes zúgás suhan át a 
lombok között: így zúghattak valamikor Dódóné, a legrégibb görög 
jóshely tölgyei Épeiroszban, ahol lombsusogásból jósoltak a papok... 


Sietek a római romvárba, beszélnivalóm van a kövekkel és az 
árnyakkal. Eszembe jut, hogy nem messzi innét húzódik a régi római 
hadiút, de az autóbusz könyörtelenül levisz a városba, a hetipiac 
nyüzsgésébe. Innen majd autó visz fel Mojgrádon, a kis román falun 
keresztül a Mágura felé, a múltba: Porolissumba. 


Dácia kapuja 


Még majdnem delelőn áll a nap, amikor elindulok, hogy megkeressem 
a római tábort, odafent a Pometen. Az autó átrobog a híres Meszes- 
kapun: ez a szakadék barbár betörések útja volt a történelmi idők 
kezdete óta. Észak felől valósággal Dácia kapuja, és már itt kezdem 
megérteni ennek a hegyvidéknek jelentőségét; körülbelül tudom is, 
miért kellett éppen ide építeni a legerősebb római tábort. A legősibb 
települések idején is ezt a helyet választották várnak a lakosok: dákok 
éltek itt valamikor földváruk sáncai mögött, s később is, amikor már 
Róma kardja idáig ért, utolsó megerősített váruk maradt és fejedelmük 
székhelye. 


Amíg lassan haladunk fölfelé a római úton, elbeszélgetünk Porolissum 
furcsa sorsáról. A római vár évszázadokig lappangott a föld mélyén; 
nem is tudtak róla. Annyit tudtak, hogy itt valami római várnak kell 
lennie, de hát senki sem törődött vele. A legelső, aki ásatásokat 
rendezett a tábor helyén, Szikszay Lajos volt: gyűjteménye a helybeli 
kollégiumba került. Műkedvelő ásatás volt. A század végén már 
rendszeres ásatások folytak, sőt 1914-ig többször is  ásattak 
szakemberekkel. 


Fől d 


A későbbi, vagyis a század eleji ásatásoknak legfőbb hibájuk az, hogy 
nem folytak előre kitűzött cél és terv szerint. Szinte azt mondhatnék: 
találomra ásattak a század első évtizedeiben. Csak századunk második 
negyedében sikerült megtalálni a helyes pontot, ahol az ásatásokat 
meg kellett kezdeni: ekkor ásták ki a tábor praetoriumát. 


Amint itt járok a hegyoldalban, a Pomet tetején, a római úton, látom, 
hogy a föld felszíne mindenütt sűrűn tele van kődarabokkal és 
cseréptöredékekkel. A hegyoldal legelő; a közelben, idefönt a 
hegytetőn, kukorica, kender, bab, krumpli, s mint mesebeli 
aranytallérok, úgy ragyognak a napraforgó tányérjai: élet és virulás a 
halott római vár titkai fölött. 


Királyi vár 


Körülbelül nyolcvan éve már, hogy Torma Károly (18291897) a 
Mojgrád feletti gyér romokat 

a. római Porolissummal azonosította; azonosítását később a feliratos 
emlékek igazolták. A Porolissum név jelentését hamar megtudom; dák 
név ez, valamikor a Mágura tetején épített földvárnak volt a neve; 
annyit jelent, mint , királyi vár". Mikor a rómaiak elfoglalták a dák 
erődöt, és felépítették mellette a maguk erődrendszerét, átvették a dák 
vár nevét, bizonyára ellatinosították, és így keletkezett a szépen, 
latinosan hangzó Porolissum név. 


Mindjárt az út bal oldalán találkozom a nagyhatalmú Pariobel isten 
templomával. Hát persze csak alig térdig érő falnyomok maradtak meg 
az egykor fényes templomból, de annyit ezekből a gyér nyomokból is 
látok, hogy nagyon fontos templom lehetett. Különféle építési rétegek 
húzódnak egymás alatt, a templom területét keresztül-kasul szelik a 
látszólag céltalan falak, de nagyjában mégis kidomborodik a templom 
igazi alakja. Ennek a zűrzavarnak az az oka, hogy a szentséges 
Pariobel temploma hatszor is leégett, de mind a hatszor újra építették, 
legutoljára Caracalla császár idejében. Keleti istenség volt ez a 
sorsüldözött Pariobel, szír katonák tisztelték; nyilvánvaló, hogy a 
tábor helyőrsége szír katonákból állott. Íme, a keleti istenség az első, 
aki ezen a római hegytetőn fogad; dák templomnak vagy bármiféle 
kultuszhelynek semmi nyoma sincs eddig Porolissum területén. 
Ellenben igen sok nyomát találták annak a rejtélyes trák lovas 
istenségnek, amelynek bonyolult misztériumait és zűrzavaros 
szimbólumait számos bronz- és ólomtábla megőrizte. 


Nagy üggyel-bajjal felkapaszkodom a tábor területére. Az ásatások 
még a kezdet kezdetén vannak, nem vezet még kényelmes út a 
táborba; a bokrok és bozótok között nagy lihegve elérem az 
északnyugati kaput: ezt már sikerült feltárni. Nem messze tőle 
átmetszették a táborfalat is, és ekkor előkerült a mély sáncárok, ahol 
őrség vigyázott a tábor nyugalmára, és leste az ellenséget, amely észak 
felől szerette volna megközelíteni a római erődítményt. Igen, a Meszes 
vonala egyik bástyája volt a birodalomnak; végig a gerincén római út 
húzódott, és ma is megvan, mégpedig a Meszesgerincnek azon az 
oldalán, amely Porolissum felé néz, hogy a túlsó oldalon portyázó 
szabad dákok meg ne láthassák az úton vonuló szekereket és 
csapatokat. Ezt az utat 1850 táján még használták; ezen jártak 
Csúcsára (Ciucea) vásárra a , gubások", vagyis a szűcsök. 


Ez az északnyugati kapu a maga hatalmas köveivel és falaival csupa 
rejtély. A feliratok elárulják, hogy Caracalla újjáépíttette (213), de 
később, bizonyára valami nagy ellenséges veszedelem miatt, 
elfalaztatta a körbástyát, amely a kaput védelmezte; talán ekkor került 
a törmelékbe a nevezetes felirat, mert mindent felhasználtak az 
építéshez, régi sírkövet is; így sikerült igen gyorsan elzárni a két patkó 
alakú bástyatornyot. Innen északnyugatra tornyosul a Mágura komor 
tetője, tőle balra a Poguzsor, alatta pedig a völgy, vagyis az a mély 
bevágás, amelyet az imént Meszeskapunak neveztünk; ezt a nevet a 
magyar krónikából tudtuk meg. Ha tovább kalandozik a szemem 
balra, ott is hegycsúcsok sorakoznak, mindegyiknek a tetején római 
burgus állt valamikor; tovább végig a Meszesen római sánc, és rajta 
őrtornyok sora; mind észak felé vigyázott. A porolissumi tábort 
minden oldalról a dáciai limes öleli körül. A római út Napocától 


húzódott idáig, s az út is, a sánc is meglehetősen épségben 
megmaradt. 


Itt fönt a táborban első dolgom: szétnézni a tájon. Pompás látvány ez 
annak is, aki csak a természeti szépségekben akar gyönyörködni, de 
annak, aki a régi Róma nyomait kutatja, egyszerre kinyílik a szeme: 
ennél pompásabb helyet keresve sem találhattak volna római vár 
számára. Első pillantásra azt hinné a látogató, hogy a dákok 
ügyesebben választották meg váruk helyét odafönn a Mágurán; én 
azonban megbízom a rómaiak választásában: bizonyára nem ok nélkül 
jöttek ide erődítményükkel a Pomet tetejére. Olyan hely ez, ahonnan 
határtalan körkilátás nyílik az egész hegyvonulatra: valóságos 
gócpont. Igen, itt állok az észak-dáciai limes gócpontjában. Azért 
építették ide a rómaiak a tábort, és azért telepítették köré az erődök 
egész sorozatát, mert itt, ezen az isten háta mögötti lakatlan és távol 
eső vidéken tudták legjobban védeni Dácia biztonságát és nyugalmát. 


A dáciai határsánc 


A dáciai limes egyike a római haditechnika legcsodálatosabb 
alkotásainak. Bár még nem tárták fel egészen, máris tudjuk, hogy 
mintegy 1100 kilométer hosszúságban húzódott végig Erdély hegyein 
és gerincein. A hosszú dáciai limesből magára Erdély területére 
mintegy 500 kilométer esik. Itt valóságos csodákat műveltek a 
rómaiak; egészen szokatlan magasságban, például a szebeni 
havasokban 1900 méteres magasságban is építettek erődítményeket a 
megszállás alatt. 


Itt Porolissum helyén az első erődöt Traianus építtette (106); először a 
II. században alakították át, aztán Caracalla bővíttette új építkezéssel. 
A táborban mintegy háromezer főnyi csapat állomásozott: szír, 
germán, galliai és britanniai katonák szolgáltak itt. A tábor élete alig 
másfél századra terjed: nem sokkal 253 után elesett ez a páratlanul 


erős dáciai vár, amelyet pedig kiterjedt erődrendszer védett. 


A régészeknek sikerült annyit megállapítani, hogy a tábor kettős, mert 
előbb nagyobb volt, később megkisebbítették. Különös ritkasága és 
érdekessége a porolissumi tábornak, hogy nem sima területen épült, 
hanem fennsíkon, s méghozzá hepehupás, dombos terepen. Az eddigi 
ásatások napfényre hozták az északkeleti kaput is. Bástyája pompás 
állapotban került elő, s megvan már a tábor belső útteste is, amely a 
praetoriumba vezet. Az északkeleti kaput két patkó alakú bástya 
védelmezte, ezeket is elfalazták valamikor, ezekbe is beleépítettek 
sírkövet és egyéb régi kőemlékeket. Nagyon szép ennek a kapunak a 
küszöbe, látszik rajta a mélyedés, amelyben a kapuszárny mozgott; az 
egyik küszöbben benne van a szénné égett kapu alsó fagerendája a 
megfelelő vasalásokkal, szögekkel és csapokkal együtt. Nyilvánvaló, 
hogy a tábor leégett. Sohasem fogjuk megtudni, hogy az ellenség 


gyújtotta-e fel vagy maga az őrség. 


Az északkeleti kapu mellől áttekinthető az egész tábor; még nem sokat 
látni benne, csak a praetorium hatalmas kövei fehérlenek ide a 
kukoricáson keresztül; különben megművelt földek borítják a római 
tábor mélyen szunnyadó maradványait. A rengeteg törmelék mutatja, 
hogy ezt a helyet még csak kőbányának sem használták; annyira kívül 
esett az emberi lakótelepeken, hogy nagyon fáradságos lett volna 
innen lehurcolni a követ a völgyekbe. Roppant peremkövek, 
kőtöredékek és törmelékek hevernek mindenütt: óriások temetője ez. 
A nép ma is óriások várának tartja a római tábor helyét, azt mondja, 
hogy az óriások úgy járkáltak itt valamikor, hogy egy lépéssel 
eljutottak a Pometről a Mágurára és a Máguráról a Poguzsorra. 
Valamikor a 

XIII. légió osztagai is állomásoztak itt a várban. Ezek voltak az 


óriások. 


Dekebal kincsei 


Erre menekültek valamikor Dekebal megvert seregei. Miután a dák 
király megölte magát, menekülő népe valószínűleg itt a Szilágy-patak 
medrében rejtette el a királyi kincseket. A hagyomány azt tartja, hogy 
Traianus légiói megtalálták és nagy diadallal hurcolták Rómába a dák 
király aranykincsét. Itt ez a két hegy, a Mágura és a Pomet, a római 
erődrendszer két sarkpontja. Ott azt a római hadiutat, amely a Meszes 
gerince alatt húzódik, még ma is Traianus útjának nevezik. A Mágura, 
ahol valamikor a dák vár védelmezte az őslakók biztonságát, 504 
méter magas, a Pomet csak valamivel alacsonyabb: állítólag itt is volt 
dák vár, de ennek nyomai még nem kerültek elő. 


Minduntalan szemembe ötlik a poguzsori szoros, vagyis a Meszes- 
kapu, amely Magyarországból átvezet Erdélybe, ez a régi Hadak Útja, 
amely fölvonulási út maradt a dákok és rómaiak után is; a krónikákból 
tudjuk, hogy a magyarok is itt vonultak be. Innen az északkeleti 
kapuból kis dombot látok a közelben: valószínűleg ezen volt a 
Capitolium; egyelőre még csak a régészek fantáziája képzeli oda, de 
nagyon is valószínű, hogy ezt a kiemelkedő pontot a capitoliumi 
hármas istenség tiszteletének szentelték. Sajátságos itt Porolissumban, 
hogy a polgárváros közvetlenül csatlakozott a táborhoz, mégpedig 
amoda, a tábor déli oldalához: Jac (Zsákfalva) község határában 
lehetett, itt lent a völgyben, és egyes házai menetelesen felhúzódtak a 
hegyoldal lejtőjére. Odalent a polgárvárosban is rendszertelen 
ásatások folytak, úgyhogy itt mindent elölről kell kezdeni. Körülbelül 
ezen az oldalon a templomok egész sora húzódik a római út mentén, s 
nem messze tőle nyugat felé a Sírok Útja. Itt a templomok és sírok 
között az északkeleti kapu bal bástyájának törmelékében találták meg 
Antoninus Pius császár nevezetes feliratát, amely a kapu építését 
örökítette meg. Remek oszlopfők, gazdag faragványok, párkányok és 
egyéb épületdíszek kerültek elő, s most ezeket összegyűjtötték a tábor 
alatt, kis favázas vályogházakba: afféle nyers múzeum ez itt. 


Kövek temetője 


Nagy méretű szobor töredékei kerültek elő a tábor területén; 
bizonyosra veszem, hogy fontos helyen állhatott a táborban, talán itt 
volt a császárkultusz szentélye; legalábbis erre mutat az, hogy később 
keresztény templom épült ide. Ez az aranyozott bronzszobor nyilván 
valamelyik császár lovasszobra lehetett; tizenhét töredék maradt 
belőle, s ezeket a maradványokat a többi értékesebb lelettel együtt 
beszállították a kolozsvári múzeumba. A  bronztöredékeken 
észrevehető a lóláb remek erezése, megvan a ló szeme, a lovas 
lábszára, saruja és köpenye. Császárszobor lehetett ez: talán 
Hadrianusé; a töredékek kidolgozása nagyon hasonlít Marcus Aurelius 
bronzszobrának technikájához, s ezekről a töredékekről még azt is 
sikerült megállapítani, hogy a szobrot valamikor megfoltozták. 


S nem messze innen a praetorium pazar díszei fehérlenek, az út 
gerincében: a kövek valóságos temetője ez. 


Itt a praetorium előtt, ahol két pompásan kövezett út keresztezi 
egymást, bizonyára sok ismeretlen és megfejthetetlennek látszó 
kérdésre kapunk majd feleletet. Egy-egy felirat már így is érdekesen 
beszél a tábor sorsáról és helyőrségéről. Egyike a legérdekesebbeknek 
egy katonai diploma, vagyis obsit: Adcobrovatus britanniai eredetű 
katona kapta meg itt 106-ban katonai elbocsátó levelét. Az I. brit 
cohorsban szolgált, amelyet a felirat Pia Fidelisnek nevez; de azt is 
megtudjuk a feliratból, hogy a zászlóaljat kétszer is kitüntették az 
arany nyaklánccal. Az ilyen kitüntetést a csapattest zászlórúdján 
viselték. 


Végigsétálunk a táboron, s déli sarkával szemben leereszkedünk a 
hegyoldalba: gyakorlott szem hamarosan felfedezi azt a hosszúkás, 
tojásdad alakú mélyedést, amely itt a lejtőnek támaszkodik. Igen, az 
amfiteátrum ez. 


Fölötte a kukoricásban rengeteg római pénz került és kerül elő; a föld 
csupa törmelék. Az amfiteátrum fala öt méternél is vastagabb volt; a 
fal építési technikája és mérete azóta látszik jól, amióta, egyik 
éleslövészet alkalmával, egy gránát beletalált, feltúrta a falat, és 
hatalmas tölcsért vágott a tövében. Nagy kárt okozott ez a gránát, 
egyúttal azonban kétségtelenül bebizonyította, hogy itt van az 
amfiteátrum, és hogy valóban ellipszis alakú. Feliratok igazolják, hogy 
a porolissumi amfiteátrumot háromszor is átépítették; az egyik felirat 
tanúsága szerint Tiberius Claudius Ouintilianus dáciai helytartó 
építtette újjá az amfiteátrum falait i. sz. 157-ben. 


A feliratok 


A porolissumi feliratok még csak halkan beszélnek - majd akkor 
zengenek fel teljes zenekarral, ha a mostani ásatások megszólaltatják 
az eddig még földben nyugvó köveket is. Porolissum polgárvárosa az 
ókori viszonyokhoz képest meglehetősen tekintélyes volt: lehetett vagy 
25 000 lakosa. Az egyik felirat máris megszólalt, és elmondja, hogy 
Porolissum város tanácsa emléket állított Philippus császár felesége, 
Marcia Otacilia Severa erényeinek és emlékezetének. Az eddig 
előkerült kövek közül a legutolsó Porolissum életének úgyszólván 
utolsó napjaiból való, Trebonianus Gallus (251-253) idejéből. Az 
emlékfeliratot Decianus, a császár és császárné hódolója emelte, a 
porolissumi  — palmürai íjászok  különítményének nevében, a 
császárnénak,  Herennia  Etruscillának, ,A mi felséges urunk 
hitvesének, a tábor, a tanács és a haza anyjának..." 


Mikor Dáciát három részre osztották (158), Porolissum lett az egyik 
Dácia székhelye. Itt állomásozott a kormányzó, de itt lakott a táborban 
a katonai főparancsnok is. Dacia Porolissensis külön hadsereget 
kapott, de érdekes, hogy az V. macedón légió, ennek a Dáciának a 
hadserege, Potaissa (Turda — Torda) városában állomásozott, és ide a 
táborba csak segédcsapatok jutottak. Igaz, hogy ez komoly 
megfontoláson alapult: a főerő tartalékban volt a belső védelmi 
vonalon, idekint a limesen pedig annyi különítmény, zászlóalj és 
kisebb csoport helyezkedett el, hogy ezeknek a létszáma jóval 
túlhaladta a légió létszámát. Számos veszedelem környékezte ugyan 
Porolissumot az idők folyamán, de ez a katonai berendezés oly erősen 
biztosította, hogy a római uralom alatt komoly csapás egyszer sem 
érte. A későbbi évtizedekben megtörtént, hogy a porolissumi Dácia 
kormányzója átköltözködött Napocába, amiből arra 
következtethetünk, hogy Napoca mégiscsak fényesebb város volt, mint 
Porolissum, amely sohasem érte el a colonia rangot: mindvégig 
municipium maradt. (Ez azoknak a tartományi városoknak a 
megjelölése, — amelyeknek római  polgárjoguk volt és saját 
kormányzatuk is.)  Helytartói közül eddig kettőt ismerünk 
személyesen: az egyik Ulpius, valószínűleg a Septimius Severus utáni 
években, a másik pedig Publius Sempronius Aelius Lycinus, ugyancsak 
a III. század elejéről. Sajnos, egyelőre csak futólag ismerjük őket: talán 
Porolissum földje ad majd újabb vonásokat arcképükhöz. 


Az ásatások a legszebb reményekre jogosítanak. Mindenesetre óriási 
feladat vár itt a régészekre: egyrészt hatalmas területet kell felkutatni, 
másrészt pedig Porolissum csak akkor domborodik ki majd 
kellőképpen az idők messzeségéből, amikor az egész környező 
erődrendszert is feltárták. Hol van még a Capitolium, hol van az 


amfiteátrum, hol van a Sírok Utja, hol van a polgárváros, és végezetül 
hol van az erődrendszer napfényre hozása? 


Róma fellegvára 


Valamikor lelkesülten álltam a Taunus ormain, ahol a rendszeres és 
szívós német munka feltárta az 550 km hosszú felső-germániai limes 
egyik legfontosabb bástyáját, a saalburgi római tábort. A határsánc 
mentén 90 tábor és 1000 őrtorony vigyázott a birodalom biztonságára, 
itt, a veszedelmeket rejtő germán hegyekben. Saalburg tábora is 
hegytetőn épült. Frankfurt a. M. fölött, 423 m magasságban, nem is 
volt "polgárváros a közelében, s így — nagyon könnyen 
megmagyarázható, hogy úgyszólván nyomtalanul eltűnt, még a latin 
neve is elveszett. A módszeres német munka napfényre hozta mindazt, 
amit ebből a táborból a kegyetlen idő megkímélt, és az alapfalakon 
felépítette a régi római tábort. 


Amikor ott álltam Saalburgban, egyszerre mintha megelevenedett 
volna előttem egy régi római tábor: a kapu hatalmas íve, a zömök 
bástyák, a lőréses falak; megtaláltam a kaszárnyákat, a szentélyeket, a 
raktárakat, műhelyeket, a hatalmas  gyakorlócsarnokot, az 
ostromgépeket, a fegyvertermet -mindent, ami egy római tábor 
berendezéséhez hozzátartozott. A tábor  tornyaiból messze 
elkalandozhatott a tekintet, végig az egész területen, ahol valamikor 
szüntelenül forrongtak a germán törzsek. Igen, ez a tábor Róma 
fellegvára volt itt a messzi germániai hegyekben, most pedig Róma 
egyik legnagyobb dicsősége az egykori tartomány határszélén. 


Ezek a gondolatok rajzoltak és zsongtak bennem, mikor fent álltam a 
Bisericuta csúcsán, és áttekintettem az egykori római erődrendszer 
egész körpanorámáját. Nincs ennél alkalmasabb pont a világon, ahol 
ilyen híven fel lehetne támasztani egy római tábor emlékeit és 
hangulatát, egy páratlan erődrendszer tökéletes látványosságát. 
Porolissumnak az a szerencséje, hogy sokkal több maradt meg belőle, 
mint Saalburgból; Saalburgot nyilván megszállták a germánok, mikor 
vége lett a római uralomnak, majd mikor ők is leszálltak a völgyekbe 
békés alkotómunkára, valószínűleg elhordták az egykori tábor köveit. 
Porolissumból szerencsére több maradt meg: a közelben nem épültek 
városok. 


Ezt gondoltam magamban: itt érintetlenül él még egy darabja a római 
világhatalomnak; a pénzek felirata ezt mondja: , Gloria Romanorum" - 
A rómaiak dicsősége. Porolissum is egyik legfényesebb dicsősége 
Rómának. 


IV. 


TENGEREK 


A BAEDEKER KÉTEZER-ÖTSZÁZ ÉVE 


A bátor ókori hajósok, kereskedők, felfedezők, világjárók le is írták az 
útjaikon szerzett tapasztalataikat,  megtűzdelték csodálatos és 
hajmeresztő élményekkel és történetkékkel, de olvashatunk olyan 
útleírást is, amely megadta az utak hosszát és az állomások távolságát, 
sőt arról is hallhatunk, hogy a tájékozódás megkönnyítésére 
térképeket szerkesztettek. Hajózási adatok, utak, távolságok, városok, 
kikötők leírása megfelelő részletes térképpel: íme, az útikönyvek 
műfaja, amint már a görögöknél kialakult. 


Az ilyen útikönyv -görögül periégészisz vagy periplusz, latinul: 
itinerarium - nemcsak a kereskedőnek és a kéjutazónak, hanem a 
hajósnak is értékes kalauza volt. Ma a mi kezünkben elsősorban azért 
értékesek az ókori útikönyvek, mert bizonyos korra vonatkozólag 
rögzítik az úthálózat és a forgalom állapotát, de akkoriban az, aki 
távoli kereskedelmi útra ment, tanulmányutat tett, híres fürdőbe 
utazott gyógyulni, vagy zarándoklatra indult: itinerarium nélkül nem 
vághatott neki az útnak. 


Görög és kínai útikönyvek 


Az i. e. VI. században még eléggé kezdetlegesek voltak ezek az 
útikönyvek, igazában még nem is alakult ki a műfajuk. De egyre 
tökéletesedtek, kiteljesedtek, és az i. sz. V. században élt Vegetius már 
olyan útikönyvekről beszél, amelyek teli voltak adatokkal, s kimerítő 
leírását adták az egyes útvonalaknak, városoknak, kikötőknek, s még 
hozzáteszi, hogy teli voltak szebbnél szebb képekkel. Természetesen 
abban a korban, amikor a hatalmas római birodalom forgalma 
elképzelhetetlenül nagyarányú lett, annak, aki útra kelt, ismernie 
kellett a távolságokat, az állomásokat, a fogadókat és szállásokat, s 
bizonyára kapóra jött neki, ha az útikönyv beszámolt egy-egy hely 
természeti, történelmi, művészeti és mitológiai nevezetességeiről. 


Abból az időből, mikor az úgyszólván mai jellegű és beosztású 
útikönyv típusa kialakult, az 

i. sz. I. századból egy rendkívül érdekes görög periplusz maradt ránk, 
amely részletesen leírja az utat, a kikötőket és állomásokat a Vörös- 
tengeren át Indiáig. Bizonyos, hogy nem irodalmi mű volt ez, hanem 
gyakorlati kézikönyv, és már megállapították a tudósok, hogy egy 
egyiptomi kereskedelmi  tengerészkapitány írta meg  kartársai 


használatára. A szokásos adatokon kívül tartalmazta a pontos hajózási 
utasításokat is, megadta a szelek járását, és minden vidékről 
följegyezte az onnan kivihető vagy oda behozható árucikkeket, vagyis 
egyúttal afféle export-import útmutató is volt. Egyik érdekessége, 
hogy közli azokat az értesüléseket is, amelyeketgyakori útjain Ázsia 
távoli népeiről s különösen a Gangeszről és környékéről szerzett. 
Ugyanebben a modorban írja le a charaxi Iszidórosz a parthus 
birodalom útjait és állomásait és kb. 150 évvel utána, az i. sz. II. 
század közepén, Arrianosz, a kiváló történetíró, a Feketetenger 
hajóútjait és kikötőit. 

Abból az időből, amikor a római birodalom és Kína között 
rendszeressé vált a kereskedelmi forgalom, tudomásunk van egy kínai 
útikönyvről, amely kínai követek és kereskedők kalauza volt nyugati 
utazásaikon. Ennek az útikönyvnek az a legnagyobb nevezetessége, 
hogy a távolságokat nem kínai mértékrendszerben, hanem görög 
stadionokban (a stadion 180-210 méter) közölte, s így nyilvánvaló, 
hogy a nyugati útikönyvek hatása alatt készült. Az a követség viszont, 
amelyet Marcus Aurelius Antoninus császár i. sz. 166-ban Kínába 
küldött, nyugati útikönyvet vitt magával, hogy Vietnamon át 
eljuthasson Kínába. Ez az a császár, akit a kínai krónikaírók An-Tun 
néven emlegetnek. 


Egészen különálló képviselőjeennek a műfajnak az a Pauszaniasz nevű 
görög utazó, aki i. sz. 175 körül beutazta egész Görögországot, és tíz 
könyvben megírta úti tapasztalatait. Ez a periégészisz, amely az egyes 
görög vidékek vallási, történeti és művészeti emlékeit szokatlan 
teljességgel dolgozza fel, ma is egyik fő forrásunk a görög művészet 
emlékeinek ismeretére vonatkozólag. Pauszaniasz oly érdekesen és oly 
kimerítően írta le az emlékeket, akárcsak egy modern művészeti 
cicerone, úgyhogy könyvét a késő ókorban sem nélkülözhette senki, 
aki Görögország emlékhelyeit fölkereste. 


Hogy milyenek lehettek az ókori útikönyvek térképmellékletei, arról 
valóságos fogalmat ad az egyetlen ránk maradt ókori útitérkép, az i. 
sz. II. századból, az úgynevezett Tabula Peutingeriana, amelyet 
egykori tulajdonosáról, Konrád Peutinger XVI. századi augsburgi 
régiséggyűjtőről neveztek el. Ez az ókor legteljesebb úthálózat- 
térképe, amelyen a mai érdeklődő kissé nehezen igazodik el, mert 
torzítva adja az akkori világ térképét: ennek az eltorzulásnak az az 
oka, hogy a keskeny ókori tekercsre másképpen nem fért volna rá a 
térkép. 


Az útikönyvek igazi ókori típusa akkor alakulhatott ki, amikor már 
megvolt a hatalmas római birodalom bonyolult, ezerágú úthálózata. 
Ezek a római itinerariumok nélkülözhetetlenek voltak mindenkinek, 
aki távoli utakra indult. Az itinerariumok nemcsak a postakocsik és 
hajók menetrendjét közölték, hanem az utakat, állomásokat, 
elágazásokat, távolságokat és szállásokat is, egyúttal pedig sohasem 
mulasztották el felsorolni az egyes vidékek érdekességeit. 


Ezüstpoharak 


A legérdekesebb útikönyvek az i. sz. III. századból maradtak ránk, s 
ezekben az a nevezetes, hogy nem is könyvek, hanem ezüstpoharak. 
1852-ben négy darab mérföldkő formájú ezüstpoharat találtak a 
Rómától északra fekvő Bracciano-tó, az ókori Lacus Sabatinus vizében. 
Ennek a tónak a partján volt az Aguae Apollinares nevű ókori 
gyógyfürdő, a mai Vicarello. Az egész világról jártak a betegek ebbe a 
fürdőbe, és gyógyulásuk után, ókori szokás szerint, mintegy fogadalmi 
hálaajándékul bedobták útipoharaikat a tóba. Ezek az ezüstpoharak 
domborműveiken közlik az állomásokat és távolságokat (Gadestől, a 
mai spanyolországi Cádiztól egészen Rómáig a távolság 1841 római 
mérföld volt), s ebből nyilvánvaló, hogy hispániai fürdővendégek 
emlékeivel van dolgunk. Az ilyen útipoharakat tömegesen gyártották, 
éppen úgy, mint az úti emlékeket. Az Apostolok Cselekedeteiből (19, 
24) tudjuk, hogy Epheszoszban, a görög Artemisz-kultusz legfőbb 


búcsújáróhelyén, egy Demetriosz nevű ezüstműves az ottani Artemisz- 
templom apró mását gyártotta ezüstből. Nyilvánvaló, hogy 
Epheszoszban nagy lehetett az idegenforgalom. A legteljesebb római 
itinerarium Caracalla császár korából való, de a birtokunkban levő 
szöveg i. sz. 293-ból, Diocletianus idejéből maradt ránk. Ez 
tartományok szerint közli az egész birodalom utainak és állomásainak 
jegyzékét, a hozzácsatolt függelék pedig, az Itinerarium Maritimum, a 
birodalom tengeri kikötőinek, szigeteinek és városainak, valamint a 
távolságoknak teljes jegyzékét adja. 


Jeruzsálem és Trója 


A modern útikönyvek igazi őse az úgynevezett Itinerarium 
Burdigalense, vagyis bordeaux-i útikönyv. Ennek tárgya az utazás a 
mai Bordeaux-ból Jeruzsálembe és a visszatérés Bordeaux-ba Rómán 
és Milánón keresztül. Szerzője pontosan megadja a postaállomásokat, 
a fogadókat és a távolságokat, egyúttal pedig részletesen leírja az 
egyes helyek nevezetességeit. Különösen Jeruzsálem emlékeivel és 
látnivalóival foglalkozik részletesen, amiből nyilvánvaló, hogy a 
szerző keresztény volt; az útikönyvet 333-ban írta. A szerző jól ismeri 
a Bibliát is, de az egyes helyekhez fűződő történelmi eseményeket is 
mindig följegyzi: Libissa állomásnál azt, hogy ott van eltemetve 
Hannibál; Tüana említésekor azt, hogy ott született Apollóniosz, a 
pogány csodatevő; Pella város említésénél utal arra, hogy itt született 
Nagy Sándor, s az ilyen történelmi utalásoknak se szeri, se száma a 
könyvben. 


Tartalmilag és nyelvileg legérdekesebb ókori latin útikönyv az 
úgynevezett Peregrinatio Aetheriae, vagyis Aetheria zarándokútja. 
Csak hosszas viták után tudták megállapítani a tudósok, hogy ezt az 
útikönyvet vagy helyesebben  zarándokkönyvet egy  észak- 
spanyolországi — apácakolostor — apátnője írta (Ci. sz. 395) 
Konstantinápolyban, mikor a Szentföldről visszatért. Aetheria könyve, 
bár eleje és vége elveszett, mégis a legérdekesebb ókori olvasmányok 
egyike. Mikor az apátnő nagy zarándokútjára indult, megígérte 
szerzetestársnőinek, hogy részletesen tudósítja őket élményeiről és 
tapasztalatairól. Három évig tartó szentföldi zarándoklata alatt 
valóban minden nevezetességet följegyzett, ami bibliai és általában 
vallási szempontból rendtársait érdekelhette. Ismerteti a Szentföld 
templomait, kolostorait, a szentek sírjait, sőt részletesen leírja a 
jeruzsálemi egyházi szertartásokat. Emellett azonban a természeti 
szépségek iránt is van érzéke. Az apátnő Jeruzsálemből kirándult a 
Sinai-hegyre, majd Nebo hegyére, s meglátogatta Jób sírját is. De a 
Szentföldről továbbutazott Mezopotámiába, hogy tanulmányozza a 
remeték életét, s járt Edesszában is, Szent Tamás sírjánál. 
Zarándokújának minden helyén felolvassa vagy felolvastatja a 
Szentírás oda vonatkozó helyeit, de sohasem mulasztja el a vallásos 
hangulat és szándék mellett megadni a pontos földrajzi és történelmi 
adatokat is. Ebben az időben már kivirágzottak a keresztény legendák, 
s ezek is bőven helyet kaptak az útleírásban. Könyvének egyik 
érdekessége az a közlése, hogy a veszélyesebb utakon mindenütt 
római katonaság kísérte, és hogy a nevezetes szent helyeken 
idegenvezetők adták meg a szükséges felvilágosításokat. Úgy látszik, 
hogy az idegenvezetők intézménye rendszeresítve volt az ókori 
emlékhelyeken is. Adataink vannak róla, hogy az egykori Trója 
romvárosában idegenvezetők kalauzolták a látogatókat, és mutogatták 
nekik a város és a hősök emlékeit, egyebek közt Parisz királyfi lantját 
és egyes görög hősök kockajátéktábláját. 


A tehetősebb rómaiak, mivel Róma az egykori Trója utódjának tartotta 
magát, szinte nemzeti kötelességüknek érezték a trójai zarándoklást, 
éppen úgy, mint a keresztények a szentföldi zarándoklatot. Aetheria 
könyve azért is érdekes, mert a régi száraz itinerariumokat egyéni 
élményekkel töltötte meg, és így kialakította a keresztény itinerarium 
műfaját. Már egészen háttérbe szorulnak az  útikönyvadatok 
Hieronymusnak abban a levelében, amelyet lelki testvére, Paula 
leányához, Eustochiumhoz intézett, s amelyben leírta a szent életű 
Paula zarándoklatát a Szentföldre, i. sz. 404-ben. Ebben a levélben a 
száraz útikönyvadatokat egészen elborítják, átmeg átszövik az áradó 
líra futórózsái. 


Legenda és valóság 


Egészen különös jellegű emléke a műfajnak Arkulf galliai püspök 
utazásának leírása, amely Adamnanusnak, a skóciai Jona apátjának 
tollából maradt ránk a VIII. század első éveiből. Mikor Arkulf püspök 
szentföldi zarándoklatából hazatért, a vihar Britannia nyugati partjaira 
sodorta. Ott megismerkedett Adamnanus apáttal, és részletesen 
elmondta neki kalandos utazását. Adamnanus nemcsak a kalandokat 
foglalta írásba, hanem az úti adatokat is, úgyhogy ez könyv a 
valóságnak és a legendának érdekes összefonódása. Adamnanus 
elmondja, hogy Arkulf püspök kilenc hónapot töltött Jeruzsálemben, s 
naponta meglátogatta a szent helyeket, tehát hiteles és megbízható 
tanú, egyúttal azonban azt is említi róla, hogy kitűnően ismerte a 
Szentföld földrajzát és helyeit; így a könyv ebből a szempontból is 
értékes. 


A IV. század óta az itinerariumok egyre inkább szakkönyvekké válnak, 
egyre tárgyilagosabbak, egyre szárazabbak, de a mi szempontunkból 
egyre értékesebbek is. I sz. 334-ből való az a híres útikönyv, a Notitia 
Regionum Urbis (Róma kerületeinek leírása), amely részletesen 
ismerteti Róma városát s minden kerületének kiterjedését, épületeit, 
utcáit, templomait s egyéb emlékeit. Ez a könyv csupa adat és név, 
csupa szárazság, ami természetes, hiszen hivataloskiadvány volt. 
Éppen ezért századokon keresztül a legmegbízhatóbb római kalauznak 
tartották, számtalanszor újra leírták és kiadták. Valószínűleg csak a 
XII. században módosították és teljesítették ki szövegét, mert a 
középkori Róma egészen más jellegű építkezései szükségessé tették új 
hivatalos kalauz kiadását. Ez az új könyv, a Mirabilia Romae (Róma 
csodái) ugyancsak századokon keresztül közkézen forgott. Ez is tele 
van részletes és megbízható adatokkal; megtudjuk belőle, hogy ebben 
az időben, 1150-ben, Rómának 361 tornya, 49 erődje, 6900 bástyája 
és 12 főkapuja volt. Az antik Róma poraiból ekkor bukkan fel előttünk 
első ízben a középkor Rómája, a későbbi humanizmus és reneszánsz 
Rómája, a világ legelső és legcsodálatosabb városa, amelynek fénye és 
nagyszerűsége, mint a császárkorban, most is odavonzza a világ 
népeit. Lassanként Róma lesz a világ legelső zarándokhelye; ekkor 
támad a máig is élő közmondás és vallomás: , Minden út Rómába 
vezet", s ekkor szakad fel az ismeretlen költő lelkéből az elmúlhatatlan 
vallomás: ,O, Roma nobilis, terrarum Domina!" Ó, felséges Róma, 
világ királynője! 


AZ ARANYGYAPJÚ 


, Háromszoros ércpáncél övezte a szívét annak a hajósnak, aki 
törékeny hajóján elsőnek merészkedett ki a rejtelmes messzi 
tengerekre" - így mondja Horatius, és így érezték a régiek, több ezer 
évvel mai időszámításunk előtt. Valóban bátorság kellett hozzá 
nekivágni a szörnyektől hemzsegő, alattomos csapdákat rejtegető zord 
tengernek, az óriásokkal, ember-evőkkel, szirénekkel és tündérekkel 
zsúfolt ismeretlen partoknak. Meg is csodálták a bátor hajóst, akinek 
sikerült elevenen visszatérnie a csodák ködében aranyló ismeretlen 
vizekről, és áhítattal hallgatták hajmeresztő kalandjait, meghökkentő 
és gyakran irigylésre méltó élményeit. 


A messzeség nagy varázsló: költővé avatja a világjáró hajóst, s így lesz 
a tengerészből emberfölötti ember, hérosz, hihetetlen kalandok és 
élmények hőse. És így lesz kalandokból és élményekből mese, monda, 
regény: ismeretlen csillagok aranypora költészetté szépíti a valóságot, 
s ma már nem is látjuk a szörnyekkel, viharokkal, emberevőkkel 
küszködő hajóst, nem látjuk a vad hullámok hátán hánykolódó 
kezdetleges hajót, csak a hérosz sugárzik már szemünkbe az évezredek 
megszépítő messzeségéből, csak a mesék hőse fénylik fel a múltból, 
piros virágfüzéres hajók orrán, daliásan, ragyogón, amint kibukkan a 
csodák ködfüggönye mögül, valószínűtlenül kék színű tengerek 
tükrein. 


A hajózás hőskorának adatait ősrégi mondák szövevényéből kell 
kibogoznunk. A gyermek még csak csodálja a karácsonyi aranydiót, 
amely - úgy hiszi -távoli boldog szigetek üzenetét hozza neki: de a 
felnőtt kegyetlenül feltöri az aranycsodát, és kihámozza belőle a 
valóságot. Most hát józan diótörőnkkel mi is felnyitjuk a hajósmesék 
aranydióját, és megnézzük: mi is a valóság a mondák ködfüggönyének 
költészete mögött. 


Az aranygyapjú 


Az egyik görög monda beszél a gonosz mostoháról, aki halálra gyötri 
Phrixoszt és Hellét, a két kis árvát; az édesanya látja szenvedésüket, s 
aranygyapjas kost küld nekik a túlvilágról, hogyazon meneküljenek. 
Útközben, a mai Hellészpontoszban, a kis Helle leesik a kosról, és a 
tengerbe fullad. Phrixosz megérkezik Kolkhiszba, a Fekete-tenger 
legtávolabbi keleti sarkába. Idővel a kos meghal, gyapját Árész isten 


szentélyében helyezik el, és sárkány őrzi. A görögség a hős lIászón 
vezetésével hadi vállalkozást szervez, hegy visszaszerezze az 
aranygyapjút; a legnagyobb görög hősökkel el is indul az Argó hajón, 
legyőzi a tenger ezer veszélyét, és hősi kalandok után megérkezik 
Kolkhiszba. A kolkhiszi király leányának, Médeiának segítségével 
megöli a sárkányt, megszerzi az aranygyapjút, s újra nekivág a 
tengernek. Csábítják az emberevő szirének, fenyegeti Szkülla és 
Kharübdisz, de ő minden veszedelmet megáll, és a dc$ága zsákmánnyal 
szerencsésen hazaérkezik, az Isztrosz, Eridanosz és Rhodanosz 
folyókon, a Szürtiszen és Kréta szigetén át Thesszáliába. 


Ezt az aranydiót nem is nehéz feltörni, s talán első pillantásra 
felismerhetjük, mit is takargat itt a monda aranyfüggönye. Ezek a 
görög hajósok nyilván aranyért mentek keletre: az Ural aranyát 
akarták elhozni. A hajózás veszélyes volt, de az Argó hajó még az 
összecsapódó, hajókat összezúzó sziklaszorost is áttörte, a hérosz pedig 
megölte a tűzokádó sárkányt, vagyis jó kikötőhelyet talált ott, ahol a 
föld maga is lángot és tüzet lehelt: a kaukázusi petróleum- és 
gázforrások tüzeit. Persze, az arany nem volt olcsó: meg kellett 
küzdeni érte, és a bennszülött varázslók még bizonyos 
hókuszpókuszokkal tették  rejtelmesebbé az üzletet.  Médeia 
segítségével nemcsak az aranyat, hanem a varázslás tudományát is 
innen viszik Görögországba. És még ennél is jobban rátapintunk a 
monda valóságaira a hazatérés elbeszéléséből. Az Isztrosz folyó nem 
más, mint a Duna, az Eridanosz a Pó, a Rhodanosz pedig a Rhőne: 
vagyis ezeken a folyókon át kellett a hősöknek visszatérniük 
Görögországba! Ez pedig annyit jelent, hogy a monda feldolgozói, 
tehát a kalandok későbbi átköltői, már olvastak bizonyos útleírásokat, 
tengerészkönyveket, mivel azonban a földrajz, mondjuk: , gyenge 
oldaluk? volt, összezavarták a tájakat, és lehetetlen utakon vezették 
hőseiket. Az egyik ilyen költő, Apollóniosz Rhodiosz, az i. e. III. 
században, még jobban elárulja magát: az Argonautákról írt eposzában 
a hajó vezetői már térképet használnak! Nyilvánvaló tehát, hogy az 
Argonauta-monda  hajósmesékből szellemült  költészetté, és az 
aranygyapjú meséje nem egyéb, mint az első nagyszabású görög 
kereskedelmi vállalkozás regényes felsallangozása mondai elemekkel. 


Az átkozott arany 


De éppígy leleplezhetjük a hős Héraklészt is, akit viszont nyugatra 
kényszeríttet a monda, hogy elhozza a Heszperiszek aranyalmáit. A 
Heszperiszek tündérek: csodálatos kertben őrzik az aranyalmákat. Ez a 
kert nyugaton van, Heszperosz, vagyis az alkony országában, s ez a 
nyugati ország egyre nyugatabbra tolódott, minél messzebbre tudtak 
hajózni.  Heszperia előbb Itália volt, aztán Hispánia, vagyis 
Spanyolország, később a Kanári-szigetek, vagyis az ókor Boldogok 
Szigetei, végül pedig a tengeren túli ismeretlen földek. Hogy a monda 
aranyalmája a narancs-e vagy csakugyan az átkozott arany: az már 
mindegy; itt is csak az egyre messzebb merészkedő kereskedelmi 
hajózást öltöztette a monda a költészet aranyruhájába. 


És keressük meg a valóságot a mondák nagy hajósa, a leleményes 
Odüsszeusz útja mögött. 


Ha ilyen diótörős józansággal nézzük a görög mondák legdúsabb 
virágtenyészetét, a trójai háborút, ebben is hamarosan felfedezzük a 
valóság elemeit. Parisz, a trójai királyfi, elrabolja Görögországból 
Helené királyasszonyt, a világ legszebb asszonyát. Nos, Helené neve 
azonos a Szeléné görög szóval, ez pedig a Hold neve, s a Hold a 
fényesség, vagyis az arany, amelyet megint csak nyugatról visznek 
keletre, éppen úgy, mint az aranygyapjút. Megint csak el kell menni 
érte, hogy visszaszerezzék: íme, a kereskedelmi forgalom örök mondai 
szimbóluma, az arany vándorlása nyugatról keletre, keletről nyugatra. 
Bár meg kell jegyeznünk, a tetszetős feltevés nem bizonyítható. S 
mikor a görögök megszervezik a nemzeti vállalkozást, és elindulnak 
keletre, útjuk a tengeren csupa veszedelem, a szárazföldön csupa harc: 
meg kell küzdeni a nyílttengeri hajózás ezer veszélyével éppen úgy, 
mint a szárazföldi rablóbandákkal, amelyek a békés kereskedőket 
akkoriban az egész világon fenyegették. A trójai háborúban 
Görögország győz, nem nyers erővel, hanem fortéllyal, ésszel, szellemi 
fölénnyel: magához ragadja a kereskedelmi vezető szerepet a Földközi- 
tengeren. 


Történelmi adatokból tudjuk, hogy a Földközi-tenger első hajósai 
Phoinikia, vagy ahogy mondani szokták: Fönícia lakosai voltak. A 
mondák bonyolult szövevényéből már nem tudjuk kielemezni: vajon a 
trójai győzelem valóban a phoinikiai tengeri vezető szerep bukását és 
a görög tengeri uralom kezdetét jelenti-e (hiszen a phoinikiai 
kereskedelem virágkora a trójai háború utáni századokra esik), de 
annyit bizonyosan kiolvashatunk belőle, hogy a görögök jól eltanulták 
a phoinikiai szírektől a hajózás tudományát. Nemcsak bátor, hanem 
kitűnő hajósok is voltak azok, akik legyűrték a Fekete-tenger és a 
Földközi-tenger veszélyeit és  rémségeit, sőt az  aranyalmáért 


kimerészkedtek a szárazföldet körülölelő végtelen Atlanti-óceánra, 
vagyis az ókori ÖOkeanoszra is. Persze az úttörők mindenütt a 
phoinikiai hajósok voltak. 


A világjáró Odüsszeusz 


Hogy ezek a hajósok hol mindenütt járhattak, arról a világjáró 
Odüsszeusz kalandos útja tájékoztat bennünket. Ha Akhilleusz volt a 
Tróját vívó görög hadsereg kardja, Odüsszeusz ithakai király volt az 
esze. Leleményes és furfangos ember, a megtestesült görög ügyesség és 
találékonyság: nem az erő, hanem a szellem hőse. Szellemi fölényét 
nemcsak Trója elfoglalásában volt alkalma bebizonyítania, hanem tíz 
esztendeig tartó kalandos tengeri útján is. Ez az út valóságos regény. 
Trója elfoglalása után a hősök hazavonulnak, de már nem zárt 
kötelékben, hanem külön-külön. Mindnyájan megszenvedik a tengert, 
de senki jobban Odüsszeusznál: veszedelmes csatába bonyolódik a 
harckocsin küzdő kikón néppel, elkerül a mesés lótuszevőkhöz, 
megfordul az egyszemű óriások szigetén, ahol hat bajtársát megeszi 
Polüphémosz, eljut a szelek királyához, az emberevő laisztrügónokhoz, 
egy évig él a varázsló Kirké bűvöletében, megjárja az alvilágot, és 
találkozik az elesett hősök árnyaival, ellenáll a szirének csábításának, 
hat embere árán megszabadul a Szkülla és Kharübdisz örvényeiből, 
hajótörést szenved, és a tenger partra veti Szkheria szigetén, a phaiák 
nép földjén, miután sikerül megszabadulnia Kalüpszó tündér 
hálójából. Végül a derék phaiákok álomhajóján, mintegy kárpótlásul a 
tízévi hányattatásért, úgyszólván pillanatok alatt hazaér országába, 
Ithaka szigetére. 


Ha Odüsszeusz útját valamiképpen helyhez akarjuk kötni, akkor a 
mese adatai alapján az utat így lehetne elképzelnünk: a hős elindul 
Trójából, partra száll Trákiában, és megküzd a kikónokkal, aztán 
délnek fordul, és eljut a lótuszevőkhöz, vagyis Egyiptomba, onnan a 
kődobáló Polüphémosz óriás földjére kerül, tehát nyilván Szicília 
szigetére, ahol az Aetna sziklákat dobál magából. A regényes útleírás 
egyéb eseményein is átdereng a valóság: a laisztrügónok ugyancsak 
emberevők és hajópusztítók, valahol messze kint az Ókeanoszban, 
tehát talán (persze figyelmeztetjük az olvasót: ez feltételezés!) 
északon, Izland szigetén, ahol szintén voltak működő vulkánok; a 
Szkülla nyilván valami borzalmas örvény, a Kharübdisz talán a 
kalózok szimbóluma; Atlasz leánya, Kalüpszó tündér valahol a 
Gibraltár körül lakhatott, a phaiákok pedig a Boldogok Szigetén: a 
Kanári-szigeteken, ahová ókori mondák a földi paradicsomot 
helyezték, vagy a Baleárokon vagy Korfu szigetén, ki tudja már? De 
vannak a homéroszi Odüsszeusz-eposznak olyan valóságelemei, 
amelyek segítenek föllebbenteni a mondák aranyfátyolát. 


A valóságnak ilyen lehetőségét rejti az az adat, hogy Kalüpszó tündér 
Atlasz leánya, aki azÖkeanosz bejáratánál lakik egy kincses szigeten. 
Atlasz szigetén vagyis Atlantiszon; ez a sziget görögül Ibéria, latinul 


Hispánia; Atlasz az ég tartóoszlopa, a felhőkbe burkolt óriás hegység; 
Kalüpszó, a rejtett sziget, a búvóhely: a felhőkbe burkolt nyugati 
messzeség. Nyilvánvaló, hogy az eposz szerzője felhasználta a 
phoinikiai hajózás írott emlékeit: bármily mesésen hangzik egyegy 
kaland, ott lappanganak benne a tengerészeti útleírások adatai. Nem 
feltűnő-e, hogy Kalüpszó tündér, mikor útjára bocsátja Odüsszeuszt, 
ezt az utasítást adja neki: úgy kormányozza hajóját, hogy a 
Göncölszekér mindig bal felől legyen? Íme, a  phoinikiai 
tengerészkönyvek egy kézzelfogható adata az Odüsszeiában! 


Mondák és hajóskönyvek 

Feltűnő és kétségtelenül keleti eredetű a hetes szám nagy szerepe az 
Odüsszeiában, de még érdekesebb, hogy megvannak benne a szír 
hajózási technikának felismerhető nyomai is. Az Odüsszeia hajósai 
rendszerint este indulnak útra, mert napnyugta után három-négy órás 
csend uralkodik a tengeren, viszont a szárazföld felől szél támad, 
kiviszi a hajót a tengerre, és hajnalig vitorlázhatnak, nem kell evezni. 
Odüsszeusz hétszer alkalmazza ezt a módszert, amelyen felismerhető, 
a phoinikiai hajóskönyvek utasítása. Ugyancsak a phoinikiai hajózás 
módszereit árulják el az odüsszeuszi hajózás egyéb mesterségbeli 
fogásai: a hajósok hegyfoktól hegyfokig hajóznak; csak ott vetnek 
horgonyt, ahonnan könnyű kifutni, mert irtóznak minden 
veszedelemtől, az apálytól, a fogságtól, az emberevőktől. Ezért 
legszívesebben apró, lakatlan, erdős szigeten kötnek ki, ahol van 
magaslat is, ahonnan kikémlelhetnek a tengerre és a szigetre, s ahol 
van barlang, miért éjjelente barlangba húzódnak, értékes 
rakományukat is beviszik, tüzet gyújtanak odabent, s ha vannak is 
rosszindulatú lakosai a szigetnek, nem láthatják meg őket. Ahol 
barlang van, ott van édesvíz is, és ez a legfontosabb minden hajósnak. 
Odüsszeusz és az Odüsszeia hajósai pontosan követik ezeket az 
utasításokat. 


Az pedig, hogy ilyen hajóskönyvek csakugyan voltak, nem találgatás, 
hanem valóság: a karthágói Hanno és a phoinikiai Himilco 
tengerészkönyvei valóságos útleírások és útikalauzok voltak, s nyilván 
csak utódai régebbi tengerészkönyveknek. Odüsszeusz útja mégsem 
útleírás, hanem csak értékesíti ezeknek a könyveknek az adatait. A 
phoinikiai útikönyvek általában túlozták a tengeri utazás veszélyeit, 
azzal a rejtett célzattal, hogy más népeket elriasszanak a zsírosán 
jövedelmező hajózástól. Nos, a görögök nem ijedtek meg, bátran 
nekivágtak az idegen földek és vizek rémségeinek, elhozták az 
aranyat, a kereskedelem hasznát mindenhonnan, ahová csak 
eljutottak, de másfelől a phoinikiai rideg valóságot bevonták a 
görögmesefantázia aranyfüstjével. Így lett regényhőssé Odüsszeusz, a 
trójai hérosz, a merész hajós, a vállalkozó kedvű és leleményes görög 
kereskedő. 

És a bolyongó Odüsszeusz késői irodalmi utódja, a kegyes Aeneas, 
ugyancsak ősi útleírások valóságain érlelődött és szellemült át 
regényhőssé. A győztes görög nyugatra viszi Trója kincseit, és íme, a 
legyőzött trójai hős is nyugatnak veszi útját: arrafelé mutatnak az ősi 
útikönyvek, arrafelé vannak arannyal kecsegtető útjai a 
kereskedelemnek. Aeneas is bekalandozza a Földközi-tengert, megjárja 
Trákia, Délosz, Épeirosz, Latium partjait - a józanabb római költő nem 
meri kivinni a mesés Ókeanoszra! -, és majdnem megragad 
Karthágóban, a phoinikiai Kalüpszó, Didó királynő karjai között. De 
nem maradhat, mondja Vergilius, az Aeneas költője, neki útja van: 
Trója isteneit s mindenekfelett a hontalan Venust viszi új hazába. 
Aeneas útja, a római költő tálalásában, talán az Aphrodité-kultusz 
nyugati elterjedését példázza, de az az adat, hogy Aeneas éppen 
Karthágóban bonyolódik legszebb kalandjába, félreismerhetetlenül 
mutatja a pún és phoinikiai hajóshagyománynak - Vergiliusnál talán 
már kissé elhomályosodott - hatását a költészetre. 


Messzi évezredek ködéből így bontakozik ki a tengerjáró hősök alakja, 
így foszlik le kalandjaikról az aranyfüst, így fedezzük fel a mondák 
futórózsáinak szövevényében az emberi civilizáció őskori héroszainak 
roppant erőfeszítéseit. És az is az emberi szellem diadala, ahogy a 
görög költő képzelete megszépítette a vakmerő hajósok valóságos 
kalandjait. 


KOLUMBUS ŐSEI 


Jó kétezer évvel ezelőtt történt. 


Tombolt a vihar, tépte a gabonával megrakott hajók láncait a szicíliai 
kikötőben, tisztek és matrózok reszkettek, s hiába ordítozott a 
kapitány, nem akartak elindulni ebben az istenítéletben. Ekkor 
Pompeius, a hadvezér (i. e. 106-48), felment a parancsnoki hídra - 
tudta, hogy a gabonának harmadnapra Rómába kell érkeznie -, és 
rárivallt a gyáva tengerészekre: 

, Navigare necesse est, vivere non est necesse!" Hajózni muszáj, élni 
nem muszáj! 


És a flotta elindult. 


Otventonnás óceánjárók 


Igen, mert a földközi-tengeri népeknek a hajózás jelentette az életet. 
Ezért őrizték Rómában kegyelettel még az i. sz. VI. században is azt az 
ősi kis hajót, amelyet a legenda Aeneas hajójának tartott. Szimbóluma 
volt ez a hajó Róma eredetének, hatalmának, a birodalom 
vérkeringésének, lüktető életének. A mai ember megborzong arra a 
gondolatra, hogy ilyen törékeny kis alkotmányokon vágtak neki a 
vakmerő régi hajósok ismeretlen tengereknek, távoli rejtelmes 
vizeknek. A mai ember úszó felhőkarcolókon járja az óceánokat, és 
egyáltalán nem csodálkozik az 50 000 tonnás hajóóriásokon; az ókori 
,óceánjárók" -  Neptunusra! szégyellem kimondani - általában 
ötventonnások voltak. Az ókor elképesztő csodája volt az a 
luxusóceánjáró, amelyet Hiero, Szürakúszai tirannusa építtetett az i. e. 
III. században: volt ezen a hajón hatvan szoba és terem, könyvtár, 
tornacsarnok, fürdő, kert, konyha. Megmaradt rakományának 
jegyzéke; ebből kiszámították, hogy 4000 tonnás volt, s négyezer 
evezős rabszolga hajtotta. Ne felejtsük el: ennek az úszó palotának 
Alexandreia volt a neve. 


De ez csak kivétel volt, egyszeri csoda. Az ókori hajók 
tonnatartalmának felső határa száz volt: ennél nagyobb hajó ritkaság. 
Valóban az emberi művelődés hősei voltak azok a vakmerő hajósok, 
akik ilyen törékeny alkotmányokon elindultak - felfedezni a világot, 
ókori Kolumbusok. 


Ezek a hős világjárók jobban érdekelnek bennünket, s nem azok a 


tudós földrajzírók, akik csak csínján utazgattak, mint a híres Sztrabón, 
Augustus császár korában, vagy a nagyszerű csillagász és 
térképszerkesztő Claudius Ptolemaeus, az i. sz. III. században. Értékes 
és tudós könyveik mégiscsak a , Kolumbusok" feljegyzéseiben és 
jelentéseiben gyökeredznek. Ők már józanabb és felvilágosodottabb 
kor gyermekei voltak, és kihámozták a mesék aranyhéjából a 
kézzelfogható valóságot, de néhány száz évvel előttük még a földi 
paradicsomról meséltek az andalúziai hajósok, akik a  Kanári- 
szigeteket, a Boldogok Szigeteit fölfedezték. Egy kisázsiai hajós 
mesélte Pauszaniasznak, az első görög Baedeker szerzőjének, hogy 
egyszer ismeretlen szigetre vetődött odakint az Ókeanoszon: a szigeten 
szatírok laktak, vörhenyes, hosszú farkú néma emberek... Íme, az első 
majmok a görög utazási irodalomban. 


Az istenek tüzes szekere 


Az első Kolumbus, aki igazán szépen tudott mesélni, a görög 
Hekataiosz volt, az i. e. VI.században. , Utazás a föld körül" címen két 
könyvet írt Európáról, Ázsiáról és Afrikáról. Méghoméroszi szemmel 
nézi a világot: a földet tányérnak képzeli, amelyet körülölel az 
Ókeanosz, abból ered az egyiptomi Nílus és a fekete-tengeri Phaszisz. 
Népekről — és  szokásaikról feljegyzett meséi tovább élnek 
Hérodotosznál, és tovább él híres megállapítása is: , Egyiptom a Nílus 
ajándéka." Könyveihez részletes térképet csatolt; ez korszakos újítás 
volt akkoriban; előtte alig néhány évtizeddel Anaximandrosz, a 
filozófus rajzolt térképet, és ugyanabban az időben Arisztagorasz, a 
kisázsiai Milétosz uralkodója, ércbe vésett világtérképet vitt Spártába 
egy diplomáciai tárgyalásra. 


Az ismeretlen Afrika ókori felfedezője a karthágói Hanno. Kereken 
2500 évvel ezelőtt írta meg pun nyelven Afrika nyugati partjain tett 
útját, és könyvét a karthágói Kronosz-templom kincstárában helyezte 
letétbe. Kalandos hajózás után eljutott a Zöld-fok mellett a Sierra 
Leone partjáig, ahol kétszer is halálra rémítették az éjjeli erdő- és 
préritüzek. Kikötött egy kis szigeten, szemben a parttal, de bizony 
nappal csak erdőt és hegyet látott, s éjjelenként egyre megismétlődött 
a tüzek lobogása s hozzá sípok, dobok fülsiketítő zenéje és emberi 
hangok pokoli zűrzavara. Íme, a karthágói Hanno talán az első fehér 
ember volt, aki hallotta a négerek tam-tamját, s látta éjjeli tüzeiket, és 
megrémült vallási szertartásaik különös hangzavarától. Szedte is a 
sátorfáját, vagyis gyorsan továbbhajózott, és a Pálma-fok mellett 
eljutott az Elefántcsontpartra, majd a Niger torkolatán túl a Kamerun 
hegységig. Éjjel ért oda, és megint tüzeket és lángokat látott, égig érő 
lángokat a fekete afrikai éjszakában. Azt mondta: , Ez az istenek tüzes 
szekere"? -pedig csak a 4000 méternél is magasabb Kamerun-hegyet 
látta. 


Ilyen élményekből burjánzanak a mesék: Afrika néma ország, 
valósággal halott világ; nappal titokzatos csend borzong a partokon, 
kopár és zord hegyek merednek ki az óceánból, csak a szárazföld 
belseje felé tarkállanak árnyas erdők, soha nem látott furcsa 
gyümölcsökkel; hallgatnak a partok, és a hajós néma áhítattal bámulja 
a felhőket átszúró, holdig érő óriás hegyeket. Éjjel aztán hajrá! 
kigyulladnak a rejtelmes tüzek a sziklák oldalában, sípok és dobok vad 
zenéje riasztja az éjszakát, s táncoló szatírok és pánok suhannak sűrű 
rajokban, láthatatlanul... Megint csak a négerek. 


Három vadnő 


A legsötétebb Afrika mindig izgatta a hajósok és az olvasók képzeletét, 
de a vakmerő Hannónak kevés utóda akadt. Plinius, a természettudós, 
szemükre veti a római helytartóknak, hogy nem merik kikutatni az 
Atlasz hegység rejtelmeit, hanem mindenféle mendemondákat 
jelentenek Rómába. Szinte egyedülálló kivétel Suetonius Paulinus 
hadvezér, aki i. sz. 41-ben felkutatta az örök hóval borított Atlaszt, 
átkelt a mögötte terpeszkedő homoksivatagon, amely az embertelen 
hőség miatt még télen is lakhatatlan, és talán a Niger folyó nagy 
kanyarulatát, a mai Timbuktut is elérte. Ezen a tájon, meséli, sok az 
erdő, az elefánt, a kígyó, s az emberek nyers húst esznek. De már ezek 
közé nem merészkedett el, pedig nem volt gyáva ember, hiszen 
Tacitus írja róla, hogy a messze északon elhajózott egészen Mona, a 
mai Man szigetéig. Ami Paulinus további pályafutását illeti, a kiváló 
hadvezér 59-ben Britannia prokonzula lett; legyőzte Bondicca 


királynőt, de Nero gyanakodni kezdett rá, és visszarendelte. 


Fe 


Huszonkét évvel később Cornelius Balbus a mai Tripoli városától délre 
előnyomult a Szaharáig, felfedezte a trogloditákat, elfoglalta Fezzant, 
az akkori Phasania tartományt, Cydamust, a mai Gadamest, és számos 
törzset meghódított. Római mérföldkövek és síremlékek igazolják, 
hogy milyen élénk volt itt a karavánforgalom, a III. légió védelme 
alatt. Itt volt akkoriban a híres Garama városa: innen indultak az 
expedíciók déli irányában; innen jutott el Septimius Flaccus három 
hónap alatt az etiópokhoz, Julius Maternus pedig, az egyik 
bennszülött törzsfő kíséretében, négy hónap alatt Agüszimbába, vagyis 
a mai Csád-tó környékére, ahol - mint mondja - a rinoceroszok 
gyülekeznek. 


Kézzelfogható emléke is volt az ókorban a sok hajósmesének: a bátor 
Hanno Afrika nyugati partján három, talpig szőrös vad nőt látott meg, 
le is nyilazta mind a hármat, és megnyúzta; bőrüket a karthágói 
Asztarté-templomban függesztették ki, s ott is voltak egészen a város 
pusztulásáig. Pliniustól is tudjuk, hogy Hanno tolmácsai ezeket a 
furcsa vadakat gorilláknak nevezték. 


A Nagy Sándor-romantika 


Ad 


Ázsia felfedezése Nagy Sándor nevéhez fűződik. Miközben a 
világhódító "macedón sereget győzelemről győzelemre vezette, 
ismeretlen országokat tárt fel, Kisázsián, Mezopotámián átvonult, 
elfoglalta a perzsa birodalom legnagyobb városait, Babilont, Susát, 
Perszepoliszt, eljutott a Kaspi-tengerig, megszervezte a közlekedést, és 
a mesés Indiába is eljutott: a 327-ihadjáratakor mélyen benyomult 
Északnyugat-Indiába, seregével az Indus mentén vonult le a tengerig. 
Egyik hadvezére, Patroklész, leírta a Kaspi-tenger országait, a kisázsiai 
Szkülax a Vörös-tenger partjait hajózta végig, de a vezérkari naplókon 
és hiteles leírásokon túl már ekkor kivirágzik a Nagy Sándor- 
romantika is. Oneszikritosz, az indiai expedíció egyik tisztje, 
regényhőssé tette királyát, elvitte Indiába, összehozta a , meztelen 
szofistákkal", vagyis a brahmánokkal, és rengeteg kalandot költött 
köréje. A fiatal uralkodó tüneményes pályája, káprázatos hadvezéri 
sikereinek sorozata, Ezeregyéjszakába illő lakodalma előbb Roxanéval, 
egy baktriai fejedelem leányával, majd Sztateirával, III. Dareiosz 
király leányával, fiatal halála: valóságos regény. Az a hatalmas 
mondakincs és regényirodalom, amelynek Nagy Sándor a hőse egészen 
az újkorig, nemcsak a nagy király történelmi tetteiben gyökeredzik, 
hanem a világjárók, úttörők és felfedezők elbeszéléseiben is. 


Indiáról az első görög könyvet Ktesziasz írta, az i. e. IV. század elején, 
talán 387 körül. Katonaorvos volt, perzsa fogságba esett, és mint 
hadifogoly tizenhét évet töltött Artaxerxész király udvarában. Egyik 
könyve leírja — föld — körüli utazását (amelyet javarészt 
dolgozószobájában tett meg), a másikban India föld-és néprajzát 
ismerteti, kellemesen, kedvesen, érdekesen, szemléltetőn, csak az a 
baja, hogy mint afféle udvari ember, minden mendemondát 
felszippantott, minden hazugságot készpénznek vett, minden mesét 
hitelesnek fogadott el. Könyvei tele vannak elképesztő adatokkal, 
hajmeresztő hazugságokkal, színes  anekdotákkal  ésromantikus 
novellákkal. Óriási könyvsiker volt minden írása: könyveit egy 
Pamphila nevű tudós hölgy Nero korában, az i. sz. I. században latinra 
fordította. Főképpen indiai útleírása volt népszerű: az ókor , dzsungel 
könyve" ez; és bár csak kivonatosan maradt ránk, India csodáit, fülledt 


dzsungeljeit még így is Kiplinghez méltó mesteri tollal varázsolja 
elénk. 


Pütheasz, az ókor Kolumbusa 


Hanno mellett az ókor legbátrabb Kolumbusa és legsikeresebb 
felfedezője Pütheasz. Szülővárosából, Massiliából (Marseille), Nagy 
Sándor idejében, körülbelül olyan külsőségek közt indult felfedező 
útjára, mint jó ezernyolcszáz évvel utána Kolumbus. Az ismeretlen 
Északot akarta felfedezni; megállapítani, hogy meddig terjed a 
szárazföld, s milyen népek lakják. Elhajózott Spanyolország és 
Franciaország partjai mellett, s eljutott a mai Shetland-és Orkney- 
szigetekig. A régiek hiedelmében ez volt a világ vége, az , ultima 
Thulé", ahová Pütheasz előtt csak a fantázia merészkedett, és még 
ötszáz év múlva is csak a regényhősök jutottak el eddig, akiket a 
regényíró Antonius Diogenész (i. sz. II. sz.) mesés kalandokbabonyolít, 
hogy hihetetlen élményeiket a ködös Észak legendás messzeségébe 
ágyazza. Az i. sz. 

IV. században élt Avienus latin költeményéből eléggé részletesen 
ismerjük Pütheasz útleírását. Ha hihetünk a költőnek, akkor a 
vakmerő felfedező eljutott Izland szigetére is, és elsőnek állapította 
meg az Északi-sarkkör határait, elsőnek figyelte meg az óceán 
időjárási és tengerviszonyait. S hogy könyve minden tudományossága 
mellett is sok mesés adatot tartalmazott, arra hiteles tanúnk az i. sz. II. 
században élt Aelius Ariszteidész, aki azt mondja róla, hogy édes 
szavú író, de nemcsak tudós, hanem költő is. De költő ide, költő oda: 
bizonyos, hogy Pütheasz felfedező útját a kereskedő-világváros, 
Massilia érdekei sugallták. Valószínűleg az Északi-tengerbe vezető utat 
kereste; azt kutatta, hogyan lehetne tengeri úton eljutni a 
borostyántengerhez, amelyet csak fáradságos és veszélyes szárazföldi 
úton, a barbárok földjén keresztül tudtak még később is 
megközelíteni. 


És ha már az óceán vizeit járták az ókor bátor hajósai, fölmerül a 
kérdés: vajon eljutottak-e valaha is a tengeren túlra, a világ másik 
felére, Amerikába? Ezek a tengerészek már nem tányér alakúnak 
képzelték a földet: az i. e. IV. századtól fogva, a Püthagorasz-iskola 
tanítása alapján, meg voltak győződve róla, hogy a föld gömb alakú. 
Sejtették-e, hogy a földgömb másik felén is laknak emberek, s 
egyáltalán: hogy vannak-e földek? Seneca egyik levelében 
, antipodes"nek, vagyis , ellenlábasoknak" nevezi azokat az embereket, 
akik éjjel dorbézolnak, s a nappalt átalusszák - amiből nyilvánvaló, 
hogy az ,átellenes" világot a mi világunk pontos ellentétének 
képzelték, vagyis úgy gondolták, hogy mikor nálunk nappal van, ott 
éjszaka. 


Seneca Nero korában élt; filozófus volt és író: írt drámákat is, de 
különösen érdekelte a természettudomány. Nem csoda hát, hogy nagy 
természettudományi művében ezt mondja: 

, Eljön az idő, mikor utódaink csodálkozni fognak, hogy egészen 
nyilvánvaló dolgokat nem tudtunk." Igen, ő költő volt, és megsejtett 
sok mindent, amit a tudósok nem mernek kimondani. , Medea" című 
tragédiájában így önti versbe legcsodálatosabb sejtelmét: , Távoli 
időkben jönnek majd századok, amikor kitágulnak az óceán határai, 
óriási földrész tárul fel, és már nem Thulé lesz a világ vége!" 


Íme, a messzi évezredek ködéből, a latin tragédia zengő verseiből így 
bukkan fel az új világ: Amerika. 


A BIRODALOM VÉRKERINGÉSE 


Odüsszeuszról, a világjárók őséről mondja Homérosz, hogy sokféle 
emberek városait látta és erkölcseit ismerte meg. Egy francia tudós az 
Odüsszeia kalandjait úgy magyarázza, hogy bennük régi föníciai 
útleírások nyomait fedezhetjük fel. A föníciai hajósnép csakugyan 
elkalandozott vad és ismeretlen vidékekre is, és mivel a messze járt 
emberek ősidők óta nagyokat szoktak hazudni, ők is fantasztikus 
mesékben számoltak be vakmerő útjaikról Ezeket az útleírásokat 
csúfolja ki a nagyszerű Lukianosz (i. sz. 120-180) , Igaz történet? című 
parodisztikus útleírásában. 

Soha az ókorban olyan kitűnő alkalom nem nyílt a világlátásra, mint a 
római császárság korában, mikor az óriási birodalom minden zegét- 
zugát a legkitűnőbb úthálózat kötötte össze egymással. Nem egy római 
út és híd még ma is használatban van. Az utakat mindenütt feliratos 


mérföldkövek szegélyezték. 


A nagyszerű római úthálózat elnyúlt Britanniáig, Dániáig, Svédország 
déli csúcsáig, az Északitengerig, a Duna mentén - amelyen Traianus 
pompás hidat veretett -, egészen a Feketetengerig, Bizáncon át 
Kisázsia mélyéig; Egyiptomban egészen Etiópiáig, aztán végig Észak- 
Afrikán be a Szaharáig, s nyugatra egészen az Atlasz hegységig. 
Görögország és általában a Balkán félsziget talán még ma sincs oly 
pompásan ellátva utakkal, mint volt a rómaiak korában. 

Megvoltak tehát az utazás feltételei: a jó utak, a kitűnő szárazföldi és 
tengeri csatlakozások. Megvoltak az útmutatók, a Baedekerek is, 
amelyeket akkoriban itinerariumoknak neveztek, sőt képes útmutatók 
is voltak, amelyek a hadseregben a mai katonai térképet pótolták. Az 
itinerariumok eredetileg csak az utak jegyzékét, a távolságokat s az 


összeköttetéseket " közölték, később mitológiai, történelmi és 
természettudományi érdekességekre is felhívták az utazók figyelmét. 


Állami posta 


Az óriási birodalom igazgatása óriási futárszolgálatot tett szükségessé, 
amelyet a császári posta bonyolított le. Az állomások, amelyeken 
fogatokat váltottak, körülbelül 36 km-re voltak egymástól. Ennek a 
postának az élén, amely lovas-, gyorskocsi-és teherszolgálatot 
bonyolított le, császári postaigazgatók állottak, akiknek Ostiában 
gyorshajók is álltak rendelkezésükre. Magánosok, csak felsőbb 


engedéllyel használhatták az állami postajáratokat. 


A magánosok levelezését és csomagforgalmát vagy saját futárjaik, 
vagy a bérkocsisok bonyolították le, akik céhekbe tömörültek, s 
forgalmasabb gócpontokon lovakat, öszvéreket s fogatokat tartottak az 
utasok rendelkezésére. Bármily kezdetleges volt is ennek a 
közlekedésnek a szervezete, ezek a delizsánszok mégis rendkívül élénk 
forgalmat bonyolítottak le. Természetesen nem tudták utolérni az 
állami posta gyorsaságát, hiszen az utasok az éjszakát rendesen 
fogadóban töltötték, míg az állami futárok éjjel-nappal úton voltak. A 
rengeteg idevágó ókori adatból elég annyit megemlítenünk, hogy az 
állami posta átlagos sebessége óránként 15 km volt, míg magános 
utasok átlagban négyszerte lassabban utaztak. Tengeri utazáson hét 
tengeri mérföld volt az átlagos óránkénti sebesség. 


Fényűző utazások 

Tehetős emberek a maguk kocsiján utaztak, mégpedig meglehetős 
kényelemmel és pompával. Nero mindig ezer kocsival utazott, 
melyeket ezüstparókás öszvérek húztak; a kocsik előtt vörös ruhás 
fullajtárok nyargaltak, a kocsikon magával vitte egész udvartartását; 
felesége,  Poppaea, arannyal patkoltatta a lovait, és ötszáz 
nőstényszamarat vitt magával, hogy mindennap  szamártejben 
fürödhessen. Egykorú leírásokból tudjuk, hogy az úti fényűzés gazdag 
emberekre valósággal kötelező volt. Rengeteg szolgát vittek magukkal, 
drága takarókat, szőnyegeket, párnákat, arany és ezüstedényeket, 
kristályokat: a lovak szerszáma vagyonokat ért. Egyszer a milliomos 
Senecának az a bolond gondolata támadt, hogy afféle sztoikus 
kirándulást rendez: barátjával, Caesonius Maximusszal kocsin mentek, 
nem vittek magukkal semmit, kísérő szolgát is csak egy kocsira valót; 
kint a szabadban egyszerű pokrócra hevertek, szerény ebédet ettek, 
Seneca a benyomásait jegyezgette fel az írótáblájára; így töltöttek két 
boldog napot. Történt azonban, hogy valami előkelő utas vonult el 
mellettük hatalmas és ragyogó kíséretével: Seneca bevallja, hogy 
parasztkocsijával és mezítlábas kocsisával szeretett volna a föld alá 
bújni szégyenletében. 


A nagyurak utazókocsijai úgyszólván modern kényelemmel voltak 
berendezve. Plinius, a természettudós, íróasztalt szereltetett az 
utazókocsijába, s útközben is diktált a gyorsírójának. Claudius császár 
játékasztalt szereltetett fel, s útközben is kockázott barátaival. Számos 
utazókocsi fel volt szerelve a Hérón-féle útmérő automatával, a mai 
taxaméternek ezzel a tökéletes ókori másával. Szabályszerű ággyal 
felszerelt hálókocsik is voltak. 


Vámosok és rablók 


A vámosokat akkor is csakúgy szerették az utasok, mint ma. A 
vámőröknek kötelességük volt 2,5 százalék vámot szedni minden 
olyan tárgy után, ami nem okvetlenül szükséges az utazáshoz; joguk 
volt az utasok poggyászát átkutatni, a be nem vallott vámköteles 
dolgokat elkobozni, csak a nőket nem volt szabad megmotozniuk. A 
katonák, mint ma a diplomaták, vámmentességet élveztek, természetes 
tehát, hogy ők űzték legélénkebben a csempészetet. A közutálatnak 
Plutarkhosz adott hangot: ,Dühös vagyok a vámosokra, mert 
összevissza turkálják az ember poggyászát." Semmi sem új a nap alatt. 


Másik, mégpedig komolyabb kellemetlensége volt az ókori utazásnak a 
rengeteg rabló, akik bizonyos utakon, főképp a határokon, 


rendszeresen fosztogatták az utasokat. Legtöbb helyen állandó katonai 
őrséget tartott az állam, ez azonban hatástalannak bizonyult. Volt 
hírhedt rabló, például bizonyos Laureolus, aki éveken keresztül 
rettegésben tartotta az utasokat; akár hadsereget is küldhettek ellene, 
minden hiábavaló volt; a nép rejtegette, pártolta; romantikus története 
sok vonásban a magyar betyárvilágra emlékeztet. Végre is árulás 
révén került kézre. Vadállatokkal tépették szét az amfiteátrumban. 


Fogadó természetesen volt bőven az utak mentén, valamennyit feltűnő 
cégér jelezte: a kakashoz, a kígyóhoz, a daruhoz, a nagy sashoz, a 
kocsikerékhez, s nem hiányoztak róluk a hívogató-csábító feliratok 
sem. Mégis az utas, hacsak tehette, elkerülte ezeket az útszéli 
fogadókat, s inkább rendes szállóban szállt meg valamelyik városban. 
A kocsmárosoknak nagyon rossz hírük volt: csalnak, zsarolnak, vizezik 
a bort, néha emberhúst tálalnak fel, a kocsmárosnék meg általában 
boszorkányok. 

Szerettek az ismert világban utazgatni, felfedező útra nemigen volt 
kedvük. Hispániái hajósok hiába magasztalták Sertorius előtt Madeira 
gyönyörűségeit, hívei nem engedték, hogy odautazzék. A Kanári- 
szigeteken járt valaha egy Statius Sebosus nevű római, mint ahogy a 
mesés Atlasz hegységen is átmerészkedett Suetonius Paulinus, a 
hadvezér, de az utazókat csak a jól ismert és lakott helyek érdekelték. 
A légiók Afrikában körülbelül a Csád-tó környékéig is eljutottak, mint 
azt az utak mérföldkövei jelzik; a Nero-féle expedíció, amelynek a 
Nílus forrásait kellett felkutatni, eljutott a mai sír-, medián-, ellab- és 
barri-négerekig, és rengeteg fantasztikus mesével, de annál kevesebb 
tudományos eredménnyel tért haza. 


Filozófusok és kereskedők 


Utazásaik iránya főképp a Kelet és Dél volt, szóval a birodalom 
legcivilizáltabb részei. És ugyan kik utaztak? Vajon csak a kéjutazók? 
Úgyszólván minden szabad ember utazott. A tudomány terjesztésének 
egyik legfőbb módja a vándorlás volt; némelyik filozófus egész életét 
úton töltötte, részben azért, hogy tanítson, részben, hogy idegen 
tudósokkal és tanításokkal megismerkedjék. Általános szokás volt, 
hogy az ifjúság tanulmányait külföldi főiskolákon egészítette ki. 
Athénben és Rómában államilag fizetett tanárok működtek a 
főiskolákon, s így ezek valósággal olyan intézmények voltak, mint a 
mai egyetemek. Híres orvosok gyakran vándorútra keltek, hogy új 
gyógyító eljárásukat a világgal megismertessék. Nem szabad 
felednünk, hogy még nem volt könyvnyomtatás, és a tudományos 
könyveknek másolatokban való terjesztése sem volt könnyű, és semmi 
esetre sem volt olyan hatásos, mint a szóbeli előadás és -orvosoknál -a 
személyes gyógyítás. Sokat vándoroltak a színészek is, akik 
egyesülésekbe tömörülten hol itt, hol ott léptek fel az ünnepeken, 
mivel az antik világban egyegy helyen évente csak egyszer vagy 
kétszer volt színielőadás. Atléták, versenykocsisok, pantomimek, 
bohócok, bűvészek, kötéltáncosok, népénekesek az egész ismert 
világból összecsődültek egy-egy helyen, ahol éppen ünnepi játékok 
vagy versenyek voltak, például az olümpiai, püthói vagy iszthmoszi 
játékokon. 


És ne feledjük el a kereskedőket. Az ókori kereskedő nem 
sürgönyözhetett, nem telefonálhatott, nem is tudakozódhatott olyan 
könnyen, mint a mai: neki személyesen kellett üzleti összeköttetéseit 
megszerveznie,  bevásárlásait elintéznie, bizonyos területeket a 
kereskedelmi forgalom számára hozzáférhetővé tenni. Elmondhatjuk, 
hogy e kereskedők voltak az ókor legbátrabb és legvállalkozóbb 
szellemű utasai. Hippalosz egyiptomi kereskedő i. e. 117-ben vagy 
116-ban megjárta Indiát; oda-vissza hat hónapig tartott az útja. 
Sztrabón írja (i. e. 64-19), hogy a vörös-tengeri Müosz Hormoszból 
százhúsz kereskedőhajó járt Indiába. Az ókori indiai kereskedelem, 
fontos bizonyítékai az Indiában és Ceylon szigetén talált római 
pénzek. A rómaiak indiai emlékei ma már nemcsak pénzleletek; az 
utóbbi időben Arikameduban egész római kereskedőtelepet tártak fel. 
Ezekből az adatokból és egyes földrajzi írók tudósításaiból derült ki, 
hogy a római kereskedők Tonkint és Kínát is járták. Plinius és 
Sztrabón szerint a római kereskedőknek százharminc tolmácsra volt 
szükségük, hogy megértessék magukat. 


Horatius és Seneca  emlegetil hogy a  nyereséghajhászás 
ellenállhatatlan erővel hajtja a kereskedőket még télen is, fagyban és 


viharban, messze vidékek felé. Hogy mennyire igazuk volt, mi sem 
bizonyítja jobban, mint egy Flavius Zeuxisz nevű kereskedő sírfelirata. 
Ez a fáradhatatlan üzletember a phrügiai Hierapoliszból (romja a mai 
Tambuk-Kalessi mellett) nem kevesebb, mint hetvenkétszer tette meg 
az utat Itáliába. Fűtött expresszvonat puha hálókocsijában vagy 
luxushajón és repülőgépen ma már valósággal élvezet az ilyen üzleti 
út, de bizony , szegény?" Flavius Zeuxisznak alaposan meg kellett 
szenvednie a millióiért. Mohóságát (vagy , kitűnő gazdasági érzékét"?) 
mi sem bizonyítja jobban, mint az, hogy hetvenkétszer vállalta ezeket 
a szenvedéseket. 


MARE NOSTRUM 


Mara Nostrum -a mi tengerünk: így nevezték a Földközi-tengert a 
görögök és a rómaiak akkor, amikor urai voltak ennek a véghetetlen 
víznek, amelynek partjain a világ művelődése kicsírázott. Az öreg 
Hérodotosz görögnek mondja, Caesar és Sallustius már a büszke 
Nostrum Mara kifejezéssel nevezi meg, s valószínű, hogy uralmuk 
idején az etruszkok és karthágóiak is a magukénak nevezték. Mert 
nem Róma volt első ura a Földközi-tengernek; mikor föníciai és görög 
hajók merészen hasították a sokszor veszedelmes tenger vizét, Róma 
még csak kis pásztorváros volt a hét halmon és a völgyekben. 


A mai ember el nem képzelheti, hogy az ókoriak, tőlünk mintegy 2500 
évnyi messzeségben, milyen jól ismerték már a Földközi-tengert. 
Természetesen a kereskedők voltak az elsők, akik nekivágtak a 
bizonytalan víznek: hajtotta őket az átkozott aranyéhség, az auri sacra 
fames, és bizony igaza van Horatiusnak, mikor azt mondja, hogy 
háromszoros ércpáncél övezte annak szívét, aki elsőnek merészkedett 
a tengerre. Pütheasz massiliai utazó és földrajztudós az i. e. 

IV. században már tudományos leírást adott a Földközi-tengerről, sőt 
az óceánról is. Jó száz évvel előbb jelent meg a karthágói Hanno pun 
nyelvű útleírása; ez az utazó Gadestől, helyesebben a gadesi 
tengerszorostól, vagyis a mai Gibraltártól egészen Szíriáig bejárta a 
Földközi-tengert, sőt a Gibraltáron túl a Zöld-fok és a Sierra Leone 
tájait is elérte. Bizonyos, hogy ezek az útleírások nem irodalmi célokat 
szolgáltak, hanem kereskedők számára készültek útikalauzul. Maguk a 
rómaiak nem ezekből a könyvekből ismerték meg a tengert. Mint 
említettük már: ők a földet művelték és pásztorkodtak, és történelmük 
első évszázadában belenyugodtak, hogy Itália ura, a hatalmas Etruria, 
ellátja őket mindennel. Az alapítók és őslakosok nyomorúságos 
csónakokon járták a Tiberist és a tengerpartot, mert lassanként a 
halászatra is rákaptak. A római tengerészet csírája ez: így ismerték 
meg saját partjaikat, így fejlődött ki a belső vándorlás és ezzel a 
kereskedelem. 


Navigare necesse est 


, Navigare necesse est, vivere non est necesse? - Hajózni muszáj, élni 
nem muszáj -mondta Pompeius a tengerészeknek, akik viharban nem 
akartak indulni. Lassanként Róma őslakói is rájöttek erre az igazságra, 
bár akkor még senki sem mondta ki. Az i. e. VII. századtól fogva, 


mióta Róma megvetette lábát Latium dombjain, egyre világosabban 
bebizonyosodott, hogy Itáliának csak az lehet tartósan ura, aki ura a 
tengernek is. Az idők folyamán három hatalom tartotta birtokában a 
Földközi-tengert: Görögország, Etruria, Karthágó. 


A görög tengeri hatalom itáliai hordozói elsősorban a phókaiaiak 
voltak, ők alapították meg az első gyarmatokat Szicíliában és 
Itáliában. Egyébként a nyugati görög gyarmatosítás úttörői nemcsak a 
phókaiaiak, hanem még előttük a khalkisziek és korinthosziak voltak. 
Szívós küzdelem indult meg a tenger birtokáért, s i. e. 474-ben Etruria 
súlyos vereséget szenved Cumae mellett; a görögök kerekednek felül; a 
vereség következménye itáliai birodalmuk összeomlása. A tengerjáró 
görög nép, amely a homéroszi hősök óta korlátlan ura volt a Földközi- 
tengernek, most a tenger nyugati felében is megveti lábát: Szürakúszai 
a görög hatalom nyugati támaszpontja lesz. Innen kezdve Szürakúszai 
tirannusai ádáz harcokat vívnak versenytársaikkal, a karthágóiakkal. 
Miután Etruria kiesett, csak Görögország és az egyre erősödő Karthágó 
maradt a porondon. 


Róma pompásan készült történelmi feladatára. Megvolt benne 
mindenekelőtt minden hadierény; bátor volt és jól szervezett, tudott 
harcolni a szárazföldön - s az ókori tengerészetben rendkívül fontos 
volt a személyes bátorság, hiszen a tengeren is javarészt szárazföldi 
módszerekkel harcoltak. De megvolt Rómának az ereje is, hogy a 
legyőzött és meghódított népeket asszimilálni tudja; ez az a 
birodalomépítő tulajdonság, amelyet Vergilius így jelöl meg: , Parcere 
subiectis? - kímélni a meghódítottakat. Róma a meghódított népeket 
nem csupán anyagi, hanem szellemi, lelki kapcsokkal is magához 
tudta fűzni. Sem Szürakúszai, sem Karthágó nem ismerte ezt a 
módszert, s éppen ezért egyik sem tudott uralmat alapítani Itália 
földjén. Egyébként is erre a hegemóniára legfeljebb a nagy 
Dionüsziosz és Hannibál áhítozott. 


Dionüsziosz, a tragédiaköltő és tirannus, valójában a hellén kultúra 
védelmében fogott fegyvert Karthágó ellen, s végül megszerezte az 
Adria uralmát is. Az i. e. IV. század hajnalán indult haddal Karthágó 
ellen (399), és 392-ben hatalmas csapást mért rá, de Karthágó 
kiheverte; Dionüsziosz annyit elért, hogy sakkban tartotta a mohó pun 
hódítót, és biztosította a görög kereskedelem és kultúra 
egyenrangúságát a Földközi-tengeren. Az irodalom megőrizte egy-egy 
tragédiája címét, egy-egy költői diadalát; de neve maradandóbb a 
hadtörténelemben: ő építtetett először ötsorevezős hajókat, amelyeken 
300 evezős és 120 harcoló tengerész volt. Ez a csatahajótípus lett a 
római flotta legnagyobb egységeinek mintája. 


Dionüsziosz  — hatalma halálával — megsemmisült, —  Agathoklész, 
Szürakúszai későbbi ura, követte ugyan Dionüsziosz hagyományát, s 
eleinte vakmerőn és győzelmesen harcolt a karthágóiakkal; sikerült 
hatvan hajóval áttörnie a Szürakúszait ostromló karthágói flottán, 
azután partot ért Afrikában, s kikötött (i. e. 310). Ezzel puhította a 
talajt a rómaiak számára, és példát adott nekik: azt az ötletet, hogy a 
szívós pun ellenséget a tulajdon földjén kell megtámadni. Ez volt a 
Földközi-tenger uralmának kulcsa. Későbbi utóda, Hiero már a 
rómaiak szövetségese lett, miután előbb keservesen csalódott a 
karthágóiak szövetségében. Kormánya egy időre felvirágoztatta 
Szürakúszait, de a görög tengeri uralmat már kicsikarta kezéből 
Karthágó, hogy azután hosszú ideig, mintegy száz évig, útjába álljon a 
római hódító akaratnak, és kíméletlenül kezében tartsa a Földközi- 
tenger uralmát és kereskedelmét. 


Róma és a tenger 


29. 4 


Már a királyok mondai korában megalapítják Ostia kikötőjét a Tiberis 
torkolatánál: de ez még nem támaszpontja a római kereskedelemnek, 
amely egyelőre nincs is; nem támaszpontja a flottának sem, hiszen az 
sincs még. Egyelőre Róma inkább közömbös a tenger iránt, de 
lassanként felfigyel a görög-karthágói viaskodások csatazajára. A 
Tiberisen egyelőre csak sót szállítanak a fővárosba, de hajócskáik 
egyre nőnek, s amint nő nagyságuk, úgy nő a távolság is, ahová 
elmerészkednek. Latium partjai hódolnak meg először a kezdetleges 
római hajóhad hadműveletei következtében. Praeneste (Palestrina), 
Astura, Satricum (Conca), Antium (Porto d"Anzio), azután az etruszk 
Caere és Veii s távolabb Korzika szigete kerül bele a római hatalmi 
érdekkörbe. Egyszerre Ostia is jelentőségre jut. Mikor a mondabeli 
királyokat elűzik, Róma már nem megvetendő tényező a tengeren 
sem. 


A nagyok háborúskodásába a kis Róma nem avatkozott bele. Nem volt 
még kezében a kard, hogy sújthasson. Az , inter duos litigantes tertius 
gaudet" - ha ketten marakodnak, a harmadik a nyertes elve, talán már 
akkor érvényes volt a diplomáciában. Róma mindenesetre várt, s hogy 
gyanút ne keltsen, sietett szerződést -ma így  mondanók: 
megnemtámadási szerződést - kötni Karthágóval. I. e. 509 óta 
négyszer kötöttek ilyen szerződést (509, 348, 303, 278), amelynek 
spanyolfala mögött Róma nyugodtan készült, hogy leszámoljon majd 
azzal, aki győztesként marad a tengeren. Ezek a szerződések politikai 
és kereskedelmi jellegűek voltak, s látszólag több előnyt jelentettek 
Karthágónak, mint Rómának. A római szenátus politikai bölcsességét 
legjobban mutatja, hogy a távolabbi célok érdekében kénytelen- 
kelletlen elfogadja a karthágóiak súlyos feltételeit: Karthágó kötelezte 
magát, hogy egy esetleges etruszk-római összetűzésben semleges 
marad, s ezzel lehetővé tette Rómának, hogy végleg leszámoljon az 
etruszk hatalommal, másfelől Róma belenyugodott, hogy a pun 
uralom alatt álló tengereken és területeken tilos kereskedelmet 
folytatnia. Karthágó kereskedelmi monopóliuma a legjobb ösztöke a 
római ambíciók ébren tartására: Róma nem tűrhette, hogy belefojtsák 
a Földközi-tenger vizébe. 


Az a római hajó, amely i. e. 394-ben Delphoiba indult, hogy elvigye az 
istenség szent helyére Róma fogadalmi ajándékait, az első római 
állami hajó volt, amely áthaladt Itália határain. De több is volt ennél: 
ez a hajó jelentette a világnak - mint egy kiváló történetíró mondja -, 
hogy a kis latiumi köztársaság már-már nagyhatalommá vált. Egy 
évvel a delphoi követjárás után a római hajóhad elfoglalja a Circe- 
hegyet és kikötőjét a Pomptinus-mocsarak déli részén, s ott 
helyőrséget rendez be. A IV. században, amikor még él a szürakúszai 
tengeri hatalom, Róma csendben kezdi megerősíteni partjait. I. e. 349- 
ben tengeri támaszpontokkal népesül be Itália nyugati partja, s a 
földközi-tengeri erők elkeseredett küzdelmében Róma felismeri azt a 
szükségességet, hogy egyedül kell gondoskodnia  Közép-Itália 
partjainak védelméről. Hogy mennyire komolyan vette ezt a 
felismerést: Ardea, Pyrgi, Antium, Terracina, Neapolis (Nápoly) 
tengeri védőművei tanúskodnak róla. Hamarosan az első közeli 
szigetet is megszerzi: Pontia (a későbbi Pandataria, a mai Ponza), ez a 
latiumi sziklás sziget i. e. 310 óta római kolónia, így a Tirrén-tenger 
egyik kulcsa a kezében van. I. e. 312-ben felállítják a tengernagyi 
hivatalt: a duumviri navales intézménye a bizonyság, hogy a 
köztársaság, partjainak védelmére, szükségesnek tartja a hadiflotta 
megszervezését. Egyelőre partjainak megvédésére, később mások 
partjainak megszerzésére. 


Mai nyelven így mondhatnék: a római flotta első akciója az volt, 
amikor i. e. 308-ban a campaniai öbölben, Pompeji és Nuceria 
közelében a tengerészek partra szálltak, pusztán zsákmányolás 
céljából. Ezúttal pórul jártak, mert a helyőrségek visszakergették őket 
hajóikra. Nem sokkal utóbb huszonöt hajóból álló flotta vonult fel a 
korzikai vizekre; nem tudjuk, milyen eredménnyel. Ugyancsak 
ekkortájt lép érvénybe a harmadik szerződés Karthágóval, amelynek 
értelmében Korzika semleges zóna lett. Már ebből nyilvánvaló, hogy 
Róma igényt tartott erre a szigetre, azon az alapon, hogy közvetlen 
utóda és örököse az etruszk hatalomnak, 


Róma tanult és készülődött. Talán legtöbbet tanult az etruszkoktól: az 
első római hadihajók Caere hajóműhelyeiben készültek. A tengerészet 
csendben és céltudatosan készült világtörténelmi feladatára, a Mare 
Nostrum meghódítására. Ostia már a IV. század óta katonai és 
tengerészeti támaszpont, Puteoli hadikikötője is kiépült. A katonai 
készülődésekkel együtt egyre jobban nekibátorodik a tengeri 
kereskedelem is. 


A Karthágóval kötött negyedik szerződés értelmében Róma köteles 
volt tartózkodni minden tengerészeti tevékenységtől. Csakhogy az a 
Róma, amely i. e. 509-ben az első szerződést kötötte Karthágóval, apró 


és jelentéktelen pásztorországocska volt, viszont a negyedik szerződés 
korában i. e. 278-ban - mikor Pürrhosz épeiroszi király miatt 
kénytelen volt politikai és katonai szövetséget kötni Karthágóval már 
számottevő szárazföldi hatalom, és súlya van a tengeren is, hiszen 
Róma ekkor már valósággal ura a Tirrén-tengernek. Karthágó 
megérezte, hogy Szürakúszai eltűnt ugyan a színpadról, azonban 
helyette új és ambiciózus szereplő lépett fel, és ez az új szereplő, 
Róma, igényt tart a tengeri hegemónia örökségére. A Tiberis 
torkolatánál százhúsz pun hajóból álló flotta tüntet, Mago karthágói 
tengernagy parancsnokságával, hogy biztosítsa a rómaiakat Karthágó 
tengeri együttműködéséről: nem sokkal később Tarentum kikötőjében 
tüntet a flotta, mikor a római hajóhad ostromolja a várost. A 
diplomácia — szemüvegén keresztül — észrevehetjük, hogy e 
rokonszenvtüntetés mélyén csillapíthatatlan hatalmi féltékenység 
rejlik, ami nemsokára nyílt ellenségeskedésben fog kirobbanni. De 
Róma is résen áll: tudja, hogy az itáliai félsziget partjainak birtoka 
még nem elegendő arra, hogy biztosítsa földközi-tengeri 
hegemóniáját; ez a hegemónia nem teljes addig, amíg nincs Itália 
birtokában minden fontos tengerészeti támaszpont, a Messinai-szoros 
éppen úgy, mint Korzika vagy Dalmácia. 


Ceterum censeo 


, Ceterum censeo Carthaginem esse delendam" - Egyébként javasolom, 
hogy Karthágót töröljük el a föld színéről: így végezte minden 
szenátusi beszédét az öreg Cato (i. e. 234-149). Makacs ember volt 
annyi bizonyos, nem fáradt bele ebbe a refrénbe: de túl az anekdotikus 
hagyományon, mély politikai bölcsesség rejtőzött a már megszokottá 
vált szavak mélyén. 


A pun háborúk kora C(i. e. 264-146), változatos eseményeivel, óriási 
méreteivel, a történelem egyik leghősibb eseménysorozata. Az első 
pun háborúban (264-241), százhúsz római csatahajóval Duilius konzul 
Mylae mellett (260) leverte a győzelmekhez szokott hatalmas 
karthágói flottát. Ebben a csatában alkalmazták először a corvus nevű 
nagyszerű találmányt, a repülő hidat, amely karvaly módjára rácsapott 
az ellenség hajójára, úgyhogy a rómaiak átrohantak rajta, és az 
ellenséget saját hajóján semmisítették meg. Négy év múlva (256) 
Marcus Atilius Regulus és Lucius Manlius Vulso tengernagyok verik 
tönkre a karthágói flottát Ecnomusnál, s Karthágót visszavonulásra 
kényszerítik. De ekkor már útban van Hannibál, hadvezéri 
lángelméjével és gyűlöletével, hogy megmentse hazája tengeri 
főhatalmát, és letörje Róma ambícióit. A második pun háborúban 
Itália keservesen megfizet nagyra törő politikájáért. A világtörténelem 
tanúja Hannibál nagyszerű hadivállalkozásának és mindent elsöprő 
diadalainak. Itália szinte élettelenül fekszik a győző lábainál. 

Ebben az óriási küzdelemben történelmi szempontból legnevezetesebb 
esemény, hogy a tenger uralmáért vívott mérkőzés tengeri csatákkal 
kezdődik, de a Mare Nostrum uralmának kérdését mégis szárazföldi 
ütközetek döntik el. Scipio Africanus a tulajdon földjén, Afrikában 
keresi fel és semmisíti meg az ellenséget. Mióta Caius Lutatius Catulus 
tengernagy az első pun háborúban (241) az Aegates-szigetek mellett 
tönkreverte Hanno pún tengernagyot, megtört Karthágó hatalma. 
Innen kezdve hatszáz évig Róma maradt ura a Földközi-tengernek. Az 
első pun háború a tengeren, a második a szárazföldön pecsételte meg 
Karthágó sorsát. A harmadik pun háború (149-146) már csak epilógus, 
a haldokló ellenségnek megadott kegyelemdöfés. Róma tengeri 
világuralma többé nem volt kétséges. 


Mare Nostrum 


Róma mint tengeri hatalom olyan birodalmat teremtett a Földközi- 
tenger partjain, amilyen sem azelőtt, sem azóta nem volt a világon. És 
ez a birodalom volt a bölcsője Európa és a világ műveltségének. 


A pun háborúk után alig volt már egyetlen végzetes fontosságú tengeri 
csatája Rómának: Actium (i. e. 31), Octavianus győzelme Antonius és 
Kleopátra hajóhadán. A római flotta őrt állt; tizenkét hatalmas 
állomásán valóságos pajzsa volt a birodalomnak. A tengeri flotta 
mellett folyamfílottillája is őre és szolgája volt ennek a hatalomnak. A 
császárkorban Misenumban és Ravennában állomásozott a két Classis 
Praetoria. Misenumhoz tartozott Baiae, Puteoli, Ostia, Centumcellae, 
továbbá a korzikai Aleria és a sardiniai Carales (Cagliari) kikötője. 
Hajóhad állomásozott Forum Juliiban (Fréjus), Alexandriában, a 
szíriai Seleuciában, Líbiában, a Feketetengeren, Britanniában (kikötője 
Dubrae, vagyis Dover); folyamflottilla volt a Rajnán, Colonia, Bonna 
és Mogontiacum (Köln, Bonn, Mainz) kikötőkkel, Pannóniában a 
Felső-Dunán Taurunum (Zimony) kikötővel, az Alsó-Dunán, a fekete- 
tengeri Tomi (Constanta) kikötővel, s végül kis flotta állomásozott a 
mai Boden-tavon (Lacus Brigantinus). 


E roppant tengeri hatalom gyér emlékei csak a ránk maradt hajó-és 
tengerésznevek. Talán a nép jellemére és gondolkodásmódjára is 
világot vetnek az ilyen hajónevek: Felix Itala, Isis Geminiana, Galatea, 
Augusta, Dia, Salus,  Castora, Victoria,  Clementia. A nagy 
tengernagyok neveit megőrizte a történelem. A pun háborúk hősei 
után Pompeius szerzett elmúlhatatlan dicsőséget tengeri háborúival és 
Agrippa, Augustus tengernagya, akinek oroszlánrésze volt a 
világbirodalom megalapításában. Furcsa, de így kell mondanunk, 
néhány , névtelen" tiszt és tengerész neve is ránk maradt: Caius Utius 
kapitány bejárta az egész világot; Caius Valerius Triarius altengernagy, 
a kalózok ostora, a  Parthenosz nevű kétsorevezős csatahajó 
parancsnoka, leverte Athenodórosz kalózt, a Földközi-tenger rémét Ci. 
e. 69); Titus Julius Hilarus a Tiberisen volt hajóskapitány; Vettius 
Gratus a flotta mérnöke volt; Insteius Victorinus egy gyorsnaszád 
gazdasági tisztje; Falleus kormányos, Baebius Silvanus altiszt, Athenio 
coronarius (őrmester), Acutius Faustinus, Memmius Valens, Terentius 
Sabinus, Statius Rufinus, ma már csak nevek. Annak idején hősök 
voltak és a birodalom támaszai. 


Ez a birodalom olyan zárt egységben ölelte körül Rómát, amilyent 
azóta is keveset látott a történelem. A mai Tunisz, vagyis a régi 
Karthágó i. e. 204 óta nem tényező már, 146-ban mindenestül római 
tartomány, így válnak sorra római provinciákká a Földközi-tenger 
országai: Illíria és Macedonia i. e. 168-ban; Graecia 146-ban; Asia, 
vagyis Kisázsia 133-ban; a Baleárok 121-ben; Mauretánia 104-ben, 
Szíria 63-ban; Massilia (Marseille) 49-ben; Numídia 46-ban; Dalmácia 
19-ben, de így válik sorra a birodalom részévé minden fontos pont a 
Földközitengeren. Korzika a pun háborúkban, Melité (a mai Málta) a 
második pun háborúban Kosszüra (a mai Pantelleria), Rodosz, az Égei- 
tenger szigetei, a marseille-i partvidék s a többi városok és szigetek 
rendre. 


És Rómáé a császárkorban Szuez is, a csatornával együtt, amely már 
az i. sz. II. század elején is üzemben volt. A Szuezi-csatorna építését 
Nekho fáraó kezdte (i. e. 609-593), és I. Dareiosz perzsa király 
(521-485) fejezte be. Hérodotosz leírja ezt az ókori Szuezi-csatornát: 
45 méter széles, 5,5 méter mély, hossza légvonalban 180 km. Ma 
120-150 méter a szélessége a víz színénél mérve, mélysége 12-13 
méter; a hajók 10,67 méter süllyedési mélységig közlekedhetnek rajta. 
És Rómáé volt a Fretum Gaditanum, a mai Gibraltár, amelyet 
Sallustius így nevez: , Fretum nostri maris" - a mi tengerünk szorosa, 
vagyis kapuja. Gades a második pun háború után meghódolt 
Rómának. Rendkívül forgalmas és gazdag kikötőváros volt, Róma után 
a birodalom legnépesebb városa. 


A Földközi-tenger római szempontból valóban Mare Nostrum volt, 
Róma tengere. Egyetlen pontja sem volt, amelyen ne Róma uralkodott 
volna: ez volt a kulcsa világhatalmának. 


KÍNAI SELYEM RÓMÁBAN 


A római birodalom távol-keleti kereskedelmi összeköttetései egészen 
új oldaláról mutatják be az ókor hatalmas hódító és szervező népét. A 
laikus hajlandó azt hinni, hogy a rómaiak hódítottak, kormányoztak, 
és adót szedtek, de valóban keveset tud arról, hogy gyarmatosítottak 
is. Tehát nemcsak azon voltak, hogy igyekeztek magukhoz emelni és 
műveltségük áldásaiban részesíteni a meghódított népeket, hanem 
azon is, hogy az elfoglalt vidékek természeti kincseit lehetőleg fenékig 
kiaknázzák, mégpedig részben a helyszínen úgy, hogy római 
gyarmatosokat telepítettek le a gazdag gyarmatokon, részben pedig 
úgy, hogy a termelt és esetleg feldolgozott természeti kincseket 
elszállították. Így a hódító Róma egyúttal a világ legnagyobb 
mezőgazdasági, ipari és nyersanyagtermelő és kereskedő államává lett. 


Távol-keleti kereskedelmi  összeköttetéseinek egyik legfontosabb 
állomása India volt. Ptolemaeus földrajzában Ci. e. II. század) már 
nemcsak a Gangeszig, hanem a hátsó-indiai Cattigaráig (a mai Hanoi) 
feljegyzi a távolságokat stadionokban. Említi azt is, hogy az indiai 
Simylla (a mai Bombay) kikötőjét már nagyon régi idők óta állandóan 
fölkeresik a nyugati hajósok, s az ottani kereskedők is sűrűn járnak 
nyugatra. Indiában a Pandzsáb vidékén, Madura tartományban és 
különösen Ceylonban (Taprobane) igen sok római pénz került elő, 
főképp denariusok a köztársasági kor végéről és aranypénzek a 
császárkor elejéről. De számos egykorú adat bizonyítja, hogy Róma a 
császárkor kezdetétől fogva élénk kereskedést folytatott Indiával, 
egészen a III. század közepéig; a behozatal tárgyai voltak: fűszerek, 


fátyolszövetek, illatszerek, drcrágakövek és gyöngyök. 


Kalandozás az ókori térképen 


Az ókori kereskedők bátor hajósok voltak; költők és írók magasztalják 
azokat a vakmerő vállalkozókat, akik rábízták életüket néhány 
deszkaszálra és a viharos tengerre, mert hajtotta őket az örök és 
csillapíthatatlan aranyéhség. Egy kis kalandozás az ókori térképen 
máris meglepő élményekkel és felfedezésekkel jár. A kis Róma 
önmagánál százszorta nagyobb birodalmat tartott féken és 
kormányzott, de még ennél is többet tett azzal, hogy az egész akkor 
Thulé (a mai Zetland- vagy Shetland-szigetek) partjait éppen úgy, mint 
Afrikát, Arábiát, Indiát, Vietnamot és Kínát s az óceán szigeteit. 


Kereskedői eljutottak a Cottiaris (Mekong) folyóig, megjárták Sera 
(Wuwei), Issedon Serica (Loulan romváros), Thinae (Loyang) 
városokat, látták az Emodus (Himalája), az Emodus Sericus (Kunlun) 
és az Ottorocorha (Uttarakuru) hegyeit, eljutottak Sziámba (Chryse, a 
mai Thaiföld), Kalimantanba (Satyrorum Insulae, a mai Borneo) és 
Jáva szigetére  (Yava-Diva). De a tudósok, a kereskedők 
elbeszéléseiből, az utazók leírásaiból és a külföldiek híreiből ismerték 
és belerajzolták térképeikbe azokat a városokat, folyókat és hegyeket 
is, ahol maguk a rómaiak sohasem jártak. A távol-keleti országok 
belsejébe ritkán kellett behatolniuk, hiszen az ottani kereskedőkkel 
bizonyos kereskedelmi gócpontokon találkoztak; tehát a nagy keleti 
utakat nem járták mindig végig. A kínai selyemút éppen azért épült, 
hogy a kínai kereskedők elébük vigyék a nyugati kalmároknak értékes 
áruikat, elsősorban a selymet. 


A selyem varázsa 


Szárazföldön, Baktrianén (Afganisztán) és Parthián (Irán) keresztül 
vagy tengeren, az Indiai-óceánon és a Vörös-tengeren át jutottak el a 
távol-keleti áruk a kereskedelmi  gócpontokba. Szíria nagy 
kereskedővárosaiba: ilyenek voltak: Antiochia (ma a török Antakya), 
Damaszkusz (a mai szíriai Dimisk), Palmüra, Petra. A római 
kereskedők leginkább a Vöröstenger kikötőiből indultak, s ezt a 
vonalukat a római tengeri haderő biztosította, főképpen azért, hogy 
gyengítse s esetleg kiküszöbölje a  parthusok kereskedelmét. 
Ugyancsak ezért építették meg és tartották karban azt az utat is, amely 
megkerülte a parthusokat, s Mezopotámián át a Kaukázustól északra s 
a Kaspi-tenger megkerülésével haladt tovább kelet felé. Három 
főútvonaluk volt: az első Kisázsia nyugati partjairól indult, és az 
Eufrátesz-parti Zeugma nevű kereskedelmi gócpontig (török Halfeti) 
haladt; a második a part mentén vezetett Myriandusig (török 
Iszkenderun-Alexandrette közelében) átvágott a Pieria hegyen 
(Dzsebel Arsuz), és úgy ereszkedett le a síkságra; a harmadik egészen 
Szeleukiáig (török Samandadi) a part mentén haladt, s aztán az 
Orontész (Nahr el-Aszí, Törökország-Szíria) völgyében folytatódott 
Antiochiáig. Az utasok és kereskedők, bármelyik irányból jöttek, 
legszívesebben Zeugmában találkoztak, mert itt volt a legkönnyebb az 
átkelés az Eufráteszen. Innen aztán minden karaván a folyam bal 
partján haladt tovább egészen Ktesziphónig (romhely a mai Tákhi- 
Kesztán mellett, Irak). 


Isidorus Baedekere 


Egész sor felirat tanúsítja, mennyi kereskedő járt erre karavánjával. 
Közülük sokan mérhetetlenül meggazdagodtak, mint például a Perzsa- 
öbölben levő Gerrha (al-Ukair) kereskedői, azon a réven, hogy az arab 
sivatagon keresztül egészen Petráig (romhely, Jordánia) elvitték a 
keleti fűszereket, illatszereket és gyantákat. A római szatirikusok és 
moralisták nem győztek méltatlankodni amiatt, hogy sokan roppant 
vagyonokat pazarolnak el az efféle haszontalan fényűzési cikkekre, 
főleg pedig a keleti, elsősorban kínai selyemre. Nagy lakomákon az 
előkelő úriasszonyok, mint például Lollia Paulina (előbb Memmius 
Regulus, majd Caligula felesége), több millió sestertiust érő 
gyöngyöket viseltek kínaiselyem-ruhájukhoz. A selyemruha, az ékszer, 
az illatszer volt a császárkorban a gazdagok és előkelők minden vágya. 
Senki sem csodálkozott túlságosan, mikor Nero, imádott feleségének, 
Poppaeának máglyáján, állítólag több illatszert égetett el, mint 
amennyit Arábia egy egész évben termelt. 


A császárkor elejéről ránk maradt egy rövid útikönyv, amelyben a 
szerző, bizonyos charaxi Isidorus, felsorolja a selyemút állomásait, 
Zeugma és Baktriane között. Médiai ember volt Isidorus, és ezért 
érdekelte annyira ez az út. Ebben az időben a háborúk és a folytonos 
kereskedelmi forgalom révén jelentékenyen gyarapodott Közép-Ázsia 
ismerete a római világban. Most már a kereskedelemnek és a 
hadseregnek egyformán fontos érdeke volt, hogy olyan utat biztosítson 
magának, amelyen a parthusok, a birodalom engesztelhetetlen 
ellenségei nem háborgathatják; magától értetődik, hogy ennek az 
útnak a kiépítése egyúttal a határvédelem célját is szolgálta. 
Zeugmában helyőrség volt és vámhivatal: innen indultak a 
kereskedőkaravánok, hogy áthaladjanak Mezopotámián. Isidorus 
részletesen leírja ezt az utat; minket csak az érdekel, hogy végső 
állomása a Tigris-parti Szeleukia (a mai Bagdadtól délre) volt. Ezt a 
fontos kereskedővárost még a görögök alapították; lakossága 
görögökből, macedónokból és szírekből állt, később sok volt benne a 
zsidó is. Rendkívül élénk és nagy forgalmú város volt ez, csakúgy, 
mint a néhány kilométerrel távolabb fekvő Ktesziphón. A palmürai 
(romhely, a mai szíriai Tadmor) kereskedők kedvelt telephelye 
Vologesziasz raktártelep volt, Charax (a mai iráni Abadán közelében) 
városa pedig, amely az arab király székhelye is, már csak 17 
kilométernyire esett a tengertől, vagyis a  Perzsa-öböltől. Ide 
rendszeresen érkeztek az indiai hajók, megrakva santal-, teck- és 
ébenfával, s visszatértükben perzsiai gyöngyöt, földközitengeri bíbort, 
datolyát, bort és rabszolgákat vittek magukkal. Ebben a kikötőben 
szálltak hajóra a Petrába vagy a nyugatra induló baktrianei 
kereskedők. 


De akármennyire igyekeztek kikerülni Parthiát a kereskedők, a 
legkényelmesebb út mégiscsak a parthusok országán át vezetett kelet 
felé. Ktesziphónból indult a karaván, átkelt a zord Zagrosz-hegységen, 
és letért Ekbatanába (Hamadán), a perzsa királyok nyári fővárosába, 
majd a síkságon elérte Ragaet (Teherán), és eljutott az ókor egyik 
legfontosabb hadászati pontjáig, Pylae Caspiaeig (Kaspi-kapu, Tengri 
Sirdara), onnan Apamea (az iráni Sahrud) város és a sivatagi Hyrcania 
(Bender-Sáh, a Kaspi-tengertől délkeletre) érintésével északkeletnek 
fordult, és Hekatompülosz parthus városba torkollott. Innen Antiochia 
Margiane (a türkmenisztáni Mari) irányában folytatódott, de hirtelen 
délnek fordult a Margus (az afganisztáni Murgab) folyó mentén, és 
Phra (az afganisztáni Farah) érintésével elérte Alexandria Arachoton 
(Kandahar) városát. Itt vége volt az útnak, megállt a karaván; nem is 
kellett továbbmennie: a kínai kereskedők vagy megbízottaik már 
várták a nyugati kereskedőket. 


Maes Titianus selyemkereskedő 


Ennek a bizonyos derék Isidorusnak köszönhetjük, hogy tudomásunk 
van az ókor egyik legnagyobb cégéről, a szíriai Maes Titianus 
selyemkereskedéséről. Macedóniai görög ember volt ez a Maes, és 
Szíriában telepedett meg; rendkívül ügyes és mozgékony kereskedő 
volt, nem elégedett meg a meglevő utakkal, hanem a saját költségén 
vállalkozást szervezett, hogy jobb utat találjon kelet felé, s így 
kényelmesebben érintkezhessen a kínai kereskedőkkel. Megbízottai 
megtalálták a legjobb utat Kína felé, s ez az út legfőbb útja lett a 
selyemkereskedelemnek,  — főképpen azért, — mert — közvetlenül 
kapcsolódott a kínai császárúthoz vagy selyemúthoz, amelynek irányát 
és nyomait csak nemrégiben fedezték fel. 


Tehát: Maes Titianus megtartotta az Isidorus-féle utat egészen 
Antiochia Margianéig, innen azonban nem délnek, hanem keletnek 
fordult, és Baktra (az afganisztáni Balkh) volt az első nagyobb 
állomása; innen szinte derékszögben északnak vágott, át az Oxus 
(Amu-Darja) folyón, fel Marakanda (Szamarkand) városig, onnan 
megint keletre tért, Cyreschata (Ura-Tűbe, Tádzsikisztán) és 
Alexandria Eschata (Leninabad) helységeken keresztül átszelve a 
comedae nevű szkíta nép (valószínűleg a kirgizek) földjét, s végül az 
Imaus Scythicus (Tien-San) hegy nyúlványai alatt elérte a kínai 
selyemutat, s Auzacia (a kínai Aksu) érintésével, Issedon Scythica 
(Karasahr) és Issedon Serica állomásokon át megérkezett végcéljához, 
Sera (Wuwei) városához, Kína fővárosához. A nyugati kereskedőnek 
nem kellett okvetlenül elmenni karavánjával egészen Kína (ókori 
nevén Serica) belsejébe, hiszen a kínai kereskedők messzire eléjük 


mentek: említettük, hogy Isidorus útján a nyugati kereskedőnek 
elegendő volt a mai Kandaharig mennie, ott találkozott a kínaiakkal 
vagy közvetítőikkel; ezen a Maes Titianus-féle úton el kellett menniük 
egészen a kirgizek földjéig, s ott az Imaus Scythicus hegység 
nyúlványai mellett keletnek haladva hamarosan találkozhattak a kínai 
kereskedőkkel Lithinosz Pürgosz (Kőtorony), a mai Taskurgan mellett. 
A közvetlen érintkezés természetesen kiküszöbölte a közvetítő 
kereskedelmet, s így jóval nagyobb hasznot biztosított az ügyes Maes 
Titianusnak. 


299 


Megérdemelte, hiszen kitűnő eret nyitott a birodalmi kereskedelem 
vérkeringésének; az utat nem ő építtette, megvolt már régebben is, 
Demetriosz és Menandrosz baktrianei királyok jóvoltából. De Maes 
Titianus érdeme, hogy megteremtette az egyes országok útjai és 
útszakaszai közt a kényelmes összeköttetést. Volt még egy út: Nagy 
Sándor útja, amelyen a Pandzsábig jutott, Baktrianéból a Hindukuson 
át a Kabul völgyében, le egészen az Indus völgyéig. Ez is nevezetes 
pontja volt az óvilágnak: itt találkozott a hellenizált kelet, Kína és 
India kultúrája; ez a három külön világ itt cserélgette ki áruit, 
műveltségének és művészetének értékeit. 


A keleti kereskedelem útjait a római államhatalom minden eszközzel 
megerősítette és biztosította: ez mutatja, hogy ez a kereskedelem 
rengeteg jövedelmet hozott a vállalkozóknak és a vámok révén az 


államnak is. 


Kan-Ying követ úr Tacsinban 


Ammianus Marcellinus, a történetíró, megírta, hogyan folyt le 
Lithinosz Pürgoszban a kínai és nyugati kereskedők árucseréje. A 
kínaiak letették a folyóparton árucikkeiket, a nyers selymet, a 
selyemfonalakat, a  selyemszöveteket, és visszavonultak, hogy 
megvárják, míg a rómaiak kiválasztják a nekik tetsző árukat; 
megbíztak egymásban tökéletesen, nem is volt soha nézeteltérés 
köztük; aztán a rómaiak kirakták a maguk áruit, a drágaköveket, 
illatszereket, korallt, mintás szöveteket, szőnyegeket és a Kínában 
nagyon kelendő színes üvegárukat; természetesen pénzzel, mégpedig 
leginkább aranypénzzel fizettek, és a vételárnak csak egy részét adták 
egymásnak áruban. A megtekintés és válogatás alatt egyetlen szót sem 
váltottak. 


Természetesen nem ez volt a selyem egyetlen útja Róma felé: a kínaiak 
az Indus folyón is tekintélyes mennyiséget szállítottak, egészen 
Barygaza (a mai Baroda a Cambay-öbölben) kikötőjéig, ahol átrakták 
római kereskedelmi hajókra; de szállítottak selymet a Gangeszen is, a 
Gangesz völgyében is, a rendkívül élénk palimbothrai (Pataliputra) 
piacra. Sajátságos azonban, hogy a rómaiakat titokzatos és legendás 
népnek tartották. Viszont a kínaiak igen kíváncsiak voltak. Mikor az I. 
század végén Pancsao tábornok elindult Turkesztán meghódítására, 
követet küldött előre, hogy értesüléseket szerezzen Parthia és a messzi 
Tacsin (Szíria) felől. Ez a követ Kan-Ying volt; feladatát kitűnően 
végezte, és szerencsére érdekes jelentése is ránk maradt. 


Kan-Ying egyebek közt felsorolja a postaállomásokat, az utak pontos 
hosszát, elmondja, hogy Szíriában sok az arany, a drágakő, a gyanta és 
a fűszer. A lakosok becsületes kereskedők. Királyaik már régen akartak 
követet küldeni Kínába, azonban az anhsik (parthusok) nem hajlandók 
kiadni kezükből a kínaiselyem-kereskedés közvetítését, és így Tacsin 
lakosai nem tudnak közvetlen összeköttetésbe kerülni Sericával. Itt 
hallotta Kan-Ying azt is, hogy aki el akar jutni Rómába, a nagy 
tengeren keresztül, annak kedvező szél esetén három hónapra van 
szüksége, de ha nincs jó szél, akkor az út három évig is eltarthat; ezért 
a Rómába induló kereskedők rendszerint három hónapra való 
élelmiszert visznek magukkal; ezért nem ment maga Kan-Ying sem 
Rómába. Művelődéstörténeti — szempontból — rendkívül fontos 


követségének éve: i. sz. 97. Viszont az a követség, amelyet Marcus 
Aurelius császár (161-180) küldött keletre, Vietnamon keresztül 
eljutott Kínába, és ajándékul elefántcsontot, rinoceroszszarvat és 
teknőchéjat vitt magával. 


Szíriában a selyemszövet-gyártás központja Türosz (a mai libanoni 
esz-Szúr) és Berütosz (Bejrút) volt, továbbá Kósz szigete; a 
selyemruhát Rómában Coa vestis-nek, koszi ruhának nevezték. A 
selyemruha használata az i. e. I. század eleje óta terjedt el Rómában; 
innen kezdve a költők és írók is sokat emlegetik. Vergilius a 
Georgiconban elmondja azt a legendát, hogy a selyemszálak egy 
bizonyos fa ágain teremnek. A selyem természetesen rengeteg pénzbe 
került, hiszen a szállítás költségei igen megdrágították. Így csak a 
leggazdagabb urak, patríciushölgyek és milliomosnők engedhették 
meg maguknak egyelőre a selyemruhák fényűzését; Lucanus, a költő, 
leírja Kleopátrát, aki pazar selyemruhában jelent meg egy lakomán: a 
költő hangján érzik a meghatott bámulat és csodálkozás: Türosz 
selyemszövő mestereinek remekműve valósággal istennővé varázsolta 
a királynőt. A szigorúbb erkölcsű írók és az erkölcsbírák nem győzik 
hangoztatni megbotránkozásukat, hogy a nők e finom és átlátszó 
szövetekben valósággal feltárják meztelenségüket. Lassanként olyan 
általánossá válik a selyemruha, hogy már a férfiak is selyembe 
öltöztek; Tiberius császár ugyan megtiltotta ezt a viseletet, azonban 
hiába volt minden rendelet, a divat erősebb volt a császárnál. 
Heliogabalus császár (218-222) már csak selyemben járt. A 
selyemkereskedelem egyre nagyobb arányokat öltött Rómában. Az 
öreg Plinius szerint évente legalább százmillió sestertius (mintegy 25 
millió forint) vándorol külföldre, arábiai, indiai árukért és kínai 
selyemért; és Martialistól tudjuk, hogy a belváros legelőkelőbb 
utcájában, a Vicus Tuscuson voltak a legragyogóbb selymesboltok. 


Időszámításunk szerint 220 táján Kínában belső zavarok dúltak ugyan, 
de a selyemkereskedelem zavartalanul folyik a Csendes-óceán 
partjaitól a Földközi-tengerig húzódó végtelen hosszú útvonalon. A 
kínai Loulan városban még a III. század második felében is javában 
folyik a selyemkereskedés. E város akkoriban fontos katonai végvár és 
kereskedelmi gócpont volt: romját Sven Hédin fedezte föl 1900-ban. 
Levelet és egyéb kéziratot is találtak ekkor, s az egyik szerint egy 
alkalommal egy kereskedő 4326 göngyöleg selymet vásárolt egy 
tételben. Találtak sárga, zöld és sötétkék selyemmaradványokat is. 
1906-ban és 1914-ben Stein Aurél ugyancsak ezen a tájon, a Lop-nor 
vidékén egész bála selymet talált kifogástalan állapotban; R. Pfister 
pedig Palmüra maradványai közt talált kínai selymet. Mikor a Tarim 
folyó i. sz. 330 körül medret változtatott, a selyemkereskedelem 
átterelődik a tengerre: India-Arábia-Egyiptom volt az útja, állapítja 
meg Sven Hédin. 


Az egész selyemút hossza - mint Sven Hédin kiszámította - Sziantól 
Anshin, Kasgaron, Szamarkandon és Szeleukián át egészen Türoszig 
egyenes vonalban 7000, kanyarulataival együtt 10 000 km volt. Ennél 
a kereskedelmi útnál, amely az egész ókori világot átszelte, erősebb és 
jelentősebb kapocs sohasem kötötte össze egymással az ókori népeket 
és országokat. Kétezer évvel ezelőtt a kínai kereskedők csak 
homályosan sejtették, hogyan jut el a bálákba csomagolt és teveháton 
szállított árujuk nyugatra: nekik csak az volt a fontos, hogy megkapják 
érte a jó római aranyakat. Mikor már közvetlen kapcsolatba kerültek a 
nyugati kereskedőkkel, még akkor is rengeteg a közvetítők útján 
nyugatra szállított selyem; tokárik, baktriaiak, parthusok, médek és 
szírek voltak a közvetítő kereskedők. A hajósok és kereskedők tudták, 
hogy ennek a drága árucikknek legfőbb piaca Róma. Ugyancsak a 
római milliomos uraknak és hölgyeknek is csak homályos fogalmaik 
voltak arról, honnan is származik hát a selyem, előkelőségüknek és 
szépségüknek ez a fejedelmi kerete: inkább csak sejtették, hogy a 
sericum (a selyem) és a serica (a selyemszövet) a messze keleten lakó 
Seres nép, vagyis kínaiak országából kerül Rómába. 


V. 


HÉTKÖZNAPOK 


A KÉTEZER ÉVES ÜVEGMADÁR 


A trieri tartományi múzeum egyik állványán orgonasíp módjára 
sorakozó kicsi, nagy, karcsú és pohos, hosszú nyakú, ezüst-lila- 
vörösben irizáló római üvegek sorában ott gubbaszkodik félszegen 
előremerevített nyakkal, dudorodó beggyel, tarka szárnnyal egy 
hosszú farkú, ezerszínű lábatlan kis üvegmadár. Nápoly, Róma, Párizs 
és London múzeumai őrzik testvéreit: bizony szétrebbentek szegény 
üvegmadarak kétezer esztendő alatt a világ mind a négy tája felé... 


Régi sírokból ásták ki nyughatatlan archeológusok az üvegmadarakat, 
ezeket a pohos kis illatszeres üvegeket. Most éhes szemmel nyeli 
karcsú vagy esetlen formáik kedvességét a meglepetésekre éhes 
múzeumlátogató. Van is a múzeumok antik üvegemlékein éppen elég 
meglepetés, ha ugyan meglepetésként lehet hangoztatni újra meg újra 
azt az elcsépelt közhelyet, hogy: ,,... már a régi rómaiak is tudták..." 


Pedig nemcsak a rómaiak tudták. Akkor, amikor valamelyik ókori 
germániai üveghutában a mi kis madarunkat és üvegkollégáit fújták, 
az antik üvegtechnika már majdnem négyezer éves tisztes múltra 
tekinthetett vissza. A laikus múzeumlátogató, aki persze mindent 
jobban tud, rögtön rávágja: , Hogyne, természetesen, hiszen már a 
föníciaiak ismerték az üveget!" Ki kell ábrándítanunk őt. 


A fáraó névjegye 


Meg kell mondanunk, hogy nincs igaza: a Földközi-tenger 
medencéjéhez tartozó kultúrközösségben legelőször a mediterrán 
művelődés ősi földjén, Egyiptomban készítettek és használtak üveget. 


Történt egyszer, hogy a berlini múzeum egyiptomi gyűjteményének 
egy körülbelül 5400 éves gyöngye, amelyet eddig kvarcgyöngynek 
tiszteltek, megrepedt. Nosza, lerepesztettek a szép zöld gyöngyből egy 
kis darabot, etették, maratták, mikroszkóp alá vették, s végre az egyik 
tudós kiderítette, hogy a kvarcgyöngy üveg. Valószínűleg sok ezer év 
óta ez volt az első eset, amikor mindenki örült annak, hogy egy 
úgynevezett igazgyöngy üveggyöngynek bizonyult. 


Egyébként színes üvegpasztákból készült mesterséges drágakövek már 
a fáraósírokból is előkerültek. Később Rómában sok műhely dolgozott 
mesterséges drágakövek művészi előállításán; ezekről a virágzó 


műhelyekről a filozófus Seneca tudósít bennünket. Stockholmban 


őriznek egy papiruszt, amely sok receptet tartalmaz drágakövek 
mesterséges előállítására. Az egyik legismertebb mód volt erre pirit 
vagy topáz átitatása színes oldatokkal, főleg az üvegpaszta keverése 
ólommal s ólomvegyületekkel, mert ezek az üvegnek szép színt adtak, 
s erős fénytörést eredményeztek. Az üvegpasztából készült mesterséges 
smaragd éppoly kemény, ragyogó és zöld, mint az igazi: tökéletes 
drágakőutánzat. 


De tartogatott Egyiptom földje egyéb meglepetést is. Ez egy 3,9x10,5 
cm méretű üveghasáb, amely üvegpálcikákból van összeállítva; 
köpenye fehér, a belső pálcikák kobaltkékek. A kék pálcikáknak a 
hasáb két végén kilátszó végei ékes hieroglifekben III. Amenemhet 
fáraó nevét adják. Nyilvánvalón a fáraó névjegye, vagyis 
pecsétnyomója volt a kis csecsebecse, s mért ne lehetett volna i. e. 
1830-ban divatja Egyiptomban az üvegnévjegynek? 


Ez a névjegy vagy pecsétnyomó úgy készült, hogy amikor az 
üvegpálcikák a kellő sorrendben össze voltak állítva, kemencébe tették 
őket, s addig hevítették, amíg össze nem olvadtak. Ezt is és az 
üvegkészítés egész technikáját apróra ismerjük, amióta Flinders Petrie 
a szerencsés kezű angol kutató (1901-ben) feltárta és leírta az i. e. 
1370-ben föld alá került és mindenestül ránk maradt tell-el-amarnai 
üvegműhelyt. Egész sor olvasztókemence, tégely és egyéb eszköz 
mellett főképp a megmaradt rengeteg félgyártmány érdekes: 
mindenféle színű üvegpálcikák s golyók, amelyeket aztán kellő módon 
összeválogatva a megfelelő formába raktak és összeolvasztottak. 
Szebbnél szebb rajzú üvegedények kerültek ki így a műhelyből, amely 
öntött is üvegtárgyakat, égetett agyagformákba. De formákat, 
mégpedig nyitható formákat használtak az üvegfúvás feltalálása után 
is: miután kivették belőlük a frissen fújt edényt vagy állatot, az 
üvegtárgyon világosan felismerhető volt a forma nyílásának nyoma. 
Ezt ugyan lecsiszolták, de sok fúvott üvegtárgyon még ma is 
felismerhető a le nem csiszolt kördudorodás. 


Szeszosztrisz fáraó i. e. 1643-ban üvegszobrot öntetett. Üvegszemű 
múmiák és szobrok is kerültek elő ebből az időből, s tudjuk, hogy a 
múmiakoporsókat is dús színekben pompázó üvegszalagokkal 
díszítették. Ezeket a virágos üvegszalagokat a III. Amenemhet 
pecsétnyomójának mintájára készítették. Lényegében ez az a technika, 
amelyet az üvegtudomány millefiori (ezer virág) néven ismer. Ebben 
aztán később a rómaiak gyönyörű virágos üvegtálai és edényei 
alaposan lefőzték az egyiptomi üvegművészet alkotásait. 


Időszámításunk kezdete táján Szídónban - hogy, hogy nem, nem 
tudjuk -a föníciaiak feltalálták az üvegfúvást, és ezzel ők lettek a 
modern üvegművészet megalapítói. Első termékeik apró vázák és 
illatszertartó edénykék. Az üvegfúvó műhely legfontosabb szerszámai 
voltak: a ma is használatos fúvócső (pipa), a fúvófogó és a fúvóminta. 
Üvegkancsók fülén színesen örökítette meg egy-két ilyen tervező- és 
fúvóművész a nevét is. Említsük meg közülük Ennio mestert, aki 
legsűrűbben zenged nevét az üvegfüleken. 


Csakhogy a törékeny s ennélfogva nehezen szállítható művészi 
üvegtárgyak drágábbak voltak az aranynál is. Az üvegtárgy luxuscikk 
volt, és az élelmes föníciaiak óriási hasznot zsebeltek be az üvegexport 
révén. Sajátságos, hogy Görögországban, amelynek művészete annyi 
ezer szállal gyökerezik az egyiptomi művészetben, az üveg sohasem 
lett népszerű, pedig már az i. e. második évezred közepe tájáról, az 
úgynevezett mükénéi kultúra korából maradt ránk egy kék váza 
töredéke, amelyről a kémiai vizsgálat kiderítette, hogy káli-üveg. 
Mégis, mikor ezer évvel a kék váza kora után Athénben híre ment, 
hogy a perzsák üvegedényből, magyarán pohárból isznak, mindenki 
odavolt a csodálkozástól. 


Üvegablakok és aranypoharak 


Nem így a szemfüles rómaiak, akiknél az üvegedények már a 
mindennapi élet céljait szolgálják. Uvegből vannak a poharaik - az 


PONT 4 


arany- és az ezüstedény maradt a fényűzés -, üvegből az ablakaik. 
Üvegablakok Rómában? 


Nemcsak Rómában, hanem a vidéken is, Pompejiben épp úgy, mint a 
galliai és germániai villákban; ne felejtsük el, hogy Európában csak a 
XV. sz. óta általános a lakásokban az üvegablak! 30x60 centiméteres 
római üvegtábla elég sok maradt ránk, de 54x72 centiméteres 
üvegablak kerete és cserepei is napfényre kerültek Pompejiben, sőt a 


kis fürdő öltözőjében egy 1 m magas, 70 cm széles és 1 cm vastag 
bronzkeretes, középütt a hossztengely két végpontja körül csapokon 


forgatható ablaküveglap maradványai is előkerültek. De arról is 
tudunk, hogy Egyiptomban nemcsak ablaküvegek voltak, hanem 
falfestményeket is fedtek üvegtáblákkal. Persze a középkorban, s talán 
később is, még igen sokfelé zsíros pergamenlap vakoskodott az 
ablaküveg helyén... 


De a luxusüveg-készítéshez is értettek a rómaiak. A mindentudó 
Plinius (23-79) leírja — természetrajzában az  obszidián-üveg 
(haematinon) készítésének módját. Úgy készül, mondja, hogy az 
üveget száraz puhafa tűzön főzik, vörösréz és szóda hozzáadásával; 
addig főzik, amíg feketés massza nem lesz belőle; ekkor a műhelyben 
újra felolvasztják és megfestik. Vérvörös, nem átlátszó üveg lesz 
belőle. Egy kiváló bajor tudós, Pettenkofer, elkészítette Plinius 
receptje szerint az üvegmasszát, és ez, ismételt olvasztás után, magától 
vérvörösre festődött: készen volt az obszidián-üveg. 


Vörös-fehér, élénken opalizáló tejüvegmasszából készültek a híres és 
drága murra-edények. Murrhina-edényeket először Pompeius hozott 
Rómába, Mithridatész pontoszi király Ci. e. 132-63) kincséből; 
egyetlen ilyen serlegért Nero császár 300 talentumot (1 800 000 
forintot) fizetett. Egyébként az antik üvegleletek irizálásának az a 
magyarázata, hogy a sok százados föld alatti lappangás alatt a savak 
kimarták az üveg anyagát. De a rómaiak maguk is csináltak színesen 
irizáló üvegeket; fém és gyanta vegyületét kenték az üvegre; a réz 
vörös színt adott, az ezüst aranyszínt, a bizmut kéket. 


Az úgynevezett aranypoharak kettős fenekű vagy kettős falú 
üvegedények voltak, amelyekbe két üveglemez közé domborműves 
vagy kivágott vékony aranylemezt olvasztottak; de néha magát az 
üvegmasszát is keverték aranyporral. Különleges és nagyon változatos 
alakú üvegedények voltak az úgynevezett ,vasa diatreta": az 
üveghálós, fonaldíszes üvegek. Ezek úgy készültek, hogy vékony 
üveghurkákból és üvegfonatokból, színes vagy fehér üvegszálakból 
fantasztikus és művészi díszítéseket ragasztottak, amelyek magasan 
kiemelkedtek az edények testéből. Ezek éppen olyan drágák voltak, 
mint a vésett domborműves vagy a több réteges csiszolt és művészi 
ábrázolásokkal, egész mitológiai jelenetekkel díszített üvegedények. 


Nero monoklija 


Egy trieri üvegedény-töredéken művészi dombormű viharos ló-, illetve 
kocsiverseny-jelenetet ábrázol; reálisan és pompás perspektívában 
mutatja be a cirkuszt, a páholyokat, az üléssorokat,a versenykocsit és 
a kocsist s a vágtató lovakat. Üvegedényeken, amelyeket a 
fürdővendégek emlékül vittek haza, rendszerint ábrázolták Puteoli 
mólóit, Baiae világítótornyát és egyéb épületeit. A British Museum 
kétréteges, 30 cm magas, csodálatos Barberini-vagy Portland-vázája az 
antik üvegtechnika legremekebb emléke: a váza 5 milliméter vastag 
tejüveg — burkolórétegének — művészi  kivágásai alól ragyogó 
tökéletességgel villan ki mindenütt az üvegváza belső kék anyaga. 


És itt egy szót kell ejtenünk a modern Hérosztratoszokról. A múlt 
század végén történt, hogy durva kezek, szinte egy időben, barbár 
módon összezúzták a British Museum kincsét, a Portland-vázát és a 
firenzei régészeti múzeum világhírű Francois-vázáját, Ergotimosz 
remekművét, Klitiasz híres festményeivel. A szakértők azonban rögtön 
munkához láttak, és mind a kettőt tökéletesen újra összeállították, 
úgyhogy gondos munkával még a legapróbb, sőt mákszemnyi agyag- 
és üvegcserepeket is helyreillesztették. Ma az agyag Francois- és az 
üveg Portland-váza újra régi, hibátlan tökéletességével gyönyörködteti 
a múzeumlátogatókat. 


Mindent tudtak. Seneca tudósít arról, hogy voltak üvegtetejű 
csarnokok, üvegmozaikkal díszített boltozatos fürdőtermek, fal- és 
padlóburkolatok, sőt egész szobát befedő üvegpadlók, amelyeket 
egyben öntöttek. Statius költő (Domitianus korában) írja, hogy 
Claudius  Etruscus pompás  magánfürdőjének  boltozatát színes 
üvegmozaik fedte. Egyébként oly bővében lehettek az üvegnek, hogy 
az egykorú tudósítások szerint Róma utcáin alig lehetett járni a 
rengeteg üvegcseréptől. 


Csináltak üvegtükröket arany, ezüst, réz, ón vagy ólom hátlappal; ez 
azonban régi mesterség volt, hiszen az egyiptomiaknak már másfélezer 
évvel előttük volt ilyesmijük; a berlini egyiptomi gyűjteményben egy 
25 cm magas kis fakeretes kézitükör most is őrzi még rejtelmes régi 
szépségek titkait. Mivel az üvegtükröt nem csiszolták, a tükörkép kissé 
torzított, hiába vonták be akár ólommal is, ha egyszer a tükörlap 
domború volt; jobban is szerették a fémtükröt, hiszen a metszett 
üveget nem ismerték, s ezért a legszebb arc is eltorzult az udvariatlan 
tükörben. 


Mindent tudtak: csináltak lencséket, ismerték ezeknek nagyító erejét, 
de nem használták ki; valószínű, hogy félszemű emberek üvegszemet 
használtak, ha akartak. Bizonyos, hogy Nero császárnak monoklija 
volt, és ezen nézte a gladiátorok viadalait; de bizonyos az is, hogy ez a 
monokli nem üvegből volt, hanem smaragdból csiszolták. Kár, hogy a 
természettudós Plinius ezt a smaragdot is kifecsegte; milyen jó volna 
úgy tudni, hogy a régiek már ismerték a szemüveget is, sőt használták. 
Bármennyire fáj az archeológusnak, sajnos, a szemüveget mégsem 
lehet ráfogni a rómaiakra. 


A törhetetlen üveg 


Mindent tudtak, csak egyet nem: nem ismerték a hajlítható vagy a 
törhetetlen üveget. 


Törték ugyan rajta a fejüket, legalábbis ezt tanúsítják bizonyos régi 
anekdoták. 


Tiberius császár korában (14-37) - így beszéli jó öreg Pliniusunk és 
Petronius is, a , Trimalchio lakomájá"-ban - volt egy mester, aki 
feltalálta a törhetetlen üveget. Készített is az újonnan feltalált 
anyagból egy csészét, és elvitte a császárnak, átnyújtotta neki, de 
ügyesen addig ügyetlenkedett, amíg sikerült elejtenie: a csésze persze 
a földre koppant, mindenki megijedt, hogy a drága edény eltörik, a 
császárnak meg éppen szinte leesett az álla rémületében, de a mester 
máris fürgén fölkapta a csészét: nem volt biz annak semmi baja sem, 
csak behorpadt egy kicsit. Fogta hát a kalapácsát, és helyrekalapálta a 
horpadást. No, most aztán jön a mesés jutalom, gondolta magában. A 
császár mindenekelőtt azt kérdezte tőle, vajon ismeri-e valaki a 
mesteren kívül a törhetetlen üveg titkát. 


A művész büszkén válaszolta, hogy senki sem ismeri. A császár ekkor, 
ahelyett, hogy dúsan megjutalmazta volna, kiadta a parancsot, hogy 
azonnal kobozzák el minden tégelyét és szerszámját, minden anyagot 
is a műhelyéből, őt magát pedig kihallgatás nélkül nyakazzák le. 


A császár parancsát végrehajtották. 


Tiberius tehát megkönnyebbülten lélegzett föl, és kijelentette, hogy 
nagy szerencsétlenségtől mentette meg a világot; mert ha ez az újfajta 
anyag elterjedne, és minden üvegműhely készíthetné, ő maga is és 
vele valamennyi gazdag ember szemétre dobhatná minden ezüstjét és 
aranyát. 


Pedig milyen kár a mesterért! Ha akkor megindul a tömeges gyártás, 
évezredeken keresztül úgy onthatták volna a gyárak a törhetetlen 
üveget, hogy azóta a háztartásokban nem fakadnának keserves 
könnyek, sokszor még máig is, minden összetört üveg vagy pohár 
cserepei fölött. 


AZ ÓKOR EDISONJA 


Héphaisztosz, a görög monda tűzistene és a kovácsmesterség 
legnagyobb őskori művésze, Homérosz Íliászának egyik legkedvesebb 
és legfrissebben rajzolt alakja. Mikor Thetisz, a hős Akhilleusz anyja, 
meglátogatja az isteni kovácsot, hogy fegyvert kérjen tőle küzdelembe 
induló fiának, Héphaisztosz éppen húsz darab triposzt remekel, 
mindegyiknek lábaira aranykarikát kovácsol; ezek a háromlábú székek 
ott állnak majd palotájában a fal mellett, és amikor kell, maguktól 
siklanak el majd a tanácsházba, és maguktól karikáznak haza. Már ez 
a tudósítás is meglepő és érdekes, mert olyasmit árul el, hogy a görög 
technikusoknak már ebben a ködösmesszi korban, az i. e. VIII-VII. 
század táján világos elképzeléseik voltak az automatákról. 


Robotemberek 


De valósággal megdöbbentő, amit ugyanott, az Íliász 18. énekében, 
néhány sorral alább olvasunk: Héphaisztosz megmosdik, felöltözik, és 
besiet a fogadószobába, hogy vendégét, Thetiszt üdvözölje, és 
kívánságát meghallgassa. De nem egyedül érkezik, két leány is kíséri, 
két arany , bálvány", vagyis két gépember. Ezek beszélnek, szót 
értenek, a parancsoknak engedelmeskednek, szóval afféle őskori 
, robotemberek". A nagyeszű Héphaisztosz művész olyan szerkezetet 
rejtett beléjük, hogy éppen úgy dolgoznak, mint az értelmes emberek. 
Nyilvánvaló, hogy nincs jogunk különösebben büszkélkedni a modern 
technika csodálatos vívmányával, a robotemberrel, amelyet ultrarövid- 
és egyéb hullámokkal s titokzatos sugarakkal igazgatnak, mert íme, a 
görög szellem már háromezer évvel ezelőtt fölvetette ennek az újkori 
csodának az ötletét. Nem bizonyos, hogy az ilyen ötleteket meg is 
valósították, de nem is fontos; az ókorban, amikor rengeteg volt a 
rabszolga, nemigen volt szükség a gépre. 


A görög feltaláló szellem ötleteiből éppen ezért igen kevés valósult 
meg a gyakorlatban, s ha megvalósult valami, az is többnyire a 
játékot, szórakozást, mulattatást szolgálta, s nem az emberi élet és 
munka megkönnyítése volt a célja. Gelliusnál olvassuk, hogy a 
tarentumi Arkhütasz az i. e. IV. században repülőgépet szerkesztett, a 
gép fagalambot ábrázolt, sűrített levegővel volt töltve, és 
meglehetősen hosszú ideig tudott a levegőben tartózkodni. Azonban 
senkinek sem jutott eszébe, hogy gyakorlatilag értékesítse a 
találmányt, vagyis szállítórepülőgépet szerkesszen. Ugyancsak az i. e. 


IV. századból tudjuk, hogy egyes templomokban rejtett szerkezetekkel 
mozgatott istenalakokkal rémítgették és befolyásolták a jámbor és 
együgyű hívőket. Ezek az automaták villámokat szórtak, szemüket 
forgatták, félelmetes hangokat adtak, akárcsak a színházban gépezet 
segítségével a színpadra juttatott istenség, az úgynevezett deus ex 
machina. De sokkal meglepőbb ennél az az adat, hogy I. Dionüsziosz, 
Szürakúszai uralkodója (Ci. e. 405-367), Delphoiban automobilon 
(hamaxion automaton) jelent meg; ez is játék volt, hiszen csak 
bizonyos ideig mozgott, de óriási feltűnést keltett; szerkezeti elve 
ugyanaz volt, mint a mai gyermekjátékoké: súlyok, kifeszített huzalok, 
áttételek és fogaskerekek voltak az elemei. 


A szenteltvíz-automata 


Erősen fellendült az érdeklődés a technika iránt az i. e. III. századtól 
kezdve, amikor Kteszibiosz, a híres és népszerű alexandriai mérnök 
egymás után szerkeszti meg találmányait, a mutatós és forgószámlapos 
órát, az orgonát és a tűzoltó fecskendőt. Ezek közül az orgona, éspedig 
előbb a víznyomásos, majd a levegőnyomásos orgona századokig 
használatban volt. Kteszibiosz érdeme, hogy széles körökben 
felkeltette az érdeklődést a technikai találmányok iránt, s ennek az 
általános érdeklődésnek köszönhető, hogy Vitruvius római mérnök és 
feltaláló 


Ci. e. I. század), főképpen pedig az alexandriai Hérón (Ci. e. II. század) a 
találmányok egész sora iránt tudott érdeklődést kelteni az akkori 
közönség körében. Ismételnem kell: találmányaik közül kevés vált 
általánossá a mindennapi életben, de ami megvalósult, az máig is 
mintája a művészi automataszerkesztésnek. 


Hérón geometriai és sztereometriai munkái nagyszabású alapvetését 
adják a mérnöki tudománynak, a távcsőről szóló írása a teodolit első 
tapogatódzó kísérlete; Eukleidészhez írt kommentárja, sajnos, csak 
töredékesen maradt meg: általában feltűnő, hogy egyik műve sem 
maradt ránk eredeti alakjában, valamennyi tele van későbbi 
toldásokkal — és kiegészítésekkel. — Ez mutatja népszerűségét. 
Legbővebben maradtak meg mechanikai művei: az emelőcsigáról, a 
hadigépekről, a légnyomáson alapuló készülékekről, a tükrökről és az 
automatákról. Éppen ez a műve a legérdekesebb. Hérón nem önálló 
kutató; érdeme, hogy az addigi technikai ismereteket közkinccsé tette, 
s ezen a réven hihetetlenül megtermékenyítette a görögök, rómaiak, 


arabok s főleg a reneszánsz mechanikáját és technikáját. 


Az első modern automatát tudtunkkal P. Everitt szerkesztette 
Londonban, 1885-ben. Hérón munkái 1851-ben megjelentek 
Londonban angol fordításban, s így valószínű, hogy az újkori feltaláló 
ismerte ókori kollégája automatáit; mindenesetre 1800 évnek kellett 
eltelnie, hogy a mai életnek ez a fontos technikai eszköze újra 
felbukkanjon a feledésből. Hérón automatája, a szenteltvíz-automata, 
gyakorlati értékű találmány volt, amennyiben széltében használták az 
egyiptomi templomok előtt, különösen az Íszisz-templomoknál; az 
Íszisz-kultuszban fontos volt, hogy a hivők, mielőtt belépnek a 
templomba, meghintsék magukat szenteltvízzel. Így a hivők 
elkerülhették a fertőző szembetegséget (trachoma), és a papoknak sem 
került annyi fáradságba egyenként kiosztani a szenteltvizet a 
hívőknek. Héróntól tudjuk, hogy elméletileg a papok eszeltek ki a 
szenteltvíz-osztogató készüléket, az alexandriai mechanikusok pedig 
megszerkesztették. A készülék lényege persely, felső lapján nyílással; a 
perselyben vízzel telt edény van, fenekén doboz, a dobozból pedig cső 
vezet ki a. persely oldalán. A vizesedény oldalán kampóban végződő 
függőleges rúd van, amely mérlegkart tart egyensúlyban; ennek a 
karnak egyik végén kis kerek lap van, erre hull a bedobott pénzdarab, 
lenyomja a serpenyőt, mire a másik kar felemelődik, és a végére 
erősített fedelet leemeli a dobozról. Most a víz megindul a kivezető 
csövön, kifolyik, a hivő pedig felfogja tenyerében. Mire azonban a 
pénzdarab lehull az alatta levő kis ládába, a mérlegkar megint 
egyensúlyba kerül, lezárja, a doboz fedelét, s ezzel elzárja a vizet. 
Lényegileg minden mai automata készülék, akár csokoládét ad el, akár 
peronjegyet, ezen az egyszerű szerkezeten alapul. 


A taxaméter őse 


Az automatákhoz kell sorolnunk Hérón hodométerjét (útmérő), amely 
lényegében a mai taxaméter őse, csak éppen nem a fizetendő összeget 
mutatja, hanem a megtett utat. A hodométer - a kocsi négy kereke 
mellé szerelt doboz, amelynek legalsó fogaskerekét a kocsikerékre 
erősített rúd fordítja el minden kerékfordulásnál - Vitruviusnál is, 
Hérónnál is szerepel. A hodométer négyszeres fogaskerék-áttétellel 
működik, minden áttételnek egy-egy számlálólap felel meg; két 
számlálólap a részleteredményeket jegyzi, a legfelső pedig a 
végeredményt, vagyis a megtett római mérföldek vagy stadionok 
számát. Vitruvius a legfelső számlálólapon körben lyukakat vágott, 
mindegyik lyukba golyót helyezett, s amint a lap fordult, a golyó 
leesett a lap alá helyezett csövön át a készülék aljában levő 
fémdobozba, s így az utasoknak hangosan jelezte, hogy megint túl 
vannak egy mérföldön. Az út végén a leesett golyók számából is 
megállapíthatták a megtett mérföldek számát. Vitruvius közli, hogy a 
hodométert a hajózásban is alkalmazzák: a hajó oldalára erősítik, s 
ilyenkor lapátos kereket szerelnek rá, amelyet a víz forgat. Ez adta egy 
névtelen római katonai írónak azt a gondolatot, hogy hajók hajtására 
lapátos kerekeket lehetne használni. Természetesen ez is csak ötlet 
maradt. 


Igen egyszerű a szerkezete Hérón énekesmadár-automatájának is. A 
külső kar megforgatása kettős fogaskerék-szerkezetet hoz mozgásba, 
mire a tengely végében elhelyezett madár forogni kezd. A forgatás 
következtében a kereszttengelyre erősített emelő leereszti a doboz 
fenekén elhelyezett víztartó edényre a súlyos burát, ez kiszorítja a 
dobozból a levegőt, amely a bura sípján keresztül sivítva távozik: ez a 
hang adja a madárcsicsergést. Az éneklő madár nyilván egyik 
legkívánatosabb játékszere volt az ókori gyermekszobának. 


Azonban a fogaskerekek, csigák és emelők ügyes összeállításával 
nemcsak ilyen egyszerű, hanem igen bonyolult automatákat is tudtak 
szerkeszteni. Például: a fogaskerék tengelyében elhelyezett súly 
forgatja a fogaskereket; minden foga sorra megbillenti az útjába 
helyezett csapot, 45 foknyi szögben felemeli, amikor a ráerősített 
kalapácsos emberi kar is fölemelkedik, majd a rajta lógó súly miatt 
ismét visszahull vízszintes helyzetébe; aztán az egész folyamat újra 
kezdődik. A karhoz természetesen vasból, ólomból vagy más fémből 
készült emberi alak is tartozik, s a készülék, valahányszor a fogaskerék 
súlyát felhúzzák, működni kezd. 


Az automata színház 


Az ilyen szerkezetek halmozásával és egymásba kapcsolásával egész 
jelenetsorokat lehetett előadatni az automatával. Ezen alapul az 
automata színház, amely bizonyára csak gazdag gyermekek játéka 
lehetett. Hérón automata színháza teljes ötfelvonásos drámát adott 
elő, Naupliosz történetét. 


Az első felvonásban tizenkét görög dolgozik a hajókon, előkészítik a 
hajók vízrefutását: fúrnak, faragnak, kalapácsolnak, fűrészelnek; a 
második felvonásban a hajók vízre futnak, a harmadikban Naupliosz 
felállítja a megtévesztő fényjelzőt, majd kitör a vihar, a víz hullámzik, 
a hajók táncolnak a tengeren. A vihar süvöltését és tombolását a 
színházban használatos vihargép idézi elő. Következik a hajótörés, a 
görögök pusztulása. Az utolsó felvonásban Aiax a tengerbe esik, és 
kétségbeesetten igyekszik a partra úszni; de az utolsó pillanatban a 
gépezet tetején megjelenik Pallasz Athéné istennő, és a hőst villámával 
agyonsújtja. Aiax eltűnik a hullámokban. 


A víznyomáson alapuló ókori készülékek, mint említettem, Kteszibiosz 
találmányai. Ezek közül az óra jutott különösen nagy és fontos 
szerephez, főképpen azon a réven, hogy a görög mechanikusok az óra 
víznyomásos szerkezetét fogaskerék-rendszerrel párosították, s e révén 
óráik egyrészt hanggal jelezték az elmúlt időegységeket, másrészt 


pedig az ügyesen alkalmazott alakokkal órafordulatokkor valóságos 
drámákat adtak elő. Az ütőóra-szerkezet gondolata Arkhimédésztől 
származik, de csak Kteszibiosznál jutott a technikai megoldásig. Platón 
Akadémiájában volt ugyan óra, mely sípolással jelezte a reggeli 
felkelés idejét, de ez egyszerű vízóra volt. Azonban már az automaták 
körébe tartozik az a bonyolult szerkezetű görög óra, amelynek leírását 
arab forrásból ismerjük. Ez is vízóra volt, de fogaskerékrendszerrel 
párosult; minden órában golyó esett az óra tetején ülő holló csőréből a 
lent elhelyezett fémtálba, s hangos csengéssel jelezte az óra elmúlását. 
Az óralapon emberarc volt, ennek a szeme minden órában más színt 
váltott; abban a pillanatban, amint az óra ütött, megjelent a hóhér, és 
lefejezett egy foglyot, továbbá megnyílt két ajtó, s látszott, amint 
fegyveres lovasok éppen lovukra pattannak; végül az óra fölött faágon 
verebek ültek, s mikor az óraütésre előbukkant két kígyó, a madarak 
ijedtükben elkezdtek csipogni. 


A gazai csodaóra 

Hiteles adataink vannak rá, hogy Boethius, a kitűnő filozófus, i. sz. 
507-ben Cassiodorus megbízásából két automata órát készített 
Theoderich gót királynak. Cassiodorus leírása szerint ezek is ütőórák 
voltak: az óra leteltével fémtálba golyó hullott, egy kürtös trombitált, 
a kígyó sziszegett, a madarak csipogtak. Körülbelül ugyanebben az 
időben szerkesztette ismeretlen görög a szíriai Gazában azt a 
Héraklész-órát, amely az ókori technika legtöbbet magasztalt csodái 
közé tartozik. A művészi és bonyolult óraszerkezetből ugyan semmi 
sem maradt ránk, de megmaradt részletes leírása, a város és a kor 
híres írójának, Prokopiosznak tollából. Ez a leírás, amelyet Angelo Mai 
fedezett fel egy vatikáni kéziratban a XIX. század elején, írói 
szempontból igen élvezetes és érdekes, azonban semmi technikai 
felvilágosítást sem közöl. Az ókori technika kiváló ismerőjének, a 
német — Hermann  Dielsnek sikerült mérnökök segítségével 
megszerkeszteni a művészi órát s ezen a réven a romlott görög 
szöveget is helyreállítani és kiadni (1917). 


A gazai óramű négyoszlopos csarnokban állt, mégpedig a csarnok 
mélyén, mint valami oltár. Felső, félkör alakú mezőjében Gorgó-fej 
rémítette és tartotta távol a rossz szándékú embereket, óraütéskor 
pedig félelmetesen forgatta szemeit. Alatta 12 egyszerű ajtó jelzi az 
éjszaka 12 óráját, mégpedig úgy, hogy minden órában, balról jobbra, 
sorra megvilágítja egy lámpa a megfelelő óra ajtaját. Ezek alatt 
húzódik a nappal 12 órájának díszes 12 ajtaja, mindegyik fölött sas; 
előttük a sugárkoszorús Héliosz jár végig, s pálcájával mutatja az 
ajtót,amelyiknek éppen az órája üt. Óraütéskor kinyílik az ajtó, kilép 
rajta Héraklész, 12 munkája egyikének a jelvényével, például a nap 
első órájában a nemeai oroszlán bőrével. A sas kiterjeszti szárnyait, 
előrelendül, s megkoszorúzza a hőst, aki erre eltűnik, s utána az ajtó 
bezárul. Így megy ez sorban mind a 12 órában. 


Az ajtók alatt három, oszlopokon nyugvó kis kápolna van. A 
középsőben megint Héraklész alakját látjuk. Ez a szobor az óra 
ütőszerkezete. Kteszibiosz órája, mint említettem, minden órában 
egyet ütött; a gazai óra már tökéletesebb, mindig annyit üt, ahány óra 
van, de csak hatig, akkor újra kezdi. Az éjjel és nappal 12-12 óráját 
négyszer 1-6 ütéssel jelzi, Prokopiosz szerint azért, hogy a sok ütés ne 
feszítse meg túlságosan a hallgatók figyelmét. A Héraklészkápolna 
ormán komikus Pan-alak kuksol, és óraütéskor füleit hegyezi, kétoldalt 
pedig egy-egy szatír vág feléje nevetséges fintorokat. 


A jobb oldali kis kápolnában ugyancsak Héraklész alakja látható, 
amint éppen a Heszperiszek aranyalmáit készül lenyilazni, fölötte 
Diomédész, a Kürtös fújja az utolsó óraütésre a takarodót A bal oldali 


kápolnában ugyancsak Héraklészt ábrázolta a művész, amint 
Hippolüté amazon királynő legyőzése és megölése után zsákmányával, 
a királynő díszes derékövével hazatér. 


A kápolnák közt óraütéskor két szolga siet, hogy a munkák végeztével 
megpihenő Héraklészt kiszolgálják. 


Az egész óramű magassága 6 méter, szélessége 2,7 méter lehetett, 
szerkezete pedig a Kteszibioszból, Vitruviusból és Hérónból alaposan 
ismert fogaskerék-és emelőrendszer bonyolult egyvelege. Ez a gazai 
óramű századokra megkedveltette és fenntartotta az  órajáték 
hagyományát. Már a VI. században Itáliában is szerkesztettek ilyen 
órákat: I. Pál pápa Kis Pipinnek küldött ilyent, Harun al Rasid kalifa 
pedig Nagy Károlynak. A strasbourgi, müncheni, nürnbergi és egyéb 
híres órajátékok még ma is hangosan tanúskodnak a görög 
feltalálószellem hagyományának szívós életéről. 


HÍRVERÉS, ÜZLET ÉS POLITIKA 


Siricus polgármester úr kereskedő volt valamikor, de sikerült akkora 
vagyont összeügyeskednie, hogy visszavonulhatott a magánéletbe; 
szép házat építtetett Pompejiben, s a ház közepén nagy 
mozaikbetűkkel megörökíttette egykori üzleti alapelvét: , Salve 
lucrum" -Üdvöz légy, haszon; vagy mondjuk érthetőbben: Éljen a 
profit! Siricus és társa, Nummianus, kemény munkával és sok 
ötletességgel szerezte nagy vagyonát; megvettek két szomszédos házat, 
átalakították, úri kényelemmel berendezték mind a kettőt, s aztán már 
csak az maradt hátra, hogy megszerezzék polgártársaik becsülését; ez 
pedig nem volt nehéz, hiszen az ilyesmi ősidők óta kijár a pénznek. 
Így lett Siricus polgármester, Nummianus pedig városi tanácsos. De 
nemcsak ez a ragyogó kettős palota hirdette a mozaik csillogásában a 
pénz ,egyedül üdvözítő" istenségét, hanem a szegény asztalos, 
Modestus szerény háza is; itt egyszerű szürke mozaikbetűk hirdetik az 
előcsarnokban, hogy a haszon, vagyis hát a profit a legnagyobb 
gyönyörűség: , Lucrum gaudium!" 


Csakhogy a pénzt, a vagyont, a palotát és úri kényelmet már az 
ókorban sem adták ingyen. Pompejiben egymást érték az üzletek, 
csakúgy, mint minden eleven és forgalmas városban, főképpen a 
kikötővárosokban s magában a fővárosban. A kereskedők és iparosok 
céhekbe tömörültek ugyan, de azért a leggyilkosabb versenyben 
tépázták egymást. Csak egy-két adatot: Rómában a császárkor 
harmadik századában több mint kétszáz pékműhely dolgozott, olajat 
pedig legalább 2300 üzletben lehetett kapni. Vegyük hozzá ehhez a 
nyílt piacokat, a hangoskodó és rikácsoló kofákat, a fedett 
vásárcsarnokokat, a maguk holmiját dicsérő boltosokat, piaci árusokat 
és házalókat: azonnal felmerül bennünk a gondolat, hogy mindez 
elkerülhetetlenül hírveréssel járt. Fel kellett hívni a vevők figyelmét, 
hogy ez és ez az áru itt és itt a legjobb, legmegbízhatóbb; cégtáblát 
kellett kitenni a boltra, kirakatot kellett rendezni, be kellett csábítani a 
vevőt, különben a versenytárs boltjába ment volna be. Az úgynevezett 
reklám nem a mai idők találmánya. 


Traianus vásárcsarnoka 


Az ókori nagykereskedelem gócpontjai a tengeri kikötők voltak: 
Nápoly, Puteoli, Ostia, Pompeji és Róma, éppen Ostia révén, 
tulajdonképpen tengeri kikötővárosnak számított. A földműves 


rómaiak, főképpen Karthágó megsemmisítése után, nemcsak 
ráédesedtek, hanem rá is kényszerültek a kereskedelemre. Rómában 
minden földszinti helyiséget boltok foglaltak el, a Forumon és az 
előkelő Via Sacrán árusítóbódék sorakoztak, s mindez nem volt elég: 
már az i. sz. II. század elején Traianus császár kénytelen volt hatalmas 
arányú vásárcsarnokot építtetni. Nem is annyira vásárcsarnok volt ez, 
mint inkább áruház, amelynek minden helyiségét más-más kereskedő 
bérelte. Az egyfajta üzletek a városban is tömörültek: külön utcájuk 
volt az aranyműveseknek, a fakereskedőknek, a posztósoknak, az 
illatszerészeknek, s ezeket az utcákat róluk nevezték el. Az előkelő, 
igazi nagyvárosi üzletek a Mars-mező árucsarnokaiban és a Via Sacrán 
sorakoztak; ezek voltak a milliomosok kedvelt szállítói, itt hemzsegett 
Róma pénzarisztokráciája. Ékszerészek, aranyművesek, gyöngy- és 
drágakőkereskedők, illatszerészek, selyemkereskedők  boltjai 
csábították itt a pénzes vevőket, itt lehetett kapni a legszebb 
rabszolgákat, a lakomához való koszorúkat, a gyöngyházzal kirakott 
kereveteket, a pávatoll legyezőket, a finom keleti szövetcsodákat, 
divatcikkeket, fényűző bútorokat és műtárgyakat. 

Már az i. sz. I. században úgy ellepték a boltok, bódék és műhelyek az 
utcákat, hogy valósággal megakasztották a forgalmat. Nemcsak hogy 
üzletek foglalták el a házak egész földszintjét, hanem az élelmes 
kereskedők még a boltok elé is kinyújtózkodtak: kirakatokat építettek, 
asztalokat helyeztek el a gyalogjárón, kitelepítették az utcára is a 
műhelyeket, hogy a közönség lássa is, hogyan készülnek 
remekműveik; ennek az lett a vége, hogy hamarosan járni is alig 
lehetett már bizonyos utcákon. Martialis mondja (i. sz. 92), hogy egész 
Róma egyetlen óriási bolt; hentesek, kocsmárosok, borbélyok 
rakodnak és tolakodnak ki az utcára, a házak bejáratait is 
eltorlaszolják. . Oszlopok mindenütt: mert többnyire ezekre az 
oszlopokra aggatták ki az árucikkeket: boros amforák lógtak itt csábító 
címkékkel, amott kolbász, sonka, finom illatszer, selyemszövet s 
miegyéb. Ez volt a legjobb hírverés: maga az áru beszélt magáért. 
Seneca emlegeti, hogy sok kereskedőnek egyebe sincs, csak az, amit a 
kirakatban mutogat. 


Éjjel lánccal és vasrudakkal lezárt fatáblák őrizték az üzletek kincseit, 
de alig hajnallott, máris ott sürögtek a szorgalmas kereskedők: 
nyitották a boltot, tisztogattak, s hamarosan elkezdődött a hangos 
kínálgatás. De ha a derék boltos talán berekedt vagy belefáradt, 
hangoskodott helyette az üzletajtót helyettesítő fehér vászonfüggöny, 
mert bizony ezt - mint Juvenalistól tudjuk -telefestették hirdetésekkel 
és az árukat ábrázoló rajzokkal. Éppen így telefestették azokat az 
ernyőket, amelyek az árukat a nap és eső ellen védték. Szóval a 
hírverést szolgálta: az élőszó, a kirakat, a függönyökre festett hirdetés, 
a sok, változatos üzleti cégtábla. Ezek a domborműves cégtáblák 
rendszerint szöveg nélkül, szemléltető képekben mutatták be az 
árucikkeket, és hirdették az üzlet jellegét. Efféle domborműves 
táblákkal díszítették az elhalt kereskedők és iparosok síremlékeit is. 
Akinek nem telt domborműves cégtáblára, a falra festette az üzlet 

címét és jellegét feltüntető ábrázolatot és felírást vagy hirdetést. 


Mercurius rabszolgái 


A ránk maradt emlékek oly sokfélék, hogy bízvást elmondhatjuk: 
aligha lehetett bolt cégtábla nélkül. Az egyik domborműves tábla 
hentesbolt cégtáblája lehetett: öt szép sonka sorakozik rajta; de van 
másféle hentescégtábla is: baloldalt karosszékben asszony ül, és 
könyvbe jegyez, nyilván a hentes felesége, középütt fagerendán 
disznófej, kolbász, sonka, karaj, oldalas lóg, a tőkén a szakállas hentes 
bárddal éppen húst vagdal fel; jobboldalt mérleg. A cégtáblák 
általában igen epikusak: bőbeszédűen tárják elénk az üzlet dús 
raktárát, finom áruit, felszerelését és a jó kiszolgálást. Egy férfiruha- 
kereskedés cégtábláján baloldalt két idősebb férfi ül, mellettük 
fiatalember áll: ezek a vevők; középütt a tulajdonos, jobbról két segéd 
mutatja az árut. Ugyanennek az üzletnek bizonyára női osztálya is 
volt, mert az előbb említett cégtábla mellett még egyet találtak, 
amelyen elárusító lány szerepel, amint asszony vevőjének női szövetet 
mutogat. Ránk maradt ,A négy nővérhez? címzett - ismeretlen 
rendeltetésű - üzlet cégtáblája, valamint egy vadkereskedés csábító 
domborműve, rajta nyúl, vaddisznó, szárnyasok; baloldalt az 
elárusítólány tárgyal a vásárló hölggyel. Kézimunka-kereskedés 
cégtáblája volt az a művészi dombormű, amelyen a vásárló házaspár 
padon ül, a tulajdonos mögöttük áll, fent rúdon hímzett öv, ruha és 
három párna függ, kétoldalt két segéd áll, kettő pedig az árut mutatja. 


Ezek a cégtáblák nemcsak az ókori hírverés, kereskedelem, üzleti élet 
és szokások szempontjából érdekesek, hanem művelődéstörténeti 
szempontból is. Ilyen az a dombormű, amely késesmester boltját 
ábrázolja; a fiókos elárusítóasztal fölött két sorban függnek a kések és 


egyéb szerszámok, sarlók, bárdok, vésők, orvosi eszközök, az asztalon 
pedig felszerelt orvosi műszertáskák sorakoznak; baloldalt áll a vevő, 
jobboldalt pedig a kereskedő. Éppen ilyen érdekes az a másik 
dombormű is, amely a késesmester műhelyét ábrázolja: az egyik 
munkás fogóval valamiféle szerszámot tart a tűzbe, a másik hosszú 
nyelű kalapáccsal lesújt rá; a háttérben a tűz és a fújtató, fent a rúdon 
félig kész szerszámok. Lucius Cornelius Atimetus, a késes, nyilván 
mestere volt a szakmájának, hogy orvosi műszerek gyártására is 
vállalkozott. Ugyancsak ránk maradt Caius Camonius ötvös és 
ékszerész domborműves cégtáblája is: nyitott, lapos dobozokban 
gyűrűk, drágakövek, karkötők, nyakláncok, tucatszámra; baloldalt ül a 
vevő, jobboldalt áll az ékszerész, és mutogatja drágaságait. 
Berendezésénél fogva is különösen érdekes az a borkereskedés, 
amelyet Caius Clodius Euphemus borkereskedő üzletének cégtáblája 
ábrázol: a kereskedő magas asztal mögött áll, az asztal, illetőleg 
állvány lapjába bele vannak süllyesztve a hiteles mértékek, ezekbe 
öntik a bort; aztán a szolga alul kinyitja a csapot, és a vevő edényébe 
ereszti a kívánt mennyiséget. Mindezek a jelenetek az ókori római 
életnek egy-egy mozzanatát világítják meg, minden magyarázatnál 
érdekesebben. Cicero egyik beszédében jellemzi a  boltosokat: 
békeszerető és szorgalmas emberek, ellenségei minden zavargásnak és 
politikai pártoskodásnak, mert felfordulás esetén be kell csukniuk a 
boltokat, és elesnek a nyereségtől. Az i. az 238. évnek véres zavargásai 
során még az sem használt, hogy erős fatáblákkal elzárták boltjaikat: a 
praetorianusok, mivel a nép a háztetőről téglával és cseréppel dobálta 
meg őket, minden boltot felgyújtottak. Pedig sok boltban ott volt a 
dicsőségesen uralkodó császár mellszobra vagy arcképe is, de bizony 
ez sem segített. A császárkorban általában csak a naptárban jelzett 
szerencsétlen napokon és a császári ház gyásznapjain tartották zárva 
az üzleteket, márpedig az egész esztendőben alig néhány ilyen 
napvolt. . Ünnepnapokon, — diadalmenetek napján, a császár 
születésnapján, a császár örömünnepein babérágakkal és koszorúkkal 
díszítették a boltokat, s este ki is világították. A kereskedők és 
iparosok tehát úgyszólván megszakítás nélkül dolgoztak; nem volt 
vasárnap, nem voltak sűrűn ismétlődő ünnepnapok: a verseny szünet 
nélkül állt, és szakadatlan hírverésre kényszerítette Mercurius 
rabszolgáit, a kereskedőket. 


Utcai árusok 


Nemcsak Rómában, hanem a vidéki városokban is eleven ritmusban 
lüktetett a kereskedelmi élet. Talán csak Herculaneum volt kivétel: 
oda nyaralni és pihenni mentek a gazdag nápolyiak, ha már túl voltak 
a tülekedésen, és kellőképpen megszedték magukat. A vagyon pedig 
már akkor is csendet parancsolt maga körül. Ostia, a világvárosi 
kikötő, természetesen egyetlen üvöltő -tegyük hozzá: nemzetközi - 
hangorkán volt, bár üzleti hirdetéseinek kisebb volt a jelentőségük, 
ehhez pedig nem volt szükség hangos hírverésre. Annál zajosabb volt 
Pompejinek, a kispolgárok jellegzetes ókori városának élete. 


Az újonnan kiásott utcákban bolt hátán bolt; különösen sok volt a 
fehérítő- és festőüzem meg a pékműhely; kemény volt hát a verseny, 
szükség volt a hírverés minden fajtájára. De itt nem a Juvenalis 
emlegette boltfüggönyök és napernyők, nem a domborművű 
cégtáblák, nem is a falra festett cégérek és hirdetések voltak a 
leghangosabbak, hanem az utcai árusok. Pompeji nem volt előkelő 
nagyváros, mint Róma, hanem egyszerű vidéki városka, s ide nem 
kereskedők hozták az élelmiszereket, hanem maguk a parasztok 
árusították házról házra, éktelen kiáltozás közben. A csirkekofák, a 
gyümölcsösök, a zöldségárusok, a halászok zűrzavaros rikácsolása volt 
Pompeji mindennapos térzenéje. Vándorcukrászok is járták az utcákat, 
izzó parázzsal megtömött hordozható tűzhelyük állandóan melegen 
tartotta a süteményeket, és alighogy elkiáltották magukat, lányok, 
fiúk, nyalánk asszonyok tolongtak körülöttük. Azonban a komoly 
kereskedők és iparosok, akik itt is céhekbe tömörültek, a hírverésnek 
ugyanazokkal az eszközeivel igyekeztek érvényesülni, mint római 
kartársaik.  Borbélyok,  illatszerészek,  szépítőmesterek, levélírók, 
építészek, festők cégtáblái és hirdetései bőven maradtak ránk, így 
ismerjük Aemilius Crescens építészt, Lucius festőt, Pinarius Cerialis 
kámeavésőt, ismerünk néhány kocsmárost; nem egy kocsmában és 
kocsma előtt csábító cégérfestmények maradtak ránk. 


Áruházak és bankárok 


Verecundusnak, a derék posztósnak, valóságos áruháza volt; három 
tágas üzlethelyiség nyílik az utcára, kirakataikat messze kiugró eresz 
védi a naptól és esőtől; a műhelyek bent vannak a házak belsejében. A 
középső üzlet ajtaját pillérek szegélyezik, rajtuk festett vallásos 
jelenetek: kis templomból a kereskedelem istene, Mercurius röppen ki, 
szárnyas lábakkal, szárnyas kalapban, egyik kezében kígyós pálca, 
másikban duzzadt erszény; még egy vallásos tárgyú festmény: négy 
elefánttól vont diadalszekéren Pompeji védőistensége, Venus, fején 
korona, kezében kormánypálca, mellette a kis Amor s a levegőben 
röpködő szárnyas géniuszok; lent Flora a bőségszaruval, és jobboldalt 
nyilván maga a tulajdonos, mint reneszánsz képeken a donátor; a 
festmények nagyvonalúsága és lendülete bizonyosan minden járókelőt 
megállított, s egyúttal mindenkit be is csábított az üzletbe, mert Venus 
Pompejana ilyen buzgó tisztelője igazán megérdemelte a pártfogást. 
De Verecundus értette a közvetlen hírverés módját is: üzletházának 
fala tele van mesterségét jelképező jelenetekkel: az egyik kép a 
műhelyt ábrázolja, amint a munkások a gyapjút kártolják, más 
munkások a gőzölgő festőüst mellett foglalatoskodnak, maga a gyáros 
pedig, a derék Verecundus, már mutatja is a kész kockás szövetet. Az 
egyik kép - amelyet a választási hirdetések, sajnos, meglehetősen 
eléktelenítettek 

- Verecundus áruházának cipőosztályát mutatja: a kép jobb oldalán 
padon ül a vevő, fiatal férfi, a megrakott árusítóasztal mögött pedig a 
kiszolgáló kisasszony, amint éppen egy pár cipőt kínál. A kép a mai 
hírverés szellemében készült: kevés vagy semmi szöveg! Hát itt egy 
szó szöveg sincs, eleget mond a kép: jó áru, figyelmes kiszolgálás! 
Ennél több a mai elkényeztetett vevőnek sem kell. 


A bankár üzletének jelképe a pénzestányér volt: sok ilyen cégtábla 
maradt ránk. A legnevezetesebb ókori banküzlet Lucius Caecilius 
Jucundusé volt Pompejiben; ennek üzleti könyvei is ránk maradtak. 
Talán éppen a bankárnak volt az ókorban is a legkevesebb szüksége 
hirdetésre, hiszen már akkor is a pénz volt a legkeresettebb árucikk. 
Annál több másfajta hirdetés és cégtábla maradt ránk; kecske volt a 
tejcsarnok cégére, amforát cipelő két ember borkereskedésre hívta fel 
a vevők figyelmét, egy rézműves cégtábláján a háttérben az egyik 
legény az üllőn kalapál, a másik a kész darabokat nézegeti, a 
tulajdonos pedig üstöt mutogat a vevőnek, aki kisfiával áll előtte. 
,Brattius ötvös" - hirdeti az egyik cégtábla, rajta üllőn dolgozó férfi, 
fölötte mérleg. ,Diogenes kőműves" - hirdetik a felírás mellett a 
domborművű kőművesszerszámok az egyik házon Pompejiben; a 
másik kőműves ügyesebb és ötletesebb volt: nemcsak a szerszámokat 
festette oda, hanem önmagát is, amint fent áll az állványon, és vakolja 


a falat. Mint a mai művészi épületeken, Pompejiben is befalazta a 
nagy színház külső falába kőbe vésett névjegyét az építőművész: 
, Marcus Artorius Primus építész". De Pompejiben legvirágzóbb volt a 
pékipar, s ezért a pékek hirdettek leghangosabban; a pékműhely 
állandó cégtáblája a malomkövet hajtó szamár, mivelhogy a pék 
molnár is volt egyúttal. 


Lakás, halmártás, kocsmák 


A falihirdetéseket, az úgynevezett plakátokat az ókorban egyszerűen a 
falra mázolták, így hirdették a nép kegyeit hajhászó jelöltek az 
amfiteátrumi és cirkuszi játékokat, így ajánlgatták a háztulajdonosok 
az üres lakásokat és üzlethelyiségeket. Alleius Nigidius Maius városi 
tanácsos úr valamelyik év július elsejére urasági lakást ajánl, továbbá 
üzlethelyiségeket; felvilágosításért tessék a ház gondnokához fordulni; 
Julius Felix ugyancsak üzlethelyiségeket ajánl, továbbá remek emeleti 
lakást főúri fürdőszobákkal, mégpedig öt évre. Alkalmi hirdetések is 
bőven akadtak; ilyen falihirdetés közli, hogy akinek felnyergelt 
kancája veszett el, forduljon Decius Hilarius bérlőhöz, a Mamia-féle 
tanyán; de talán a legügyesebb volt minden kereskedő és gyáros közt a 
híres halmártásgyáros, Umbricius Scaurus; igen egyszerűen és 
ötletesen oldotta  " meg a  — hirdetés kérdését: kitűnő 
halmártásgyártmányait címkés korsókban hozta forgalomba, úgyhogy 
minden korsóba beleégette a maga nevét és a gyártmány minőségét. 
Mivel pedig Pompejiben meglehetősen sok volt a zsidó hitű polgár, az 
élelmes Umbricius külön korsókban kóser halmártást is hozott 
forgalomba, külön jelzéssel (garum castum). 


Érdekesek és ötletesek a kocsmák cégérei és hirdetései. Pompejiben 
két kocsmárosnak még a neve is ránk maradt; az egyiket Hermesnek 
hívták, a másikat Sittiusnak; ez az utóbbi volt a tulajdonosa az 
, Elefánthoz? címzett vendéglőnek: a cégér elefántot ábrázol, amelyet 
törpe vezet, körülötte kígyó tekerőzik. Híres volt Narbóban 
(Narbonne) a , Tarragonai vendéglő a kakashoz?", ismerünk ilyen 
kocsmacímereket és cégéreket: , A nagy sashoz"; ,A kis sashoz"; , A 
daruhoz?"; ,A kígyóhoz?"; ,A kardhoz". A cégér mellett hírverés is 
bőven harsogott a kocsmák és fogadók homlokzatán és falain. Egy 
kocsmafelirat pompás kiszolgálással, fürdővel és fővárosi kényelemmel 
csábítja az utasokat, egy antipoliszi (Antibes) fogadó cégére versben 
hirdeti: , Utas, megállj, kerülj beljebb, idebent mindent megtudsz az 
érctábláról." Az érctábla bizonyára a részletes árjegyzék volt. Egy 
másik kocsmáros ügyesebb volt: magát a versbe foglalt borlapot is 
ráfestette cégtáblájára; nem is kocsmáros volt ez, hanem kocsmárosné, 
mert a nevét is odaíratta a vers elé: ,Én mondom, Hédoné.?" 


As-t ha fizetsz, kapsz bort, duplázd meg, iszol finomabbat. 
Négyet hogyha fizetsz, vár a falernusi bor. 


Pompejiben rengeteg volt a kocsma; aki ismeri Olaszországot, és 
megfigyelte, mennyi az úgynevezett , bár", amelyekben feketekávét s 
mindenféle italokat árulnak, nem csodálkozhatik, hogy Itália népe már 
az ókorban is szerette az ilyen  pillanat-kocsmákat; még a 
berendezésük is szakasztott mása, vagyis inkább őse a mai , bár"-nak. 
Nos, ezek az ókori bárok leginkább a városi választások idején arattak. 
Mivel Pompejiben a városi tanácsot valamennyi hivatalnokkal együtt 
évenként választották, a választási harc szinte állandó volt; ennek 
tulajdonítható, hogy legnagyobb mennyiségben éppen választási 
hirdetések és felhívások szerepelnek a falra festett plakátok közt: 
mintegy 1800 hirdetés adja színes képét a kisvárosi választásnak; e 
hirdetéseken körülbelül száz jelölt neve szerepel. , Válasszátok meg a 
derék Herenniust rendőrfőnöknek!" harsogja az egyik hirdetmény. 
Különösen sokat szerepel a falihirdetéseken a város két tekintélyes és 
gazdag polgárának, Lolliusnak és Holconiusnak a neve. Rendszerint az 
ajánlók is odafestetik nevüket a hirdetésre: , Vettius Rusticus ajánlja 
Sabinust" - , A szomszédok ajánlják Rufust? - , A gyümölcskereskedők 
mind  Holconiust ajánlják polgármesternek"  -  , Válasszátok 
rendőrfőnöknek Julius Polybiust, ő majd gondoskodik róla, hogy jó 
legyen a kenyér"; - a borbélyok Trebiust ajánlják rendőrfőnöknek, az 
illatszerészek Verust, az aranyművesek Pansát, s külön jelölteket 
ajánlanak a  kelmefestők, a szabók, a szállítómunkások, az 
öszvérhajcsárok, a halászok és a többi céhek. 


Humor 


Igen gyakran megszólal a humor is, mintha már az ókoriak tudták 
volna, hogy a nevetségesség öl! Sokszor bebizonyosodott, hogy a 
humor talán a legjobb korteseszköz, legalábbis erre mutat, hogy a 
falihírdetések bőven alkalmazzák. Az egyik választáson kemény harc 
folyt bizonyos Marcus Cerrinius Vatia ellen. Az ellenfél nem érvelt, 
nem vitatkozott, nem is gorombáskodott, csak kedélyeskedett. Egy 
napsugaras reggelen aztán ilyen hirdetések virítottak Pompeji falain: 
, Vatiát egyhangúlag ajánlják az álomszuszékok? - , Vatiát ajánlják 
rendőrfőnökül a csirkefogók". Nem valószínű, hogy ezek után a derék 
Vatiát megválasztották. 


Sajátságos, hogy a régi hirdetéseket nem mázolták be, hanem rájuk 
festették az újakat; elegendő volt az újabb betű élénkebb színe, hogy a 
közönség megismerje az éppen időszerű hirdetést. Feltűnő az is, hogy 
mindig a választási hirdetéseket festették nagyobb betűkkel; valóban, 
a választási hirdetés volt a legfontosabb, s talán éppen a gyakori 


választásokkal magyarázható, hogy oly sok volt a kocsma. 


De nemcsak a kocsmárosoknak, hanem a festőknek is nagy üzlet volt 
az évenként visszatérő választás. Ilyenkor minden festő dolgozott, és 
bőven keresett. A falra festett hirdetéseknek volt bizonyos 
hagyományuk: óriási betűk, különösen stilizált írás, vörös festék; a 
régi hirdetést nemis kaparták le: az új festés harsány színe letorkolta. 
És hagyományos dolog volt az is, hogy a , művészek" éjjel dolgoztak; 
így reggelre mindig meglepetés volt az új mázolmány. Aemilius Celer 
festő különösen hálára kötelezett bennünket: egyik választási 
falihírdetése alá szép piros betűkkel a nevét is odakanyarította: 
, Festette Aemilius Celer, egyedül, holdvilágnál". 


A VILÁG LEGRÉGIBB NAPILAPJA 


Kereken kétezer éve, hogy Julius Caesar, Acta Diurna címen, 
megalapította az első napilapot. 


Suetonius, a császárok történetírója, följegyezte, hogy Caesar, mikor a 
konzuli méltóságot elfoglalta, legelső intézkedéseként elrendelte, hogy 
naponta jegyezzék fel és adják ki a szenátus és a népgyűlések 
tárgyalásainak anyagát. Minthogy pedig ezeken a tárgyalásokon a 
birodalom minden fontos ügye és kimagasló személye szerepelt, 
minden túlzás nélkül állíthatjuk, hogy az Acta Diurna lényegileg mása 
és őse volt a modern napilapnak. 


Caesar rendelete i. e. 59. január 1-én kelt. Ha ma visszagondolunk rá, 
talán fölényes kis mosollyal vesszük tudomásul, és némi elnézéssel 
gyűrjük le ellenvetéseinket, hogy , jó, jó, de hát hol volt a hírszolgálat, 
hol volt a nyomdatechnika, hol voltak a lapterjesztés mai eszközei?" 
Nos, a kételkedőket meg kell nyugtatnunk: a római napilap - mutatis 
mutandis -éppolyan napilap volt, mint a mai, és akárcsak ma, a 
reggelijéhez akkor is megkapta a megrendelő az újságot. Akármilyen 
csodálatosan hangzik: a lapszerkesztés és lapkiadás technikája és 
tempója az elmúlt kétezer év folyamán változhatott, lényege azonban 
alig változott. 


Ha Suetonius tudósításának mélyére nézünk, első pillantásra látszik, 
hogy az Acta hivatalos kiadvány volt; de nem rendeletek gyűjteménye 
- mert az ediktumokat ezután is nyilvános kiszögezés útján tették 
közzé, a tartományokba pedig külön futárokkal küldték el -, hanem 
hivatalos beszámoló a szenátus és a népgyűlések tárgyalásainak 
anyagáról. Ebbe azután beletartozott a birodalom minden részének 
mindenféle katonai, polgári és vallási eseménye, a tisztviselők 
mindennemű intézkedése fontos és kevésbé fontos ügyekben, fegyelmi 
és bírósági ügyek, amelyek sokszor érdekes magánügyekkel voltak 
kapcsolatban, törvényjavaslatok, pénzügyi és külügyi kérdések, 
szövetségek, követjárások, szóval a mai napilapoknak úgyszólván 
leglényegesebb anyaga. Hogy azután alig fél század múlva mi minden 
egyéb került bele a római napilapba, arra is lesz néhány érdekes 
adatunk. 


A római hírlap 


Nemcsak Suetonius beszél a római napilapról: Tacitus, Plinius, Seneca, 


Cicero s még többen emlegetik, valamennyien Acta néven. (Acta 
Senatus, Acta Populi, Acta Urbis), száz évvel Caesar alapítása után 
pedig sohasem hiányzik az Acta (újság) szól mellől a diurna szó, ami 
bizonyítja, hogy ezek a közlemények naponta jelentek meg. Ez a 
diurna szó ma is él: ebből alakult az olasz giornale és francia Journal 
szó, tehát a nyelv is őrzi az antik és modern újság szerves 
kapcsolatának — bizonyítékát. Mindjárt Caesar után világosan 
megkülönböztethető az Acta három faja: az egyik a szenátus 
közleményei, a másik a népgyűlésekről adott tudósítás, a harmadik a 
vegyes városi (fővárosi) hírek újságja (Acta Urbis). A fejlődés korán 
oda vezetett, hogy a szenátusi és népgyűlési közlemények egy 
újságban jelentek meg, a városi hírek külön, azonban már az i. sz. I. 
század közepén mind a három fajta Acta egyetlen újságban olvadt 
össze, s ez volt az Acta Urbis, mai szóval a Római Hírlap. 


A szenátusi és népgyűlési közlemények szerkesztése és kiadása állami 
feladat volt, a vegyes városi hírek újságját a magánvállalkozás tartotta 
kezében. Mikor a monarchia a szenátust és a  népgyűlést 
árnyékhatalommá süllyesztette, a közönség érdeklődése meglehetősen 
megcsappant a hivatalos újság iránt; még ma, a mi alkotmányos 
világunkban is értehető, hogy az emberek nem éppen a hivatalos lapot 
tartják a legizgalmasabb olvasmánynak, viszont elkapkodják a fÍriss és 
érdekes hírekkel teletűzdelt lapokat. Ezeknek a lapoknak őse volt az 
Acta Diurna Urbis. Ez lett a császárság első századában a közönség 
kedvelt újságja, friss és érdekes híreivel alkalmas volt a közvélemény 
befolyásolására, és ezért a császári kormány szükségesnek látta, hogy 
irányítását a kezébe vegye, így történt, hogy az i. sz. I. század 
közepétől kezdve ez lett az egyetlen római napilap, ez közölte a 
szenátus és a népgyűlések híreit is, amelyek azonban háttérbe 
szorultak a lap egyéb színes és izgalmas híranyaga s különösen 
botránykrónikája mellett. 


Ez a fejlődés már Augustus császár idejében megindult; ekkor 
szüntették meg a szenátusi tárgyalások anyagának rendszeres közlését, 
és kezdték helyettesíteni udvari és társasági hírekkel, fővárosi 
érdekességekkel és - csak mondjuk ki! - pletykákkal. És ezt az újságot 
már nem a magánvállalkozás irányította, hanem, hogy mai szóval 
éljünk, a császári sajtóiroda. Csak néhány évtizede került elő az a 
felirat, amely megőrizte az utókor számára az első császári 
főszerkesztő nevét: Caius Sextus Papirius Martialis (egyúttal az I. 
szkíta légió ezredese) volt az Acta Urbis előttünk ismert első 
főszerkesztője, mondjuk: a szerkesztők őse. , Procurator Augusti ab 
actis urbis" -ez volt a főszerkesztő hivatalos címe, és nem érdektelen, 
hogy lovagrendi férfiú, magasrangú katonatiszt az első hivatásos 
újságíró, akiről tudomásunk van. Természetesen ő éppen úgy nem 
, írta" az újságot, mint ahogy a mai főszerkesztők sem írják; mellette a 
munkatársak légiója dolgozott: ,liberti ab actis", ezek voltak az 
újságírók; s valóságos és közvetlen főnökük a segédszerkesztő, az 
, adiutor ab actis". Ezeknek neveit is feliratok bizonyítják. Mindez 
igazolja, hogy az első újság császári hivatalos kiadvány volt, az 
újságkiadás pedig császári monopólium, olyan értelemben, hogy a 
főfelügyeletet az újság híranyaga felett a procurator útján maga a 
császár gyakorolta, természetesen elsősorban politikai szempontból. 


Mivel a központi hatalom szempontjából rendkívül fontos volt, hogy a 
hírek megfelelő tálalásban kerüljenek a főváros, a vidék és a 
tartományok közönsége elé, a császárok gondoskodtak róla, hogy a 
szenátus tárgyalásairól szóló hírek gondosan átfésülve kerüljenek bele 
a lapba, s az egyéb, ártatlannak látszó híranyagban se legyen semmi 
olyan, ami nyugtalanságra és találgatásokra adhat alkalmat. Tacitus 
említi, hogy mikor Nero alatt a szenátusban Thrasea Paetus ügyét 
tárgyalták, a tartományokban állomásozó katonaság és polgárság 
izgatottan leste az újság érkező számait, hogy megtudja belőlük - 
természetesen a sorok közül -, ,mit nem mondott és nem követett el 
Thrasea". Ezt a szándékos és céltudatos kiszínezést alkalmazták 
nemcsak a hivatalos, hanem a nem hivatalos híranyagon is, főleg a 
közvélemény irányítása céljából. A sajtónak ezt a jelentőségét 
valószínűleg már maga Caesar felismerte: Cassius Dio egyik adatából 
joggal következtethetünk arra, hogy magának Caesarnak parancsára 
vették fel az újságba azt a hírt, hogy visszautasította a királyi koronát, 
amelyet neki nyilvános ünnepen a konzul felajánlott. Mint a kor egyik 
kitűnő ismerője megjegyzi: a korona visszautasítása magában véve 
komédia volt, elégtétel a nép köztársasági , babonájának", de 
publicisztikai értékesítése hatásos és remek politikai sakkhúzás! 


Az eltűnt Acta 


Mondanom sem kell, hogy a kétezer éves újság egyetlen teljes száma 
sem maradt ránk. P. Pighius hollandus tudós XVI. századbeli 
kéziratokból 1615-ben kiadott ugyan eléggé bőséges Acta-töredékeket, 
de hosszú és tüzes viták után kiderült róluk, hogy hamisítványok. Ha 
valami szerencsés véletlen napfényre hozná Róma, Herculanum vagy 
Pompeji földjéből az Acta Diurna egyetlen számát, egyszerre 
feltárulnának előttünk az újságírás ősi és legmélyebb gyökerei. 


Az ókori római újságnak csak gyér töredékei maradtak ránk, 
körülbelül egy nyomtatott ívnyi terjedelemben. Ezeket javarészt 
Suetonius császár-életrajzaiból (Ci. sz. II. sz.), Cicero (i. e. 10643), 
leveleiből és beszédeiből, az ifjabb Plinius leveleiből (61-113) s főképp 
a kivonatolok és anekdotagyűjtők: Valerius Maximus C(i. sz. 31) és 
Aulus Gellius (i. sz. 175) műveiből kellett összeszedniük a kutatóknak. 
De a kutató fantáziájában a töredékek rovatokká, oldalakká és 
lapszámokká teljesednek, és ekkor derül ki, hogy a római újságíró 
megállta volna helyét akármelyik mai lap szerkesztőségében is. Volt a 
lapban közlemény a szenátus tárgyalásairól, annyi, amennyit a 
kormány jónak látott nyilvánosságra hozni, és természetesen olyan 
alakban, ahogy a kormány szája ízének megfelelt; voltak udvari hírek, 
a császári család tagjainak eljegyzése, házassága, a dinasztia születési 
és halálozási adatai, felségsértési perek, a császár utazásai, idegen 
követek érkezése és távozása, ajándékaik és tárgyalásaik: lehetőleg 
csupa olyan hír, ami a közvéleményt a politikai kérdések lényege felől 
tájékozatlanul hagyta. Voltak hírek az előkelő társaságból: 
eljegyzések, házasságkötések, válások (ezek éppúgy szerepeltek a lap 
minden számában, mint ma a házassági és halálozási hírek!), 
temetések, császári kihallgatások; hír arról, hogy Claudius császár 
három új betűt toldott az ábécébe, egy népes család (egy faesulaei 
polgár, 8 gyermeke, 35 unokája, 18 dédunokája) áldozata a 
Capitoliumon; egy kutya megható hűsége; a  phoinix-madár 
megjelenése; természeti csodák, torzszülöttek, ritka állatok, héroszok 
csontjainak (természetesen mammutcsontok) kiállítása, a kamatláb 
állása, — hírek nevezetes építkezésekről, értékes építőanyagok 
érkezéséről. Commodus császár (180192) kiíratta a lapban minden 
kegyetlenségét, orgiáját, minden szennyes bűnét, minden gladiátori 
viadalát. Juvenalis a tanúnk, hogy a legkényesebb családi, házassági 
és szerelmi ügyeket is nyíltan tárgyalták a lapban, s nem ritkán maga 
az elvált férj írta feleségéről a színes riportot. És főleg a válások! 
Seneca mondja, hogy a lap minden száma tele van válási hírekkel, s a 
római nők már nem a konzulok, hanem férjeik után számítják az 
éveket. Caligula császár korában (37-41) megesett, mint Suetonius 
beszéli, hogy a férj távollétében a császár küldött válólevelet az 


asszonynak, és a férj csak az újságból tudta meg, hogy elválasztották 


feleségétől. Hát ez talán még a mai fejlett újságtechnika mellett sem 
lehetséges. 


Feltűnést keltő és érdekes események egész sora szerepelt még az 
újságban; az egyik szám érdekessége volt bizonyos Tullus 
végrendelete, amely, mint Plinius írja, hetekig izgalomban tartotta a 
várost. Egy másik szám főérdekessége az a riport volt, amely 
beszámolt arról, hogyan gyilkolták meg Largius Macedót a tulajdon 
rabszolgái. Híres emberek halála, temetése, nagy természeti 
katasztrófák, áradások, tűzvészek, csodálatos természeti tünemények, 
novellisztikus és fantasztikus történetek (mint a gyermekkel játszadozó 
delfin története) gazdag anyagot adtak a lap minden számának. S 
végül bizonyos adataink vannak arra is, hogy az Acta közölte a 
színházi és gladiátori játékok s a kocsiversenyek nevezetesebb 
eseményeit, programját, eredményeit s a híres versenykocsisok és 
gladiátorok neveit és győzelmeit. A játékokra éhes és a versenyekben 
fogadásokkal érdekelt közönségnek bizonyára ez volt egyik 
legkedveltebb rovata. 


Hogy milyen mélyen gyökerezett a napilap nélkülözhetetlensége a 
köztudatban, annak pompás bizonyítéka az a paródia, amelyet 
Petronius  utolérhetetlenül ízes humorral megírt  szatírájában 
olvashatunk Trimalchióról. Ez a felkapaszkodott pénzeszsák, a 
császárok példájára háziújságot szerkesztetett, s híres lakomáján 
felolvastatta titkáraival, a lap legújabb számát; ebből értesült, hogy mi 
minden történt birtokain az előző napon, hány rabszolga született, 
hányat feszítettek meg, milyen nevezetes események adódtak, mennyi 
volt a kiadás, mennyi pénz folyt be. Mindez Petronius epés 
gúnyolódása az Acta Diurna nagyképűsködő tartalmán. 


Az első riporter 


A lap szétküldése szabályszerűen és az akkori - meglehetősen gyors - 
közlekedés minden eszközének igénybevételével történt, részben az 
állami posta, részben futárok útján, ugyanúgy, ahogy a sűrű 
levélforgalmat is lebonyolították. Cicerótól tudjuk, hogy Kilikiában, 
kormányzósága idején (i. e. 51), rendszeresen kapta a lapot, pedig 
akkor még nem is működött a nagyszerű állami posta, amelynek 
szervezetét Augustus tökéletesítette. Ebből a korból való egyik érdekes 
levele, amelyben megbotránkozva emlegeti, hogy az újság egy betűt 
sem ír Ocella hármas házasságtöréséről, ami akkor a legfrissebb 
botrány volt Rómában, s amiről ő már szóbeszédből értesült. 
Egyébként Cicero levelében ismételten találunk adatokat, amelyek 
bizonyítják, hogy az újság rendszeresen járt a birodalom legtávolabbi 
részeibe is. 


Nos, Cicero levelei! A római újságírás Cicero levelei nélkül egyáltalán 
nem is érthető meg. Ezek a levelek a kor politikai, társadalmi és 
magánéletének úgyszólván minden érdekes mozzanatát oly részletesen 
s annyira egyéni színnel és ízzel tárgyalják, hogy Cicerót minden 
túlzás nélkül vérbeli újságírónak nevezhetjük. Cicero, az ügyvéd, 
politikus és tartományi kormányzó, kora politikájának egyik legfőbb 
irányítója, nem érhette be azzal a híranyaggal, amelyet az Acta közölt; 
levelezése valósággal újság az újság mellett, értesülések és tudósítások 
szerves sorozata, titkos dosszié, amely feltárja az események rejtett 
rugóit, a politika kulissza mögötti mesterkedéseit, s éppoly értékes, 
mint a modern államférfiak emlékiratai és levelezései, amelyek a 
hivatalos történelem és az újságok adatain túl is megmutatják a 
politika igazi arcát, a maga meztelenségében. 


Ez a kiterjedt levelezés, ez a nagyszabású hírszerző szolgálat 
természetesen sok pénzbe került, de a dúsgazdag Cicerónak ez sem 
okozott fejtörést. I[dőszámításunk előtt 51-ben, kilikiai kormányzósága 
idején, megbízást ad Caeliusnak, a viharos életű politikusnak, aki 
tanítványa és barátja volt, hogy állandóan tudósítsa őt mindenről, ami 
Rómában történik, mégpedig a lehető legrészletesebben. Caelius már 
attól tart, hogy túlságosan fecsegő a tudósításaiban, de tudja Ciceróról, 
hogy a legjelentéktelenebb esemény is érdekli, s mindenről részletes 
tájékoztatást kíván. Bocsánatot kér tőle, hogy ennek a feladatnak 
egymaga nem tud megfelelni: részben rengeteg a dolga, részben pedig 
lusta levélíró, márpedig ez a hírszerzés nagyon sok időt és fáradságot 
kíván, amint Cicero maga is megítélheti a kötetnyi tudósításokból. 
Caelius tudósításaiban mindenről ír: közli Ciceróval az új rendeleteket, 
szenátushatározatokat, városi eseményeket, pletykákat, híreket. Ennyi 
mindent leírni is óriási munka, hát még összegyűjteni! Caelius ezek 


után így folytatja: ,Ha ez a mai próbaküldemény nem nyeri meg 
tetszésedet, írd meg, hogy ne terheljelek fölösleges költségekkel. Ha 
valami fontosabb dolog történik a politikában, amihez xezek a 
napszámosoky nemigen értenek, arról magam fogok írni, s egyúttal 
tájékoztatlak a közvélemény hangulatáról és az illető politikai 
esemény jövőbeli eshetőségeiről is." 


És Cicerónak ez a magánújságja - hogy így nevezzük kiterjedt 
levelezését -itt kezd érdekelni bennünket az ókori újságírás 
szempontjából. Caelius leveléből kiderül, hogy az i. e. I. század 
közepén voltak már Rómában hivatásos újságírók, jobban mondva 
tudósítók (riporterek), akik fizetésért dolgoztak. Caelius elmondja, 
hogy mivel maga nem győzi a munkát, némi fáradsággal sikerült 
felhajtania ilyen embereket; tehát mindenesetre szép számmal voltak 
már az akkori Róma megújhodott életének ilyen , első fecskéi". Caelius 
leveléből az is kiderül, hogy pénzért dolgoztak, s mint az ókori 
újságírás egyik éles szemű megfigyelője gyanítja: valószínűleg 
soronként fizettették meg magukat, legalábbis erre lehet következtetni 
a levél két szavából: egyik a , volumen" - tehát valóságos vaskos 
kötetet írtak össze; másik a ,compilatio" tehát tücsköt-bogarat 
összehordtak tudósításaikban, hogy minél több sorért kapjanak 
honoráriumot. Ebben a kötetnyi tudósításban például szerepelnek 
szenátushatározatok, rendeletek, bírósági tárgyalások,  gladiátori 
játékok programjai, kósza hírek, mesék, pletykák, csupa olyasmi, amit 
csak ki kell szimatolni, elcsípni, felszedni, megírni, nem kell hozzá 
semmi különös műveltség, mint a politikai tudósításokhoz. Különösen 
érdekes azután, hogy Caelius meg is nevezi egyik hírszerzőjét, aki 
minden alkalommal kötetnyi ilyen egyveleget szállított neki: Chrestus 
ez, az első riporter, akinek alakja határozott vonásokkal domborodik 
ki az ókori újságírás elmosódó hátteréből. 


Négyszázhatvan évfolyam 


Chrestus tehát hírlaptudósító, a szó mai értelmében. Az ókori 
viszonyok ismeretében bizonyosra vehetjük, hogy híranyagát nem egy 
példányban sokszorosította, s mindenkinek rendelkezésére bocsátotta, 
aki megfizette érte. Lapja tehát afféle modern kőnyomatos volt, 
tulajdonképpen nem újság, hanem csak újságanyag. Valószínű, hogy 
nem Caelius volt az egyetlen előfizetője, hanem mások is megszerezték 
(politikusok, tartományi kormányzók és tisztviselők), és végül nem 
lehetetlen, hogy maga az Acta Diurna is állandóan felhasználta 
Chrestus vagy más riporter rendszeres tudósításait. S mindezek után 
felmerülhet még az a feltevés, hogy a hivatásos riporterek már Caesar 
előtt is adtak ki ilyen kőnyomatos-félét, és Caesarnak talán éppen ez 
adta az ötletet, hogy az első napilapot megalapítsa. 


Íme, az ókor töredékes adataiból nemcsak az a tény bontakozik ki 
most már meglehetős világossággal, hogy Caesar óta napilap jelent 
meg Rómában, amelyet az egész birodalomba szétküldtek, s minden 
előfizető kényelmesen olvashatott a reggelije mellett, hanem a messzi 
múlt mélységeiből elénk bukkan az ókor újságírásának három érdekes 
és kézzelfogható alakja is: Cicero, a vérbeli újságíró, aki éppen úgy 
nem írt újságba sohasem, mint görög utódja, Lukianosz; Chrestus, a 
riporter, és Caius Sextus Papirius Martialis, a császári főszerkesztő. 
Ilyen értékes adatok mellett nem lényeges, hogy vajon Caesar 
napilapját (amely még majdnem egészen hivatalos jellegű volt) 
naponta kiszegezték-e a hivatalos forumi hirdetőtáblán, s csak onnan 
másolták le üzletszerű terjesztés céljából a szétküldésre szánt 
példányokat. Lehetett idő, a kezdet kezdetén, amikor így terjesztették 
az újságot, ez az idő azonban hamarosan elmúlt; adataink azt 
mutatják, hogy a szerkesztés s a lapterjesztés már Augustus korában 
lényegileg a mai elvek szerint történt. Modern tapasztalatainkból 
tudjuk, hogy az újságvállalkozás akkor fejlődött igazi nagyhatalommá, 
amikor a lapkiadás erősen megalapozott üzleti vállalkozássá lett. 


Az Acta Diurna számait gondosan összegyűjtötték és megőrizték; az i. 
e. 59-től egybegyűjtött évfolyamok az állami levéltárban nemcsak a 
hatóságoknak, hanem a kutatóknak is rendelkezésükre álltak; tudjuk, 
hogy Tacitus, Suetonius és Plinius a régibb időkre vonatkozó adataik 
java részét az Acta Diurna évfolyamaiból merítették; ezzel az Acta 
éppen olyan fontos történelmi forrásnak bizonyult, mint akár a 
legrégibb római történeti feljegyzések, a pontifexek évkönyvei. Az 
Acta évfolyamai épségben kerültek ki a Capitolium égéséből (i. sz. 69), 
s nyomukat találjuk még Smmachusnál is (i. sz. 402). Ezzel egyúttal 
azt is megmondtuk, hogy az Acta Diurna volt eddig a világ 
leghosszabb életű napilapja: nyomai körülbelül a 460-ik évfolyamnál 


vesznek el. 

Nero császár , főudvarmestere", a kitűnő Petronius Arbiter, pompás 
erkölcsrajzban csúfolta ki korának zűrzavaros és elfajzott társadalmi 
életét; erkölcsrajzának egyik — legmulatságosabb részében 
Trimalchiónak, a dúsgazdag nagykereskedőnek lakomáját írja le. 
Lucullus lakomája hitvány paraszti ebéd volt Trimalchio asztalának 
testi és szellemi élvezeteihez képest. Ezen a lakomán minden 
meglepetés: az egészben feltálalt vaddisznó és borjú, a finomabbnál 
finomabb ételekből kirakott csillagképek, az ebédlőben tartott 
vadászat, a szakácsművészet kápráztató remekei, a sok ének, tréfa, 
fecsegés, epizód, anekdota és hajmeresztő história - mind arra való, 
hogy ráterelje a vendégek figyelmét Trimalchio előkelőségére, 
műveltségére és főképpen gazdagságára. Mert hihetetlen gazdagság, 
fényűzés és pazarlás jellemzi ezt a házat: a házigazda lépten-nyomon 
eldicsekszik óriási birtokaival, rengeteg rabszolgájával, aranyával, 
ezüstjével, — ékszereivel,  dísztárgyaival, előkelő barátaival és 
összeköttetéseivel. Trimalchio csak bíborszínű ruhát és takarót tűr 
magán, s még párnáinak a tölteléke is bíborszínű. Szakácsai valóságos 
művészek, bora történelmi ritkaság, a lakoma minden fogása 
szemkápráztató meglepetés. Jellemző, hogy mikor az egyik szolga fel 
akar venni egy leejtett ezüsttálat, Trimalchio megpofoztatja, a tálat 
pedig azonnal visszadobatja a földre, és kisöpörteti. Birtokait már nem 
is tudja számon tartani, földjei Szicíliáig érnek, s a titkár napi 
jelentései őt magát is meglepik új adataikkal. Palotája valóságos 
templom, csupa márvány, ezüst, arany és drágakő; pompás oszlopok 
és értékes festmények díszítik; a sok asztali ezüstedény vagyont ér. 


A megtollasodott rabszolga 


Trimalchio éppenséggel nem szerény; részletesen felsorolja kincseit, és 
ami még sokkal érdekesebb: azt is elmondja, hegy hatalmas vagyonát 
hogyan szerezte. Rabszolga volt, s gazdájának annyira kedvében járt, 
hogy az ráhagyta a vagyonát; Trimalchio nem érte be az úri móddal: 
milliomos akart lenni; öt hatalmas hajót vett, megrakta mind az ötöt 
borral, s elindította Rómába, ahol akkoriban arannyal fizették a bort. 
De Neptunus kegyetlen volt hozzá, mind az öt hajója elsüllyedt; 
egyetlen napon 30 millió sestertiusát (kb. 7,5 millió forintját) nyelte el 
a tenger. De ő nem tágított, jobb és nagyobb hajókat vásárolt, 
megrakta őket borral, szalonnával, babbal, illatszerrel és rabszolgával, 
és egyetlen szállítmánnyal kb. 750 000 sestertiust keresett. Birtokot, 


palotát, villát vásárolt, nemsokára visszavonult a kereskedéstől, és a 
Nápolyi-öböl szépségében élte világát. Már azt sem tudja, mije van, 
már nemsokára a maga földjén utazhat le egészen Szicília déli 
csücskéig, ha netán kedve kerekedik lerándulni Afrikába. Már 
elfelejtette egykori rabszolgasorsát, s mikor egyik vendége valami 
anekdotát akar elmondani a szegény és a gazdag ember 
veszekedéséről, meglepetten vág közbe: , Mi az, hogy szegény?" 


Barátai is nagyobbrészt felszabadított rabszolgák, ugyancsak gazdag 
kisvárosi polgárok, bár Trimalchióhoz képest szinte koldusok; az 
egyiknek már egyszer együtt volt az első milliója, elvesztette, s most 
újra kezdi; a másiknak alig van 800 000 sestertiusa (kb. 200 000 
forintja). Ezek bizony a szegényebb gazdagok közé tartoznak. De 
rengeteg felszabadított rabszolga volt Rómában és a birodalomban, 
akik iparral, uzsorával, kétes üzletekkel megszámlálhatatlan milliót 
szereztek. Ilyen volt Pompeius egyik felszabadított rabszolgája, 
Demetrius, akiről Plutarkhosz írja, hogy több mint 4000 talentum 
(mintegy 24 millió forint) volt a hagyatéka. Felszabadított rabszolga 
volt Domitianus császár idejében, az i. sz. I. század végén, Róma két 
leggazdagabb — milliomosa, Didymus és  Philomelus, valamint 
Trimalchio méltó párja és utódja, Zoilus, akiről Martialis rajzolt 
kacagtató torzképet. De hiába kacagott rajtuk a világ, bódultan forgott 
körülöttük az irigyek, a tányérnyalók, a konclesők sáskahada, és ők 
maguk nemcsak a kisvárosokban, hanem Rómában is a társadalmi élet 
divatos, népszerű és körülrajongott alakjai voltak. A milliomosok 
asztalánál szenátorok és imperátorok dőzsöltek. A rabszolga korukban 
netalán homlokukra sütött bélyeget ügyes kozmetikusok elkendőzték 
vagy eltüntették, és születési hibájukat a világért sem vetette volna 
senki a szemükre. 


Pénz és politika 


Az első század császárai többnyire ezek közül választották 
legbizalmasabb embereiket, ők pedig értették a módját, hogy gazdájuk 
bizalmát hogyan kamatoztassák. Mivel a császárság elnyomta a 
közvéleményt, annál jobban elburjánzott mindenféle mendemonda, 
pletyka szóbeszéd. Életek és sorsok fordulhattak meg azon, ha valaki 
idejében megtudhatta a császár egy-egy bizalmas nyilatkozatát vagy 
elhatározását. Az udvari emberek, élükön a császári iroda főnökével, 
mindent kockára tettek, hogy minél több udvari titkot tudjanak meg, 
egyúttal pedig értették a módját, hogy a kellő helyen és kellő időben 
elárult értesülésekért megkapják a megfelelő ellenértéket, a súlyos 
százezreket. 


A Tiberius után következő uralkodók császári irodafőnökei, Narcissus, 
Pallas, Callistus, Epaphroditus, Doryphorus nemcsak óriási vagyonokat 
harácsoltak össze, hanem millióik révéna politikai hatalmat is kezükbe 
kaparintották, s valósággal a császár helyett uralkodtak. És mélyen 
elszomorító, hogy a büszke szenátorok gyáván meghunyászkodtak e 
hitvány és durva jöttmentek előtt. E történelmi nevű volt rabszolgák 
vagyona néhány száz millió sestertius, nemegyszer 400 millió (100 
millió forint); kertjeik, palotáik, márványcsarnokaik Róma csodái, 
üvegházaikban tél közepén dús szőlőfürtök bíborlanak. A szenátus a 
legnagyobb kitüntetésekkel halmozza el a megvetett rabszolgáknak 
ezeket a felkapaszkodott utódait. Mint Suetonius meséli, Lucius 
Vitellius, Vitellius császár apja, aljas meghunyászkodásában házi 
istenei közt helyezte el és tisztelte a két rettegett irodafőnök, Pallas és 
Narcissus szobrát. 


A meggazdagodásra nincsenek csalhatatlan varázseszközök; a szabad 
embert és a rabszolgát hozzásegíthette a milliókhoz a tehetség, az 
ügyesség, a ravaszkodás, az alattomosság, az uzsora, a csalás és 
mindenféle becstelenség, de  hozzásegíthette a véletlen, sőt a 
tisztességes munka is. Az idősebb Plinius, a természettudós beszéli, 
hogy egy Gegania nevű dúsgazdag úrhölgy egyszer drága korinthoszi 
kandelábert vásárolt, s a műkereskedő annyira megörült a jó üzletnek, 
hogy ráadásul odaadott neki egy csúf púpos rabszolgát, akinek 
Clesippus volt a neve. Clesippus a szerencsefiak közé tartozott: mikor 
a ragyogó és fiatal Gegania váratlanul meghalt, s végrendeletét 
felbontották, kiderült, hogy egyetlen örököséül Clesippust tette meg. A 
púpos innen kezdve a kandelábert imádta istenéül, mert annak 
köszönhette szerencséjét. 


Már az ókorban is előfordult olyasmi, hogy tisztességes munkával is 
meg lehetett gazdagodni, bár csak lassacskán és mérsékelten. Ez a 
példa is a véletlent illusztrálja csak. Juvenalis beszéli, hogy borbélya a 


borotválásból és szakállnyírásból hatalmas vagyont gyűjtött, s most 
egész sor nyaralója van és annyi pénze, mint a legnagyobb uraknak; 
Martialis beszél egy vargáról, aki azelőtt a fogaival tépte a bőrt, s most 
fejedelmi módon él praenestei nyaralójában. Itt meg is állhatunk egy 
pillanatra, s felvethetjük a kérdést: vajon mit csináltak a római 
milliomosok a rengeteg pénzzel, amit összeharácsoltak? Már eddigi 
adataink is megadják a feleletet erre a kérdésre: a paloták, nyaralók, 
arany és ezüst dísztárgyak, birtokok, rabszolgák, a többnyire pénzen 
vásárolt közéleti tisztségek s végül a pazar játékok adták meg ennek a 
kivételes jómódnak hagyományos keretét. A milliomosok fizették a 
szegény nép szórakozását, mert szükségük volt ennek a népnek a 
szavazataira; a milliomosok rendezték a gladiátori játékokat és 
állatviadalokat, ők rendezték a pazar lakomákat, ők vásárolták meg 
India, Kína, Egyiptom és más mesés országok kincseit és árucikkeit; ők 
foglalkoztatták a művészeket; ők építtették a palotákat és a ragyogó 
nyaralókat Baiae, Puteoli, Neapolis (Nápoly), Herculanum és Stabiae 
tündéri partjain, Capreae (Capri) szigetén, a sabinumi és albai 
hegyekben; az ő vitorlásaik adtak színt a Nápolyi-öböl nyári életének, 
az ő kertjeik - mint Maecenas és Sallustius kertjei kápráztatták el 
Róma népét a kertművészet csodáival. Látni való, hogy a 
milliomosélet módszere, technikája és ritmusa kétezer év óta semmit 
sem változott. 


Uzsorások és hadiszállítók 


Ezeket a mesés vagyonokat legkönnyebben tisztességtelen 
pénzüzletekkel lehetett megszerezni. Róma az antik világ legnagyobb 
pénzpiaca volt, ahol a pénzüzlet minden fajtája virágzott; magának a 
városnak óriási volt az importkereskedelme, és ezen a réven a 
pénzügynökök és bankárok egész serege talált busás keresetre. Ezek, 
szigorú ellenőrzés alatt, kénytelenek voltak beérni a törvényes 12 
százalék kamattal; de ha csak tehették, ennek háromszorosát és 
négyszeresét sajtolták ki a megszorult emberekből. Az élni és élvezni 
vágyó fiatalságnak már akkor is az uzsorások voltak a pártfogói, és 
bőségesen vannak adataink arról, hogy milyen tervszerűen és milyen 
ravasz fogásokkal fosztották ki a megszorult fiatalembereket. 


Egyik nem hivatásos uzsorásról, a , derék és becsületes?" Brutusról, a 
, szabadsághősről", Caesar egyik gyilkosáról tudjuk, hogy 48 
százalékra adta ki a pénzét. Viszont többnyire tisztességes üzletekkel 
szerezte nagy vagyonát Pompejiben a híres Jucundus bankár, mint 
máig is megmaradt és a nápolyi múzeumban őrzött viasztábláiból, 
vagyis üzleti könyveiből hitelesen megállapíthatjuk. Egyébként Brutus 
esete nem kivétel, s az ilyesmit akkoriban sem szégyelltek a kelleténél 
jobban; efféle uzsorával szívesen és eredményesen foglalkozott a 
kitűnő Cicero s a puritán Seneca, és ez egyáltalán nem akadályozta 
őket abban, hogy vizet ne prédikáljanak. A lovagrend tagjai pedig 
mint a meghódított tartományok  adójövedelmeinek bérlői, 
elképzelhetetlen vagyonokat harácsoltak össze. De a bankárok, a 
vállalkozó szellemű kereskedők, iparosok, szállítók, adó- és vámbérlők 
s egyéb közgazdasági tekintélyek sem nagyon vizsgálgatták, hogyan 
gyűlik a pénz. Non olet -nincs szaga -, ezt már akkor is tudták. 


Csodálatos volna, ha az uzsorások mellett nem virágzott volna ki a 
hadseregszállítók felekezete is. Bizonyosan voltak tisztességes 
hadseregszállítók is, de az a kis történet, amely a második pun háború 
idejéből ránk maradt, élénken bizonyítja, hogy a hadseregszállítás 
piócái már akkor is vígan szipolyozták az államot, éppen a legnagyobb 
veszedelmek és erőfeszítések idején. Tehát a második pun háborúban 
a hispániai hadsereg ellátására egy alkalmi kereskedelmi társaság 
ajánlatát fogadta el az állam; a vállalkozás vezetője Titus Pomponius 
és Marcus Postumius volt. Hitelre vállalták az üzletet, az államnak 
csak a tengeri szállítás kockázatát kellett viselnie. Az egész ország a 
derék kereskedők hazafias áldozatkészségét magasztalta, s miközben 
javában fürödtek a népszerűségben, a hajókat nyugodtan megtöltötték 
kövekkel, s aztán a nyílt tengeren elsüllyesztették. Az állam fizetett, a 
hazafias vállalkozók pedig hatalmas nyereséget vágtak zsebre. Ezeket 
az üzelmeket két esztendeig zavartalanul folytatták; végre a 


néptribunusok észbe kaptak, vádat emeltek ellenük; a derék urak 
fegyveresen védekeztek, azonban, mikor kimondták rájuk a halálos 
ítéletet, kereket oldottak, az állam pedig elkobozta rengeteg 
vagyonukat. Tanulság: a tisztességtelen hadseregszállítók már akkor 
sem jutottak akasztófára. 


A szenátori vagyon 


Az ókori Róma igazán előkelő, arisztokrata milliomosai a szenátori 
rend tagjai voltak. A rómaiak az igazi milliomosvagyont szenátori 
vagyonnak nevezték, s bár a kötelező szenátori vagyon mindössze 
egymillió sestertius (kb. 250 000 forint) volt, a legtöbb szenátor 
vagyona sokszorosan felülmúlta ezt a csekély összeget. A szenátorok, 
az akkori idők nagybirtokosai és nagytőkései, olcsó rabszolga- 
munkaerővel  műveltették birtokaikat, a birtokokon különféle 
üzemeket, bányákat, téglaégetőket, fazekasműhelyeket rendeztek be. 
Minden földműves- és iparosmunkát a rabszolgák végeztek, s a 
tulajdonos még gyakran bérbe is adta őket. A nagybirtokosok 
birtokainak kiterjedéséről fogalmat ad az az adat, hogy Africa római 
tartománynak a fele mindössze hat nagybirtokos tulajdona volt. 


Néhány ilyen milliomosról adatszerűen is tudomásunk van. Vibius 
Crispus szenátor vagyona 200 millió sestertius (50 millió forint) volt; 
300 milliónál nagyobb vagyona volt Volusius Saturninusnak, aki 92 
éves korában halt meg, i. sz. 50-ban mint Róma kormányzója. Ennyi 
vagyona lehetett a tekintélyes és népszerű Pisónak, aki bizonyosan a 
császári trónra kerül, ha Nero 65-ben le nem leplezi összeesküvését, és 
a hatalmas főurat ki nem végezteti. Eprius Marcellus szegénysorsból 
küzdötte fel magát, de ügyvédkedéssel 300 millió sestertiust szerzett. 
Sok későbbi ügyvéd bizonyára nagyot sóhajtott, ha meghallotta, hogy 
nem ő az egyetlen, aki a paragrafusok csűrése-csavarása révén ekkora 
vagyont szerzett; méltó társa ebben Cicero és főképpen Aguillius 
Regulus, aki ügyvédi díjazás fejében magától Nerótól hétmillió 
sestertiust (1 750 000 forintot) kapott s ráadásul főpapi és konzuli 
méltóságot. Tacitus a tanúnk, hogy a derék Regulus piszkos ügyek 
képviseletéért kapott ilyen óriási díjazást. 


Seneca szenátor, Nero nevelője, korának egyik leggazdagabb embere; 
vagyona 300 millió sestertius volt, dúsan és fényűzőn élt, ezer 
ügynöke járta Egyiptomot, és bonyolítgatta le a jeles sztoikus filozófus 
uzsoraüzleteit. Egy ízben 40 millió sestertiust adott kölcsön a 
britannusoknak, de oly embertelenül nagy kamatra, hogy mikor az 
összeg behajtására került sor, a britannusok fellázadtak. A szegényebb 
milliomosok közé tartozott az ifjabb Plinius, a levélíró, Bithynia 
helytartója, Traianus császár bizalmasa, aki leveleiben maga tájékoztat 
vagyoni viszonyairól. Három birtokának körülbelül háromnegyed 
millió forint volt az értéke, ugyanilyen értékben vásárolt meg később 
egy birtokot; rengeteg pénzt adott közművelődési és jótékony célokra; 
szülővárosának, Comumnak, negyedmillió forint értékű összeget adott 
könyvtárra, s végrendeletében is több mint félmilliót hagyott rá. Ilyen 


szegény milliomos, vagyis inkább félmilliomos, több is volt az írók 


közt; ezek ugyan nem az irodalomból gazdagodtak meg, de legalább 
nem ismerték a később hagyományossá vált írói nyomorgást. Persius, 
a szatíraköltő félmillió forint értékű vagyonról végrendelkezett, 
ugyanennyi volt a vagyona  Apuleiusnak, az  , Aranyszamár? 
szerzőjének; Columellának, a mezőgazdasági írónak pedig öt helyen is 
voltak hatalmas birtokai. Csakhogy ezek az írók lovagrendi 
családokból származtak, s így érthető a gazdagságuk. Bezzeg Horatius 
meg Vergilius éppen csak hogy gondtalanul megélt kis birtokán, 
Martialis pedig egész életében  hízelkedett, küszködött és 
megalázkodott, hogy valami kis vagyonkára tegyen szert. 


A természet varázsa 


A dúsgazdag lovagok közt is külön hely illeti meg Vedius Polliót: 
ragyogó római palotája és kertje nagyobb volt, mint akárhány vidéki 
város. Ő fedezte fel a Nápolyi-öböl természeti szépségeit, s egyik 
kanyarulatában felépíttette Pausilypon (Gondűző) nevű villáját; erről 
nevezik ma is Posillipónak a tengerpartnak ezt a részét. De nemcsak ez 
tartotta fenn hírét és nevét kétezer esztendeig, hanem az is, hogy 
nagyon szerette a murena nevű angolnafajta halat; nagyban 
tenyésztette a murenákat, és hogy kövérebbek legyenek, halálra ítélt 
rabszolgák húsával hizlalta a falánk halakat. 


Egy római lovagról, Cornelius Senecióról sárga irigységgel jegyezte fel 
Seneca, hogy minden arannyá válik a kezében, és szinte naponta 
megsokszorozza vagyonát. Seneca leírása alapján valóságos ókori 
nagyvállalkozó áll előttünk: rengeteg gabona- és borszállító hajója 
járja a világ minden tengerét, pénze hatalmas ipari műhelyekben, 
földbirtokokon és bérletekben szaporodik hallatlan iramban. A 
pénzszerzésnek minden módjával megpróbálkozott, mondja róla 
Seneca, s egyszer aztán, sikereinek csúcspontján hirtelen meghalt. 
, Hát érdemes halomra gyűjteni a vagyont?" - vonja le a tanulságot a 
milliomos sztoikus. Mindazonáltal ő maga rendületlenül gyűjtötte. 


Martialis, az i. sz. I. századnak szellemes és pajkos epigramma költője, 
aki pedig igazán minden ízében a város gyermeke volt, egyik 
epigrammájában megindultan gondol vissza a vidéki, az elvonult élet 
gyönyörűségeire, valósággal a falu, a vidék, erdő, mező, tenger 
szerelmese válik belőle... 


Alighogy zsendült a tavasz, a városi élet varázsának vége volt: aki csak 
tehette, sietett vidékre, élvezni a természet fiatal zöldjét, friss életre 
pezsdülését, színeit, illatait. Mikor pedig ráterpeszkedett Rómára a 
nyár fojtogató hősége, a szűk utcák áporodott fülledtsége, a malária 
fertőzete, aki csak tehette, menekült a szabadba. A Via Appián 
valóságos karavánok húzódtak Campania felé, a Via Latinán s a Via 
Valérián kifulladt emberek ezrei loholtak mohón Tusculum, Tibur, 
Praeneste s az albai hegyek hús nyaralóiba, a Via Salarián pedig 
Sabinum ligetei felé hullámzottak a meggyötört fővárosiak. 


A szegény emberek, kisiparosok, kocsisok, teherhordók, fürdőszolgák 
és fűtők, matrózok és favágók éppúgy szenvedtek az embertelen 
hőségtől, mint a lovagok és más gazdag emberek, csak éppen nem 
mehettek el nyaralni, sem az albai hegyek hűs nyaralóiba, sem a 
Nápolyi-öböl pazar villáiba, hanem bizony százezerszámra ott főttek a 
zsúfolt főváros izzó katlanában. 


A nyaralás akkor, és utána még sokáig, csak a vagyonos emberek 
kiváltsága volt, éppen úgy, mint a divatos gyógyfürdők használata. Az 
egészségeseket pazar nyaralóhelyek, a betegeket a csodálatos hatású 
gyógyfürdők vonzották; ezeket ugyan részben a szegényebbek is 
használhatták, de a legveszedelmesebb betegségnek, a tüdőbajnak a 
klimatikus gyógykezeltetését már csak a gazdag emberek engedhették 
meg maguknak. 


Az említett karavánok nyári kivándorlása Rómából és a többi fülledt 
nagyvárosból akkoriban még csak a gazdag emberek drága és 
szórakoztató üdülése és időtöltése volt. Ez a népvándorlás ilyenkor 
elsősorban őket érdekelte. 


Gyógyfürdők 


Ez a vándorlás különben kisebb arányokban az egész éven át folyt. 
Voltak, akik a tél elől menekültek enyhébb éghajlat alá, Luna (a mai 
Spezia) védett öblébe vagy főképpen Dél-Itáliába, Veliába, Salernumba 
s mindenekfelett Tarentum csodálatosan langyos vidékére. Aztán ott 
voltak a betegek. Bizonyos forrásvizek s bizonyos klímák gyógyító 
hatását már az ókori orvosok is ismerték. Aszklépiosz (Aesculapius) 
isten híres gyógyforrásai körül a görögországi Epidauroszban nemcsak 
nagyszerű templomok, hanem nagyszabású szanatóriumok is várták a 
betegeket. A római birodalomban is egész sorát ismerték a 
gyógyforrásoknak, amelyeket százával kerestek fel a betegek, s 
amelyek kivétel nélkül még ma is használatban vannak. A 
leghíresebbek voltak: Aguae Helvetiorum (Baden, Zürich mellett), 
Aguae Aureliae (Baden-Baden), Aguae Mattiacae (Wiesbaden), Aguae 
Sextiae (Aix), s egyebeket mellőzve, a britanniai Aguae Sulis (Bath), 
ahol tekintélyes számú emlék tanúskodik a római korbeli élénk 
fürdőéletről. Ugyancsak sok római emlék bizonyítja Ad Mediám 
(Mehádia-Herkulesfürdő) hőforrásainak népszerűségét s 
látogatottságát is. Híres ókori orvosok, mint Caelius Aurelianus és 
GCelsus, sok betegséget csupán klimatikus kúrával gyógyítottak. 
Egyebek közt különösen tüdőbetegségeknél javallják a légváltozást és 
a klimatikus gyógyító helyek látogatását. Ma részben Olaszországba 
küldik a tüdőbetegeket, részben Egyiptomba, részben fenyvesek közé. 
Az ókori orvosok tengeri utazásra, Egyiptomba és ugyancsak 
fenyvesek közé küldték betegeiket, és rendszerint előírták nekik a 
tejkúrát. Galenus főképpen Stabiaet ajánlja, amelynek kitűnő levegője 
és a mellette emelkedő Mons Lactarius pompás teje szinte biztos 
orvossága a kezdődő tüdővésznek. Természetesen csak az olyan 
betegek számára, akik meg tudták fizetni a magaslati gyógyhelyeket és 
a méregdrága híres orvosokat. 


Nyaralóhelyek 


Mégiscsak a tavasz és a nyár hozta meg az igazi népvándorlást. A mai 
francia és olasz Riviérát az ókorban a nápolyi Riviéra helyettesítette. 
Egyebek közt Alsium (Palo), Ostia, Antium (Portó d"Anzio), Tarracina, 
Cumae, magában a Nápolyi-öbölben pedig Nápoly, Puteoli (Pozzuoli), 
Misenum, Surrentum (Sorrento) és Capreae voltak a legkedveltebb 
nyaralóhelyek. Velence még nem állt ugyan, de azért megvolt az 
ókornak is a maga Lidója: Altinum. Ezt a tengeri kikötőt az első század 
végén káprázatos villák sora ékesítette, amelyekről  Martialis 
elragadtatással ír. Altinum bizonyos tekintetben csakugyan a Lido őse, 
mert a mai Velence közelében feküdt. 


Az Adriai-tenger partjain csak a következő századokban kezdtek 
kiépülni a nyaralótelepek, ellenben Itália nyugati partjain a 
leggyönyörűbb villák gyöngysora tükröződött a kék tengerben. Az 
utolsó nagy római szenátorcsaládnak, a Symmachusoknak tizenöt 
villája pompázott végig a parton, közülük hét a Nápolyi-öbölben. 
Cicerónak egyéb villáin kívül hat tengerparti villája volt. Ezeknek az 
előkelő ókori villáknak semmi okuk sincs szégyenkezni a modern 
építőművészet keleti kényelemmel berendezett villacsodái előtt. Az 
ifjabb Plinius a szegényebb milliomosok közé tartozott, mégis két 
pompás villájáról tudunk. Az egyik a Tiberis völgyében épült, az 
Appenninek oldalában, a másik Laurentumban, a tenger partján. Ezt 
az utóbbit egy levélben ő maga pontosan leírta, úgyhogy világos 
fogalmunk van egy egyszerűbb főúri villa berendezéséről. 

A laurentumi villa nem volt luxusépület, de tágas, kényelmes és 
kedves nyaralóhely; majdnem minden helyiségébe odalátszott a 
tenger: déli falát, anelynek mentén a hálótermek, a meleg fürdő és az 
oszlopos, nagy ebédlőterem volt, a tenger mosta. Azaz hogy nem is a 
falat, hanem a fal bástyaszerűen épített lábazatát. A villa északkeleti 
oldalához két torony között tágas labdaház simult, s a belső kerti 
toronyból fedett folyosón lehetett eljutni a kis kerti házba, amelyben 
Plinius egészen elvonultan, csendben szokott dolgozgatni. Négy színes 
márványoszlop kivételével a villában csupán fehér márvány volt, a 
falakon egyszerű festmények, a fedett folyosók ablakait máriaüveggel 
üvegezték. Az ablakok úgy voltak elhelyezve, hogy kellemetlen szél 
sehonnan sem hatolhatott a villa helyiségeibe. Plinius leírása azért is 
érdekes, mert felsorolja kertjének növényzetét is: viola, rozmaring, 
rózsa, babér, borostyán, ciprus, szőlő, puszpáng, eperfák és fügefák, 
továbbá platánok díszítették. Ez csakugyan nemes egyszerűség, ahhoz 
a fényűzéshez képest, amelyet a híres milliomosok és császárok a 
kertművészet és az egzotikus növények tenyésztése körül kifejtettek. 
Ellenben Plinius azzal csábítgatja barátját, hogy hűs árnyékkal, üdítő 

vízzel, nagyszerű hallal és kitűnő tejjel várja. Ez a villája különben 
csak egy órányira volt a fővárostól, úgyhogy a nap derekán elvégezte 


hivatalos ügyeit, és délutántól másnap délelőttig élvezhette a nyaralás 
örömeit. 


Villák gyöngysora 


Az igazi milliomosok villái valóságos kis városok voltak. Pollius Felix 
híres villája, amelynek leírása Statius (meghalt i. sz. 96) jóvoltából 
maradt ránk, a sorrentói öböl java részét elfoglalta: óriási területén 
teraszos lépcsők, két templom és kupolás fürdőház emelkedett a 
legdrágább márványokból épült s művészi szobrokkal díszített villa 
körül. Ugyancsak Statius írja le Manilius Vopiscus tiburi villáját, 
amelynek híres mesterektől származó arany, elefántcsont és egyéb 
műtárgyai, drága mozaikpadlója, pazar márványburkolata mellett 
különösen díszkertje és gyümölcsöse vívta ki a költő csodálatát. Az 
ilyesmi természetesen rengeteg pénzbe került. Plutarkhosz beszéli, 
hogy Marius misenumi villáját, amelyet annak idején Cornelia, a 
Gracchusok anyja, hetvenötezer denariusért (körülbelül ugyanannyi 
forint) szerzett meg, a híres Lucullus két és fél millió denariusért vette 
meg. 


Ugyancsak vagyonos emberé lehetett az a villa, amelyet Pompeji 
mellett Boscorealében 1893-ban ástak ki. Ebben a villában teljesen 
berendezett hatalmas borpincészet, olajsajtó, pékműhely került elő, a 
fürdőhelyiségeken és a lakás céljait szolgáló szobákon kívül. Érdekes a 
villa épségben megmaradt központifűtés-csövezete és vízmelegítő 
kazánja is. Ennek a villának egyik borospincéjében egy ciszterna alakú 
kádban találták a híres ezüst-arany kincset, amelynek jelentékeny 
része ma a Louvre-ban van. A feltevés az, hogy a Vezúv 79-i 
kitörésekor valaki a tűzeső elől ide menekült kincseivel, s itt fulladt. A 
lelet nevezetesebb tárgyai: több mint tízezer darab aranypénz, hat 
arany karperec, egy arany nyaklánc és művészi domborművekkel 
díszített gyönyörű ezüst asztalnemű, tálak és serlegek. 


Itália legszebb helyein mindenütt voltak császári villák is. Marcus 
Aurelius legszívesebben nápolyi villájában nyaralt, Nero Baiaeban. 
Traianus Centumcellaeben (Centocelle), Commodus Laviniumban 
(Lido di Lavinio), Caligula a pompás Antiumban. Tarracina mellett 
volt Tiberius híres Villa Speluncája, amelyhez, elnevezéséhez híven, 
barlang is tartozott. Ebben a barlangban szeretett ebédelni Tiberius, 
akinek valósággal kisebb városszámba menő nagyszerű kéjlaka Capri 
szigetén emelkedett. Különben a barlangokat nagyon szerették: Seneca 
említi, hogy Servilius Vatia Cumae melletti villájában két hatalmas, 
mesterségesen épített barlang volt, amelyek közül az egyikbe soha be 
nem sütött a nap, a másik ellenben az egész napon át verőfényes 
napsütésben fürdött. 

Tiburban (Tivoli) épült Hadrianus óriási kiterjedésű, romjaiban is 
felséges villája, amelynek rengeteg épülete és díszkertje a világ 
minden híres épületét és parkját utánozta; lakóházai, temploma, 


fürdői, könyvtárai mintegy 70 hektár területet foglaltak el. 


Caligula egyik őrült és milliókba kerülő szeszélyéről Suetonius 
emlékszik meg. Nem érte be pompásabbnál pompásabb nyaralóival és 
kéjlakaival: liburnusi tízsorevezős hajót építtetett, amelynek fara 
drágakövekkel volt kirakva, vitorlái sok színben játszottak, belsejében 
pedig nemcsak fürdők, oszlopcsarnokok és ebédlők, hanem pompás 
kertek is voltak, rengeteg szőlő és sokféle gyümölcsfa; ezen a hajón 
naphosszat lakomázva járta be Nemi tavának vizét, miközben a hajón 
zengett a zene, és örvénylett a tánc. 


Baiae, a világfürdő 


A legelőkelőbb divatfürdő a Nápolyi-öbölben fekvő Baiae volt: neve 
melegforrást jelent. Az ókori írók egyhangúan magasztalják a 
természetnek ezt a gyönyörű ajándékát, amely gyógyító forrásaival, 
izzasztó kénes fürdőivel, szanatóriumaival, szállóival, császári és főúri 
villáival, mirtuszerdőivel és zöld hegyeinek koszorújával betegek és 
egészségesek számára az ókor legpompásabb nemzetközi üdülőhelye 
volt. A fürdőélet Baiaeban márciusban és áprilisban volt a 
legélénkebb. Ilyenkor egymást érték az ünnepségek, a társasélet 
pompás lakomákban, zenés és táncos mulatságokban, könnyű 


kalandokban, nyári szerelmekben tombolta ki magát. 


Az ókori írók emlegetik, hogy a nagy fedett úszócsarnokban izgalmas 
úszóversenyeket tartottak; az idény főeseménye a nagy vitorlásverseny 
volt, amelyen tarka vitorlás és evezős csónakok nagy számban vettek 
részt; máskor is, de különösen ilyenkor csak úgy hemzsegett a tenger a 
pompás vitorlásoktól és  díszgályáktól, amelyeken az előkelő 
nézőközönség gyönyörködött a versenyekben. Gondtalan és féktelen 
élvezetek sorozata volt a fürdőélet Baiaeban. Valóságos látványossága 
volt a fürdőnek a tengerbe épített sok villa, amelyeknek maradványai 
ma is sűrűn kerülnek elő. Oly fanatikus szerelmesei voltak a 
tengernek, hogy nem elégedtek meg a parton épült villákkal, hanem 
óriási költséggel magába a tengerbe építették hatalmas alapfalakon a 
kéjlakokat. Antiumnál még ma is felcsillannak a tenger tükre alatt a 
régi paloták mohától zöldellő romfalai, mint valami elsüllyedt világ, 


kihunyt ragyogás komor emlékeztetői. 


Különben császárok és milliomosok számára nem volt akadály: ha 
kellett, egész hegyeket hordattak le, vagy hegyeket építtettek 
sziklából, s az ilyen fényűző építkezés mellett nem csodálatos, ha 
például Caligula nem egészen egy év leforgása alatt hétszázmillió 
sestertiust (175 millió forintot) vert el. 


Orvosok, színészek, versenykocsisok 


Minden foglalkozásban volt mód a vagyonszerzésre, de főleg azok a 
foglalkozások nyújtották erre a legnagyobb lehetőségeket, amelyekben 
a kivételes testi vagy szellemi képességek a legjobban 
érvényesülhettek. A híres ókori orvosok keresete jóval meghaladta a 
mai nagynevű orvostanárok kereseti lehetőségeit: Crinas massiliai 
származású udvari orvos hagyatéka mintegy tízmillió sestertius (2,5 
millió forint) volt; Antonius Musa, Augustus császár udvari orvosa, 
hidegvíz-kúrájával megbolondította egész Rómát, és számlálatlanul 
ömlöttek hozzá a százezrek. Legérdekesebb, hogy Claudius császár, ki 
tudja, miért, tízmillió sestertius pénzbírságra ítélte Alcont, a világhírű 
sebészt; az egykorú írók feljegyzik, hogy Alcon a pénzbírságot 
lefizette, de orvosi munkájával hamarosan vissza is szerezte. 


A vagyonszerzésre ugyanilyen lehetőségeket nyújtott a színészi pálya 
is. Eleinte megvetették, szabad ember nem is mehetett színésznek, 
táncosnak, gladiátornak vagy versenykocsisnak, később azonban, 
mikor az efféle művészek milliós vagyonokat szereztek, enyhült az ősi 
szigorú felfogás. Plinius megbotránkozva jegyzi fel, hogy Marcus 
Scaurus elöljáró 700 000 sestertiusért vette meg a híres Daphnisz 
tanárt (aki természetesen rabszolga volt), holott egy jónevű színész évi 


jövedelme sokkal nagyobb ennél a nevetséges összegnél (mintegy 175 


000 forint). Valóban tudjuk, hogy például Vespasianus császár 
idejében (i. sz. 69-79) Apellész, a híres tragikus színész 400 000 
sestertiust (100 000 forint) kapott egy-egy  fellépéséért. Ez 
természetesen csalhatatlan módszer volt arra, hogy minél előbb 
milliomossá váljék. Parisz és Püladész, a híres táncosok, ugyancsak 
milliók urai voltak. 


Éppen ilyen kevéssé csodálatos, hogy hatalmas vagyonokra tettek szert 
az ókori Róma legnépszerűbb művészei, a híres versenykocsisok és 
gladiátorok is. Crescens versenykocsis az 

i. sz. I. század végén egymillió forint értékű vagyon ura volt, s 
Dioklész mór versenykocsisról feljegyezték az egykorú írók, hogy 
mikor negyvenkét éves korában visszavonult a versenyzéstől, 
nyolcmillió forint értékű vagyona volt. A fehér, a vörös, kék és zöld 
párt küzdelme lassanként mindennél fontosabb lett Rómában, 
úgyhogy végül az egész állami életet, gyakran a legfontosabb 
külpolitikai eseményeket és kérdéseket is a kékek és zöldek örökös 
éselkeseredett küzdelme, diadala vagy bukása döntötte el. Érthető 
tehát, hogy a híres versenykocsisok a nép és főképpen a nők körében 
népszerűbbek voltak még a gladiátoroknál is. 


Természetes, hogy a gladiátorok is, mint a  versenykocsisok, 
mindaddig, míg meg nem váltották a szabadságukat, rabszolgák 
voltak, és a rabszolgák keserves életét élték, különösen a gladiátorok, 
akiket valóságos kolostori fegyelemben tartottak. De a vállalkozók és 
vívómesterek hamarosan észrevették, ha valamelyikben nagyobb 
lehetőségek — mutatkoztak. Az ilyeneket szívesen vásárolták, 
némelyikért egymillió sestertiust is fizettek. Mire a gladiátor 
összegyűjtött annyit, hogy megvásárolhatta szabadságát, a vállalkozó 
már régen meggazdagodott rajta. 


Azt szokták mondani, hogy a legnagyobb ókori vagyon, amelyről 
tudomásunk van, nem haladta meg a 400 millió sestertiust. Ekkora 
volt a vagyona a hírhedt Narcissusnak, Claudius császár (i. sz. 41-54) 
irodafőnökének, és a korábban ugyancsak sokat emlegetett Cneius 
Lentulus — augurnak, Augustus császár barátjának. — Lentulus 
négyszázmilliós vagyona alacsony kamatozással számítva is legalább 
húszmillió sestertiust (ötmillió forintot) jövedelmezett évente. Az 
egykorú írók megjegyzik, hogy fejedelmi életmódjuk mellett ezeknek 
az uraknak éppen csak hogy elegendő volt ez a mérhetetlen 
jövedelem. 


Császári vagyonok 


De meg kell mondanunk, hogy a legtöbb császárnak ennél 
jelentékenyen nagyobb volt a vagyona és jövedelme. A császárok 
folytatták a legeredményesebb üzletet: elkobozták a száműzött vagy 
kivégzett milliomosok vagyonát. Ez a divat már jóval a császárság 
előtt kezdődött, az i. e. I. században, az úgynevezett proskripciókkal. 
A fiatal Augustus, mikor tizenkilenc éves korában hatalomra jutott, 
már a maga pénzén szerelt fel tekintélyes hadsereget. Igaz, hogy 
dúsgazdag bankárcsaládból származott, s ezenfelül örököse volt az 
ugyancsak mérhetetlenül gazdag Caesarnak, de ez a roppant vagyon 
sem tudta volna fedezni azokat az anyagi áldozatokat, amelyekről a 
Monumentum Ancyranum néven ismert úgynevezett politikai 
végrendeletében - inkább így mondhatnék: önéletrajzában - 
megemlékszik. Az actiumi csata után (i. e. 31) a római népnek 
fejenként mintegy 250 forint értékű összeget ajándékozott; i. e. 12- 
ben, a főpapi méltóság átvételekor fejenként mintegy 100 forintnyi 
összeget osztatott ki, i. e. 5-ben pedig a főváros lakosainak fejenként 
mintegy 50 forint összeget; ezt az adományt több mint 200 000 ember 
számára három évvel később megismételte. Mindezeknek az 
adományoknak összege, az ingyen gabonán kívül, majdnem 150 millió 
forintnak felel meg. Ezenfelül kiszolgált katonáinak mintegy 100 
millió forintnak megfelelő összegű jutalmat adományozott, és a 


veteranusok letelepítésére több mint egymilliárd sestertiusért (mintegy 
250 millió forint) vásárolt földeket Itáliában és a tartományokban. Az 
államkincstárnak (igaz, hogy részben a hadizsákmányból) mintegy 40 
millió forintnak megfelelő összeget ajándékozott négy részletben, s 
még ennél is emlékezetesebb, hogy egyetlen alkalommal sem fogadta 
el azokat a roppant összegű ajándékokat, amelyeket győzelmei 
alkalmából Itália és Görögország városai felajánlottak neki, sőt még a 
hadizsákmányból is mintegy 25 millió forint értékű aranyat és 
félannyit érő gyöngyöket és drágaköveket ajánlott fel, elsősorban a 
Capitoliumi Jupiter, azután Mars Ultor és Apolló templomának. 
Elképzelhetetlen összegek, mesés kincsek fordultak meg a kezén -és 
éppen ezért becsületére válik, hogy egyszerűbben és szerényebben élt, 
mint birodalmának bármelyik kis tisztviselője. 


Az üvegházi szőlő 


Mindenesetre sokkal egyszerűbben és tisztábban, mint a görbe úton 
szerzett milliók urai. Epiktétosz filozófus (i. sz. 60-140) beszéli, hogy 
egyszer egy alázatos kérvényező járult Nero irodafőnöke, a 
mindenható Epaphroditus elé, és segítséget kért tőle, mert a vagyona 
leolvadt hatmillió sestertiusra (1,5 millió forint). A dúsgazdag 
miniszter összecsapta a kezét, s őszinte csodálkozással kiáltott fel: 
hogyan is lehet egyáltalában élni ilyen nyomorúságban! Hát igen, volt 
olyan is, aki egyszerűbben oldotta meg a kérdést: egy híres milliomos 
és ínyenc, mikor a vagyona hatmillió sestertiusra olvadt le, öngyilkos 
lett, mert nem akart hitvány polgári fogásokon rágódni, s lemondani a 
százezrekbe kerülő pompás vendégeskedésekről. Ezek voltak azok a 
műveletlen felkapaszkodottak, akiket Petronius szikrázó 
szellemességgel gúnyol ki , Trimalchio lakomájá"-ban: már részeg az 
egész társaság, mikor Trimalchio elérzékenyül, halálára gondol, 
elsiratja önmagát, és megrendeli sírfeliratát, amelynek egyik mondata, 
így akarja, ez legyen: , Harmincmillió sestertius maradt utána, pedig 
filozófust sohasem hallgatott." 


Bizonyára sem Trimalchio, sem az öngyilkos ínyenc, sem a 
nagyhatalmú Epaphroditus nem járt soha a hatemeletes római 
bérházak szennyes paldásszobáiban, amelyekben a nyomorult nép 
élte, kegyetlen kényszerűségből, azt az eszményi sztoikus életet, 
amelyet Epaphroditus barátja, a milliomos Seneca oly kívánatos 
színekkel ecsetelt ragyogó filozófiai értekezéseiben, miközben türoszi 
bíborruhában üldögélt arany-elefántcsont karosszékében, a tengerparti 
villa teraszán, s januárban termett illatos üvegházi szőlőt szemelgetett, 
unottan. 


DIOCLETIANUS ÁRJEGYZÉKE 


Az ókori Sztratonikeia (a mai törökországi Eski Hissar) területén a 
szmirnai angol konzul 1709-ben az egykori görög város törmelékei 
között feliratos követ talált; a kőtöredékek összeillesztése után 
kiderült, hogy a műkedvelő archeológus Diocletianus császár i. sz. 
301-ben kiadott rendeletének tekintélyes részét találta meg. A 
felirattöredékekben rengeteg árucikk volt felsorolva, s mindegyik 
mellett ott volt a hivatalosan megállapított legmagasabb ár. A 
tudósvilágban nagy volt az öröm; eladdig egyetlen sort sem ismertek a 
rendeletből, csak éppen tudtak róla, Lactanius keresztény író 
(260-340) egyik adatából, amely szerint , Diocletianus császár előbb 
mindenféle gazságával óriási drágulást idézett fel, s aztán rendelettel 
próbálta szabályozni az árucikkek árát." Íme, megkerült ennek a híres 
rendeletnek (de pretiis rerum venalium -az árucikkek áráról) egyik 
tekintélyes töredéke. 


Száz év múlva aztán a régi római birodalom keleti fele egyre-másra 
kezdte ontani a rendelet töredékeit. 1807-ben Egyiptomban találtak 
töredékeket, aztán a görög szigeteken, majd a görög szárazföldön, s 
megint Kisázsiában, úgyhogy ma már harmincöt töredék ismeretes. 
Ezekben a töredékekben mintegy 800 árucikk szerepel. 


Bizonyos, hogy a rendeletnek minden nagyobb helyen volt kőbe vésett 
példánya. Az eredeti szöveg a latin volt, de a birodalom görög nyelvű 
vidékein, különösen a Közel-Keleten, görög fordításban tették közhírré 
a hatóságok a császári rendeletet. A görög fordítás nem volt hivatalos, 
mert a rendeletnek tizenkétféle görög fogalmazványát ismerjük; igaz, 
hogy a hivatalos latin szöveg is módosult, mert eddig kilencféle latin 
fogalmazvány ismeretes. A helyi hatóságok és a tudatlan kőfaragók 
sokat rontottak az eredeti szövegeken. Ezt a  huszonegyféle 
fogalmazványt tizennyolc helyen találták; érdekes, hogy például 
Glüthion városban a görög példány mellett latin fogalmazványt is 
találtak. Némelyik töredéken mindössze egy-egy betű vagy szám 
ismerhető fel, egyes töredékek besorozása pedig nagyon nehéz, 
gyakran teljesen lehetetlen. Legnagyobb hiány, hogy a búza szerepel 
ugyan a töredékekben, de az ára egyiken sem maradt meg. Ez 
meglehetősen megnehezíti a többi árak viszonyítását, mert a búza, 
vagyis az ember egynapi kenyérellátásához szükséges liszt ára 
mégiscsak a legbiztosabb értékmérő. Így igen nehéz a pénz akkori és 
mostani vásárlóerejét összehasonlítani, bár a jegyzékben szereplő 
maximális munkabérek ebben a tekintetben némileg kisegítenek. 


A töredékek értelmes elrendezését és csoportosítását, valamint 
megfejtését és legelső magyarázatát a híres német történetírónak, 
Mommsennek köszönhetjük; ő mutatta ki, hogy a töredékek tanúsága 
szerint a jegyzékben mintegy ezer tétel szerepelt; ebből nyolcszáznak a 
besorozása és értelmezése ma már teljesen bizonyos. Mommsentől 
származik az a feltevés is, hogy a rendelet, mivel a töredékek mind a 
birodalom keleti feléből erednek, csak a birodalom keleti részére 
vonatkozott. Szerencsére előkerült már a rendelet terjedelmes 
bevezetése is, amelyből kiderül, hogy az edictumot a két császár 
(Diocletianus és Maximianus) és a két társcsászár (Constantius és 
Galerius) együttesen adta ki, mégpedig - mint ismételten 
hangsúlyozzák - az egész birodalom (universus orbis) javára 


Halál az árdrágítókra! 


Ez a bevezetés olyan, mintha ma adta volna ki valami árvizsgáló 
hatóság. Ha egyszer egy ilyen hatóságban lett volna humor, 
lefordíttatta volna szóról szóra Diocletianus császár rendeletét, és 
kiadta volna: esze ágába se jutna senkinek, hogy ez a szöveg már több 
mint 1650 éves. Akkor is az volt a baj, ami később: a pénz keveset ért, 
az áru drága volt, bújócskát játszott a pénzzel, a pénz mindenáron utol 
akarta érni, s ennek a versenyfutásnak a fogyasztó látta kárát; akkor is 
emberek voltak a kereskedők és a fogyasztók. A közgazdasági 
törvények pedig akkor is kérlelhetetlenül működtek. 


Érdemes néhány mondatot meghallgatni a nevezetes rendeletnek a 
bevezetéséből. 


, Államunk jólétét fenntartani és előmozdítani becsületbeli kötelesség, 
a római méltóság és fenség követelménye. Minekutána a birodalmat 
elözönlő barbár törzseket az égiek kegyelmével elűztük, s békét, 
rendezett és nyugodt állapotokat teremtettünk: a birodalmat 
védelmező igazságosság megköveteli, hogy megzabolázzuk azokat, 
akikben határtalan kapzsiság dühöng, szinte óráról órára nő, és a 
féktelen szemérmetlenség már a közjót veszélyezteti. Ez az őrjöngő 
mohóság kíméletlenül kihasználja az általános sanyarúságot, nem 
válogat az eszközökben. Ezek az istentelenek és erkölcstelenek a 
közösségen élősködnek, tönkreteszik a jólétet, és nyomorúságot 
teremtenek. Tehát nekünk, akik a nép atyjai vagyunk, kötelességünk 
közbelépni, s gátat vetni ennek a visszaélésnek. A köztudat tanúsítja, 
és a tények bizonyítják, hogy ez a gondoskodás már majdnem késő is. 
Reméltük, hogy a társadalom természetes úton segít magán, de most 
már látjuk, hogy jobb, ha magunk vetünk gátat ennek a tűrhetetlen 
rablásnak, mivel a bűnösök egyre vakmerőbbek, s mivel az egyes 
embernek és a köznek egyformán ellenségei, egyre szemérmetlenebbül 
károsítják a közösséget. 


Évekig tűrtük ezeket a visszaéléseket; nehogy azt higgye valaki, hogy 
az a türelem örökké tart! Most már erélyesen alkalmazzuk a régen 
szükséges rendszabályokat. Aki nem vak, és nem elfogult, láthatja, sőt 
a maga bőrén tapasztalhatja, hogy a piacokon az árak szabadsága a 
végletekig fajult, a kereskedelem valósággal féktelen rablássá vált, s 
nem vet gátat ennek sem az árubőség, sem a gazdag aratás. A 
birodalom lakosságának érdeke megköveteli, hogy megfékezzük 
azoknak a kapzsiságát, és telhetetlenségét, akik a népjólét ellenségei, s 
még dús termés idején is csak a maguk hasznát nézik, és rablók 
módjára nyereséget hajszolnak. 


Ki ne ismerné azt a hazaáruló becstelenséget, amellyel ezek az 


uzsorások és árdrágítók nyomon követik katonáinkat faluról falura, 
városról városra (ha csapatainkat államérdekből áthelyezik), s még 
útközben is négyszeres-nyolcszoros árakkal uzsorázzák ki. Néha a 
katona egész hadikeresetét, zsákmányrészét, végkielégítését, zsoldját, 
kitüntetéseit, mindenét elveszti az ilyen uzsorások üzelmei miatt. 


Őseink példájára úgy gondoltuk, hogy félelemmel kell elriasztani a 
bűnösöket, tehát szigorú büntetéseket kell kiszabni azokra, akik 
megátalkodtak ebben az uzsoráskodásban. Ennélfogva elrendeljük, 
hogy mindenki, aki szemtelenül ellene szegül e rendelet 
határozatainak, halállal bűnhődjék! Ugyanez a büntetés sújtsa azt is, 
aki törvényellenes módon részt vesz az ilyen harácsoló üzelmeiben; 
ugyanígy bűnhődjék az is, aki elrejti az élelmiszereket, sőt az is, aki 
mesterséges élelmiszerhiányt idéz élő; ennek az utóbbinak a bűne még 
súlyosabb. 


Figyelmeztetünk tehát mindenkit az engedelmességre, a közösség 
érdekében; mert 
ez a rendelkezés nem csupán egyes községek, törzsek és tartományok 
jólétét 

szolgálja, hanem az egész birodalomét." 
Íme, az írás: a Diocletianus-korabeli gazdasági helyzet hű fényképe. 
Hol van már az ókori gazdasági életnek az az , aranykora", amelyben 
Cicero - negyedfél száz évvel a mi császárunk előtt - még így 
kiálthatott fel: , Őseink véleménye szerint nem adásvétel, hanem 
rablás az, ha az eladó nem szabhatja meg az árat tetszése szerint!" 


Ókori infláció 

A rendelet árai maximális árak, vagyis ezeknél magasabb árakat senki 
sem szabhat és szedhet a birodalomban. A rendelet úgy kívánja, hogy 
ahol bőség van, és minden olcsó, maradjanak az olcsó árak, másutt 
azonban még ínség esetén sem szabad a rendeletben megszabott 
legmagasabb árakat átlépni. Még a távolra szállítás sem lehet ok 
áremelésre. 


Így első pillantásra valóban ármaximálásnak látszik a rendelet, de ha 
mélyebben belenézünk, kiderül, hogy több is, kevesebb is, vagy 
helyesebben: más, mint egyszerű maximális tarifa. Annyi 
mindenesetre első szempillantásra megállapítható, hogy 
kibocsátásának oka a pénzromlás, tehát a későbbi korokban is oly jól 
ismert infláció. A római pénz, a denarius, ebben az időben már nem 
ezüst, hanem réz. Viszont arany- és ezüstpénz ekkor már nincs 
forgalomban; arany-és ezüstpénzt csak súly szerint adnak és fogadnak 
el, az egyetlen forgalmi pénz a denarius. Valamikor a denarius tiszta 
ezüst volt; Nero óta (54-68) 5-10 százalék vörösrézzel keverték; 
Hadrianus óta (117-138) 20 százalék, Marcus Aurelius óta (161-180) 
30 százalék, Septimius Severus óta pedig (193-211) 50-60 százalék 
vörösréz került bele. A devalváció oly rohamosan haladt, hogy 
Diocletianus korában, tehát a rendelet kiadása idején, már mindössze 
5 százalék volt a denarius ezüsttartalma. 


Mennyit érhetett ez a denarius mai pénzben? Nagyon nehéz erre és 
általában az ilyen kérdésre felelni, mert a pénz értékét csak a korok 
szerinti vásárlóerő alapján lehet meghatározni, a vásárlóerő pedig 
meglehetősen tág és rugalmas fogalom. A rendelet magyarázói 
egyszerű számítással megállapítják a denarius névértékét, és nem 
bocsátkoznak következtetésekbe vásárlóerejére vonatkozólag. 
Azonban ez a névérték is tájékoztat némiképpen. A denarius 


névértékét pedig magából a rendeletből is meg tudjuk állapítani: az 
egyik (elateai) töredék szerint 1 római font, vagyis 327,45 gramm 
finom arany értéke 50 000 denarius; eszerint 1 denarius értéke 1804- 
ben 2,137 aranyfillér. Mi átszámításainkban ezt a 2,14 aranyfilléres 
kulcsot fogjuk használni. 


Ezt a mérhetetlen pénzromlást akarta megállítani a rendelet; 
valamennyire talán szerette volna fel is tornászni a denarius értékét, 
amely az ezüstdenarius idején, tehát mondjuk 300 évvel Diocletianus 
előtt, még 1 forintnak felelt meg. Hogy ez volt a főcél, azt elárulja az a 
tény, hogy a rendelet a közszükségleti cikkeken felül a fényűzési 
cikkeket is felsorolja. Tehát már itt kiderül, hogy a rendelet nem 
egyszerű maximálás volt, hanem ennél is messzebb tekintő pénzügy- 
politikai rendszabály. Ilyen maximálás addig még nem volt Rómában, 
holott az elsőrendű élelmiszerek (gabona, bor, hús, olaj) árának 
maximálása már többször előfordult a császárság alatt (Tiberius, 
Commodus, Alexander Severus). Aurelianus császár mondta: , Nincs 
gyönyörűbb látvány, mint a római nép, ha jóllakott." A jóllakott nép 
nem fickándozott, nem berzenkedett, nem gondolkozott, így aztán 
lehetett kormányozni. 


De nemcsak a népet kellett tömni, hanem a katonákat is; sőt a 
császárság negyedik századában már fontosabb volt a jóllakott katona, 
mint a jóllakott proletár. Négy császár volt azóta, hogy Diocletianus - 
igen bölcsen - végrehajtotta az óriási birodalom decentralizációját; 
tehát négy császári székváros is volt: Mediolanum, (Milánó), Treviri 
(Trier), Sirmium (Mitrovica) és a kisázsiai Nikomedeia (Izmid), a 
birodalom négy bástyája, mind a négy közel a határokhoz, a folyton 
nyugtalankodó barbárokhoz. Minden a katonák kezében volt; 
hűségüktől függött a császár és a birodalom sorsa. Mint a rendelet 
bevezetésében olvastuk, ezek a katonák könnyű zsákmányai és 
áldozatai voltak az árdrágítóknak; egyre panaszkodtak, hogy a 
zsoldjuk s minden egyéb pénzük alig elegendő már valamire. Itt 
adódott tehát a rendelet második célja: megvédeni a katonákat az 
árdrágítóktól, olyan rendszabályt hozni, hogy vehessenek is valamit a 
zsoldjukon s egyéb pénzükön, mégpedig a birodalom minden pontján 
egyformán. Hogy ez mily fontos cél volt, mutatja a jegyzékben 
szereplő rengeteg katonai árucikk: sisak, penge,  kardélesítés, 
kardhüvely, bakancs, lándzsanyél, nyereg,  sátorlap,  lótakaró, 
katonaing, katonaköpeny - de legjobban mutatja az, hogy a rendelet 
hivatalos űrmértékül a tábori vékát (castrensis modius) veszi; ez 
annyi, mint 17,51 liter, vagyis kétszerese a polgári, úgynevezett itáliai 
vékának. 


Az ezredes úr fizetése 


Ha igaz, hogy a rendelet egyik fő célja a pénz értékének 
megszilárdítása, akkor nem hangzik  paradoxonnak az a 
megállapításunk, hogy a rendelet nem annyira az áruk értékének 
megszabása pénzben, mint inkább a pénz értékének megszabása 
áruban. Ezt a megállapítást a Diocletianus korabeli gazdasági élet 
jelenségeinek egész sora fényesen és egyúttal megdöbbentő adatokkal 
igazolja. Az értékevesztett pénz lassanként kikerült a forgalomból, és 
hamarosan az áru lett az egyetlen érték. Ezt a helyzetet az állam maga 
is szentesítette, amikor az adókat már csak terményekben fogadta el 
polgáraitól. Az ekképpen befolyó állami , jövedelmek" tárolására 
raktárak voltak szükségesek: tudjuk, hogy ilyen raktárak már a III. 
század közepén is voltak, bár ekkor még inkább csak a hadsereg 
ellátását szolgálták; most, a 

IV. század elején már az egész állami gazdálkodás letért a pénzalapról, 
és valóságos terménygazdálkodássá vált. Ebben az időben magában 
Rómában 291 állami raktár működött, s ezekben nemcsak gabonát, 
bort, olajat s egyéb élelmiszereket, hanem minden mezőgazdasági és 
ipari cikket tároltak. A polgárok terményekben teljesítették 
befizetéseiket, és az állami tisztviselők terményekben kapták meg 
illetményeiket. A raktárakban kötelező volt a pontos könyvvezetés; 
Diocletianus árjegyzéke volt az igazi kulcsa a raktárakból történő 
kiutalásoknak. 


Ugyanebben az időben volt Rómában 254 állami sütőüzem és 2300 
olajárusító bolt. Az állam azonban az elsőrangú élelmicikkeken kívül 
egyéb árukat is hozott forgalomba, hiszen a raktárakban rengeteg 
mindenféle árucikk felhalmozódott, de meg maga az állam is tartott 
fenn üzemeket. Tudjuk például, hogy a IV. század elején a birodalom 
területén 17 állami szövetszövő műhely működött, 2 lenvászonszövő 
műhely, és csak a birodalom nyugati felében 12 bíborfestő műhely. A 
Diocletianus-jegyzék textiltételeit bizonyára az állami szövőműhelyek 
vezetői állították össze; erre mutat az is, hogy éppen a textiláruk 
jegyzéke a legszakszerűbb és a legrészletesebb. Csak gyapjúszövet 84- 
féle, vászonáru pedig 200-féle szerepel az árjegyzékben, s mindegyik 
három minőségben (legfinomabb, középfinom, durva), minden 
minőség három fajtában, s minden fajta öt alfajtában, a birodalom 
leghíresebb öt műhelye (Szküthopolisz, Tarszosz, Büblosz, Laodikeia, 
Alexandreia) szerint. A raktárak a , pénzügyminiszter?" (comes 
sacrarum largitionum - a császári kiutalások főnöke) - alá tartoztak. 


Hogy ez a veszedelmes átcsúszás a  pénzgazdálkodásból a 
terménygazdálkodásba már jóval Diocletianus előtt megkezdődött, 
mutatja az az értesülésünk, hogy már III. Gordianus császár idején 


(238-244) zsúfoltak voltak az állami raktárak; minden nagyobb város 
raktárában volt egy évre való gabona, szalonna, takarmány és ecet, de 
a kisebb helyeken is voltak készletek két hétre, egy hónapra, két 
hónapra. Ez elsősorban a katonaság céljait szolgálta. Hogy hogyan 
működtek az állami raktárak, s hogyan történtek a kiutalások, arra 
nézve egy Valerianus császár korából (253-260) ránk maradt okirat ad 
igen érdekesen felvilágosítást. Ennél az utalványnál érdekesebb írás 
alig maradt ránk az ókorból. Az utalvány Zosimióhoz szól, Szíria 
kormányzójához, az V. légió újonnan kinevezett parancsnokának, 
Claudius ezredesnek illetményei ügyében. Hadd beszéljen maga a 
császári rendelet, vagyis utalvány: 


, Kineveztük a vitéz V. légió parancsnokává hűséges és derék hívünket, 
az illíriai Claudiust, és elrendeljük, hogy a a következő illetményeket 
folyósítsd neki árukészleteinkből: évente 3000 mérő C(castrensis 
modius) búzát, 6000 mérő árpát, 2000 font sózott húst, 3500 sextarius 
(a sextarius 0,547 liter) óbort, 150 sextarius finom olajat, 600 
sextarius másodrendű olajat, 20 mérő sót, 150 font (a font 327,45 
gramm) viaszt. Szénát, ocsút, ecetet, főzeléket és zöldséget, amennyi 
kell. Továbbá: 30 tucat (3000 darab) sátorbőrt, 6 öszvért, 3 lovat, 10 
tevét, 9 öszvérkancát, 50 font rúdezüstöt, évente az uralkodásunk 
idején vert 150 darab aranyat, újévkor 47 darabot, 11 fontnyi 
ezüstedényt, 4 katonai egyenruhát, 2 köpenyt. Mindezt évente egyszer 
add. Ezenfelül egyszer s mindenkorra 2 aranyozott ezüstcsatot, 1 
aranycsatot ciprusi tűvel, 1 aranyozott ezüst kardkötőt, egy uncia 
súlyú (27 gramm) kétköves gyűrűt, hét uncia súlyú karkötőt, egy font 
súlyú nyakláncot, 1 darab aranyozott sisakot, 2 darab aranysávos 
pajzsot, 1 páncélt (ezt majd vissza kell adnia), 2 herculanumi lándzsát, 
2 hajítódárdát, 2 sarlót, 2 kaszát. Továbbá: egy szakácsot, egy 
öszvérhajcsárt, azzal a teltétellel, hogy annak idején mind a kettőt 
visszaadja, aztán két dolgos rabszolgalányt a hadifoglyok közül, egy 
bíborszegélyes félselyem palástot, egy mór bíbordíszes rövid köpenyt, 
egy titkárt, egy asztalterítő mestert (mind a kettőt vissza kell majd 
adnia), 2 pár ciprusi párnát, 2 egyszerű alsóruhát, egy széles szegélyű 
tógát; ezt mind vissza kell majd adnia. Személyes szolgálatára két 
vadászt, egy bognárt, egy sátorfelügyelőt, egy vízhordót, egy halászt, 
egy cukrászt. Naponta ezer font fát, ha van készlet; különben akkor, 
mikor szükség van rá; naponta négy lapát faszenet, fát a 
fürdőmelegítéshez és fürdőmestert. Ha ezekből valami hiányzik, a 
nyilvános fürdőt kell használnia. Minden egyéb kisebb dolgot, aminek 
a felsorolása hosszadalmas volna, utalj ki neki elegendő 
mennyiségben, azonban pénzt semmit sem szabad kiadnod; ha valami 
a felsoroltakból nincs raktáron, az nem is jár neki, s az ilyesmiért sem 
szabad pénzbeli ellenértékét kiutalnod." 


Csábító volna részletesen elemezni az ezredes fizetésének tételeit, de 
az utalványrendszer oly világosan beszél, hogy nem szükséges 
bővebben magyarázni. Csak azt jegyezzük meg, hogy a magasrangú 
katonák és állami tisztviselők fizetése négyféle elemből tevődött össze: 
járandóságok (salaria), ruházat (vestes), ezüstedények (argentum), 
szolgaszemélyzet (ministeria); ezek a kategóriák felismerhetők 
Claudius ezredes utalványában is. 


A birkanyíró és az ügyvéd 


Bizony az árjegyzékben akadnak olyan furcsaságok, hogy néha 


különös "módon kerülnek benne egymás mellé: árucikkek, 
foglalkozások, emberek - mert meg kell jegyeznünk, hogy a jegyzék 
legnagyobb érdekessége éppen az, hogy a munkát árunak minősíti, és 
maximálja a munkabéreket. A rendeletben némi rendszertelenség 
mutatkozik a munkavállalók felsorolásában, s így esik meg, hogy 
bizony egymás mellé kerül a béres, a csatornatisztító, a szövőmunkás, 
a tanár és az ügyvéd - mintha csak azt akarná hangsúlyozni a rendelet, 
hogy a munka munka, s nincs különbség testi és szellemi munkások 
közt másban, csak a munka értékelésében. 


A jegyzék a bérmunkának négyféle fajtáját ismeri: 1. időbér 
élelmezéssel; 2. darabbér élelmezéssel; 3. darabbér; 4. darabbér és 
időbér kombinációja. A nők munkabére 20-40 százalékkal kisebb volt 
a férfiakénál. Napszám szerint fizették (élelmezéssel) a bérest, a 
hajcsárt, a vízhordót, a csatornatisztítót, a pásztort: ezeknek a 
napibére 25 denarius volt; a szövőnő, a munka finomsága szerint, 
12-20 denariust kapott; a selyemszövő, mészégető, kőműves, kőfaragó, 
mozaikművész, bognár, ács és hajóács napszáma 40-50 denarius; a 
márványmunkás napibére 60, a falfestőé 75, az alakfestőé pedig 150 
denarius. Darabszámra fizették az állatorvost és a birkanyírót, a 
fürdőmestert, a köszörűst, a könyvmásolót; egy fürdőmester díja 
minden vendég után 2 denarius, a borbélyé ugyanannyi, a köszörűs 
egy kardért 25 denariust kap, a birkanyíró egy birkáért hatot, az 
állatorvos egy állatért (érvágás, kötözés) 20 denariust. A fuvaros bére 
mérföldenként 12 denarius, egy utas mérföldenként 2 denariust fizet; 
a másoló százsoronként 25 denariust kap, az ügyvéd egy panasziratért 
250, egy perbeli cselekményért (tárgyalás) 1000 denariust. A darabbér 
és időbér kombinációja: egy tanulóért egy hónapra a tanár 50-250 
denariust kapott, aszerint, hogy írásra, számolásra, geometriára vagy 
szónoklásra tanította-e. A rézművesek és aranyművesek a feldolgozott 
fém súlya szerint kapták bérüket, a szabók és hímzők darabszámra, 
élelem nélkül, s többnyire otthon dolgoztak; ez tipikus kisipar volt. A 
szabó munkája meglehetősen alsórendű, hiszen a szöveteket kiszabott 
darabokban árusították, és a szabónak alig volt vele dolga; munkabére 
2-60 denarius, élelmezés nélkül. Ugyancsak önálló kisiparosok voltak 
a tímárok és szűcsök is, ellenben tiszta bérmunka volt a kőművesek, 
kovácsok, lakatosok, ötvösök, könyvmásolók, szabók, hímzők, szövők, 
bognárok, ácsok, sütőiparosok munkája. A napszám átlaga, ha az 
élelmezést is  beleszámítjuk, 50  denarius: érdemes ezzel az 
átlagkeresettel összehasonlítani az árucikkek árait, s rögtön kiderül, 
mit vásárolhatott hát a munkásember, az iparos, a tanár és az ügyvéd 
a keresetéért. 


Az uborkától a bíborköpenyig 


Legkönnyebben áttekinthetők az árviszonyok, ha követjük az eredeti 
rendelet beosztását, és az itt következő  szemelvényeinket 
árjegyzékszerű felsorolásban adjuk. Még egyszer jegyezzük 


meg a mértékegységeket: 

lóheremag, mustár, mák 1 modius kömény 1 sextarius finom bor 
(sabinumi, falernusi, surrentumi) 1 sextarius óbor, elsőrendű 1 
sextarius óbor, másodrendű 1 sextarius parasztbor 1 sextarius ürmös 

1 sextarius sör 4 
1 sextarius olaj, elsőrendű 1 sextarius olaj, másodrendű 1 4€kRzti4o 
méz, elsőrendű 


1 sextarius méz, másodrendű 20 1 modius só 100 1 font sertéshús 12 1 
font marhahús 8 1 font füstölt kolbász 16 1 font sonka, elsőrendű 20 1 
font zsír 12 1 darab hizlalt fácántyúk 200 1 darab sovány fácántyúk 
100 1 darab hízott liba 200 1 darab fogoly 30 1 darab fenyőmadár 60 
1 darab császármadár 20 1 darab pávakakas 300 1 pár csirke 60 10 
darab rigó 40 1 pár kacsa 40 1 darab nyúl 150 10 darab fürj 20 1 font 
malac 16 1 font szarvas, őz, bárány 12 1 font vaj 16 1 font sajt 13 100 
darab osztriga 100 1 font hal 24 5 darab kel, kelbimbó, cékla, 
fejessaláta 4 10 darab retek, répa, tök, uborka 4 20 darab fiatal 
hagyma 4 1/2 modius száraz hagyma 50 1/2 modius fokhagyma 60 2 
darab sárgadinnye, nagy 4 4 darab görögdinnye 4 25 darab vajbab, 
spárga (kötegben) 6 4 tojás 4 100 gesztenye 4 1/2 modius mandulabél 
6 1/2 modius cseresznye, kajszi- és őszibarack, alma 4 100 darab 
rózsaalma 8 1/2 modius fekete szeder 4 30 darab magvaváló szilva 4 
8 darab damaszkuszi szilva 4 10 birsalma 4 1 citrom, nagy 24 1 
citrom, kicsi 16 1 font szőlől 25 darab füge, elsőrendű 4 8 darab 
datolya, elsőrendű 4 25 darab datolya, közönséges 4 


EGYÉB ÁRUCIKKEK 


1 darab marhabőr, cserzett 750 1 darab marhabőr, nyers 500 1 darab 
fókabőr, cserzett 1500 1 darab fókabőr, nyers 250 1 darab 
oroszlánbőr, nyers 1000 1 darab medvebőr, nyers 100 1 darab 
szarvasbőr, nyers 75 1 darab hiénabőr, nyers 40 1 darab leopárdbőr, 
nyers 1000 1 darab leopárdbőr, cserzett 1250 1 pár bakancs 120 1 pár 
patríciuscipő150 1 pár női cipő 60 1 darab teherkocsi (vasalás nélkül) 
6 000 1 darab hálókocsi (vasalás nélkül) 7 500 1 darab varrótű, 
elsőrendű 4 1 darab varrótű, másodrendű 2 1 font tinta 12 10 darab 
írónád 4 1 darab katonaköpeny 4000 1 darab csuklyás köpeny 10 000 
1 darab díszköpeny 12 000 1 darab lovasköpeny 10 250 1 darab 
paplan, 12 fontos 1600 1 darab keleti szőnyeg 3 000 1 darab 
egyiptomi szőnyeg 1750 1 darab kerevettakaró 4 500 1 font fehér 
selyem 12 000 1 font valódi bíborselyem 150 000 1 font valódi 
bíborgyapjú 50 000 1 darab elsőrendű vászon, 1 ingre 7000 1 darab 
férfi díszruha (dalmatika) 10 000 1 darab női díszruha 7 000 1 darab 
bíborköpeny 32 000 1 font finom rúd- vagy vertarany 50 000 


Mintegy 800 tételből áll a jegyzék; ebből itt csak gyér szemelvényeket 
adhattam. De ezekből is könnyű megállapítani, hogy a munkás, aki - 
mondjuk - 25 denariust keresett naponta, hány hizlalt fácántyúkot 
avagy hány font valódi bíborselymet vehetett. Maradt neki, ugyebár, 
akkor is, mint később, a tök, a répa, a dinnye és az uborka, netalán a 
fiatal hagyma; citromot aligha vehetett, mert egy darab citrom, 
érthetetlen módon, annyiba került, mint 24 darab tojás! Egy 
munkásbakancs körülbelül annyiba került, mint egy modius árpa vagy 
bab, s a nyúl még ennél is drágább volt, tíz font olajért meg két pár 
bakancsot lehetett kapni vagy négy pár női cipőt. Ebből arra 
következtethetünk, hogy a cipőnek mint elsőrendű közszükségleti 
cikknek az árát jobban megszorították, mint például a hízott fácánét 
vagy a bíbordalmatikáét. Az elsőrendű élelmiszerek olcsósága is erre 
mutat; jó, jó, a pávakakas darabja 300 denarius, viszont a marhahús 
fontja csak 8 - és mikor ettek a proletárok pávakakast? Jupiterre! 
bizonyosan már Diocletianus korában sem. 


Sem feliratos kövek, sem irodalmi adatok nem beszélnek arról, hogy 
árurejtegetésért, halmozásért és árdrágításért hány embert végeztek ki 
Diocletianus szigorú rendelete alapján. 


VI. 


CSILLAGOK 


AZ ARANYHAJÚ BERENIKÉ 


Kétezer évvel ezelőtt, i. e. 59-ben, egy júniusi napon izgatott csoport 
verődött össze a római Forumon a Vesta-szüzek temploma mögött. A 
mimózabokrok már elvirultak, most a rózsaszín vadrózsák virítottak 
az oszlopos csarnokban, de az izgatottan vitatkozó urakat nem 
érdekelték a napfényben sütkérező virágok, mert minden figyelmüket 
lekötötte a főváros leghíresebb könyvkereskedésének, a Sosius 
testvérek könyvesboltjának kirakata. Az új boltok sorában volt ez a 
könyvkereskedés, a boltok előtt oszlopsor futott, s a Sosiusok egyik 
oszlopán e nevezetes nap délelőttjén új verset szögeztek ki vagy 
helyesebben verseket. Mind a kettőt Caius Valerius Catullus írta, az 
ifjú veronai költő, az új irodalmi ízlés egyik legszenvedélyesebb 
képviselője. Az egyik verset Ouintus Hortensius Hortalushoz intézte; 
ez csak afféle kísérő vers volt, ezzel küldte el neki ajándékba a másik 
verset, a nagy verset, a remekművet, amely az alexandriai 
költőeszmény, Kallimakhosz nyomán az aranyhajú Bereniké mondáját 
énekelte meg. Ez a vers volt a vitatkozás céltáblája: az izgatott 
csoportból, az égő szemekből mintha izzó nyilak röpködtek volna a 
türelmes pergamenbe, amely a költő finoman csiszolt szavait hordozta. 


Két fanyar úr 


Aki csak valamennyire ismerős volt Róma társadalmában, azonnal 
megmondhatta, hogy az a sasorrú, vékony arcú, szikár termetű, 
mintegy negyvenhét éves férfi, aki leghangosabb valamennyi közt, 
nem más, mint Marcus Tullius Cicero, a volt konzul, a kitűnő író és 
remek szónok. A régi hagyományok és erkölcsök őre ki nem állhatja a 
fickándozó ifjakat, akik könnyedén túlteszik magukat a költészet 
tiszteletre méltó hagyományain, megvetik a régi műfajokat, nem írnak 
eposzt, tanítókölteményt, de még drámát sem, hanem ehelyett csípős 
epigrammákat, bordalokat, szerelmes verseket, mitológiai képecskéket 
és allegóriákat, csupa új műfajt. Alexandriai métely ez, harsogja 
Cicero, és társasága buzgón helyesel neki. Mióta az átkos emlékű 
Kallimakhosz vagy kétszáz évvel ezelőtt elrugaszkodott a klasszikus 
görög költészet hagyományaitól, és furcsa új műfajokat kezdett alkotni 
és művelni; egyre terjedt ez az újfajta költészet. S íme, már Rómát is 
elérte szennyes árja. Ezeknek a költőcskéknek már nem elég a 
hexameter, keveslik Szappho, Alkaiosz és Aszklepiadész formai 
változatosságát, új ritmusokra, újfajta sorokra és strófákra jár a tollúk. 


Valóságos  fenegyerekeknek bélyegezte őket egy másik szikár 
úriember, Caius Julius Caesar, akit titkos suttogások már akkor a jövő 
embereként emlegettek, mikor kissé belekeveredett Catilina 
forradalmába. Caesar azóta is a nép barátja maradt és a népszerűség 
szerelmese: az idei évre őt választották konzulnak. Most rejtélyes és 
kissé gúnyos mosollyal hallgatta végig Cicero förmedvényét, és 
természetesen helyeselt, hiszen tudta, hogy az új költői irány tagjait 
nemcsak a költészetben elfoglalt álláspontjuk tartja össze, hanem a 
gyűlölet is iránta és politikája iránt: ezek a fiatalok valami hatodik 
érzékkel megsejtették, hogy mit akar; a romlatlan vidékről jöttek 
valamennyien. Veronából, a Benacus- (Comói-) tó partjáról; Novum 
Comum és Sirmio ringatta bölcsőjüket; ezek még köztársaságiak 
voltak, még nem felejtették el az öreg Cato hűségét és lángolását. 
Caesar messze tekintett, s nem tetszett neki, hogy ezek a fiatalok 
ellenőrzik távoli terveit. 


Hogy Mamurra ezredes szenvedélyesen kikelt Catullusék ellen, azon 
nincs mit csodálkozni. Ő Caesar embere volt, vele állt vagy bukott, a 
költészethez pedig annyit értett, mint egy praenestei varga a vezérkari 
tudományokhoz. Mikor most nagyot vágott öklével az ártatlan 
pergamenre, megcsörrentek ezüstpáncélján az érdemrendjei; az ő 
fülének ez a csilingelés minden versnél szebb muzsika volt. Ez az 
ökölcsapás nemcsak vallomás volt Caesar mellett, hanem bosszú is 
azokért a vérig sértő gúnyos versekért, amelyeket Catullus ellene és 
gazdája ellen írt, s anelyeken Róma harsányan kacagott. 


Furcsa esztendő volt ez -csupa fojtott izgalom, csupa feszült várakozás. 
Caesar, a konzul, ebben az évben hozta tető alá földtörvényét; 20 000 
szegény földműves polgárnak és veteranusnak juttatott földet 
Campaniában; egy szép napon Pompeius feleségül vette Caesar 
leányát, a szépséges Juliát; január elsején napilap indult Rómában; 
Caesar lázasan dolgozott, csak úgy ontotta a reformokat, Róma épült 
és szépült, százéves program körvonalai bontakoztak ki ebből a 
munkából, és már mindenki tudta, hogy hivatali évének leteltével 
Galliába megy helytartónak. Gallia ugyan még nem volt meghódítva, 
de erre való volt az a négy légió, amelyet a szenátus az új helytartónak 
megszavazott. Még nem tudták, de már sejtették, hogy ez a négy légió 
a világuralom rohamcsapata. 


Egy vidéki fiatalember 


A színfalak mögött már ott álltak a jövendő évtizedek protagonistái. 
Marcus Antonius, Róma későbbi tábornagya, ekkor még fiatal 
kapitány, mindössze huszonnégy éves, Róma legszebb férfia, s 
egyelőre inkább a női szíveket hódítja; Augustus, a későbbi császár, 
négyéves, és költője, Horatius mint hatéves kisfiú Venusiában játszik, 
apja kis birtokán. Fülledt és ígéretekkel terhes idő; Caesart a világ 
átgyúrásának gigászi tervei fűtik, Cicero önmagát imádja, Marcus 
Antonius a nőket, és mégis: valamennyiüknek mindennél fontosabb 
gondja ebben a pillanatban a vers Bereniké aranyhajáról; a 
rakoncátlan ifjú költő, Catullus legújabb műve, a vers, amely, mint a 
bomba, robbant a Forumon ebben a vadrózsaillatos napsütésben. 


Már senki sem tudja, hogy ez a huszonnyolc éves veronai ifjú mikor és 
hogyan került Rómába. Hogyan is történhetett, hogy egy vidéki 
fiatalember egyszerre csak felbukkan a fővárosban, de vele együtt 
felbukkan nyolc-tíz vele egyívású vidéki ifjú is, mind író, költő, 
szónok, s mind az alexandriai maszlag megszállottja? A mogorva 
vének is elismerték, hogy ezek a fiatalemberek tehetségesek, csak azt 
nem értették, hogyan rugaszkodhattak el így a nagy költői 
hagyományoktól. Az a hírhedett kürénéi Kallimakhosz, aki kétszáz 
évvel ezelőtt egyetemi tanár és költő volt Alexandriában, oldalba 
rúgta Homéroszt és Alkaioszt, Anakreont és Szophoklészt; az 
egyetemen tudományosan magyarázta ugyan műveiket, de a 
dolgozószobájában új költészetet alapított. Könnyű volt neki, előbb II., 
majd III. Ptolemaiosz tömte pénzzel és hivatallal, s az udvari 
tányérnyalók meg is tették az elégia fejedelmének. De itt Rómában 
semmiféle Kallimakhosz nem ringatta még édes bódulatba a szabadság 
gyermekeit, Róma féltékenyen őrzi Ennius, Naevius, Plautus, Lucretius 
s a régi nagyok hagyományait. Ezt az alexandriai , fűzfapoézist" egy 


csavargó görög hozta Rómába, valami Partheniosz, mintegy tizenöt 
évvel ezelőtt. Mikor a Mithridatész elleni háború hullámai elöntőtték 
Pontosz fővárosát, Nikaiát, a sok ezer földönfutó görög között ő is 
menekült. Felső-Itáliába került, és nevelő lett egy előkelő házban; 
ennek a háznak gyermeke volt Helvius Cinna, ugyancsak a 
, fűzfapoéták" egyik kiválósága, huszonhét éves ifjú. Partheniosz őt 
mételyezte meg elsőnek, s mikor Cinna Brixiából (Brescia) a többi 
forradalmár költőcsemetével egyidejűleg Rómába költözött, már öt-hat 
ilyen áldozata volt a gonosz görögnek. 


Hát így terjedt az alexandriai métely; az öregek dohogtak, a fiatalság 
lelkesedett. Az új költői kör tagjai szakítottak minden nagyképűséggel, 
új hangon írtak új tárgyakról, szemérmetlenül piacra vitték 
szerelmeiket, csak éppen hogy álnevet adtak kedveseiknek. A 
huszonöt éves Valerius Cato - amint kortársai nevezték: a latin szirén - 
Lydia néven énekelte szerelmesét, Catullus Lesbiának nevezte az 
imádott hölgyet, Ticidas pedig  Perillának. Az is nevezetes 
jellemvonásuk volt, hogy szerették egymást dicsérni. Cinna százados 
életet jósolt Valerius Cato egyik költeményének, Cinnát viszont 
Catullus ajándékozta meg halhatatlansággal. 


Valóságos járvány volt a szerelmes vers; Cornelius Nepos, a 
történetíró, egyelőre még maga is szerelmes verseket írt, ellenben 
valóságos botrány, hogy Cornificius, Afrika későbbi prokonzula, a 
komoly katonatiszt, ugyancsak ilyen semmiségeket firkált, 
nemkülönben Caius Memmius, a kitűnő szónok és magasrangú állami 
tisztviselő, egyúttal politikai kaméleon, aki mindig tudott helyet 


találni magának a napos oldalon. 


Talán legvakmerőbb tagja volt az egész társaságnak ez a rakoncátlan 
Catullus, aki vagy nyolc esztendeje valósággal lázba hozta Rómát. 
Ezek a fiatalemberek azt hitték, hogy 32 új költői iránnyal új 
életstílust is kell magukra ölteniük. Nem kíméltek senkit, nem tettek 
lakatot a szájukra, sárba rántották a tekintélyeket: tisztes római 
polgárok aggodalmasan csóválgatták a fejüket, s mégis ők voltak a 
köztársaság utolsó mohikánjai, nem pedig azok, akik a hatalom 
birtokában megrótták őket, s közben ádázul fűrészelték a köztársaság 
törzsét. De ezek a fiatal költők új, szokatlan és vakmerő hangon 
szólaltak meg szerelmes verseikben is. Ha egy-egy szerelmes versük 
megjelent, a római társaság izgatottan találgatta, vajon a költő 


2. 


verseiben szereplő álnév alatt melyik társaságbeli hölgy rejtőzik. 


A tündöklő Lesbia 


Catullus Lesbiája volt a legkevésbé rejtélyes. Mindenki tudta, hogy 
Clodia az a hölgy, akit Catullus imádott, és akihez lángoló és 
megindító verseit írta. Clodia, a veszedelmes szépség, a költőnél hét 
évvel idősebb volt, s most már szokatlanul hosszú ideje, három éve 
emlegetik őket együtt. A tündöklő Lesbia, akinek szikrázó, tüzes 
szemét az öregedő Cicero némi rejtett sóvárgással emlegeti, Appius 
Claudius Pulcher konzul leánya volt, és az előkelő Ouintus Metellus 
Celerhez ment feleségül. Catullust, az egyszerű és tapasztalatlan vidéki 
fiatalembert elkábítja Lesbia különös szépsége: ez az asszony az ő 
legelső és legnagyobb szerelme. De Clodia-Lesbia nem érdemelte meg 
a költő szerelmét. Ha Catullust az utókor méltán nevezi ókori 
Rómeónak, Clodia semmiképpen sem érdemelné meg a Júlia nevet. 


Cicero morgott és mérgelődött, Caesar gúnyosan mosolygott, de 
ezeknek az úgynevezett fűzfapoétáknak ünnepnapjuk volt ez a június 
végi nap. Valamennyien ismerték a nagy Kallimakhosz halhatatlan 
költeményét Bereniké hajáról; tudták, hogy Catullus ezt a verset 
költötte át, de azt is tudták, hogy nem Bereniké mondája ihlette a 
versre; és az öregurak s Róma társaságbeli hölgyei és aranyifjai talán 
éppen úgy tudták, mint az ifjú költők, hogy Lesbia aranyhaját ünnepli 
a vers. Csodálták a költőt és megértették. Mindenki féltette és sajnálta 


Catullust. Mindenki tudta, hogy a lelke mélyéig romlott Lesbia unja a 
költőt, s már előre látták a napot, amelyen kiadja az útját a rajongó 
vidékinek. Mindenki érezte, hogy ez a vers az utolsó nagy kísérlet, az 
utolsó forró vallomás: ünnepelni akarta  Lesbiát, — mintegy 
megdicsőíteni a mítosz aranysugaraival, az égbe emelni, a titokzatos 
és tündöklő csillagok közé, ahová római költő nem emelt még 


asszonyt sohasem. 


A költőre rossz napok jártak. Alig két éve, hogy bátyja meghalt a 
messzi Troaszban, a régi Trója táján. Ott temették el az idegenben, és 
Catullus máig sem tudott megnyugodni. Bátyja volt az egyetlen ember, 
aki még szülőföldjéhez kötötte, akiben élt közös gyermekkoruk 
minden emléke, Verona északi szépsége, romlatlan levegője s a tisztes 
szülői ház hagyománya. Két esztendeje már, hogy halálhírét vette, és 
sebe még ma is sajog. 


Ebben az égő fájdalomban sem feledi, hogy verset ígért barátjának, 
Hortensius Hortalusnak. Hortensius, a híres szónok, a volt konzul, 
ötvenöt éves ezen a nyáron. Bár az idősebb nemzedékhez tartozott, 
mégis szerette és csodálta ezt a forrongó ifjúságot; rugalmas 
öregségében megértette és támogatta az új költők úttörését, az ifjúság 
pedig hálás volt iránta, és bámulta még akkor is, ha pillanatnyi 
hatások kedvéért  el-elrugaszkodott az attikai mintáktól, és 
színfalhasogató, öblös szólamokkal és harsogásokkal puhította a népet 
vagy a bírákat. Hortensius bizonyára éppúgy tudott Catullus 
szerelméről, mint egész Róma. Nem lehetetlen, hogy a boldogtalan 
veronai ifjú egy bizalmas beszélgetésben el is panaszolta neki 
fájdalmait, s talán akkor mondhatta, hogy Kallimakhosz csodálatos 
versével fogja egész Róma színe előtt hűségre és szerelemre 
kényszeríteni az állhatatlan asszonyt. Az egyik versben, amelyet ebben 
a pillanatban szomjasan olvas Róma a Sosiusok oszlopán, megvallja 
Hortensiusnak, hogy gyászában sem feledkezett meg ígéretéről, s talán 
éppen ez az ígért Kallimakhosz-átköltés enyhítette legjobban 
mérhetetlen bánatát: , Elküldöm, hogy azt ne hidd: megfeledkeztem 
kérésedről." 


Senki sem mondhatta, hogy túlságosan önállók ezek az új költők, ezek 
a római ,nyugatosok" akiknek Alexandria, vagyis a Kelet volt a 
Nyugatjuk. Nem is volt akkor erény a költői önállóság: az volt igazi 
költő, aki minél ügyesebben, minél művészibben tudta megszólaltatni 
latin nyelven a görög műfajokat. Senki sem csodálkozott tehát, hogy 
Kallimakhoszban gyökeredzik Catullusnak ez a nagyszerű költeménye 
is, a , Bereniké haja", amely lázba hozta Rómát. 


Az aranyhaj legendája 


Ki volt ez a titokzatos Bereniké, akinek emléke és mítosza századok 
múlva is megindította a költők képzeletét? Ki volt ez az asszony, aki 
egy Kallimakhoszt halhatatlan versek megírására ihletett, s akinek 
csodálatos haja megcsillogtatta a rómaiak előtt Catullus boldogtalan 
szerelmét? 


Bereniké a kürénéi királynak, Mágásznak a lánya volt. Apja akarata 
szerint felesége lett III. Ptolemaiosz  Euergetésznek, Egyiptom 
királyának. A királynak esküvője után hamarosan háborúba kellett 
mennie. Ekkor Bereniké szent fogadalmat tett, hogy ha férje épségben 
hazatér, hálából levágatja aranyhaját, és feláldozza Venus oltárán. 
Ptolemaiosz valóban épségben megérkezett, Bereniké pedig állta 
fogadalmát, levágatta haját, és feláldozta Venus templomában. 
Másnap aztán Küréné megdöbbentő felfedezésre ébredt: az aranyhaj 
eltűnt az oltárról. Ptolemaiosz éktelen haragra gerjedt, és halált 
esküdött a tolvaj fejére. 


Csak a bennfentesek tudták, hogy a tolvaj az egyik ifjú testőr, Erosz 
volt. Ez a testőr halálosan szerelmes volt a királyné aranyhajába; a 
nyomozás pedig veszedelmesen közeledett a bűnös személyéhez; már 
eléggé hangosan suttogtak az udvarban az esetről, és szinte csak órák 
kérdése volt, hogy kitör a botrány, és lenyakazzák a szerelmes ifjút - 
de ebben a pillanatban jelentkezett a mentőangyal, Konón udvari 
csillagász személyében. Konón okos ember volt, atyai barátja az 
ifjúnak, aki régóta kerestette vele a csillagokban, hogy remélheti-e a 
királyné szerelmét... A legveszedelmesebb pillanatban tehát Konón 
lelkendezve jelentette királyi urának, hogy az égen, az Oroszlán és a 
Göncölszekér között, felfedezte a királyné aranyhaját: nyilván maga 
Venus istenasszony helyezte az égboltra, hogy a legtündöklőbb 
szépség legyen a csillagok között. 


A vers varázsa 


Ezt a regényes, szerelmes történetet azon melegében megírta 
Kallimakhosz, a király udvari költője, s az ő nyomán, jó kétszáz 
esztendő múlva, az új római nyugatosok, vagyis keletesek híres 
költője, Catullus. És ezen a nyári napon Bereniké aranyhajának 


igézetében vergődtek a város irodalmárai. 


Déltájban már a társaság színe-java ott szorongott a Sosius testvérek 
könyvkereskedésének kirakatoszlopa előtt. A vaskalaposok csepülték a 
költőt, szidták a verset: homályos, érthetetlen, tele van rejtett és 
tudóskodó mitológiai célzásokkal - mondogatták kajánul -, de a vers 
lángolt és lobogott, tüze szívről szívre harapódzott, egymás után 
gyújtott apró fényeket aszemekben s elragadtatott sóhajokat az 
ajkakon. Valaki hangosan olvasta. Érdekes -suttogta egy hallgató -, a 
haj maga beszél, maga mondja el megdicsőülésének csodálatos 
történetét, íme, Venus istenasszony elküldötte égi szolgáját, hogy 
felhozza az aranyhajat a hűvös oltárról, s odategye újabb csodának a 
Corona Borealis mellé, amely valamikor Ariadné haja volt, míg 
Bacchus isten a csillagok közé nem tűzte. 


Szomjasán szívta magába az új költők közönsége a forró sorokat, az 
aranyhaj panaszát: íme, isteni megtiszteltetésben van része a királyi 
hajkoronának, de örökre visszavágyik asszonyához; kéri a királynőt, 
hogy ha ünnepi mécset gyújt Venusnak, hozzon áldozatot illatos 
kenettel az elhagyott, régi oltáron is... 


Szájról szájra járnak az aranyban fürdő sorok. Érzik és ízlelik a szavak 
mézét, s titokban mindenki Lesbiára gondol, a veszedelmes asszonyra, 
akinek halvány aranyszín haja Catullus költészetének is legszebb 
csillagképe már. 


S mint ha sötét barlangban mécset gyújt valaki, és a pislákoló lángon 
meggyújtja fényét a másik, szaporodnak a lángocskák, mint fürge 
lidércek, libegnek, s meghasogatják a sötétség kárpitját, már tíz, már 
száz, már ezer lángocska sugárzik boldogan: úgy lebbent végig a 
világváros utcáin és szívein az aranyhaj varázsa, úgy gyújtott apró 
tüzeket a hétköznapok szürkeségében; megteltek vele az utcák és 
terek, zengtek a házak és a templomok, a színházak és a fürdők 
fürödtek fényében, lángolt a Capitolium a forró sorok igézetében. 
Róma napja izzott a mélykék boltozaton, s arannyal csillogtatta tele a 
város nyári delét. Valami ismeretlen varázslat mélységeiben merült el 
a politika és a mindennapok küszködése. 


Ebben a pillanatban jelentéktelenné zsugorodott a fölséges Cicero; a 
városnak, a jövendő városának irodalmárai megfeledkeztek Caesarról, 
a lángolva közeledő üstökösről: Bereniké aranyhaja végigterült a 
márványpaloták fölött. A zöldellő lombok, a tomboló kertek, a csillogó 
márványoszlopok megszikráztak aranyporában, egy pillanatra megállt 
az élet, és megdobbantak a szívek. És most aléltan élvezték Róma 
irodalmárai a költészet édességét, s emberek és sorsok, életek és 
történelem fölött mint ritka égi tünemény lebegett Catullus 
szerelmének örökkévaló elégiája: a Vers! 


FLAVIUS JOSEPHUS A ZSIDÓ LIVIUS 


Körülbelül 1900 éve, hogy Mátyás pap fia, József, beiratkozott a 
jeruzsálemi farizeusiskolába: ez az a József, akit Joseppos, Josephus s 
végül Flavius Josephus néven ismert meg a művelt hellenisztikus 
világ. Az ifjú Josephus huszonnyolc éves, mikor Gessius Florus római 
helytartó szerencsétlen politikája lázadásba, majd háborúba hajszolta 
a római uralommal már-már megbékélt zsidóságot (i. sz. 66). Hazafias 
ellenállásuk hamarosan még az együttműködés híveit, a hellenisztikus 
zsidókat is magával ragadta, és a tudós Josephus is így sodródott bele 
a függetlenségi harcba, amelynek vége, a higgadt és tisztánlátó zsidók 
szerint is, csak a zsidóság tragikus bukása lehetett. Josephus, a tudós 
rabbi, kardot köt: a jeruzsálemi kormány kinevezi Galilea 
főparancsnokává. A galileai zsidó sereg hősi harcok után beszorul a kis 
Jotapata várába, szívósan tartja magát, de végül az éhség és a 
szomjúság megadásra kényszeríti. 


E harcnak, ellenállásnak és bukásnak cselekvő és szenvedő hőse 
Josephus. A zsidó háborúról írt művében részletesen elbeszéli az 
ostrom viszontagságait, s elbeszélésében különösen két mozzanat 
ragadja meg figyelmünket.-Az egyik az a jelenet, mikor távozni akar a 
várból, hogy segítséget hozzon, s a védők körülveszik, és sírva kérik, 
hogy ne hagyja őket magukra: Josephus tehát, a rajongva szeretett 
vezér, marad. A másik Jotapata tragédiájának utolsó jelenete: a vezér 
néhány főemberével a várba tóduló rómaiak elől egy föld alatti 
vízmedencébe menekül, s azt javasolja, hegy adják meg magukat. De 
hívei most sem engedik el, hanem karddal kényszerítik maradásra. 
Igaz, hogy ügyesen rendezett sorsolással most is megmenekül, leöleti a 
,jusgue au bout" elszánt fanatikusait, s végül mégis megadja magát a 
rómaiaknak azonban itt nem ez a lényeg, hanem inkább az, hogy ez a 
föld alatti lázadás tulajdonképpen párjelenete az előző fejezetben leírt 
sírásnak és marasztalásnak, s mind a kettő együtt: Josephus kettős 
állásfoglalásának kritikája. 


Jeruzsálem és Róma 


Egész életére és munkásságára rányomta bélyegét ez a kettősség. Így 
hányódik holta napjáig Jeruzsálem és Róma között. Állásfoglalása 
népszerűtlen, s mégis az ilyen állásfoglalásoknak köszönhető a 
zsidóság kivételes helyzete a római birodalomban. Nagy Heródes 
hellenisztikus hagyománya ez. Hogy Josephusnak ez az állásfoglalása 


mennyire tudatos volt, mutatja zsidó történelmének egyik őszinte 
vallomása: , Vajon van-e olyan község, olyan város, olyan nemzet, 
amely ne tartaná a legnagyobb szerencsének a római uralmat és a ti 
hatóságaitok védelmét? ... A ti világuralmatok olyan, hogy feltételezi a 
kölcsönös jóakaratot, és kiküszöböli a gyűlölködést azokból, akik 
inkább erre hajlanának az előbbi helyett." Damaszkuszi Nikolaosz, a 
kiváló történetíró és szónok szájába adja Josephus ezt a vallomást, 
mikor Agrippa előtt nagy beszédben védelmezi a zsidók hagyományos 
kiváltságait. A hang Nikolaoszé, de a vallomás Josephusé. 


Ötvenhat éves volt Flavius Josephus, mikor kiadta a zsidók 
történetéről írt húszkönyves művét. Ez a húsz könyv az i. sz. 94. 
évben, Domitianus császár uralkodásának utolsó éveiben jelent meg, s 
újabb és az eddiginél is nagyobb sikert jelentett a római zsidó író 
pályáján. Mert első műve, a zsidó háború története, már tizenöt évvel 
azelőtt kora ünnepelt íróinak sorába emelte. 


A kétarcú ember 


Flavius Josephus élete hősi és regényes élet. Az írón túl volt ebben a 
kivételes emberben egy hitéhez hű pap is, egy szabadságharcos is, egy 
római polgár és nagyúr is, aki császárok barátságával dicsekedhetett. 
Kétarcú ember: gyökerei mélyen lenyúlnak a zsidóságba, minden 
idegszálával a Templom és a rabbinizmus nagy hagyományaiba 
kapaszkodik, kitanult minden teológiai tudományt, büszkesége a 
farizeusiskolának, amelyet önérzetesen egy rangba helyez a sztoikus 
filozófiával, emellett azonban meggyőződéses római, jellegzetes 
képviselője a Róma eszményeihez hasonult hellenisztikus műveltségű 
polgárnak, aki úgy érzi, hogy csak a Birodalom szárnyai alatt 
bontakozhat ki a meghódított kis népek szabad élete. A hellenisztikus 
műveltség és a Pax Romana hitvallója ez a tehetséges zsidó író, aki 
szabadságharcos és filozófus múltjával, mindvégig rendületlenül 
vallott zsidóságával, római lovagi gyűrűjével és kiváltságaival, sokszor 
bátor, sokszor megalkuvó, sokszor hiteles, sokszor regényes történeti 
műveivel, hithűségével és megalkuvásaival, Jeruzsálemért 


Ontott könnyeivel és császár barátaival, ősi zord hitével és fiatal 
rómaiságával, a maga egész tragikus és végzetes kettősségével 
jellegzetes képviselője vajúdó századának, a világtörténelem egyik 
legvéresebb, legfájdalmasabb korváltásának. Flavius Josephus azzal, 
hogy műveiben megmutatta népe igazi arcát, és világosan megjelölte 
történelmi feladatait: páratlan történelmi és írói hivatást teljesített. 
Könyveit azért írta, hogy a hellenisztikus műveltségű rómaiakat 
hitelesen felvilágosítsa a zsidók vallásáról, műveltségéről, életéről, 
eszményeiről: mert a birodalomban akkor nem volt érdekesebb, 
izgalmasabb és rejtélyesebb jelenség a zsidóságnál. Azonban könyvei 
ennél sokkal tartósabb, átfogóbb, döntőbb hatással voltak későbbi 
korokra is; a zsidóság igazi, történeti megismerésének és szerepe 
értékelésének ma is Flavius Josephus a legfontosabb ókori forrása. 
Sikerének titka egyetemes tudományos képzettsége és tájékozottsága. 


Mert nemcsak a farizeustudományon nevelkedett: végigtanulta a 
másik két filozófiai irányzatot, a szadduceus és az esszénus iskola 
tudományát is, sőt három évet egy puszta remete magányában töltött, 
hogy része legyen az aszkézis élményében is. Döntő fordulata 
életének, mikor huszonhat éves korában, i. sz. 64-ben, első ízben 
Rómába került. Egy római zsidó színész bemutatja Nero feleségének, a 
zsidó Poppaeának, s az ő közbenjárására sikerül néhány elfogott 
honfitársa sorsán enyhítenie. Felvetődik itt az izgató kérdés: vajon kit 
látott Rómában, kivel találkozott, kikkel ismerkedett meg? Vajon 
találkozott-e Senecával vagy a fiatal Lucanusszal, vagy a sztoikus 
forradalmi ellenzék vezérférfiaival? Erre a kérdésre, sajnos, nincs 


felelet. Mire hazatér, szívében Róma varázsával, bizonyos zsidó 
kiváltságok megnyirbálása miatt már forrong Judaea: kitör a lázadás, 
és Josephust is magával sodorja. A galileai vitézkedés után 67-ben 
fogságba kerül, s mikor később Vespasianus fővezérnek mondott 
jóslata, hogy hamarosan elnyeri a császári méltóságot, beteljesül, az új 
császár felszabadítja Josephust, és megajándékozza a maga 
nemzetségnevével: az író ettől fogva viseli a Flavius nevet. 


Vallomások 


Önéletrajzában szinte legendává magasztosítja galileai szereplését, 
viszont a zsidó háborúról írt művében annál leplezetlenebb 
őszinteséggel tárja fel tengernyi megszégyenülését, belső viaskodását, 
gyötrő fájdalmát: látnia kellett népe halomra gyilkolását, a város 
nyomorúságát és pusztulását, a Templom égését, kifosztását, a zsidók 
rabszolgaságba hurcolását. Vespasianus és Titus elhalmozta kegyeivel: 
mindketten felismerték szerepének jelentőségét. Lakást kapott a 
császári palotában, évjáradékot húzott, birtokot kapott Judaeában, 
felmentették az adók és tizedek fizetése alól. De a császári barátságnak 
voltak kellemetlen mellékzöngéi is: Vespasianus egyszer nagyúri 
szeszélyében arra kényszeríttette, hogy feleségül vegyen egy 
hadifogoly zsidó lányt, holott a törvény az ilyen házasságot szigorúan 
megtiltotta a papoknak. De a császárnak nem parancsolt a zsidó 
törvény. Bár Josephus elvált ettől a feleségétől, a zsidók sohasem 
bocsátották meg neki ezt a súlyos törvényszegést. Népének ez a konok 
és engesztelhetetlen meg nem értése: Josephus életének nagy 
tragikuma. 


A zsidók általában rossz néven vették Josephus kiegyenlítő és 
békéltető politikáját, de a művelt és tudós zsidók hamarosan belátták 
állásfoglalásának helyességét: valóban, a borzalmas háború után csak 
ez az út vezethetett Judaea újjáépítéséhez. Egyébként Josephus egész 
magatartása és írói munkássága meggyőzhette a zsidókat hithűségéről 
és ragaszkodásáról zsidóságához. Ennek bizonysága nagy védőirata 
Apion ellen, az egyetlen rendszeres zsidó apológia, amelyben hitét és 
népét védelmezi a görög-római támadások és gyanúsítások ellen. S 
még ennél is különb bizonysága hatalmas műve, a zsidóság egyetemes 
történelme, érett férfikorának ez az értékes gyümölcse. 


Biblia, történelem, politika 


Flavius Josephus nagy zsidó történelme a Biblia szavaival kezdődik: 
első mondata azonos Mózes első könyvének első mondatával. A 
szerzőnek ez az eljárása tudatos: ez a mondat, itt, a mű elején, jelkép 
és vallomás. A mű első felében a Biblia a főforrása, ennek alapján adja 
elő a régi zsidó történelmet, egészen Eszterig. Csakhogy Josephus 
görögöknek és rómaiaknak ír, tehát az anyagot nem adhatja azon 
nyersen: hangsúlyozni kellett Mózes törvényei kapcsán a zsidó állam 
teokratikus-szociális jellegét, hogy az  autokrata-rabszolgatartó 
birodalom annál jobban felfigyeljen a zsidóság magasrendű értékeire. 
De egyúttal alakítania és gazdagítania is kellett ezt az anyagot s 
mindenekfelett a művészi előadás és stílus hellenisztikus foglalatába 
ötvöznie. Ezt az utóbbi munkát barátai végezték el, mert ő maga nem 
volt mestere a görög stílusnak; az anyag alakítása és gazdagítása 
azonban az ő leleményének és írói tehetségének műve. A bibliai 
elbeszélés, történelme első tizenegy könyvében, valóban csak 
nyersanyag: Josephus valósággal átdolgozza az Ószövetséget, 
megtűzdeli egyéni leleményből fakadó toldásokkal, költött szónoki 
beszédekkel, mesékkel, legendákkal, novellákkal. Néha meg is szépít 
bizonyos dolgokat, s mindig nagyon vigyáz, hogy meg ne sértse a 
művelt rómaiak vallási érzékenységét vagy történelmi hagyományait. 
Ezzel a módszerével sokszor letörli a bibliai elbeszélések naiv báját, de 
így jobb szolgálatot tett népének is, a hellenisztikus irodalomnak is, 
mintha szolgai hűséggel átírta volna a Bibliát. 


Művének második felében már történelmi forrásműveket használ, s 
ezeket mindig pontosan meg is nevezi. Adataikat gondosan bírálja és 
mérlegeli; csak ritkán fordul elő, hogy forrásaival együtt téved, s 
éppen ezért sohasem vonták kétségbe hitelességét. Egyetlenegy 
rövidke fejezete van csupán, amely körül a XVI. század óta hatalmas 
vita kerekedett: ez a néhány sor Krisztusról szól, íme: , Ebben az 
időben élt Jézus, ez a bölcs ember, ha ugyan szabad őt embernek 


neveznünk. Ugyanis csodákat művelt, és tanította az embereket, akik 
szívesen hallgatják az igazságot, és sok zsidót és görögöt megnyert, ö 
volt a Krisztus. És ámbár főembereink feljelentésére Pilátus keresztre 
feszíttette, most is hívek maradtak hozzá azok, akik addig szerették. 
Mert harmadnap feltámadt, és megjelent közöttük, mint ahogy Istentől 
küldött próféták ezt és sok más csodálatos dolgot előre 
megjövendöltek felőle. S még ma is megvan a keresztények felekezete, 
amely róla vette nevét." 


A tudósoknak az a véleménye, hogy ez a néhány sor egészen 
keresztény jellegű, tehát nem származhat Josephus tollából: 
bizonyosan keresztény kéz toldotta bele az eredeti szövegbe. 
Keresztény szempontból mindenesetre értékes lehetett volna ily kiváló 
zsidó tudósnak elismerő, sőt hódoló nyilatkozata Krisztusról. De azok, 
akik e sorok hitelessége mellett kardoskodnak, megfeledkeznek arról, 
hogy Josephus farizeus volt, Krisztus pedig szemben állt a 
farizeusokkal! Egy farizeus nem írhatott így Krisztusról! De egyáltalán 
foglalkozni Krisztussal: már ez is elvtagadásszámba mehetett; 
Josephus nemcsak farizeus volt, hanem történetíró is; újra meg újra 
hangosan bizonygatja tárgyilagosságát, őszintén feltárja a zsidók 
fogyatkozásait és történelmi bűneit is: nem lehetetlen tehát, hogy 
mégis írt Krisztusról, azonban eredeti szövegét a keresztény másolók 
megváltoztatták. Ez ma a legvalószínűbb feltevés. 


Flavius Josephus zsidó történelmének célja tiszteletet gerjeszteni a 
görögökben és rómaiakban a zsidóság nagyszerű múltja és 
intézményei iránt, megmutatni törvényeinek emelkedett szellemét, 
nagy férfiainak kiváló egyéniségét. Ezt a célját, a hellenisztikus 
műveltségű olvasók felvilágosítását, teljes mértékben elérte: a görög- 
római világot megismertette a zsidóság történelmével és 
hagyományaival, a néppel, a vallással, a kultúrával, egyúttal pedig 
eloszlatott sok téves nézetet és gyanúsítást. A nagy mű megérdemelt 
sikert aratott, a keresztények is szívesen olvasták. Sikerében 
jelentékeny része volt Flavius Josephus nagy tekintélyének is: az író, 
császárok barátja és kegyence, hamarosan bejutott műveivel a 
nyilvános könyvtárakba, sőt szobrát is felállították a nagy görög és 
római írók szoborcsarnokában. 


A flaviusi zsidó történelem legnagyobb erénye és legjellemzőbb 
tulajdonsága: monumentális tárgyilagossága. Ez üti rá a hitelesség 
pecsétjét, ez avatja megbecsülhetetlen értékű  forrásművé; ez 
jogosította fel a félelmetes tudású és ítélőképességű egyházatyát, Szent 
Jeromost, hogy Flavius Josephust a ,zsidó Livius"? elnevezéssel 
tisztelje meg. 


Művészet és igazság 


Történetírói módszerének és írói egyéniségének jellemzésére érdemes 
számba venni sűrűn ismétlődő nyilatkozatait, amelyekben egyetlen 
szándékának vallja az igazság megírását. Minden egyéni vallomásának 
ez a vezérszólama. Az igazság fanatikusának mutatkozik, bár 
önéletrajzában és a zsidó háborúról írt művében a maga igazolására 
kissé megszépítette néha az igazságot. Büszkén hivatkozik rá, hogy 
szemtanú, tehát adatai feltétlenül hitelesek, azonban magatartásának 
magyarázatára vagy igazolására nem riad vissza egy-egy történeti tény 
egészen egyéni beállításától. A zsidó történelmet tárgyaló művében 
más a helyzet: itt róla magáról nincs szó, itt nem nehéz egészen 
tárgyilagosnak maradnia. Mindjárt bevezetésében elvi jellegű 
nyilatkozatot tesz a történetíró feladatairól, és műve számos helyén 
külön is hangsúlyozza a történelmi igazság szolgálatának mindenek 


felett álló kötelességét. Ezért is hivatkozik ebben a művében 
szüntelenül forrásaira. 


Történelmét, mint maga mondja, ,helléneknek" írta, vagyis 
hellenisztikus műveltségű közönségnek, tehát ha igazán el akarta érni 
célját, hogy a zsidóságot műveltnek, rokonszenvesnek, vallásosnak, 
hagyománytisztelőnek és a birodalmi eszme hűséges hívének tüntesse 
fel, akkor a hellenisztikus író fegyverzetében és díszében kellett a 


nyilvánosság előtt megjelennie, vagyis híven meg kellett tartania a 
hellenisztikus történetírás műfaji és formai hagyományait és 
szabályait. Ezért történelme valóságos retorikai mutatvány: megvan 
benne minden, amit az akkori olvasó az irodalmi műtől joggal 
megkívánhatott. Amikor tehát a műfaj szabályai szerint művét 
telehintette stilizált történeti beszédekkel, leírásokkal, novellákkal, 
csataképekkel, mesékkel, hasonlatokkal, példázatokkal és filozófiai 
kitérésekkel, nem csupán a hellenisztikus műfaj kedvelőinek ízlését 
szolgálta, hanem egyúttal példát akart mutatni arra is, hogy íme: a 
művelt zsidók is értékelik és értik a stílus művészetét, így ez a nagy 
mű egyúttal a hellenisztikus zsidóság egyik legnagyobb szellemi 
erőfeszítése és sikere. 


Josephus és az utókor 


Flavius Josephus zsidó történelmének olvasása közben nem csupán a 
zsidóság viszontagságos és küzdelmes élete elevenedik meg az olvasó 
előtt, hanem közben kibontakozik a messzi századok ködéből a , római 
zsidó" alakja is. A történetíró tárgyilagos mondataiban felismerjük 
nemcsak a tárgy és a mű, hanem az író jelentőségét is. Mert ez a mű 
nem is annyira események halmaza, mint inkább a zsidó vallás és 
kultúra rejtett kincseinek felmutatása az egyoldalúan beidegzett 
görög-római világ előtt. És tagadhatatlanul az utókor előtt is. 
Bizonyos, hogy sokan csak Flavius Josephus olvasásakor csodálkoznak 
rá a zsidó vallásra és kultúrára, az egyetemes emberi művelődés e 
bővizű forrásaira, és tájékozódnak, okulnak komolyan azok, akik 
addig nem ismerték vagy nem akarták megismerni e nép kivételes 
történelemalakító erejét és szerepét. 


A mű felvilágosítja a felületesen értesült közvéleményt a zsidóság 
tisztes múltjáról, történelmi életéről, hősi küzdelmeiről, erényeiről és 
hibáiról s mindenekfelett jelentős szerepéről a keresztény európai 


kultúra kialakításában. 


SZÍNHÁZ ÉS BALETT 


Régen volt, majdnem 1900 esztendeje már. Az öregebbik Seneca, a 
drámaíró és filozófus Seneca apja, a híres egyetemi tanár (i. e. 54 - i. 
sz. 39) szégyenkezve panaszkodik a hallgatói számára írt egyik 
könyvében, hogy öreg napjaira őt is megmételyezte a színház, az a 
bizonyos  színházláz, amelyet Tacitus  histrionalis  favornak, 
színházőrületnek nevez. 


Háromféle játékokat élvezhettek a császárkori rómaiak: a cirkuszi 
játékokat, vagyis lóversenyeket, helyesebben kocsiversenyeket, aztán 
gladiátori játékokat s végül a színházat. Csakhogy ennek a színháznak 
semmi köze sem volt a régi klasszikus idők színházához, amelyben 
görög szabású tragédiákat játszottak meg Plautus és Terentius 
vígjátékait. Ezeknek már nem volt közönségük, éppen azért tűntek el a 
színpadról. Az új világvárosi élet szédületes tempója, ideges közönsége 
mást kívánt: könnyű szórakozást, látványosságot, sekélyesebb, de 
mulatságosabb mutatványokat. Meg is kapta ezeket az új műfajokban, 
amelyek diadalmasan kiszorították a színpadról az úgynevezett 
irodalmat. 


Mindez a lehető legtermészetesebben ment végbe. Színházi válságról 
abban az időben szó sem lehetett, mégpedig egyszerűen azért nem, 
mert a színház nem volt magánvállalkozás. Vagy az állam fizette a 
játékok költségeit, vagy valamelyik magasrangú tisztviselő, aki 
politikai okokból népszerűségre pályázott; a színészek pedig 
rabszolgák voltak, akik a hangos színpadi siker után gyakran száraz 
kenyeret vacsoráztak kuckójukban, s mikor álomra hajtották fejüket a 
bódító tapsorkán után, piszkos rongyokkal takaróztak. Voltak köztük, 
akik kiemelkedtek az átlagos művészek közül: az ilyenek aztán óriási 
vagyont kerestek, meg is vásárolták szabadságukat, a tekintély és 
vagyon fényében élték tovább diadalmas művészéletüket. A sztár nem 
a modern idők találmánya. 


Új műfajok 

A közönség megváltozott ízlése hozta meg az új műfajokat. Ezek 
között első és legrégibb az úgynevezett Atellana, a népies bohózat. 
Orök műfaj, századokon át élt a commedia delVartéban. Az Atellana 


állandó szereplőkkel mulattatott, mint Pappus: az együgyű öreg, a 
papa, vén gyámoltalan kopasz, akit mindenki becsap; aztán Maccus és 


Bucco, a bárgyú és esetlenül komikus tökfilkó és a nagyszájú, falánk, 
egyúttal hencegő és fecsegő fajankó. Ezeken az egyéni 
tulajdonságaikon kívül megegyeznek abban, hogy mind nagyétűek; az 
egyik megmaradt töredékben így kiált fel a Maccus: ,Hohó, dupla 
porciót! Hozzá se tudok fogni, ha nem látok magam előtt két emberre 
való ételt! A negyedik állandó személy a Dossenus, a commedia 
, dottoré"-ja, az okos ember, a komikus fontoskodó, aki mindenre tud 
kádenciát, mindig magyaráz, minden lében kanál: nyilvánvalóan a 
tudós és filozófus karikatúrája, akinek jellemző testi tulajdonsága a 
púp és a kopaszság. Elképzelhetjük, hogy ezek a válogatott figurák 
micsoda bolondságokat vittek végbe a színpadon! Szövegkönyveik 
nem voltak, tréfáik javát ott a színpadon rögtönözték. 


Éppen ezért nem maradt ránk ilyen játék egy sem, csak egy-két 
foszlány, töredék meg cím. Ezekből tudjuk, hogy szerették kigúnyolni 
a parasztokat, a falusi élet furcsaságait, a városi mesterembereket, 
különösen a halászokat, festőket, kikiáltókat, fehérnemű-tisztítókat és 
egyes, bárgyúságukról híres vidékek lakosait. 


Zenétől, énektől és tánctól volt hangos a színpad, a császárkor másik, 
még az Atellanánál is népszerűbb műfajának, a mimusnak előadásain. 
A mimus abban különbözik a többi népies színpadi műfajtól, hogy 
csak egy állandó szereplője volt, a stupidus (hülye): kopasz, pocakos, 
harlekinruhás bohóc; továbbá, hogy a színészek álarc nélkül játszottak 
benne, a női szerepeket nők játszották, a legfontosabb eleme a 
darabnak a groteszk tánc. Ez az álarcnélküliség és a női szereplők 
játéka nem tipikus az ókori színjátszásban, s éppen ezért érdekes. 
Érdekes az is, hogy a mimus nagyon szerette az aktualitásokat. Például 
Caligula császár meggyilkolásának napján eljátszották a híres 
rablóvezér, Laureolus kivégzésének komédiáját; erről följegyezték, 
hogy a vér folyását mesterséges színpadi eszközökkel utánozták. De 
igen gyakori volt, hogy a mimusok magukat a császárokat sem 
kímélték, hanem a darabba illesztett kuplékban kegyetlenül 
kifigurázták. A mimus tárgyai nagyobbrészt városi, sőt a nagyvárosi 
élet furcsaságai és bolondságai voltak, például: a rajtacsípett udvarlót 
hirtelen ötlettel ládába bújtatják, és úgy viszik el a férj dühe elől; a 
Marcellus-színházban adtak egy mimust, Vespasianus császár is 
megnézte, s ebben nagy bohóckodások közben elbódítanak egy kutyát, 
majd fölébresztik, s közben csak úgy sziporkáznak a viccek, táncok, 
kuplék; koldusok hirtelen meggazdagszanak; a gazdag embert 
elpáholják és megkergetik; sőt az istenek kicsúfolásától sem riadnak 
vissza: az egyik mimusban felolvassák a boldogult Jupiter 
végrendeletét, a másikban az éhes Héraklésszel ingerkednek. A tánc, 
az ének, a zene, a bolondozás, az időszerűség, továbbá a pazar 
jelmezek, a csiklandós, sőt durva és trágár tréfák, végül a színésznők 


szereplése: oly népszerűvé tette a mimust, hogy még az i. sz. V. 
században is rajongott érte a közönség. 


Nem annyira a köznép, mint inkább a műveltebbek legkedvesebb 
szórakozása volt a császárkor színpadának harmadik műfaja, a 
pantomimus. A műfajt tökéletesen megismerjük, ha elolvassuk 
Apuleiusnak költői, részletes és színes leírását: 


Egy ókori balett 


Feltűnően szép, viruló fiatal fiúk és leányok csillogó ruhában, bájos 
mozdulatok közben lépdelve a görög fegyvertánc ellejtéséhez 
készültek. Miután rendekbe álltak, csinos fordulatokkal kezdtek ide- 
oda lebegni: előbb forgó karika módjára kanyarogtak, aztán ferdén 
láncba fogódzkodtak, majd tágas négyszögbe ékelődtek össze, s végül 
kis csoportokra váltan szétszakadoztak. Mikor aztán felharsant a kürt, 
s jelezte a hullámzó tánc kanyargó fordulatainak végét, rájuk borult a 
függöny. Majd mikor újra fellebbent, megkezdődött a színjáték. 


Fából épült hegy jelképezte most a színpadon ama híres-nevezetes Ída 
hegyet, amelyről Homérosz, a költő énekelt. Ezt a hatalmas 
alkotmányt cserjék és élőfák borították, a legtetejéről pedig 
művészkéztől remekelt forrás folydogált, s ontotta magából a 
csergedező vizet. Itt is, ott is kecskék tépdesték a füvet, s phrügiai 
juhász módjára csinosan öltözött ifjú játszotta a pásztor szerepét; a 
válláról keleti köpeny hullámzott alá, fejét aranyszalag abroncsozta 
körül. Most gyönyörű ifjú lépett föl, csak épp a bal vállát takarta fiús, 
rövid köpeny; csodálatosan szép volt szőke hajával: fürtjei közül 
aranyabronccsal összefogott két aranyszárnyacska kandikált elő. 
Pálcájáról rá lehetett ismerni, hogy Mercurius.  Tánclépésben 
előrelejtett, és a jobb kezében tartott, aranyfüsttel bearanyozott almát 
átadta a nyilván Pariszt megszemélyesítő pásztornak, és némajátékkal 
közölte vele Jupiter parancsát. Aztán ügyesen visszatáncolt, és eltűnt a 
színpadról. Most egy Juno istennőnek öltözött fenséges tekintetű leány 
lépett fel: hófehér, királyi szalag övezte fejét, s kormánypálcát tartott 
a kezében. Most berobbant egy másik - könnyű volt kitalálni, hogy 
Minerva -, csillogó sisak a fején, a sisakra olajfa koszorú borult, 
pajzsát emelte, lándzsáját rengette, szakasztott, mint az istennő, mikor 
harcba száll. Utánuk harmadiknak szemkápráztató szépségben 
tündöklő leány lépett fel; isteni alakjának bája mutatta, hogy Venus, 
mégpedig a szűzi Venus: teste feltárta tökéletes szépségét; alig volt 
rajta ruha, csak egy finom selyemfátyol lehelt árnyékot ki-kivillanó 
testére. Az istennő két színben pompázott: fehér volt a teste, mert az 
égből szállt alá, s kék a fátyla, mert a tengerből merült fel. Az 
istennőket megszemélyesítő mindhárom leánynak az őket megillető 
kíséret járt nyomában: Junót Castor és Pollux kísérte - természetesen 
ezek is színészek voltak -, fejükön gömbölyded sisak, sisakjaik csúcsán 


csillaguk ragyogott. A színésznő előrelépett - közben változatos ión 
dallamon búgott a fuvola -, s nyugodt és mesterkéletlen 
mozdulatokkal, néhányméltóságteljes intéssel megígérte a pásztornak, 
hogy egész Ázsia urává teszi, ha neki ítéli a szépség díját. 


Azt a színésznőt, aki díszes fegyverzetben Minervát játszotta, két 
színész fogta közre; a hadak istennőjének fegyveres kísérői voltak 
ezek, a Szörnyűség és a Borzalom: meztelen karddal kezükben táncot 
lejtettek. Hátuk mögött a fuvolás harcias dór dallamra fújta, és néha 
tompa bugással, néha meg kürthang módjára csendülő harsanással 
szította fürge táncuk lendületét. Az istennő dacosan fölvetett fejjel, 
fenyegetőn előreszegzett tekintettel, hadonászó hirtelen 
mozdulatokkal élénken magyarázta  Parisznak, hogy ha a 
szépségversenyben neki juttatja az elsőséget, akkor hozzásegíti, hogy 
vitézsége s harci zsákmányai révén híres-nevezetes ember legyen 
belőle. 


Íme, most megállt a színpad közepén édes mosollyal Venus: a nézőtér 
elragadtatásban hullámzott. Körülötte hancúrozó fiúcskák csapata 
nyüzsgött: az ember igazán azt hihette, hogy ezek a pufók, tejfehér 
fiúcskák mindmegannyi Amor, s éppen most röppentek ide az égből 
vagy a tengerből, mert szárnyacskáikkal, nyilacskáikkal, egész bájos 
megjelenésükkel szakasztott olyanok voltak. S mintha csak 
nászlakomára menne Asszonyuk, lángoló fáklyákkal világították be 
útját. Nyomában hajadon leányok, gyönyörű gyermekei: a bájos 
Gráciák, a szépséges Horák özönlenek; elragadó kartáncba igazodnak, 
koszorúkkal s virágokkal hódolón dobálják istennőjüket; a gyönyörök 
asszonyának a tavasz ékességeivel kedveskednek. Sokfuratú fuvolák 
édesen zengenek líd dallamokat, amelyek a nézők lelkét lágyan 
simogatják. De még lágyabban-simábban kezdett most mozogni Venus: 
lassú lépte tétovázik, dereka hullámosan ring, feje leheletszerűen meg- 
megbillen. Most megindul: a fuvolák lágy zenéjére bájos 
mozdulatokkal hajladoz; szeme szelíden lehunyódik, majd fenyegetőn 
felvillan, s néha mintha csak a szemeivel táncolna. Alighogy a bíró 
szeme elé került, karjának mozdulataival -úgy látszott -azt ígéri, hogy 
ha különbnek ítéli őt a másik két istennőnél, gyönyörűséges szép 
feleséget ad neki, maga szakasztott mását. Erre a phrügiai ifjú 
készséges örömmel átnyújtotta a leánynak a kezében tartott 
aranyalmát, diadala díját. 


Miután tehát Parisz ekként ítélt, Juno és Minerva leverten, duzzogva, 
a  mellőztetésen érzett felháborodásukat mozdulatokkal jelezve 
távoztak a színpadról, Venus pedig egész kíséretével együtt táncra 
perdült, s derűs-vidáman így adott kifejezést örömének. Most a hegy 
csúcsán valami láthatatlan csövön át borban oldott sáfránylé lövellt 
fel, aztán permetezve lehullott, s a hegyoldalban legelésző kecskéket 
illatesőben fürösztötte, úgyhogy ragyogó szép hófehér színűket 
sáfránysárgára váltották. Már az egész nézőtér ebben az illatárban 
úszott, amikor egyszerre csak megnyílt a föld, s elnyelte a fából épült 
hegyet. 


Elég ennyit is idéznünk Apuleiusból, hogy lássuk, mi egyéb ez, ha nem 
tökéletes ókori mása a modern balettnek. 


Ókori jazz-band 


Amikor a kilikiai Püladész és az alexandriai Bathüllosz, mindkettő 
Augustus korában, a pantomimet megalapította, nem szerepelhetett 
benne ennyi színész, s főképp nem szerepelhetett benne nő. Az eredeti 
római pantomimet csak egy színész adta elő; ez pedig táncos volt, 
mert a pantomimtáncos művésze volt a mesterségének; a darab 
valamennyi szerepét egymaga adta elő, ami igazán rendkívüli 
művészetet követelt. Táncával és némajátékával kellett éreztetnie, 
hogy most ehhez a szereplőhöz beszél, most amahhoz, ezenfelül pedig 
hirtelen, pillanatok alatt kellett átöltöznie, amikor másik szerepére 
került a sor, de emiatt a darab előadásában nem volt szabad 
zökkenőnek lennie. Maguk az alapítók is híres művészei voltak ennek 
a műfajnak, de utolérhetetlen mestere volt a Nero-korabeli Parisz. A 
művésznek kifogástalanul kellett végeznie a produkciót, mert a 
közönség a legkisebb hibát is észrevette, és nemtetszésének azonnal 
gúnyos megjegyzésekkel adott kifejezést, úgyhogy — sokszor 
lehetetlenné tette az előadás folytatását. A híres sztárok soha a 
legkisebb hibát sem ejtették, sem mozdulataikban, sem láncukban, 
sem arcjátékukban. Éppen ezért fizették őket csengő arannyal, éppen 
ezért kerestek olyan arányokban, hogy mind óriási vagyonra tettek 
szert. 


De nem is volt csoda, hogy nem hibáztak, hiszen oly aszkéta módon 
kellett élniük, mint ma az igazi sportembereknek: szigorú diéta, torna 
és táncgyakorlatok - ez volt a művész magánélete.Így nyerte testük azt 
a hajlékonyságot és rugalmasságot, amelynek különösen a női 
szerepek előadásában vették nagy hasznát. Juvenalis, a híres szatirikus 
írja, hogy mikor Bathüllosz a hattyúval enyelgő Léda szerepét 
táncolta, még a legkitanultabb ,széplány" is megirigyelhette, és 
tanulhatott tőle. 


A pantomim tárgya mindig mitológiai volt. A szövegkönyvet vagy 
íratták, vagy már meglevő költői mű egyes részleteit használták fel. 
Így különösen kedvelt pantomimtéma volt Dido tragikus szerelme; 
ennek szövegkönyve Vergilius Aeneisének Dido-epizódja volt. Ovidius 
írja a , Tristia" című versciklusban, hogy nagy örömet szerzett neki a 
számkivetésben, mikor értesült, hogy egyes mitológiai tárgyú 
költeményeit a színházban előadták, eltáncolták, és a darabokkal nagy 
sikert aratott. Arról is tudunk, hogy a híres írók megrendelésre írtak 
pantomim-librettókat, így Lucanusról, a , Pharsalia" költőjéről (akit 
Nero fiatalon kivégeztetett) olvassuk az életrajzában, hogy tizennégy 
pantomim-librettót írt. 


Bármennyire izgatta is a közönség fantáziáját a pantomimnek ez a 
klasszikus alakja, nemsokára betelt azzal az artistaügyességgel, 
amellyel a táncművész egy-egy pantomim számos szerepét egymaga 
adta elő, folytonos átöltözések közben, így már a császárság második 
századában megszaporodtak a pantomim szereplői, s lassanként a nők 
is helyet kaptak a színpadon. 


Ezt az antik balettelőadást halkan zümmögő kar éneke kísérte. Ez is 
Püladész újítása volt, valamint az is, hogy az addigi fuvola helyett 
egész zenekart szervezett, amelyben a fuvolán kívül sípok, cimbalmok, 
kitharák és lantok voltak. A taktust a táncosok talpára erősített két 
összeverődő fémlap adta, amelyeken néha csengettyűk is voltak. 
Sikoltó, fülhasogató, disszonáns, zűrzavaros, nyugtalanító, ingerlő, 
néha lágy és érzékeket csiklandozó zene volt ez, idegen és új, amelytől 
megvetéssel fordultak el a régi szabású rómaiak. Ilyesmikért szégyellte 
magát az öreg Seneca, hogy komoly tudós létére folyton színházba jár. 


Nem túlzás, ha azt mondjuk, hogy ez a pantomimzene volt a római 
császárkor jazz-bandje? 


SZÍNPADI CSILLAGOK 


Az ókori színésznek az volt a legszörnyűbb tragédiája, ha nem vált ki a 
szürke tömegből, hanem közepes, sőt talán , névtelen? maradt. Az 
ilyen tehetségtelen színésznek ugyanolyan volt a sorsa, mint a többi 
rabszolgának: sovány kenyéren élt, s ha a közönség netalán kifütyülte, 
a gazdája kegyetlenül megkorbácsoltatta. 


A színészeket vették és eladták, úgy, mint általában a rabszolgákat: a 
mezei munkásokat, a kocsisokat, szakácsokat vagy a tanárokat. 
Viszont az igazi nagy művészek jóval értékesebbek voltak, mint akár a 
leghíresebb szakácsok vagy a legtudósabb tanárok. 


Plinius, a természettudós írja, hogy Marcus Scaurus 700 000 
sestertiusért (175 000 forint) vette meg a híres Daphnisz professzort, 
és felháborodva teszi hozzá, hogy egy jónevű színésznek az egyévi 
jövedelme nagyobb ennél. 


Az antik színművészetnek legalább olyan szédületes anyagi lehetőségei 
voltak, mint például a mai filmművészetnek, amelyből a sztárrendszer 
kivirult. Mint mondottuk, sztárok már az ókorban is voltak, sőt 
nemcsak a császárság, hanem már a köztársaság korában is. Ezeknek 
az ókori sztároknak keresete messze túlhaladta nemcsak a többi 
színészek, hanem a tanárok, versenykocsisok, sőt a gazdag iparosok és 
földbirtokosok keresetét és évi jövedelmét. 


A dolog azzal kezdődött, hogy egyes híres színészek, művészetük 
jutalmául, ajándékba megkapták szabadságukat, aztán feliratokon 
örökítették meg egyes városok a dicsőségüket, sőt szobrokkal és 
emlékművekkel tisztelték meg őket, nemritkán pedig polgárjoggal 
ajándékozták meg. A feliratokon az ilyen nagy művészeknek 
megtisztelő elnevezése rendszerint ez: , Temporis sui primus" -korának 
legnagyobb művésze. Egy vidéki kisvárosban, Bovillaeben egy kitűnő 
archimimust polgármesterré választották, mikor pedig i. sz. 169-ben 
felállították a szobrát, Lucius Acilius Eutyches - így hívták a művészt - 
hatalmas pénzösszeget osztatott ki a városka lakosai között. Ez 
mutatja, hogy ebben az időben már szertelenek voltak a nagy 
művészek kereseti lehetőségei. 


Roscius a nagy komédiás 


A legrégibb ókori sztár, akiről tudomásunk van, Ouintus Roscius 


Gallus, akit Comoedusnak is neveztek, mert vígjátékokban szerepelt. 
Időszámításunk előtt 125-ben született, és 62-ben halt meg. 
Természetesen rabszolga volt, de művészetével oly szépen keresett, 
hogy szabadságát csakhamar megvásárolta. Pályája vége felé egyike 
volt a leggazdagabb római milliomosoknak, úgyhogy ebben az időben 
játékáért már nem is fogadott el pénzt. Évi jövedelmét Cicero 
hatmillió sestertiusra (másfél millió forint) becsülte. Roscius nemcsak 
kitűnő színész, hanem nagyszerű ember is volt: barátja Cicerónak és 
Sullának, aki az állami aranygyűrűvel, a szenátorok jelvényével 
tüntette ki, Cicero pedig, aki egyik perében védte, azt mondja róla, 
hogy embernek különb, mint színésznek, jelleme fényesebb, mint 
művészete. Az ókori írók nem győzik magasztalni gyönyörű alakját, 
hajlékony és harmonikus mozdulatait. Valerius Maximus, az i. sz. I. 
században élt népszerű író , Emlékezetes mondások és esetek" című 
munkájában említi, hogy nemcsak a közönség rajongott érte, hanem 
fejedelmek és előkelő urak is versenyeztek barátságért; szüntelenül 
tanult, gyakorolta és képezte magát; és ezekért az erényeiért méltán 
sorozzák őt a legnagyobb emberek közé. Másik fejezetében azt írja 
róla, hogy éppúgy, mint a híres tragikus színész, Aesopus, mindig ott 
volt a hallgatóság soraiban, mikor Hortensius, a nagy szónok beszélt, 
és leste mozdulatait, hogy eltanulja azokat. Ennek azonban a 
fordítottjáról is beszélnek az ókori írók: sok államférfi és ügyvéd híres 
színészeknél tanult hanglejtést és mozdulatművészetet. Rosciusról 
följegyezték, hogy legjobb szerepei a komédiákban hagyományos 
parazita (élősdi) figurák voltak. 


Egyik legnagyobb dicsőségeként emlegetik, hogy soha egész pályája 
alatt, egyetlen fellépése alkalmával sem követte el a színpadon a 
legkisebb hibát sem. Aki az ő tanítványa volt, annak a hírneve egyszer 
s mindenkorra meg volt alapozva: a közvélemény pusztán Roscius 
nevéért, gyakran érdemén felül is, égig magasztalta. Cicero beszéli, 
hogy egy Eros nevű színészt kegyetlenül kifütyült a közönség. A 
szerencsétlen színész kétségbeesetten Rosciushoz menekült, és 
megkérte, hogy vegye pártfogásába, tanítsa. Roscius vállalta is, mert 
látta, hogy tehetséges: és a fiatalember hamarosan kora egyik 

legkitűnőbb színészévé lett. 


Pompeji csillaga 


Cicero barátja volt a híres tragikus színész, Clodius Aesopus is. Róla 
sokkal kevesebb adatunk maradt, mint Rosciusról, de Horatius és 
Cicero nyilatkozataiból tudjuk, hogy éppen olyan híres volt a tragikus 
szerepekben, mint Roscius a komikusokban, sőt Cicerótól azt is tudjuk, 
melyek voltak leghíresebb alakításai: Agamemnón, Aiax, Teukrosz. 
Szerepeibe annyira beleélte magát, hogy szinte önkívületben játszott; 
egyszer megesett vele, hogy mikor királyi haragjában meg kellett 
fenyítenie egyik szolgáját, oly hatalmas erővel ragadta meg 
színésztársát, hogy megfojtotta. Ennek persze nem lett semmiféle 
következménye, hiszen az a színész rabszolga volt. Aesopus is óriási 
vagyont gyűjtött, és rengeteg kitüntetésben volt része: előkelő barátai 
voltak, és tisztelt tagja volt a római előkelő társaságnak. Utoljára 
Pompeius színházának felavatásán lépett fel, i. e. 55-ben. 


A császárkor elején, mikor a régi műfajok lehanyatlottak, és divatba 
jött a színházi szórakozások könnyebb fajtája, a bohózat, a mimus és a 
balett (pantomim), újabb sztárok tűntek fel. Ezek között a legnagyobb 
hírnévre jutott a két híres pantomimszínész: Püladész és Bathüllosz. 
Más kitűnő táncos színészek neveit is ismerjük ebből a korból: 
arannyal fizették Nomius, a népszerű Hülasz, Marcus Pileius Pierus 
művészetét; ezt az utóbbit egy felirat ,Pompeji csillagá"-nak nevezi; 
egy másik felirat azt mondja Gaius Theodorusról, hogy , minden 
pantomimek fényessége, aki még az isteni császárt is rabul ejtette 
művészetével". 


De ezek a híres és vagyonokat kereső sztárok nyomába sem léphetnek 
e kor legnépszerűbb, szinte istenített pantomimusának: Püladésznek. 
Tragikus tárgyú mitológiai balettekben aratta szédületes sikereit. A 
megrendítő és könnyes drámai akciók és szenvedélyek mestertáncosa. 
Különösen Bacchus szerepében elragadó volt; egy egykorú görög költő 


azt írja róla, hogy igazán az égből szállt alá, mintha isten lett volna; 


ha az istenek királynője meglátta volna mondja egy másik költő -, 
bizonyára fiának követeli. Egy feliratból tudjuk, hogy óriási 
összegekért vidéken is fellépett, például Pompejiben, az Apollo- 
ünnepen. Ebben a korban többnyire még maga a sztár táncolta egy- 
egy pantomim minden szerepét, a női szerepeket is; csak később 
vettek a sztárok maguk mellé mellékszereplőket, hogy egész 
művészetüket a főalak ábrázolására fordíthassák. Püladész még maga 
táncolta Dido szerepét; Dido megható története Vergilius révén a 
színpadon is a legnépszerűbb témák közé tartozott, amellett, hogy 
festők, szobrászok, szőnyegszövők lépten-nyomon ábrázolták. 


Püladésznek — híres  színésziskolája is volt. — Népszerűségének 
legfényesebb bizonyítéka, hogy nevét az utána következő száz évben 
számos színész felvette, mint később a Nero-korabeli híres sztárnak, 
Parisznak nevét is. 


Róma szépsége 


Az ókor legfényesebb színpadi csillaga, Parisz, Nero korában élt. 
Nemcsak a közönség rajongott érte, nemcsak könyökig dúskált az 
aranyban, nemcsak előkelő urak barátságát és előkelő hölgyek, sőt 
császári hercegnők kegyeit élvezte, hanem benső barátja, mulató 
cimborája volt magának a bolond császárnak is. Neróval együtt főzte a 
terveket a császár anyjának, Agrippinának meggyilkolására, de mikor 
a dolog balul ütött ki, és Agrippina kieszközölte a császártól, hogy 
többi vádlóit példásan megbüntesse, a császár színből kénytelen volt 
kegyetlenül elbánni titkos cinkosaival; jellemző azonban, hogy Parisz 
büntetlenül úszta meg ezt az aljasságot, vele szemben Agrippina is 
tehetetlen volt. Együtt ivott, mulatott, dőzsölt a császárral, és emellett 
tanította a táncművészetre, mert Nerónak szent meggyőződése volt, 
hogy ő császárnak is kitűnő ugyan, de mégiscsak a világ egyik 
legtehetségesebb művésze, akinek nem szabad a tehetségét parlagon 
hevertetnie. 


De ennek a nagy hatalomnak és dicsőségnek igen szomorú vége lett: 
mikor Nero maga is fellépett már a színpadon mint táncművész, egyre 
veszedelmesebb versenytársnak tartotta Pariszt, és egy szép napon 
valami ürüggyel kivégeztette. Ezzel természetesen megkaparintotta a 
dúsgazdag művész óriási vagyonát is. 


Századokig fennmaradt a híre Apellész tragikus színésznek, aki fiatal 
éveiben dédelgetett kedvence volt az őrült Caligula császárnak. A 
császár valósággal imádta a gyönyörű hangú művészt, de ez nem 
akadályozta meg abban, hogy egy őrült pillanatában kegyetlen tréfát 
ne űzzön vele. Suetonius, a császárkori udvari pletykák szorgalmas 
gyűjtője, írja Caligula életrajzában, hogy egyszer a császár megállt 
Jupiter szobra előtt, és azt kérdezte Apellésztől, melyikük tetszik neki 
jobban. A színész egy pillanatig habozott a felelettel, mire a császár 
kegyetlenül megkorbácsoltatta; miközben a szerencsétlen művész 
kétségbeesetten rimánkodott kegyelemért, a császár egyre a hangját 
dicsérgette, s azt mondta, hogy jajgatásában is kellemes és művészi. 
Mikor később a Marcellus-színházat restaurálták, és nagy ünnepséggel 
felavatták, Vespasianus császár minden művészt aranykoszorúval és 
40 000 sestertius (10 000 forint) díjjal jutalmazott; ez alkalommal 
Apellész ennek az összegnek tízszeresét kapta: 100 000 forintot. 


Ugyancsak az őrült Caligula kedvence volt annak a kornak egyik 
leghíresebb táncművésze, Mnester is. Ezt annyira szerette, hogy ha 
valaki a színházban Mnester tánca közben nemtetszésének legkisebb 
jelét adta is, a császár azonnal páholyába hozatta, és sajátkezűleg 
korbácsolta meg. Egyszer egy római lovag Mnester tánca közben 
hangos megjegyzéseket tett; a császár azonnal odaüzent neki egy 


századossal, hogy rögtön induljon Ostiába, s a legközelebbi hajóval 
Mauretániába (a mai Marokkóba), és vigyen oda Ptolemaiosz 
királynak ilyen tartalmú levelet: , Annak, akit ezennel hozzád küldök, 
semmi jót és semmi rosszat ne tégy." A szerencsétlen lovag hamarosan 
éhen halt. 


Híres színésznőkről sokkal kevesebb adatunk van; érdekes azonban az, 
hogy a VI. században, Justinianus uralkodása alatt is divatban voltak a 
táncos darabok és ezzel a sztárok is, mert éppen az ő korából maradt 
ránk két híres ókori művésznőnek a neve: Theodora volt az egyik, 
Chrysomallo a másik. Annyit tudunk róluk, hogy a színpadon is, a 
magánéletben is zajos sikereik voltak: Theodora császárné lett, 
mindketten fejedelmi vagyont szereztek, és villájuk kényelmét és 
keleti fényűzését akármelyik mai színpadi csillag megirigyelhette 
volna. 


A balett népszerűségével és a sztárok kultuszával együtt járt, hogy a 
tánc valóságos járvánnyá vált Rómában; minden valamirevaló házban 
tartottak balettmestert, s öregje-fiatalja szenvedélyesen lejtette a 
ritmikus és egyéb táncokat. A modern táncőrületnek is megvan hát az 
antik előzménye. Ezzel azonban együtt járt a műkedvelősködés 
elharapódzása is. Előkelő  magánházakban a háziasszony és 
házikisasszony sem szégyellte, hogy vendégei előtt fellépjen, sőt a 
nagy vacsoráknak és mulatságoknak ez volt a koronája. 


Az ókori színpadi csillagokat túlélte nagy hírük; az a másik Parisz, akit 
Domitianus császár végeztetett ki a Via Flaminián, éppen olyan 
népszerű volt, mint Nero-korabeli elődje. 


Martialis pedig egyik legszebb versében örökítette meg emlékezetét: 


Utas, ha jársz a Via Flaminián Állj meg e márvány síremlék előtt: E 
sírban Parisz nyugszik és véle Róma szépsége, Egyiptom humora, 
Művészet, báj és tréfa és gyönyör. Színpadunk dísze és örökre 
gyásza: Parisszal itt e néma sírba hullt. 


(Révay József fordítása) 


A KÖLTŐ FELTÁMADÁSA 


Ó, milyen szép volt az a nyári délután, ott a Nagyszombat utcai 
amfiteátrum kétezer éves köveinek izzásában, emberek és állatok 
halálos viaskodásainak emlékeivel körülöttem! Hányszor verte fel 
halálhörgés és harsány diadalordítás ezeket a visszhangos falakat! 
Háromezer néző leste itt valamikor emberek és állatok izmainak 
gyilkos feszülését, az utolsó rimánkodást a nyomorult életért, a 
kegyelemdöfést, a vért és halált, ezt az akkoriban mindennapos és 
mégis örökké új és izgalmas színjátékot. Aztán kihunyt Róma napja, 
elfogytak a gladiátorok, és elhulltak a légiók, s az amfiteátrum 
roppant falait szép lassan eltemette az évezredek finoman szitáló pora. 


A por dombbá púposodott, s fölötte legendák foszlányait lebegtette a 
könnyű szél: talán Sicambria volt itt valamikor vagy éppen Etzelburg, 
de királyi vár lehetett, különben nem maradt volna rajta századokig a 
Királyhegy név, azaz csak addig, amíg le nem hordták a 48 000 
köbméternyi földtömeget, s ki nem fejtették a királyi hegy mélyéből 
Aguincum katonai amfiteátrumát. 


Most itt állok a legfelső üléssor peremén, múlt és jelen határán; milyen 
furcsa, ahogy az óriási romot körülölelik a józan és célszerű mai 
paloták sima felületei és egyenes vonalai! S Róma és Pannónia örök 
ölelkezésének szinte kőbe faragott jelképe itt az amfiteátrum 
tőszomszédságában az Árpád Gimnázium. Akik innen kirajzanak, 
továbbviszik és nemzedékről nemzedékre továbbadják a humanista 
hagyományok kiolthatatlan fáklyalángját. 


A néma koporsó 


Odalent megint a halál állít meg: római kőkoporsók pihennek súlyosan 
és mozdulatlanul, mint fáradt óriások, az óbudai utca hangos 
forgatagában. Halottak örök lakásának faragták valamikor ezeket a 
zömök szarkofágokat, s valóban örök lakások: az évezredek fogai nem 
őrölték meg egyiket sem; de hol vannak a halottak? Elomlottak, 
elenyésztek, elvegyültek az anyafölddel, vagy századok viharai 
nyomtalanul szétszórták poraikat. S talán ezért nem ijesztő az üres 
szarkofág, s a római halálnak hatalmas emlékei előtt talán ezért nem 
gondolok soha a halálra, hanem inkább az életet keresem a hideg és 
néma kövek mögött: vallatom a köveket, és izgatottan figyelem, mikor 
szűrődik fülembe az idők messzeségéből rég halott ókori testvéreim 


hangja. 


Így szólalt meg itt is az egyik szarkofág, amelyet a Daru utcából 
szállítottak ide, majd innen 1960-ban az Aguincumi Múzeum kertjébe; 
a Daru utcában találták 1938-ban, egy római családi sírkertben, azon a 
területen, ahol a tudósok az Aguincumban élő szírek telepét sejtik. 
Hogy mit kerestek szírek itt Aguincumban? A szírek voltak a 
birodalom leghíresebb íjászai, s itt a Dunavonalon nagy szükség volt 
rájuk, mert a folyton nyugtalankodó bal parti barbár jazigok nyilai 
ellen nem lehetett karddal és lándzsával harcolni. A kommagenei, 
ituraeai, emesai, palmürai szír íjászok aztán itt a Duna-vonalon 
szolgálati idejük letelte után megtelepedtek, családot alapítottak, s 
harmadik nemzedékük már nevében is elrómaiasodott. 


Nem csoda hát, hogy Aguincumban is volt szír telep, a mai József- 
hegy oldalában, ott, ahol ezt a szép sírládát is találták. Milyen szép 
szokás volt ez: ott temették el kedveseiket, a lakóházuk mellett, a kis 
sírkertben! Nem váltak meg tőlük, hogy a halálon túl is együtt 
maradjanak azok, akik szerették egymást. 


Szép ez a szarkofág. A fedelének ugyan már csak kisebbik fele van 
meg: feltörték vagy felrobbantották, hogy hozzáférjenek a koporsóban 
sejtett kincsekhez, ékszerekhez, arany és ezüsttárgyakhoz. Magának a 
sírládának nem sokat ártott az erőszakos feltörés: kisebb sérülésekkel 
megúszta. Kétoldalt egy-egy szárnyas Genius búslakodik: örök 
szimbóluma a gyásznak. Közöttük a terjedelmes feliratos mező, a 
sírkövek és szarkofágok legértékesebb része: ettől várjuk a vallomást. 


A vallomás 


Vall is a kő, de mindjárt az első szavaknál elcsuklik a hangja. Mikor a 
szarkofágot feltörték, nemcsak a fedelét zúzták össze, hanem a 
feliratról is lepattant néhány szilánk, a világháborús ostromban pedig 
az alatta bevésett sírvers is megsérült; mindjárt az első sorban 
hiányzik a halott neve, s megsérült még a hetedik sor második szava 
is. De azért megértjük a néma kő töredékes vallomását; ha nem is 
hallom a halott nevét, megtudom, hogy katona volt, az egyik szír 
íjászezred fiatal katonája: húszéves korában halt meg, s mindössze 
három évet szolgált. Anyja, Aelia Marcia állította a feliratos 
kőkoporsót , legdrágább fiának"? és testvére, Aelia Apollónia. 


Egyéb személyes vagy családi vonatkozás nincs a sírfeliraton, de 
annyit máris elárul, hogy Aelia Marcia özvegyasszony volt: hiszen ha 
élt volna a férje, azt is megnevezné a felirat. A férj, a fiatal katona 
édesapja, akkor már ott nyugodott a családi sírkertben; valóban, a 
fiatal katona szarkofágja mellett még egyet találtak, de ezen nem volt 
felirat. Azonban egyebet is elárul a fiatal katona sírfelirata: a 
csapattestet, amelyben szolgált; erről pedig már régen tudjuk, hogy 
Szentendrén állomásozott, ahol akkor az Ulcisia Castra nevű katonai 
tábor védelmezte a Duna vonalát. 


Úgy. Tehát a család Aguincumban lakott, a fiú Szentendrén szolgált. 
Hazajött meghalni, vagy holtan hozták haza? Ki tudja már? 


Közvetlenül a szűkszavú családi adatok után tízsoros verses felirat 
következik, amely egyáltalán nem beszél a halottról, sőt úgy tűnik fel, 
mintha maga a halott beszélne, és megszívlelendő intelmeket intézne 
az élőkhöz. Hallgassuk meg a halott hangját: 


Ingatag, omlatag és keserédes, röpke, törékeny, 

Jaj, csalafinta az emberi élet, a vége homályos. 
Hány-vet a sors, és hajszálon himbálnak a Párkák. 
Élvezd, ember, az életedet, míg futja idődből, 

Bármi a sorsod: a föld vagy a város, a tábor, a tenger! 
Venusnak kedveld a virágait, és Ceres áldott 


Termését élvezd s Pallasz sok dús adományát. 

Tiszta legyen lelked, szíveden jóság mosolyogjon. 
Gyermekül, ifjan, férfikorodban s gyenge öregként: 
Boldogan így nyugszol, s nem bánt már földi dicsőség 


(Révay József fordítása) 


Így beszél a fiatal halott. Azt mondja: röpke és csalékony az emberi 
élet, nem tudod, melyik pillanatban ér utol a halál, s ha már úgyis 
meghalsz, legalább élvezd az életet, amíg telik idődből; de okosan 
élvezd: ne csak az ételt, italt, szerelmet hajszold, ne csak Venus 
virágait szeresd, hanem becsüld meg Pallasz Athéné, azaz Minerva 
bőséges adományait is, vagyis műveld szellemedet, légy jó és 
igazságos életed minden percében, mert akkor nyugodt lélekkel térsz 
meg sírodba, és nem sajnálod itt hagyni a föld gyönyörűségeit. 


Ismerős hang ez, ismerős életfilozófia, húszéves fiatalembertől nem 
telik ekkora bölcsesség. Igen, ráismerünk, Epikurosz hangja ez! 
Hányszor olvassuk a sírfeliratokon: ,Az élet bizonytalan, csalóka, 
röpke, törékeny, sorsod a kegyetlen Párkáktól függ, élvezd hát a földi 
gyönyörűségeket, amíg lehet!" Így beszél Trimalchio a híres lakomán: 


Haj, nyomorultak mink, csak por, hamu, semmi az ember. 
Erre a sorsra jutunk, a halál ha lezárja szemünket: 
ÉElvezzünk hát, míg vígan együtt lehetünk. 


(Révay József fordítása) 


És ezt ismétli a Pannóniában talált híres Acastus-pohár felirata: , Rövid 
az élet, törékeny a remény! Jertek, ég a lámpa, amíg lehet, igyunk, 
barátaim!" És jól ismerjük ezt a vidám életbölcsességet Horatius 
verseiből: , Ne törődj vele, mi lesz holnap! Élvezd ki minden percedet, 
ne vesd meg az édes szerelmeket!" És hogy még egyet idézzek: , Bort 
és illatszert és drága rózsák hirtelen hervadó virágait hozasd ide, míg 
módod, korod és a három Párka fekete fonala megengedi!" 
Sírfeliratunk kísértetiesen emlékeztet az epikuroszi életbölcsességnek 
erre a horatiusi fogalmazására. 


Viaskodás az éjszakában 


Ezt a szép verset néhai Nagy Lajos, régészetünk büszkesége, az 
aguincumi orgona felfedezője találta meg és adta ki, és ő volt az első, 
aki a vers epikuroszi jellegét hangsúlyozta. A sírversekben egyébként 
alig találunk egyéni, megragadó hangot, újszerű költői kifejezéseket és 
emelkedettebb művészetet, de ez a vers szép: verselése jó, stílusa csak 
ritkán zökken, a költő a rég bevált s kissé már meg is kopott 
szólamokat eléggé ügyesen rakta össze újra. Olvasott ember volt, és jól 
verselt, annyi bizonyos. De vajon miért vésetett a gyászoló anya ilyen 
epikureista ízű verset korán elhunyt fia sírjára? Igen, igen, bizonyára 
azt akarja mondani vele, hogy íme, az élet milyen ingatag és 
tünékeny, a halál még a fiatalembert is elragadja, tehát amíg tartanak 
napjaink, élvezzük bölcsen és nemesen az életet, igyuk ki minden 
borát, szakítsuk le minden virágját. 


A névtelen fiatal katonára gondolok, akinek mindebből semmi sem 
jutott, aki ,még élni sem élte az életet", s máris , halni kell neki, 
halni". Ezen a csöndes nyári estén, a napfényes déli séta után, vele 
beszélgetek, és furcsa sorsára gondolok. Tudom, hogy az ókorban jóval 
alacsonyabb volt az emberek átlagos életkora a mainál, de meghalni 
húszévesen, az ifjúság virágjában, igen, az irigy istenek kemény 
bosszúja volt ez, úgy hitték, a zord Párkák sötét és kaján 


mesterkedése. S a fiatal halál szomorúságát még azzal a 
kegyetlenséggel is tetézte a sors, hogy letörölte a kőről a fiatal katona 
nevét. Majdnem 1800 éve állja már a kőkoporsó a gyilkos idő 
acsarkodásait, és győzelmesen állja, de egy-két szilánkja lepattan, s 
magával viszi az ifjú katonanevét a feledésbe. Ó, ha tudnám, ki volt, 
mindjárt közelebb érezném magamhoz! Így csak testetlen árnya 
imbolyog előttem a léthéi rétek aszphodeloszai között, a messzi 


századok opálos derengésében. 


És amint a csöndes nyáresti órán a verssel játszadozom, és 
megpróbálom magyar hexameterekbe kerekíteni a szép és bánatos 
latin versek áradását, megint csak utamat állja egy sérülés: igen, a vers 
hetedik sorának elején is lepattant egy kőszilánk, s most hiába töröm a 
fejemet, nem tudom kitalálni, milyen szó lehetett valamikor itt, a mai 
üresség helyén. Csak néhány betűroncs ködlik fel homályosan a 
kövön, mintegy csontváza az eltűnt latin szónak. Hiába, nem találom 
az élő szót, nem tudom latin zengéssel megtölteni a megsántult és 
kicsorbult hexametert. Bosszant a barbár, aki összezúzta a kőkoporsó 
fedelét, és lepattantotta a kőszilánkot innen, a hetedik sor elejéről. 
Pedig mindenáron tudni akarom az elmosódott latin szó titkát: tudni 
akarom, hogyan szerkesztette meg a költő a szokatlan összefüggést 
Venus, Ceres és Minerva között. A kő azonban kegyetlenül ellenáll, a 
szó sötét leplekbe burkolódzik. 


Hangfalán, szívós viaskodás ez az éjszaka csöndjében. Most már a 
vadászszenvedély tüzel. Hiszen értem én a szöveget e nélkül a makacs 
szó nélkül is, ez már legfeljebb csak halványan módosíthatja az 
értelmet... igen, igen, de hátha éppen az a szó döntő fordulatot adna a 
vers értelmezésének? Hátha ezen fordul meg minden? Egy belső hang 
ösztökél: ne add meg magad! Hát nem is! Meg kell találnom azt a szót! 
Igen, függetlenítem magam a betűroncsok szarkalábjaitól, csak a józan 
észre hallgatok: milyen szót kíván ide a nyelvtani szerkezet és az 
értelem? Igen, igen, így bizonyosan rátalálok a rejtélyes kulcsszóra. Az 
éjszaka csöndjében egymás után bukkannak fel a többé-kevésbé ide 
illő latin szavak; szépen sorba rakom őket, és rendre megvizsgálom: 
melyiket tehetném be a versbe? Versről van szó, vigyázzunk, 
figyelmeztetem magamat, mert fantáziám mellett most is őrt áll a 
filológus, hogy a szó szépen illeszkedjék a hexameter mértékébe: no, 
ennek a követelménynek egyik-másik meg is felel, hanem is éppen az, 
amelyet legjobban szerettem volna beiktatni. És most még egyszer: 
versről van szó, tehát meg kell vizsgálnom, nem akrosztichon-e a vers? 
Ha igen, akkor könnyű megállapítani, hogy milyen betűvel kell 
kezdődnie a hetedik sornak: ha nem, akkor szabad a vásár! A hetedik 
sor első betűje teljesen ép a kövön: E betű. Nézzük tehát, hogy szabad- 
e elvetni. 


A csoda 


Csak egy pillanatig tartott az egész, és máris megtörtént a csoda. 
Végigfutottam a sorok kezdőbetűin, s íme, a betűk egyszerre mintha 
kigyulladtak volna, és máris olvastam az akrosztichont: Lupus fecit. 

Hagyján, hogy a hetedik sor E betűjét nem szabad megváltoztatni, mit 
érdekel most engem a felirat lappangó szava? A szilánk, az áldott 
kőszilánk, amely itt lepattant a kőről, egyszerre meteorrá változott, és 
tündöklő fényességet gyújtott a sír és a vers fölött. Lupus készítette 
vagy Lupus írta a sírverset, s a messzeségek ködéből egyszerre 


kibontakozott a fiatal katona sírversének költője, Lupus. 


Olyasféle izgalmat éreztem, mint a varázsló: mintha rejtelmes 
varázsszavakkal, — és  — hieratikus hókuszpókuszokkal halottat 
támasztottam volna fel. A szó meghalt, a költő feltámadott! íme, 
találkoztam az aguincumi költővel, az első költővel, akit Pannónia 
földjéről ismerünk. Nem is a költőt kerestem: reménytelen vállalkozás 
lett volna arra gondolni, hogy megkeressem a vers szerzőjét. S íme, a 
titkok függönye szétvált, és megjelent mögötte Lupus, a költő! Most 
már nem törődtem a rejtelmes szóval, most már mindent megértettem. 


Íme, távoli századokban élt itt egy ember, aki ritmusokkal és 
metrumokkal játszadozott, aki versbe foglalt örömet és fájdalmat, aki 
élet és halál titkain elmélkedett zengő sorokban. 


És most egyszerre mohó kíváncsiság rohant meg: szerettem volna 
közelebbről is megismerni a költőt. De hogyan induljak el? Hol 
keressem? Hol is kereshettem volna másutt, mint a feliratokon? 


Mindig a feliratok azok, amelyek a kezünkbe adják az aranykulcsot, 
amellyel az ókori titkok zárjait felnyithatjuk. Nos, nagyon sok 
feliratunk van, amelyeken a Lupus név szerepel; ismerünk Lupust az 
itáliai feliratokról, van savariai, vagyis szombathelyi Lupusunk, de van 
aguincumi is! Igen, állítólag Rómer Flóris (1815-1889), a kiváló régész 
látott egy falkarcot, a hajógyár-szigeti helytartói palota egyik 
megmaradt faldarabján, és ezen a falkarcon, elolvasta a Lupus nevet, 
sőt azt is, hogy ez a Lupus a II. tartalék-légió, vagyis az aguincumi 
háziezred centuriója, mondjuk: századosa volt. Nem, nem, erről a 
Lupusról le kell mondanom, mert ingatag alapja volna az 
azonosításnak, de meg mi köze is lehetett a II. légió tisztjének a 
szentendrei szír íjász közlegényhez? 


Szerencsére a feliratok nem hagytak cserben: van egy sírfeliratunk 
Szentendre területéről, s ezen is ott szerepel a Lupus név. Ezt a 
sírkövet egy kisfiúnak, a kilencéves Aelius Lupusnak állíttatta az apja, 
Aelius... -és most megállhatunk, mert az apa másik neve hiányzik, csak 
betűtöredékek maradtak belőle. Mindössze annyit árul el a felirat az 
apáról, hogy decurio volt, vagyis városi tanácsnok; feliratunk 
felfedezője szerint altiszt. Nekünk mindegy. Mindenképpen lehetséges, 
hegy éppen úgy hívták, mint a fiát, és az is lehetséges, hogy ismerte az 
epikureista költészet közhelyeit, és ezekből nem volt nehéz 
összeeszkábálnia a sírverset. 


Hát persze, ez csak afféle játék az éjszakában. Igen, igen, a felfedezés 
izgalmában messze kalandozik a képzeletem: már-már megfogtam a 
költőt, s egyszerre csak megint kisiklik a kezemből. Pedig hiába, még 
most sem mondok le erről a szentendrei Aelius Lupusról, az apáról, ha 
csakugyan így hívták; a fiúra nem gondolok, hiszen kilencéves gyerek 
nem írhatott ilyen verset. Mindenképpen szeretnék ragaszkodni 
Szentendréhez, hiszen ott szolgált a katona, ott ismerték legjobban; ott 
voltak bajtársai, ismerősei, talán rokonai is: ezek közt keresem a 
sírvers költőjét. Milyen furcsa: a katonának ismerjük a korát, a családi 
és szolgálati viszonyait, de nem ismerjük a nevét, a költőnek ismerjük 
a nevét, viszont egyáltalán semmi mást nem tudunk róla. 


De most szöget üt a fejembe a fiatal katona kettős élete. Családja 
Aguincumban lakott, bizonyára már nagyon régóta: az anya és a 
testvér neve elárulja, hogy a család az Aelius törzsbe tartozott, vagyis 
Hadrianus császár törzsébe, tehát az ő uralkodása alatt szabadult fel a 
rabszolgaságból: i. sz. 117-138 között. A szarkofág a tudósok 
egyhangú véleménye szerint a 

III. század elejéről való, nem is lehet későbbi, mert Severus Alexander 
császár a szír íjászokat 

i. sz. 230 körül elvitte Szentendréről. De hiszen most már, szinte 
észrevétlenül, kezd megvilágosodni a fiatal halott árnya is a messzi 
századok derengésében. Ha anyja és testvére az Aelius törzshöz 
tartozott, feltétlenül odatartozott ő is. A sírfeliraton megmaradt a 
nevéből elöl egy O betű; ez kétségtelenül a Ouintus név rövidítése... 
tehát egyszerre csak ismerjük a katona első két nevét: Ouintus Aelius. 
Igen ám, de megmaradt a kövön nevének utolsó három betűje is: - oni. 
Idézem egy pillanatra húgának a nevét: Apollónia, s azonnal fölmerül 
bennem a gyanú, hátha a fiatal katonának is ez volt a neve, csak 
férfinév alakjában: Apollonius. A sírfeliraton megmaradt három betű 
ezt a gyanúmat bizonyossággá erősíti, íme, nemcsak a költő lép ki az 
éjszakából, hanem a fiatal katona is: Ouintus Aelius Apollonius. 
Ouintus Aelius Apollonius 


Szép éjszaka volt ez, a feltámadások éjszakája. Mire odakint 
hajnalodik, már színes látomásban elevenedik meg képzeletemben a 
néma kőkoporsó mögött az egyszerű szír család élete és halála. Látom 
az ifjú katonát az íjászezred gyakorlatain, látom, amint ott dolgozik 
Severus császár hatalmas útépítkezéseiben, látom aztán betegen, 
Aguincumban, talán a római fürdőben, talán a szülői házban. Látom a 
riadalmat az özvegyi házban, látom az Ulcisia Castra-i tanácsnok 
megdöbbenését fiatal rokona halálán. Látom a zokogó anyát, amint 
megbeszéli vele a sírfeliratot, és látom a kőfaragókat, amint nagy 
igyekezettel vésik a vers szokatlanul hosszú sorait a koporsó 
feliratmezejére, s közben bizony néha egy-egy helyesírási hibát is 
ejtenek. 


Látom a könnyes temetést és utána a fásult napok hosszú sorát. Ott 
üldögél a sírkertben fakó alkonyatokon Aelia Marcia, a boldogtalan 
anya és Aelia Apollónia, a bánatos kis testvér, megöntözik a virágokat, 
és fátyolos szemmel olvasgatják a jól ismert feliratot: 


Boldogan így nyugszol, s nem bánt már földi dicsőség... 


Ouintus Aelius Apollonius, a fiatal katona, eltűnt örökre. Koporsója 
sokáig ott állt a véres játékok arénája mellett, ahol valamikor bőven 
omlott a vér, s irgalmatlanul aratott a halál. És íme, most a véres falak 
tőszomszédságában az élet himnusza harsan: megszólal a költő, Lupus, 
aki az öröm dalát zengi, s túlharsogja a vad idők dübörgését. Évoé! - 
zengi a fiatal halott a sírból; Évoé! - zengi a költő, aki majdnem 1800 
évig szunnyadt maga is, s most, mikor kilép távolba enyésző századok 
ködfüggönye mögül, az élet örömét és szépségét hirdeti a késő 
utódoknak. 


BÖLCSESSÉG CSILLAGA 


Deinokratésznek, a hírhedt görög szobrásznak - aki az Athosz-hegyet 
egyetlen szoborrá akarta kifaragni - mégis sikerült megalkotnia a 
remekművet, amely megőrizte nevét: ez a remekmű az ókori 
Alexandreia városa, amelyet ő tervezett Egyiptom új ura, Ptolemaiosz 
- Nagy Sándor tábornoka - megbízásából. A város egészen a modern 
várostervezés elvei szerint épült: utcái derékszögben metszették 
egymást, s középületeit a tervező, rendeltetésük szerint, egy-egy 
körzetben tömörítetté. A Brukheion volt a tudomány és a hatalom 
középpontja, a Szarapeion a vallási élet fellegvára. Alexandreia 
(Alexandria) alapításától (i. e. 331) fogva az ókori világkereskedelem 
egyik gócpontja, két pompás kikötőjével; rendeltetésének mintegy 
szimbóluma volt a kikötőket védelmező kis Pharosz szigetnek 
majdnem 500 láb magas világítótornya. 


Kereken egymillió lakos élt ebben a világvárosban, s ennek egyharmad 
része volt szabad ember: ez az egyharmad rész az ókori rabszolgatartó 
társadalmak törvénye szerint -több mint 600 000 rabszolgát tartott a 
legnyomorultabb sorban; a kizsákmányolás valóságos magasiskolája 
volt ez, a , milliók egyért?" elvnek véres megtestesülése. A lakosság 
vegyes és tarka, mint minden nemzetközi városban; legtöbb benne az 
egyiptomi, kevés a görög, és sok a zsidó: ezek külön két kerületben 
laktak. Egész Egyiptomban a zsidóság száma ebben az időben 
egymillió volt. De az egész lakosság, nemzetiségi különbség nélkül, 
izgága, nyakas, pökhendi népség volt, és ebből magyarázható a lépten- 
nyomon ki-kirobbanó sok véres csetepaté. 


Túlzás nélkül keleti Rómának lehetne nevezni Alexandriát; I. 
Ptolemaiosz, az alapító, megépíttette a gyönyörű palotákat, a királyi 
palotát, a Kaiszareiont, a színházat, a Stadiont; Nagy Sándor 
síremlékét, a Semát; és főképpen a Muszeiont, a hellén tudomány 
fellegvárát. És hiába rendezett be II. Ptolemaiosz világhírű állatkertet, 
csupa ritka állattal, a város legnagyobb nevezetessége, híressége, szíve 


mégiscsak a Muszeion maradt. 


Egy ókori akadémia 


A Muszeion (Múzsák otthona) nem csupán épület volt, gyönyörű 
pergolákkal, csarnokokkal és termekkel és természetesen óriási 
könyvtárral (félmillió tekercs), hanem egyúttal nagyszabású 

tudományos intézmény is. Az állam itt gyűjtötte össze a legkitűnőbb 
tudósokat, akik itt lakást, ellátást, fizetést és adómentességet élveztek. 
, A Muszeion filozófusai" - így nevezték őket közösen étkeztek a nagy 
éttermekben, dolgozhattak a könyvtárban, vitatkozhattak az oszlopos 
sétacsarnokokban, és előadásokat is tarthattak, bár nem az egyetemi 
előadás, hanem a tudományos kutatás volt a kötelességük és 
hivatásuk. Ezért a Muszeion nem is egyetem, hanem inkább az első 
ókori Tudományos Akadémia volt, amely munkásságának súlypontját 
a természettudományokra vetette; volt ugyan a  Muszeionnak 
filozófiai, filológiai és történeti kutatóintézete is, de a kutatók java 
része mégis az asztronómia, a matematika, fizika és az orvosi 
tudomány művelője volt. Nagy szó ez abban a korban, amikor az 
öncélú spekulatív filozófiát tekintették minden tudomány 
koronájának. 


S még nagyobb lett a jelentősége akkor, amikor - az i. sz. II. század 
végén Ammoniosz Szakkasz feltámasztotta a platóni idealizmust, és 
megalapította az , újplatonikus"? filozófiai irányzatot. Ez az irány 
Platón ideatanából indult ki, s minden filozófiai rendszert igyekezett 
magába olvasztani. Célja — merőben ellentéte volt a 
természettudományos gondolkodásnak: eksztázis útján eljutni az 
istenség szemléletéig! 


Tudósok és rajongók 


Ezt az öncélú irányzatot Plotinosz (204-270) alapozta meg azzal a 
tanításával, hogy minden a szellemből ered, tehát a lélek alakítja az 
anyagot, ami a Jónak vagyis az istennek ellentéte; a Jóhoz, vagyis az 
ős-egy istenhez a filozófiai gondolkodás útján jut el az ember, éspedig 
úgy, hogy a lélek , kilép önmagából". Ez az eksztázis. 


Ez a felelőtlen metafizikai spekuláció még Plotinosz tanítványánál, 
Porphüriosznál sem okozott súlyosabb bajokat, de végzetesen lejtőre 
sodorta az újplatonizmust a IV. századi Jamblikhosznál, akinek a 
rendszerében már 360 felsőbb lény, 21 uralkodó isten és 42 
természetisten szerepel; vele eljutott ez az irányzat a miszticizmushoz; 
ő már jövendölt is, kiváltságos hívei pedig a theophoroszok (az 
istenhordozók) csodákat is tettek; ha kellett, vízen jártak; tűz és 
fegyver nem fogta őket; ha kellett, akár esőt is csináltak mindenféle 
hókuszpókusszal, így aztán az új platonizmusból theurgia lett, vagyis 
csalás, varázslat, bűvészkedés. Az efféle idealisztikus eltévelyedésnek 
koronája a hírhedt Maximus legendás életrajza; ez a Maximus szinte 
rendelésre művelte a csodákat, végül aztán, éppen varázslat miatt, 
pórul járt és kivégezték (i. sz. 370). Ennek a miszticizmusnak egyik 
kirívó alakja a rosszhírű táncosnő, Pelagia, akiből a későbbi 
keresztény legenda szentet faragott: Pelagia (aki lényegében nem más, 
mint Aphrodité Pelagia, a tengerből született Aphrodité) előbb a 
hellén miszticizmus szentje, aztán megtér, megkeresztelkedik, 
férfiruhába öltözik, belép egy szerzeteskolostorba, és most már a 
szentség leple alatt folytatja mágikus mesterkedéseit. 


Ezekkel a rajongókkal és álszentekkel szemben állt az alexandriai 
Muszeion, az egzakt, empirikus tudományok akadémiája. A misztikus 
elfajulással szemben a Muszeion tudományos irányzata gyökeresen 
szakított az idealisztikus filozófiai rendszerekkel: elszakadt minden 
olyan irányzattól, amely a tényeket, a valóságot, az igazságot a maga 
spekulatív rendszerébe akarná belekényszeríteni. És ámbár az 
újplatonizmusnak megvan az az érdeme, hogy tömörítette a 
hellenizmus szellemi erőit a kereszténység ellen (bár egy húron 
pendült vele a miszticizmusban), mégiscsak az alexandriai akadémia 
egzakt tudományossága tartotta fenn a kereszténység tudományellenes 
tanításával és erőszakosságával szemben a haladó tudomány jogát és 
igazságát. Az alexandriai tudománynak - pozitív eredményei mellett 
igazi nagy jelentősége ez a magatartás: az állásfoglalás a tudományos 
gondolkodás és kutatás szabadsága mellett, az egyház ellen, amely 
minden haladás kerékkötője. 


Egyház és tudomány 


A Muszeion vezetői mindig az egzakt tudományok legkiválóbb 
képviselői voltak; s köztük egyike a legjelentősebbeknek Theón, aki 
magyarázatokat írt Aratosz és Eukleidész fizikai műveihez és 
Ptolemaiosz csillagász híres művéhez, az , Almageszt"-hez. De Theón 
nevét nemcsak tudományos művei tartották fenn, hanem az a tény is, 
hogy apja volt a Muszeion utána következő vezetőjének, Hüpatiának, 
a kitűnő csillagásznak és matematikusnak. 


A kor, amelyben Hüpatia élt, tanított, alkotott, és vértanúhalált halt, 
Alexandria — legviharosabb néhány évtizede  (370-415). II. 
Theodosziusz, a gyermekcsászár kora ez (408-450), amikor nővére 
Pulcheria, majd felesége, Eudoxia, az egykori híres vagy hírhedt 
Athenaisz kormányozta a kelet-római birodalmat. Az egyház és a 
tudomány alexandriai harcának egyik protagonistája Oresztész, a 
helytartó: minden ízében hellén, igazi literary gentleman, aki csak 
afféle látszat-keresztény volt, egy tragikus korváltás mezsgyéjén. 
Tisztelte a tudományos kutatás szabadságát, baráti kapcsolata volt 
Hüpatiával, és ezért a felizgatott keresztény közvélemény azzal 
vádolta, hogy áldozatul esett Hüpatia mágikus mesterkedéseinek. Ezt a 
vádat csak megerősítette az a magatartása, hogy minden hatalmával 
ellene szegült a fanatikus pátriárka, Kürillosz túlzásainak. 


A századforduló idején már szinte napirenden voltak a véres 
összetűzések hellének és keresztények között; 391-ben a keresztények 
elfoglaltak egy görög templomot és megcsúfolták a hellének szent 
tárgyait; erre a görögök kereszténypogromot rendeztek, majd 
visszavonultak a Szarapeionba, az újplatonikus Olümpiosz vezetésével. 
A gyilkolásért Theodosziusz kegyelmet adott, de a Szarapeiont le 
kellett rombolni. 401-ben a keresztények lerombolták Gazában 
Marnasz templomát, mire a görögök ismét kereszténymészárlást 
rendeztek. Mindez megismétlődött Alexandriában. 


Egy népgyűlésen a Kürillosz-párti antiszemita Hierax pogromra izgat, 
mire Oresztész elfogatja; éjjel aztán a zsidók kereszténypogromot 
rendeznek, másnap a keresztények zsidómészárlást; Oresztész is, 
Kürillosz is jelentést tesz a császárnak, de Kürillosz ötszáz fegyveres 
szerzetest hoz be a városba; ezek megrohanják és bántalmazzák 
Oresztészt, sőt egy Ammoniosz nevű barát meg is sebesíti. Ezt 
Oresztész kivégezteti; Kürillosz pedig szentté avatja. Itt kezdődik a 
fanatikus, kicsinyes, diktatórikus, erőszakos és ellenszenves pátriárka 
gyászos szereplése: lényegileg az egyház első szervezett fellépése a 
tudomány szabadsága ellen, a babona szolgálatában. 


Persze Hüpatia személye és magatartása váltotta ki elsősorban 
Kürillosz ádáz dühét.  Hüpatia egyike volt azoknak az 
akadémikusoknak, akik előadásokat is tartottak. Előadásaira tódult a 
hallgatóság, mert az egyházi reakciónak ebben a fanatikus 
dühöngésében szomjasan szívták magukba a haladó tudomány akkor 
világhírű képviselőjének, Hüpatiának reális, tárgyilagos, 
misztikaellenes tanításait. Kürillosz veszedelmesnek tartotta az 
egyházra a tudomány szabadságát, s mivel olyan ember volt, aki 
semmitől sem riadt vissza, a maradi egyház és a haladó tudomány 
kérdését egyszerűen úgy oldotta meg, hogy meggyilkoltatta Hüpatiát. 


Tonzurás vérebek 


Ez a vérmes keresztény hitvitázó, a hellenisztikus műformáknak ez a 
kontár utánzója, annál veszedelmesebbnek érezte Hüpatia működését, 
mert keresztény püspök is akadt, aki lelkesedett érte, magasztalta, és 
hűségesen kitartott mellette: tanítványa, Szünesziosz ptolemaiszi 
püspök, Oresztész mása, ez az ízig-vérig hellenisztikus műveltségű 
ember, akit akarata ellen tettek püspökké. Szünesziosz hellén maradt a 
püspöki székben is, beszédeit és körleveleit mindig megküldte 
Hüpatiának, átnézés és kijavítás végett: hiszen tanítványa volt, tőle 
tanulta az egzakt tudományok becsülését, a tudomány szabadságának 
tiszteletét, s leveleiben , anyám és testvérem" megszólítással illette. 


De Kürillosz szemében éppily veszedelmes jelenség volt az olyan 
újplatonikus misztikusok rajongása is, mint amilyen Damaszkiosz volt, 
a retorika és filozófia professzora s később az athéni egyetem vezetője; 
ez a bárgyú, misztikus, álmok és látomások rajongója, kegyhelyek 
bolondja, egyúttal Platónt magyarázta, és rajongott Hüpatiáért, azt 
írta róla, hogy káprázatos szépség, erényes, szerény, a szellem és a 
műveltség megtestesülése, a művelt társaság középpontja. Akiért 
hellének és keresztények egyformán rajonganak, az csak veszedelmes 
lehet az egyházra. Aki filozófusköpenyben járt, astrolabiumot 
szerkesztett, világhírű asztronómus, mechanikus és geometriatudós 
volt, aki éppen úgy szemben állt a tudományellenes egyházzal, mint a 
misztikumba fulladt újplatonizmussal, az ellen legjobb érv a , fizikai 
megsemmisítés". Damaszkiosz nyíltan megírja, hogy Kürillosz volt 
Hüpatia gyilkosa; mert az igazi gyilkos a felbujtó. 


Voltaire is tonzúrás vérebeknek nevezte azokat a szerzeteseket, akiket 
Kürillosz becsődített Alexandriába, hogy a , boszorkányt" elnémítsák. 
A fanatizált szerzetesek, egy Petrus nevű lector vezetésével, 
megrohanták az előadásáról hazafelé igyekvő Hüpatia kocsiját, őt 
magát lerántották a földre, elhurcolták a Kaiszareion templomba, 
amelyen már ekkor ott büszkélkedett a kereszt, darabokra tépték és 
elégették, 415 márciusában. Ad maiorem dei gloriam. 


Halál és megdicsőülés 


Hüpatia előtt is szerepeltek már nők a filozófiában, de java részük a 
misztikus rajongás híve volt: megszállott, mint az a Szoszipatra, aki 
Pergamonban a filozófia tanára lett, de egyúttal valósággal hellén 
szent és próféta, bár férje, Eusztathiosz, annak a Julianosz császárnak 
(361-363) barátja volt, akinek a hagyományát folytatta Hüpatia, s aki 
ellen ádázul küzdött irodalmi téren is Kürillosz. Lincselés is volt már, 
éppen Julianosz idején, mikor az alexandriai hellének meggyilkolták 
Geórgiosz pátriárkát, aki üldözte a hellén kultuszokat. 


De soha még addig olyan gyalázatosan nem némították el a szabad 
szót és a szabad gondola-tot, és soha még addig oly gyalázatosan nem 
gyilkoltak meg a ,szeretet istene? nevében tudóst, mint ahogy 
meggyilkolták Hüpatiát, akit ezzel a tudomány vértanújává avattak. 
Giordano Bruno sorsa ez, a kereszténység letörölhetetlen szégyene. 


Mert Hüpatia célja nem volt más, mint legyűrni a , galileai babonát", 
vagyis óvni és biztosítani a tudományos kutatás szabadságát. 


Életének és tragikus halálának két nagy tanulsága maradt. Egyik, hogy 
a nő felszabadítása és egyenjogúsítása a tudományt is új értékekkel 
gazdagítja; a másik: hogy az egyház, már majdnem kétezer éve, hol a 
feudális, hol a kapitalista, hol az imperialista államhatalom 
segítségével, mindmáig minden erejével igyekszik gúzsba kötni a 
tudomány és a gondolat szabadságát. 


Több mint 75 éve, hogy C. Kingsley híres regénye, a , Hypatia" 
megjelent (1883); a regény helyesen ismeri fel Hüpatia összefüggését 
Julianosszal és a hellenizmus védelmével, de a szerző, egyházi és 
politikai — elfogultságai miatt, teletömi a regényt romantikus 
hazugságokkal. A múlt félszázad közvéleményében ez a Kingsley-féle 
romantikus Hüpatia-kép élt, és legfeljebb Leconte de Lisle rajongó 
verse, az ,Hypatie", a Poemes antigues egyik legjellegzetesebb 
vallomás. A parnasszista költő romantikus ókorszemlélete hitvallás a 
szépség, a színek és formák örök költészete, a görögség előtt; Hüpatia 
a görög kultúra szimbóluma, megtestesülése Platón szellemének és 


Aphrodité testének. 


Ez persze teljesen hamis kép. Egy kis drámatöredéke (Hypatie et 
Cyrille) sokkal közelebb jár a valósághoz. Hüpatia a végzetes napon 
elindul előadására, a dajka könyörög, hogy ne menjen, de Hüpatia 
hajthatatlan. A dajka figyelmezteti: ,Tu vas mouri." (Meghalsz.) 
Hüpatia pedig ezt feleli rá: , Je vais étre inmortelle." (Megdicsőülök.) 


Mégiscsak a kortárs, Palladasz alexandriai költő remek görög 
epigrammája fejezte ki leghűségesebben Hüpatia tudós és harcos 
életének igazi értelmét (ford. Révay József: 


Ha látlak, és ha hallom tiszta hangodat. 
Az égbolt szűzi csillagfénye int felém; 
Mert, bölcs Hüpatiánk, a messzi csillagok 
Törvényeit kutatni szántad életed: 

Te, bölcseletnek tiszta fényű csillaga. 


KIS LEXIKON 


ad maiorem dei gloriam (magyarul: istennek nagyobb dicsőségére) -a 
trentói (tridentinumi) zsinat (1562-1563) határozataiban első ízben 
megfogalmazott egyházpolitikai elv, minden egyházi szándék és 
cselekvés képmutató igazolására; később a jezsuiták jeligéje 
Amenemhet, III. - egyiptomi király i. e. 1856-1814, a Labürinthosz 
néven ismert hatalmas havarai templom építője 

Athenaisz (401-460) - görög költőnő, Leontiosz athéni retorikatanár 
leánya. II. Theodosziusz császár feleségül vette (421), s ennek fejében 
Athenaisz a keresztény hitre tért, és felvette az Eudoxia nevet. Később 
regényes szerelem szövődött közte és Paulinus testőrparancsnok 
között, ezért kénytelen volt elhagyni az udvart, alig másfél évtizedes 
házasság után; Jeruzsálembe költözött, s ott is maradt haláláig 


Baedeker, Karl (1801-1850) - német könyvkereskedő; az angol John 
Murray (1778-1843) mellett az első hiteles modern útikönyvek 
kiadója. Neve, a , baedeker", ma már egyszerűen útikönyvet jelent 


Barthélemy, Jean Jacgues (1716-1795) - francia régész; Voyage du 
jeune Anacharse (Az ifjú Anakharszisz utazása) c. méltán híres és 
népszerű művében mesterien rajzolja meg a görög társadalom életét 
az i. e. VI-V. században 


Bél Mátyás (1683-1749) -tudós történetíró, latin nyelven megírta 
Magyarország történetét és földrajzát 


Bernadotte, J. J. (1763-1844) -francia marsall; miután XIII. Károly 
svéd király örökbe fogadta, XIV. Károly néven svéd király lett, s 
megalkotta a svéd-norvég perszonáluniót. A ma is uralkodó svéd 
királyi család alapítója 


Cassiodorus, Flavius Magnus Aurelius -az i. sz. 514. év konzulja. Nagy 
Theoderich kancellárja; kolostoraiban másoltatta az ókor irodalmi és 
tudományos műveit, s így vetette meg a közép- és újkori műveltség 
alapjait 


Cassius Dio Cocceianus -történetíró, i. sz. 229-ben konzul; görögül 
megírta nyolcvan könyvben Róma történetét, alapításától a saját 
koráig. Műveiből csak az i. e. 68 - i. sz. 47. évek története maradt ránk 


commedia dellVarte -olasz rögtönzött vígjáték vagy bohózat, 
vándorkomédiások adták elő; állandó szereplői voltak (típusok): a 


bohóc (Arlecchino), az orvos (Dotlore), az együgyű apa (Pantalone), a 
ravasz szobalány (Marionette). A XV. sz. óta a XVIII. sz. végéig igen 
népszerű volt 


Diels, Hermann (1848-1922) - német filológus, berlini egyetemi tanár, 
a görög filozófia kutatója 


Edison, Alva Thomas (1847-1931) - amerikai feltaláló és tudós; 
feltalálta az izzólámpát, a fonográfot, tökéletesítette a távírót, a 
telefont, a hangosfilmet stb. 


Erisz - a görög mitológiában a civakodás istennője. Péleusz és Thetisz 
lakodalmán, mivel nem hívták meg, bosszúból aranyalmát dobott a 
vendégek közé, ezzel a felirattal: A legszebb nőnek. Ezért a 
szépségkirálynői címért három istennő versenyzett, Héra, Pallasz 
Athéné és Aphrodité. Parisz volt az ítélőbíró, s ő Aphroditének juttatta 
az aranyalmát; jutalma a világ legszebb asszonya lett: Helené, 
Meneláosz spártai király felesége. Emiatt tört ki a trójai háború 

Hebbel. Fr. (1813-1863) - német költő és színműíró. Híres drámája: 
Judith 


Hedin, Sven (1865-1952) -svéd Ázsia-kutató és utazó; több expedíciót 


vezetett Belső-Ázsiába; kitűnő könyvekben foglalta össze utazásainak 
értékes tudományos eredményeit 


Hérosztratosz -epheszoszi polgár; hogy világhírre tegyen szert, és 
nevét megörökítse, i. e. 356-ban, Nagy Sándor születése éjjelén, 
felgyújtotta az epheszoszi  Artemisz-templomot, az ókori hét 
világcsoda egyikét. Büntetésül kínpadra vonták, s így végezte életét 


Heyse, Paul (1830-1914) - német költő, regény- és drcrámaíró 


Kingsley, Charles (1819-1875) - angol regényíró; forradalmi szellemű, 
munkásmozgalmi regényein kívül leghatásosabb műve a Hypatia, a 
politikai és vallási fanatizmus kíméletlen megbélyegzése 


Kipling, Rudyard (1865-1936) - angol író; indiai tárgyú elbeszélő 
művei közül leghíresebb A dzsungel könyve 


Kolumbus (Cristóbal Colon, Cristoforo Colombo; 1446-1506) - híres 
utazó. Amerika felfedezője 


Kutuzov, Mihail (1745-1813) -orosz tábornagy, a borogyinói csatában 
(1812) leverte Napóleont, s utána a  berezinai  átkelésen 
megsemmisítette hadseregét 


Küiosz (i. e. 559-529) - perzsa király, a perzsa birodalom megalapítója 


literary gentleman (irodalmi úriember) - angol szólás; értelme: 
irodalom iránt érdeklődő művelt ember, műkedvelő író 


Massilia (mai nevén: Marseille) - i. e. 600 körül alapított görög 
gyarmat Dél-Galliában; az ókori kereskedelem nyugati gócpontja 


Mommsen, Theodor (1817-1903) - német történész, a római jog és 
politikai történet kutatója és összefoglalója. Legjelentősebb művei: 
Róma története és az ókori latin feliratok gyűjteménye 


Petrie, William Matthew Flinders (1853-1940) - angol egyiptológus, 
londoni egyetemi tanár; kiváló tudományos eredményeket ért el 
ásatásaival, főképp Tell-el-Amarna területén, ahol királysírokat és 
babiloni ékírásos emlékeket tárt fel 


praetorium -a római táborban a fővezér sátra, a városokban a 


hadsereg parancsnokának palotája, később a császári testőrség 
(praetorianusok) kaszárnyája 


Prokopiosz -görög történetíró, az i. sz. VI. században, Justinianus 


császár alatt (527-565) Konsztantinupolisz városparancsnoka, Belizár 
hadvezér titkára. Anekdota (historia arcana) c. művében a császár 
halála után hevesen támadta a császárt, feleségét, Theodorát és 


Belizárt 


Rómer Flóris (1815-1889) - archeológus, a pannóniai római emlékek 
feldolgozója és rendszerezője 


Sasfiók - E. Rostand (1868-1918) francia drámaíró Napóleon fiáról írt 
drámájának címe; szállóige a nagy emberek tehetségtelen vagy 
szerencsétlen fiainak megjelölésére. Ilyen volt Kaiszarion is, Caesar és 
Kleopátra fia (szül. i. e. 48), akit anyja császárnak szánt; Octavianus 
meggyilkoltatta (i. e. 31) 


Schliemann, Heinrich (1822-1890) - német archeológus; feltárta a 
homéroszi Tróját, majd Mükéné, Tirünsz és Ithaka régiségeit, s 
jelentős művekben írta meg ásatásai eredményeit 


Szeszosztrisz -egyiptomi király; újabban helyesen azonosítják a XII. 
dinasztia (i. e. 1995 és 1800 közt) I. Uzertezen nevű fáraójával 


Stein Aurél (1863-1943) - magyar származású angol Ázsia-kutató Tell- 
el-Amarna -egyiptomi város Memphisz és Théba közt; ma az Echet- 
Aton nevű város mellett romterület; 1887 és 1892 óta eredményes 
ásatások színhelye 

Thüssztész -a görög mitológiában a Pelopsz család vérfertőző és 
vérengzőőse 

Torma Károly (1829-1897) - archeológus, Dácia (Erdély) és Aguincum 
római régiségeinek kiváló kutatója tribunus -a római hadsereg 
törzstisztje Trier -ókori római nevén Augusta Trevirorum, a római 
birodalom nyugati caesarjainak 


székhelye, értékes római emlékekkel Voltaire, F. M.  Arouet 
(1694-1778) -francia filozófus és író, a felvilágosodás harcosa; 
műveiben kíméletlenül küzdött a vallás, a babona s mindenféle 
maradiság ellen 


Ptolemaioszok 


I. P. Lagi (Szótér) 323-285 VIII. P. Szótér (II.) 117-107 és 88-81 

II. P. Philadelphosz 285-246 IX. P. Alexandrosz 107-88 és 88-81 

III. P. Euergetész 246-221 X. P. Alexandrosz (II.) 80 

IV. P. Philopatór 221-204 XI. P. Nothosz (Auletész) 80-51 

V. P. Epiphanész 204-181 XII. P. 51-45 

VI. P. Philométór 181-146 XIII. P. 51-44 
VII. P. Euergetósz Kleopátra 51-30 (II.) Phüszkón, 146-117 XIV. 
Ptolemaiosz Kaiszarion 


Római császárok 


Augustus i. e. 27-i. sz. 14 Maximinus Thrax 235-238 Tiberius 14-37 
Gordianus 238-244 Caligula 37-41 Philippus Arabs 244-249 Claudius 
41-54 Decius 249-251 Nero 54-68 Volugianus 251-253 Galba 68-69 
Valerianus 253-260 Otho 69 Gallienus 253-268 Vitellius 69 Aurelianus 
270-275 Vespasianus 69-79 Probus 276-282 Titus 79-81 Diocletianus 
284-305 Domitianus 81-96 Constantius (I.) 293-306 Nerva 96-98 
Galerius 293-311 Traianus 98-117 Maximianus 286-309 Hadrianus 
117-138 Maxentius 307-312 Antoninus Pius 138-161 Constantinus (I.) 
306-337 Marcus Aurelius 161-180 Julianosz (Julianus) 361-363 
Lucius Verus 161-169 Valentinianus (I.) 364-375 Commodus 180-192 
Gratianus 375-383 Septimius Severus 193-211 Valentinianus C(II.) 
375-392 Caracalla 211-217 Theodosziusz (I.) 379-395 Heliogabalus 
218-222 Theodosziusz CII.) 408-450 Severus Alexander 222-235 
Valentinianus (III.) 425-455 Justinianus (I.) 427-565 


UTÓSZÓ 


Tőlünk, mai emberektől nagyon messze van az ókori világ élete, 
amelyről ez a könyv szól. Alig több mint száz éve zajlott le a 
szabadságharc; közvetlen múltunkhoz tartozik, emléke ma is eleven, 
de már nem mesélnek róla élő tanúk, s ez már meghúzza a végleges 
választóvonalat a jelen és a történeti múlt között. Több mint ezer éve 
telepedett le a magyar nép mai hazájában, s ez az esemény szinte 
megfoghatatlanul messze van a legtöbb ember számára. 


Hát még az a majdnem kétezer évvel ezelőtti kor, amelyben a rómaiak 
éltek hazánk területén, amikor az aguincumi romok még virágzó város 
házai voltak, amikor még éltek azok az emberek, akiknek sírköveit 
most a múzeum falai mellett szemlélhetjük! 


S a rómaiak csak a befejező szakaszát jelentik az ókor történetének. 
Mögöttük a múltban ott vannak a görögség századai; s az olvasók 
gyakran meglepődnek azon, hogy a görög irodalom első nagy 
alkotásait, Homérosz jó két és fél évezredes eposzait úgy olvashatják, 
akár egy mai szerző műveit. És milyen fiatal mindez a négy-ötezer 
éves múltra visszanyúló egyiptomi és mezopotámiai történelemhez 
mérve! Végtelen távolságnak érezheti ezeket az évezredeket az az 
ember, aki ritkán tekint ki saját korának határai közül. 


De ha jól meggondoljuk, ez a néhány évezred, amely első pillantásra 
olyan rettenetesen soknak tűnik számunkra, tulajdonképpen csak 
egészen kis része az emberiség hosszú fejlődésének. Nem ezer vagy 
tízezer, hanem több százezer éven keresztül tartott az a hosszú, 
rettenetesen lassú fejlődési folyamat, amelynek során az ember 
kiemelkedett az állatvilágból, szerszámokat készítő, a tüzet 
felhasználó, tagolt nyelven beszélő, társadalmi közösségben élő lénnyé 
vált. Az őskor évszázezredein keresztül az ember gyűjtögetéssel és 
vadászattal tartotta fenn magát, abból élt, amit a természet készen 
nyújtott számára - de ezt sem volt könnyű megszereznie. Egész élete a 
természeti erők szeszélyeinek volt kiszolgáltatva. Csak hat-hétezer éve 
annak, hogy a Föld néhány területén (elsősorban Észak-Afrikában és 
Elő-Ázsiában) a földművelés és az állattenyésztés kialakulásával az 
ember kezdett megszabadulni ettől a kiszolgáltatottságtól, a 
természetből élő, de azt át nem alakító életmódtól. Ekkor jöttek létre 
az alapvető kézművesmesterségek, mint a fazekasság és szövés-fonás, 
majd később a fémek felhasználása és megmunkálása: a réz-, bronz- és 
vaseszközök új, fejlettebb termelési módszereket, nagyobb 
eredményeket tettek lehetővé. 

Gazdagabb, jobban élő emberi közösségek, nagyobb, sűrűbben lakott 
területek, a kultúra fellendülése jelezték az új termelési eszközök és 
módszerek eredményeit. A fejlődés egyre növekvő méretei, a 
bonyolultabbá váló gazdaság és társadalom erőteljesebb szervezést és 
irányítást tett szükségessé, ami vezetői hatalmat összpontosított egyes 
emberek és embercsoportok kezében. A termelés növekedése pedig 
lehetővé tette: egyesek megélhessenek anélkül, hogy szerszámmal a 
kezükben maguk is dolgozzanak -mások munkája eredményéből. Az 
ősi vagyonközösséget és társadalmi egyenlőséget a vagyon és 
társadalmi helyzet különbsége kezdte felváltani, így vezetett el a 
fejlődés az osztálytársadalom és állam kialakulásához, legelőször 
Mezopotámiában és Egyiptomban, i. e. 3000 körül. 


A Tigris, az Eufrátesz és a Nílus termékeny völgyei, amelyeket 
sivatagok és puszták öveznek, alkotják a civilizáció bölcsőjét, az ókori 
történelem első színterét. Valamivel később a civilizáció kiterjed a 
szomszédos vidékekre - Szíria, Kisázsia, Irán -, majd a távolabbiakra is, 
mint India és Kína. Ezekben a társadalmakban a kultúra új, döntő 
fontosságú eredménye az írás kialakulása. Ezek a korai írásrendszerek 
- az ékírás, a hieroglifírás stb. -nehézkesek, bonyolultak és megfejtésük 
ugyancsak sok fáradságába került az újkor kutatóinak. De a lényeg az, 
hogy ezeken az írásos feljegyzéseken keresztül ettől kezdve 
közvetlenül szólnak hozzánk az elmúlt idők emberei. Az írás 
megjelenésével kezdődik meg a tulajdonképpeni történelem, mintegy 


ötezer évvel ezelőtt. 


Több mint kétezer éven át az ókori keleti államok haladtak az emberi 
fejlődés — élvonalában. Ez a haladás azonban lassú volt: 
Mezopotámiában a sumerok és akkádok királysága, majd ababiloni és 
az asszír birodalom, Egyiptomban pedig a három nagy korszak, az ún. 
Ó-, Középés Újbirodalom egymásutánja nagy vonásokban szinte 
ugyanazt a képet tárja elénk, egészen a perzsa birodalomig, amely az 
i. e. I. évezred közepén a régebbi államokat leigázva, az egész Közel- 
Keletet egyetlen óriási államban fogja össze. 


Az egymást váltó uralkodóházak és birodalmak korában csak lassan és 
keveset változnak a dolgok; a véres harcok, hódító háborúk sorozata 
kegyetlenül sújtja a népeket, és sorsuk lényegében ugyanaz marad. Az 
egyes területek és a különböző korok államai között nincs nagy 
eltérés: a despotikus királyságokban a nemegyszer istenként tisztelt 
uralkodó mellett csak a papok, hivatalnokok, arisztokraták szűk köre 
élvezi a civilizált jólét áldásait; a dolgozók tömegei, a köznép és a 
rabszolgák nyomorban, elnyomottan és kizsákmányoltan élnek. Az ő 
keserves munkájuk, véres verejtékük árán épülnek a fényes városok, 
óriási paloták, templomok, piramisok, a despotikus hatalom roppant 
emlékei, amelyekre ma is bámulva tekint az utókor. A , milliók egy 
miatt" világa ez. 


Mégis nagy jelentőségű történeti korszak ez, amely sok maradandó 
értékkel gazdagította az emberiséget: a civilizált életmód alapjai, a 
városi életforma, a kő- és téglaépítkezés, az írás, az állami szervezet, a 
tudományok (matematika, csillagászat stb.) alapvetése mind innen 
öröklődik át a későbbi fejlődésre, az európai népekre is. De az európai 
fejlődés tulajdonképpeni megalapozói már nem az ókori keleti népek, 
hanem az eredményeiket átvevő és továbbfejlesztő görögök voltak. 

A görög föld az a része Európának, amely legközelebb esik a Közel- 
Kelet régi, nagy műveltségeinek területéhez. Már az i. e. V-IV. 
évezredben az elő-ázsiaival rokon őslakosság emlékeit találjuk itt, 
amely a III. évezredben már fejlett kultúrát hozott létre, elsősorban 
Kréta szigetén. A görögség ősei a II. évezred elején vándorolnak be 
ide, és az őslakókkal összeolvadva, a civilizáció szintjére emelkedve, 
kifejlesztik azt az ókori keletiekhez hasonló kultúrát, amelyet 
legfontosabb lelőhelyéről, Mükénéről mükénéinek nevez a tudomány 
Ci. e. XVI-XIII. század). Ez a mükénéi kor azonban, amelynek 
virágzását belső háborúk és újabb görög törzsek (a dórok) 
bevándorlása semmisíti meg, csak előjátéka a tulajdonképpeni görög 
fejlődésnek; emlékét csak a hősmonda őrizte meg, amelynek 
középpontjában a mükénéi királyoknak a kisázsiai Trója városa ellen 
vívott nagy háborúja állt. Századokkal később ennek a történetét 
énekli meg eposzaiban a görögség (és Európa) első nagy költője, 


Homérosz (i. e. VIII. század vége). 


Ebben a korban már - átmeneti hanyatlás után - ismét felemelkedőben 
van a görögség. Ekkoriban megy végbe a sajátos görög állami forma, a 
polisz (városállam) kialakulása és megszilárdulása, ekkor jelennek 
meg a történelem színterén az olyan nagy szerepet játszó városok, 
mint Athén, Spárta, Korinthosz, Milétosz és még sok más kisebb- 
nagyobb görög állam. Ezekben a városállamokban kezdetben általában 
a földbirtokos arisztokrácia van uralmon, de egyre erősebben 
jelentkeznek az egyenjogúságért küzdő köznép politikai igényei is. 


Közben a szűk földjükön gyorsan túlnépesedő görög városok 
gyarmatosításokkal,  telepítésekkel próbálják levezetni a belső 
feszültséget; ennek eredményeképpen mindenfelé új görög városok 
keletkeznek, a Földközi-és Fekete-tenger valósággal görög beltengerré 
válik. Az ipar és kereskedelem fellendül, a görög államok egyre inkább 
kiemelkednek a csak mezőgazdaságon alapuló, paraszti életmódból. A 
nagy átalakulás társadalmi-politikai síkon is érezteti hatását: a VII-VI. 
században a legfejlettebb görög államokban megdől az arisztokrácia 
uralma, s Athén városában - a VI. század végén - létrejön az ókor 
legfejlettebb államformája, az antik demokrácia. 


A görög államok csakhamar szembekerülnek az ókori Kelet 
legnagyobb hatalmával, a hódítva terjeszkedő perzsa birodalommal. 
Az V. század első évtizedeit ez a nagy harc tölti be; de a görögök a 
marathóni és szalamiszi csatában (i. e. 490, ill. 480) megtörték a 
túlerőben levő ellenség erejét, és biztosították további szabad 
fejlődésüket. 


Az V. század a görögség klasszikus fénykora, belső virágzásának 
csúcspontja. Az athéni demokrácia a nagy államférfi, Periklész 
vezetése alatt igyekezett megvalósítani az állampolgárok legteljesebb 
egyenlőségét; és bármilyen korlátai is voltak ennek a rabszolgákat és 
idegeneket kirekesztő demokráciának, ókori viszonyok között 
páratlanul haladó rendszert képviselt. Ez a politikailag haladó kor 
kultúrájában is fényes eredményeket hozott létre: Aiszkhülosz, 
Szophoklész és Euripidész tragédiái, Arisztophanész komédiái, az 
Akropolisz épületei és szobordíszei mindmegannyi örökre szóló 
emlékei a görög művészet legszebb korszakának. 


A klasszikus virágkort azonban aláásták a görög államok 
testvérgyilkos harcai, főleg a demokratikus Athén és a katonai- 
arisztokratikus Spárta nagy összecsapása, a peloponnészoszi háború (i. 
e. 431-404). A testvérharcban elgyengült görög államok önállósága 
nemsokára áldozatul esett az északi félbarbár hódító katonai 
hatalomnak, Macedóniának, amelynek királya, Philipposz (Fülöp) i. e. 
338-ban leveri és uralma alá hajtja a görögöket. Fia, Alexandrosz 
(Nagy Sándor) (336-323) az egyesített macedón és görög erőkkel 
megtámadja és meghódítja a perzsa birodalmat. A görögség világa 
egyszerre óriási mértékben kiterjed. A fiatal hódító korai halála után 
ugyan széthull a Földközi-tengertől Indiáig terjedő óriási birodalom, 
de a belőle létrejött új államokban (Egyiptom, Szíria, Macedónia, 
Pergamon) mindenütt a görög kultúrát terjesztő macedón-görög 
vezető réteg kormányoz. A következő századokban, az ún. 
hellenisztikus korban Ci. e. III-I. sz.) a görög kultúra nemzetközivé 
válik, a speciális népi vonások helyett az általános emberi kerül benne 
előtérbe, mindenütt elterjed és közkinccsé teszi a polisz-államok 
fejlődése során felhalmozott kulturális értékeket. 


A hellenisztikus államok hatalmának viszonylag rövid idő múlva egy 
új, nyugaton felemelkedő állam vet véget. Róma, a kis itáliai 
parasztváros, századokon keresztül vidékies egyszerűségben élt, és 
nem avatkozott bele különösebben a kor , világpolitikájába?. Az 
arisztokrácia és köznép (patríciusok és plebejusok) közti belső harcok 
és a szomszédok ellen folytatott hosszú, szívós földszerző háborúk 
kötötték le minden energiáját. Katonai győzelmeivel és ügyes 
szövetségi rendszer kiépítésével Róma az i. e. IV. században már egész 


Itália ura lett. 


A következő Ci. e. III.) században azután Róma kilép Itália határai 
közül, és harcba száll az egész földközi-tengeri térség hegemóniájáért. 
Jó száz éven keresztül húzódó, rendkívül véres küzdelemben - három 
háborúban, amelyben volt idő, hogy Róma maga is a pusztulás szélén 
állott - leveri és elpusztítja Karthágót, a Földközi-tenger nyugati 
medencéjén uralkodó hatalmas kereskedőállamot, majd kelet felé 
fordulva, az i. e. II. század folyamán megtöri a hellenisztikus államok 
erejét, és közvetlen vagy közvetett formában uralma alá hajtja a 
Földközi-tenger keleti partjait is. A mediterrán terület egyetlen 
nagyhatalom uralma alatt egyesül. 


A római terjeszkedés nagy, világtörténetileg jelentős eredménye volt a 
görög kultúra átvétele és a római kultúra kifejlesztése, annak 
mintájára és azzal versengve. Rövid távon azonban főleg negatív 
hatások jelentkeztek: a világbirodalom, alighogy létrejött, máris 
súlyos, hosszan tartó válságot élt át. A hódítások hasznát a római 
uralkodó osztály fölözte le; a római nép, a parasztság a háborús terhek 
és a rabszolgamunka versenye következtében tömegesen ment tönkre. 
A római arisztokrácia elnyomta saját népét és a szövetségeseket 
egyaránt, a végletekig kizsákmányolta a rabszolgákat, és iszonyú 
rablógazdálkodást folytatott a meghódított területeken, a 
provinciákban. A II. század végén a Gracchus testvérek adtak hangot a 
nyomorgó parasztság követeléseinek, de próbálkozásukat fegyveres 
erővel nyomták el, és ugyanerre a sorsra jutottak a rabszolgák 
felkelései, köztük a legnagyobb is, amelyet Spartacus vezetett (i. e. 


74-71). Csak az itáliai szövetségeseknek sikerült - fegyveres harc árán 
- kivívni a politikai egyenjogúságot. Legtovább tartott azonban a harc 
magán a római polgárságon belül az arisztokratikus és demokratikus 
irányzat között. Az i. e. I. században egymást követték a véres 
polgárháborúk. Marius és Sulla küzdelme, majd Catilina összeesküvése 
jelzik a társadalmi ellentétek kirobbanásait. A leghatalmasabb vezető 
politikusok ideiglenes megegyezése, az ún. első triumvirátus, 
csakhamar Pompeius és Caesar polgárháborújába torkollik; a győztes 
Caesar egyeduralmának azonban meggyilkolása vet véget (i. e. 44. 
március Idusán). Újabb véres harcok, a második triumvirátus katonai 
uralma, majd felbomlása után Antonius és Octavianus polgárháborúja 
eredményeként végre nyugvópontra jut a helyzet: a győztes 
Octavianus -Augustus néven - a köztársasági álruhában kialakuló új 
monarchia első császáraként biztosítja a békét a sokat szenvedett 
birodalom számára (i. e. 31). 


A társadalom szerkezetében nem történt alapvető változás; de az 
ésszerűbb kormányzás, a legnagyobb visszaélések kiküszöbölése és 
egyáltalán a béke megteremtése elég komoly javulást jelentett. Az i. 
sz. I-II. század a római birodalom életének fénykorát jelentette. A 
zsarnok császárok szeszélyei legtöbbször csak közvetlen környezetüket 
sújtották, és nem veszélyeztették komolyan a nagy tömegek életét. 
Azonban a külső - mindenekelőtt a germánok részéről fenyegető - 
támadások veszélyét csak időlegesen sikerült kiküszöbölni; a 
birodalom gazdasági szerkezete pedig sohasem volt igazán szilárd, és 
nem tudott tartósabb, komolyabb jólétet nyújtani a tömegeknek. A 
rabszolgatartó rendszer túlhaladottsága, a birodalom erőinek egyre 
világosabban megmutatkozó  kiéltsége, a gazdasági helyzet 
megrendülése, a szomszédok támadásainak kiújulása az i. sz. III. 
században már veszélyes válsághelyzetet idézett elő a birodalomban. 
Ebben a helyzetben rohamosan terjedt a lakosság közt egy új vallás, a 
kereszténység, amely kezdetben a legszegényebb, legelesettebb 
rétegek érzéseinek és vágyainak adott hangot. Az új vallást, amely 
szembeszállt a császárok hivatalos tiszteletével, eleinte hevesen 
üldözte az állam; később azonban, amikor már jelentékeny társadalmi 
erővé nőtt, megegyezést keresett vele, sőt a IV. század elején 
Constantinus császár államvallássá is emelte a birodalom uralkodó 
osztályával teljesen összebékült kereszténységet. Azonban sem ez, sem 
a császárok leplezetlen katonai önkényuralma nem menthette már 
meg az omladozó birodalmat. A IV. század végén a császári család 
osztozkodása következtében kettévált a birodalom; keleti része, a 
későbbi bizánci birodalom, még nagy átalakulásoknak és ezeréves, 
változatos jövőnek nézett elébe; de a tulajdonképpeni római 
birodalom, a nyugati rész, a germán betörések csapásai, a 
népvándorlás hullámai alatt roskadozva, háromnegyed százados 


agónia után i. sz. 470-ben megdőlt. 


Véget értek az ókor évszázadai - fényük, ragyogásuk, százarcú életük 
visszavonhatatlanul eltűnt a múltban. A következő, szegényesebb, 
barbárabb évszázadok, sőt általában az egész középkor látszólag 
visszaesést, hanyatlást jelentenek a csodálatos antik kultúrához képest. 
Igaz ugyan, hogy a középkor első századai valóban visszaesést 
jelentenek -, de a nagy, történeti méretű átalakulásoknak, egy új világ 
születésének mindig — megvannak a maga elkerülhetetlen 
megrázkódtatásai. A hanyatlás egyébként is csak átmeneti és 
viszonylagos volt; s a középkori fejlődés, ha kezdetben szerényebb 
eredményeket produkált is, és sok tekintetben idegenebb tőlünk, mint 
az antik kor szabadabb, reálisabb szelleme, mégis szélesebb alapokat 
teremtett az emberiség további haladása számára, amely a feudális 
világon keresztül a modern Európáigvezetett. És az ókori kultúra 
kincsei sem vesztek el véglegesen: sok író és más művész alkotása 
fennmaradt. Ha keveset tanulmányozták is őket az egész középkoron 
át, a  reneszánszban eljött  felfedezésük ideje, s ismét 
belekapcsolódhattak az európai műveltség élő áramába. 

